ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ζ**΄**

Τρίτη 14 Οκτωβρίου 2025

Αθήνα, σήμερα στις 14 Οκτωβρίου 2025, ημέρα Τρίτη και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Πριν ξεκινήσουμε την ημερήσια διάταξη θα ανακοινώσω προς το Σώμα ότι οι Υπουργοί Προστασίας του Πολίτη, Εθνικής Οικονομίας και Οικονομικών, Εξωτερικών, Εθνικής Άμυνας, Υποδομών και Μεταφορών, Περιβάλλοντος και Ενέργειας, Ανάπτυξης, Δικαιοσύνης, Μετανάστευσης και Ασύλου, Ναυτιλίας και Νησιωτικής Πολιτικής και Ψηφιακής Διακυβέρνησης κατέθεσαν στις 13.10.2025 σχέδιο νόμου: «Κύρωση της Συμφωνίας μεταξύ της Κυβέρνησης Ελληνικής Δημοκρατίας και της Κυβέρνησης του Βασιλείου της Σαουδικής Αραβίας περί συνεργασίας για την καταπολέμηση του εγκλήματος».

Οι Υπουργοί Προστασίας του Πολίτη, Εθνικής Οικονομίας και Οικονομικών, Εξωτερικών, Εθνικής Άμυνας, Υποδομών και Μεταφορών, Δικαιοσύνης, Μετανάστευσης και Ασύλου, Ναυτιλίας και Νησιωτικής Πολιτικής και Ψηφιακής Διακυβέρνησης κατέθεσαν στις 13.10.2025 σχέδιο νόμου: «Κύρωση του Μνημονίου Κατανόησης σχετικά με τη συνεργασία για την ασφάλεια και την καταπολέμηση του οργανωμένου εγκλήματος και της τρομοκρατίας μεταξύ του Υπουργείου Προστασίας του Πολίτη της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων». Παραπέμπονται στην αρμόδια διαρκή επιτροπή.

Επίσης έχουμε και ένα αίτημα συναδέλφου για άδεια απουσίας στο εξωτερικό, του κ. Θεοφίλου Λεονταρίδη.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνο συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικής Ασφάλισης «Δίκαιη εργασία για όλους, απλοποίηση της νομοθεσίας, στήριξη στον εργαζόμενο, προστασία στην πράξη, συνταξιοδοτικές ρυθμίσεις».

Η Διάσκεψη των Προέδρων αποφάσισε στη συνεδρίασή της της 9ης Οκτωβρίου 2025 τη συζήτηση του νομοσχεδίου σε δύο συνεδριάσεις ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

Έχει ζητήσει τον λόγο ο Κοινοβουλευτικός Εκπρόσωπος του ΠΑΣΟΚ, ο κ. Μάντζος, και στη συνέχεια ο κ. Χήτας και ο κ. Καραθανασόπουλος.

Παρακαλώ κ. Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στην αρμόδια επιτροπή από την πλευρά μας και από την πλευρά του εισηγητή μας, του Παύλου Χρηστίδη, με επάρκεια και τεκμηρίωση έχει αναλυθεί και έχει αποδειχθεί η γενική κατάσταση που επικρατεί στον χώρο της εργασίας στην Ελλάδα σήμερα. Με επίσημα στοιχεία από τη Eurostat, από τον ΟΟΣΑ, από ινστιτούτα μελετών κοινωνικών εταίρων, εθνικούς θεσμικούς φορείς αποδείχθηκε ότι στην Ελλάδα επικρατούν συνθήκες φτηνής απασχόλησης, χαμηλής παραγωγικότητας, σε συνδυασμό με την αγοραστική δύναμη των καταναλωτών εργαζομένων, που είναι η προτελευταία στην Ευρωπαϊκή Ένωση. Η πλήρης αποτυχία δηλαδή της πολιτικής της Κυβέρνησης της Νέας Δημοκρατίας και των επίμονων ιδεοληπτικών της επιλογών που ακολουθούν το νεοφιλελεύθερο μοντέλο.

Από το 2019 έως σήμερα η Κυβέρνηση επίμονα και αρμονικά απορρυθμίζει τις εργασιακές σχέσεις, επιτείνει την εργασιακή ανασφάλεια, οδηγεί σε υπεραπασχόληση και διαρρηγνύει οποιαδήποτε ισορροπία μεταξύ επαγγελματικής και οικογενειακής, προσωπικής ζωής. Την ώρα που στην Ευρώπη ήδη η Ευρωπαϊκή Επιτροπή επενδύει στην ποιότητα της εργασίας, άλλα κράτη-μέλη της Ευρωπαϊκής Ένωσης αρχίζουν να εφαρμόζουν την τετραήμερη εργασία, στην Ελλάδα έχουμε την Κυβέρνηση της Νέας Δημοκρατίας, η οποία έχει προχωρήσει στην κατάργηση του βάσιμου λόγου της απόλυσης, στην ατομική διαπραγμάτευση εις βάρους της συλλογικής, στις δεκατρείς ώρες εργασίας με δύο και ήδη με έναν εργοδότη.

Επειδή, κύριε Πρόεδρε, σε αντίθεση με την Κυβέρνηση εμείς ενδιαφερόμαστε πραγματικά για την εργασία, τα εργασιακά δικαιώματα, την ασφάλεια και την αξιοπρέπεια του εργαζόμενου, επανακαταθέσαμε εμπρόθεσμα και με απόλυτη συνάφεια προς το νομοσχέδιο, για να θυμόμαστε και τις αρχές της καλής νομοθέτησης, τροπολογία σε συνέχεια πρωτοβουλιών που έχουμε αναλάβει από το 2018, το 2020, το 2023 για τις ελεύθερες διαπραγματεύσεις και τις συλλογικές συμβάσεις εργασίας, σύμφωνα με το ευρωπαϊκό νομοθετικό πλαίσιο και τις σχετικές οδηγίες.

Ειδικότερα, κύριε Πρόεδρε, με την τροπολογία μας προτείνουμε και διεκδικούμε τον καθορισμό του κατώτατου μισθού, εθνική γενική συλλογική σύμβαση εργασίας μετά από διάλογο των κοινωνικών εταίρων, όπως ορίζει ο ευρωπαϊκός κανόνας και οι σχετικές οδηγίες και όπως κάνουν ήδη και άλλες χώρες μέλη της Ευρωπαϊκής Ένωσης που ξεπέρασαν δημοσιονομικές στενωπούς αντίστοιχες με τις δικές μας. Δεύτερον, τη μετενέργεια την εξάμηνη και ολική των κανονιστικών όρων των συλλογικών συμβάσεων εργασίας και τρίτον, την αναγνώριση και την επαναφορά του δικαιώματος μονομερούς προσφυγής στη διαιτησία για την επίλυση των συλλογικών εργατικών διαφορών και την προστασία των συλλογικών συμβάσεων εργασίας και άρα και των διαπραγματεύσεων.

Αυτή είναι μια πρωτοβουλία απολύτως αναγκαία, κύριε Πρόεδρε, κυρίες και κύριοι συνάδελφοι, κυρία Υπουργέ, που κατατείνει σε επαρκείς μισθούς και στην αξιοπρέπεια των εργαζομένων. Αυτή είναι μια τροπολογία που η Κυβέρνηση οφείλει όχι μόνο να μελετήσει, αλλά να την κάνει δεκτή και να τη θέσει σε ψηφοφορία στο Σώμα. Δεν υπάρχει καμία απολύτως δικαιολογία που να μπορεί να στηρίξει την επίμονη, ιδεοληπτική, άρνησή σας να το πράξετε.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κ. Χήτας Κοινοβουλευτικός Εκπρόσωπος από την Ελληνική Λύση. Παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε. Θα ήθελα να πω πριν την έναρξη της σημερινής συνεδρίασης ότι η σημερινή και η αυριανή μέρα, όπου θα καλείται το Σώμα να ψηφίσει αυτό το πραγματικά απαράδεκτο νομοσχέδιο της κ. Κεραμέως, είναι μια μαύρη μέρα για τους εργαζόμενους.

Θα είμαι πάρα πολύ σύντομος και θα πω το εξής πριν την έναρξη της διαδικασίας: Εμείς, ο Πρόεδρός μας και οι Βουλευτές της Ελληνικής Λύσης, υπογράφουμε και καταθέτουμε ένσταση αντισυνταγματικότητας ειδικά για το άρθρο 7. Έχει και άλλα άρθρα τα οποία θα μπορούσαμε να μείνουμε και να τα αναπτύξουμε, αλλά πραγματικά θα μείνουμε στο άρθρο 7 και θα κάνουμε και μία ανάπτυξή του λίγο αργότερα.

Ξέρετε, κύριε Πρόεδρε, το Σύνταγμα επιβάλλει συγκεκριμένες θεμελιώδεις αρχές προστασίας των εργαζομένων. Ο συνταγματικός νομοθέτης τότε γνώριζε πάρα πολύ καλά πως η εργασιακή σχέση εργοδότη - εργαζόμενου είναι ετεροβαρής. Εμείς καταλαβαίνουμε την προσπάθεια που καταβάλλει η κ. Κεραμέως τις τελευταίες δεκαπέντε είκοσι ημέρες μέσα από τα μέσα μαζικής ενημέρωσης να μας παρουσιάζει το πόσο καλή διάθεση έχει η ίδια και πόσο καλά θα πάει αυτό το νομοσχέδιο και πόσο πολιτικά ανόητοι είμαστε εμείς, που δεν αντιλαμβανόμαστε τις καλές της διαθέσεις, αλλά σήμερα σε αυτήν εδώ την Αίθουσα και αύριο θα κριθούμε όλοι. Προβάλουμε λοιπόν και καταθέτουμε ένσταση αντισυνταγματικότητας και ζητάμε και την απόσυρση του νομοσχεδίου.

Ευχαριστώ πολύ.

(Η προαναφερθείσα ένσταση αντισυνταγματικότητας της Ελληνικής Λύσης καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χήτα.

Τον λόγο έχει ο κ. Καραθανασόπουλος Κοινοβουλευτικός Εκπρόσωπος από το Κομμουνιστικό Κόμμα Ελλάδας και μετά ο κ. Γιαννούλης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Από τα ξημερώματα δεκάδες χιλιάδες απεργοί περιφρουρούν την απεργία και σε λίγη ώρα θα πλημμυρίσουν οι απεργοί τις πόλεις όλης της Ελλάδας. Έτσι αγωνιστικά η εργατική τάξη υποδέχεται το εργασιακό τερατούργημα της Κυβέρνησης της Νέας Δημοκρατίας, που έχει από την άλλη μεριά και το θράσος να το αποκαλεί δίκαιη εργασία για όλους.

Επεκτείνει το δεκατριάωρο, επί της ουσίας τη διευθέτηση του χρόνου εργασίας ανάλογα με τις ανάγκες των επιχειρηματικών ομίλων, σε συνθήκες οικονομίας του πολέμου, βαθαίνοντας ακόμη περισσότερο την εκμετάλλευση της εργατικής τάξης, βάζοντας ταφόπλακα σε συνθήκες υγιεινής και ασφάλειας και πολλαπλασιάζοντας με αυτό το σχέδιο τα εργατικά ατυχήματα. Βάζοντας στην προκρούστεια κλίνη την ανάγκη των εργαζομένων για ελεύθερο χρόνο και ξεκούραση.

Οι εργαζόμενοι δεν είναι μηχανές, είναι άνθρωποι και έχουν δικαίωμα στην ξεκούραση, έχουν δικαίωμα να μπορούν να έχουν οικογένεια, αλλά και, αυτό που λέτε, το δημογραφικό, στο οποίο θα δοθεί ένα ακόμη περαιτέρω χτύπημα. Δηλαδή τι κάνετε; Την εργασιακή σκλαβιά νομοθετείτε με το συγκεκριμένο νομοσχέδιο.

Μάλιστα ούτε οι ίδιοι συγγραφείς του νομοσχεδίου, οι εργοδοτικές οργανώσεις, δεν το υπερασπίστηκαν τόσο ενεργητικά στην ακρόαση των φορέων. Άφησαν εσάς, την Κυβέρνηση, το πολιτικό τους προσωπικό δηλαδή, να κάνετε τη βρώμικη δουλειά.

Από αυτήν την άποψη η απαίτηση είναι μία και μοναδική: Να αποσυρθεί το συγκεκριμένο νομοσχέδιο, γιατί μέσα από αυτό τι έχουμε; Έχουμε την κορωνίδα, ένα ακόμη βήμα τεράστιο, σε μια διαδικασία που ξεκίνησε σε επίπεδο Ευρωπαϊκής Ένωσης από το 1990, δηλαδή ελαστικοποίηση του χρόνου εργασίας, των εργασιακών συνθηκών, διευθέτηση του χρόνου εργασίας και προσαρμογή στις ανάγκες των επιχειρηματικών ομίλων. Σε αυτές τις επιλογές του κεφαλαίου όλες οι κυβερνήσεις έδωσαν με επιτυχία τις εξετάσεις, αφαιρώντας εργατικά δικαιώματα. Και μάλιστα κορωνίδα όλων αυτών είναι η Ευρωπαϊκή Οδηγία του 2003 για το δεκατριάωρο.

Από αυτήν την άποψη οι εργαζόμενοι απαιτούν να αποσυρθεί το νομοσχέδιο. Σε αυτήν την κατεύθυνση το ΚΚΕ στηρίζει και καταθέτει ως αίτημα την απόσυρσή του. Μάλιστα στον αντίποδα οι ίδιοι οι εργαζόμενοι, το ταξικό κίνημα, το ΚΚΕ, προτείνουν επτάωρο, πενθήμερο και τριανταπεντάωρο, αύξηση των μισθών και συλλογικές συμβάσεις εργασίας. Ήδη χθες το ΚΚΕ επανακατέθεσε την πρόταση 627 οργανώσεων εργαζομένων για την ισχύ των συλλογικών συμβάσεων εργασίας.

Από αυτήν την άποψη εμείς δεν θα το νομιμοποιήσουμε. Για ακόμη μια φορά επαναλαμβάνω την ανάγκη να το αποσύρετε. Αν αυτό δεν θα το κάνετε, το ΚΚΕ θα καταθέσει πρόταση για ονομαστική ψηφοφορία. Αλλά δεν είναι αυτό το βασικό. Το βασικό είναι ότι οι ίδιοι οι εργαζόμενοι με τη θέλησή τους έδειξαν ότι θα στείλουν στον σκουπιδοτενεκέ το συγκεκριμένο νομοσχέδιο, εκεί όπου είναι δηλαδή και η θέση του.

(Η προαναφερθείσα αίτηση διεξαγωγής ονομαστικής ψηφοφορίας του ΚΚΕ καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ τον κ. Καραθανασόπουλο.

Τον λόγο έχει ο κ. Γιαννούλης Κοινοβουλευτικός Εκπρόσωπος του ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, είναι περίεργοι καιροί, περίεργα και τα μηνύματα που εκπέμπονται κυρίως από την κυβερνητική πλειοψηφία.

Πριν μπω στο νομοσχέδιο, πριν από λίγες ημέρες καλωσόρισε και πάλι στις τάξεις της η Νέα Δημοκρατία τον κ. Κυριαζίδη. Λίγο αργότερα ένας από τους υποστηρικτές του Κασιδιάρη κάθεται στα έδρανα της κοινοβουλευτικής πλειοψηφίας. Είναι επιλογές σας, θα τις κρίνει ο πολίτης, θα τις κρίνει ο κόσμος για το πόσο συνδυάζονται αυτές οι πολιτικές επιλογές του Κυριάκου Μητσοτάκη με την αμετροέπεια, την αλαζονεία και την ανερμάτιστη παρέμβασή του για να υπάρξει παρέμβαση ή έλεγχος από τις Ένοπλες Δυνάμεις στο Μνημείο του Αγνώστου Στρατιώτη. Είναι ψηφίδες, ψηφίδες, ψηφίδες, που συνθέτουν μια σκληρή, αυταρχική, διεφθαρμένη, αναποτελεσματική και με γνώμονα συγκάλυψης Κυβέρνηση.

Πήραμε μια πρωτοβουλία ως ΣΥΡΙΖΑ-Προοδευτική Συμμαχία εδώ και πάρα πολλές ημέρες, περιμένουμε και την απόκριση του ΠΑΣΟΚ, συμφώνησαν και το ΚΚΕ και η Πλεύση Ελευθερίας και η Νέα Αριστερά, για το καθολικό αίτημα της δημοκρατικής αντιπολίτευσης για την απόσυρση του νομοσχεδίου. Γίνεται ακόμα επιτακτικότερη όταν, σκαλίζοντας τη μνήμη μας, έρχεται η πρώτη νομοθετική πρωτοβουλία της Κυβέρνησης το καλοκαίρι του 2019, λίγο μετά την ορκωμοσία μας, όταν η πρώτη νομοθετική πρωτοβουλία της Κυβέρνησης με Υπουργό Εργασίας τότε τον κ. Βρούτση ήταν η απελευθέρωση των απολύσεων.

Το κακό κλιμακώθηκε, για να φτάσουμε σήμερα στο απόγειο της απορρύθμισης των εργασιακών σχέσεων με το συγκεκριμένο νομοσχέδιο, το οποίο, κατά την πάγια πρακτική των μελών της Κυβέρνησης της Νέας Δημοκρατίας, εμφανίζει μία εικόνα που στην πραγματικότητα, στην πραγματική ζωή, δεν υπάρχει. Δεν υπάρχει το ενδεχόμενο να μπορέσει να ζήσει σαν άνθρωπος ένας εργαζόμενος, δουλεύοντας δεκατρείς ώρες στον ίδιο εργοδότη. Δεν μπορεί αυτήν τη στιγμή στη χώρα μας κόντρα στο ευρωπαϊκό κεκτημένο μόλις το 30% των εργαζομένων να καλύπτονται από συλλογικές συμβάσεις εργασίας, που είναι και ο μόνος δρόμος για να θέσουμε τα θεμέλια να ανοίξει το μονοπάτι μιας σταθερότητας στο εργασιακό περιβάλλον.

Δεν μπορεί επίσης, κυρία Υπουργέ, να ζούμε σε μία χώρα που θρηνεί περίπου διακόσια εβδομήντα θύματα από εργατικά ατυχήματα, που να έχει εφεύρει πανευρωπαϊκά την μετατροπή μιας εκτελεστικής και διοικητικής δομής, όπως το Σώμα Επιθεωρητών Εργασίας, να το έχει μετατρέψει σε ανεξάρτητη αρχή, όπου ένας πραγματικά επικεφαλής με περίεργες αντιλήψεις για την εργασία να βρίσκεται και υπό απομάκρυνση και υπό επιβράβευση με ένα μπόνους.

Θα ζητήσουμε και εμείς ονομαστική ψηφοφορία για τα άρθρα 7, 8 και 10. Είναι τα τρία άρθρα που δυναμιτίζουν τα θεμέλια του εργασιακού δικαιώματος. Και ναι, η εργασία για κάποιους είναι εξάρτηση για να ζήσουν, για κάποιους άλλους μπορεί να είναι χόμπι, αλλά, επειδή υπερασπιζόμαστε εδώ και πάρα πολλά χρόνια τη δυνατότητα η εργασία να είναι ο δρόμος που οδηγεί σε μια καλή ζωή χωρίς αισχροκέρδεια, χωρίς διαφθορά, χωρίς πολιτικούς χειραγωγούς, χωρίς διαπλοκή και συναλλαγή, όπου πρέπει να βρίσκεσαι σε ένα βουλευτικό γραφείο για να εξασφαλίσεις την εργασία, για όλα αυτά ζητούμε αφενός την απόσυρση του νομοσχεδίου και, αν αυτό δεν συμβεί, γιατί είναι πολύ δύσκολο να κάνει πράξη γενναιότητας το σώμα των Βουλευτών της Πλειοψηφίας κάτι τέτοιο, ζητούμε ονομαστική ψηφοφορία για τα τρία άρθρα που σας περιέγραψα πριν.

Ελπίζω, κύριε Πρόεδρε, όσο διαρκούν οι κινητοποιήσεις σήμερα των εργαζομένων να μην υπάρξει κάποια νέα, καινοφανής, ιδέα στον κ. Μητσοτάκη εκτός από την ευπρέπεια και την αισθητική της Πλατείας Συντάγματος και του Μνημείου του Αγνώστου Στρατιώτη να μην είναι και ο προάγγελος αστυνομικής βίας και αυταρχισμού απέναντι στους απεργούς που σε λίγη ώρα θα βρίσκονται στο κέντρο της Αθήνας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γιαννούλη.

Τον λόγο έχει η κ. Αχτσιόγλου και μετά η κ. Καραγεωργοπούλου.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, η Ολομέλεια δεν θα έπρεπε να συνεδριάζει σήμερα για ένα τέτοιο νομοσχέδιο. Είναι ντροπή, είναι οπισθοδρόμηση και μόνο το γεγονός ότι βρισκόμαστε εδώ να συζητήσουμε ένα τέτοιο νομοσχέδιο. Δεν είναι δυνατόν να βρισκόμαστε εν έτει 2025 και να μπαίνει υπό συζήτηση το αν θα νομοθετηθεί η δεκατριάωρη εργασία. Δεν είναι δυνατόν αυτό να αποτελεί αντικείμενο συζήτησης των Βουλευτών της χώρας.

Τα όσα προβλέπετε σε αυτό το νομοσχέδιο διαλύουν κάθε έννοια προσωπικής, οικογενειακής ζωής, σεβασμού της ανθρώπινης αξιοπρέπειας των εργαζομένων. Μπαίνει υπό συζήτηση εάν θα βρισκόμαστε σε μισθωτή σκλαβιά; Αυτό μπαίνει προς συζήτηση; Αν ένας εργαζόμενος θα ξεκινάει τις 7.00΄ η ώρα το πρωί από το σπίτι του και δεν θα φτάνει στο σπίτι του πριν από τις 22.00΄ το βράδυ; Αυτό είναι υπό συζήτηση; Μπαίνει υπό συζήτηση αν ένας εργαζόμενος θα είναι σε ετοιμότητα στη διάθεση του εργοδότη να του στείλει ένα μήνυμα για να δουλέψει κάποιες ώρες με οποιοσδήποτε όρους και να μην έχει το δικαίωμα ούτε καν να συζητήσει για ένα ελάχιστο επίπεδο αμοιβής, μόνο να απαντήσει ναι ή όχι στο μήνυμα, αλλιώς να επιλέξει την ανεργία; Μπαίνει προς συζήτηση αυτό στην Ολομέλεια; Μπαίνει υπό συζήτηση λοιπόν το αν θα έχουμε όρους σκλαβιάς στην πραγματικότητα, όρους δουλείας για τους εργαζόμενους στην Ελλάδα; Και φυσικά όλα αυτά μπαίνουν υπό συζήτηση υπό το μανδύα της υποτίθεται επιλογής και επιθυμίας του εργαζόμενου; Υ υπό το μανδύα υποτίθεται μιας δίκαιης εργασίας;

Είναι ένα νομοσχέδιο προσβλητικό για τη νοημοσύνη των πολιτών αυτής της χώρας. Είναι ένα νομοσχέδιο ακραία επιθετικό στο 80% της ελληνικής κοινωνίας. Είναι ένα νομοσχέδιο αδιανόητα οπισθοδρομικό, που έρχεται ως επιστέγασμα μιας σειράς επιλογών που έχει κάνει η Κυβέρνηση από το 2019. Αλλά αυτό δεν σημαίνει ότι πρέπει να πηγαίνουμε κάθε φορά και ένα βήμα παρακάτω. Πρέπει να μπει ένα όριο. Δεν μπορεί να συνεχίσει να ρυθμίζεται το σύνολο των όρων στην Ελλάδα με επιβολή του εργοδότη. Δεν μπορεί να είναι αυτή τη στιγμή ως κεντρικό σημείο για τη δεκατριάωρη εργασία η υποτίθεται ατομική διαπραγμάτευση του εργαζόμενου. Ο εργαζόμενος δεν μπορεί να κάνει ατομική διαπραγμάτευση. Ο εργαζόμενος εκβιάζεται, ο εργαζόμενος αναγκάζεται να υποκύψει σε ό,τι είναι βολικό για την επιχείρηση.

Σας ζητάμε και εμείς, όπως ζήτησαν και οι ομιλητές από την Αντιπολίτευση προηγούμενα, να αποσυρθεί αυτό το νομοσχέδιο. Ας μην γίνει άλλο ένα βήμα, και το λέω και στους Βουλευτές της Νέας Δημοκρατίας, το λέω και στους εργαζόμενους οι οποίοι μπορεί να ψήφισαν Νέα Δημοκρατία στις προηγούμενες εθνικές εκλογές. Δεν μπορεί να γίνει το δεκατριάωρο πραγματικότητα στην ελληνική κοινωνία. Είναι μισθωτή σκλαβιά. Σας ζητούμε έστω και την τελευταία στιγμή να αποσύρετε αυτό το νομοσχέδιο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ την κ. Αχτσιόγλου.

Ολοκληρώνουμε με την κ. Καραγεωργοπούλου Κοινοβουλευτική Εκπρόσωπο της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Καταγγέλλουμε τη βία και καταστολή που ασκήθηκε χθες σε φοιτητές, συνδικαλιστές στο πλαίσιο της διαμαρτυρίας τους και της υποστήριξης του απεργιακού αγώνα που σήμερα συντελείται πανελλαδικά στο Μετσόβιο Πολυτεχνείο. Ακολούθως δυνάμεις των ΜΑΤ προσήγαγαν βίαια διαδηλωτές έξω από τη ΓΑΔΑ, που κλήθηκαν να υπερασπιστούν -και συγγενικά πρόσωπα επίσης- τους φοιτητές που είχαν προσαχθεί εκεί και είχαν συλληφθεί και παραμένουν ακόμη σε σύλληψη. Η βία και η καταστολή είναι κάτι που χαρακτηρίζει την Κυβέρνησή σας και διαρκώς βλέπουμε ότι επιτείνετε όλα αυτά τα μέτρα που αποδεικνύουν αυτό το πρόσωπο εκφασισμού που σας διακρίνει.

Απαιτούμε εδώ και τώρα την απελευθέρωση όλων των φοιτητών, των συνδικαλιστών, που τάχθηκαν στο πλευρό τους σε υπεράσπιση αυτού του απεργιακού αγώνα.

Ταυτόχρονα, θα πρέπει να αποσύρετε οπωσδήποτε ένα νομοσχέδιο εξαιρετικά προβληματικό όταν ακόμη και στη διάρκεια των συνεδριάσεων της επιτροπής σας σημειώθηκαν εργατικά ατυχήματα, δυστυχήματα, τα οποία έχουν πολλαπλασιαστεί το τελευταίο διάστημα σε ακραίο βαθμό.

Επίσης, δεν καταγράφονται στον αντίποδα αυτής της εξέλιξης επαγγελματικές ασθένειες και θάνατοι που σχετίζονται με αυτές. Είναι ένα νομοσχέδιο κόλαφος για τους εργαζόμενους συνολικά, το οποίο δεν έλαβε υπ’ όψιν του ούτε τις παρατηρήσεις και το υπόμνημα των αντιπροσώπων και των φορέων εργαζομένων οι οποίοι βρίσκονται σε αναπηρία και σε σπάνιες παθήσεις.

Το εν λόγω εργασιακό νομοσχέδιο δεν αφορά μόνο το 13ωρο και τις συνθήκες εργασίας ή συνθήκες δουλείας πλέον, αλλά και τις συνέπειες που θα έχουν αυτές οι ρυθμίσεις στις μελλοντικές συντάξεις. Σας καλούμε εδώ και τώρα να το αποσύρετε. Είμαστε στο πλευρό όλων εκείνων που αντιτάσσονται σε αυτού του είδους την πολιτική καταστολής και βίας, εξουθένωσης των εργασιακών δικαιωμάτων. Και στο σημείο αυτό να πω ότι ακόμα και η ίδια η Κομισιόν εγκαλεί το Υπουργείο Εργασίας για υποκαταγραφή όλων των εργατικών δυστυχημάτων και τη μη καταγραφή των επαγγελματικών ασθενειών.

Παρακαλούμε πολύ για την απόσυρση όλων εκείνων των διατάξεων, τουλάχιστον εκείνων των διατάξεων οι οποίες βάλλουν κατά της ανθρώπινης αξιοπρέπειας και των εργασιακών δικαιωμάτων.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Πριν δώσω τον λόγο στην Υπουργό, για να κλείσουμε αυτόν τον κύκλο, τον λόγο έχει ο κ. Γιαννούλης για μια μικρή διόρθωση.

**ΧΡΗΣΤΟΣ ΓΙΑΝΝΟΥΛΗΣ:** Μια μικρή προσθήκη, κύριε Πρόεδρε.

Παραμένει κυρίαρχο το αίτημα για την απόσυρση του νομοσχεδίου, κάτι που ελπίζουμε να συμβεί. Εν πάση περιπτώσει, η πρόταση για τις ονομαστικές ψηφοφορίες αφορά τα άρθρα 7, 8, 10 και 21, που είναι το άρθρο για το οποίο εφευρίσκεται η διήμερη εργασία χωρίς κανόνες και προϋποθέσεις. Άρα, ζητούμε ονομαστική ψηφοφορία για τα άρθρα 7, 8, 10 και 21.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Γιαννούλη.

Τον λόγο έχει η Υπουργός Εργασίας και Κοινωνικής Ασφάλισης, κ. Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, καλή σας ημέρα. Θέλω να απαντήσω σε ένα πρώτο γύρο σχολίων που ακούστηκαν ήδη με την έναρξη της συνεδρίασης.

Πρώτα από όλα, σε ό,τι αφορά το ΠΑΣΟΚ. Το ΠΑΣΟΚ, μόλις μας ενημέρωσε για μια τροπολογία που κατέθεσε χθες. Είναι πανομοιότυπη με αυτήν που είχε κατατεθεί πριν από αρκετούς μήνες. Άκουσα με πολύ ενδιαφέρον τον εκπρόσωπο του ΠΑΣΟΚ να αναφέρεται στην τάση για τετραήμερη εργασία στην Ευρώπη. Ξέρετε τι μου κάνει εντύπωση, όμως; Έχουμε κάνει τέσσερις συνεδριάσεις επιτροπής. Ο εκπρόσωπός σας δεν έχει αναφερθεί μία φορά στην τετραήμερη εργασία που θεσπίζει αυτό το νομοσχέδιο! Αυτό το νομοσχέδιο θεσπίζει τετραήμερη εργασία για όλο τον χρόνο και θα έχει πολύ μεγάλο ενδιαφέρον να δούμε τι θα ψηφίσουν τα κόμματα της Αντιπολίτευσης σε αυτό το άρθρο.

(Θόρυβος στην Αίθουσα)

Αναφερθήκατε, κύριε Μάντζο, στον καθορισμό του κατώτατου μισθού μέσω νομοθετικής ρύθμισης. Το είχαμε συζητήσει και αυτό τον Δεκέμβρη. Έχει νομοθετηθεί. Είναι η Ελλάδα εξαίρεση στο να καθορίζεται ένα δίχτυ ασφαλείας ως κατώτατος μισθός και πάνω από αυτό να έρχονται οι κοινωνικοί εταίροι και να θεσπίζουν κάτι ευνοϊκότερο; Όχι. Πόσες χώρες της Ευρωπαϊκής Ένωσης έχουν αντίστοιχη ρύθμιση; Είκοσι δύο. Πού βρίσκεται η Ελλάδα μεταξύ των είκοσι δύο αυτών χωρών στον κατώτατο μισθό; Στην ενδέκατη θέση, ακριβώς στη μέση.

Σε κάθε περίπτωση μου έκανε εντύπωση, διότι είναι σεβαστές οι προτάσεις σας. Και όπως ξέρετε, είναι σε εξέλιξη ένας ενδελεχής διάλογος με τους κοινωνικούς εταίρους, γιατί μέχρι τέλος του χρόνου θα φέρουμε έναν οδικό χάρτη για το συλλογικό εργατικό. Εδώ, όμως, μιλάμε για το ατομικό εργατικό και η τροπολογία σας δεν έχει τίποτα για το ατομικό εργατικό. Για το συλλογικό εργατικό είναι ενδιαφέρουσες οι προτάσεις, να τις συζητήσουμε σε βάθος, αλλά για ατομικό εργατικό δεν έχει.

Η Ελληνική Λύση κατέθεσε ένσταση αντισυνταγματικότητας. Μόλις τη λάβουμε, θα τη μελετήσουμε και θα απαντήσουμε ενδελεχώς.

Θέλω να πω ένα τελευταίο σχόλιο, το οποίο έχει να κάνει με αυτό που άκουσα για αίτημα απόσυρσης του νομοσχεδίου. Αιτείσθε να αποσύρουμε ένα νομοσχέδιο το οποίο κάνει τρία βασικά πράγματα. Το πρώτο είναι ότι φέρνει σημαντικές διατάξεις ενισχυτικές των εργαζομένων: Πρώτον, επεκτείνει το επίδομα κυοφορίας και λοχείας σε περισσότερες γυναίκες. Δεύτερον, προβλέπει για πρώτη φορά το αφορολόγητο, ακατάσχετο, ανεκχώρητο του επιδόματος γονικής αδείας. Τρίτον, προβλέπει απαγόρευση μείωσης αποδοχών μετά την εφαρμογή ψηφιακής κάρτας εργασίας. Τέταρτον, προβλέπει για πρώτη φορά την επέκταση της άδειας μητρότητας σε ανάδοχες μητέρες. Πέμπτον, προβλέπει υποχρεωτική παρουσία συντονιστή υγείας και ασφάλειας σε τεχνικά έργα. Έκτον, προβλέπει ότι όλες οι οδηγίες των ιατρών εργασίας και των τεχνικών ασφαλείας πρέπει να είναι γραπτές, για να προστατεύουν τους εργαζόμενους. Αυτές οι διατάξεις θέλετε να αποσυρθούν, αυτές που ενισχύουν τους εργαζόμενους;

Πρώτος πυλώνας, λοιπόν, είναι η ενίσχυση των εργαζομένων.

Δεύτερος πυλώνας είναι η διευκόλυνση των επιχειρήσεων, βεβαίως. Ακούω στην επιτροπή ότι νομοθετούμε, λέει, για τους λίγους εργοδότες. Πέραν του ότι πρώτα απ’ όλα νομοθετούμε για τους εργαζόμενους, να ρωτήσω κάτι; Υπάρχουν μισό εκατομμύριο νέες θέσεις εργασίας, 500.000 νέες θέσεις εργασίας, 500.000 συμπολίτες μας που δεν δούλευαν το 2019 επί ΣΥΡΙΖΑ και σήμερα δουλεύουν. Από πού ήρθαν αυτές τις θέσεις εργασίας; Από τον ουρανό ή μήπως από τις επιχειρήσεις; Άρα, είναι κακό να θέλουμε να διευκολύνουμε τις επιχειρήσεις με πιο απλές, πιο γρήγορες διαδικασίες, με μείωση γραφειοκρατίας;

Και ένα τρίτο σημείο. Το νομοσχέδιο αυτό δεν έρχεται εν κενώ. Έρχεται σε μία αγορά εργασίας του 2025, η οποία δεν έχει σε τίποτα να κάνει με την αγορά εργασίας πριν από έξι χρόνια. Η ανεργία έχει σημειώσει τη μεγαλύτερη μείωση στην ιστορία των κρατών μελών της Ευρωπαϊκής Ένωσης. Από το 18% είμαστε στο 8%. Μισό εκατομμύριο νέες θέσεις εργασίας. Η μεγαλύτερη μείωση ασφαλιστικών εισφορών. Κάθε μήνα έχουμε ρεκόρ απασχόλησης. Μόλις το τελευταίο οκτάμηνο, το πρώτο οκτάμηνο του 2025 είχαμε ρεκόρ ιστορικό στη χώρα με νέες θέσεις εργασίας.

Εγώ, λοιπόν, θα κλείσω ως εξής, κυρίες και κύριοι. Καλοδεχούμενα όλα τα αιτήματα για ονομαστική, με μία επισήμανση: Δεν θα γίνει ονομαστική μόνο στα τρία άρθρα που βάζετε. Η Νέα Δημοκρατία θα καταθέσει αίτημα για ονομαστική για όλα τα άρθρα του νομοσχεδίου -όχι για τρία, για όλα- για να τοποθετηθούν και οι 300 Βουλευτές στο τι ψηφίζουν….

(Χειροκροτήματα από την πτέρυγα της Νέας Δημοκρατίας)

…για την επέκταση του επιδόματος κυοφορίας και λοχείας, για την απαγόρευση μείωσης αποδοχών.

**ΔΗΜΗΤΡΙΟΣ ΜΑΝΤΖΟΣ:** 297 είναι!

(Θόρυβος στην Αίθουσα)

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Εντάξει, να τοποθετηθεί η Βουλή, αν αυτό είναι το πρόβλημά σας, κύριε Μάντζο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Να τοποθετηθεί η Βουλή, όλα τα κόμματα. Και όλοι οι Βουλευτές οι οποίοι εκλέγονται να τοποθετηθούν και να εξηγήσουν τι θα ψηφίσουν στο αφορολόγητο, ακατάσχετο και ανεκχώρητο του επιδόματος γονικής αδείας, στην επέκταση του επιδόματος κυοφορίας και λοχείας, στην απαγόρευση μείωσης αποδοχών, στην επέκταση άδειας μητρότητας σε ανάδοχες μητέρες, στον υποχρεωτικό συντονιστή υγείας και ασφάλειας.

**ΧΡΗΣΤΟΣ ΚΑΤΣΩΤΗΣ:** Πάλι τα ίδια. Τα εμπεδώσαμε!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Γι’ αυτό λοιπόν η Κυβερνώσα Πλειοψηφία θα καταθέσει αίτημα ονομαστικής σε όλα τα άρθρα του νομοσχεδίου.

Ευχαριστώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο εισηγητής της Νέας Δημοκρατίας, ο κ. Σταύρος Παπασωτηρίου για δεκαπέντε λεπτά και παρακαλώ να ανοίξει το σύστημα της ηλεκτρονικής εγγραφής.

**ΣΤΑΥΡΟΣ ΠΑΠΑΣΩΤΗΡΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σημερινή συζήτηση του νομοσχεδίου για τη δίκαιη εργασία για όλους αποδεικνύει πως η κατάθεση εφαρμόσιμων πολιτικών αποτελεί αποκλειστικό προνόμιο της Νέας Δημοκρατίας. Με άλλα λόγια, επιβεβαιώνεται για μία ακόμη φορά ότι οι πολίτες μπορούν να προσβλέπουν μόνο στην Κυβέρνηση του Κυριάκου Μητσοτάκη για την εφαρμογή αποτελεσματικών παρεμβάσεων και στην αγορά εργασίας.

Τι έχει πετύχει, λοιπόν, αυτή η Κυβέρνηση με τις πολιτικές της στον χώρο της εργασίας την τελευταία εξαετία; Σήμερα έχουμε τη χαμηλότερη ανεργία των τελευταίων δεκαοκτώ χρόνων. Σήμερα η χώρα μας έχει τη χαμηλότερη -μονοψήφια- ανεργία από το 2008 και την υψηλότερη μισθωτή απασχόληση εδώ και δεκαοκτώ χρόνια. Έχει πολύ χαμηλότερες ασφαλιστικές εισφορές. Και το βασικότερο, παραπάνω από 500.000 συμπολίτες μας έχουν βρει δουλειά σε σχέση με το 2019. Ταυτόχρονα, οι αρνητικές τάσεις σε πλήρη απασχόληση, ανεργία των νέων και των γυναικών έχουν αντιστραφεί. Έχουμε πλέον περισσότερους εργαζόμενους με πλήρη απασχόληση, περισσότερους νέους και γυναίκες στην αγορά εργασίας.

Έχουμε, όμως, και κάτι άλλο που αφορά την καταπολέμηση της αδήλωτης εργασίας και την αύξηση των πραγματικών αποδοχών των μισθωτών. Με την εφαρμογή της ψηφιακής κάρτας εργασίας από αυτήν την Κυβέρνηση κατεγράφη μία πρωτοφανής αύξηση στις δηλωθείσες υπερωρίες συνολικά κατά 1,8 εκατομμύρια ώρες σε σχέση με το 2024. Πρόκειται πραγματικά για ένα δυσθεώρητο νούμερο που αποδεικνύει την επιτυχία της ψηφιακής κάρτας ως εργαλείου ελέγχου των εργοδοτών και προστασίας των εργαζομένων και σε νέους κλάδους, όπως αυτή του τουρισμού, της εστίασης, της βιομηχανίας και του λιανεμπορίου.

Στον τουρισμό, για παράδειγμα, από την εφαρμογή του εργαλείου αυτού έχουμε αύξηση 680% στις καταγεγραμμένες υπερωρίες και αντιστοίχως στην εστίαση αύξηση 180%. Το ίδιο αναμένεται να συμβεί και σε άλλους κλάδους, όπως το χονδρεμπόριο, η ενέργεια και οι χρηματοπιστωτικές υπηρεσίες, όπου επεκτείνεται η υποχρεωτική εφαρμογή της ψηφιακής κάρτας εργασίας.

Αυτή είναι, λοιπόν, η κοινωνική πολιτική στην πράξη, για την οποία έχει μιλήσει πολλές φορές ο Πρωθυπουργός, μια τεκμηριωμένη, εφαρμοσμένη πολιτική με αποτελέσματα, όχι φωνές, καταγγελίες και ανούσια συνθήματα, γιατί μόνο αυτά ακούσαμε από την Αντιπολίτευση, λογικές αυθαιρεσίες και προβοκατόρικους χαρακτηρισμούς, νομίζοντας ότι έτσι θα τραβούσαν το ενδιαφέρον των πολιτών ή θα δημιουργούσαν κοινωνική αναταραχή. Δυστυχώς, για τα υπόλοιπα κόμματα, στην απόπειρά σας αυτή δεν προκαλέσατε αντιδράσεις κινδυνολογώντας. Αποτύχατε για μία ακόμη φορά, γιατί οι κοινωνικές ανάγκες δεν καλύπτονται με κραυγές ούτε τα προβλήματα των πολλών λύνονται με μαγικά κόλπα. Χρειάζεται αφοσίωση, σκληρή δουλειά, γνώσεις και θετικό πνεύμα για να πετύχει μια πολιτική όπως έχει καταφέρει η Νέα Δημοκρατία, όχι άρνηση, ανορθολογισμός, ερασιτεχνισμοί και κραυγές που ακούμε από την Αντιπολίτευση.

Κύριε Πρόεδρε, η πολιτική ηγεσία του Υπουργείου Εργασίας, ως οφείλει, εισάγει το παρόν νομοσχέδιο, ένα συνεκτικό πλαίσιο βελτιώσεων στην αγορά εργασίας προς όφελος όλων, των εργαζομένων, των επιχειρήσεων, αλλά και -είναι πολύ σημαντικό και δεν πρέπει ποτέ να τους ξεχνάμε- των ανέργων συμπολιτών μας, γιατί αυτοί είναι που έχουν να ωφεληθούν περισσότερο από μια πιο λειτουργική και πιο ανοιχτή αγορά εργασίας.

Ποιοι είναι, λοιπόν, οι άξονες του παρόντος νομοσχεδίου και σε τι ακριβώς αντιτίθεται η Αντιπολίτευση; Στην ενίσχυση των μέτρων προστασίας της υγείας και της ασφάλειας των εργαζομένων. Στη διεύρυνση εργασιακών δικαιωμάτων και στη διευκόλυνση των εργαζομένων, προκειμένου να μπορούν να τα ασκήσουν. Τέτοια είναι η λήψη αδειών και επιδομάτων και η επέκταση της δυνατότητας τετραήμερης εργασίας ολόκληρο τον χρόνο. Σε ευκολότερες και γρηγορότερες προσλήψεις, ένα μέτρο που θα λειτουργήσει ευεργετικά για τους ανέργους και θα μειώσει τη γραφειοκρατία για τους εργοδότες με την αξιοποίηση ψηφιακών εργαλείων. Τέλος, στην προστασία του εισοδήματος των συνταξιούχων με παράλληλη μείωση των ασφαλιστικών κρατήσεων για εργαζόμενους και επιχειρήσεις.

Ξεκινώ με τον πρώτο άξονα που περιλαμβάνει παρεμβάσεις όπως η θεσμοθέτηση της θέσης του συντονιστή στα εργοτάξια που θα είναι υπεύθυνος για την εφαρμογή μέτρων προστασίας της υγείας και της ασφάλειας των εργαζομένων σε τεχνικά έργα. Η παροχή μαθημάτων πρώτων βοηθειών από την επιχείρηση προς τους εργαζομένους τους. Η ενίσχυση της Επιθεώρησης Εργασίας για την πρόληψη των εργατικών ατυχημάτων. Η αναβάθμιση της καταγραφής των επαγγελματικών ασθενειών με τη χρήση νέων κριτηρίων αναγνώρισής τους. Η θέση σε λειτουργία του ολοκληρωμένου πληροφοριακού συστήματος «Ιριδανός» για την τεκμηρίωση και παρακολούθηση θεμάτων υγείας και ασφάλειας στην εργασία. Η κύρωση συμβάσεων της Διεθνούς Οργάνωσης Εργασίας για την υιοθέτηση και από τη χώρα μας παγκοσμίων προδιαγραφών και πρωτοτύπων προστασίας των εργαζομένων.

Σε σχέση με τον δεύτερο άξονα για τη διερεύνηση των εργασιακών δικαιωμάτων και της μείωσης της γραφειοκρατίας, προβλέπεται: Η απλοποίηση της διαδικασίας αναγγελίας πρόσληψης. Η δημιουργία ενός συγκεντρωτικού ψηφιακού αρχείου για κάθε εργαζόμενο και η δυνατότητα ειδοποιήσεων προς την ενημέρωσή του μέσω του «myΕrgani». Η λειτουργία καινοτόμου εφαρμογής στα κινητά για εργοδότες αντίστοιχη με το «myΕrgani» των εργαζομένων για τη διαχείριση όλων των ζητημάτων εργασιακών σχέσεων και η δυνατότητα ταχείας πρόσληψης για κατεπείγουσες ανάγκες της επιχείρησης μέσω κινητού για εργασία έως δύο ημερών.

Ειδικά σε σχέση με την προστασία των δικαιωμάτων των εργαζομένων και την εξισορρόπηση επαγγελματικής και οικογενειακής ζωής εισάγονται μέτρα όπως η δυνατότητα τετραήμερης εργασίας για όλο το έτος, κάτι που αναμένεται να διευκολύνει, μεταξύ άλλων, και εργαζόμενους γονείς. Η προστασία των αποδοχών των μισθωτών μετά από την εφαρμογή της ψηφιακής κάρτας εργασίας, θεωρώντας τη μείωση μισθού μονομερή βλαπτική μεταβολή. Η ενιαία αναγνώριση ασφαλιστικού χρόνου για τη χορήγηση επιδόματος κυοφορίας και λοχείας στις εργαζόμενες μητέρες. Η κατοχύρωση του επιδόματος γονικής άδειας ως αφορολόγητου, ανεκχώρητου και ακατάσχετου. Η επέκταση των παροχών μητρότητας σε όλες τις ανάδοχες μητέρες και η ελεύθερη κατανομή της ετήσιας άδειας αναψυχής από τον ίδιο τον εργαζόμενο σε συνεννόηση με τον εργοδότη.

Τέλος, ενισχύουμε μόνιμα τα εισοδήματα εργαζομένων και συνταξιούχων με μέτρα όπως η επέκταση της πρόσφατης κατάργησης προσαυξήσεων για ασφαλιστικές εισφορές σε υπερεργασία, υπερωρίες, νυχτερινά και αργίες, προκειμένου να καλύπτονται και εκείνες οι αμοιβές που προβλέπονται από συλλογικές συμβάσεις εργασίας ή χορηγεί οικειοθελώς ο εργοδότης. Επίσης, όταν εργαζόμενος συνταξιούχος δικαιούται προσαύξηση στη σύνταξή του ή επιπλέον παροχή, δεν λαμβάνεται υπόψη στον υπολογισμό του συντελεστή της εισφοράς αλληλεγγύης συνταξιούχων με κύριες και επικουρικές συντάξεις. Αποτρέπεται έτσι το ενδεχόμενο μείωσης των καθαρών συντάξεων λόγω του επανυπολογισμού τους.

Για όλα αυτά τι αντιπροτείνει, λοιπόν, η Αντιπολίτευση; Είναι θλιβερό, αλλά τελικά αποδείχθηκε ότι δεν είχε να καταθέσει ούτε μία πρόταση, ούτε μία εναλλακτική πολιτική που να μπορεί να εφαρμοστεί και να αφορά πραγματικά ζητήματα των εργαζομένων. Έστω μία επεξεργασμένη ιδέα στην κατεύθυνση επίλυσης κάποιου άλλου προβλήματος εκτός του πεδίου εφαρμογής του παρόντος νομοσχεδίου. Μόνο καταγγελίες για δήθεν θεσμοθέτηση του υποχρεωτικού και καθολικά εφαρμοζόμενου δεκατριάωρου σε όλες τις επιχειρήσεις από τη Νέα Δημοκρατία. Την εξωφρενική αυτή καταγγελία σχεδόν απαράλλαχτη είχαμε ξανακούσει από την Αντιπολίτευση και πριν από δύο χρόνια. Και τότε όμως κατέπεσε με κρότο, όταν συγκρούστηκε μετωπικά με την πραγματικότητα. Γιατί πολύ απλά καμία προπαγάνδα χτισμένη με ψέματα δεν μπορεί να σταθεί, όπως δεν λειτούργησε και πέρυσι όταν μιλούσατε για τη δήθεν κατάργηση του κατώτατου μισθού από την Κυβέρνηση, με τα γνωστά αποτελέσματα.

Ποια είναι, λοιπόν, η αλήθεια για το περίφημο άρθρο 7 που, όπως είπε η Υπουργός, στην πραγματικότητα αφορά μόλις έναν στους χίλιους μισθωτούς; Η αλήθεια είναι ότι δεν υπήρχε ποτέ και συνεχίζει να μην υπάρχει οποιαδήποτε υποχρεωτικότητα ή καθολική εφαρμογή του μέτρου αυτού. Προφανώς πρόκειται για δυνατότητα που δίνεται στους εργαζόμενους να εργασθούν κατ’ εξαίρεση και μόνο ορισμένες μέρες τον χρόνο, εφόσον οι ίδιοι το επιθυμούν, έως δεκατρείς ώρες την ημέρα στον ίδιο εργοδότη, αντί για δύο που ισχύει σήμερα, πάντα με την τήρηση των ίδιων προϋποθέσεων: ενδεκάωρη ανάπαυση και προσαύξηση 40% στην αμοιβή τους και προφανώς με την απόλυτη προστασία τους από την οποιαδήποτε δυσμενή εργασιακή μεταβολή, την οποία εισάγουμε με το άρθρο 16 του νομοσχεδίου για τον στοχευμένο έλεγχο τυχόν εργοδοτικών αυθαιρεσιών σε βάρος όσων εργαζόμενων αρνηθούν την υπερωριακή απασχόλησή τους.

Στα fake news της Αντιπολίτευσης απαντάμε ξεκάθαρα: Το οκτάωρο ισχύει πάντοτε για την τακτική ημερήσια μισθωτή εργασία. Τυχόν διευθέτηση του χρόνου εργασίας γίνεται μόνο με αίτημα του μισθωτού ή μετά από ρητή συμφωνία με τον εργοδότη και στις ελάχιστες εκείνες περιπτώσεις που θα συμφωνηθεί από κοινού η τετράωρη υπερωριακή απασχόληση, αυτό δεν μπορεί να γίνει για πάνω από τριάντα επτά ημέρες τον χρόνο.

Κυρία Υπουργέ, η δημιουργία ψεύτικων εντυπώσεων και η κινδυνολογία είναι μονόδρομος, όταν η Αντιπολίτευση δεν έχει να καταθέσει κάποια δημιουργική πρόταση. Όλοι καταλαβαίνουμε ότι το κάνει γιατί κάπως έτσι πρέπει να καλύψει το μεγάλο αυτό κενό πολιτικής, προσπαθώντας να διαφοροποιηθεί ακόμα και στα αυτονόητα θετικά μέτρα, μερικά μόνο από τα οποία θα αναφέρω.

Με το άρθρο 8 δίνεται μεγαλύτερη ευελιξία στους εργαζόμενους για την οργάνωση του χρόνου εργασίας τους σύμφωνα με τις προσωπικές τους ανάγκες, με πλήρη προστασία των δικαιωμάτων τους. Για παράδειγμα, ένας εργαζόμενος γονέας μπορεί να εργάζεται τέσσερις ημέρες την εβδομάδα για όλο τον χρόνο κατόπιν συμφωνίας με τον εργοδότη του και όχι έως έξι μήνες που ισχύει σήμερα.

Με τα άρθρα 9 και 10 απλουστεύεται η διαδικασία δήλωσης των αδειών στην «Εργάνη» και δίνεται μεγαλύτερη ελευθερία κατανομής της ετήσιας άδειας αναψυχής από τον ίδιο τον εργαζόμενο σε συνεννόηση με τον εργοδότη σε περισσότερες περιόδους μέσα στο έτος, αν βεβαίως το επιθυμεί.

Ο μόνος περιορισμός που τίθεται είναι ότι ένα τμήμα της άδειας θα πρέπει να περιλαμβάνει τουλάχιστον μία συνεχόμενη εργάσιμη εβδομάδα.

Στο άρθρο 11 το επίδομα γονικής άδειας, το οποίο χορηγείται από την ΔΥΠΑ, καθίσταται αφορολόγητο, ανεκχώρητο και ακατάσχετο.

Με τα άρθρα 12 και 13 επεκτείνεται το μεταγενέθλιο τμήμα της άδειας μητρότητας και η προστασία από την απόλυση και στις ανάδοχες μητέρες.

Στο άρθρο 15 η μείωση αποδοχών αμέσως μετά την εφαρμογή της ψηφιακής κάρτας θεωρείται μονομερής βλαπτική μεταβολή. Στόχος είναι η προστασία του μισθού του εργαζομένου από συμψηφιστικές εργοδοτικές παρεμβάσεις με πρόσχημα την υποχρεωτική καταβολή μετά την εφαρμογή της ψηφιακής κάρτας μεγαλύτερων αμοιβών στους μισθωτούς λόγω καταγραφής της αυξημένης πραγματικής υπερωριακής απασχόλησης.

Με το άρθρο 19 δημιουργείται η ηλεκτρονική εφαρμογή ΕΡΓΑΝΗ και για τις επιχειρήσεις αντιστοιχεί με το myergani για τους εργαζόμενους, με την οποία οι εργοδότες θα έχουν πρόσβαση στο ΕΡΓΑΝΗ και μέσω κινητού τηλεφώνου.

Με το άρθρο 20 απλοποιείται η διαδικασία αναγγελίας πρόσληψης στην ΕΡΓΑΝΗ, ώστε να ολοκληρώνεται με ένα μόνο έγγραφο αντί για τέσσερα.

Με τα άρθρα 38 και 39 βελτιώνεται το σύστημα αναγγελίας των εργατικών ατυχημάτων και των επαγγελματικών ασθενειών με στόχο τη διευκόλυνση των ελέγχων που δίνεται και δίνεται έμφαση στην παροχή μαθημάτων πρώτων βοηθειών από την επιχείρηση προς τους εργαζόμενους.

Το άρθρο 40 ενισχύει τον θεσμό των συντονιστών ασφαλείας εργοταξίων, καθιστώντας υποχρεωτική την παρουσία τους σε τεχνικά έργα ανάλογα με το μέγεθός τους για την πρόληψη εργατικών ατυχημάτων.

Περνώντας τώρα στις ασφαλιστικές συνταξιοδοτικές ρυθμίσεις του νομοσχεδίου με το άρθρο 72 ορίζεται ότι ο εργαζόμενος συνταξιούχος δικαιούται προσαύξηση στη σύνταξή του λόγω συνυπολογισμού επιπλέον χρόνου εργασίας του. Η πρόσθετη αυτή παροχή δεν λαμβάνεται υπ’ όψιν για τον υπολογισμό του συντελεστή της εισφοράς αλληλεγγύης σε κύριες και επικουρικές συντάξεις. Αποτρέπεται έτσι το ενδεχόμενο μείωσης της καθαρής σύνταξης λόγω μετατόπισής της σε ανώτερο κλιμάκιο σε συνέχεια παρόμοιας ρύθμισης για τη μείωση της ΕΑΣ που έφερε το Υπουργείο Εργασίας και Κοινωνικής Ασφάλισης πέρσι.

Με το άρθρο 73 επεκτείνεται η πρόσφατη απαλλαγή από τις προσαυξήσεις στις ασφαλιστικές εισφορές που αφορούν υπερεργασία, υπερωρίες, νυχτερινά και αργίες και σε αντίστοιχες προσαυξήσεις που προβλέπονται από συλλογικές συμβάσεις εργασίας, όπως εκείνες που χορηγούνται οικειοθελώς από τον εργοδότη, κάτι που σημαίνει με απλά λόγια και νέα αύξηση στις καθαρές αποδοχές των εργαζομένων με ταυτόχρονη μείωση του μη μισθολογικού κόστους για τους εργοδότες.

Στο άρθρο 75 προβλέπεται η ενιαία αναγνώριση ασφαλιστικού χρόνου για τη χορήγηση του επιδόματος κυοφορίας και λοχείας χωρίς να απαιτείται πλέον ελάχιστος χρόνος ασφάλισης της μητέρας σε ένα μόνο ταμείο, ώστε να δικαιούνται το επίδομα περισσότερες μητέρες που έχουν αλλάξει εργασία.

Τέλος, με τις λοιπές διατάξεις του νομοσχεδίου αναστέλλονται και ρυθμίζονται ασφαλιστικές και φορολογικές υποχρεώσεις κτηνοτρόφων σε βάρος των οποίων επιβλήθηκαν κτηνιατρικά μέτρα εξυγίανσης του ζωικού τους κεφαλαίου λόγω μεταδοτικών ζωονόσων.

Κυρίες και κύριοι συνάδελφοι, το νομοσχέδιο «Δίκαιη εργασία για όλους» πράγματι δικαιώνει τον τίτλο που εισάγονται οι αναγκαίες παρεμβάσεις υπέρ της μεγάλης κοινωνικής πλειοψηφίας. Στρατηγικός μας στόχος είναι η περαιτέρω διεύρυνση του διαθέσιμου εισοδήματος όλων των εργαζομένων με τη σταθερή αύξηση μισθών και τη μείωση φόρων και εισφορών. Άλλωστε, αυτή η Κυβέρνηση είναι που έχει δεσμευτεί για τον κατώτατο μισθό στα 950 ευρώ και τον μέσο μισθό στα 1.500 ευρώ το 2027, δουλεύοντας συστηματικά για την αύξηση ευκαιριών απασχόλησης όλων των Ελλήνων για μια καλύτερη επαγγελματική καθημερινότητα κάθε συμπολίτη μας.

Γι’ αυτό, κυρία Υπουργέ, η Νέα Δημοκρατία στηρίζει τη νομοθετική σας πρωτοβουλία στο σύνολό της, καθώς, όπως έχει αποδειχθεί, η ασκούμενη πολιτική της Κυβέρνησης του Κυριάκου Μητσοτάκη και στα εργασιακά δεν είναι μόνο αποτελεσματική, είναι στην πραγματικότητα το μοναδικό υπαρκτό πολιτικό σχέδιο το οποίο διαθέτει συνοχή, τεκμηρίωση και ξεκάθαρους στόχους.

Για την εφαρμογή ακριβώς αυτού του σχεδίου η Κοινοβουλευτική μας Ομάδα όχι μόνο υπερψηφίζει το παρόν νομοσχέδιο, αλλά θα βρίσκεται δίπλα σας σε κάθε βήμα σε μια πορεία που οδηγεί την ελληνική κοινωνία σε ένα καλύτερο, πιο αισιόδοξο και ασφαλέστερο αύριο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παπασωτηρίου.

Τον λόγο έχει ο Εισηγητής από το ΠΑΣΟΚ, ο κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Είναι λογικό η Υπουργός να μην καταλαβαίνει ή να κάνει ότι δεν καταλαβαίνει σε αυτά τα οποία της λέμε, διότι εμείς μιλάμε για τετραήμερο, το οποίο έχει περιορισμένες ώρες εργασίας αλλά τις ίδιες αποδοχές και η Υπουργός φέρνει τετραήμερο με δέκα έως δεκατρείς ώρες την ημέρα εργασίας.

Τι θα κάνουν οι μανάδες και οι πατεράδες, κυρία Υπουργέ; Τι θα κάνουν με βάση το νομοσχέδιο το οποίο φέρνετε; Αυτή είναι η αντίληψη την οποία έχετε και είναι η αντίληψη την οποία υπερασπιστήκατε και πριν από λίγο γι’ αυτό το νομοσχέδιο, το οποίο ειλικρινά μας φέρνει μπροστά σε μια κατάσταση η οποία παραπέμπει σε ζούγκλα. Ακόμα ψάχνουμε να βρούμε εκείνο τον εργαζόμενο, ο οποίος σας βρήκε στον δρόμο και σας ζήτησε να δουλεύει δεκατρείς ώρες για να τα βγάζει πέρα.

Και είναι πραγματικά εξοργιστικό το γεγονός ότι βρισκόμαστε σήμερα εδώ να συζητάμε για ένα νομοσχέδιο που δεν απαντά επί της ουσίας σε κανένα από τα μεγάλα ουσιαστικά ζητήματα των εργαζομένων και γι’ αυτό είναι προφανές ότι είναι και ένα νομοσχέδιο το οποίο είναι παντελώς απαράδεκτο και δεν θα έπρεπε καν να το συζητάμε σήμερα εδώ, γιατί τα στοιχεία τα οποία θα σας καταθέσουμε είναι στοιχεία και πραγματικά δεδομένα που δεν επιδέχονται καμίας απολύτου παρερμηνείας.

Το δεύτερο τρίμηνο του 2025 το 74,5% των εργαζομένων στην Ελλάδα δήλωσαν ότι εργάζονται πάνω από σαράντα ώρες την εβδομάδα, κυρία Υπουργέ. Την ίδια περίοδο περίπου το 21% των εργαζομένων ηλικίας είκοσι έως εξήντα τεσσάρων ετών δούλευαν πάνω από σαράντα πέντε ώρες συνδυάζοντας βασική και βοηθητική εργασία, σχεδόν διπλάσια από τον ευρωπαϊκό μέσο όρο, που είναι 10,8. Το 2024 το 12,4% του εργατικού δυναμικού εργαζόταν πάνω από σαράντα εννιά ώρες την εβδομάδα. Σύμφωνα με τη Eurostat, που σας αρέσει να τη διαβάζετε, αυτό είναι το υψηλότερο ποσοστό στην Ευρωπαϊκή Ένωση.

Σύμφωνα με την έρευνα του ΙΝΕ ΓΣΕΕ, 52% των ερωτηθέντων δηλώνουν ότι εργάζονται παραπάνω ώρες από αυτές που προβλέπει η σύμβασή τους και 49% από αυτούς δηλώνουν ότι δεν πληρώνονται για αυτές τις ώρες.

Πραγματικά τι πιστεύετε; Ότι οι άνθρωποι αυτοί δουλεύουν περισσότερες ώρες δύο ή και τρεις δουλειές επειδή το θέλουν, επειδή δεν έχουν κάτι καλύτερο να κάνουν; Είναι δυνατόν να ακούμε αυτά τα πράγματα που ακούμε τις τελευταίες εβδομάδες από το Υπουργείο Εργασίας και από μια σειρά στελεχών της Νέας Δημοκρατίας; Θέλω να μου βρείτε ειλικρινά και να μου παρουσιάσετε έναν εργαζόμενο που να λέει ότι θέλει να δουλεύει δέκα, έντεκα, δώδεκα, δεκατρείς ώρες την ημέρα όχι επειδή αναγκάζεται για να πληρώσει τους λογαριασμούς του ρεύματος και του ενοικίου, αλλά επειδή του αρέσει. Γιατί να το κάνει; Επαναλαμβάνω: Γιατί να το κάνει;

Γιατί ο μισθός δεν φτάνει, γιατί έξι στους δέκα εργαζόμενους, κυρία Υπουργέ, -έξι στους δέκα εργαζόμενους επαναλαμβάνω- λένε ότι ο βασικός μισθός δεν φτάνει για τις βασικές τους ανάγκες. Το 88% κόβει βασικά είδη διατροφής. Το κόστος στέγασης έχει εκτοξευθεί. Το 2024 οι Έλληνες δαπάνησαν το 35,5% του εισοδήματός τους για στέγαση. Είναι το υψηλότερο ποσοστό στην Ευρωπαϊκή Ένωση. Η Ελλάδα κατατάσσεται τρίτη στην Ευρωπαϊκή Ένωση όσον αφορά το ποσοστό παιδιών που ζουν σε κίνδυνο φτώχειας και κοινωνικού αποκλεισμού. Είναι 27%. Είναι αυτά νούμερα ή είναι άνθρωποι και ποια είναι η απάντησή σας για όλα αυτά; Τίποτα. Σιωπή, ειρωνείες, αλαζονεία.

Υπάρχουν στιγμές, κυρίες και κύριοι συνάδελφοι, που η Βουλή και οι Βουλευτές δεν είμαστε εδώ σε ένα βήμα διαλόγου. Είμαστε εδώ μόνο για να υπερασπιστούμε την ηθική και να υπερασπιστούμε τους ανθρώπους, οι οποίοι εργάζονται και μας στέλνουν εδώ. Και σήμερα είναι μια τέτοια μέρα. Δεν συζητάμε για ώρες εργασίας, συζητάμε για ζωές. Γιατί όταν ζητάτε από έναν άνθρωπο να δουλέψει δεκατρείς ώρες την ημέρα, δεν του ζητάτε να εργαστεί. Του ζητάτε να παραδοθεί στην εξάντληση. Όταν του στερείτε το δικαίωμα στην ξεκούραση και την ψυχαγωγία, του λέτε «δεν έχεις δικαίωμα στην ανάπαυση, δεν έχεις ανάγκη για ζωή, δεν μπορείς να ξεκουραστείς». Αυτό δεν είναι κοινωνική πολιτική. Αυτό είναι μια κοινωνική εξαθλίωση. Δεκατρείς ώρες εργασίας!

Άκουσα τον εισηγητή της Νέας Δημοκρατίας και μάλιστα άκουσα και την Υπουργό να λέει με περηφάνια και με φωνή ότι θα ζητήσει ονομαστική ψηφοφορία για όλα τα άρθρα του νομοσχεδίου. Και ειλικρινά αναρωτιέμαι αν οι Βουλευτές της Νέας Δημοκρατίας, που είδα να έρχονται και να δηλώνουν ομιλητές, εάν θα πάνε στις περιοχές τους να υπερασπιστούν τη δικιά τους κανονικότητα, εάν αυτό το οποίο θα πείτε, κύριε εισηγητά της Νέας Δημοκρατίας, στην περιοχή σας εσείς και οι Βουλευτές της Νέας Δημοκρατίας είναι ότι θέλουμε τα παιδιά μας να δουλεύουν δεκατρείς ώρες την ημέρα, εάν το θέλετε εσείς για το δικό σας παιδί, εάν το θέλουν οι συνάδελφοί σας για τα δικά σας παιδιά, εάν αντέχουν τα δικά σας παιδιά να δουλεύουν δεκατρείς ώρες την ημέρα.

Γιατί είναι προφανές ότι οι εργαζόμενοι στην Ελλάδα δεν ζουν, προσπαθούν να επιβιώσουν και γι’ αυτό εσείς είστε οι αποκλειστικά υπεύθυνοι. Γιατί οι Έλληνες δουλεύουν περισσότερο από όλους στην Ευρωπαϊκή Ένωση. Γιατί αμείβονται από τους χαμηλότερους μισθούς, με μόλις 17.000 ευρώ περίπου το χρόνο. Γιατί είναι προτελευταίοι στην αγοραστική δύναμη. Γιατί είναι προτελευταίοι στην ισορροπία προσωπικής και επαγγελματικής ζωής. Γιατί η παραγωγικότητα της εργασίας στην Ελλάδα έχει κατρακυλήσει στην 34η θέση μεταξύ τριάντα επτά χωρών του ΟΟΣΑ και μόλις το 20% των εργασιακών σχέσεων καλύπτεται από συλλογικές συμβάσεις, ενώ ο στόχος της ευρωπαϊκής οδηγίας είναι το 80%. Και αυτά δεν είναι νούμερα. Είναι άνθρωποι, που δεν προλαβαίνουν να ζήσουν.

Τι έχει κάνει η Κυβέρνηση τα έξι αυτά χρόνια; Έχετε καταργήσει τον βάσιμο λόγο απόλυσης από το 2019. Έχετε διαλύσει τις συλλογικές διαπραγματεύσεις. Έχετε ποινικοποιήσει την περιφρούρηση της απεργίας. Έχετε νομοθετήσει δεκατριάωρα σε δύο εργοδότες και τώρα νομοθετείτε σε έναν εργοδότη. Έχετε αγνοήσει πλήρως την οδηγία για τους κατώτατους μισθούς. Και τώρα τι φέρνετε; Ακόμα περισσότερη απορρύθμιση.

Γιατί τι φέρνει αυτό το νομοσχέδιο, πίσω από τους ωραίους τίτλους; Δεκατρείς ώρες ημερήσια εργασία, κατάργηση του εντεκάωρου της ανάπαυσης, υπερωρίες στην εκ περιτροπής εργασία, απόλυση χωρίς κόστος με τρεις απουσίες, διήμερες συμβάσεις μέσω εφαρμογής, διευθέτηση χρόνου εργασίας χωρίς αίτημα του εργαζόμενου, ο εργοδότης να αποφασίζει ουσιαστικά πότε θα πάρει άδεια και αύξηση των ορίων συνταξιοδότησης από την «πίσω πόρτα». Και αυτό το νομοσχέδιο το τιτλοφορείτε «δίκαιη εργασία». Δίκαιη εργασία! Τι ειρωνεία. Αυτό υπερασπίζεστε, τη δίκαιη εργασία των δεκατριών ωρών.

Αυτό δεν είναι, κυρίες και κύριοι συνάδελφοι, εργασιακό νομοσχέδιο. Είναι νομοσχέδιο εξάντλησης. Η υγεία και η εργασία στα δικά σας χέρια γίνεται ανασφάλεια. Η ασφάλεια μετατρέπεται σε κίνδυνο. Εκατόν σαράντα οκτώ εργατικά δυστυχήματα στο πρώτο οκτάμηνο του 2025, αύξηση καρδιακών και εγκεφαλικών επεισοδίων, burnout, άγχος, κατάθλιψη, διαταραχές ύπνου, δυόμισι χιλιάδες θάνατοι το χρόνο στην Ευρώπη από επαγγελματικές ασθένειες.

Και τι κάνετε στην Ελλάδα την τελευταία πενταετία; Δεν δηλώνετε καν τις επαγγελματικές ασθένειες. Δεν τα λέμε εμείς. Τα λέει ο Παγκόσμιος Οργανισμός Υγείας και η Διεθνής Οργάνωση Εργασίας. Πενήντα πέντε ώρες εργασίας την εβδομάδα σημαίνει 35% περισσότερες πιθανότητες εγκεφαλικού, 17% πιθανότητα θανάτου από καρδιοπάθεια. Αυτά δεν είναι στατιστικά. Αυτά είναι ανθρώπινες ζωές. Η εργασία δεν είναι αριθμός. Είναι ένας άνθρωπος που ξυπνά πολύ νωρίς το πρωί και γυρνά στο σπίτι του, όταν τα παιδιά του έχουν κοιμηθεί. Δεν έχει χρόνο για την οικογένειά του. Δεν έχει χρόνο ούτε για τον εαυτό του.

Και εσείς τι του λέτε, κυρία Υπουργέ; «Δούλευε ήλιο με ήλιο. Και δεν είναι πρόβλημα αυτό. Θα το κάνεις τριάντα επτά μέρες τον χρόνο. Δεν είναι πρόβλημα να δουλεύεις δεκατρείς ώρες την ημέρα. Θα το κάνεις τριάντα επτά μέρες τον χρόνο».

Αυτή είναι η λύση της Νέας Δημοκρατίας για το δημογραφικό. Αυτό είναι το μήνυμα, το οποίο στέλνει στις μανάδες και στους πατεράδες που αγωνιούν αν τα παιδιά τους θα αρρωστήσουν και πού θα τα αφήσουν. Τι τους λέτε; Θα δουλεύετε δέκα και δεκατρείς ώρες. Πώς; Διαλύοντας την οικογένεια; Κάνοντας τις μανάδες και τους μπαμπάδες να αγωνιούν αν θα έχουν προσωπικές στιγμές, αν θα μπορούν να πάνε στην τελετή αποφοίτησης των παιδιών τους, αν θα μπορούν να πάνε σε μία σχολική γιορτή, αν θα μπορούν να σταθούν δίπλα στο παιδί τους, όταν αυτό θα έχει πυρετό; Αυτό είναι το οποίο φέρνετε ως λύση με αυτό το νομοσχέδιο, για το οποίο ζητάτε ονομαστική για όλα τα άρθρα;

Απέναντι σε αυτό, είναι προφανές από τη συζήτηση που γίνεται τους τελευταίους τρεις και πλέον μήνες ότι υπάρχουν δύο κόσμοι. Ο ένας κόσμος είναι ο δικός σας. Περιγράψαμε με πολύ μεγάλη ακρίβεια τι έχετε φέρει έξι χρόνια τώρα.

Απέναντι σε αυτό, υπάρχει η πρόταση του ΠΑΣΟΚ, την οποία την έχουμε καταθέσει επανειλημμένως, ακόμα και αν εσείς κάνετε ότι δεν ακούτε: Ενίσχυση συλλογικών συμβάσεων, κατώτατος μισθός από τους κοινωνικούς εταίρους, ενισχυμένος ΣΕΠΕ, προστασία της ψυχικής υγείας, ρύθμιση της εργασίας στις πλατφόρμες, ισορροπία επαγγελματικής και προσωπικής ζωής. Η πρόοδος δεν είναι να ζεις για να δουλεύεις, είναι να δουλεύεις για να ζεις.

Και είναι προφανές, κυρίες και κύριοι συνάδελφοι, ότι αυτό το νομοσχέδιο δεν είναι απλώς άδικο νομοσχέδιο. Είναι ένα νομοσχέδιο, το οποίο είναι βαθιά επικίνδυνο. Είναι επικίνδυνο για την υγεία, είναι επικίνδυνο για την οικογένεια, είναι επικίνδυνο για την κοινωνία. Είναι ένα νομοσχέδιο, το οποίο θα κατατάξει τη Νέα Δημοκρατία ως την Κυβέρνηση των δεκατριών ωρών εργασίας. Είναι το νομοσχέδιο, το οποίο θα κατατάξει τον κ. Μητσοτάκη ως τον Πρωθυπουργό των δεκατριών ωρών εργασίας.

Και θέλω να πω, κλείνοντας αυτή την ομιλία, κύριε Πρόεδρε, ότι πολλοί συνάδελφοι που βρίσκονται σήμερα εδώ, θα πρέπει να αναρωτηθούν και να αναλογιστούν κοιτώντας το ρολόι -η ώρα είναι 11- εάν μπορούν να μείνουν, με μισή ώρα διάλειμμα, μέχρι τις 2 η ώρα το πρωί για να συζητάμε. Γιατί αυτό ζητούν οι συνάδελφοι της Νέας Δημοκρατίας από τα άδεια έδρανα, από τα οποία δήλωσαν ομιλητές και σηκώθηκαν και έφυγαν, να κάνουμε όλοι εμείς οι υπόλοιποι.

Σας ευχαριστώ πάρα πολύ.

(Ζωηρά χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χρηστίδη.

Τον λόγο έχει ο ειδικός αγορητής από τον ΣΥΡΙΖΑ – Προοδευτική Συμμαχία κ. Γεώργιος Γαβρήλος.

Παρακαλώ να κλείσει το σύστημα ηλεκτρονικής εγγραφής.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κυρία Υπουργέ, κύριοι Υφυπουργοί, κυρίες και κύριοι συνάδελφοι, συζητάμε σήμερα ένα ακόμη νομοσχέδιο της Κυβέρνησης της Νέας Δημοκρατίας για την εργασία, για τον κόσμο της εργασίας, που την ίδια στιγμή -για τρίτη συνεχή φορά- οι εργαζόμενοι είναι έξω στην Πλατεία Συντάγματος και απεργούν απέναντι σε αυτή την Κυβέρνηση, απέναντι σε αυτό το νομοσχέδιο.

Κυρία Υπουργέ, ζητήσαμε -και επιμένουμε και σήμερα- από την πρώτη στιγμή και με πρωτοβουλία που πήρε ο πρόεδρος του ΣΥΡΙΖΑ-Προοδευτική Συμμαχία και προς τα άλλα κόμματα της αντιπολίτευσης να αποσύρετε τώρα το νομοσχέδιο. Να αποσύρετε ένα νομοσχέδιο, το οποίο δεν βρήκε καμία συναίνεση και στην ακρόαση των φορέων από τους εργαζόμενους, από τον κόσμο της εργασίας. Ένα νομοσχέδιο που έρχεται σε σειρά των νόμων Βρούτση, Χατζηδάκη, Γεωργιάδη να κατεδαφίσει ό,τι υπάρχει πλέον ως πλέγμα προστασίας των δικαιωμάτων των εργαζομένων.

Πρόκειται για ένα νομοσχέδιο που φέρνει διατάξεις που δεν τόλμησε ούτε η Τρόικα στα χρόνια των μνημονίων. Συνεχίζετε έξι χρόνια τώρα τις μνημονιακές πολιτικές σας σε όλα τα επίπεδα, και στην οικονομία με την περαιτέρω φτωχοποίηση της κοινωνίας, αλλά και στην εργασία με τη διάλυση, ουσιαστικά, του Εργατικού Δικαίου, ατομικού και συλλογικού.

Εκεί έξω στον δρόμο οι εργαζόμενοι διεκδικούν τα αυτονόητα. Διεκδικούν αξιοπρέπεια στη δουλειά και αξιοπρέπεια στη ζωή τους. Μια κοινωνία, η οποία βρίσκεται απέναντι στις ιδεοληψίες σας και στους κομματικούς σχεδιασμούς σας, διότι φέρνετε ένα ακόμη νομοσχέδιο απορρύθμισης των εργασιακών σχέσεων, πιστεύοντας ότι η ανταγωνιστικότητα της οικονομίας θα έρθει μέσα από την εντατικοποίηση της δουλειάς των εργαζομένων και τα φτηνά εργατικά χέρια.

Σας έχουμε πει κατ’ επανάληψη ότι είναι προς τη λάθος κατεύθυνση αυτή η προσέγγιση και αυτό, γιατί δεν βοηθάει την παραγωγικότητα της εργασίας και δεν κάνει πιο ανταγωνιστική την οικονομία μας. Η παραγωγικότητα της εργασίας δεν χρειάζεται φτηνά εργατικά χέρια. Δεν χρειάζεται κακές συνθήκες εργασίας. Χρειάζεται να εισάγετε την ψηφιοποίηση, τις νέες τεχνολογίες, να δώσετε νέες δεξιότητες στους εργαζόμενους και την ίδια στιγμή, να βελτιώσετε τις συνθήκες εργασίας και τις αποδοχές των εργαζομένων.

Δεν μας ακούτε. Προσφέρετε δωράκια με κάθε νομοθέτηση στην αγορά εργασίας για τους μεγάλους και ισχυρούς εργοδότες αυτής της χώρας. Και ασφαλώς, ιδεοληπτικά προσεγγίζετε ένα μοντέλο, το οποίο απορρυθμίζει την αγορά εργασίας και δεν κάνει καλό στην οικονομία.

Είστε, κυρία Υπουργέ, η Κυβέρνηση -όπως σας αντιλαμβάνεται πλέον η κοινωνία μέσα από όλες τις δημοσκοπήσεις- των σκανδάλων, της διαφθοράς, της συγκάλυψης και, ασφαλώς, της βίαιης αναδιανομής του πλούτου που επιχειρήθηκε τα τελευταία έξι-επτά χρόνια εις βάρος του κόσμου της εργασίας.

Δεν είναι λίγοι οι συμπολίτες μας που, μέσα από τις δημοσκοπήσεις, λένε σε ποσοστό 75% ότι είστε η Κυβέρνηση της συγκάλυψης. Είστε η Κυβέρνηση των σκανδάλων, όπως το πρόσφατο του Ο.Π.Ε.Κ.Ε.Π.Ε. με τη διασπάθιση δημοσίου χρήματος. Είστε η Κυβέρνηση της αναποτελεσματικότητας. Το λέει το 65% του ελληνικού λαού μέσα από τα ευρήματα των δημοσκοπήσεων. Εσείς που παρουσιαστήκατε απέναντι στην ελληνική κοινωνία, στον ελληνικό λαό ως η Κυβέρνηση των αρίστων. Είστε η Κυβέρνηση που έχει φέρει σε δυσκολότερη θέση τους Έλληνες εργαζόμενους, και τους μικρομεσαίους και τον αγροτικό κόσμο της υπαίθρου τα τελευταία χρόνια. Και ασφαλώς, είστε η Κυβέρνηση της ακρίβειας και της καταρράκωσης των θεσμών και της δικαιοσύνης.

Και ασφαλώς, πώς αντιλαμβάνεται ο εργαζόμενος σήμερα τη θέση του σε αυτή τη ζοφερή κατάσταση που έχει διαμορφωθεί οικονομικά, κοινωνικά, εργασιακά; Πολύ χειρότερη από το 2019. Η Κυβέρνηση του ΣΥΡΙΖΑ και του Αλέξη Τσίπρα, το 2019, άφησε ένα ποσοστό στο σύνολο του ΑΕΠ, όσον αφορά τα εισοδήματα από τη μισθωτή εργασία, το 39%. Σήμερα, το ποσοστό αυτό βρίσκεται στο 35% σε σχέση με τη συνολική πίτα του ΑΕΠ. Αντίθετα, το ποσοστό που αφορά το κεφάλαιο έχει αυξηθεί πάνω από 50%, όταν μέσος όρος στην υπόλοιπη Ευρώπη είναι 40%. Αυτή είναι η πολιτική σας. Μια βίαιη αναδιανομή υπέρ του κεφαλαίου αυτά τα έξι-επτά χρόνια και εις βάρος του κόσμου της μισθωτής εργασίας, των μικρών και μεσαίων επαγγελματιών.

Ποια είναι άραγε η ανάπτυξη, την οποία ευαγγελίζεστε; Ποιοι είναι οι αριθμοί που αποτυπώνουν αυτή την ανάπτυξη; Ακόμη και ο ρυθμός ανάπτυξης, αυτή η αναιμική ανάπτυξη του 2,1 αφορά τους πολλούς ή έχει να κάνει με τα υπερκέρδη των τραπεζών, των καρτέλ που δημιουργήσατε στα τρόφιμα, στην ενέργεια, στα καύσιμα;

Ο εργαζόμενος τι έχει να δει σήμερα; Ότι πρέπει να απασχολείται δεκατρείς ώρες σε δύο εργοδότες και έρχεστε να του προτείνετε δεκατριάωρο σε έναν εργοδότη; Υπερωρίες απλήρωτες που φτάνουν στο δεκάωρο με τον νόμο Χατζηδάκη. Και σήμερα, κάνετε ακόμη πιο ευέλικτη αυτή την αγορά εργασίας και πιο επισφαλή. Επιβάλλετε υπερωρίες ακόμη και σε εργαζόμενους μερικής απασχόλησης. Εργαζόμενοι που θα υπογράφουν σύμβαση είκοσι τεσσάρων ωρών και σαράντα οκτώ ωρών. Με ποια εργασιακή ασφάλεια, με ποια προοπτική για τη ζωή τους;

Οι άδειες που ζητάτε σήμερα, τάχα, με το επιχείρημα ότι θα την αιτείται ο εργαζόμενος, να γίνεται κατάτμηση από δύο σε τέσσερις περιόδους και να μην μπορεί εργαζόμενος να βρεθεί δεκαπέντε μέρες ή δέκα μέρες με την οικογένειά του, να αναπτύξει την προσωπικότητά του, να έχει την αναψυχή του, να έχει την ξεκούραση του. Για ποια ζωή μιλάμε, κυρία Υπουργέ, στα χρόνια της διακυβέρνησης της χώρας από τη Νέα Δημοκρατία; Για ποια ζωή για τον κόσμο της εργασίας;

Η χώρα βγήκε από τα μνημόνια το 2018. Και, όμως, ο ΣΥΡΙΖΑ πήρε αμέσως πρωτοβουλίες για να στηρίξει τον κόσμο της εργασίας, αλλά και για τις αδικίες που είχαν δημιουργήσει τα μνημόνια: Επανέφερε τη 13η σύνταξη. Κατήργησε τον υποκατώτατο μισθό. Ενίσχυσε τους εργαζόμενους μέσα από την επαναφορά και την ενθάρρυνση των κοινωνικών εταίρων για συλλογικές διαπραγματεύσεις. Και ασφαλώς, έφερε μία διάταξη για την αιτιολόγηση της απόλυσης, που εσείς καταργήσατε αμέσως με το που αναλάβατε την εξουσία το 2019. Ήταν το πρώτο νομοθέτημα και έπρεπε ο κόσμος από τότε να καταλάβει πού πηγαίνει αυτή η διακυβέρνηση τη χώρα και, κυρίως, τα μεσαία και κατώτερα οικονομικά στρώματα, τον κόσμο των μικρών επιχειρήσεων, τον κόσμο των εργαζόμενων.

Νομιμοποιήσατε τις απλήρωτες υπερωρίες και, ασφαλώς, καταργήσατε το πενθήμερο και το οκτάωρο και κάνατε υποχρεωτική την εξαήμερη εργασία. Ακόμα, συνεχίσατε με παρεμβάσεις και στον χώρο της ασφάλισης, όπως την ιδιωτικοποίηση της επικουρικής ασφάλισης, καταδικάζοντας νέους ανθρώπους και τις μελλοντικές γενιές των συνταξιούχων. Μετατρέψατε την αύξηση του κατώτατου μισθού σε μηχανισμό κυβερνητικού ελέγχου, ενάντια και στις ευρωπαϊκές οδηγίες της Ευρωπαϊκής Ένωσης, αλλά και στις ανάγκες των εργαζομένων.

Δεν είναι, κυρία Υπουργέ, κύριοι συνάδελφοι της Πλειοψηφίας, μειοψηφία αυτοί που βρίσκονται σήμερα έξω στην πλατεία Συντάγματος. Είναι ο κόσμος της μισθωτής εργασίας στο σύνολό του που είναι απέναντι σε αυτά τα νομοθετήματα και στο σχέδιο νόμου που σήμερα φέρνετε ενώπιον του Κοινοβουλίου.

Αυτή τη στιγμή, που η ποιότητα εργασίας στη χώρα μας έχει καταλάβει τις χειρότερες θέσεις στην Ευρωπαϊκή Ένωση, είναι η ίδια στιγμή που η Ευρωπαϊκή Ένωση μιλάει για μείωση των ωρών εργασίας στις τριάντα πέντε ώρες. Οι Έλληνες εργαζόμενοι, σε ένα ποσοστό 75%, δουλεύουν σαράντα ώρες την εβδομάδα και παραπάνω, ενώ όλος ο υπόλοιπος κόσμος καταλαβαίνει ότι, για να στηρίξει την παραγωγικότητα της εργασίας, πρέπει να προσφέρει καλύτερες συνθήκες εργασίας στους εργαζόμενους.

Έτσι, λοιπόν, έχετε δημιουργήσει δουλειές χαμηλής παραγωγικότητας, χαμηλής προστιθέμενης αξίας, χαμηλής εργασιακής σταθερότητας, χαμηλών μισθών και υψηλών εργάσιμων ωρών, την ίδια στιγμή που καμαρώνετε τάχα για τη μείωση της ανεργίας. Ποιας ανεργίας; Των εργαζομένων των δύο ημερών, χωρίς σταθερούς όρους σε μία σύμβαση και χωρίς να υπάρχει ασφάλεια για αυτούς τους εργαζόμενους και προοπτική;

Στον χώρο της υγείας και της ασφάλειας των εργαζομένων, ακόμη και με το σημερινό σας νομοθέτημα φαίνεται ότι δεν πιάνετε τα πραγματικά προβλήματα των εργαζομένων. Έρχεται το Υπουργείο σας μόνο να φέρει προς κύρωση κάποιες παλιές διεθνείς συμβάσεις και μια ευρωπαϊκή Οδηγία, χωρίς να ανταποκρίνεται στις ανάγκες τις σημερινές των χώρων εργασίας που έχουν αυξήσει και τα εργατικά δυστυχήματα. Σήμερα που μιλάμε, έχουμε πάνω από εκατόν πενήντα νεκρούς που θρηνούμε και πάνω από διακόσιους εξήντα βαριά τραυματίες στη χώρα μας, χωρίς μάλιστα να καταγράφετε και τις ασθένειες που υπάρχουν στους χώρους εργασίας. Ασφαλώς, με το σχέδιο νόμου που φέρνετε δεν αντιμετωπίζετε κανένα από αυτά τα ζητήματα της υγείας και της ασφάλειας των εργαζομένων.

Οι συλλογικές συμβάσεις εργασίας στη χώρα μας με δική σας ευθύνη είναι στο 28% περίπου, όταν ο μέσος όρος στην υπόλοιπη Ευρώπη είναι γύρω στο 46% και η Ευρωπαϊκή Ένωση μας ζητάει να πάμε στο 80%. Και έρχεται σήμερα το νομοσχέδιο να παρέμβει για μια ακόμη φορά και στη διευθέτηση του χρόνου εργασίας και στις αποδοχές, όσον αφορά τον κατώτατο μισθό που φέρνετε και σχετικές ρυθμίσεις τάχα να υπολογίζεται από έναν αλγόριθμο! Τόσα χρόνια έχοντας βγει από τα μνημόνια, ποια προοπτική υπάρχει για τον κόσμο της εργασίας, όταν δεν επιτρέπεται στους εργαζόμενους, στους κοινωνικούς εταίρους, να καθίσουν να δουν τουλάχιστον αυτά τα δύο βασικά θέματα της εργασίας, δηλαδή διευθέτηση χρόνου εργασίας και αποδοχές; Ποια προοπτική υπάρχει, όταν δεν επιτρέπετε την επεκτασιμότητα, τη μετενέργεια, την υποχρεωτική ισχύ των συλλογικών συμβάσεων, την επαναφορά του ρόλου του ΟΜΕΔ της διαιτησίας, προκειμένου να έχουμε δίκαιους μισθούς και αύξηση του μέσου μισθού;

Καμαρώνετε για τον κατώτατο μισθό ότι τάχα τον αυξήσατε, ενώ ο μέσος μισθός παραμένει χαμηλότερος από τις περισσότερες χώρες της Ευρωπαϊκής Ένωσης, την ίδια στιγμή που λόγω της ακρίβειας η αγοραστική δύναμη των Ελλήνων εργαζομένων είναι στην προτελευταία θέση. Οι δε μισθοί παραμένουν τρίτοι από το τέλος στις τριάντα οκτώ χώρες του ΟΟΣΑ. Αυτή είναι η πολιτική που ακολουθείτε τα τελευταία χρόνια για τον κόσμο της μισθωτής εργασίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Και, ασφαλώς, συζητάμε σήμερα για το δεκατριάωρο, ένα δεκατριάωρο που θεσπίσατε σε δύο εργοδότες. Δώσαμε μάχη τότε για τον ν.5053/2023. Ο κ. Γεωργιάδης μάς έλεγε ότι αποτυπώνει μια ζώσα πραγματικότητα, που όμως ήταν αποτέλεσμα της φτωχοποίησης των Ελλήνων εργαζομένων και της ανάγκης των εργαζομένων να απασχοληθούν και σε δεύτερο εργοδότη. Έρχεστε σήμερα και επιβάλλετε όχι ως επιλογή του εργαζομένου, αλλά ως υποχρέωσή του να απασχολείται δεκατρείς ώρες την ημέρα στον ίδιο εργοδότη. Για ποια ζωή μιλάμε; Πού είναι το εντεκάωρο ανάπαυσης; Πού είναι ο χρόνος να βρεθεί δίπλα στην οικογένειά του ο Έλληνας εργαζόμενος, να αναπτύξει την προσωπικότητά του να ψυχαγωγηθεί, να ξεκουραστεί;

Σας ενοχλεί όταν λέμε ότι θεσμοθετήσατε αυτά τα χρόνια κανόνες εργασιακού μεσαίωνα. Δεν σας αρέσει αυτό και προσπαθείτε με επικοινωνία, με fake news, να κάνετε το μαύρο άσπρο. Σας ρωτάω κάτι που σας το έθεσαν και οι φορείς κυρίως από τον χώρο της εστίασης και του τουρισμού. Ένας εργαζόμενος με δεκατρείς ώρες, με τα διαλείμματά του, με τη μεταφορά του, δεν υποχρεούται δεκαπέντε ώρες να βρίσκεται στον δρόμο μακριά από την οικογένειά του; Πού είναι το οκτάωρο της ανάπαυσης; Πού είναι το οκτάωρο της αναψυχής;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, θεωρώ ότι αυτό το νομοσχέδιο φέρνει και κάτι ακόμη χειρότερο από το δεκατριάωρο. Είναι η εκ νέου διευθέτηση του χρόνου εργασίας που θα έπρεπε να ήταν υπόθεση των κοινωνικών εταίρων, με αναφορά στην εβδομάδα, στον μήνα και με επέκταση στο έτος. Μιλάμε για τις απλήρωτες υπερωρίες του δεκαώρου του περιβόητου «νόμου Χατζηδάκη» και για τις ανάγκες τάχα που κάλυπτε τότε να πηγαίνουν οι εργαζόμενοι να μαζεύουν τις ελιές τους! Απλήρωτες υπερωρίες! Δωράκια, επίσης, στον χώρο της βιομηχανίας το δίωρο και σε άλλες επιχειρήσεις για το πριν και για το μετά από την ώρα που θα αναλαμβάνει και με την ψηφιακή κάρτα εργασίας ο εργαζόμενος την απασχόλησή του!

Πρόκειται, βέβαια, για ένα νομοσχέδιο που φέρνει μία διάταξη για την κατάτμηση σε τέσσερα μέρη της άδειας εργασίας, που κάνει ακόμη χειρότερη τη ζωή των εργαζομένων. Την ίδια ώρα, σε επίπεδο ασφαλιστικού δικαίου καταργείτε την προσαύξηση για τις ασφαλιστικές εισφορές για υπερωρίες, νύχτες, αργίες, ουσιαστικά στερώντας χρήματα και από τον ΕΦΚΑ, αλλά και από τις συντάξιμες αποδοχές των εργαζομένων. Αυτά είναι χρήματα που κεφαλαιοποιούν μία καλύτερη σύνταξη για τους συνταξιούχους μας. Και έρχεστε και λέτε ότι δεν θίγεται ούτε η σύνταξη, αλλά ούτε παθαίνει ζημιά και ο ΕΦΚΑ! Κάνετε μια προσέγγιση κοντόφθαλμη για το σήμερα, χωρίς να βλέπετε το αύριο του ασφαλιστικού μας φορέα, της τύχης των συνταξιούχων μας και ασφαλώς της ίδιας της οικονομίας.

Κυρίες και κύριοι συνάδελφοι, φέρνετε και διατάξεις που αφορούν την υγεία και την ασφάλεια στον χώρο της εργασίας, χωρίς να καταπιάνεστε με τα μεγάλα προβλήματα στον χώρο της εργασίας, με τις δεκάδες ασθένειες οι οποίες δεν αναφέρονται πουθενά και δεν μετριούνται, για τα εργατικά ατυχήματα που σας ζητάει και η ΓΣΕΕ και όλοι οι φορείς να κάνετε ένα κέντρο αναφοράς για να μπορούμε να συνεννοηθούμε, να ξέρουμε πόσα εργατικά δυστυχήματα και πόσα εργατικά ατυχήματα έχει σήμερα η χώρα μας, προκειμένου να μπορέσουμε και να αντιμετωπίσουμε το πρόβλημα. Επίσης, δεν κάνετε ούτε έναν φορέα ασφάλισης επαγγελματικού κινδύνου.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, σας παρακαλώ.

**ΓΕΩΡΓΙΟΣ ΓΑΒΡΗΛΟΣ:** Υπάρχει ανάγκη να επανέλθει το ΣΕΠΕ στην προτέρα κατάσταση ως Γενική Γραμματεία στο Υπουργείο Εργασίας. Η Πολιτεία πρέπει να έχει την ευθύνη της πρόληψης, του σχεδιασμού και της αντιμετώπισης των προβλημάτων γύρω από την υγεία και την ασφάλεια. Ορίσατε μια Ανεξάρτητη Αρχή. Όποτε σας βολεύει, την επικαλείστε. Όποτε δεν σας εξυπηρετεί, λέτε «Είναι Ανεξάρτητη Αρχή». Φέρατε και στην ακρόαση φορέων έναν έκπτωτο Πρόεδρο! Να μας πει τι; Και τι μας είπε; Μας είπε «Εγώ υλοποιώ ό,τι αποφασίζει το Υπουργείο». Ποιος πραγματικά ασχολείται με την υγεία και την ασφάλεια των εργαζομένων; Στο Ανώτατο Συμβούλιο, την προηγούμενη εβδομάδα, σας ασκήθηκε έντονη κριτική για τις πολιτικές που ακολουθείτε στην υγεία και την ασφάλεια. Και δεν αλλάζετε ρότα. Κρατάτε εκεί τάχα μια Ανεξάρτητη Αρχή και παρουσιάστηκε ο Πρόεδρος ως εντεταλμένος της πολιτικής σας εδώ. Μιλάμε, ασφαλώς, για έναν Πρόεδρο που πήρε και ένα μπόνους κάποιες χιλιάδες ευρώ από το καλοκαίρι, ενώ έχει κηρυχθεί έκπτωτος από το Συμβούλιο της Επικρατείας!

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, κύριε συνάδελφε.

**ΓΕΩΡΓΙΟΣ ΓΑΒΡΗΛΟΣ:** Ολοκληρώνω, κύριε Πρόεδρε.

Δεν διαφαίνεται καμία πρόθεση να ασχοληθείτε με τα σημαντικά ζητήματα που απασχολούν τον χώρο των εργαζομένων, όπως νομοθετείτε για τα ΤΕΚΑ, για την ιδιωτική επικουρική ασφάλιση ουσιαστικά, για χρήματα των εργαζομένων που θα παίζουν και θα τζογάρουν τα «golden boys» της Νέας Δημοκρατίας. Ουσιαστικά, δημιουργείτε προβλήματα στα αλληλοβοηθητικά ταμεία, όπως το ΤΑΥΦΕ. Το μόνο που σας ενδιαφέρει είναι να αλλάξετε εντελώς τους κανόνες της αγοράς εργασίας υπέρ των μεγάλων και ισχυρών φίλων και εργοδοτών της χώρας.

Κυρίες και κύριοι συνάδελφοι, είναι βέβαιο ότι η κοινωνία εκεί έξω ασφυκτιά από αυτές τις πολιτικές. Είναι βέβαιο ότι και αν ακόμη οι πολιτικές δυνάμεις έχουν αργήσει να πάρουν πρωτοβουλίες, να βρουν κοινό βηματισμό και να παρουσιάσουν ένα πολιτικό σχέδιο για τη χώρα, αυτό το πολιτικό σχέδιο θα σφυρηλατηθεί, θα διαμορφωθεί μέσα από την κοινωνία και να είστε σίγουροι ότι θα υπάρχει η πολυπόθητη πολιτική αλλαγή σε λίγους μήνες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):**  Και εμείς ευχαριστούμε τον κ. Γαβρήλο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις συνοδοί εκπαιδευτικοί από το Ιδιωτικό Γυμνάσιο «Εκπαιδευτήρια Γεωργίου Ζώη».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Χρήστος Κατσώτης ειδικός αγορητής από το Κομμουνιστικό Κόμμα Ελλάδος.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το νομοσχέδιο αυτό έχει χαρακτηριστεί από το σύνολο της εργατικής τάξης ως τερατούργημα, ότι είναι για τα σκουπίδια και αυτό σας είπαν και την 1η Οκτώβρη στη μεγάλη απεργία που έγινε, αυτό σας λένε και σήμερα στις απεργιακές συγκεντρώσεις που γίνονται σε όλες τις πόλεις της χώρας.

Όλα τα άρθρα του αποτελούν την επιτομή της απανθρωπιάς αυτού του συστήματος και του πολιτικού προσωπικού απέναντι σε όλη την εργατική τάξη. Προτεραιότητά σας είναι να δώσετε τα εργαλεία στους επιχειρηματικούς ομίλους να διαχειρίζονται όλο το εικοσιτετράωρο του εργαζομένου, την ίδια τη ζωή του, κατά τις ανάγκες της επιχείρησης. Και είναι ντροπή σας να λέτε ότι αυτό είναι δίκαιη εργασία.

Αποκαλύψαμε στις Επιτροπές τα ψέματα της Υπουργού που αράδιαζε, περιδιαβαίνοντας τα Μέσα Μαζικής Ενημέρωσης, ψέματα που επιδεινώνουν βέβαια -όλες αυτές οι ρυθμίσεις οι απάνθρωπες του νομοσχεδίου- συνολικά τη ζωή, όχι μόνο των εργαζομένων, αλλά το σύνολο της εργατικής λαϊκής οικογένειας.

Το νομοσχέδιο τι έρχεται να κάνει; Υλοποιεί όσα δεν πρόλαβαν οι προηγούμενες κυβερνήσεις και συγκυβερνήσεις των κομμάτων της Νέας Δημοκρατίας, του ΠΑΣΟΚ και του όλου ΣΥΡΙΖΑ. Είναι οδηγία της Ευρωπαϊκής Ένωσης, η Οδηγία 88/2003, που ψήφισαν όλα τα άλλα κόμματα πλην του ΚΚΕ.

Ποιες είναι οι ρυθμίσεις που φέρνετε; Να τις ακούσουν και τα παιδιά γιατί αύριο θα βγουν στην παραγωγή: Αύξηση του χρόνου εργασίας σε δεκατρείς ώρες δουλειάς την ημέρα, εβδομήντα οχτώ την εβδομάδα, με αφαίρεση του χρόνου διαλείμματος και προετοιμασίας που απαιτείται για την εργασία, όπως και αυτό της μετάβασης προς και από την εργασία, που, με εργαλείο την ψηφιακή κάρτα, θα διαχωρίζεται σε: ενεργός και ανενεργός χρόνος, αυτός που θα πληρώνεται και αυτός που θα είναι εκτός. Περισσότερες και πιο φτηνές υπερωρίες για την εργοδοσία. Διευθέτηση του χρόνου εργασίας με ατομική σύμβαση σε δωδεκάμηνη βάση με δέκα ώρες την ημέρα απασχόληση, χωρίς καμία προσαύξηση του μεροκάματου. Συμβάσεις δύο ημερών την εβδομάδα για να σε χρησιμοποιεί ο εργοδότης, όποτε τον βολεύει. Επέκταση της κατά παραγγελία απασχόλησης με δουλειά χωρίς κανένα προγραμματισμό, συμβόλαια μηδενικού χρόνου, χωρίς βέβαια καμία αμοιβή όταν δεν εργάζεσαι, κομμάτιασμα της συνεχόμενης άδειας στα τέσσερα, ανάλογα με το πότε βολεύει το αφεντικό και όχι τον εργαζόμενο και την οικογένειά του. Δηλαδή, ο εργαζόμενος δεν θα μπορεί το καλοκαίρι να πάρει τα παιδιά του και να πάει δεκαπέντε μέρες στο χωριό του. Υπερωρίες και στην εκ περιτροπής εργασία, που υποτίθεται γίνεται γιατί δεν έχει δουλειά η παραγωγή. Όμως, εκεί επιτρέπετε υπερωρίες. Ευέλικτη προσέλευση έως και δύο ώρες από την έναρξη της βάρδιας, που θα αξιοποιείται ως απλήρωτος χρόνος. Ενίσχυση των διαδικασιών καθορισμού του κατώτατου μισθού με αλγόριθμο, που θα τον κρατά καθηλωμένο. Αυτός είναι ο δείκτης ασφαλείας που είπατε, κύριε Υπουργέ, στην τοποθέτησή σας, δείκτης ασφαλείας των κερδών του κεφαλαίου. Νέα απαλλαγή των εργοδοτών από εισφορές στις προσαυξήσεις του μισθού από υπερωρίες, νυχτερινά, Κυριακές και όποιες προσαυξήσεις προβλέπονται από συλλογικές συμβάσεις.

Ποια θα είναι η συνέπεια; Η μείωση συνολικά του μισθού, των ασφαλιστικών παροχών, όπως για παράδειγμα το επίδομα ασθενείας, αλλά και του ύψους των συντάξεων, γιατί οι συντάξεις υπολογίζονται σε όλο τον ασφαλιστικό βίο, με βάση τον συντάξιμο μισθό και μέχρι τώρα η ασφάλιση γινόταν στο σύνολο των αποδοχών των εργαζομένων. Εσείς το βγάζετε απ’ έξω. Είναι στα πλαίσια βέβαια της απαλλαγής του κράτους και της εργοδοσίας από τις εισφορές στα ασφαλιστικά ταμεία.

Αυτά είναι τα σημαντικά που ανατρέπουν τη ζωή της εργατικής, λαϊκής οικογένειας και σας καλούμε -έστω και τώρα- στην Ολομέλεια, να αποσύρετε αυτό το τερατούργημα. Παρουσιάζετε τη βαρβαρότητα ως δίκαιη εργασία, την απογείωση του διευθυντικού εργοδοτικού δικαιώματος -να κάνει δηλαδή ό,τι θέλει με τον χρόνο του εργαζομένου- ως προστασία των εργαζομένων. Αυτό κάνετε. Επιστρατεύσατε τις εργοδοτικές οργανώσεις που συνέταξαν αυτό το νομοσχέδιο. Σας έδωσαν και συγχαρητήρια στις Επιτροπές για τη βρώμικη δουλειά που ήδη κάνετε. Γυρίζετε την εργατική τάξη εκατόν σαράντα χρόνια πίσω, στην εποχή που οι εργάτες στο Σικάγο έχυναν το αίμα τους για τις οχτώ ώρες δουλειά, οχτώ ώρες, ό,τι θέλουμε εμείς, και οχτώ ώρες ύπνο.

Ο εισηγητής της Πλειοψηφίας -που προφανώς δεν το κάνει από μόνος του- προκάλεσε με τα όσα είπε στις Επιτροπές. Θα σας αναφέρω τι είπε: «Το πικρό τέλος έρχεται την άλλη βδομάδα με τις κινητοποιήσεις -τώρα δηλαδή- και εκεί, για ακόμα μια φορά, θα μετρηθεί πόσους ανθρώπους καταφέρατε να πείσετε».

Τι είπε δηλαδή; Ότι αν είναι λίγοι αυτοί που θα βγουν στις πλατείες σε όλη την Ελλάδα που απεργούν -παρά το φόβο της απόλυσης, της εργοδοτικής και κρατικής τρομοκρατίας- αποδέχονται τις δεκατρείς ώρες δουλειάς; Αυτό λέτε, κύριε εισηγητή της Νέας Δημοκρατίας; Τη διευθέτηση του χρόνου εργασίας; Αποδέχονται αυτό; Τη μείωση της καλοκαιρινής άδειας σε έξι μέρες από δώδεκα που ήταν έως σήμερα, τις ατέλειωτες υπερωρίες, τους μισθούς πείνας, τη σύνταξη στα εβδομήντα τέσσερα; Αποδέχονται δηλαδή τη βάρβαρη πολιτική σας που οδηγεί σε στέρηση ακόμα και βασικών αναγκών για να αυξήσουν την κερδοφορία τους οι επιχειρηματικοί όμιλοι;

Οι εργαζόμενοι, ό,τι κι αν ψηφίζουν, χρειάζεται να σας απαντήσουν μαζικά, αποφασιστικά, να σπάσουν το φόβο, να στηρίξουν την οικογένειά τους, το μέλλον των παιδιών τους, την ίδια τη ζωή τους. Η θλιβερή ομάδα που συγκροτεί την πλειοψηφία της ΓΣΕΕ, η ΠΑΣΚΕ η ΔΑΚΕ και ο ΣΥΡΙΖΑ, δικές σας δυνάμεις, εσείς τους καθοδηγείτε, ξεπληρώνει γραμμάτια στην Κυβέρνηση για τη βοήθεια που της έδωσε να καθίσει στο σβέρκο της εργατικής τάξης με την ευρεία νοθεία που κάνει για να εξασφαλίζει τις καρέκλες, με την άρνηση απόφασης για απεργία. Γι’ αυτό αρνείστε.

Όμως την ξεπέρασαν οι οργανώσεις των εργαζομένων, πρωτοβάθμιες και δευτεροβάθμιες. Πήραν αποφάσεις για τον αγώνα ζωής των εργαζομένων. Η εργατική τάξη έχει ευθύνη και υποχρέωση να τους στείλει στα σπίτια τους για να δημιουργήσουν ΓΣΕΕ εργατών και όχι της Κυβέρνησης και των εργοδοτών.

Ο καπιταλισμός μετά την ανατροπή του σοσιαλισμού, είτε με τις κυβερνήσεις τις φιλελεύθερες, τις σοσιαλδημοκρατικές και τις όποιες άλλες, με όποιο πρόσημο κι αν παρουσιάζονται, προχώρησαν σε αναδιαρθρώσεις, μεταρρυθμίσεις, με κατάργηση των όσων δικαιωμάτων είχαν υποχρεωθεί να παραχωρήσουν, εξαιτίας των επιτευγμάτων του σοσιαλισμού, που εκτός όλων των άλλων -που δεν μας επιτρέπει ο χρόνος να αναλύσουμε- από το 1925 είχε καθιερώσει το επτάωρο για τους εργαζόμενους.

Αυτή λοιπόν, είναι η δίκαιη εργασία για εσάς, το δεκατριάωρο. Οι εργαζόμενοι μέχρι να αποφασίσουν να φέρουν τα πάνω κάτω, διεκδικούν αιτήματα που βελτιώνουν τη ζωή τους.

Τι διεκδικούν και φωνάζουν έξω, αλλά εσείς ποτέ δεν ακούτε, γιατί ακούτε τα αφεντικά σας; Να αποσυρθεί αυτό το τερατούργημα. Επτάωρο πενθήμερο, τριανταπεντάωρο, σταθερός ημερήσιος χρόνος εργασίας, σταθερή δουλειά και όχι ευελιξία που κρύβει την ανεργία.

Πραγματικές αυξήσεις στους μισθούς και συλλογικές συμβάσεις εργασίας. Επαναφορά των συλλογικών διαπραγματεύσεων και κατάργηση όλων των αντεργατικών νόμων που υπονομεύουν τις συμβάσεις και επιβάλλουν ελαστικές μορφές εργασίας. Επαναφορά της κυριακάτικης αργίας. Άμεσα μέτρα ενάντια στην ακρίβεια. Μείωση και πλαφόν στις τιμές των ειδών λαϊκής κατανάλωσης, του ρεύματος και των καυσίμων. Κατάργηση των έμμεσων φόρων και του ΦΠΑ σε αυτά τα αγαθά. Αφορολόγητο στις 12.000 για όλους τους εργαζόμενους, προσαυξημένο κατά 3.000 ευρώ για κάθε παιδί. Κατάργηση των πλειστηριασμών πρώτης κατοικίας. Μέτρα υγιεινής και ασφάλειας στην εργασία. Γενναία κρατική χρηματοδότηση για υγεία, πρόνοια, παιδεία και όχι για του ΝΑΤΟ τα σφαγεία.

Η Κυβέρνηση, βέβαια, αρνείται την ικανοποίηση αυτών των αιτημάτων, γιατί προφανώς μειώνουν τα κέρδη των εργοδοτών. Αντίθετα, τι κάνει; Ικανοποιεί κάθε απαίτηση των επιχειρηματικών ομίλων, που αποτυπώνονται και στα ενενήντα επτά άρθρα-μαχαιριές στο σώμα του εργάτη και της εργάτριας. Αυτός είναι ο κόσμος σας, σάπιος και απάνθρωπος!

Η Υπουργός στην επιτροπή -και σήμερα εδώ- αναφέρθηκε σε έξι άρθρα που θεωρεί ότι είναι θετικά και μας καλεί να πούμε αν θα τα ψηφίσουμε. Ακόμα και αν πάρουμε ως δεδομένο ότι είναι θετικά αυτά τα άρθρα, είναι απύθμενο θράσος να ζητά να αποσιωπήσουμε τις ενενήντα μία ρυθμίσεις, που η καθεμιά τσακίζει τη ζωή κάθε εργαζόμενου και όλης της οικογένειάς του. Κανείς εργάτης, ό,τι κι αν ψήφισε, δεν συμφωνεί με όλα αυτά. Δεν συμφωνεί να διαχειρίζεται ο εργοδότης όλο τον ημερήσιο χρόνο, το εικοσιτετράωρό του, τη ζωή του, δεν συμφωνεί να ζει για να δουλεύει. Θέλει να δουλεύει για να ζει, να έχει ελεύθερο χρόνο για τον ίδιο και τα παιδιά του, την οικογένειά του, να απολαμβάνει τα αναγκαία υλικά αγαθά για την αξιοπρεπή του διαβίωση, να μπορεί να αποκαθιστά την υγεία του και να μορφώνει τα παιδιά του δωρεάν, να μην τον ξεσπιτώνουν, να μπορεί να κάνει διακοπές, να έχει χρόνο για να πηγαίνει θέατρο και κινηματογράφο, να συμμετέχει στην κοινωνική, πολιτική δράση, στο εργατικό λαϊκό κίνημα, στα συνδικάτα. Το εκμεταλλευτικό σύστημα που στηρίζετε, ο σιδερένιος νόμος του κέρδους τού τα στερεί, του επιδεινώνει όλους τους όρους ζωής.

Από το 1990 είναι γνωστό ότι τα κόμματα του κεφαλαίου που κυβέρνησαν ακολουθούν την ίδια πρακτική. Ποια; Βήμα το βήμα φτάσατε ο ελεύθερος χρόνος του εργαζόμενου να είναι τόσος όσος θα του επιτρέπει μόνο να κοιμάται. Αυτό καταφέρατε, μετά από εννιά νόμους όλων σας -ΠΑΣΟΚ, Νέα Δημοκρατία, ΣΥΡΙΖΑ, των όποιων συγκυβερνήσεων- για τη διευθέτηση του χρόνου εργασίας και με τον τελευταίο σήμερα, που προβλέπει ρυθμίσεις με ατομική συμφωνία, διευθέτηση όλο τον χρόνο, δέκα ώρες την ημέρα. Βήμα το βήμα, λοιπόν, φτάσατε εδώ, όπως και οι οκτώ ώρες να γίνουν δεκατρείς, ενεργός χρόνος. Η επίθεση στο εισόδημα της εργατικής οικογένειας από όλους σας, για να στηρίξετε τα κέρδη, οδήγησε τους εργαζόμενους σε δύο και τρεις δουλειές για να τα βγάλουν πέρα. Και έρχεστε και λέτε ότι ο εργαζόμενος θέλει να δουλεύει δεκατρείς ώρες, να αυξήσει το εισόδημά του, αφού ισοπεδώσατε το εισόδημα της εργατικής λαϊκής οικογένειας, τον κατώτερο μισθό, τις συλλογικές συμβάσεις εργασίας.

Η εισφοροαπαλλαγή των εργοδοτών, που προβλέπεται σε αυτό το νομοσχέδιο, από τις προσαυξήσεις, τις Κυριακές, τα νυχτερινά, τις υπερωρίες και τυχόν άλλους όρους της συλλογικής σύμβασης, είναι ενταγμένα σε αυτόν τον στόχο της απαλλαγής του κράτους και της εργοδοσίας από τις ασφαλιστικές εισφορές. Και, βεβαίως, κανείς από τους εργαζόμενους δεν πιστεύει ότι αυτό θα αυξήσει το εισόδημά του, ότι αυτό ελάχιστα, όπως είπε η Υπουργός, συμμετέχει στη μείωση των εισφορών στα ταμεία ή στη σύνταξη η οποία υπολογίζεται για τον εργαζόμενο. Λέτε ψέματα.

Οι εργοδότες στη διαβούλευση και στην ακρόαση φορέων έθεσαν νέα ζητήματα. Τι ζήτησαν; Ζήτησαν το δεκατριάωρο να είναι σπαστό, δηλαδή να έχει ο εργοδότης τη δυνατότητα να απασχολεί τον εργαζόμενο και πρωί και βράδυ, με το πήγαινε έλα δηλαδή δεκαέξι ώρες να είναι στον χώρο της εργασίας.

Τι άλλο ζήτησαν; Την κατάτμηση της άδειας, δηλαδή αυτή η κατάργηση της καλοκαιρινής άδειας, τα πενταήμερα και τα εξαήμερα που δίνετε, να είναι μονομερές δικαίωμα του εργοδότη, δηλαδή αυτός να δίνει την άδεια όποτε θέλει, όποτε έχει ανάγκη η επιχείρηση, όποτε έχει τη δυνατότητα η επιχείρηση.

Αυτά, λοιπόν, ζήτησαν οι εργοδότες. Αυτά και άλλα που θα ζητήσουν θα νομοθετήσει η επόμενη κυβέρνηση, η ίδια ή εσείς, ή η όποια θα έρθει να διαχειριστεί τις ανάγκες των επιχειρηματικών ομίλων.

Η Κυβέρνηση ισχυρίζεται ότι με τη ρύθμιση για τετραήμερη εργασία με δεκάωρη ημερήσια δουλειά οι γονείς θα βλέπουν -λέει- τα παιδιά τους την πέμπτη ημέρα. Αλήθεια, τι λέτε στα νέα ζευγάρια, τα παιδιά τους να τα βλέπουν δυο ή τρεις μέρες; Αυτό τους λέτε; Δηλαδή εκτός από εκ περιτροπής εργαζόμενους θα έχουμε και εκ περιτροπής γονείς;

Άλλο παραμύθι που λέτε είναι ότι προστατεύεται ο εργαζόμενος από την απόλυση, αν δεν δεχτεί τη δεκατριάωρη απασχόληση. Όμως τι κάνετε στο νομοσχέδιο; Παραπέμπετε στο άρθρο 12 του Κώδικα Εργατικού Δικαίου, που τι λέει; Η άρνησή του να μην είναι αντίθετη με την καλή πίστη. Άρα, λοιπόν, τι σημαίνει αυτό; Ότι ο εργαζόμενος αν αρνηθεί, θα πάει από εκεί που ήρθαν κι οι άλλοι, θα πάει στο σπίτι του.

Λέτε ότι στηρίζετε όλες τις γυναίκες, με επιδόματα κυοφορίας και λοχείας. Διατηρείτε, όμως, τις απαράδεκτες προϋποθέσεις των διακοσίων ασφαλιστικών ημερών, αποκλείοντας έτσι χιλιάδες εργαζόμενες που δουλεύουν εποχικά στον τουρισμό, στα συσκευαστήρια και σε άλλες ασχολίες.

Παρά τις βαρύγδουπες εκφράσεις για προστασία της υγείας και της ασφάλειας στην εργασία, το νομοσχέδιο όχι μόνο δεν αντιμετωπίζει τις πραγματικές αιτίες που οδηγούν σε θανατηφόρα και μη εργατικά ατυχήματα και επαγγελματικές ασθένειες, αλλά επιπλέον επιδεινώνει τη σημερινή κατάσταση. Η εργασία-λάστιχο, η εξοντωτική δουλειά, η διευθέτηση του χρόνου εργασίας είναι παράγοντες που, σύμφωνα με επιστημονικά δεδομένα, οδηγούν στην αύξηση σοβαρών εργατικών ατυχημάτων, σε θανάτους και άλλες ασθένειες από την εργασία. Η δεκατριάωρη εργασία είναι προφανές ότι θα τα επιδεινώσει όλα αυτά. Χθες ακρωτηριάστηκε μια άλλη εργαζόμενη σε εκκοκκιστήριο στα Φάρσαλα.

Αυτά είναι τα αποτελέσματα αυτής της πολιτικής που ακολουθείτε για την υγεία και ασφάλεια. Το υπάρχον νομοθετικό πλαίσιο, που διατηρείται ως προς τη σχέση εξάρτησης των τεχνικών ασφαλείας και γιατρών εργασίας από τον εργοδότη, δεν έχει εξασφαλίσει μέχρι σήμερα ούτε τη λεγόμενη «ανεξαρτησία» των τεχνικών ασφαλείας και γιατρών εργασίας ούτε βέβαια την ουσιαστική προστασία των εργαζομένων. Με τις ρυθμίσεις ανοίγει ο δρόμος για την πλήρη κατάργηση της ειδικότητας των γιατρών εργασίας, αφού τα καθήκοντα που έχουν σήμερα θα μπορούν να ασκούνται από οποιονδήποτε ανειδίκευτο γιατρό, όπως προβλέπεται και στο νομοσχέδιο. Οι γιατροί εργασίας έχουν στείλει και σε εσάς, αλλά και στον Πρωθυπουργό ένα κείμενο που λένε τι είναι αυτά που κάνετε, όμως εσείς είστε αποφασισμένοι να μη δυσκολεύετε τους επιχειρηματικούς ομίλους.

Η θέση μας είναι η δημιουργία κρατικού σώματος τεχνικών ασφαλείας, γιατρών εργασίας και υπηρεσιών υγείας - ασφαλείας στην εργασία, ενταγμένο στο αποκλειστικά δημόσιο σύστημα υγείας, κέντρα υγείας και νοσοκομεία, η κατάργηση των ΕΞΥΠΠ και κάθε επιχειρηματικής δραστηριότητας στον χώρο αυτόν της υγείας και ασφάλειας της εργασίας και μέσα από αυτές τις δομές να διασφαλίζεται η αξιοποίηση των επιστημονικών δυνατοτήτων, πρόληψης και αντιμετώπισης του επαγγελματικού κινδύνου.

Η Υπουργός προσπάθησε στις επιτροπές να παρουσιάσει μειωμένα τα θανατηφόρα εργοδοτικά εγκλήματα. Κάθε τρεις μέρες ένας νεκρός εργάτης! Τα θανατηφόρα από παθολογικά αίτια και τα τροχαία δυστυχήματα πριν και μετά τη δουλειά, η Επιθεώρηση Εργασίας, με πολιτική κατεύθυνση, δεν τα καταγράφει ως εργατικά ούτε ερευνά τις αιτίες θανάτου. Έτσι η Κυβέρνηση παρουσιάζει μια πλασματική εικόνα ότι μειώθηκαν τα θανατηφόρα εγκλήματα.

Η Υπουργός στην τοποθέτησή της μας είπε ότι δεν προτείναμε τίποτα για τις συλλογικές συμβάσεις. Έχουμε καταθέσει πολλές φορές προτάσεις νόμου εξακοσίων και πλέον συνδικάτων για τις συλλογικές συμβάσεις, που κατέθεσαν σε όλα τα κόμματα και μόνο το ΚΚΕ κατέθεσε στη Βουλή, και το καταθέτουμε και σήμερα στα Πρακτικά, αλλά η Κυβέρνηση δεν το έφερε για συζήτηση και βέβαια το πέταξε στον καλάθι των αχρήστων. Γιατί; Γιατί ακριβώς λύνει προβλήματα, μειώνει τα κέρδη των επιχειρηματικών ομίλων, είναι στην αντίθετη κατεύθυνση από αυτήν που θέλετε εσείς.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΡΗΣΤΟΣ ΚΑΤΣΩΤΗΣ:** Τα άλλα κόμματα είτε από τη θέση της κυβέρνησης είτε της αντιπολίτευσης…

**ΠΡΟΕΔΡΕΥΩΝ (Ιωάννης Πλακιωτάκης):** Να ολοκληρώσετε παρακαλώ.

**ΧΡΗΣΤΟΣ ΚΑΤΣΩΤΗΣ:** …έχουν κοινή στρατηγική -τελειώνω, κύριε Πρόεδρε,- αυτή της καπιταλιστικής ανάπτυξης, που συνοδεύεται με διευκόλυνση των επενδυτών με κίνητρα, φοροαπαλλαγές, με ευέλικτη και φτηνή εργατική δύναμη, με αύξηση, βέβαια, του εργάσιμου χρόνου.

Γι’ αυτό τα εργασιακά και ασφαλιστικά νομοσχέδια, όπως το νομοσχέδιο Χατζηδάκη, που κι αυτό ήταν αποτέλεσμα-Οδηγία της Ευρωπαϊκής Ένωσης, το ψήφισαν κατά μεγάλο μέρος το ΠΑΣΟΚ και ο ενιαίος ΣΥΡΙΖΑ, μαζί με τη Νέα Αριστερά τότε, και η δικαιολογία τους ήταν ότι αφορούσε Οδηγία της Ευρωπαϊκής Ένωσης. Είναι η ίδια, βέβαια, Οδηγία που μέρος της ενσωματώνει η Κυβέρνηση, σήμερα.

Ένα σύνθημα φωνάζουν οι εργαζόμενοι στις διαδηλώσεις: Θέλουνε συναίνεση να φτάσουμε στον πάτο. Οργάνωση παντού, να’ ρθουν τα πάνω-κάτω». Και αυτό κάνουν οι εργάτες, οι εργάτριες. Η δυσαρέσκεια και η απογοήτευση των εργατικών λαϊκών δυνάμεων χρειάζεται να τους οδηγήσουν σε χειραφέτηση από τα σενάρια εναλλακτικών κυβερνητικών λύσεων που διαμορφώνουν το κεφάλαιο και οι μηχανισμοί του.

Το ΚΚΕ δίνει όλες του τις δυνάμεις γι’ αυτό, για να έρθει η μόνη πολιτική τάξη στην εξουσία, η εργατική, που μπορεί να οργανώσει την οικονομία και την εξουσία με «σιδερένιο νόμο» για την ικανοποίηση των αναγκών του λαού. Αυτό θα γίνει και θα είναι ντάλα μεσημέρι και θα απελευθερώσει την πλειοψηφία του λαού από τα δεινά του καπιταλιστικού συστήματος.

Είναι προφανές ότι δεν ψηφίζουμε το νομοσχέδιο και ζητάμε έστω και τώρα η Κυβέρνηση, επειδή το 20% του λαού έχει και δεν νομιμοποιείται να ψηφίσει ένα νομοσχέδιο που δένει χειροπόδαρα τον λαό μας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατσώτη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα μαθήτριες και μαθητές και τρεις συνοδοί εκπαιδευτικοί από το Northgo College της Ολλανδίας.

Η Βουλή σάς καλωσορίζει!

You are very welcome to the Greek Parliament!

(Χειροκροτήματα από όλες τις πτέρυγες της Βουλής)

Τον λόγο έχει η ειδική αγορήτρια από την Νέα Αριστερά κ. Έφη Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε, κυρίες και κύριοι συνάδελφοι,

Το νομοσχέδιο της κ. Κεραμέως αποτελεί στην πραγματικότητα εμβάθυνση και συνέχιση μιας πολιτικής που εφαρμόζει η Νέα Δημοκρατία εδώ και έξι χρόνια.

Είναι μια πολιτική που, στο όνομα της ανταγωνιστικότητας της ελληνικής οικονομίας, καθιστά την εργασία όλο και πιο φθηνή, με ελαστικοποιημένα ωράρια, χωρίς προστασία. Είναι μια πολιτική που μειώνει το μερίδιο των μισθών στον παραγόμενο πλούτο, στο ΑΕΠ και αυξάνει διαρκώς το μερίδιο των κερδών κυρίως λίγων, πολύ μεγάλων επιχειρήσεων της χώρας.

Αυτό πολλοί θα λέγανε ότι είναι μια συνηθισμένη αφήγηση της Αριστεράς. Εγώ θα σας πω μόνο μια εικόνα, εδώ. Την περίοδο 2019-2024, περίοδο διακυβέρνησης του κ. Μητσοτάκη, εκατό εισηγμένες στο Χρηματιστήριο εταιρείες, υπερπενταπλασίασαν τα κέρδη τους -είχαν μια αύξηση 500%- σχεδόν τα μισά από αυτά τα είχαν οι τέσσερις συστημικές τράπεζες, την ίδια ακριβώς περίοδο ο μέσος πραγματικός μισθός στην Ελλάδα, μειώθηκε.

Καταθέτω στα Πρακτικά, διαβάστε, κάντε τον κόπο να την διαβάσετε στο Υπουργείο, την έκθεση του ΙΝΕ στη ΓΣΕΕ, που δείχνει τη μείωση του πραγματικού μισθού την περίοδο 2019-2024, στην Ελλάδα.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρόκειται για μια άνευ προηγουμένου αντίστροφη αναδιανομή. Και αυτή η αναδιανομή, η αντίστροφη, δεν έπεσε από τον ουρανό, δεν έγινε τυχαία. Έγινε με μεθοδικά βήματα από την Κυβέρνηση της Νέας Δημοκρατίας.

Και εξηγούμαι:

Βρούτσης: Ήδη από τον πρώτο μήνα της διακυβέρνησης της Νέας Δημοκρατίας, το καλοκαίρι του 2019, με τροπολογίες, κυριολεκτικά της νύχτας, η Κυβέρνηση με Υπουργό Εργασίας τότε τον κ. Βρούτση, ήρθε και κατήργησε τον βάσιμο λόγο απόλυσης, την υποχρέωση του εργοδότη, δηλαδή να αιτιολογεί τις απολύσεις με βάσιμο λόγο, κατήργησε την προστασία των εργαζομένων για τις εργολαβίες και τον ίδιο χρόνο τον Οκτώβρη ήρθε με ένα νομοθέτημα που ονομαζόταν «αναπτυξιακός νόμος», να διαλύσει το σύστημα των συλλογικών διαπραγματεύσεων στη χώρα και να καταργήσει και τη μονομερή προσφυγή στη διαιτησία.

Χατζηδάκης: Επί υπουργίας Χατζηδάκη καταργήσατε το οκτάωρο, θεσπίσατε τις απλήρωτες υπερωρίες, τα δεκάωρα δηλαδή των εργαζομένων, για αντάλλαγμα των οποίων ο εργαζόμενος έπαιρνε ρεπό ή μειωμένο ωράριο. Θυμάστε, το περίφημο «θα πάει ο εργαζόμενος στο χωριό του να μαζέψει ελιές». Και θεσπίσατε και διατάξεις ποινικοποίησης της απεργίας.

Γεωργιάδης: Το Σεπτέμβριο του 2023 ο κ. Γεωργιάδης θέσπισε το δεκατριάωρο εργασίας σε δύο εργοδότες και τις συμβάσεις μηδενικών ωρών, όπου ο εργαζόμενος θα βρίσκεται στην απόλυτη διάθεση του εργοδότη, αν θέλει να τον καλέσει, αν θέλει να του ορίσει ένα εργασιακό πλαίσιο με τους όρους που ο ίδιος θέλει, για να δουλέψει, όπως ο ίδιος ο εργοδότης ορίζει. Αποτέλεσμα αυτής της πολιτικής είναι πραγματικά τεράστιες επιτυχίες που σημειώνει η χώρα μας πανευρωπαϊκά και παγκοσμίως. Και το εννοώ, είναι τεράστιες επιτυχίες, απλά δεν είναι για τους εργαζόμενους. Ενδεχομένως, είναι τεράστιες επιτυχίες για τον ΣΕΒ

Μέσος πραγματικός μισθός για το 2024, προτελευταία στον ΟΟΣΑ η Ελλάδα και το καταθέτω στα Πρακτικά.

(Στο σημείο αυτό η Βουλευτής κ.Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βελτιώθηκε ή χειροτέρεψε η θέση της χώρας επί Νέας Δημοκρατίας; Χειροτέρεψε η θέση. Μέσος πραγματικός μισθός για το 2025, τελευταία η Ελλάδα, κάτω από τη Βουλγαρία. Στοιχεία της Κομισιόν 2025, μέσος μισθός.

Πάρτε το και αυτό για τα Πρακτικά.

(Στο σημείο αυτό η Βουλευτής κ.Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρωταθλήτρια η Ελλάδα στις ώρες εργασίας και το 2024 και το 2025.

Και αυτό παρακαλώ για τα Πρακτικά.

(Στο σημείο αυτό η Βουλευτής κ.Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι Έλληνες εργαζόμενοι δουλεύουν περισσότερο από οποιονδήποτε άλλον στην Ευρώπη και αμείβονται χειρότερα από οποιονδήποτε άλλον. Ένας στους δύο με burnout από την εργασία. Υλική στέρηση. Τρίτη χειρότερη η θέση της Ελλάδας στην Ευρωπαϊκή Ένωση μετά τη Ρουμανία και τη Βουλγαρία. Από τη Eurostat τα στοιχεία. Το λέω μήπως θέλετε να το αμφισβητήσετε.

Κατά κεφαλήν ΑΕΠ προτελευταία η χώρα μας στην Ευρώπη κάτω από εμάς. Βρισκόμαστε 30% πίσω από τον ευρωπαϊκό μέσο όρο κατά κεφαλήν ΑΕΠ με όρους αγοραστικής δύναμης.

(Στο σημείο αυτό η Βουλευτής κ.Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χειροτέρευσε ή βελτιώθηκε η θέση της χώρας τα χρόνια της διακυβέρνησης του κ. Μητσοτάκη; Χειροτερεύσει. Αυτή είναι η κατάσταση στην αγορά εργασίας. Αυτή είναι η πραγματικότητα της ελληνικής κοινωνίας που δημιουργήσατε. Με το νομοσχέδιό σας τα πράγματα θα γίνουν καλύτερα; Με πάσα βεβαιότητα, θα χειροτερέψουν.

Δεκατριάωρη εργασία. Ένας εργαζόμενος θα πρέπει να πηγαίνει στη δουλειά του στις 8 η ώρα το πρωί και να σχολάει στις 9 το βράδυ. Μετρήστε και τον χρόνο για να πάει και να έρθει από τη δουλειά, να ξεκινάει στις 7, δηλαδή, για να φτάνει στο σπίτι του μετά τις 10 το βράδυ, Μετρήστε και τα διαλείμματα που υπάρχουν στις επιχειρήσεις εστίασης και τουρισμού. Τα διαλείμματα δεν προσμετρώνται στον εργάσιμο χρόνο, θα καταλήγουμε δεκατετράωρη, δηλαδή, στην πραγματικότητα παραμονή στην επιχείρηση του εργαζόμενου.

Είπε η κ. Κεραμέως ότι η δεκατριάωρη εργασία προβλεπόταν ήδη και εσείς δεν κάνετε και τίποτα, απλά προβλέπετε ότι θα είναι σε έναν εργοδότη. Κοιτάξτε τώρα, τη δεκατριάρωρη εργασία εσείς την νομοθετήσατε σε δύο εργοδότες και έρχεστε τώρα να επικαλείστε το δικό σας νομοθέτημα, για να δικαιολογήσετε κάτι χειρότερο που θα φέρετε. Λέτε ότι το δεκατριάωρο δεν είναι υποχρεωτικό. Ψευδές. Κατ’ αρχάς, είναι υποχρεωτικό. Και ο ίδιος σας ο νόμος -το νομοσχέδιο- ακόμη παραπέμπει στο άρθρο του αστικού κώδικα που λέει ότι εφόσον υπάρχει ανάγκη για περισσότερη εργασία ο εργαζόμενος είναι κατ’ αρχάς υποχρεωμένος να την παράσχει αν είναι σε θέση να την παρέχει. Και η άρνησή του δεν είναι αντίθετη με την καλή πίστη. Άρα, κατ’ αρχάς είναι υποχρεωτικό. Φυσικά, όμως, όσοι έχουν στοιχειώδη γνώση -που προφανώς δεν έχετε, κύριε Γενικέ, που σας αρέσει ο διάλογος, εκτός μικροφώνου- στοιχειώδη γνώση των συνθηκών της αγοράς εργασίας, αυτή η έννοια ότι εργαζόμενος επιλέγει όταν κάνει ατομική σύμβαση είναι απολύτως ψευδής. Είναι εντελώς ετεροβαρής η σχέση εργοδότη εργαζόμενου. Δεν έχει τη δυνατότητα ο εργαζόμενος να αρνηθεί κάτι που βολεύει την επιχείρηση. Θα είναι προϊόν εκβιασμού.

Λέτε ότι ο εργαζόμενος δεν θα απολυθεί, αν αρνηθεί το δεκατριάωρο. Γελοίο το επιχείρημα. Και είναι γελοίο το επιχείρημα, πρώτα από όλα, διότι ο εργοδότης αυτή τη στιγμή δεν έχει καν υποχρέωση να δικαιολογήσει γιατί απολύει τον εργαζόμενο. Γιατί; Μα, γιατί καταργήσατε τον βάσιμο λόγο απόλυσης.

(Χειροκροτήματα από την πτέρυγα της Νέας Αριστεράς)

Εσείς τον καταργήσατε. Δεν είναι υποχρεωμένος ο εργοδότης αυτή τη στιγμή στο έγγραφο της καταγγελίας να εξηγήσει γιατί απολύει τον εργαζόμενο. Το 2018 νομοθέτησα τον βάσιμο λόγο απόλυσης και ήρθατε το 2019 και καταργήσατε τον βάσιμο λόγο απόλυσης, άρα, η καταγγελία από αιτιώδης που είχε γίνει από την Κυβέρνηση του ΣΥΡΙΖΑ έγινε αναιτώδης και πάλι από την Κυβέρνηση της Νέας Δημοκρατίας.

Ο εργαζόμενος, λοιπόν, θα πρέπει αν θέλει να βρει το δίκιο του να προσφύγει στα δικαστήρια. Να αναλάβει, δηλαδή, το κόστος και τον χρόνο αυτής της διαδικασίας, μπας και βρει το δίκιο του. Λέτε ότι ο εργοδότης θα έχει το βάρος της απόδειξης. Ούτε αυτό είναι ακριβές. Ο εργαζόμενος θα πρέπει να αποδείξει ότι απολύθηκε γιατί αρνήθηκε το δεκατριάωρο και ότι η άρνησή του αυτή δεν ήταν αντίθετη με την καλή πίστη και ο εργοδότης να αποδείξει ότι τον απέλυσε για άλλο λόγο και θα έχει κάθε λόγο ο εργοδότης να επικαλεστεί κάποιον άλλον λόγο. Δεν είναι χαζός. Δεν θα πει ότι τον απέλυσαν γιατί αρνήθηκε το δεκατριάωρο, θα επικαλεστεί κάποιον άλλο λόγο, έχει κάθε ευχέρεια. Και κάπου εδώ είπαμε ότι εντάξει είπαν τα επιχειρήματα αυτά, τα ψεύδη, τις λαθροχειρίες, να σταματήσει αυτή η συζήτηση, αλλά ακούσαμε και το καλύτερο, που απ’ ό,τι μαθαίνω το λέτε και καθημερινά στα κανάλια, κυρία Κεραμέως, ότι σας το ζήτησαν οι εργαζόμενοι. Οι εργαζόμενοι σας ζήτησαν να δουλέψουν δεκατριάωρο. Ακούστε τι απάντησε ο εκπρόσωπος των εργαζομένων στον επισιτισμό- όταν ρωτήσαμε μήπως και το ζήτησαν οι άνθρωποι και εμείς κάτι δεν ξέρουμε: Ο καθένας μπορεί να φαντασιώνεται ό,τι θέλει. Αυτό που ζητάνε οι εργαζόμενοι είναι να αποσυρθεί αυτό το νομοσχέδιο. Αυτό σας απάντησαν, κυρία Κεραμέως. Αυτό σας απάντησαν!

(Χειροκροτήματα από την πτέρυγα της Νέας Αριστεράς)

Ήταν καταιγιστικοί οι εργαζόμενοι στην ακρόαση φορέων. Εσείς ποιους φέρατε στην ακρόαση φορέων; Τους εργοδοτικούς φορείς οι οποίοι μίλησαν με τα καλύτερα λόγια για το νομοσχέδιο, ουσιαστικά είπαν ότι αυτοί σας είπαν να τα νομοθετήσετε αυτά και ζήτησαν και περισσότερα πράγματα, όπως περαιτέρω ελαστικοποίηση και τον κ. Τζιλιβάκη, τον διοικητή της -υποτίθεται- Ανεξάρτητης Αρχής Επιθεώρησης Εργασίας, τον έκπτωτο κ. Τζιλιβάκη. Και λέω έκπτωτο, διότι όσοι συνάδελφοι δεν το γνωρίζουν, αυτού του κυρίου, ο οποίος προσεκλήθη στην ακρόαση φορέων, έχει ακυρωθεί ο διορισμός από το Συμβούλιο της Επικρατείας ήδη από το καλοκαίρι. Και δεν ντραπήκατε να φέρετε στο Ελληνικό Κοινοβούλιο αυτό τον κύριο, τον έκπτωτο, να μιλάει στους Βουλευτές και στους εκπροσώπους των κοινωνικών φορέων και να υμνεί το νομοσχέδιο. Και δεν είναι μόνο αυτό. Δεν ντραπήκατε να δώσετε σε αυτόν τον άνθρωπο και 40.000 ευρώ μπόνους για την εργασία του, ενώ είχε ήδη κηρυχθεί έκπτωτος από το Συμβούλιο της Επικρατείας.

Το Σεπτέμβριο, δηλαδή, ενώ ήδη από το καλοκαίρι είχε ακυρωθεί ο διορισμός του. Εδώ είναι τα χρήματα που δόθηκαν σε αυτόν τον κύριο, ενώ έχει ακυρωθεί ο διορισμός του. Με ρώτησε η κ. Κεραμέως παράνομο είναι; Είναι παράνομο που τα δώσαμε; Ντράπηκε και η ντροπή. Δίνονται χρήματα των Ελλήνων φορολογουμένων σε έκπτωτο διοικητή. Και ύστερα με ρώτησε εγώ τα έδωσα; Ποιος το έδωσε κ. Κεραμέως;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Εγώ τα έδωσα; Για διαβάστε.

**ΕΦΗ ΑΧΤΣΙΟΓΛΟΥ:** Ναι, μπορείτε να μας απαντήσετε ποιος τα έδωσε; Ποιος τα έδωσε; Απαντήστε ποιος τα έδωσε. Πείτε ποιος έδωσε αυτά τα χρήματα. Ποιος έδωσε χρήματα των Ελλήνων φορολογουμένων και την ίδια ώρα σαν να μην έφτανε αυτό φέρατε τη φωτογραφική ρύθμιση μέσα στο νομοσχέδιό σας, όπου φωτογραφίζετε αυτόν, ο οποίος θα αντικαταστήσει τον διοικητή σε πρόωρη λήξη της θητείας του, την ίδια ώρα που τον φέρνατε στη Βουλή ως διοικητή της Ανεξάρτητης Αρχής. Ποιον φωτογραφίζετε στη ρύθμιση θα μας απαντήσετε; Ποιο στέλεχος του Υπουργείου Εργασίας φωτογραφίζετε στη ρύθμιση αυτή μπορείτε να μας απαντήσετε; Μπορείτε να μας απαντήσετε γιατί τον φέρατε μέσα στη Βουλή, ενώ ξέρατε ότι είχε ακυρωθεί ο διορισμός του; Μπορείτε να μας απαντήσετε γιατί η Ελληνική Κυβέρνηση του έδωσε 40.000 ευρώ ενώ είχε ακυρωθεί ο διορισμός;

(Χειροκροτήματα από την πτέρυγα της Νέας Αριστεράς)

Δεν θα απαντήσετε. Ξέρω ότι δεν θα απαντήσετε και δεν θα απαντήσετε, γιατί αυτή η Κυβέρνηση έχει μετατραπεί πια σε μια μηχανή παραγωγής σκανδάλων και ρουσφετιών.

(Χειροκροτήματα από την πτέρυγα της Νέας Αριστεράς)

Κάθε μέρα ένα καινούργιο σκάνδαλο ένα καινούργιο ρουσφέτι. Αυτό παρακολουθούμε.

Έρχομαι στη διευθέτηση του χρόνου εργασίας. Ακούσαμε την κυρία Υπουργό το πρωί να λέει στο ΠΑΣΟΚ «Γιατί ζητάτε την τετραήμερη εργασία; Τη φέρνουμε εμείς με αυτό το νομοσχέδιο την τετραήμερη εργασία». Συγγνώμη, αλλά ο κ. Χατζηδάκης δεν υποτίθεται ότι την είχε φέρει την τετραήμερη εργασία; Αυτό δεν έλεγε τότε που έλεγε για τις ελιές ότι θα πάνε οι εργαζόμενοι την πέμπτη μέρα της εβδομάδας, αφού έχουν δουλέψει απλήρωτες υπερωρίες, θα πάνε να μαζέψουν ελιές. Έλεγε φέρνουμε την τετραήμερη εργασία. Την ξανανομοθετείτε; Δεν την έχει φέρει ο κ. Χατζηδάκης; Να ξέρουμε τι γίνεται εδώ.

Ακούστε τώρα το απύθμενο θράσος. Ο εργαζόμενος θα πρέπει να δουλεύει δέκα ώρες απλήρωτες υπερωρίες για να πάρει σε αντάλλαγμα μία μέρα ρεπό. Και αυτό το λέει ότι νομοθετεί την τετραήμερη εργασία! Δεν εννοούν αυτό, κυρία Κεραμέως, οι συνάδελφοι. Εννοούν τετραήμερη εργασία με οκτάωρο, χωρίς μείωση μισθού. Αυτό εννοούν, αν δεν το έχετε καταλάβει.

Πρακτικά όταν οι επιχειρήσεις της εστίασης ή του τουρισμού έχουν φόρτο εργασίας -γιατί από αυτούς ήρθε αυτή η διάταξη- θα τεντώνουν τους εργαζόμενους τους και θα τους βγαίνει φθηνά, ενώ η προσωπική ζωή του εργαζόμενου θα διαλύεται.

Λέτε, και μαθαίνω ότι το λέτε και στα κανάλια επίσης συνέχεια, «Αν μια μητέρα θέλει να δουλεύει τέσσερις μέρες και την πέμπτη να κάθεται στο σπίτι της να χαίρεται το παιδί της, καλό δεν είναι αυτό; Πού το βρίσκουν το κακό;» Τι δεν λέτε; Ότι τις προηγούμενες τέσσερις μέρες αυτή η μάνα θα πρέπει να έχει δουλέψει απλήρωτα δεκάωρα! Τι θα γίνει με το παιδί της εκείνες τις προηγούμενες τέσσερις μέρες; Δεν μας ενδιαφέρει, δεκάωρο! Ποιος θα το φροντίζει το παιδί; Δεν υπάρχει απάντηση.

(Χειροκροτήματα από την πτέρυγα της Νέας Αριστεράς)

Έρχομαι στην εκ περιτροπής εργασία. Επιτρέπετε τις υπερωρίες και στην εκ περιτροπής εργασία. Πρακτικά δηλαδή μια επιχείρηση έχει επικαλεστεί μείωση του όγκου δουλειάς για να επιβάλει εκ περιτροπής εργασία -αυτό έχει πει- και εσείς έρχεστε εδώ και της λέτε τώρα ότι «μπορείτε να δουλεύετε και υπερωριακά εκείνες τις μέρες που είναι η εκ περιτροπής εργασία». Μα, αν έχει την ανάγκη να δουλέψει υπερωριακά η επιχείρηση, γιατί έχει εκ περιτροπής εργασία; Δεν καταλαβαίνουμε εδώ ότι έρχεστε να νομιμοποιήσετε μια κατ’ ουσίαν παρανομία που κάνουν οι επιχειρήσεις ή που διεκδικούν να κάνουν; Ο εργοδότης σε τέτοιες περιπτώσεις, αν έχει τον όγκο δουλειάς για να επιβάλλει υπερωρίες, ας γυρίσει στην πλήρη απασχόληση τους εργαζόμενους, ας προσλάβει και άλλους εργαζόμενους. Γιατί το νομιμοποιείτε να κάνει υπερωρίες;

Λέτε, και το είπατε σήμερα το πρωί, «Είναι κακό να διευκολύνουμε τις επιχειρήσεις;» Νομίζω έχετε λίγο μπλέξει τους ρόλους. Δεν είστε σύμβουλος επιχειρήσεων, Υπουργός Εργασίας είστε!

(Χειροκροτήματα από την πτέρυγα της Νέας Αριστεράς)

Είναι κακό να εξαθλιώνετε τους εργαζόμενους και να τους λέτε κιόλας ότι «δεν είναι αυτό που νομίζεις», γιατί αυτό τους λέτε.

Για τις συμβάσεις σαράντα οκτώ ωρών οι εργαζόμενοι θα είναι σε αναμονή και θα καλούνται από ένα μήνυμα του εργοδότη να πουν αν αποδέχονται να δουλέψουν σαράντα οκτώ ώρες την εβδομάδα, προσέξτε, δεν είναι καν συνεχόμενες, μπορεί να είναι σπαστό, μπορεί να είναι μερικής απασχόλησης, μπορεί να είναι οτιδήποτε, χωρίς ελάχιστη εγγυημένη αμοιβή, χωρίς να μπορούν να διαπραγματευτούν τίποτα. Και λέω εγώ, γιατί μια επιχείρηση του τουρισμού, της καθαριότητας, της εστίασης, να κάνει προσλήψεις, εννοώ κανονικές, πλήρους απασχόλησης, αφού έχει αυτήν τη δυνατότητα;

Έρχομαι στις απολύσεις. Αν ένας εργαζόμενος απουσιάσει πέντε μέρες από τη δουλειά του, ακόμη και αν έχει δουλέψει στην ίδια επιχείρηση τριάντα χρόνια με απόλυτη συνέπεια και του συμβαίνει το πιο ακραίο και αιφνίδιο γεγονός, θα απομακρύνεται χωρίς αποζημίωση.

Άδειες, δεν θα μπορούν οι εργαζόμενοι να πάρουν συνεχόμενες δέκα μέρες άδεια. Ξεχάστε την δεκαπενθήμερη άδεια του Αυγούστου, αυτό τους λέτε. Πάλι λέτε τα σχετικά περί επιθυμίας του εργαζόμενου, ότι το επιθυμεί ο εργαζόμενος και το θέλει, άκρως προσχηματικά. Και τις υπερωρίες κάνετε πιο φθηνές, αφού αφαιρείτε τις ασφαλιστικές εισφορές από τις προσαυξήσεις στην υπερωριακή απασχόληση, στη νυχτερινή απασχόληση, Κυριακάτικη αργία, θα μειώνεται η σύνταξη του εργαζόμενου εξαιτίας αυτού. Και τρύπες δημιουργείτε στη δήλωση των ωραρίων. Πρώτη φορά το βλέπω εγώ αυτό, δηλαδή να νομοθετεί η Κυβέρνηση τον τρόπο με τον οποίο θα παραβιάζεις το νόμο. Αυτό κάνει, νομοθετεί τρόπους παραβίασης του νόμου για τη δήλωση των υπερωριών.

(Χειροκροτήματα από την πτέρυγα της Νέας Αριστεράς)

Για συλλογικές συμβάσεις εργασίας ούτε λόγος να γίνεται. Όλα με ατομική διευθέτηση, εργαζόμενοι με ατομική συμφωνία εργοδότη - εργαζόμενου σε μια περίοδο που η Ελλάδα έχει υποχρέωση να καλύψει το 80% των εργαζομένων με συλλογικές συμβάσεις εργασίας από την Ευρωπαϊκή Ένωση και εδώ καλύπτεται ούτε το 25%. Τι απάντησε για τις συλλογικές συμβάσεις η κ. Κεραμέως; «Θα κάνουμε μια γόνιμη συζήτηση, είμαστε σε εξέλιξη, υπάρχει ένας διάλογος, ε, καταθέστε και εσείς της Αντιπολίτευσης προτάσεις. Δεν καταθέτετε προτάσεις για τις συλλογικές συμβάσεις».

Σοβαρά μιλάμε τώρα; Όταν ήρθατε στην Κυβέρνηση το 2019 το βρήκατε το νομοθετικό πλαίσιο αποκατεστημένο των συλλογικών συμβάσεων, αρχή ευνοϊκότερης ρύθμισης, επεκτασιμότητας, μονομερή προσφυγή στη διαιτησία και το διαλύσατε, το καταργήσατε. Και τώρα μας λέτε «καταθέστε προτάσεις»; Καταργήστε το νόμο σας. Αυτή είναι η πρόταση! Καταργήστε το νόμο σας, που διέλυσε τις συλλογικές συμβάσεις να υπάρχει πλαίσιο. Αυτή είναι η πρόταση!

(Χειροκροτήματα από την πτέρυγα της Νέας Αριστεράς)

Και ακούω ότι η Αντιπολίτευση, λέει, είναι μέσα στην άρνηση, δεν προτείνει τίποτα θετικό. Δεν έχουμε να προτείνουμε κάτι. Κοιτάξτε να δείτε, μερικές φορές η άρνηση είναι η πιο προωθητική αντιπρόταση. Διότι για ποιο πράγμα ακριβώς μας καλείτε να καταθέσουμε προτάσεις; Για ποιον σκοπό; Να καταθέσουμε προτάσεις για την εγκαθίδρυση του θεσμού της δουλείας; Να καταθέσουμε προτάσεις για να συμβάλουμε στην εμπέδωση της μισθωτής σκλαβιάς; Γι’ αυτόν τον σκοπό; Εσείς αυτόν τον σκοπό υπηρετείτε. Δεν υπηρετούμε τον ίδιο σκοπό για να καταθέτουμε προτάσεις στην κατεύθυνση που εσείς επιθυμείτε.

Οι προτάσεις μας, που δεν είναι προτάσεις, διεκδικήσεις είναι του κόσμου της εργασίας, είναι στην άλλη κατεύθυνση. Είναι το τριανταπεντάωρο χωρίς μείωση μισθού, είναι η επαναφορά των συλλογικών διαπραγματεύσεων, είναι η επαναφορά του βάσιμου λόγου απόλυσης, είναι η προστασία των εργαζομένων στις εργολαβίες, είναι η κατάργηση της υπερεργασίας, είναι στην άλλη κατεύθυνση από αυτά που κάνετε εσείς.

Μας λέτε λοιπόν θιασώτες της άρνησης, όμως εδώ βλέπω πάρα πολλούς Βουλευτές της Νέας Δημοκρατίας να υπερασπίζονται με σθένος το νομοσχέδιο. Ούτε ένας δεν υπάρχει εκτός από τον εισηγητή, άδεια τα έδρανα! Κύριοι συνάδελφοι και της Νέας Δημοκρατίας, Βουλευτές εννοώ, το απλό ερώτημα που τίθεται σήμερα και στο οποίο πρέπει όλοι να πάρουν ξεκάθαρη θέση είναι το εξής: Αύριο με ψηφισμένο αυτό το νομοσχέδιο η ζωή του εργαζόμενου θα είναι καλύτερη ή χειρότερη, θα καλυτερεύσει ή θα χειροτερέψει; Αυτό είναι το απλό ερώτημα.

Για εμάς η απάντηση είναι προφανής: Θα είναι τραγικά χειρότερη. Υπό αυτή την έννοια η άρνηση δεν είναι εμμονή. Η άρνησή μας είναι καθήκον. Επιμένουμε, έστω και την τελευταία στιγμή, να αποσύρετε αυτό το επικίνδυνο νομοσχέδιο που μας πάει τόσα χρόνια πίσω. Σε κάθε περίπτωση η Νέα Αριστερά καταψηφίζει.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αχτσιόγλου.

Τον λόγο έχει η ειδική αγορήτρια από την Ελληνική Λύση κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε

Κυρία Υπουργέ, κύριοι συνάδελφοι, η Κυβέρνηση μάς καλεί να επεξεργαστούμε ένα σχέδιο νόμου το οποίο διαφημίζει ως μεταρρύθμιση της κοινωνικής ασφάλισης και των εργασιακών σχέσεων. Όμως στην ουσία νομιμοποιεί τη σκληρή εργασιακή πραγματικότητα, η οποία οδηγεί στην εργασιακή απαξίωση των νέων μας, οι οποίοι πρώτον, φτωχοποιούνται ακόμα περισσότερο, ενώ δεύτερον, αποξενώνονται χρονικά από την οικογένειά τους, αλλά απομακρύνονται και από το ενδεχόμενο να δημιουργήσουν δική τους οικογένεια. Κατ’ αυτόν τον τρόπο ο θεσμός της οικογένειας αντί να απολαμβάνει στήριξης από την Κυβέρνηση τίθεται σε ακόμα μεγαλύτερο κίνδυνο.

Η Κυβέρνηση λοιπόν αντί να λαμβάνει μέτρα στήριξης των Ελλήνων εργαζομένων και των συνταξιούχων, οι οποίοι κατέβαλαν για όλη τους τη ζωή ασφαλιστικές εισφορές. Των αγροτών, οι οποίοι αποτελούν μία από τις ελάχιστες παραγωγικές ομάδες στην πατρίδα μας, αντί να στηρίζει επίσης τις νέες μητέρες, οι οποίες αγωνιούν και δυσκολεύονται από πολλών ειδών εμπόδια να αναθρέψουν τα παιδιά τους, προτιμά να χορηγεί προνόμια σε κυβερνητικούς φίλους. Να προωθεί τα golden boys και να ευνοεί τους τραπεζικούς κύκλους, οι οποίοι αυξάνουν τα ήδη τεράστια κέρδη τους, θέτοντας σε κίνδυνο ακόμα και τα ίδια τα χρήματα των ασφαλισμένων.

Με αυτό το σχέδιο νόμου η Κυβέρνηση πρώτον, νομοθετεί την εργασία δεκατριών ωρών, άρθρο 6, προκαλώντας στους εργαζόμενους πλήρη, φυσική, ηθική και συναισθηματική εξάντληση, αλλά και αποξένωση και διάλυση κάθε προσωπικής και οικογενειακής ζωής. Προσθέτοντας και τον χρόνο μετακινήσεων προς και από την εργασία, αλλά και τον χρόνο προετοιμασίας, απομένουν για τον εργαζόμενο μόλις ελάχιστες ώρες ξεκούρασης, προσωπικών ασχολιών αλλά και ενασχόλησης με την οικογένειά του.

Η Κυβέρνηση προβάλλει ατυχώς το επιχείρημα ότι ήδη ισχύει η εργασία δεκατριών ωρών, διότι οι εργαζόμενοι μπορούν να επιλέγουν να εργάζονται σε δύο εργοδότες. Πρόκειται για τον ν.5053/2023, ο οποίος αποτελεί νομοθέτημα το οποίο η ίδια η Κυβέρνηση έφερε σε ψήφιση και τελικώς μόνο η ίδια η Κυβέρνηση υπερψήφισε. Σ’ αυτό το νομοσχέδιο η Ελληνική Λύση αντιτάχθηκε ζωηρά. Αυτό ισχύει με μια απλή διαφορά, ότι το να παρέχει εργαζόμενος εργασία σε δύο εργοδότες το επιλέγει δήθεν ο ίδιος. Βέβαια, αν οι εργαζόμενοι μπορούσαν να ζήσουν με τις αποδοχές μίας εργασίας, δεν θα υποβάλλονταν στη δοκιμασία να εργάζονται σε δύο και τρεις δουλειές, για να επιβιώνουν. Έτσι οι εργαζόμενοι στην ουσία δεν επιλέγουν να εργαστούν σε δύο εργοδότες για δεκατρείς ώρες, αλλά εξαναγκάζονται, διότι πολύ απλά αλλιώς δεν τα βγάζουν πέρα.

Η Κυβέρνηση, λοιπόν, έρχεται και αντί να αυξήσει τις αποδοχές τους, αντί να παράσχει πιο ανθρώπινες συνθήκες διαβίωσης, αντί να αυξήσει την αξία της εργατοώρας, διατηρεί τον ίδιο αριθμό εργάσιμων ωρών, επισημοποιεί το παράλογο ωράριο και τις απάνθρωπες απαιτήσεις ορισμένων κακόπιστων εργοδοτών και λέει στους εργαζόμενους ότι ουσιαστικά τους κάνει δώρο τον χρόνο μετακίνησης από τη μία εργασία στην άλλη. Τι λέει, λοιπόν, στους εργαζόμενους; Πλέον, ναι μεν, θα εξακολουθείτε με τις ευλογίες της Κυβέρνησης να εργάζεστε για δεκατρείς ώρες, αλλά δεν θα χρειάζεται να χάνετε τον χρόνο σας από τη μια δουλειά στην άλλη. Θα εργάζεστε στον ίδιο εργοδότη και έτσι θα εξοικονομείτε τον χρόνο μετακινήσεων.

Η Κυβέρνηση, λοιπόν, παραθεωρεί το γεγονός ότι κανένας εργαζόμενος δεν θα επέλεγε ελεύθερα να παρέχει εργασία για δεκατρείς ώρες, αν μπορούσε να ζήσει αξιοπρεπώς εργαζόμενος για οκτώ ώρες. Αυτήν την πλασματική ανάγκη τη δημιούργησε η Κυβέρνηση, η Νέα Δημοκρατία αδιαφορώντας για το ότι με την προωθούμενη ρύθμιση οι εργαζόμενοι πλέον αποξενώνονται από την οικογένειά τους, από συζύγους, από παιδιά, από γονείς. Η Κυβέρνηση, αντί να ζητά συγνώμη από τον λαό για την κατάσταση φτωχοποίησης, στην οποία τον έχει συνειδητά η ίδια οδηγήσει -ή μάλλον έχει συνεχίσει μετά από τα άλλα κόμματα- αντιστρέφει την εικόνα και ανεχόμενη την ανεξέλεγκτη ακρίβεια η οποία καθιστά σχεδόν αναγκαστική την εργασία δεκατριών ωρών, αντί να απολογείται γι’ αυτό, αντιθέτως την παρουσιάζει ως δώρο στους εργαζόμενους κι όχι ως αποτυχία των ασυνείδητων πολιτικών της.

Στην ουσία, η Κυβέρνηση θεωρεί κατά βάθος ότι η υπερωριακή απασχόληση αποτελεί υποχρέωση των εργαζομένων. Βέβαια, χρησιμοποιεί το επιχείρημα ότι οι εργοδότες δεν μπορούν να απολύσουν εργαζόμενο, αν το αρνηθεί. Ωστόσο, λησμονεί ότι η ίδια η Κυβέρνηση υπερψήφισε και έτσι θεσμοθέτησε την κατάργηση του βάσιμου λόγου απόλυσης ανοίγοντας τον δρόμο σε ατεκμηρίωτες απολύσεις, δηλαδή σε απολύσεις χωρίς εμφανή λόγο. Έτσι, ο εργοδότης θα μπορεί να απολύει τους εργαζόμενους, οι οποίοι δεν θα μπορούν να εργάζονται συστηματικώς υπερωριακά, χωρίς να το αιτιολογεί. Έτσι, η επίκληση στο νομοσχέδιο ότι η άρνηση του εργαζομένου να εργαστεί υπερωριακά δεν αποτελεί λόγο απόλυσης μόνο όταν δεν είναι αντίθετη με την καλή πίστη (άρθρο 14), δεν διασφαλίζει τους εργαζόμενους οι οποίοι ευρίσκονται εκτεθειμένοι στις ορέξεις κάθε κακόπιστου εργοδότη, καθώς και στην υποκειμενική ερμηνεία κάθε εργοδότη στη θεμελιώδη γενική αρχή της καλής πίστης. Ο κακόπιστος εργοδότης μπορεί κάλλιστα να επικαλεστεί δήθεν παραβίαση της αρχής της καλής πίστης εκ μέρους του εργαζομένου, ο οποίος θα αποτολμήσει να αξιώσει τα νόμιμα δικαιώματά του.

Στο άρθρο 9 παρέχει τη δυνατότητα στον εργοδότη να κατατμήσει την άδεια του εργαζομένου, προκειμένου αυτός να καλύψει ανάγκες της επιχείρησης. Αυτό, όμως, δεν αποκαθιστά τις δυνάμεις του εργαζομένου και θέτει σε κίνδυνο την υγεία του. Επίσης, η κατάτμηση αυτή απομακρύνει ακόμα περισσότερο τα μέλη των οικογενειών και θέτει σε μεγαλύτερη δοκιμασία την οικογενειακή συνοχή, αφού μειώνει τον χρόνο ανάπαυσης, αλλά και τον κοινό χρόνο διακοπών. Η κανονική άδεια αποτελεί θεμελιώδες δικαίωμα και δεν επιτρέπεται να μειωθεί σε λιγότερο από δύο συνεχόμενες εβδομάδες άδειας τον χρόνο. Οποιαδήποτε απόκλιση από αυτόν τον κανόνα πρέπει να αιτιολογείται αντικειμενικά και να υπόκειται σε αυστηρό έλεγχο ο οποίος να είναι έλεγχος και νομιμότητας και σκοπιμότητας, προκειμένου να περιορίζονται φαινόμενα καταχρηστικής άσκησης.

Άρθρο 19. Η ρύθμιση αυτή αυξάνει τον κίνδυνο να αντικαθιστούν οι εργοδότες σταθερές θέσεις εργασίας με τέτοιες ελαστικές σχέσεις εργασίας. Έτσι ενισχύεται η εργασιακή ανασφάλεια. Η Ελληνική Λύση προτείνει, όπως πάντοτε προτείνουμε, προκειμένου να μη γίνεται γενικευμένη χρήση αυτών των διατάξεων, αυτές να περιοριστούν αυστηρά και μόνο σε εξαιρετικές και απολύτως τεκμηριωμένες περιπτώσεις, όπως είναι οι περιπτώσεις εστίασης και ξενοδοχείων σε τουριστικές περιοχές, οι οποίες ωστόσο εμφανίζουν τα περισσότερα περιστατικά παραβίασης κανόνων εργατικού δικαίου και ως εκ τούτου είναι δέον να συνοδεύονται και από αυστηρό έλεγχο από την Επιθεώρηση Εργασίας.

Στο άρθρο 20 η εισαγωγή της λεγόμενης ευέλικτης προσέλευσης καθιστά ασαφή και θολά τα όρια μεταξύ εργάσιμου και μη εργάσιμου χρόνου σε τομείς στους οποίους απαιτείται αυξημένος χρόνος προετοιμασίας, όπως η βιομηχανία, η εστίαση, η καθαριότητα, στους οποίους η προετοιμασία είναι όντως πραγματική και απαιτητική απασχόληση. Έτσι, δίνει το περιθώριο στον εργοδότη να αλλάζει κατά το δοκούν την έναρξη και λήξη του ωραρίου χωρίς σαφές πλαίσιο και να εκμεταλλεύεται τον χρόνο πριν και μετά την εργασία, χωρίς αυτός να αναγνωρίζεται ως απασχόληση προς ζημία του εργαζομένου, ο οποίος πλέον δεν μπορεί να προγραμματίσει την καθημερινότητά του. Αντιθέτως, υποχρεώνεται να είναι μονίμως διαθέσιμος σε βάρος της οικογενειακής ζωής του. Απαιτείται αυστηρός έλεγχος εκ μέρους των ελεγκτικών μηχανισμών, προκειμένου να μη διερευνηθούν τα περιθώρια αυθαιρεσίας. Για τους λόγους αυτούς η Ελληνική Λύση αντιτίθεται με το άρθρο 20.

Στο άρθρο 25 η Ελληνική Λύση θεωρεί ότι η επιτροπή του άρθρου 25 θα πρέπει να ενημερώνεται και για τα μη θανατηφόρα εργατικά ατυχήματα, τα οποία ωστόσο έχουν σοβαρό κίνδυνο για τον εργαζόμενο και επηρεάζουν τη μελλοντική υγεία του, όπως εμφράγματα ή εγκεφαλικά επεισόδια. Επίσης, η Ελληνική Λύση προτείνει να συμπεριληφθούν στην κατηγορία εργατικών ατυχημάτων και το έμφραγμα και εγκεφαλικό επεισόδιο και η κρίση πανικού, εφόσον αυτά προκλήθηκαν από το έντονο εργασιακό στρες και την πίεση λόγω της εργασίας, ακόμη και αν αυτά εκδηλώνονται σε δεύτερο χρόνο.

Στο άρθρο 34, στις γενικές υποχρεώσεις εργοδοτών, η Ελληνική Λύση προτείνει ο εργοδότης να φέρει την ευθύνη για την υγεία και την ασφάλεια όλων των εργαζομένων που απασχολούνται στις εγκαταστάσεις της επιχείρησής του όχι μόνο στους μισθωτούς, αλλά και σε όσους εργάζονται με σύμβαση έργου ή ακόμα και σε όσους εργάζονται μέσω δανεισμού προσωπικού. Η προσμέτρηση χρειάζεται, ούτως ώστε να υπολογιστεί επακριβώς ο αριθμός των απαραίτητων γιατρών εργασίας και τεχνικών ασφαλείας σύμφωνα με τις εκάστοτε ισχύουσες διατάξεις.

Σε αυτό το σημείο η Ελληνική Λύση εστιάζει ιδιαιτέρως και προτείνει ότι, όπως εφαρμόζεται διεθνώς, οι πτυχιούχοι δημόσιας υγείας με εξειδίκευση στην υγεία και ασφάλεια εργαζομένων, αναλαμβάνουν νόμιμα καθήκοντα τεχνικού ασφαλείας ιδίως σε κλάδους τροφίμων υγείας και υπηρεσιών. Αυτό δεν συμβαίνει στην πατρίδα μας, με αποτέλεσμα να μην βρίσκουν εργασία οι οικείες ειδικότητες και πολλοί επαγγελματίες να καταφεύγουν στη μετανάστευση. Η Ελληνική Λύση, λοιπόν, προτείνει την ένταξή τους στις ειδικότητες β΄ και γ΄. Έτσι, και η χώρα βελτιώνει την πρόληψη, αλλά και αξιοποιεί τα προσόντα των ήδη εξειδικευμένων επαγγελματιών, αλλά και προσκαλεί και ξενιτεμένους επιστήμονες να επιστρέψουν. Η Ελληνική Λύση θεωρεί πολύ μεγάλη ανάγκη να αξιοποιηθούν στην ειδικότητα αυτή επαγγελματίες με εξειδίκευση στην υγεία και ασφάλεια της εργασίας.

Μα είναι γεγονός. Οι επιχειρήσεις β΄ και γ΄ κατηγορίας χρειάζονται επαγγελματίες οι οποίοι είναι σε θέση από γνώσεις και εμπειρία να συνδυάζουν γνώση υγιεινής χώρων, περιβαλλοντικών παραγόντων και διαχείρισης κινδύνου. Οι απόφοιτοι δημόσιας υγείας διαθέτουν αυτές ακριβώς τις ικανότητες, οπότε είναι μεγάλη ανάγκη να αξιοποιηθούν απόφοιτοι δημόσιας υγείας σε ειδικότητα τεχνικού ασφαλείας. Αυτό το προτείνει η Ελληνική Λύση, προκειμένου να αποσυμφορηθεί το έργο των υπαρχουσών ειδικοτήτων, ενώ παράλληλα θα αυξήσει τον αριθμό διαθέσιμων εξειδικευμένων στελεχών ειδικά στην περιφέρεια και θα βελτιώσει την ποιότητα των υπηρεσιών υγείας και ασφάλειας εργαζομένων.

Η Ελληνική Λύση επιμένει ότι η ένταξη των αποφοίτων δημόσιας υγείας στις ειδικότητες τεχνικών ασφαλείας για τις επιχειρήσεις β΄ και γ΄ κατηγορίας είναι όχι μόνο δίκαιη εξέλιξη προς ένα ανεξήγητα αδικημένο μέχρι στιγμής επιστημονικό και επαγγελματικό κλάδο, αλλά είναι και πρακτικά χρήσιμη για την ίδια την αγορά εργασίας. Και τούτο, διότι η Ελληνική Λύση αναγνωρίζει ότι οι πτυχιούχοι δημόσιας υγείας της ειδικότητας των τεχνικών ασφαλείας διαθέτουν επαρκή και απαραίτητη εκπαίδευση και εμπειρία σε φυσικούς, χημικούς και βιολογικούς κινδύνους, στη διαχείριση κρίσεων και στην πρόληψη προβλημάτων υγείας στον εργασιακό χώρο, με αποτέλεσμα την πληρέστερη προστασία της υγείας των εργαζομένων και τη μείωση των εργατικών ατυχημάτων, εξέλιξη η οποία θα αποβεί και πολύ χρήσιμη δημοσιονομικά, διότι θα περιοριστούν οι κρατικές ασφαλιστικές δαπάνες αποκατάστασης της υγείας των θυμάτων εργατικών ατυχημάτων.

Στο άρθρο 44 η εφαρμογή της παρούσης σύμβασης στην Ελλάδα θεωρούμε ότι είναι προβληματική λόγω της σοβαρής υποστελέχωσης των υπηρεσιών Επιθεώρησης Εργασίας, οι οποίοι αρκούνται εκ των πραγμάτων μόνο σε τυπικούς ελέγχους, αδυνατώντας να παράσχουν ουσιαστικούς ελέγχους λόγω ελλείψεων σε προσωπικό και υλικοτεχνικές υποδομές.

Στο άρθρο 47 η Ελληνική Λύση προτείνει να οριστεί ρητά ότι οι αναφερόμενες στη διάταξη εξαιρέσεις είναι απολύτως περιοριστικές και αιτιολογημένες. Θα πρέπει, μάλιστα, να ορίζονται κατόπιν κοινοβουλευτικής διαδικασίας και όχι με απλή υπουργική απόφαση.

Ως προς το άρθρο 51, επισημαίνουμε ότι η Ελληνική Λύση θεωρεί απαράδεκτη και άξια κυρώσεων κάθε εχθρική ενέργεια προς το προσωπικό της Επιθεώρησης Εργασίας. Επίσης, η Ελληνική Λύση θεωρεί ότι η Επιθεώρηση Εργασίας θα πρέπει να λειτουργεί καταρχάς συμβουλευτικά προς τις επιχειρήσεις και να επιβάλλει κυρώσεις μόνο αν οι επιχειρήσεις εξακολουθούν να μην συμμορφώνονται στις οδηγίες και υποδείξεις. Επίσης, η Ελληνική Λύση προτείνει ως επιπλέον μέτρο τη δημοσιοποίηση των στοιχείων των εταιρειών που παρεμποδίζουν με οποιονδήποτε τρόπο τους ελέγχους της Επιθεώρησης Εργασίας. Είναι, βέβαια, σαφές ότι προκρίνουμε τη στελέχωση των Επιθεωρήσεων Εργασίας, ειδικά στην περιφέρεια, με προσωπικό πολλών ειδικοτήτων, οι οποίες βρίσκονται σε έλλειψη ήδη σε ποσοστό σχεδόν 50% του απαραίτητου.

Στο Μέρος Ε΄ άρθρο 61, «Υποχρεώσεις ΔΥΠΑ προς αναζητούντες εργασία», η Ελληνική Λύση θεωρεί ότι η ΔΥΠΑ οφείλει να δεσμευθεί ότι θα εξαντλεί τα περιθώρια εύρεσης κατάλληλων θέσεων εργασίας, μάλιστα με παροχή ελάχιστου αριθμού προτάσεων εργασίας και κατάρτισης κάθε τρίμηνο για κάθε άνεργο.

Στο άρθρο 66 διερωτώμαι εάν τα προβλεπόμενα πέντε έτη προαιρετικής ασφάλισης με πόρους της ΔΥΠΑ θα είναι αρκετά για συνταξιοδότηση σε περιπτώσεις παλαιών ασφαλισμένων, οι οποίοι ως θύματα της οικονομικής κρίσης έμειναν άνεργοι, μη έχοντας συμπληρώσει τα απαραίτητα για θεμελίωση του συνταξιοδοτικού δικαιώματος, ενώ η ηλικία τους δεν ευνοεί επαναπρόσληψη. Ως εκ τούτου, προτείνουμε τον υπολογισμό του συνολικού χρόνου δικαιολογημένης ανεργίας ως συντάξιμου χρόνου εξαιτίας του ότι αυτή η κατηγορία εργαζομένων δεν μπορούσαν να επιλεγούν πλέον για εργασία λόγω ηλικίας, καθώς και την αύξηση του χρόνου προαιρετικής ασφάλισης μέσω ΔΥΠΑ ακόμα και με παράταση πέραν της πενταετίας, ώστε να μπορέσουν αυτοί οι άνθρωποι να λάβουν σύνταξη.

Επίσης, η Ελληνική Λύση θεωρεί απαραίτητο να προβλεφθεί ειδική ρύθμιση για όσους έχουν ήδη πάνω από δεκαπέντε έτη ασφάλισης σε βαρέα και ανθυγιεινά επαγγέλματα, ώστε να συμπληρώσουν τα απαιτούμενα ένσημα με βαρέα και ανθυγιεινά ένσημα, όπως όταν εργάζονταν, ούτως ώστε οι δικαιούχοι να μη χάσουν αυτό το προνόμιο.

Τέλος, η Ελληνική Λύση θεωρεί ότι για την ειδικότητα των οδηγών δασαρχείων, οι οποίοι εργάζονται κάτω από αντίξοες συνθήκες και από άποψη καιρικών συνθηκών, αλλά και από άποψη οδικού δικτύου, εκτίθενται μάλιστα και σε κινδύνους στην ύπαιθρο, θα πρέπει να προβλεφθεί ένταξη στα βαρέα και ανθυγιεινά επαγγέλματα.

Στο άρθρο 64 η Ελληνική Λύση διαπιστώνει ότι από την κυβερνητική πολιτική απουσιάζει οποιοδήποτε ολοκληρωμένο σχέδιο ανάπτυξης δεξιοτήτων. Η ΔΥΠΑ πρέπει να εξελιχθεί σε σύγχρονο δημόσιο φορέα απασχόλησης που να είναι σε θέση να εγγυάται την πρόσβαση των ενδιαφερομένων σε ποιοτικές θέσεις εργασίας, αλλά και τη συνεχή τους κατάρτιση.

Με το άρθρο 67 του υπό διαβούλευση νομοσχεδίου σχετικά με τον υπολογισμό της εισφοράς αλληλεγγύης στην περίπτωση προσαύξησης της ήδη απονεμηθείσας σύνταξης του απασχολούμενου συνταξιούχου λόγω της προσμέτρηση του επιπλέον χρόνου ασφάλισης που πραγματοποίησε ως συνταξιούχος, καλείται η Κυβέρνηση να προβεί σε πλήρη κατάργηση της εν λόγω κράτησης, την οποία επέβαλαν τα μνημόνια, από όλες τις συντάξεις, κύριες και επικουρικές, γήρατος, χηρείας και αναπηρίας.

Στο άρθρο 68 απαιτείται να προβλεφθεί ο εργαζόμενος να μπορεί να επιλέξει να καταβάλει εισφορές κλάδου σύνταξης για τις αποδοχές που αφορούν σε νυχτερινή εργασία, εργασία Κυριακών και αργιών ή υπερωρίες. Παρότι η μη παρακράτηση εισφορών προσφέρει ένα προσωρινό καθαρό όφελος για τον εργαζόμενο, υπάρχουν κάποιοι κλάδοι, όπως νυχτοφύλακες είτε εργαζόμενοι σε βάρδιες, οι οποίοι δοκιμάζουν μείωση των συντάξιμων αποδοχών τους, διότι οι προσαυξήσεις αυτές επηρεάζουν το ύψος της σύνταξης.

Σχετικά με το άρθρο 70, η Ελληνική Λύση προτείνει να υπάρξει ρητή μεταβατική περίοδος ή αναδρομική ισχύς, ώστε η ρύθμιση αυτή να ισχύει για όσες γυναίκες βρίσκονται ήδη σε άδεια μητρότητας ή πρόκειται να γεννήσουν μέσα στο προσεχές διάστημα. Επίσης, να προβλεφθεί κάποια ενίσχυση και στις άνεργες μητέρες εκτός επιδόματος ανεργίας.

Στα άρθρα 85 και 87 η προβλεπόμενη υποχρέωση του Υπουργείου να υποβάλει έκθεση στην Ευρωπαϊκή Ένωση με στοιχεία για τον κατώτατο μισθό, διαφοροποιήσεις, φύλο, ηλικία, δίνει έμφαση στη στατιστική παρακολούθηση, όχι στην ουσιαστική βελτίωση μισθών. Τα στοιχεία αυτά θα πρέπει να δημοσιοποιούνται ανοιχτά και αδιαφανώς και η επιλογή τους δέον να υπηρετεί την ενίσχυση των αποδοχών ανάλογα με την αγοραστική τους αξία και όχι ανάλογα με τα δημοσιονομικά κριτήρια τα οποία θα πρέπει να επιτευχθούν, ακόμα και αν οι αποδοχές δεν αρκούν για αξιοπρεπή διαβίωση των πολιτών. Ο κατώτατος μισθός δεν μπορεί και δεν πρέπει να είναι κυβερνητικό εργαλείο για να συγκρατούνται οι αποδοχές σε χαμηλά επίπεδα.

Κύριε Πρόεδρε, κυρία Υπουργέ, κύριοι συνάδελφοι, το δημογραφικό πρόβλημα της χώρας μας απαιτεί από την Κυβέρνηση αποτελεσματική αντιμετώπιση με διατάξεις οι οποίες να ενισχύουν την οικογένεια, τους δεσμούς γονέων και τέκνων, τον γονεϊκό ρόλο και όχι να τον αποδυναμώνουν κάνοντας τους γονείς να λείπουν από το σπίτι και την οικογένεια στην εργασία τους δεκαπέντε ώρες την ημέρα με τις ευλογίες της Κυβέρνησης. Η χώρα μας βρίσκεται ήδη αντιμέτωπη με ένα δημογραφικό αδιέξοδο. Ως εκ τούτου, θα περιμέναμε ότι οι κυβερνητικές παρεμβάσεις θα αποσκοπούσαν στην ενίσχυση της στήριξης της οικογενειακής ζωής. Όμως, η θεσμοθετούμενη εργασία δεκατριών ωρών ημερησίως καταργεί την έννοια της ανάπαυσης, τη δυνατότητα ουσιαστικής επικοινωνίας των μελών των οικογενειών και επαναφέρει εργασιακό μεσαίωνα. Έτσι, οι διατάξεις αυτές απορυθμίζουν την αγορά εργασίας, απομακρύνουν τα μέλη των οικογενειών μεταξύ τους και υποβαθμίζουν εν τέλει τόσο την εργασιακή, όσο και την οικογενειακή, αλλά και την προσωπική ζωή των εργαζομένων και των οικογενειακών. Για τους λόγους αυτούς, η Ελληνική Λύση δηλώνει την αντίθεσή της στο παρόν νομοσχέδιο και το καταψηφίζει.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Αθανασίου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τρεις συνοδοί εκπαιδευτικοί από το Γυμνάσιο με Λυκειακές Τάξεις Αγίας Άννας Εύβοιας.

Η Βουλή σας καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει ο ειδικός αγορητής από την Νίκη κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ πολύ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, καλούμε την Κυβέρνηση έστω και την ύστατη ώρα να επιδείξει στοιχειώδη πολιτική υπευθυνότητα, να αποσύρει το νομοσχέδιο και να επανέλθει με ένα νομοσχέδιο που θα σέβεται την εργασία, τον άνθρωπο, την προσωπική του ζωή και το δίκαιο. Η Κυβέρνηση παραβιάζει την ευρωπαϊκή νομοθεσία, τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων. Η εθνική οικονομία για να είναι εύρωστη, πρέπει να υπάρχει κοινωνική συνοχή. Για να την εξασφαλίσουμε, πρέπει να υπάρχει αλληλοσεβασμός των αναγκών των κοινωνικών εταίρων και ορθή ιεράρχηση τους. Ο ρόλος της πολιτείας πρέπει να είναι τέτοιος, ώστε να συμβιβάζει τα αντίθετα, προστατεύοντας τα αδύνατα μέρη και οριοθετώντας τα ισχυρότερα. Με αυτόν τον τρόπο δομείται η κοινωνική συνοχή και επικρατεί αίσθημα δικαίου στην κοινωνία.

Αποτελέσαμε τα πειραματόζωα της Ευρωπαϊκής Ένωσης και των διεθνών οργανισμών, αλλά και τα υποζύγια που υπέστησαν σοβαρές αφαιμάξεις και μειώσεις του βιοτικού επιπέδου για να διασωθούν μεγάλοι ιδιωτικοί οργανισμοί και τράπεζες τόσο του εσωτερικού, όσο και του εξωτερικού, τους οποίους ακόμα πληρώνουμε. Η εργασία στην Ελλάδα πλέον είναι συνώνυμο της επιβίωσης και όχι της δημιουργικότητας για τον περισσότερο κόσμο. Για το μεγαλύτερο μέρος του ελληνικού λαού η μνημονιακή περίοδος άφησε ορισμένα τοξικά κατάλοιπα στην πολιτική ζωή. Το πρώτο και ηχηρότερο είναι η περιφρόνηση των θεσμών και της νομιμότητας, ακόμη και της συνταγματικής νομιμότητας εντός Βουλής. Άλλωστε, αυτό είχε εκφραστεί και επίσημα από αξιωματούχους της Ένωσης, ότι είναι δική μας υποχρέωση να διαφυλάξουμε το Σύνταγμά μας, την ώρα που οι ίδιοι ζητούσαν μέτρα που το παραβίαζαν. Αυτή η περιφρόνηση έγινε συνήθεια και κανονικότητα πλέον εκ μέρους των κυβερνώντων, γιατί έτσι λειτούργησε όλη η μνημονιακή περίοδος, με παραβιάσεις νομιμότητας σε πολλά επίπεδα, με καταπατήσεις δικαιωμάτων και απεμπόληση κεκτημένων αιώνων.

Τα ανώτατα δικαστήρια το έχουν αποδείξει αρκετές φορές αφήνοντας έκθετες για τον ενδοτισμό τους όλες τις κυβερνήσεις που πέρασαν.

Το δεύτερο τοξικό κατάλοιπο είναι η εξασθένιση, η άμβλυνση των αισθητηρίων του λαού λόγω του εκφυλισμού του συνδικαλισμού, που έστρεψε μακριά τους νέους εργαζόμενους από την οργανωμένη διεκδίκηση δικαιωμάτων. Σε αυτό το περιβάλλον έρχεται το νέο νομοσχέδιο, που για πολλοστή φορά τροποποιεί διατάξεις νόμων, ακόμα και πρόσφατων νόμων της ίδιας της Κυβέρνησης.

Τόσο αυτό το νομοσχέδιο, όσο και πολλά άλλα, έχουν ένα κοινό χαρακτηριστικό: Περιφρονούν τη διεθνή νομιμότητα και την συνταγματική τάξη της Ελλάδος και νομοθετούν ως η Ελλάδα να μην έχει υπογράψει διεθνείς συμβάσεις, ως να μην υπάρχει προγενέστερη νομοθεσία, ως να μην υπάρχει Σύνταγμα, ως να μην υπάρχουν θεσμικά όργανα της πολιτείας που γνωμοδοτούν για κρίσιμα ζητήματα. Η θεσμική απαξίωση, ακόμα και αν ξεκίνησε από απλή άγνοια και ανικανότητα, όταν επαναλαμβάνεται, είναι ένδειξη διολίσθησης προς απολυταρχικές νοοτροπίες.

Για το συγκεκριμένο νομοσχέδιο έχει αποστείλει εκτενές υπόμνημα εξήντα σελίδων η Εθνική Επιτροπή για τα Δικαιώματα του Ανθρώπου, η οποία είναι θεσμικός φορέας και, όπως αναφέρεται στη δεύτερη σελίδα, είναι το ανεξάρτητο συμβουλευτικό όργανο της ελληνικής πολιτείας και ο εθνικός θεσμός σε θέματα προστασίας ανθρωπίνων δικαιωμάτων. Έχει ιδρυθεί με τον ν. 2667/1998 βάσει κανόνων των Ηνωμένων Εθνών, αρχές των Παρισίων, όπως αυτός αντικαταστάθηκε από τον ν. 4780/2021. Σε αυτή μετέχουν πρόσωπα οριζόμενα από είκοσι φορείς, ανεξάρτητες αρχές, συνδικαλιστικές οργανώσεις, δικηγορικούς συλλόγους, οργανώσεις ανθρωπίνων δικαιωμάτων, ανώτατα εκπαιδευτικά ιδρύματα και ειρηνευτικά ιδρύματα. Δηλαδή, ο καθ’ ύλην αρμόδιος φορέας απουσίαζε από την ακρόαση φορέων, όπως απουσίασε και ο Δικηγορικός Σύλλογος Αθηνών, ο μεγαλύτερος δικηγορικός σύλλογος της Ελλάδας, αν και προτάθηκε από εμάς.

Το υπόμνημα της ΕΕΔΑ κάνει λόγο για σοβαρές ανησυχίες για διάφορα άρθρα του νομοσχεδίου, οι οποίες αγνοήθηκαν παντελώς. Αναφέρει ρητά καταδίκες χωρών από το Ευρωπαϊκό Δικαστήριο Ανθρωπίνων Δικαιωμάτων που επιχείρησαν όσα επιχειρεί σήμερα η Ελλάδα. Πριν να φτάσουμε στη σημερινή συζήτηση, υποβλήθηκαν πλήθος υπομνημάτων και προτάσεις από τους φορείς των θιγομένων, των εργαζομένων δηλαδή, και διαψεύστηκε ότι η ΓΣΕΕ ζήτησε το δεκατριάωρο. Όμως, όλα αυτά αγνοήθηκαν στην πλειονότητά τους.

Δεν πρέπει να απορούμε αν οι επιδόσεις μας στην προστασία ανθρωπίνων δικαιωμάτων είναι χαμηλές και αν ομοίως οι επιδόσεις μας στην καλή νομοθέτηση είναι ακόμα χειρότερες. Ποιος είναι αυτός που πιέζει το χέρι της Κυβέρνησης να συντάξει ένα νομοσχέδιο που εκθέτει σε διαβούλευση το καλοκαίρι και μετά έρχεται να το υλοποιήσει στη Βουλή όσο πιο σύντομα μπορεί; Σίγουρα δεν είναι οι εργαζόμενοι. Οι εργοδοτικοί φορείς, που αποτελούσαν την πλειονότητα στην ακρόαση φορέων κατά τη δεύτερη συνεδρίαση, μεταξύ άλλων άφησαν να διαφανεί από πολλές πλευρές ότι αυτοί ήταν που πίεσαν τα πράγματα, αυτοί έδωσαν προτάσεις που ικανοποιήθηκαν, αυτοί είναι που ζητούν και άλλα ακόμα. Τελικά η Κυβέρνηση υπάρχει για να ικανοποιεί τους ισχυρούς και μόνο. Ή μήπως λέμε υποθετικά ότι κάποια μέρα θυμηθεί πως υπάρχει και ένας λαός που βασανίζεται από τις επιλογές της;

Ο λαός αυτός που διαδηλώνει αυτές τις μέρες δεν έρχεται από ανία για να σπάσει την πλήξη του, να συγκρουστεί με μονάδες της Αστυνομίας επειδή δεν είχε τι να κάνει. Δεν θα χάσει το μεροκάματό του για να περάσει την ώρα του. Έρχεται επειδή κάτι σημαντικό διακυβεύεται και προσπαθεί να το προστατεύσει και αυτό είναι η ίδια του η ζωή, η ποιότητα της δικής του ζωής και των παιδιών του. Έρχεται με κόστος να διαδηλώσει.

Ξέρουμε τι θα μας πείτε, ότι δεν είναι γενικής εφαρμογής τα μέτρα, ότι απλά είναι για ορισμένες περιπτώσεις κ.λπ.. Αυτά, όμως, εκ των πραγμάτων διαψεύδονται ακόμα και από τους εργοδοτικούς φορείς και θα σας το αποδείξουμε στη συνέχεια.

Αν θέλετε να γίνετε Κυβέρνηση του ελληνικού λαού, πρέπει να αποκτήσετε αξιοπρέπεια και να πείτε όχι σε όσα παράνομα και καταπιεστικά ζητούν οι εργοδότες, να θέσετε όρια στις απαιτήσεις τους και να προστατεύσετε τους εργαζόμενους και τα δικαιώματά τους, ενώ εσείς συνεχίζετε να τα τραυματίζετε βαριά με κάθε ευκαιρία.

Σας θεωρούμε υπεύθυνη, κυρία Υπουργέ, και έτσι είστε κατά τον νόμο. Ακόμα και αν οι υφιστάμενοί σας έκαναν λάθη εν αγνοία σας, δεν μπορείτε, τουλάχιστον στην παρούσα φάση, να αποποιηθείτε καμία ευθύνη για το εν λόγω νομοσχέδιο, γιατί είχατε και έχετε τον χρόνο να αποσύρετε ό,τι δεν συμβαδίζει με τη νομιμότητα.

Θα αναφέρω ως παράδειγμα ατελούς εργασίας το άρθρο 3, που έρχεται να διορθώσει παλαιότερα λάθη που ευκόλως γίνονται αντιληπτά. Είναι δυνατόν να μην προστατεύεται ο ή η καταγγέλλουσα από παρενοχλήσεις και να το ανακαλύψει πέντε χρόνια μετά τον ν. 4808/2021; Αυτό δεν είναι απόδειξη ανικανότητας;

Και τώρα θα σας ρωτούσαμε: Θεωρείτε ότι είναι πλήρες το άρθρο; Δεν θα χρειαστεί ξανά τροποποίηση, δηλαδή προσθήκες, διαγραφές, αλλαγές; Εμείς είμαστε βέβαιοι ότι θα τροποποιηθεί ξανά, επειδή νομοθετείτε ως να βρίσκεστε σε πανικό και όχι με περίσκεψη.

Θα σας υποδείξουμε ορισμένα σημεία που θα έρθουν ξανά για τροποποίηση. Θα έπρεπε να γνωρίζετε ως Υπουργός ότι το 95% των επιχειρήσεων στην Ελλάδα έχει ως πενήντα άτομα. Άρα, οι μισές σχεδόν έχουν περί τα είκοσι άτομα, μπορεί και οι περισσότερες από τις μισές. Αυτές τις αφήνετε ακάλυπτες. Εκεί δεν μπορεί να υπάρξει παρενόχληση; Είναι θέμα αριθμού υπαλλήλων; Ποιος φωστήρας του Υπουργείου σας εισηγήθηκε αυτή τη διαφοροποίηση και έθεσε τη φράση στην παράγραφο 1 του τροποποιημένου άρθρου: «οι επιχειρήσεις που απασχολούν πάνω από είκοσι άτομα υποχρεούνται να υιοθετούν πολιτική για την πρόληψη και καταπολέμηση και τη διαχείριση εσωτερικών καταγγελιών για περιστατικά βίας και παρενόχλησης στην εργασία»; Τι είναι αυτά, δηλαδή; Γιατί να μην υποχρεούνται όλες από τη στιγμή που η πολιτική δεν κοστίζει σε χρήμα; Δηλαδή, ποιος σας έπεισε ότι με δεκαεννιά εργαζόμενους δεν θα υπάρχει παρενόχληση; Να μας το πείτε να το μάθουμε και εμείς. Σε ζητήματα ηθικής τάξης δεν υπάρχει και ούτε πρέπει να υπάρχει ποσόστωση ή αριθμητικό κατώφλι.

Και καλά εδώ γράψατε τη λέξη «υποχρεούνται» τουλάχιστον, στην παράγραφο 2 του άρθρου 62 του Κώδικα λέτε: «Η πολιτική αυτή μπορεί να εντάσσεται ή να συνοδεύεται από πολιτική για την προώθηση της ισότητας ευκαιριών και την καταπολέμηση των διακρίσεων και περιλαμβάνει κατ’ ελάχιστο». Γιατί εδώ ξεχάσατε το «υποχρεούνται» και το κάνατε «μπορεί»; Είναι δυνατόν σε μια επιχείρηση να υπάρχει το ένα χωρίς το άλλο; Αυτομάτως αν υπάρχουν διακρίσεις και δεν υπάρχει ισότητα ευκαιριών, αυτό είναι παραβίαση της ευρωπαϊκής νομοθεσίας.

Ποια ενσωμάτωση οδηγιών μας λέτε τότε; Από πού πηγάζει αυτή η ανικανότητα να δείτε τα προφανή; Μήπως από το ότι η νομοθεσία που μας φέρνετε αποτελεί εργασία δικηγορικών γραφείων, στα οποία την αναθέτετε, τα οποία αντιγράφουν από άλλες χώρες και μεταφράζουν κακώς διάφορες διατάξεις, χωρίς να μπορούν να τις προσαρμόσουν στην ελληνική έννομη τάξη;

Και καλά εμάς που είμαστε Αντιπολίτευση και εκφράζουμε μια μερίδα του ελληνικού λαού μας αγνοείτε συστηματικά, όπως και τον λαό άλλωστε, την Επιτροπή, που είναι πολυμελές θεσμικό και επιστημονικό όργανο δια νόμου εδώ και είκοσι επτά χρόνια, γιατί την περιφρονείτε συστηματικά; Απαντήστε στον εαυτό σας σε αυτές τις ερωτήσεις, αν θέλετε να θεωρείτε τον εαυτό σας Κυβέρνηση του ελληνικού λαού και όχι των επιχειρηματιών.

Στο άρθρο 4 υπάρχει κάτι πρωτοφανές. Ο εργοδότης ξέρει ότι διαρκώς το πρόγραμμα θα είναι μη προβλέψιμο, ενώ το κράτος δεν μπορεί να το ξέρει; Η Επιθεώρηση Εργασίας δεν έχει άποψη; Το Υπουργείο δεν έχει άποψη; Οι συλλογικοί φορείς δεν δικαιούνται να έχουν άποψη; Οι συλλογικοί φορείς των εργαζομένων δεν έχουν άποψη; Οι συλλογικοί φορείς ακόμη και των εργοδοτών γιατί δεν έχουν συγκεκριμένη άποψη επ’ αυτού και μόνο ο εκάστοτε εργοδότης έχει; Η Επιτροπή Δικαιωμάτων του Ανθρώπου δεν το άκουσε ποτέ άραγε ότι στην Ελλάδα υπάρχουν εργοδότες μεμονωμένοι, που μόνο αυτοί ξέρουν ότι το πρόγραμμα θα είναι εντελώς απρόβλεπτο; Σαν να λέμε ότι θα συμβαίνει μια θεομηνία κάθε μέρα. Πώς μπορεί να το ξέρει αυτό ο εργοδότης μόνο και κανένας άλλος; Ακόμη και εστιατόριο να είναι, που αναμένει κόσμο και έρθουν περισσότεροι, μπορεί να γνωρίζει περίπου σε πόσες μέρες θα έρθουν παραπάνω και για πόσες ώρες.

Με τις διατυπώσεις του νομοσχεδίου ο εργαζόμενος είναι κυριολεκτικά έρμαιο στις διαθέσεις του εργοδότη, γιατί ο νόμος δεν δίνει τη δυνατότητα στον εργαζόμενο να αρθρώσει λόγο ή αντίρρηση.

 Ο εργοδότης αποφασίζει για τα πάντα είτε είναι προβλέψιμο το πρόγραμμα, είτε μερικώς προβλέψιμο, είτε μη προβλέψιμο. Αποφασίζει ωράριο, ώρες προσέλευσης, ημέρες εργασίας, μορφή εργασίας -συνεχή ή μη- και λοιπά. Ούτε οι υπερωρίες φαίνονται πότε είναι υπερωρίες και πότε όχι, αν το πρόγραμμα είναι συνέχεια μεταβλητό, σαν να μην υπάρχει νομοθεσία. Δεν υπάρχει κάτι σταθερό από τον νόμο για να πατήσει ο εργαζόμενος και να απαιτήσει σεβασμό των δικαιωμάτων του.

Ένα πρόβλημα μικρής εμβέλειας, που αφορούσε μικρή μερίδα επιχειρηματιών για να το λύσει το Υπουργείο, κατέλυσε την προστασία όλων των εργαζομένων γενικότερα και αυτό ανήχθη σε γενικό κανόνα, αποδιαρθρώνοντας ακόμα περισσότερο τις εργασιακές σχέσεις. Έτσι, έχει την ευκαιρία ένα πλήθος εργοδοτών σε άλλους τομείς, όπως η βιομηχανία, η μεταποίηση κ.λπ., να ισχυριστεί ότι το πρόγραμμα είναι απρόβλεπτο και να θεσπίσει δική του επινόηση καταστρατηγώντας τα δικαιώματα των εργαζομένων.

Ο νόμος, ενώ οφείλει να θέτει όρια στην αυθαιρεσία, εδώ ανοίγει διάπλατα το παράθυρο και την πόρτα. Ας αναρωτηθεί όποιος έγραψε αυτό το νομοσχέδιο αν ήθελε να του έρθει ένα μήνυμα-SMS για αυριανή υπερωρία, αν είχε προγραμματίσει να κάνει ιατρικές εξετάσεις ή να πάει τα παιδιά του, την οικογένειά του ή τους φίλους του κάπου. Εδώ η δυνατότητα άρνησης υπάρχει μόνο αν δεν είχε αναφέρει την πιθανότητα υπερωριών ο εργοδότης και μόνο αν δεν στείλει το μήνυμα. Δηλαδή και το άρθρο 22 παράγραφος 2 του Συντάγματος παραβιάζεται, αφού η εργασία αυτή θα είναι αναγκαστική, διότι δεν υπάρχει δυνατότητα αντίρρησης, κάτι που δεν επιτρέπεται ούτε από το Σύνταγμα, αλλά ούτε και από την ευρωπαϊκή νομοθεσία, όπως πολύ αναλυτικά περιγράφει η ίδια η Επιτροπή Δικαιωμάτων του Ανθρώπου.

Συχνά αναφέρθηκε η κυρία Υπουργός στο ότι η αντιπολίτευση κινδυνολόγησε για άλλα μέτρα τα οποία έφερναν την καταστροφή, κατά την ίδια. Ξεχνά όμως κάτι βασικό, ότι δεν υπάρχουν επαρκείς έλεγχοι από την Επιθεώρηση Εργασίας. Μόνο ο διοικητής τοποθετήθηκε βιαστικά και παράνομα και σε αναμονή της απόφασης του ΣτΕ. Μήπως δεν υπήρχαν διατάξεις αναπλήρωσης του Δημοσιοϋπαλληλικού Κώδικα ή των ειδικών διατάξεων της ίδιας υπηρεσίας ή μήπως έπρεπε να τον αναπληρώσει κάποιος συγκεκριμένος, γιατί οι άλλοι δεν ήταν αρεστοί;

Το άρθρο 7 είναι ίσως από μόνο του ικανό να προκαλέσει απεργίες και διαδηλώσεις, όπως ήδη προκάλεσε. Αν έλεγε κανείς ότι σε έναν νόμο θα έφερνε κάποια κυβέρνηση και κατάργηση του οκταώρου και διάσπαση του δεκαημέρου και ασάφεια στο ωράριο και πολλά άλλα, δεν θα το πίστευε κανείς πριν από μερικά χρόνια.

Ποιον εξυπηρετούν αυτά τα μέτρα, όταν με τέτοιο τρόπο θεσπίζονται ερήμην του ελληνικού λαού; Για ποια ανταγωνιστικότητα της οικονομίας μιλάμε, όταν όλες οι επιχειρήσεις αναμένει να κερδίσουν; Πώς θα γίνει ανταγωνιστική μια επιχείρηση, όταν οι σχέσεις με τους εργαζόμενους είναι εχθρικές; Αυτά τα ερωτήματα ας τα αναλογιστεί κάθε σκεπτόμενος άνθρωπος και όχι μόνο η Κυβέρνηση.

Καλούμε την Κυβέρνηση να αποσύρει το νομοσχέδιο και να επανεξετάσει τις διατάξεις όλων των επίμαχων άρθρων και κυρίως των άρθρων του πρώτου μέρους, να πάψει να περιφρονεί θεσμικούς φορείς, όπως η Εθνική Επιτροπή Δικαιωμάτων του Ανθρώπου και οι συλλογικοί φορείς εργαζομένων και τότε μπορούμε να ξανασυζητήσουμε περί δίκαιης εργασίας. Αυτό που συζητούμε τώρα είναι άδικη εργασία σε όλο το πλάτος και το μήκος που θα μπορούσε να εκφανθεί.

Η σημερινή δήλωση της κυρίας Υπουργού ότι η Ελλάδα έχει πλέον χαμηλότερη ανεργία από τη Σουηδία, την Εσθονία, τη Φινλανδία και την Ισπανία και ότι το ποσοστό ανεργίας έπεσε στο 8,1%, σύμφωνα με την ΕΛΣΤΑΤ, δεν ανταποκρίνεται στην πραγματικότητα, δεδομένου ότι μια προσεκτική ματιά στα στοιχεία αποκαλύπτει ότι η μείωση που επικαλείται η Κυβέρνηση δεν αντικατοπτρίζει αληθινή πρόοδο, αλλά οφείλεται σε στατιστικά τεχνάσματα, δημογραφική συρρίκνωση, μαζική μετανάστευση και επικράτηση της επισφαλούς εργασίας.

Μην ξεχνάμε ότι η συρρίκνωση του εργατικού δυναμικού τον Αύγουστο υπολογίζεται στα 4,34 εκατομμύρια άτομα, όταν το 2009 ήταν 4,56 εκατομμύρια, δηλαδή 220 χιλιάδες λιγότεροι εργαζόμενοι. Αν αυτό συνυπολογιζόταν, κυρία Υπουργέ, στο εργατικό δυναμικό, η ανεργία θα ήταν πολύ μεγαλύτερη, ίσως και άνω του 12%.

Και εδώ έρχεται η δεύτερη στρέβλωση. Η ΔΥΠΑ κατέγραψε τον Αύγουστο 790 χιλιάδες ανέργους, ενώ η ΕΛΣΤΑΤ 383 χιλιάδες ανέργους. Η τεράστια αυτή απόκλιση εξηγείται από το γεγονός ότι η ΕΛΣΤΑΤ εξαιρεί τους μακροχρόνια ανέργους.

Τελειώνοντας, κύριε Πρόεδρε, καλούμε την Κυβέρνηση να υποστηρίξει σθεναρά και όχι φαινομενικά τον διάλογο για τις συλλογικές συμβάσεις εργασίας, να προβλεφθεί εθνική συλλογική σύμβαση εργασίας, να ισχύουν υποχρεωτικά κατά εργατική τάξη, εκτός αν προβλέπονται ευνοϊκότεροι όροι για τον εργαζόμενο, οπότε εκεί να υπερισχύουν οι της μικρότερης τάξης. Μόνο έτσι ο εργαζόμενος θα μπορέσει να αποκτήσει ασφάλεια στην εργασία και να αποκατασταθεί η εργασιακή ειρήνη μεταξύ των μερών.

Η Νίκη θα υποστηρίξει με κάθε νόμιμο μέσο τα συμφέροντα του ελληνικού λαού μέχρι την τελική δικαίωση. Ο ελληνικός λαός θα αντισταθεί με κάθε νόμιμο μέσο. Καλούμε τον ελληνικό λαό στη μία τη νύχτα, που συμπληρώνεται το δεκατριάωρο, να είναι συντονισμένος στο κανάλι της Βουλής να δει πόσοι είναι παρόντες και πόσοι δεν είναι, ποιος είναι σαν το κοτόπουλο. Προλαβαίνετε να στείλετε SMS να έρθουν όσοι μπορούν.

Είναι προφανές ότι καταψηφίζουμε το νομοσχέδιο.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Οικονομόπουλο.

Και ολοκληρώνουμε τον κύκλο των εισηγητών και ειδικών αγορητών με τον ειδικό αγορητή από την Πλεύση Ελευθερίας κ. Σπυρίδωνα Μπιμπίλα.

**ΣΠΥΡΙΔΩΝ ΜΠΙΜΠΙΛΑΣ:** Καλημέρα σε όλους, αγαπητοί συνάδελφοι και κυρία Υπουργέ.

Είμαστε πάλι εδώ -ενώ έχουμε πει στις Επιτροπές πάρα πολλά- να λέμε και να ξαναλέμε τα ίδια οι μεν στους δε, αλλά κανείς να μην ακούει τη μία ή την άλλη πλευρά. Σήμερα βρισκόμαστε πάλι σε μια συζήτηση, που εδώ η πλειοψηφία του 41% των εκλογών του ’23 βρίσκεται σε πλήρη δυσαρμονία με το εκλογικό σώμα, όπως εκφράζεται σήμερα από τις δημοσκοπήσεις, αλλά και με τη σύνθεση της Βουλής που ούτε τριακόσιους έχει παραδόξως, αλλά διακόσιους ενενήντα επτά -και αυτό είναι ακόμα ένα δείγμα πως κάτι δεν πάει καλά σε αυτή την ωραία μας χώρα-, αλλά και δεν έχει πια καμία σχέση με τη σύνθεση των κομμάτων, όπως εξελέγησαν το ’23: άλλα κόμματα, δεκάδες ανεξάρτητοι.

Παρ’ όλα αυτά, ο λαός βρίσκεται ενωμένος στους δρόμους και απορώ γιατί ο εισηγητής σας είπε στην Επιτροπή ότι θα είμαστε όλοι έξω και θα μιλάμε κατά μόνας. Όχι. Ο λαός είναι έξω και διαδηλώνει και είναι σε πλήρη αντιπαράθεση με αυτά που πρεσβεύετε και θέλετε να επιβάλλετε εσείς. Και το νομοσχέδιο αυτό θα το περάσετε παρά τις αγωνιώδεις προσπάθειες, επί τόσες συνεδριάσεις, σύσσωμης της κατακερματισμένης αντιπολίτευσης να το αποσύρετε.

Διερωτώμαι: Για εσάς δεν έχει καμία σημασία ότι το 75% και άνω των πολιτών αυτή τη στιγμή δεν επιθυμεί την ψήφιση αυτού του νομοσχεδίου; Δεν σας απασχολεί η κραυγή της νέας γενιάς έξω, που οραματίζεται έναν κόσμο καλύτερο, έναν κόσμο δικαιότερο και μια ζωή πιο αξιοπρεπή;

Μέλημα όλου του πολιτισμένου κόσμου είναι να προχωράει μπροστά. Εδώ πάμε κάπως μπροστά, αλλά με βήματα προς τα πίσω. Προσπαθείτε να επιβληθεί μια παράλογη μη κανονικότητα ως κάτι ευεργετικό για τους εργαζόμενους και κάτι πρωτοπόρο. Ακόμα κι αν κάποια άρθρα έχουν γίνει με σκοπό την καλυτέρευση, το όλον χάνεται κάτω από την πεποίθησή σας ότι ο άνθρωπος είναι στον αιώνα που ζούμε ένας εργαζόμενος, ο οποίος πρέπει να έχει αντοχές τέτοιες που να εξυπηρετεί τα συμφέροντα της εργοδοσίας.

Ο κόσμος ονειρεύεται μια εργασία όχι μόνο για την επιβίωση, αλλά και για τη δημιουργία. Ο κόσμος ονειρεύεται μια ζωή με ποιότητα, δίχως πιέσεις και καταναγκασμούς. Πιστεύετε ότι άνθρωπος μπορεί να μεταβληθεί σε ένα ρομπότ, να δουλεύει εξαντλητικά για να μπορέσει να ζει αξιοπρεπώς κάποιες μέρες της εβδομάδας;

Το ζητούμενο είναι καθημερινά να δουλεύουμε κάποιες ώρες λογικές, να δικαιούμαστε ένα γεμάτο οκτάωρο πλήρους ελευθερίας ζωής, δηλαδή χρόνο για την οικογένεια, για τον σύντροφο, για τη διασκέδαση, για την ψυχαγωγία, για τον πολιτισμό, για τη δημιουργία.

Οι άνθρωποι εξαναγκάστηκαν λόγω της αθλιότητας των μνημονίων, της ανυπαρξίας των συλλογικών συμβάσεων να δουλεύουν σε δύο δουλειές -για να μη σας πω για τη δικιά μας τη δουλειά, που βρίσκεται στο κακό χάλι χωρίς τις συλλογικές συμβάσεις, με μισθούς πείνας- να δουλεύουν νυχθημερόν, για να αντιμετωπίσουν μια ασύστολη ακρίβεια, να αντιμετωπίσουν τα νοίκια που πηγαίνουν προς τα πάνω συνεχώς, που δεν τα σταματάτε με τίποτα, να αντιμετωπίσουν τον τομέα της υγείας, που όποιος έχει χρήματα, μπορεί να βλέπει γιατρό με τα απογευματινά που τα πληρώνει ή να κάνει χειρουργεία, αλλά όποιος δεν έχει, να περιμένει στην ουρά και ίσως να πεθάνει.

Όλα αυτά γίνανε κατ’ ανάγκην, σε δύσκολες εποχές. Τώρα πρέπει να τα νομιμοποιήσουμε; Ό,τι είναι απαράδεκτο, πρέπει να νομιμοποιηθεί; Για το δεκατριάωρο σας είπα και την προηγούμενη φορά για τις εργασίες της βιομηχανίας. Εκεί οι άνθρωποι κάνουν μηχανικές κινήσεις, κάνουν «έτσι» τέσσερις ώρες. Σε ερώτησή μου σε επιστάτη του είπα, αυτός θα αντέξει να το κάνει αυτό για το οκτάωρο; Όχι, μου είπε, θα κάνει το άλλο, ανάποδο. Αυτός θα πρέπει να το κάνει για το δεκατριάωρο; Αυτός, λοιπόν, θα πρέπει να επισκεφθεί αργότερα έναν ψυχολόγο.

Δεν είναι αυτή η κατάσταση κανονική. Πώς θα δει τα παιδιά του αυτές τις μέρες του δεκατριάωρου; Πώς αυτός ο άνθρωπος δεν θα είναι έρμαιο μιας συνεχούς εργασίας; Θα δουλεύει και μετά θα πρέπει μόνο να κοιμάται, για να ξαναπάει την άλλη μέρα να ξαναρχίσει το ίδιο βιολί. Προσωπικός χρόνος μηδέν. Λέτε, θα το αναπληρώσει τις κενές μέρες. Μα, αυτό είναι κανονικότητα; Δεν θέλει κάθε μέρα ο άνθρωπος να έχει κάποιον ελεύθερο χρόνο, να κάτσει στον καναπέ με την οικογένειά του, με τον σύντροφό του, να ψυχαγωγηθεί, να ονειρευτεί, να ασχοληθεί με την κοινωνική δράση, με τη συνδικαλιστική δράση;

Βλέπετε, είναι διαφορετικό να δουλεύεις δεκατρείς ώρες εργασίας στον ίδιο εργοδότη και δεκατρείς ώρες εργασίας σε δύο ή τρεις διαφορετικούς εργοδότες που είναι κάτι άλλο και δεν σε τρελαίνει. Δεν μπορούμε να απαγορεύσουμε σε κάποιον πολίτη να δουλέψει και είκοσι ώρες εάν προλαβαίνει ή εάν θέλει επειδή χρωστάει, επειδή τον κυνηγάει η τράπεζα για να μην του πάρει το σπίτι, επειδή έχει παιδιά να μεγαλώσει με ολοένα αυξανόμενες ανάγκες. Επειδή, επειδή, επειδή… χιλιάδες επειδή.

Γνωρίζετε -και εάν όχι, κάντε το άμεσα, μάθετε την πραγματικότητα- αυτό που ζει η Ελλάδα σήμερα, την οικονομική πραγματικότητα που αντιμετωπίζουν οι συμπολίτες μας καθημερινά. Έχετε υπόψη σας πως δεν θα έψαχνε ούτε δεύτερη ούτε τρίτη εργασία κάποιος άνθρωπος, εάν μπορούσε να ζήσει αξιοπρεπώς μόνο με τη μία. Η πολλή δουλειά δεν αφήνει χρόνο για να δεις τους ανθρώπους σου, τους φίλους σου, τα παιδιά σου, τους συγγενείς σου, να έχεις χρόνο να χαλαρώσεις και να αφιερώσεις στον εαυτό σου.

Και έπειτα, για ποιον λόγο να αμείβεται λιγότερο αυτή η επιπλέον εργασία του εργαζόμενου; Το θέμα της δεκατριάωρης εργασίας κοστίζει πολύ. Πονάει την κοινωνία και την πόνεσε, τη μάτωσε ακόμα χρόνια πριν.

Ακούστε, κυρίες και κύριοι συνάδελφοι, το οκτάωρο δεν γράφτηκε με μελάνι. Γράφτηκε με πολύ αίμα. Εδώ, στη χώρα μας, το 1916 στη Σέριφο, οι μεταλλωρύχοι σηκώθηκαν ενάντια στην απανθρωπιά των δεκατεσσάρων ωρών εργασίας και το πλήρωσαν με τη ζωή τους, για να ακουστεί πρώτη φορά στην Ελλάδα το σύνθημα «Όχι άλλος ιδρώτας για το ψωμί του αφέντη». Το 1936 στη Θεσσαλονίκη, οι καπνεργάτες βγήκαν στους δρόμους ζητώντας δίκαιο ωράριο, ψωμί και σεβασμό. Ο Τάσος Τούσης έπεσε νεκρός και η μάνα του τον αγκάλιασε μέσα στο αίμα και έτσι, γεννήθηκε ο «Επιτάφιος» του Ρίτσου που έγινε ύμνος για κάθε εργαζόμενο.

Από τότε, κάθε φορά που ανοίγουμε αυτή τη συζήτηση για το ωράριο, δεν μιλάμε για ώρες και για λεπτά. Μιλάμε για ανθρώπους με ψυχή και σώμα, για εκείνους που δούλευαν μέχρι εξαντλήσεως για να μπορεί σήμερα ένας εργαζόμενος να γυρίσει στο σπίτι του πριν νυχτώσει και να προλάβει να δει το παιδί του, να προλάβει να απολαύσει τη ζωή του. Αυτή είναι η ουσία του οκτάωρου. Και γι’ αυτό, όποιος σήμερα το αγγίζει, δεν αγγίζει έναν νόμο, αγγίζει μια θυσία. Το οκτάωρο δεν είναι νούμερο. Είναι μνήμη, είναι όρκος.

Ο σύγχρονος μέσος Έλληνας, θα έπρεπε να ξέρετε ότι ούτε πολλές καταθέσεις έχει στις τράπεζες -ή και καθόλου- ούτε διακοπές μπορεί να πάει δυστυχώς, ούτε αυτά που θέλει να προσφέρει στα παιδιά του τα προσφέρει. Καλή και η εξάσκηση του πολιτικού λόγου που μπορεί να εντυπωσιάζει στη θεωρία, αλλά οι θεωρίες έχουν αξία μόνο όταν επιβεβαιώνονται εμπράκτως. Και πώς θα γίνει αυτό; Θα το καταλάβετε, εάν και όταν βελτιωθεί πραγματικά η ποιότητα της ζωής των συμπολιτών μας.

Πότε σκοπεύετε να επαναφέρετε τον 13ο και τον 14ο μισθό στο δημόσιο; Πότε σκοπεύετε να επαναφέρετε τη 13η σύνταξη για τους συνταξιούχους, από τους μισθούς των οποίων κρατήθηκαν τόσα και τόσα ποσά, με σκοπό την ευζωία τους όταν θα πάρουν σύνταξη και οι οποίοι απογοητεύτηκαν πολλάκις, βλέποντας τη σύνταξή τους να μειώνεται. Άνθρωποι, όπως εγώ, που τους βγήκε μια σύνταξη 2.700, παίρνουν 1.200 λόγω των μνημονίων. Ποτέ δεν πήραμε το εικονικό 2.700. Πότε θα μειωθούν οι τιμές των πρώτων ειδών και οι τιμές της ενέργειας; Πότε θα φτάσει ο Έλληνας ξανά σε επίπεδο να του περισσεύουν χρήματα και να μπορέσει να νιώθει λιγάκι πιο άνετος;

Ξέρετε, η νέα γενιά δεν έχει προλάβει τις εποχές που με πεντακόσιες δραχμούλες έπαιρνες κάτι να φας, κάτι να πιείς και να σου περισσεύουν και ρέστα. Σήμερα αναλογιστείτε τι μπορείς να πάρεις να φας και να πιείς και τι ρέστα θα σου περισσέψουν με το 1,5 ευρώ που ήταν κάποτε οι 500 δραχμές.

Ένα άλλο θέμα που θα προκύψει μακροπρόθεσμα με το νομοσχέδιο -που δεν θέλετε και δεν το αποσύρετε- είναι ότι σταδιακά θα προσλαμβάνονται λιγότερα άτομα. Εφόσον οι υπάρχοντες εργαζόμενοι θα δουλεύουν περισσότερες ώρες, για να καλύπτουν τις ανάγκες της επιχείρησης, της εταιρείας, δεν θα είναι αναγκαίο να προσληφθούν επιπλέον άτομα. Μακροπρόθεσμα δεν θα καταβάλλονται ασφαλιστικές εισφορές στα ταμεία. Τα ταμεία θα έχουν ολοένα και λιγότερα χρήματα, με αποτέλεσμα να πάρουν ακόμα λιγότερες συντάξεις κάποιοι στο μέλλον.

Αναρωτιέμαι, οι σημερινοί εργαζόμενοι θα πάρουν τελικά σύνταξη; Θα περισσέψουν κάποια χρήματα και γι’ αυτούς; Τι θα κάνετε αλήθεια, για να τους προστατέψετε πραγματικά;

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Θα κάνω έναν σχολιασμό για το άρθρο 22, το οποίο μιλάει για προσθήκες στο άρθρο 580 του Κώδικα Εργατικού Δικαίου. Διαβάζοντας αυτές τις παραγράφους δίνεται η εντύπωση πως περιγράφεται το σενάριο μιας δυστοπικής ταινίας. Δηλαδή, θα δουλεύουν άνθρωποι ή ρομπότ; Το σκηνικό που θέλετε να στήσετε μοιάζει με ένα μοντέλο κουρδισμένης κοινωνίας, με ένα μοντέλο φερμένο από αλλού και πολύ μακριά από τις ελληνικές ανθρώπινες αξίες και τα ιδεώδη.

Βλέπετε, θα πρέπει πρώτα να επενδύσετε στον άνθρωπο, στην ομαδικότητα και στο κοινό καλό. Όχι διαρκώς να τονίζουμε τις υποχρεώσεις που έχουν οι εργαζόμενοι και τους αυστηρούς κανονισμούς που πρέπει να επιβληθούν πάνω τους. Προσέξτε στο τέλος μην φυλακίσετε και ό,τι ωραίο υπάρχει.

Στην παράγραφο 4 του άρθρου 580 για την ψηφιακή κάρτα εργασίας ξανατσέκαρα τον αριθμό, γιατί μου φάνηκε πολύ υψηλός. Το πρόστιμο που θα επιβληθεί σε κάποιον εργοδότη, εάν διαπιστωθεί πως η ψηφιακή κάρτα του εργαζομένου δεν είναι ενεργοποιημένη, είναι 10.500 ευρώ. Είναι πολύ υψηλό αυτό το πρόστιμο. Πιθανολογείτε πως υπάρχει μια κρυμμένη απάτη πίσω από την καθυστέρηση ενεργοποίησης; Μήπως θέλετε να γίνει πιο φοβερό, πιο τρομερό το αφεντικό; Θέλετε να προειδοποιεί τον εργαζόμενο ότι πρέπει να ενεργοποιήσω την ψηφιακή σου κάρτα, αλλιώς θα έχω πρόστιμο 10.500 ευρώ;

Αλήθεια, με τις επιστροφές των χρημάτων από το σκάνδαλο του Ο.Π.Ε.Κ.Ε.Π.Ε. τι ακριβώς γίνεται; Επιστρέφονται τα ποσά; Επιστράφηκαν εκεί όπου ανήκουν, στους Έλληνες πολίτες; Μιας και μιλάμε για χρήματα.

Και δράττομαι της ευκαιρίας, μια και βρίσκομαι στο Βήμα, να θίξω και κάποια κακώς κείμενα, με σκοπό να αλλάξουν τα πράγματα προς το καλύτερο. Αυτός είναι άλλωστε και ο σκοπός για τον οποίον βρισκόμαστε όλοι εδώ μέσα, ο καθένας από τη σκοπιά του.

Έτσι, λοιπόν, έρχομαι να κάνω λόγο για μια μεγάλη μερίδα εργαζομένων, οι οποίοι δουλεύουν στο Υπουργείο Εργασίας με συμβάσεις. Μιλάω για τους εκπαιδευτικούς ειδικής αγωγής. Είναι ένα θέμα το οποίο απασχολεί περίπου χίλιους πεντακόσιους εργαζόμενους με ανασφάλεια για το μέλλον, διότι είναι αναπληρωτές και, πάρα το ότι κάνουν συμβάσεις για δεκαπέντε χρόνια συνεχόμενα, μόλις προσφάτως, το καλοκαίρι του 2025, δηλαδή, αναγνωρίστηκαν τα μισθολογικά τους κλιμάκια. Μέχρι και πέρυσι δούλευαν με μισθολογικό κλιμάκιο μηδέν.

Γνωρίζω πως είναι εργαζόμενοι του Υπουργείου Εργασίας, όμως έχουν την ίδια σύμβαση και με τις ίδιες διατάξεις με τους αναπληρωτές του Υπουργείου Παιδείας. Είναι αξιοπερίεργο πως το Υπουργείο Εργασίας γίνεται εχθρικό προς τον εργαζόμενο. Προσφάτως, ζήτησαν προφορικά από τους εργαζόμενους να σημειώσουν τα ποσά που έλαβαν από το μακρινό 2000 μέχρι το 2024 ως αποζημιώσεις μη ληφθείσας αδείας, κάτι που συμβαίνει και με τους αναπληρωτές του Υπουργείου Παιδείας. Μιλάμε για ποσά 3.000 έως 4.000 ευρώ, τα οποία καλούνται τώρα οι εργαζόμενοι να τα επιστρέψουν. Και εάν δεν έχουν αυτά τα 3.000 ή 4.000 να τα δώσουν, θα αφαιρούνται σταδιακά από τους επόμενους μισθούς τους.

Σημειώστε πως τα χρήματα αυτά έχουν ήδη φορολογηθεί σε προηγούμενες φορολογικές δηλώσεις. Δηλαδή, μιλάμε για ένα επίδομα που το είχαν εξαρχής, από την ώρα που προσλήφθηκαν και υπέγραψαν τη σύμβαση ορισμένου χρόνου. Και μιλάμε για ανθρώπους οι οποίοι δουλεύουν με άτομα ΑμεΑ, μια δύσκολη κατάσταση, δηλαδή. Καλείτε αυτούς τους ανθρώπους που κάνουν αυτή τη δύσκολη δουλειά να μπουν από τον Σεπτέμβριο στις τάξεις, να επιτελέσουν το λειτούργημά τους, παίρνοντας 600 μισθό, γιατί τα υπόλοιπα από τον μισθό τους θα πηγαίνουν στην εξόφληση αυτών των χρεών, που ξαφνικά δημιουργήθηκαν και που δεν προϋπήρχαν.

Φέτος, ξεκινάτε από το Υπουργείο Εργασίας και αυτούς τους αναπληρωτές. Αργότερα, ποιος ξέρει; Μπορείτε να πάτε και στους αναπληρωτές στο Υπουργείο Παιδείας και να πείτε, δεν δίνουμε πλέον επίδομα μη ληφθείσας αδείας. Πώς είναι δυνατόν να απαξιώνετε κατ’ αυτόν τον τρόπο το λειτούργημα του παιδαγωγού; Και η αξιολόγηση ακόμα καλά κρατεί.

Δυστυχώς, πρέπει να αλλάξετε τρόπο σκέψης. Τους δασκάλους και τους παιδαγωγούς δεν πρέπει να μην τους υπολογίζει και να μην τους σέβεται η πολιτεία. Επιτελούν σπουδαιότατο ρόλο, αυτόν της παιδείας. Για το ζήτημα αυτό των συγκεκριμένων αναπληρωτών θα δώσω στα Πρακτικά της Βουλής τη σχετική επιστολή τους.

(Στο σημείο αυτό ο Βουλευτής κ. Σπυρίδων Μπιμπίλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συμπερασματικά, το νομοσχέδιο έχει τον βαρύγδουπο τίτλο «Δίκαιη Εργασία για όλους», αλλά νομίζουμε ότι αυτό δεν ανταποκρίνεται στην αλήθεια. Θα ήταν ένας τίτλος που θα μπορούσε να μας βρει σύμφωνους, εάν το περιεχόμενό του ανταποκρινόταν σε αυτά που λέει ότι υπόσχεται.

Δεν δικαιώνει τον τίτλο του, γιατί, δυστυχώς, πίσω από τις λέξεις «στήριξη», «προστασία», «απλοποίηση», κρύβεται η πιο συστηματική αποδυνάμωση των εργασιακών δικαιωμάτων των τελευταίων ετών. Το νομοσχέδιο, με το μανδύα της ευελιξίας, επιτρέπει ημερήσια εργασία μέχρι και δεκατρείς ώρες, χωρίς σαφή μηχανισμό ελέγχου, χωρίς συλλογική διαπραγμάτευση, χωρίς εγγύηση για επαρκή ανάπαυση. Αυτό δεν είναι εκσυγχρονισμός. Είναι επιστροφή σε προβιομηχανικές λογικές. Σε μια περίοδο, που όλη η Ευρώπη επανεξετάζει το μοντέλο της υπερεργασίας, εμείς θεσμοθετούμε εδώ την εξάντληση.

Λέτε ότι οι εργαζόμενοι το ζητούν. Ήθελα να ξέρω, ποιοι είναι αυτοί οι εργαζόμενοι και δεν τους ξέρουμε; Πώς γίνεται ένας εργαζόμενος να ζητάει να δουλεύει παραπάνω; Εμείς λέμε ότι αυτό που ζητούν είναι αξιοπρεπής αμοιβή, σταθερότητα και σεβασμός.

Θέλετε να σας πω για το δικό μου επάγγελμα; Στα γυρίσματα, οι άνθρωποι κάθονται δέκα ώρες εξαντλητικά για να μπορέσουν να κάνουν τις σειρές που βλέπει ο κόσμος. Αν τους πουν να κάτσουν και δεκατρείς ώρες, δεν θα αντέξουν, διότι μετά πρέπει να πάνε και στα θέατρα.

Το νομοσχέδιο αφήνει παράθυρα για την παράκαμψη συλλογικών συμβάσεων μέσω υπουργικών αποφάσεων ή ατομικών συμφωνιών. Αυτό αποτελεί μια θεσμική οπισθοδρόμηση. Η συλλογική διαπραγμάτευση είναι πυλώνας της δημοκρατίας στην εργασία. Αντί να ενισχύσουμε, λοιπόν, τον κοινωνικό διάλογο τον αποδυναμώνουμε. Αντί να ενδυναμώσουμε τα συνδικάτα, τα παρακάμπτουμε. Και τελικά, αντί να έχουμε δίκαιη εργασία για όλους, έχουμε μονομερή εργασία για τους λίγους.

Εν κατακλείδι, το νομοσχέδιο αυτό έχει έναν κοινό παρονομαστή: Λιγότερη προστασία για τον εργαζόμενο, περισσότερη ισχύ για τον εργοδότη. Λιγότερο κοινωνικό κράτος, περισσότερη αγορά. Λιγότερη δικαιοσύνη, περισσότερη ευελιξία.

Όμως, εμείς προτιμάμε μια άλλη πορεία: Δίκαιη εργασία με ασφάλεια και ελευθερία, δίκαιη σύνταξη με αξιοπρέπεια, δημόσιο κράτος ελέγχου και προστασίας, όχι ιδιωτικό εργαλείο κερδοφορίας. Διότι η κοινωνία δεν προοδεύει με διατάγματα και ισολογισμούς. Προοδεύει όταν ο άνθρωπος είναι πάνω από τους αριθμούς. Και εμείς θα συνεχίσουμε να υπερασπιζόμαστε τον εργαζόμενο, τον συνταξιούχο, τον άνεργο, όχι με συνθήματα, αλλά με θέσεις, αλήθειες και ελευθερία.

Γι’ αυτό η θέση μας σήμερα είναι έξω, στην Πλατεία Συντάγματος, στην Πλατεία με το λαό που διαδηλώνει, το λαό που του ανήκει αυτή η Πλατεία, που έχει σφραγιστεί από τους αγώνες αυτού του λαού. Στην Πλατεία αυτή, άφησαν την πνοή τους οι αγωνιστές στα Δεκεμβριανά. Αθώοι πολίτες έπεσαν στην Επέτειο του Πολυτεχνείου το ’80. Αφήστε, λοιπόν, αυτή την Πλατεία, ώστε να εκφράζεται ο λαός, ο λαός που του ανήκει και η Πλατεία και το μέλλον.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα διπλωματικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής επτά μέλη από την αντιπροσωπεία της Επιτροπής Κοινωνικής Πολιτικής της Γερουσίας του Κοινοβουλίου της Τσεχικής Δημοκρατίας.

Η Βουλή σάς καλωσορίζει και σας ευχόμαστε καλή διαμονή στη φιλόξενη χώρα μας.

(Χειροκροτήματα από όλες τις πτέρυγες της Βουλής)

Και τώρα καλείτε στο Βήμα ο Πρόεδρος της Κοινοβουλευτικής Ομάδας και Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας, ο κ. Δημήτριος Κουτσούμπας.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, η σημερινή απεργία, η μαζική συμμετοχή των εργαζομένων σε πολλούς κλάδους, ειδικά όπου υπάρχουν σωματεία -στις μεταφορές, στις κατασκευές, σε πολλά εργοστάσια, σε μεγάλα ξενοδοχεία- οι μεγάλες απεργιακές συγκεντρώσεις σε δεκάδες πόλεις, επιβεβαιώνουν ότι το αντεργατικό τερατούργημα που φέρατε για ψήφιση, έχει ήδη πεταχτεί στα σκουπίδια. Αυτό απαντούν οι δεκάδες χιλιάδες εργαζόμενοι του ιδιωτικού και δημόσιου τομέα, που για δεύτερη φορά μέσα σε δεκαπέντε ημέρες απεργούν, πλημμυρίζοντας τους δρόμους της Αθήνας, διαδηλώνοντας έξω, εδώ στην Πλατεία Συντάγματος, μπροστά από το Μνημείο του Αγνώστου Στρατιώτη.

Και ξέρετε πάρα πολύ καλά, πως ουδέποτε η λαϊκή διαμαρτυρία και πρωτοβουλία δεν προσέβαλε το Μνημείο του Άγνωστου Στρατιώτη. Το αντίθετο. Εσείς είστε αυτοί που το προσβάλετε, όταν εργαλειοποιείται για να προωθήσετε νέα σχέδια καταστολής, περιορισμού των λαϊκών κινητοποιήσεων. Διότι τα περί εμπλοκής του Υπουργείου Εθνικής Άμυνας, δηλαδή των Ενόπλων Δυνάμεων της χώρας, εκεί παραπέμπουν. Ό,τι και να λένε οι Υπουργοί του Μαξίμου και όσες διορθωτικές δηλώσεις και αν κάνετε, απλά αποδεικνύει την τελική στόχευση σας και το τι έχετε στο βάθος του μυαλού σας, όπως κάνατε και με τις αναίτιες συλλήψεις των φοιτητών της Αρχιτεκτονικής με αστυνομική επιχείρηση, μάλιστα παραμονή πανελλαδικής απεργίας, παρότι ήταν απόφαση της γενικής τους συνέλευσης. Απαιτούμε να μην προχωρήσει καμία δίωξη, να αφεθούν αμέσως ελεύθεροι όλοι οι φοιτητές.

Βάλατε, κυρία Κεραμέως, στο νομοσχέδιο σας τον τίτλο «Δίκαιη Εργασία». Εκεί φτάνει -θα λέγαμε- η νοσηρή φαντασία σας. Βαφτίσατε έτσι ένα νομοσχέδιο που ξεχειλώνει τον εργάσιμο χρόνο. Μετατρέπει τους ανθρώπους σε ζόμπι που ζουν για να δουλεύουν συνεχώς, μήπως και επιβιώσουν σε μια κοινωνία που μονίμως συρρικνώνονται τα δικαιώματά τους, το εισόδημά τους, οι κοινωνικές παροχές.

Αν κάνατε τον κόπο να βγείτε λίγο πιο έξω από αυτό τον κομματικό, ταξικό σωλήνα, θα βλέπατε ότι ο λαός μας υποφέρει από την αντιδραστική πολιτική της Κυβέρνησής σας και ως συνέχεια φυσικά, σε μεγάλο βαθμό των προηγούμενων κυβερνήσεων.

Υποφέρει από τη μεγάλη ακρίβεια που κατατρώει το εισόδημά του, από το υψηλό κόστος της λαϊκής και της φοιτητικής στέγης που καταγράφει αύξηση έως και 40% τα τελευταία χρόνια, από τα πανάκριβα τιμολόγια του ηλεκτρικού ρεύματος, από το γεγονός ότι αναγκάζεται να βάζει όλο και πιο βαθιά το χέρι στην τσέπη του για τις απαραίτητες υπηρεσίες υγείας, εκπαίδευσης, πρόνοιας, από τους υπέρογκους άμεσους και έμμεσους φόρους. Δεν ξέρετε, αλήθεια, ότι στο 70% των εργαζομένων ο μισθός εξανεμίζεται ως τις 15 κάθε μήνα; Τα δικά σας στοιχεία το λένε αυτό. Αυτό είναι που αναγκάζει τους εργαζόμενους να ψάχνουν δεύτερη και τρίτη δουλειά και όχι από επιλογή. Όμως, όπως με υπερβολικό θράσος λέτε, με τα δικά σας στοιχεία πάλι, οι εργαζόμενοι δουλεύουν περισσότερες ώρες, σε σχέση με την περίοδο πριν την οικονομική καπιταλιστική κρίση.

Όμως, ο μέσος μισθός παραμένει μειωμένος κατά 9%, σε σχέση με το 2011 και αν υπολογίσουμε και τον πληθωρισμό, η πραγματική μείωση του εισοδήματος προσεγγίζει το 28%. Τα ντροπιαστικά στοιχεία της ψηφιακής κάρτας που την διαφημίζετε, δείχνουν εκατομμύρια ώρες υπερωρίες, ενώ πάνω από διακόσιες τριάντα χιλιάδες συνταξιούχοι αναγκάζονται να γυρίσουν στη δουλειά για να επιβιώσουν οι ίδιοι ή για να ενισχύσουν το εισόδημα των παιδιών τους. Και εσείς ξεδιάντροπα πανηγυρίζετε για το νέο σας νομοσχέδιο που οδηγεί στην αποκτήνωση των εργαζομένων. Τι άνθρωποι είστε εσείς;

Σας παρακολουθώ, κυρία Κεραμέως, και στα κανάλια και στις Επιτροπές της Βουλής να αναμασάτε συνεχώς τα ίδια και τα ίδια ρηχά -θα έλεγα- επιχειρήματα, αγνοώντας κυνικά τις πραγματικές ανάγκες των ίδιων των εργαζομένων. Βαφτίζετε «σύγχρονο και αναγκαίο» τις δεκατρείς και δεκατέσσερεις ώρες δουλειάς την ημέρα, τη δουλειά ήλιο με ήλιο για ένα πενιχρό μισθό. Είναι σύγχρονο, δηλαδή, να πηγαίνεις για δουλειά και να μην ξέρεις αν θα γυρίσεις το βράδυ στο σπίτι σου;

Δεν ξέρετε ότι χρόνο με το χρόνο οι θάνατοι στους χώρους δουλειάς, αλλά και οι σακατεμένοι πολλαπλασιάζονται; Και μάλιστα τα περισσότερα εργατικά ατυχήματα συμβαίνουν από την όγδοη ώρα και μετά ή όταν είναι συνεχόμενα τα δεκάωρα ή τα δωδεκάωρα; Πιστεύετε, ειλικρινά, ότι είναι δίκαιο να μην ξέρεις την επόμενη μέρα αν θα δουλέψεις, πόσο θα δουλέψεις, πού θα δουλέψεις, τι μισθό θα πάρεις;

Ή μήπως είναι σύγχρονο και δίκαιο να καταργείται η καλοκαιρινή άδεια, για την ακρίβεια οι δέκα και δώδεκα ημέρες υποχρεωτικής συνεχόμενης άδειας, την περίοδο που κλείνουν τα σχολεία και οι σχολές και μπορεί μια οικογένεια να κάνει μαζί διακοπές;

Μας λέτε ότι τον 21ο αιώνα το σύγχρονο είναι μια ζωή που οι εργαζόμενοι, ως αναλώσιμο είδος, δεν έχουν καθόλου ελεύθερο χρόνο για να τον περάσουν με την οικογένειά τους και τα παιδιά τους, ότι το θέατρο, ο κινηματογράφος, η πολιτιστική γενικότερα και η αθλητική δραστηριότητα, η ψυχαγωγία, είναι πολυτέλεια και ότι δεν πρέπει να έχουν καθόλου χρόνο να συμμετέχουν στην κοινωνική και στην πολιτική ζωή, να αναπτύσσουν τη συντροφικότητα, τη συλλογικότητα, να είναι δραστήριοι και υπεύθυνοι άνθρωποι.

Σας πιάνει, μάλιστα, υποκριτικά το παράπονο για το δημογραφικό πρόβλημα της χώρας. Αλήθεια, ποιο νέο ζευγάρι μπορεί να επιβιώσει σε αυτές τις συνθήκες και να κάνει οικογένεια και να μεγαλώσει την οικογένειά του; Πώς μπορεί να διαμορφώσει έναν στοιχειώδη, πιο μακροχρόνιο προγραμματισμό μέσα σ’ αυτήν την εργασιακή ζούγκλα της ανασφάλειας, της ευελιξίας και των δεκατριών ωρών δουλειάς την ημέρα; Πώς θα τα βγάλει πέρα με τους πενιχρούς μισθούς και με την ακρίβεια;

Αν σε κάτι έχετε ξεπεράσει πραγματικά τον εαυτό σας στη στήριξη αυτού του νομοσχεδίου είναι ότι δεν βρήκατε ούτε μια αλήθεια να πείτε για να δικαιολογήσετε αυτή τη νέα σφαγή των εργασιακών δικαιωμάτων. Λέτε ότι το νομοσχέδιο αυτό το ζήτησαν και οι εργοδότες και οι εργαζόμενοι. Ο μοναδικός εργαζόμενος που στήριξε αυτήν την αθλιότητα είναι ο Τάσος ο οικοδόμος. Θα το είδατε. Είναι ένα φανταστικό δημιούργημα της τεχνητής νοημοσύνης από το πετυχημένο βιντεάκι του ΠΑΜΕ. Κανένας πραγματικός εργαζόμενος με σάρκα και οστά και με μυαλό στη θέση του δεν βρέθηκε. Επιτροπή ακρόασης φορέων στη Βουλή κάνατε για το εργασιακό νομοσχέδιο και καλέσατε έντεκα εργοδοτικούς φορείς που σας έδιναν συγχαρητήρια. Ελάχιστα συνδικάτα και επιστημονικοί φορείς αρμόδιοι για τις συνέπειες της υπερεργασίας είχαν καλεστεί, όπως η εκπρόσωπος των Επιθεωρητών Υγείας και Ασφάλειας στην Εργασία. Όλοι τους ήταν κόλαφος για τις καταστροφικές συνέπειες του νομοσχεδίου σας. Ούτε τους εκπροσώπους των Γιατρών Εργασίας καλέσατε που είναι οι πλέον αρμόδιοι.

Λέτε ότι η υπερωρία είναι προαιρετική επιλογή των εργαζομένων και ότι το δεκατριάωρο σε έναν εργοδότη αφορά τις νόμιμες υπερωρίες των εκατόν πενήντα ωρών το έτος, δηλαδή 37,5 ημέρες. Λέτε ψέματα. Κανείς εργαζόμενος δεν μπορεί να αρνηθεί την υπερωρία με βάση το άρθρο 12 του Εργατικού Δικαίου, γιατί θα ήταν αντίθετη με την καλή πίστη, όπως ορίζει συγκεκριμένα. Άλλωστε, έχετε καταργήσει και τυπικά την αιτιολόγηση απόλυσης, οπότε η εργοδοσία απολύει με όποιο επιχείρημα και πρόσχημα θέλει και δεν δίνει λογαριασμό σε κανέναν. Άλλωστε, όλοι ξέρουν ότι όποια επιχείρηση επικαλείται επείγουσα φύση εργασίας παίρνει άδεια από το Υπουργείο και έτσι οι υπερωρίες από παράνομες γίνονται νόμιμες, όπως έγινε με τα ΕΛΠΕ στην Ελευσίνα που έλαβαν άδεια για εξήντα πέντε χιλιάδες ώρες υπερωρίες, πέραν των νομίμων.

Οι δεκατρείς ώρες δουλειάς σε έναν ή παραπάνω εργοδότη γίνονται δεκατέσσερις ώρες και τριάντα λεπτά, αν βάλεις μέσα τον χρόνο προετοιμασίας, τον χρόνο αποχώρησης, αλλά και το διάλειμμα. Είναι χρόνοι που δεν προσμετρούνται στον εργάσιμο χρόνο. Και αυτό δεν είναι επιλογή. Είναι καταναγκασμός, όπως έχουμε ήδη αποδείξει. Γιατί, όμως, δεν απαντάτε σε αυτό που σας ρωτούν επίμονα οι εργαζόμενοι; Τελικά, ο χρόνος προετοιμασίας, αποχώρησης και το διάλειμμα σε ποιον χρόνο προσμετρούνται, αφού δεν υπολογίζονται στον εργάσιμο χρόνο; Στον χρόνο της εντεκάωρης ανάπαυσης; Δηλαδή, σε έναν εργαζόμενο που θα είναι μιάμιση ώρα παραπάνω από το δεκατριάωρο στον χώρο δουλειάς και μια ώρα το «πήγαινε-έλα» στη δουλειά, στο τέλος τι θα μένει; Οκτώ ώρες όλες κι όλες, για να φάει, να πλυθεί, να κοιμηθεί και να δει και τα παιδιά του!

Ισχυρίζεστε ότι ενισχύετε τα μέτρα υγείας και ασφάλειας στην εργασία. Δεν υπάρχουν μέτρα υγιεινής και ασφάλειας με δεκατρείς ώρες δουλειάς. Δεν υπάρχει ούτε ένα επιστημονικό εγχειρίδιο που να υποστηρίζει αυτήν την ανοησία. Δείτε τις εκθέσεις του Παγκόσμιου Οργανισμού Υγείας, του Διεθνούς Γραφείου Εργασίας. Μετά τις οκτώ ώρες δουλειάς -και, μάλιστα, για συνεχόμενες μέρες- υπάρχει τέτοια φυσική και ψυχολογική κούραση, που κανένα μέτρο δεν μπορεί να προστατέψει την υγεία και την ασφάλεια των εργαζομένων. Και δεν φτάνει αυτό, αλλά έρχεστε με αντιεπιστημονικό τρόπο να ορίσετε στα καθήκοντα των Γιατρών Εργασίας ειδικότητες που δεν έχουν καμία σχέση με το αντικείμενο, αντί να ενισχύετε το Σώμα αυτό με επιστημονικά και μισθολογικά κίνητρα, με τη συγκρότηση κρατικού Σώματος Γιατρών Εργασίας, όπως είναι και το πάγιο αίτημά τους.

Ατελείωτα τα ψέματα που έχετε αραδιάσει όλες αυτές τις μέρες! Ισχυρίζεστε ότι η τετραήμερη δεκάωρη εργασία και μάλιστα χωρίς υπερωριακή αμοιβή βοηθά τους γονείς να κάθονται μια μέρα με τα παιδιά τους. Καλά, πάτε με τα καλά σας; Μήπως τα παιδιά δεν πάνε σχολείο και την πέμπτη μέρα; Δεν έχουν δραστηριότητες την πέμπτη μέρα; Όμως και ποιος γονιός θέλει να είναι η μητέρα και ο πατέρας της μιας Παρασκευής; Σιγά που σας νοιάζει αν ένας γονιός έχει τα κουράγιο και να ασχοληθεί με τα παιδιά του μετά από δεκατρείς ώρες δουλειάς! Εσάς το μόνο που σας ενδιαφέρει είναι να προσφέρετε τσάμπα εργασία σε μεγαλοεργοδότες, αφού τους απαλλάσσετε από την υπερωριακή αμοιβή έως και για τριακόσιες ογδόντα τέσσερις ώρες τον χρόνο.

Λέτε βέβαια και μια αλήθεια μέσα σε όλα για να βγάλετε στη σέντρα και τα υπόλοιπα κόμματα εδώ μέσα. Λέτε ότι αυτός ο εργασιακός μεσαίωνας δεν είναι ελληνική πρωτοτυπία. Γίνεται προσπάθεια να επιβληθεί σε όλες τις χώρες της Ευρώπης, χωρίς εξαίρεση, προφανώς γιατί η γιγάντωση των κερδών των επιχειρηματικών ομίλων από τη μια και η ένταση της εκμετάλλευσης και η διεύρυνση της φτώχειας για τους λαούς από την άλλη, αποτελεί κανονικότητα παντού εις τας Ευρώπας.

Μάλιστα, γι’ αυτό η Ευρωπαϊκή Ένωση έχει δώσει ρέστα. Η ευρωπαϊκή Οδηγία 88/2003 είναι αυτή που καταργεί το οκτάωρο και επιβάλλει έως και εβδομήντα οκτώ ώρες δουλειάς έξι ημέρες την εβδομάδα. Είναι αυτή που καθορίζει όλους τους βασικούς άξονες οργάνωσης του ευέλικτου εργάσιμου χρόνου και έχει εφαρμοστεί σε όλα τα κράτη-μέλη της Ευρωπαϊκής Ένωσης. Σε άλλα ορίζονται ως ανώτερο όριο οι δέκα και έντεκα ώρες, σε άλλα οι δώδεκα ώρες και σε έντεκα κράτη-μέλη οι δεκατρείς ώρες δουλειάς, ανάμεσά τους τώρα και η χώρα μας.

Αυτήν την Οδηγία, Νέα Δημοκρατία, ΠΑΣΟΚ και ΣΥΡΙΖΑ την έχετε στηρίξει, όπως και όλες τις άλλες ευρωπαϊκές Οδηγίες που κατακρεουργούν, πραγματικά, τα εργασιακά δικαιώματα και τους μισθούς. Γι’ αυτό, η γενική τάση είναι οι συλλογικές συμβάσεις εργασίας να υπονομεύονται, να καταργούνται και το πραγματικό εισόδημα να μειώνεται. Και δεν το λέμε μόνο εμείς. Το λένε οι ίδιοι οι λαοί της Ευρώπης στη Γαλλία, στην Ιταλία, στη Γερμανία, στη Μεγάλη Βρετανία και αλλού, που κινητοποιούνται όλα τα τελευταία χρόνια για να βάλουν τουλάχιστον ένα φρένο σε μια πολιτική που συρρικνώνει δικαιώματα, διότι βλέπουν ότι δεν υπάρχουν χρήματα για μισθούς, συντάξεις, υγεία, παιδεία, για τους εργάτες, τους υπαλλήλους, για τους αγρότες, για τους αυτοαπασχολούμενους επαγγελματίες. Όμως, βλέπουν τους τεράστιους πόρους που συγκεντρώνονται για τους πολεμικούς εξοπλισμούς, για την πολεμική οικονομία, με πιο χαρακτηριστικό το πρόγραμμα ReArm Europe που στόχο έχει να συγκεντρώσει πάνω από 800 δισεκατομμύρια ευρώ.

Βλέπουν την τεράστια κερδοφορία των επιχειρηματικών ομίλων, για την οποία πανηγύριζε και ο Πρωθυπουργός στην προ ημερών Γενική Συνέλευση του ΣΕΒ.

Αυτή είναι η στρατηγική του κεφαλαίου, που υπερασπίζεστε όλα τα κόμματα εδώ μέσα πλην του ΚΚΕ, στρατηγική δηλαδή που καταργεί τα όρια εργάσιμου και μη εργάσιμου χρόνου, που τεντώνει το ωράριο εργασίας στα όρια της φυσικής εξόντωσης των εργαζομένων, που απελευθερώνει την ευελιξία και καταργεί τα συλλογικά δικαιώματα των εργαζομένων, γιατί μόνιμο μέλημά σας είναι η κερδοφορία των διαφόρων ομίλων, της ελίτ του πλούτου και όχι η ευημερία του ελληνικού λαού. Αυτή τη στρατηγική υπηρετείτε με συνέπεια όλα αυτά τα χρόνια.

Από το 1990 και τις ανατροπές τότε των σοσιαλιστικών χωρών, που ξεκίνησε το γκρέμισμα των εργασιακών δικαιωμάτων, έχετε ψηφίσει εννέα νόμους για την ευέλικτη απασχόληση και την κατάργηση του οκταώρου: τέσσερις έχει ψηφίσει η Νέα Δημοκρατία, τέσσερις το ΠΑΣΟΚ και έναν ο ΣΥΡΙΖΑ.

Υπάρχουν τέσσερις νόμοι που έχουν «κλαδέψει» τις συλλογικές συμβάσεις τα τελευταία δεκαπέντε χρόνια: έναν ψήφισε η συγκυβέρνηση Νέας Δημοκρατίας - ΠΑΣΟΚ, έναν ο ΣΥΡΙΖΑ, δύο η Νέα Δημοκρατία.

Αντίστοιχα, τρεις νόμοι για την κατάργηση της κυριακάτικης αργίας: έναν ψήφισε η συγκυβέρνηση Νέας Δημοκρατίας - ΠΑΣΟΚ, έναν ο ΣΥΡΙΖΑ, έναν η Νέα Δημοκρατία.

Φυσικά, ο κατάλογος είναι πάρα πολύ μεγάλος, αν κοιτάξει κανείς και μέσα στα τρία μνημόνια και σε εκατοντάδες αντιλαϊκούς νόμους που έχετε ψηφίσει και που είναι ακόμα σε ισχύ. Γι’ αυτό μόνο θυμηδία προκαλούν τα καλέσματα για δήθεν προοδευτικά μέτωπα απέναντι στο νέο αντεργατικό έκτρωμα, όχι μόνο γιατί έχετε τη φωλιά σας λερωμένη, αλλά γιατί και το εν δυνάμει κυβερνητικό σας μέτωπο των δήθεν προοδευτικών δυνάμεων που επικαλείστε δεν αμφισβητεί στο ελάχιστο αυτή τη στρατηγική. Όλοι σας είστε με την ευελιξία και την κατάργηση του οκταώρου, γι’ αυτό και δεν ακούγεται κουβέντα για την κατάργηση άλλων αντεργατικών, αντιλαϊκών νόμων. Στηρίζετε την κερδοφορία των ομίλων, γι’ αυτό και συμφωνείτε να διοχετεύεται συνεχώς πακτωλός κρατικών και ευρωπαϊκών επιδοτήσεων στο μεγάλο κεφάλαιο, την ίδια στιγμή που απογειώνονται τα «ματωμένα πλεονάσματα» και το ξεζούμισμα του λαού.

Και αφήστε αυτά που ξέρετε, κυρίες και κύριοι Βουλευτές της αμαρτωλής σοσιαλδημοκρατίας. Δεν υπάρχει αλλαγή παραγωγικού μοντέλου στον καπιταλισμό χωρίς ένταση της εκμετάλλευσης των εργαζομένων. Αυτό επιβεβαιώνεται σε όλες ανεξαιρέτως τις χώρες του κόσμου, ακόμα και σε αυτές που ηγούνται στην εκτεταμένη αξιοποίηση της καινοτομίας στην παραγωγή και στην ενίσχυση της ψηφιακής οικονομίας, αφού η τεράστια κερδοφορία των μονοπωλίων τους προκύπτει αποκλειστικά και μόνο από την ίδια την απλήρωτη εργασία των εργαζομένων, από την απόσπαση της υπεραξίας από αυτούς. Δείτε τι γίνεται στη Γαλλία, όπου οι κυβερνώντες λένε στον λαό, εκεί που διαδηλώνει, να αποδεχθεί τα σκληρά μέτρα, για να μη βρεθεί η χώρα στην ίδια θέση που ήταν η Ελλάδα, ενώ στη Γερμανία τού λένε ό,τι λέγατε και εσείς πριν, ότι ζούσαμε για χρόνια πάνω από τις δυνατότητές μας.

Η αλήθεια είναι ότι και στην Ελλάδα και στη Γαλλία και στη Γερμανία και παντού οι λαοί ζουν κάτω από τις δυνατότητες που προσφέρει η σημερινή εποχή, με την τεράστια πρόοδο της επιστήμης, της τεχνολογίας, της μεγάλης παραγωγικότητας της εργασίας.

Την ίδια ώρα αναπαράγονται και διάφορες ανοησίες από απολογητές του συστήματος, ότι οι εργαζόμενοι πρέπει να ρίξουν τις απαιτήσεις τους, διαφορετικά θα αντικατασταθούν από τις μηχανές της τεχνητής νοημοσύνης. Το λιγότερο που επιδιώκουν με αυτόν τον τρόπο είναι να συμβάλουν στον αφοπλισμό του εργατικού κινήματος, στην ενίσχυση μόνο της μοιρολατρίας.

Ήδη ο Μαρξ από τα μέσα του 19ου αιώνα αποκάλυψε τον μηχανισμό της εκμετάλλευσης, τον μηχανισμό της κερδοφορίας των επιχειρήσεων που προκύπτει από την κλεμμένη εργασία των εργαζομένων. Το ξεχείλωμα του εργάσιμου χρόνου και η εντατικοποίηση της εργασίας είναι μορφές που συμβάλλουν στο δυνάμωμα της εκμετάλλευσης. Μάλιστα, ο Μαρξ έφτασε σε αυτό το συμπέρασμα μελετώντας τότε την αξιοποίηση του ατμού στην παραγωγική διαδικασία, δηλαδή στη Βιομηχανική Επανάσταση που απογείωσε παραγωγικές δυνατότητες της εποχής, αλλά ταυτόχρονα οδήγησε και στην αύξηση του εργάσιμου χρόνου από τις δέκα στις δεκατρείς ώρες την ημέρα, για να ικανοποιηθεί η αχαλίνωτη όρεξη των καπιταλιστών για κέρδη. Σε αυτές τις συνθήκες αποκάλυψε τη γενική τάση του καπιταλισμού, που είναι να αυξάνει τον εργάσιμο χρόνο στα όρια της φυσικής αντοχής των εργαζομένων και να μειώνει τους μισθούς στα όρια επιβίωσης και βασικής αναπαραγωγής της εργατικής τους δύναμης.

Εκεί επιδιώκετε να μας γυρίσετε, κύριοι της Κυβέρνησης, δύο αιώνες πίσω. Αυτόν τον μεσαίωνα παρουσιάζετε ως σύγχρονο και προοδευτικό. Όμως, δεν πρόκειται να το πετύχετε. Ο τροχός της Ιστορίας έχει προσωρινά πισωγυρίσματα, όμως η κίνησή του είναι πάντα προς τα εμπρός. Η σημερινή απεργία είναι η συνέχεια της αγωνιστικής κλιμάκωσης ενός κινήματος που δεν συμβιβάζεται με τα «ψίχουλα», που δεν υποτάσσεται στα συμφέροντα μονοπωλιακών ομίλων, που δεν εγκλωβίζεται στα σενάρια της κυβερνητικής εναλλαγής, αλλά δυναμώνει τον αγώνα ενάντια στην κυβερνητική πολιτική, ενισχύοντας την αντικαπιταλιστική, αντιμονοπωλιακή γραμμή πάλης, που βάζει κοινούς στόχους αντιπαράθεσης και ανατροπής στο σάπιο κράτος, στις αστικές κυβερνήσεις αυτού εδώ του άθλιου συστήματος, με τους μικρομεσαίους αγρότες, με τους αυτοαπασχολούμενους στις πόλεις, με τη νεολαία και τις γυναίκες της χώρας μας σε συμμαχία. Γιατί το δίκιο δεν βρίσκεται στα ανατολίτικα παζάρια, αλλά στους δρόμους του αγώνα. Δεν βρίσκεται ούτε στο πλαίσιο των διάφορων δημοσιονομικών αντοχών και των κερδών κάποιων επιχειρήσεων. Δεν βρίσκεται στο σάπιο σύστημα του πολέμου, της εκμετάλλευσης, αλλά στο σύστημα της ειρήνης, της ευημερίας των λαών.

Η πείρα επιβεβαιώνει ότι μόνο όταν οι εργαζόμενοι οργανώνονται, όταν βγαίνουν στον δρόμο της πάλης, μπορούν να βάλουν φρένο στην επίθεση που δέχονται. Έτσι ακυρώθηκαν στην πράξη νόμοι για τον περιορισμό της απεργίας. Έτσι έμειναν στα χαρτιά τα δωδεκάωρα στα Μεταλλεία Χαλκιδικής. Έτσι υπογράφηκαν συλλογικές συμβάσεις εργασίας στους οικοδόμους, στους μεταλλεργάτες της Ζώνης, στους λιμενεργάτες της COSCO, σε δεκάδες άλλους χώρους δουλειάς, με συγκροτημένα δικαιώματα και καλύτερους μισθούς. Έτσι μπορούν να πεταχτούν στα σκουπίδια και οι δεκατρείς ώρες δουλειάς και η περίφημη «ευελιξία».

Στην εποχή μας αναγκαίο και σύγχρονο είναι η κλιμάκωση του αγώνα για επταήμερο, για πενθήμερο, για τριανταπεντάωρο, για σταθερό ημερήσιο χρόνο δουλειάς, για πραγματικές αυξήσεις των μισθών, με συλλογικές συμβάσεις εργασίας. Πραγματικό σύγχρονο δικαίωμα είναι οι εργαζόμενοι να προγραμματίζουν και να αξιοποιούν τον ελεύθερο χρόνο με την οικογένειά τους, με τα παιδιά τους, όπως αυτοί, βρε αδερφέ, θέλουν.

Ο προηγούμενος αιώνας, ο 20ος αιώνας, ο αιώνας των σκληρών ταξικών αγώνων, του σοσιαλισμού, απέδειξε ότι οι εργαζόμενοι μπορούν να επιβάλουν το δίκιο τους. Πριν από εκατόν σαράντα εννέα χρόνια άρχισε να καθιερώνεται το οκτάωρο. Στη χώρα μας νομοθετήθηκε πριν από εκατόν πέντε χρόνια, το 1920, μετά από σκληρούς ταξικούς αγώνες του ΚΚΕ, συνολικά του εργατικού κινήματος. Στην τότε Σοβιετική Ένωση καθιερώθηκε το επτάωρο και το πενθήμερο πριν από ακριβώς έναν αιώνα, το 1925, και μάλιστα σε συνθήκες πολεμικές, ιμπεριαλιστικής περικύκλωσης, ενώ η ανάπτυξη των παραγωγικών δυνάμεων της εποχής εκείνης δεν μπορεί καν να συγκριθεί με τα σημερινά τεράστια δεδομένα.

Με την ανατροπή του σοσιαλιστικού συστήματος όμως, μετά το 1991, με την υποχώρηση συνολικά του εργατικού κινήματος παγκόσμια, οι επιχειρηματικοί όμιλοι και οι αστικές κυβερνήσεις έπεσαν με λύσσα πραγματική να ξηλώσουν εργασιακά δικαιώματα, πολλές κατακτήσεις. Έφτασαν στο σημείο να παρουσιάζουν ως παρωχημένα δικαιώματα τον σταθερό ημερήσιο χρόνο δουλειάς, τους αξιοπρεπείς μισθούς, τον αποκλειστικά δημόσιο και δωρεάν χαρακτήρα της υγείας, της πρόνοιας, της εκπαίδευσης, τα μέτρα υγείας και ασφάλειας, την κοινωνική κατοικία, την ανεμπόδιστη πρόσβαση στον πολιτισμό και τον αθλητισμό, την προστασία της μητρότητας και του παιδιού, την ελεύθερη συμμετοχή των εργαζομένων στην πολιτική και κοινωνική ζωή του τόπου.

Όμως σήμερα, στον 21ο αιώνα, αξιοποιώντας τις αστείρευτες δυνατότητες της ανάπτυξης της γνώσης, της επιστήμης, της καινοτομίας στην παραγωγή, οι εργαζόμενοι θα μπορούσαν να δουλεύουν και λιγότερο και να ζουν καλύτερα.

Θα μπορούσαν να απολαμβάνουν μια ζωή με δικαιώματα, με αξιοπρέπεια, αλλά εμπόδιο γι’ αυτό, δυστυχώς, είναι ένα: το καπιταλιστικό κέρδος. Και το καπιταλιστικό κέρδος δεν ευθύνεται μόνο για την ένταση της εκμετάλλευσης με τα δεκατριάωρα, που φέρνετε και άλλα τόσα ακόμα. Ευθύνεται και για τη φτώχεια και για τους πολέμους και για τους ξεριζωμούς και τις γενοκτονίες, όπως αυτή του παλαιστινιακού λαού. Μια γενοκτονία που αρνηθήκατε να καταδικάσετε τόσα χρόνια στηρίζοντας αυτό το κράτος-δολοφόνο.

Τώρα, στηρίζετε το σχέδιο Τραμπ στη Γάζα, που διαιωνίζει φυσικά την ισραηλινή κατοχή και ενταφιάζει τελικά το δικαίωμα του λαού της Παλαιστίνης να έχει το δικό του ανεξάρτητο κράτος, με την προσδοκία ίσως ότι κάτι θα αρπάξετε και εσείς από τη μοιρασιά που γίνεται στη Μέση Ανατολή. Πάλι για τα κέρδη του μεγάλου κεφαλαίου. Σύγχρονο όμως και ανθρώπινο δεν είναι η βαρβαρότητα του πολέμου, η βαρβαρότητα της προσφυγιάς, της εκμετάλλευσης, της φτώχειας.

Σύγχρονο και αναγκαίο είναι μια κοινωνία, μια νέα κοινωνία. Ο σοσιαλισμός λέμε εμείς, για να ζήσουμε όπως πραγματικά μας αξίζει στον 21ο αιώνα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον Πρόεδρο κ. Κουτσούμπα.

Ζήτησε για μια παρέμβαση τον λόγο η Υπουργός Εργασίας και Κοινωνικής Ασφάλισης κ. Κεραμέως και αμέσως μετά τον λόγο θα πάρει ο Πρόεδρος της Νέας Αριστεράς κ. Αλέξης Χαρίτσης.

Κυρία Υπουργέ, έχετε τον λόγο για μία παρέμβαση.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):**

Σας ευχαριστώ πολύ, κύριε Πρόεδρε.

Κύριε Πρόεδρε, σας άκουσα με πολύ μεγάλη προσοχή. Παρουσιάσατε την πολιτική της Κυβέρνησης της Νέας Δημοκρατίας ως εξόχως, θα έλεγα, αντεργατική.

Εγώ δεν θα σταθώ σε αυτά που έχει κάνει η Νέα Δημοκρατία.

Σε ένα θα σταθώ μόνο: Ψηφιακή κάρτα εργασίας. Αποδεδειγμένα το εργαλείο αυτό, το οποίο καταγράφει τον πραγματικό χρόνο εργασίας και ότι οι εργαζόμενοι αμείβονται γι’ αυτόν, έχει οδηγήσει στα εξής αποτελέσματα:

Σε κάποιους κλάδους αύξηση των δηλωθεισών υπερωριών κατά 1000%, αύξηση στις αποδοχές των εργαζομένων κατά 48%. Και αφήστε τα νούμερα αυτά. Ο εκπρόσωπός σας κ. Κατσώτης αναφέρθηκε πάρα πολλές φορές στην επιτροπή στον κ. Χότζογλου, τον εκπρόσωπο των εργαζομένων. Τι έχει πει ο κ. Χότζογλου για την ψηφιακή κάρτα εργασίας; Έχει πει στο «Mega» τον Ιούλιο του 2025, χαρακτήρισε την ψηφιακή κάρτα εργασίας, ως το μεγαλύτερο όπλο που έχουν αυτή τη στιγμή οι εργαζόμενοι, για να αποτυπωθεί ο πραγματικός χρόνος εργασίας, επιτέλους. Τα λέει ο εκπρόσωπος των εργαζομένων.

Τι ψήφισε το ΚΚΕ στη θεσμοθέτηση της ψηφιακής κάρτας εργασίας; Ένα μεγαλοπρεπές «όχι».

Αυτή ήταν η θέση του ΚΚΕ και ερωτώ: τι θα ψηφίσει τώρα σε διατάξεις όπως, το αφορολόγητο, το ανεκχώρητο, το ακατάσχετο του επιδόματος της γονικής αδείας, την επέκταση του επιδόματος κυοφορίας και λοχείας σε περισσότερες γυναίκες, την απαγόρευση μείωσης αποδοχών μετά την εφαρμογή της ψηφιακής κάρτας εργασίας.

Μιλήσατε, κύριε Πρόεδρε, για τα εργατικά ατυχήματα στους χώρους δουλειάς, τα οποία πολλαπλασιάζονται. Πριν από μισή ώρα η Eurostat, μισή ώρα δεν έχει περάσει παραπάνω, εξέδωσε τα νέα στοιχεία, τα τελευταία στοιχεία, για τα εργατικά ατυχήματα. Πού είναι η χώρα μας; Στην τρίτη καλύτερη θέση. Στοιχεία της Eurostat, τα οποία θα καταθέσω και επίσημα. Πριν από μισή ώρα, η καλύτερη απάντηση σε σχέση ακριβώς με αυτά που συζητάμε.

Μιλήσατε για την ανάγκη προγραμματισμού της οικογένειας. Κύριε Πρόεδρε, είναι αυτή η Κυβέρνηση η οποία επέκτεινε την άδεια μητρότητας από 6 σε 9 μήνες. Για πρώτη φορά θεσμοθέτησε άδεια πατρότητας, τη δυνατότητα μεταβίβασης έως 7 μήνες στον πατέρα. Θεσμοθέτηση αδειών για παροχή φροντίδας για ιατρικές εξετάσεις που σχετίζονται με την αναπαραγωγή. Για προστασία των γονέων από απόλυση λόγω ενάσκησης δικαιωμάτων σχετικά με την ισορροπία επαγγελματικής ζωής.

Είπατε, κύριε Πρόεδρε, ότι δεν υπάρχει κανείς εργαζόμενος και ότι τα φαντασιωνόμαστε. Το έχει πει και ο εισηγητής σας αυτό, όταν είπα εγώ ότι υπάρχουν εργαζόμενοι οι οποίοι ζητούν περισσότερες ώρες εργασίας. Αφήστε με εμένα, εγώ είμαι φαντασιόπληκτη, αλλά οι συλλογικές συμβάσεις εργασίας -που θα τις καταθέσω σε λίγο- οι οποίες κατατίθενται σωρηδόν στο Υπουργείο Εργασίας και ζητούν περισσότερες ώρες εργασίας, περισσότερους όρους εργασίας -οι εργαζόμενοι το ζητούν εργασία έκτη μέρα, έβδομη μέρα, το είπα και χθες, κάποιες από αυτές είναι παράνομες και γι' αυτό και δεν έχουν την έγκριση του Υπουργείου Εργασίας, αλλά οι εργαζόμενοι τα ζητούν- είναι και αυτό στη σφαίρα της φαντασίας μας;

Κάτι τελευταίο. Μιλήσατε για την ακρίβεια. Ναι, κύριε Πρόεδρε, θα συμφωνήσουμε, είναι ίσως από τις μεγαλύτερες προκλήσεις που έχει σήμερα η ελληνική κοινωνία μαζί με τη διεθνή κοινωνία. Το ερώτημα, όμως, είναι ένα. Υπάρχει ένα φορολογικό νομοσχέδιο το οποίο είναι σε δημόσια διαβούλευση, που προβλέπει ριζικές μειώσεις σε φορολογικούς συντελεστές. Αλήθεια, αυτές θα τις ψηφίσετε;

Και κλείνω, κύριε Πρόεδρε, επειδή βλέπω τον κ. Χαρίτση να ετοιμάζεται να μιλήσει. Εγώ θέλω εκ προοιμίου να του κάνω μία ερώτηση. Θα μας απαντήσετε, κύριε Χαρίτση, γιατί η κ. Αχτσιόγλου, όταν ήταν Υπουργός Εργασίας, δεν επικύρωσε το πρωτόκολλο της Διεθνούς Εργάνωσης εργασίας κατά της σκλαβιάς της αναγκαστικής εργασίας, πρωτόκολλο του ILO Διεθνούς Οργάνωσης Εργασίας, και έρχεστε και μας μιλάτε εδώ για δικαιώματα εργαζομένων και για χρόνια υπήρχε πρωτόκολλο της Διεθνούς Οργάνωσης Εργασίας…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** …εσείς, αλήθεια, τώρα δεν ντρέπεστε λίγο;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** …τεσσεράμισι χρόνια επί ΣΥΡΙΖΑ στοιβαγμένο, που δεν το επικυρώστε.

Προτού ανέβετε, λοιπόν, πείτε μας και μια απάντηση, αν έχετε την καλοσύνη, γιατί η κυβέρνηση η δική σας, όταν ήσασταν και εσείς Υπουργός, δεν επικύρωσε το πρωτόκολλο εργασίας κατά της σκλαβιάς, κατά της δουλείας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό κύριε Χαρίτση, έχει ζητήσει το λόγο ο κ. Κουτσούμπας, για να κάνει μία παρέμβαση.

Ορίστε, κύριε Πρόεδρε, έχετε τον λόγο.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεν θα σας απασχολήσω πολύ, άλλωστε υπάρχει και θα υπάρξει η δυνατότητα, και από τον εισηγητή μας και από εμένα να αναπτύξουμε όλες τις απόψεις, αλλά και από τους άλλους ομιλητές του Κομμουνιστικού Κόμματος της Ελλάδας, αλλά επειδή η Υπουργός Εργασίας κ. Κεραμέως ξύνεται -συνεχίζει να ξύνεται- στην γκλίτσα του τσοπάνη, ουσιαστικά επαναλαμβάνοντας κωδικοποιημένα όλη την επιχειρηματολογία, η οποία περιέχει πολλά ψέματα, περιέχει πολλές μισές αλήθειες, περιέχει επίσης διαστρεβλώσεις και μια εικονική πραγματικότητα, που βρίσκεται, κυρίως, στο μυαλό αυτής της Κυβέρνησης, πιθανόν και της ίδιας, θα ήθελα μόνο να πω το εξής για όλα αυτά τα ζητήματα που τέθηκαν. Τα ζητήματα των εργατικών ατυχημάτων, που ξέρουμε πάρα πολύ καλά τι συμβαίνει. Δηλαδή, πως δεν καταγράφονται όλα. Υπάρχουν εκατοντάδες καταγγελίες σήμερα στη χώρα μας και σε άλλες χώρες της Ευρώπης οπωσδήποτε που δεν καταγράφονται τα εγκλήματα στους τόπους δουλειάς, οι σακατεμένοι εργάτες κ.λπ., όπως δεν καταγράφονται, επίσης, αυτά που σας θέσαμε, δηλαδή τι σημαίνει δεκατριάωρη δουλειά και μετά το οκτάωρο -η κόπωση η σωματική, η ψυχική- και τι σημαίνει να οδηγεί ο εργαζόμενος, για παράδειγμα, ή να προσπαθεί να περάσει η γυναίκα, που είναι καταπονημένος ο οργανισμός της, λόγω της κούρασης που κουβαλάει πάνω της, το πεζοδρόμιο απέναντι και να την πατάει ένα αυτοκίνητο, το οποίο τρέχει με ιλιγγιώδη ταχύτητα από έναν ασυνείδητο οδηγό.

Δεν θα σταθώ σε αυτά, γιατί είναι πάρα πολλά, είναι τεράστια τα ζητήματα και τα έχουμε θίξει αναλυτικά, μια κουβέντα μόνο θα πω για την ψηφιακή κάρτα εργασίας, που λέει μισή αλήθεια, μισή διαστρέβλωση και μισό ψέμα, για να μην πω μεγάλο ψέμα, η οποία έγινε σε αντικατάσταση κεφαλαίου ιδιαίτερα στον τουρισμό ή στην εστίαση και βλέπουμε και τώρα τα αποτελέσματα, γιατί η ψηφιακή κάρτα εργασίας έχει και την επένδυση που είναι για τον συμφέρον των επιχειρηματικών ομίλων που τη διαθέτουν και αυτούς που τις βάζουν στο κεφάλαιό τους, για να έχουν περισσότερα κέρδη και να ελέγχουν καλύτερα τον εργαζόμενο πότε πάει στη δουλειά, πότε σταματάει, τι γίνεται εδώ, τι γίνεται εκεί. Και, βεβαίως, ξέρουμε ότι το κεφάλαιο είναι κοινωνική σχέση. Αφορά και τις ίδιες τις εργασιακές σχέσεις και αν ρωτήσει και τον κύριο που ανέφερε που τον έφερε πιθανόν στην επιτροπή και της τα είπε αυτά, που είναι και άνθρωπος πιθανόν της εργοδοσίας -δεν τον ξέρω τον άνθρωπο, μπορεί να είναι άσχετος από τα ζητήματα αυτά- και αν ρωτήσει και τα συνδικάτα, τα σωματεία, τους συνδικαλιστές, που δουλεύουν σε επιχειρήσεις με την ηλεκτρονική κάρτα εργασίας, θα πουν τι επιπτώσεις έχει αυτό στο εργασιακό τους περιβάλλον, για τον έλεγχο από τον εργοδότη και πόσα απομυζά ο εργοδότης με τη μεγαλύτερη εντατικοποίηση, την εκμετάλλευση, υπερεργασία, υπεραξία, από αυτούς.

Αυτά μόνο για τώρα. Τα υπόλοιπα θα τα πούμε και στη συνέχεια, γιατί τώρα έχω μία υποχρέωση. Γι’ αυτό μίλησα και νωρίτερα, υπάρχουν συνεχόμενες υποχρεώσεις, αλλά και απόψε το βράδυ ή αύριο θα έχω δικαίωμα κάποια στιγμή να ξαναμιλήσω, φαντάζομαι.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Καλείται στο Βήμα ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύρια Υπουργέ, κυρίες και κύριοι συνάδελφοι, δεν μπορώ παρά να ξεκινήσω τη σημερινή μου τοποθέτηση αναφερόμενος στη συμφωνία ειρήνευσης που υπεγράφη χθες στην Αίγυπτο. Οι εικόνες από την επιστροφή των Παλαιστινίων κρατουμένων, οι εικόνες από την επιστροφή των Ισραηλινών ομήρων, είναι εικόνες συγκινητικές. Είναι μια χαραμάδα ελπίδας.

Κατανοούμε όλοι -ελπίζω να κατανοούμε όλοι- ότι πρόκειται για μία συμφωνία εύθραυστη, αλλά είναι μια αρχή. Το πώς θα διαφυλαχθεί αυτή η ειρήνευση και το πώς θα εξελιχθεί αυτή η συμφωνία σε μια μόνιμη συνθήκη ειρήνης και ειρηνικής συνύπαρξης των λαών, είναι ένα ζήτημα του οποίου, βεβαίως, την ευθύνη την έχει η διεθνής κοινότητα, την έχουμε όλες και όλοι μας!

Γιατί μην ξεχνάμε, κυρίες και κύριοι συνάδελφοι, ότι στη χθεσινή συμφωνία δεν φτάσαμε τυχαία, ούτε βεβαίως είμαστε αφελείς να θεωρούμε ότι ήταν αποτέλεσμα του μοναδικού ειρηνοποιού Τραμπ. Δεν ξεχνάμε ότι αυτό το οποίο προηγήθηκε ήταν μια πρωτοφανής σφαγή. Δεν ξεχνάμε ότι αυτό το οποίο προηγήθηκε ήταν μια γενοκτονία εναντίον ενός ολόκληρου λαού, του παλαιστινιακού λαού και δεν ξεχνάμε ότι ακριβώς λόγω της σφαγής, λόγω της γενοκτονίας, οι λαοί ξεσηκώθηκαν και ξεσηκώθηκαν και με τις κινητοποιήσεις τους. Με τις μαζικές διαδηλώσεις τους, σε όλο τον κόσμο οδήγησαν σε πρωτοβουλίες αναγνώρισης του παλαιστινιακού κράτους από χώρες που είναι σημαντικοί παίκτες στη διεθνή σκακιέρα. Το σταμάτημα της γενοκτονίας που παρακολουθήσαμε εμβρόντητοι όλοι σε live μετάδοση σε ολόκληρο τον πλανήτη, δεν μπορεί παρά να είναι μια χαρμόσυνη είδηση, γιατί οι άνθρωποι διψούν -πάντα θα διψούν- για ειρήνη, πόσω μάλλον στη βασανισμένη Παλαιστίνη.

Δεν θέλω να μακρηγορήσω περισσότερο σε αυτό το ζήτημα, έτσι και αλλιώς μεθαύριο την Πέμπτη έχουμε τη συζήτηση για την εξωτερική πολιτική και εκεί, βεβαίως, θα έχουμε να πούμε πολλά περισσότερα γι’ αυτό. Θέλω να πω μόνο το εξής: Εμείς θα συνεχίσουμε να έχουμε τα μάτια μας στραμμένα στη Γάζα και για το από εδώ και πέρα και θα συνεχίσουμε να αγωνιζόμαστε για μόνιμη ειρήνη που περνάει μέσα από την αναγνώριση παλαιστινιακού κράτους. Αυτός είναι ο μόνος δρόμος για να υπάρξει μόνιμη ειρήνη στην περιοχή. Κανένας άλλος!

(Χειροκροτήματα από την πτέρυγα της Νέας Αριστεράς)

Περνάω τώρα στα του νομοσχεδίου. Κυρία Υπουργέ, στην παρέμβασή σας πριν από λίγο, μου ζητήσατε να απαντήσω -εσείς πρέπει να απαντάτε σήμερα, εσείς είστε εδώ για να απαντάτε, εσείς είσαστε εδώ για να απολογείστε- γιατί, λέει, η τότε Υπουργός Εργασίας κ. Αχτσιόγλου δεν υπέγραψε το πρωτόκολλο για τη δουλεία. Μάλιστα. Τότε η κ. Αχτσιόγλου μάλλον ήταν πάρα πολύ απασχολημένη με το να καταργεί τον υποκατώτατο μισθό, να αυξάνει τον κατώτατο μισθό, να επαναφέρει συλλογικές συμβάσεις εργασίας. Εσείς τώρα, έξι χρόνια, γιατί δεν έχετε υπογράψει το πρωτόκολλο;

(Χειροκροτήματα από την πτέρυγα της Νέας Αριστεράς)

Θα σας πω γιατί δεν το έχετε υπογράψει. Γιατί είσαστε έξι χρόνια τώρα πάρα πολύ απασχολημένοι και εσείς. Η Κυβέρνησή σας, όχι μόνο εσείς προσωπικά, είσαστε πάρα πολύ απασχολημένοι. Πράγματι, σας το αναγνωρίζω, είσαστε πάρα πολύ απασχολημένοι, γιατί έχετε περάσει έξι χρόνια που ξηλώνετε οποιαδήποτε προστασία για την εργασία υπήρχε σε αυτόν τον τόπο.

Αυτό κάνετε έξι χρόνια τώρα.

(Χειροκροτήματα από την πτέρυγα της Νέας Αριστεράς)

Σας άκουσα, και έτσι θέλω να ξεκινήσω την τοποθέτησή μου για το νομοσχέδιο, σήμερα το πρωί στην τηλεόραση, στον ΣΚΑΪ αν δεν απατώμαι. Προσπαθούσατε να πείσετε το κοινό ότι φέρνετε σήμερα εδώ, στην Ολομέλεια του Ελληνικού Κοινοβουλίου, ένα νομοσχέδιο το οποίο τα δίνει όλα υπέρ των εργαζομένων, όλα υπέρ των εργαζομένων!

Μάλλον δεν καταλαβαίνουν αυτοί οι αδαείς οι εργαζόμενοι. Τώρα θα έπρεπε μάλλον να τρέχουν περιχαρείς στα λιβάδια με λυτές τις κοτσίδες, που θα έλεγε και ο ποιητής. Και τι, άραγε, φταίει που οι εργαζόμενοι δεν το κάνουν αυτό, αλλά, αντιθέτως, απεργούν, αντιθέτως διαδηλώνουν; Τι συμβαίνει; Ακούστε, κυρίες και κύριοι συνάδελφοι, γιατί δεν ξέρουν, λέει η κυρία Υπουργός, οι εργαζόμενοι και οι εργαζόμενες τι λέει αυτό το νομοσχέδιο! Έτσι μας λέει η κυρία Υπουργός!

Δηλαδή ντροπή! Κατηγορείτε κιόλας τους εργαζόμενους ότι δεν ξέρουν και δεν καταλαβαίνουν τι είναι αυτό το οποίο φέρνετε και τους απευθύνεστε με αυτόν τον προκλητικό τρόπο ως σαν νέες Μαρίες Αντουανέτες, στους εργαζόμενους στους οποίους έρχεστε να τους διαλύσετε τις ζωές! Δεν ξέρουν οι εργαζόμενοι, δεν έχουν διαβάσει το νομοσχέδιο, δεν καταλαβαίνουν ότι ό,τι κάνετε το κάνετε για το καλό τους και μόνο! Και αυτοί οι αχάριστοι απεργούν και χάνουν το μεροκάματο και το χάνουν έτσι, για την πλάκα τους.

Και τα βάλατε και με την ΑΔΕΔΥ. «Μα, γιατί απεργεί το Δημόσιο; Το δεκατριάωρο δεν τους αφορά, δεν αφορά το Δημόσιο». Για την πλάκα τους απεργούν και αυτοί! Κάνετε ότι δεν ξέρετε γιατί απεργούν. Γιατί απεργούν, κυρία Υπουργέ; Μία είναι η λέξη, είναι η λέξη «αλληλεγγύη»! Απεργούν για να δείξουν αλληλεγγύη στους εργαζόμενους του ιδιωτικού τομέα. Απεργούν διεκδικώντας και οι ίδιοι την επαναφορά του δέκατου τρίτου και δέκατε τέταρτου μισθού. Απεργούν για την κατάργηση αυτού του νέου κατάπτυστου πειθαρχικού δικαίου, που έφερε πριν από λίγες εβδομάδες η Κυβέρνησή σας.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, να πούμε τα πράγματα με το όνομά τους επιτέλους, αυτό το νομοσχέδιο είναι ένα δώρο. Είναι ένα δώρο από τους προνομιούχους Υπουργούς της Κυβέρνησης Μητσοτάκη στους εργοδότες της φτηνής ανάπτυξης και της κερδοσκοπίας. Είναι φτιαγμένο και θα ψηφιστεί από ανθρώπους που δεν ξέρουν τι θα πει καθημερινός μόχθος, δεν ξέρουν τι θα πει εργασιακή εξάντληση. Είναι ένα νομοσχέδιο ταξικής υπεροψίας. Αυτός είναι ο πρώτος άξονας του νομοσχεδίου σας. Είναι μια αντιμεταρρύθμιση ταξικής εμπάθειας ενάντια στην κοινωνική πλειοψηφία.

Ξέρετε τι βλέπουν οι πολίτες, κυρία Υπουργέ; Αυτήν τη στιγμή βλέπουν εδώ, σε αυτήν την Αίθουσα του Κοινοβουλίου, να συζητούν πολιτικοί των οποίων η ζωή δεν θα επηρεαστεί από αυτό το νομοσχέδιο και νιώθουν οι πολίτες θυμό, νοιώθουν μια αποστροφή, μια απέχθεια και νιώθουν και απόγνωση. Έχουν άδικο να νιώθουν έτσι οι πολίτες; Ας είμαστε ειλικρινείς, όχι δεν έχουν άδικο. Είναι δίκαια τα συναισθήματά τους αυτά, απέναντι σε μία Κυβέρνηση η οποία θεσμοθετεί μεθοδικά -αυτό της το αναγνωρίζω- θεσμοθετεί το άδικο.

Για να σκεφτούμε λίγο πραγματικούς ανθρώπους. Να βγούμε λίγο από τη φούσκα του Κοινοβουλίου και να σκεφτούμε πραγματικούς ανθρώπους. Να σκεφτούμε μια εργαζόμενη στην εστίαση, που ξυπνάει στις 6.00΄ το πρωί, φτάνει στη δουλειά της στις 8.00΄, το ωράριο γραφεί οκτώ ώρες, αλλά στην πραγματικότητα δουλεύει δώδεκα. Με το νέο νόμο της ζητάνε να μείνει δύο ώρες παραπάνω ίσως και τέσσερις, την επόμενη μέρα το ίδιο πάλι, φτου και από την αρχή. Αυτό εσείς, κυρία Υπουργέ, θέλετε να είναι νόμιμο.

Να σκεφτούμε έναν υπάλληλο γραφείου, ο οποίος ο άνθρωπος αρνείται να καθίσει υπερωρία και την επόμενη βδομάδα από την άρνησή του απολύεται ο υπάλληλος αυτός. Και θα πείτε τώρα εσείς, κυρία Υπουργέ, «Όχι, μα, τι λέτε, δεν μπορεί να τον απολύσει, επειδή αρνήθηκε την υπερωρία. Κάνετε λάθος, είστε λαϊκιστές, δεν γίνονται αυτά στην πραγματικότητα». Μα, σοβαρά τώρα έχουμε επίγνωση του πώς λειτουργεί στην Ελλάδα του 2025 η αγορά εργασίας; Πιστεύετε ότι δεν μπορεί ένας εργοδότης να απολύσει έναν εργαζόμενο που αρνήθηκε την υπερωρία μετά μάλιστα και την κατάργηση της ρύθμισης για τον βάσιμο λόγο απόλυσης, που έφερε η Κυβέρνησή σας; Ας είμαστε λίγο σοβαροί!

Ας είμαστε λίγο σοβαροί, γιατί εδώ αυτά τα οποία συζητάμε, τα οποία πολλές φορές προσπαθείτε με τους γνωστούς επικοινωνιακούς, προπαγανδιστικούς μηχανισμούς που έχετε στη διάθεσή σας να τα παρουσιάσετε ως κάτι άλλο, ως κάτι διαφορετικό από αυτό το οποίο συμβαίνει στην πραγματικότητα, μην ξεχνάμε ότι αυτά τα οποία εδώ συζητάμε επηρεάζουν πραγματικές ζωές πραγματικών ανθρώπων. Αλλάζουν τις ζωές και δυστυχώς τις αλλάζουν προς το χειρότερο.

Να επανέλθω όμως με άλλο ένα παράδειγμα. Να σκεφτούμε έναν νυκτερινό χειριστή αποθηκών, που δουλεύει εξήντα ώρες την εβδομάδα. Ο εργοδότης πληρώνει λιγότερες εισφορές. Ο ΕΦΚΑ χάνει, η σύνταξη του εργαζομένου μειώνεται. Ένα κράτος λοιπόν που επιδοτεί την εργασιακή φθορά και τη διάλυση του ασφαλιστικού συστήματος. Να σκεφτούμε μια γυναίκα που δουλεύει ταμίας σε σούπερ μάρκετ δέκα ώρες την ημέρα. Το ρεπό θα δοθεί αργότερα, αν βρεθεί χρόνος, που δεν βρίσκεται χρόνος. Και η πίεση βεβαίως την οποία ασκεί ο εργοδότης βαφτίζεται συναίνεση.

Να σκεφτούμε μια πωλήτρια σε τουριστικό κατάστημα που δουλεύει σεζόν. Δουλεύει δύο μέρες την εβδομάδα. Δεν ξέρει ποιες είναι αυτές. Δεν ξέρει πόσες ώρες θα δουλέψει κάθε μέρα. Ζει περιμένοντας το μήνυμα στο κινητό, να της στείλει ο εργοδότης «έλα για δουλειά». Αυτό είναι το νέο πρότυπο της ευελιξίας στην αγορά εργασίας, αυτός ο ευφημισμός της ευελιξίας.

Κυρίες και κύριοι συνάδελφοι, κυρία Υπουργέ, θα μπορούσα να συνεχίσω με πάρα πολλά παραδείγματα, με δεκάδες παραδείγματα, αλλά νομίζω ότι δεν χρειάζεται να πω κάτι παραπάνω για το ποιο είναι το εργασιακό τοπίο στη σημερινή Ελλάδα, στην Ελλάδα του 2025, στην «Ελλάδα 2.0» του κ. Μητσοτάκη. Είναι μια συνεχής απορρύθμιση, μια συνεχής αποδυνάμωση των εργασιακών δικαιωμάτων, μια συνεχής επίθεση στους εργαζόμενους και στα δικαιώματά τους.

Και ξέρετε ποια είναι η πραγματικότητα της ελληνικής εργασίας σήμερα, κυρία Υπουργέ; Μελέτη ΙΝΕ ΓΣΕΕ φέτος, 2025: 74% των εργαζομένων δηλώνουν ότι γυρίζουν εξαντλημένοι από τη δουλειά τους, τρεις στους τέσσερις δηλαδή. 87% λένε ότι εργάζονται σε συνθήκες άγχους, σχεδόν εννιά στους δέκα. 47% εργάζονται καθημερινά σε συνθήκες σωματικής καταπόνησης, οι μισοί δηλαδή. Αυτή είναι η ποιότητα της εργασίας στην Ελλάδα του 2025. Μια εργασία η οποία εξαντλεί, μια εργασία η οποία φθείρει, μια εργασία η οποία δεν αφήνει χώρο για ζωή, για προσωπική ζωή, για οικογενειακή ζωή.

Ένας στους δύο εργαζόμενους δουλεύουν έως και δέκα επιπλέον ώρες την εβδομάδα από αυτές που ορίζει η σύμβαση εργασίας τους με πολλούς να ξεπερνούν συχνά και το δεκάωρο ημερήσιας εργασίας. Δύο στους τρεις είτε δεν αμείβονται καθόλου είτε αμείβονται μερικώς για τις επιπλέον ώρες εργασίας και περίπου δύο στους τρεις δουλεύουν έως και πάνω από δύο Σαββατοκύριακα τον μήνα. Την περίοδο 2019-2024 ο μέσος ετήσιος πραγματικός μισθός μειώθηκε στη χώρα μας και το μέσο πραγματικό ωρομίσθιο μειώθηκε επίσης, την ώρα που η πραγματική παραγωγικότητα της εργασίας στο σύνολο της οικονομίας αυξήθηκε. Αυτή είναι η κατάσταση σήμερα.

Αλλά μπορούμε να μιλήσουμε βεβαίως και για την αγοραστική δύναμη των εργαζομένων. Ήμασταν μέχρι σήμερα, αυτό λέγαμε και εμείς, αυτό έλεγαν και τα στοιχεία της Eurostat, ήμασταν προτελευταίοι. Τώρα πέφτουμε και από την προτελευταία θέση κάτω και από τη Βουλγαρία. Είμαστε τελευταίοι στην Ευρώπη των 27, κυρία Υπουργέ!

Να μιλήσουμε για τον κίνδυνο φτώχειας. 26,9% για το 2024 και, προσέξτε, ποιο είναι εδώ το πιο ανησυχητικό, το πιο εξοργιστικό; Αύξηση 26% σε σχέση με την αμέσως προηγούμενη χρονιά, το 2023, κάθε πέρυσι και καλύτερα.

Δεν χρειάζεται λοιπόν να πούμε πάρα πολλά. Αυτό είναι το μοντέλο της φτηνής ανάπτυξης. Και πάνω σε αυτή τη δυστοπία έρχεται σήμερα το Υπουργείο Εργασίας και η Κυβέρνηση Μητσοτάκη να νομοθετήσει την πλήρη διάλυση. Αυτή θεωρεί ότι είναι η δουλειά της. Αντί να αποκαταστήσει στοιχειώδη ισορροπία, νομοθετεί και πάλι υπέρ του ισχυρού.

Ούτε τη θερινή δεκαπενθήμερη ανάσα του εργαζόμενου δεν αφήνετε ανέγγιχτη, κυρία Υπουργέ. Τι θα φέρετε επιτέλους στο επόμενο νομοσχέδιο πραγματικά; Θα καταργήσετε και το δικαίωμα στην πληρωμένη άδεια; Πού θα φτάσει πλέον αυτή η απορρύθμιση, αυτή η διάλυση της εργασίας; Αντί να αναγνωρίσετε την ανάγκη για ποιότητα ζωής όπου υπάρχει αντικειμενικά στέρηση, επιλέγετε να κατοχυρώσετε τη φθορά.

Νομιμοποίηση, λοιπόν, της εργασιακής εξάντλησης. Αυτός είναι ο δεύτερος άξονας του νομοσχεδίου σας. Και θα πρότεινα κάτι εδώ στους Βουλευτές της Νέας Δημοκρατίας. Βέβαια, πάλι βλέπω για μία ακόμη φορά σε κρίσιμο νομοσχέδιο να απουσιάζουν οι Βουλευτές της Νέας Δημοκρατίας από την Ολομέλεια. Τόσο πολύ στηρίζουν τις πολιτικές επιλογές της Κυβέρνησης Μητσοτάκη. Απουσιάζουν. Δεν θέλουν να μπουν στο κάδρο της συνευθύνης γι’ αυτές τις αντικοινωνικές, αντιλαϊκές πολιτικές σας, κυρία Υπουργέ και κύριε Μητσοτάκη, που προφανώς απουσιάζετε, αλίμονο. Θα πρότεινα, λοιπόν, στους Βουλευτές σας -που, σε αντίθεση με τους ανθρώπους της εργασίας, με τους ανθρώπους του μόχθου, σίγουρα έχουν χρόνο- να δουν κάποιες από τις ταινίες του Κεν Λόουτς. Δεν περιμένω ότι θα συγκινηθείτε, βεβαίως. Δεν έχω τέτοιες αυταπάτες. Τουλάχιστον, θα θαυμάσετε στη μεγάλη οθόνη το μεγαλείο πραγματικά των πολιτικών σας αποφάσεων. Γιατί είναι αυτές οι πολιτικές που ακολουθήθηκαν και στη Μεγάλη Βρετανία, αυτές τις οποίες αντιγράφετε και εσείς και φέρνετε και εδώ στα καθ’ ημάς και πώς αυτές οι πολιτικές διαλύουν τελικά στην πράξη την προσωπική ζωή, την οικογενειακή ζωή, την κοινωνική συνοχή. Δείτε καμιά ταινία του Κεν Λόουτς μήπως και σας ανοίξουν λίγο τα μάτια.

Κυρίες και κύριοι συνάδελφοι, σήμερα κανονικά θα έπρεπε να συζητάμε άλλα πράγματα. Σήμερα κανονικά θα έπρεπε να ήμασταν εδώ και να συζητάμε για τετραήμερη εργασία, όχι τετραήμερη εργασία βεβαίως όπως αυτή που δήθεν φέρνει το νομοσχέδιο σας, κυρία Υπουργέ. Θα έπρεπε να συζητάμε για καθολική επαναφορά των εργασιακών δικαιωμάτων. Θα έπρεπε να νομοθετούμε για καθολική κάλυψη των εργαζομένων από συλλογικές συμβάσεις εργασίας. Θα έπρεπε να νομοθετούμε, για να δοθούν πίσω σε κάθε εργαζόμενη και σε κάθε εργαζόμενο αυτά που τους άρπαξαν βίαια τα προηγούμενα χρόνια της οικονομικής κρίσης, τα κεκτημένα δεκαετιών με αιματηρούς αγώνες. Αντί για όλα αυτά, όμως, συζητάμε ένα νομοσχέδιο με τον κάλπικο τίτλο «Δίκαιη εργασία για όλους - Στήριξη στον εργαζόμενο - Προστασία στην πράξη».

Σας το έχω ξαναπεί και το έχω πει και σε συναδέλφους σας, σε άλλους Υπουργούς. Έχετε πραγματικά πολύ μεγάλη ικανότητα, επινοητικότητα στην Κυβέρνηση στο να εφευρίσκετε τίτλους τα νομοσχέδια που δεν έχουν καμία σχέση με την πραγματικότητα. Βέβαια, δεν είναι επινοητικότητα, δεν είναι ικανότητα. Λάθος κάνω. Είναι θράσος αυτό το οποίο έχετε.

(Χειροκροτήματα από την πτέρυγα της Νέας Αριστεράς)

Έχετε απύθμενο θράσος να παρουσιάζετε τέτοιες αντικοινωνικές μεταρρυθμίσεις με τέτοιους πηχυαίους πανηγυρικούς τίτλους. Κάλπικος ο τίτλος λοιπόν, όπως κάλπικος είναι και το ενδιαφέρον σας για τις εργαζόμενες μητέρες. Θεωρεί προφανώς το Υπουργείο ότι έτσι εξιλεώνεται για την εγκληματική διαχείριση του χρόνου των εργαζομένων που θεσμοθετεί. Και τα κάνει αυτά μια κυβέρνηση η οποία κόπτεται, υποτίθεται, για το δημογραφικό.

Ωραία! Εμπρός, λοιπόν, κυρίες και κύριοι της Νέας Δημοκρατίας. Αντί στη ΔΕΘ ο Πρωθυπουργός να πηγαίνει και να εξαγγέλλει φοροελαφρύνσεις για τους πλούσιους, βάλτε ένα ορόσημο: Πότε επιτέλους όλοι οι γονείς ανεξαρτήτως εισοδήματος θα έχουν πρόσβαση σε ποιοτικές δημόσιες δομές βρεφονηπιακής φροντίδας από την ηλικία των τεσσάρων μηνών, όταν οι νέες μητέρες υποχρεώνονται να επιστρέψουν στην εργασία τους; Πότε θα γίνει αυτό πράξη στη χώρα μας; Με διευρυμένο ωράριο, που να είναι το πραγματικό εκτεταμένο ωράριο που αντιμετωπίζουν σήμερα οι εργαζόμενοι και με τροφεία δίκαια, αναλογικά του εισοδήματος των γονέων. Πότε θα γίνει αυτό πράξη; Ε, δεν θα γίνει ποτέ πράξη με Κυβέρνηση της Νέας Δημοκρατίας! Ούτε να το σκέφτεστε δεν θέλετε.

Κυρίες και κύριοι συνάδελφοι, οι διατάξεις του συγκεκριμένου νομοσχεδίου δεν είναι διατάξεις τυχαίες ούτε ατάκτως ερριμμένες. Είναι ένα νομοσχέδιο το οποίο υπηρετεί ένα καθολικό, πολύ συγκεκριμένο οικονομικό μοντέλο: την οικονομία της φθηνής ανάπτυξης, την οικονομία της εργασιακής διάλυσης, την οικονομία της αδικίας και των ανισοτήτων. Τα εργασιακά δικαιώματα υπήρξαν το πεδίο της μεγάλης απορρύθμισης των τελευταίων δεκαετιών. Καταργήθηκαν προστατευτικές διατάξεις, οι συλλογικές συμβάσεις αποδυναμώθηκαν και η Νέα Δημοκρατία από το 2019 και μετά αυτό το οποίο κάνει είναι να επαναφέρει, να παγιώνει και να επεκτείνει τις μνημονιακές ρυθμίσεις.

Έκανε τα μνημόνια η Κυβέρνησή σας κανονικότητα, κυρία Υπουργέ. Έκανε την εσωτερική υποτίμηση καθεστώς. Έτσι, σήμερα η ελληνική οικονομία χαρακτηρίζεται από τρία βασικά στοιχεία. Ποια είναι αυτά τα τρία βασικά στοιχεία; Χαμηλές αμοιβές, υψηλή επισφάλεια και περιορισμένη κοινωνική προστασία. Αυτή είναι η πραγματικότητα σήμερα. Κι όλα αυτά δεν έγιναν τυχαία, βεβαίως. Χτίστηκαν πάνω σε μία κεντρική ιδέα. Ποια είναι αυτή η κεντρική ιδέα; Ότι η μείωση του κόστους εργασίας θα φέρει επενδύσεις και ανάπτυξη, ότι, αν φθηνύνουμε τη ζωή του εργαζόμενου, θα πλουτίσει η χώρα, ότι τα εργασιακά δικαιώματα είναι εμπόδιο, είναι πρόσκομμα στην ανάπτυξη.

Αυτή είναι η βασική ιδέα της Κυβέρνησής σας και της πολιτικής σας και είναι μια πολιτική η οποία το αποδεικνύει η πραγματικότητα, το αποδεικνύουν δυστυχώς και τα επίσημα στοιχεία της ΕΛΣΤΑΤ και της Eurostat ότι οδηγεί σε ένα τεράστιο κοινωνικό αδιέξοδο σήμερα. Είναι αδιέξοδο βεβαίως για τους πολλούς, αδιέξοδο και τους εργαζόμενους, αδιέξοδο για την κοινωνική πλειοψηφία. Γιατί κάποιοι άλλοι βεβαίως τρίβουν τα χέρια τους σήμερα με το νομοσχέδιό σας. Τρίβουν τα χέρια τους οι εργοδότες για το νομοσχέδιο του Υπουργείου Εργασίας και της Κυβέρνησης Μητσοτάκη.

Σε μια χώρα στην οποία έχουμε το χαμηλότερο μέσο μισθό στην Ευρώπη μαζί με τη Βουλγαρία και την Ουκρανία, έναν από τους χειρότερους δείκτες ποιότητας εργασίας που βρίσκεται στις πρώτες θέσεις στην Ευρώπη σε προσωρινή και ελαστική απασχόληση, έρχεστε εσείς και νομοθετείτε ακόμα περαιτέρω διάλυση, ακόμη περαιτέρω ευελιξία, ακόμα περαιτέρω συρρίκνωση των εργασιακών δικαιωμάτων. Κι εδώ να είμαστε ειλικρινείς και να είστε και εσείς ειλικρινείς, κυρία Υπουργέ. Δεν πρόκειται περί λαθών, δεν πρόκειται περί αστοχίας. Εδώ πρόκειται περί σχεδίου. Πρόκειται για μια πολιτική την οποία εφαρμόζει συνειδητά η Κυβέρνηση Μητσοτάκη. Αυτό ήταν το σχέδιό της εξαρχής και της αναγνωρίζουμε ότι το σχέδιο το υλοποιεί πιστά, πιστότητα.

(Χειροκροτήματα από την πτέρυγα της Νέας Αριστεράς)

Γιατί αυτές είναι οι προϋποθέσεις της φθηνής ανάπτυξης και έτσι η ελληνική οικονομία εγκλωβίζεται σε έναν μεγάλο φαύλο κύκλο: Επενδύσεις χαμηλής προστιθέμενης αξίας. Μόλις το 1,4 δισ. της απασχόλησης βρίσκεται πλέον στη βιομηχανία. Θέσεις εργασίας εντάσεως κόπου και όχι γνώσεων. Η χώρα μορφώνει επιστήμονες, αλλά αυτοί μετά φεύγουν στο εξωτερικό, γιατί δεν έχουν προοπτική στη χώρα μας. Μισθοί που δεν φτάνουν, για να ζήσεις. Αυτή είναι η πραγματικότητα που αντιμετωπίζουμε σήμερα στην ελληνική οικονομία. Και βεβαίως, η συνειδητή μη αντιμετώπιση των πληθωριστικών πιέσεων -γιατί βεβαίως κάποιοι μέσα στην κρίση του πληθωρισμού κερδοσκοπούν- οδηγεί σε συνεχείς μειώσεις των πραγματικών μισθών. Και όλο αυτό αυξάνει την ευαλωτότητα για πολύ μεγάλο μέρος της κοινωνίας.

Και αναρωτιούνται πολλοί και οι πιο καλόπιστοι ακόμα: Γιατί επιτέλους αυτή η Κυβέρνηση, γιατί η Κυβέρνηση Μητσοτάκη δεν μειώνει τον ΦΠΑ, δεν αντιμετωπίζει τη στεγαστική κρίση, δεν μειώνει το κόστος ζωής; Δείτε τι λέει η κ. Κεραμέως. Δεν θέλω να σας αδικώ. Το είπατε και πριν από λίγο, κυρία Υπουργέ, απαντώντας στον Γενικό Γραμματέα του Κομμουνιστικού Κόμματος, τον κ. Κουτσούμπα. Τι είπατε πάλι; Το είχατε πει και στις επιτροπές. «Οι εργαζόμενοι ζητούν το 13ωρο». Αυτό είπατε πάλι. Είναι προκλητικό να το λέτε αυτό, σαν να μην είναι η ακρίβεια αυτή η οποία εξαναγκάζει τους εργαζόμενους να είναι δεκτικοί απέναντι σε εργοδοτικές πιέσεις και εξοντωτική απασχόληση. Είναι προκλητικό να το λέτε αυτό, σαν να είναι οι εργαζόμενοι αυτοί οι οποίοι ζητούν, επιθυμούν, απαιτούν το 13ωρο, γιατί θέλουν να δουλεύουν περισσότερες ώρες. Είναι πρόκληση αυτό απέναντι σε μια κοινωνία η οποία βιώνει τόσο δύσκολες εργασιακές και κοινωνικές συνθήκες.

Κυρίες και κύριοι συνάδελφοι, νομίζω ότι τα επιχειρήματα είναι πάρα πολύ σαφή και νομίζω ότι μια κουβέντα μόνο χρειάζεται να πούμε, για να κλείσουμε αυτή τη συζήτηση. Το νομοσχέδιο Κεραμέως-Μητσοτάκη πρέπει να αποσυρθεί.

(Χειροκροτήματα από την πτέρυγα της Νέας Αριστεράς)

Πρέπει να αποσυρθεί και μαζί με αυτό το νομοσχέδιο πρέπει να τελειώνουμε και με τη διακυβέρνηση της Δεξιάς.

(Χειροκροτήματα από την πτέρυγα της Νέας Αριστεράς)

Γιατί δεν αρκεί να αποσυρθεί ένα νομοσχέδιο και μόνο. Έχουμε μια Κυβέρνηση η οποία αυτήν τη στιγμή διαλύει τη χώρα. Έχουμε μια Κυβέρνηση η οποία προκαλεί ζημιές στο κοινωνικό σώμα, οι οποίες είναι βαθιές και μόνιμες και η χώρα δεν μπορεί να βυθίζεται άλλο σε αυτήν τη δυστοπία. Αυτό το αντιπαραγωγικό, αυτό το κοινωνικά άδικο μοντέλο που εκπροσωπεί και υλοποιεί κατά γράμμα η Κυβέρνηση της Δεξιάς δεν αφήνει περιθώρια βιωσιμότητας στην κοινωνική πλειοψηφία. Γιατί η φθηνή ανάπτυξη δεν διανέμει, συσσωρεύει. Γιατί η φθηνή ανάπτυξη δεν φέρνει κοινωνικό πλούτο, φέρνει φτώχεια και ανισότητα. Γιατί παρά τα ρεκόρ κερδοφορίας των μεγάλων επιχειρηματικών ομίλων, η εργασία δεν μετέχει στον παραγόμενο πλούτο. Ο πλούτος μαζεύεται στην κορυφή της πυραμίδας. Βοηθάει, άλλωστε, πολύ σε αυτό και η φορολογική πολιτική, οι φορολογικές ελαφρύνσεις, οι φορολογικές απαλλαγές προς τα μεγάλα εισοδήματα, προς τη μεγάλη ακίνητη περιουσία, την οποία προωθεί η Κυβέρνηση της Νέας Δημοκρατίας, και την ίδια στιγμή η εργασία γίνεται φθηνότερη. Την ίδια στιγμή η εργασία γίνεται πιο ασταθής, την ίδια στιγμή οι εργαζόμενοι γίνονται αόρατοι, κυρία Υπουργέ. Και όλα αυτά δεν είναι μεμονωμένα περιστατικά. Όλα αυτά είναι οδηγίες χρήσης ενός συστήματος. Είναι το manual. Eίναι το εγχειρίδιο της διαλυμένης εργασίας, είναι το εγχειρίδιο της φθηνής χώρας.

Κυρίες και κύριοι συνάδελφοι, νομίζω, μετά από έξι, εξίμισι χρόνια έχει αποδειχτεί πλήρως ότι την Κυβέρνηση της Νέας Δημοκρατίας δεν την ενδιαφέρουν οι πραγματικές αυξήσεις στους μισθούς και στη διαπραγματευτική ισχύ των εργαζομένων, δεν την ενδιαφέρουν οι επενδύσεις σε τομείς υψηλής προστιθέμενης αξίας και τεχνολογίας, η πραγματική στροφή στην πράσινη μετάβαση με δημοκρατία και με κοινωνική συνοχή, η ουσιαστική ενίσχυση της βιομηχανικής πολιτικής, η αναβάθμιση των δεξιοτήτων των εργαζομένων. Τίποτα δεν την ενδιαφέρει απ’ όλα αυτά. Δεν την ενδιαφέρει ένα αναπτυξιακό μοντέλο το οποίο θα είναι δίκαιο, βιώσιμο και δημοκρατικό. Και γι’ αυτό η Κυβέρνηση πρέπει να φύγει. Η Κυβέρνηση της Νέας Δημοκρατίας πρέπει να φύγει και μαζί της η κοινωνικά καταστροφική αντιμεταρρύθμιση έξι χρόνων στο εργασιακό δίκαιο.

(Χειροκροτήματα από την πτέρυγα της Νέας Αριστεράς)

Οι αντεργατικοί νόμοι Βρούτση, Χατζηδάκη, Γεωργιάδη, Κεραμέως, όλοι αυτοί οι αντεργατικοί νόμοι πρέπει να καταργηθούν. Δεν πάει άλλο.

Και απευθύνομαι, λοιπόν, και σε όλες τις δυνάμεις τις αριστερές, τις προοδευτικές, εδώ μέσα στο Κοινοβούλιο, αλλά και εκτός Κοινοβουλίου και θα τους πω και θα κλείσω με το εξής: Πρέπει να προχωρήσουμε. Πρέπει να προχωρήσουμε σε αύξηση μισθών, σε ενίσχυση συλλογικών διαπραγματεύσεων, σε αποκατάσταση της προστασίας των εργαζομένων, σε ενίσχυση των ελεγκτικών μηχανισμών για εφαρμογή της εργατικής νομοθεσίας. Πρέπει, λοιπόν, να προχωρήσουμε για το δίκαιο των εργαζομένων. Πρέπει να προχωρήσουμε για το συμφέρον της κοινωνικής πλειοψηφίας. Δεν πάει άλλο. Δεν μπορεί να συνεχιστεί αυτή η κοινωνικά καταστροφική πολιτική της Δεξιάς.

Σας ευχαριστώ.

(Ζωηρά και παρατεταμένα χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον Πρόεδρο της Νέας Αριστεράς, τον κ. Χαρίτση.

Η Βουλευτής της Νέας Αριστεράς κ. Θεοπίστη (Πέτη) Πέρκα ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε την ζητηθείσα άδεια.

Καλείται στο Βήμα ο Πρόεδρος της Ελληνικής Λύσης, ο κ. Κυριάκος Βελόπουλος.

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Ευχαριστώ πάρα πολύ, κύριε Πρόεδρε.

Κυρία Υπουργέ, πιο αντίθετο τίτλο και κόντρα τίτλο σε σχέση με το περιεχόμενο ενός νομοσχεδίου δεν θα μπορούσατε να βρείτε: «Δίκαια εργασία για όλους». Σαν να λέμε δίκαιο μαστίγιο για όλους! Δηλαδή ποιος τον εφεύηρε αυτόν τον τίτλο, δεν το καταλαβαίνω! Εν πάει περιπτώσει. Για εμάς είναι ένα νομοσχέδιο οδόφραγμα για τα δικαιώματα του ελληνικού λαού. Είναι ένα νομοσχέδιο λαιμητόμος κοινωνικών δικαιωμάτων, εργασιακών δικαιωμάτων, που θα διαλύσει οριστικά και αμετάκλητα ό,τι έχει απομείνει για την προστασία της εργασίας. Το εργατικό δίκαιο κατεδαφίζεται. Τα δικαιώματα αιώνων έρχονται και σβήνονται σε λίγες σελίδες ενός νομοσχεδίου της Νέας Δημοκρατίας.

Τι προωθεί; Την υποτίμηση της εργασίας, την εντατικοποίησή της με εξοντωτικά άρθρα και ωράρια, την αναλωσιμότητα του εργαζόμενου. Ο εργαζόμενος μετατρέπεται σε μια φθηνή μηχανή που χρησιμοποιείται και πετιέται όποτε θέλει το αφεντικό, ξέρετε, ο φεουδάρχης, ο πλουτοκράτης. Γυρνάμε λίγο στον Μεσαίωνα τώρα, όπου οι φεουδάρχες μπορούσαν επί ζωή και εργασία να έχουν το δικαίωμα πάνω στον εργαζόμενο, στον ακτήμονα, σε αυτόν που λέμε τον κολίγο, την πλέμπα, γιατί η ανώτερη τάξη τον εργαζόμενο τον θεωρεί πλέμπα. Γίνεται ουσιαστικά δούλος. Δεν πρόκειται για μία δίκαιη εργασία. Πρόκειται για την οριστική της κατάργηση.

Θα σας πω, λοιπόν, τι προβλέπει το νομοσχέδιο, και αν θέλετε αποσαφηνίστε τα εσείς, άρθρο-άρθρο. Στο άρθρο 1 εμπεριέχεται η φράση - εφεύρεση «ευελιξία στη διευθέτηση του χρόνου εργασίας». Εξηγήστε μου λίγο τώρα τι σημαίνει ευελιξία στη διευθέτηση του χρόνου εργασίας. Θα αποφασίζει ο εργαζόμενος; Δηλαδή θα λέει: «Σήμερα θέλω να δουλέψω δύο ώρες, ρε παιδιά. Αύριο θα δουλέψω πέντε ώρες. Μεθαύριο έξι ώρες»; Όχι. Θα αποφασίζει το αφεντικό αν θα δουλέψει δεκατρείς ώρες, επτά ώρες, είκοσι πέντε ώρες. Άρα, λοιπόν δεν υπάρχει ισονομία.

(Χειροκροτήματα από την πτέρυγα της Ελληνικής Λύσης)

Άρθρο 4. Με νομικά τρικ οι μεγάλες εταιρείες που υπηρετεί η Νέα Δημοκρατία θα μπορούν να παίζουν με το ωράριο των εργαζομένων τους. Σου λένε: «Θα σε ειδοποιήσω εσένα, πλέμπα, είκοσι τέσσερις ώρες πριν και αν δεν μπορείς, δεν με ενδιαφέρει, πας σπίτι σου, γιατί είσαι πλέμπα, είσαι κολίγος, είσαι δούλος, είσαι κτήμα μου, είσαι res». Δεν είναι οι εργαζόμενοι κτήμα κανενός, ούτε res, κυρία Υπουργέ και κύριε Πρωθυπουργέ.

(Χειροκροτήματα από την πτέρυγα της Ελληνικής Λύσης)

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Έχει καταργηθεί αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάλι το διορθώσατε το λάθος, καλό είναι αυτό.

Πάμε στο άρθρο 6, «εκ περιτροπής εργασία». Για την ευέλικτη δεν μας είπατε τίποτα, εδώ πεταχτήκατε όμως. Για το ευέλικτον της εργασίας, ποιον βολεύει. Θα μας πείτε, εδώ είμαστε.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Θα σας πω πολλά, πολλά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ό,τι θέλετε.

Εμείς τουλάχιστον ξέρετε ποια είναι η διαφορά μας, κυρία Υπουργέ; Εμείς μπορούμε να σας απαντήσουμε. Γιατί; Γιατί έχω επιχειρήσεις και ενώ με συμφέρει το νομοσχέδιό σας, είμαι υπέρ του εργαζόμενου! Αυτή είναι η διαφορά μας!

(Χειροκροτήματα από την πτέρυγα της Ελληνικής Λύσης)

Ενώ έχω εργαζόμενους και αυτό το νομοσχέδιο είναι υπέρ των επιχειρήσεών μου, αλλά εμείς είμαστε υπέρ του ελληνικού λαού. Κοιτάμε κατάματα τον Έλληνα και τον υπηρετούμε. Δεν υπηρετούμε την ολιγαρχία, την πλουτοκρατία και τον «καπιταλησμό». Έχουμε διαφορετική θέση.

(Χειροκροτήματα από την πτέρυγα της Ελληνικής Λύσης)

Η εκ περιτροπής εργασία παρουσιάζεται ως ευέλικτη λύση για την επιχείρηση. Μάλιστα. Ουσιαστικά μετατρέπει σε νόμιμο τρόπο για να κόβουν μισθούς από τους εργαζόμενους όποτε θέλουν.

Άρθρο 7. Εδώ είναι η πεμπτουσία της ανοησίας αυτών που νομοθετούν στον τόπο. Είναι μακριά από την κοινωνία. Πού το είδατε, πείτε μου εσείς, ο ανίσχυρος να επιβάλλεται στον ισχυρό. Πού το είδατε το πρόβατο να τρώει τον λύκο. Τι λέτε δηλαδή; Ότι ο εργαζόμενος μπορεί να πει «όχι». Αν θέλει, θα πει «όχι, δεν δουλεύω». Δηλαδή μου λέτε εσείς ότι ο δούλος θα πει στο αφεντικό του «δεν δουλεύω». Γιατί έτσι του συμπεριφέρεστε και έτσι τον αντιμετωπίζετε τον εργαζόμενο, ως δούλο. Ο λύκος, που είναι το αφεντικό, θα πει στο πρόβατο «εντάξει, δεν θα σε φάω σήμερα, θα σε φάω αύριο».

Αυτά, κυρία Υπουργέ, είναι ευφυολογήματα. Είναι πραγματικά ιδέες και αντιλήψεις ξεπερασμένες από την κοινωνία. Έχει αλλάξει ο τρόπος σκέψης των Ελλήνων, γι’ αυτό και καθημερινά βυθίζεστε και καταβυθίζεστε στη συνείδηση του ελληνικού λαού και της ελληνικής κοινωνίας.

Το άρθρο 8 ουσιαστικά είναι θεσμοθέτηση της απλήρωτης υπερωρίας. Θα δουλεύεις λίγο παραπάνω, αν θέλω, σε πληρώνω, αν δεν θέλω, δεν σε πληρώνω, ξέρω ’γω.

Άρθρο 10. Προβλέπεται ότι η άδεια μπορεί να κόβεται σε κομμάτια, αλλά στην ουσία ο εργοδότης θα αποφασίζει τι θα γίνει. Θέλω να πάρω άδεια, ρε παιδί μου, εγώ το καλοκαίρι. Θα σου λέει το αφεντικό: «Ωπ, άκου αδερφέ, δούλε, έλα εδώ, στη γαλέρα μέσα, θα τραβάς κουπί. Θα ζορίζεσαι, θα σε μαστιγώνω. Θα πας διακοπές να κάνεις μπάνιο τον Οκτώβριο εσύ, τον Νοέμβριο. Δεν θέλω να πάρεις άδεια τώρα». Δηλαδή πραγματικά!

Άρθρο 12. Η διάταξη μπορεί να εφαρμοστεί σε κάθε εργαζόμενη γυναίκα, εφόσον είναι ανάδοχη. Να ρωτήσω κάτι. Ισχύει και για τα ομοφυλόφιλα ζευγάρια αυτό, κυρία Υπουργέ; Το άρθρο 12 ισχύει και για τα ομοφυλόφιλα ζευγάρια; Τι έγινε; Εδώ δεν απαντάμε; Αλλού λαλίστατη είστε, Υπουργέ μου. Όχι, το άρθρο 12 αν ισχύει και για τους γάμους ομοφυλοφίλων που εσείς ψηφίσατε, στηρίζοντάς σας όλα τα κόμματα τα υπόλοιπα, ΠΑΣΟΚ, Νέα Δημοκρατία, ΣΥΡΙΖΑ, Νέα Αριστερά και Πλεύση Ελευθερίας.

(Χειροκροτήματα από την πτέρυγα της Ελληνικής Λύσης)

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Σε όλα θα σας απαντήσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να το απαντήσετε αυτό αν ισχύει. Διότι με βάση τα ανθρώπινα δικαιώματα, αφού αποδέχεστε τον γάμο, θα αποδέχεστε και αυτό. Να μας το πείτε, διότι ο Γιώργος με τον Νίκο που παντρεύτηκαν ο ένας είναι μάνα. Δεν δικαιούται η μάνα τα ευεργετήματα της νομοθεσίας σας; Τόσο ρατσιστές θα είστε; Θα πείτε «όχι» εσείς οι προοδευτικοί, που είστε περήφανοι για την πολυπολιτισμική κοινωνία που ορέγεται ο μέγας Έλληνας Πρωθυπουργός;

(Χειροκροτήματα από την πτέρυγα της Ελληνικής Λύσης)

Να πάω, λοιπόν, στο δικό σας επιχείρημα, κυρία Υπουργέ μου. Έχω μάθει στη ζωή μου να αποδομώ τα επιχειρήματα των άλλων με τα δικά τους επιχειρήματα. Είπατε, λοιπόν, ότι θα καταθέσετε εδώ στα Πρακτικά της Βουλής τους χιλιάδες εργαζόμενους που θέλουν δεκατρείς ώρες εργασίας.

Τα έχετε αυτά, κυρία Υπουργέ; Θα μας τα προσκομίσετε τώρα; Τα έχετε; Μπορώ να έρθω να τα πάρω;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Θα τα καταθέσω σε λίγο. Μην ανησυχείτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το σε λίγο ήταν πριν μια ώρα. Πότε σε λίγο;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Τόση αγωνία έχετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Βέβαια, να δω ποιος είναι ο δούλος που του αρέσει να τον μαστιγώνουν, ποιος είναι ο εργαζόμενος που θέλει να δουλεύει δεκατρείς, ποιος είναι αυτός ο μαζοχιστής να έρθει στη δική μου επιχείρηση, να τον βάλω να δουλεύει δεκατρείς ώρες και να μη μου λέει και τίποτα.

Ακούστε τώρα. Να δεχθώ το επιχείρημά σας ότι κάποιοι εργαζόμενοι απέστειλαν επιστολές και θέλουν παραπάνω ώρες εργασίας.

Γιατί θέλουν παραπάνω ώρες εργασίας, κυρία Υπουργέ; Γιατί δεν τους φτάνουν τα λεφτά που ζουν. Αντί, λοιπόν, να βρείτε και να θεραπεύσετε το αίτιο, που δεν μπορούν να ζήσουν με τα λεφτά που παίρνουν, τους λέτε «καθίστε με το αποτέλεσμα, δουλέψτε παραπάνω για να βγάλετε παραπάνω λεφτά».

Θέλετε να δώσετε παραπάνω μισθούς; Γιατί δεν πρόκειται να το σκεφτείτε εσείς. Να σας προσφέρουμε εμείς τη λύση. Στο πρόγραμμά μας το λέμε πώς μπορούν να δοθούν οι παραπάνω μισθοί. Γίνεται, διότι πολύ απλά αφαιρέστε τη φορολογία από τις μικρομεσαίες επιχειρήσεις και δώστε κίνητρα για παραπάνω μισθούς. Αφαιρέστε το υπέρογκο ΦΠΑ από τις επιχειρήσεις και ανταποδοτικά να δοθούν παραπάνω μισθοί.

(Χειροκροτήματα από την πτέρυγα της Ελληνικής Λύσης)

Επιδοτήστε, επιτέλους, την εργασία και όχι την ανεργία. Δώστε δουλειά στους Έλληνες και μην επιχορηγείτε την ανεργία.

(Χειροκροτήματα από την πτέρυγα της Ελληνικής Λύσης)

Για να πω, κυρία Υπουργέ μου, κάτι μεταξύ μας τώρα, γιατί εσείς τουλάχιστον είστε εδώ θαμώνας της Βουλής και έρχεστε συχνά: Με το χέρι στην καρδιά πόσοι εκ των Βουλευτών εργάζονται δεκατρείς ώρες εδώ μέσα;

Κυρία Υπουργέ, εσείς μπορεί να εργάζεστε. Σας βλέπω. Εδώ είστε κάθε μέρα. Έρχεστε εδώ.

**ΝΟΤΗΣ ΜΗΤΑΡΑΚΗΣ:** Όλοι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όλοι; Όλοι; Με το πιστόλι; Ποιοι όλοι; Με τις επιστολικές ψήφους που έρχεστε εδώ πέρα; Έρχεστε και ψηφίζετε αντ’ αυτού με επιστολικές ψήφους άλλοι;

Κύριε Μηταράκη, μην ξύνεστε στην γκλίτσα του τσοπάνη. Μην ξύνεστε.

**ΝΟΤΗΣ ΜΗΤΑΡΑΚΗΣ:** Στις περιφέρειές τους, στα κανάλια…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Το κανάλι δεν είναι Βουλή, κύριε συνάδελφε. Το κανάλι είναι για να κάνεις δημόσιες σχέσεις εσύ, εγώ και οι υπόλοιποι Βουλευτές. Η δουλειά μας είναι στη Βουλή και εδώ να είμαστε δεκατρείς ώρες και δεκαπέντε ώρες και δεκαέξι ώρες εδώ μέσα. Δεν είναι κανένας και όμως πληρώνονται.

(Χειροκροτήματα από την πτέρυγα της Ελληνικής Λύσης)

Αφού είναι άδεια η Νέα Δημοκρατία. Τρείς είστε προς τιμήν σας, τέσσερις. Οι υπόλοιποι πού είναι; Λείπουν εκατόν πενήντα τρεις. Πού είναι οι υπόλοιποι; Πού βόσκουν; Στον ΟΠΕΚΕΠΕ μαζί με τα πρόβατα; Δεν είναι έτσι, παιδιά.

Ακούστε, κυρία Υπουργέ, με αυτό το νομοσχέδιο αποσαθρώνετε τον άνθρωπο, την κοινωνία. Την απανθρωποιείτε. Αποξενώνετε τον γονέα από το παιδί. Απομονώνετε τον άνθρωπο μακριά από τα παιδιά μας.

Και όταν αρχίζουν, κυρία Υπουργέ, τα παιδιά μας να μη γαλουχούνται και να παιδαγωγούνται με βάση αξίες, ιδανικά, κυρίως προοπτική της ορθοδοξίας και της ιστορίας μας, έχουμε δωδεκάχρονα που μαχαιρώνουν το ένα το άλλο στην Τρίπολη και αυτά είναι απότοκος των λαθών που κάνετε να απομονώνετε και να αποξενώνετε την οικογένεια.

Έχουμε τελειώσει ως κοινωνία, κυρία Υπουργέ, και πάτε να αποτελειώσετε και την οικογένεια και την κοινωνία ταυτόχρονα.

Πάμε τώρα να σας πω ποια είναι η διαφοροποίηση μας, κυρία Υπουργέ, με τον κ. Μητσοτάκη. Εσείς πάντοτε επιβάλλετε λύσεις με βάση το αποτέλεσμα, ενώ εμείς ψάχνουμε το αίτιο. Πώς δημιουργείται η ανεργία;

Ακούστε, κυρία Υπουργέ, για τις μικρομεσαίες επιχειρήσεις. Η σπονδυλική στήλη της ελληνικής οικονομίας είναι οι μικρομεσαίες επιχειρήσεις, οι οποίες σβήνουν καθημερινά. Γιατί σβήνουν;

Να σας απαντήσουμε, κυρία Υπουργέ: Η εκρηκτική αύξηση λειτουργικών εξόδων, η υπερφορολόγηση, τα ενοίκια, το ρεύμα, οι ασφαλιστικές εισφορές υπέρογκες, η συρρίκνωση του τζίρου, γιατί υπάρχουν πλατφόρμες στην Κίνα, στην Ταϊλάνδη, στην Μπανγκόκ, αποθήκες Κινέζων, Φιλιππινέζων, Τούρκων στο κέντρο της Αθήνας που δεν ελέγχει κανένας φορολογικά ούτε το ΦΠΑ τους και χάνουν τζίρο από τα ελληνικά καταστήματα.

Όλα τα χρήματα από το Ταμείο Ανάκαμψης τα παίρνουν οι καρχαρίες φίλοι σας, κυρία Υπουργέ. Πήραμε 21 δισεκατομμύρια και δώσατε 10 δισεκατομμύρια στην αγορά. Ο μικρομεσαίος πήρε τίποτα; Ο μικρομεσαίος ούτε στην τράπεζα δεν μπορεί να πάει στον γκισέ. Δεν δανειοδοτείται. Οι ολιγάρχες καπιταλιστές -πάροχοι ενέργειας, ανεμογεννήτριες, φωτοβολταϊκά- πήραν τη μερίδα του λέοντος.

Αυτά σας τα λέω για να καταλάβετε ότι εμείς γνωρίζουμε. Αυτή είναι η διαφορά μας. Αυτή είναι η διαφορά μας και με εμάς στην Ελληνική Λύση δεν θα ακούτε ούτε αοριστολογίες ούτε κοντολογίες ούτε αριστερό λόγο για τον λόγο, ενώ είμαι εγώ μια χαρά οικονομικά. Θα ακούτε αυτό που πρέπει, όταν πρέπει, με επιχειρήματα.

(Χειροκροτήματα από την πτέρυγα της Ελληνικής Λύσης)

Ξέρετε, κυρία Υπουργέ, ότι τα ενοίκια έχουν πάει στα ουράνια και δεν προστατεύεται κανένας που έχει μαγαζί; Και αναφέρομαι στην επαγγελματική στέγη. Ξέρετε ότι δεν επαρκεί ο εξωδικαστικός μηχανισμός και το υψηλό κόστος προσφυγής σε αυτόν για τον μικρομεσαίο είναι απαγορευτικό; Ξέρετε ότι διαγράφετε χρέη σε πλουτοκράτες, αλλά όχι σε μικρομεσαίους; Ξέρετε ότι δεν διαγράφετε προσαυξήσεις χρεών τους, αλλά διαγράφετε σε κάτι λαμόγια, σε κάτι κολλλητάρια που έχουν sites, που έχουν μέσα, που έχουν ραδιόφωνα, που έχουν τηλεοράσεις. Είναι αυτοί που ελέγχουν τα μέσα μαζικής ενημέρωσης. Το ξέρετε; Να σας ενημερώσω για το «Πρώτο ψέμα» ότι έγινε ένα κούρεμα τεραστίων διαστάσεων και δεν το πήρε χαμπάρι κανένας.

Τα λέω όλα αυτά γιατί δολοφονείται η μικρομεσαία επιχείρηση, που είναι η σπονδυλική στήλη της οικονομίας. Χωρίς τη μικρομεσαία επιχείρηση αυτή η χώρα δεν υπήρξε ποτέ και έρχεστε εσείς και βάζετε ταφόπλακα σε αυτή την επιχείρηση κυνηγώντας μικρομεσαίους και υπηρετώντας τους πλούσιους κεφαλαιοκράτες.

(Χειροκροτήματα από την πτέρυγα της Ελληνικής Λύσης)

Πάμε τώρα και στα καινούργια τα χαΐρια του ΟΠΕΚΕΠΕ. Θα σας πω, λοιπόν, το εξής, τι ακριβώς σκάνδαλο είναι ο ΟΠΕΚΕΠΕ, πέρα του προηγούμενου λάθους, για το οποίο δεν θα πληρώσει κανένας ούτε ο «Φραπές», ούτε ο «Χασάπης». Όλοι αθώοι είναι έτσι και αλλιώς. Όλοι αγγελούδια είναι. Και ο «Χασάπης» και ο «Φραπές», όλοι είναι άγγελοι Κυρίου. Είναι αδίκως κατηγορούμενοι ή φέρονται να κατηγορούνται. Το προσπερνάω αυτό. Τώρα τι λάθη κάνετε.

Δεν πάνε να σφάξουν για σαράντα μέρες. Έχεις ένα κοπάδι με δέκα πρόβατα με ευλογιά και έχεις άλλα πενήντα, διακόσια, τριακόσια. Δεν πάνε υπηρεσίες. Δεν έχουν, λέει, προσωπικό κι έτσι μεταδίδεται η νόσος ταχύρρυθμα στο υπόλοιπο κοπάδι. Ό,τι ψοφίμι υπάρχει το πετάνε και το θάβουν έξω στον δρόμο. Δεν υπάρχει μέριμνα. Δεν το στέλνουν για καύση. Ξέρετε γιατί; Γιατί δεν έχουμε, λέει, αποτεφρωτήρια. Δεν φτάνουν τα αποτεφρωτήριά μας και τα θάβουν.

Κυρία Υπουργέ, τα θάβουν. Το καταλαβαίνετε; Τα θάβουν με ευλογιά. Και δεν θα σας πω και τον τρόπο τον απάνθρωπο και βάρβαρο πώς γίνεται. Γίνεται με αναισθησία. Δεν τα σκοτώνετε. Τα αναισθητοποιείτε και τα πνίγετε μέσα στο έδαφος. Αυτό κάνει το Υπουργείο σας. Από 27 Φεβρουαρίου του 2025 τους λένε ότι θα πάρουν αποζημιώσεις για τις ζωοτροφές της περσινής χρονιάς και δεν έχουν πάρει ούτε ένα ευρώ οι αγρότες, οι κτηνοτρόφοι.

Η Κομισιόν, η ΕΛΓΟ, η ΔΗΜΗΤΡΑ, Ένωση Κτηνιάτρων πρότειναν εμβολιασμό μήνες πριν και δεν εμβολιάζεται τίποτα. Λέει ο κύριος Υπουργός ψευδόμενος σε κανάλι: Θα πάρουν 500 ευρώ αποζημίωση, ενώ οι αποζημιώσεις είναι 160 ευρώ μάξιμουμ και έχουν πάρει μόνο ενενήντα πέντε.

Σε άλλες χώρες σε ενάμιση μήνα, κυρία Κεραμέως, παίρνουν 400 ευρώ, με ευλογιά, όπως στην Ισπανία, την Πορτογαλία, τη Βουλγαρία.

Και, βέβαια, λέει και το αμίμητο: Αν εμβολιάσεις το ζωντανό σου για να το σώσεις, είναι παράνομο, λέει, είναι ποινικό. Και εγώ ρωτώ: Όταν δεν εμβολιάζεις τα ζώα και κολλάνε τα υπόλοιπα, δεν έχει ευθύνη ο Υπουργός και η Κυβέρνηση για αμέλεια εγκληματική εις βάρος της κτηνοτροφίας, εις βάρος των Ελλήνων κτηνοτρόφων;

(Χειροκροτήματα από την πτέρυγα της Ελληνικής Λύσης)

Όταν καταστρέφεις τους κτηνοτρόφους και κάνεις ζημιά 500 εκατομμυρίων ευρώ από αμέλεια θα πω εγώ, όχι από δόλο, δεν είναι εγκληματική αμέλεια, κυρία Κεραμέως; Είναι και παραείναι.

Τα χειρότερα είναι ότι μπούκαρε, λέει, ο ΟΛΑΦ σήμερα στον ΟΠΕΚΕΠΕ και χθες. Παναγιά μου. Και επειδή μάλλον -δεν λέω για την κ. Κεραμέως για να είμαστε ξεκάθαροι- κάποιοι είναι πολιτικοί απατεώνες, θα σας πούμε ένα πράγμα: Πείτε μας πότε θα πληρωθούν οι αγρότες. Κόψτε τον λαιμό σας και πληρώστε τους κτηνοτρόφους και τους αγρότες. Κόψτε τον λαιμό σας. Μην λέτε ψέματα συνεχώς.

(Χειροκροτήματα από την πτέρυγα της Ελληνικής Λύσης)

Και επειδή την απάτη την κάνατε επιστήμη, θα σας πω μια άλλη απάτη τώρα καινούρια, πάλι από την Κρήτη. Δυστυχώς, στην Κρήτη συμβαίνουν αυτά. Απάτη αλά ΟΠΕΚΕΠΕ με το πρόγραμμα «Αλλάζω θερμοσίφωνα». Η εφημερίδα «Νέα Κρήτη» αποκάλυψε: Ο μηχανισμός των παράνομων αγροτικών επιδοτήσεων μέσω των ΚΥΔ έχει εμπλακεί και στο πρόγραμμα «Ανακυκλώνω και αλλάζω θερμοσίφωνα».

Ρωτώ, λοιπόν, την Υπουργό. Ας ρωτήσει τον αρμόδιο αν ισχύει. Το είχα πει πριν έξι μήνες εδώ μέσα. Υπάρχει το βίντεο. Η διαδικασία γινόταν ηλεκτρονικά μέσω πλατφόρμας που έδινε vouchers. Δεν ήταν απαραίτητη η ταυτοπροσωπία ανάμεσα στο ΑΦΜ του αιτούντα και του αριθμού παρόχου ρεύματος. Οι αιτήσεις υποβάλλονταν στο όνομα ανύπαρκτων προσώπων χρησιμοποιώντας αριθμούς παροχής που ανήκαν σε άλλους.

Από την πλατφόρμα εγκρίνονταν οι αιτήσεις, χωρίς να γίνεται έλεγχος σε κανέναν. Η επιδότηση διανεμόταν μεταξύ του απατεώνα και του κυρίου που έκανε την απάτη.

Αυτοί είστε! Από 7.111 εγκεκριμένες αιτήσεις στην Κρήτη, το 60% κρίνεται ύποπτο! Και ρωτώ: Είναι αλήθεια όλα αυτά; Δεν απαντά ο Υπουργός. Και λέω: Είναι αυτό κράτος; Είναι αυτό το μεταρρυθμιστικό κράτος του κ. Μητσοτάκη; Τα ’χει μπερδεμένα τα μεταρρυθμιστικά ο Πρωθυπουργός στο μυαλό του, πολύ μπερδεμένα.

Και το ότι είναι μπερδεμένος αποδείχτηκε χθες. Για να στριμώξει τον δελφίνο τον Δένδια -άκου δελφίνος ο Δένδιας, εν πάση περιπτώσει, ας τον αφήσουμε τον άνθρωπο, έχει ψηφίσει τα πάντα, ό,τι υπάρχει και δεν υπάρχει το ψήφισε ο Δένδιας, τώρα είναι δελφίνος-, του έστειλε το μπαλάκι, την καυτή πατάτα για τον Άγνωστο Στρατιώτη. Όμως, τα βλέπει λίγο μπερδεμένα ο Πρωθυπουργός. Είπε ότι πρέπει να προστατευτεί ο χώρος του Αγνώστου Στρατιώτου.

Ποιος θα μπορούσε να διαφωνήσει με αυτή τη λογική; Δεν πιστεύω να υπάρχει άνθρωπος εδώ μέσα που μπορεί να διαφωνήσει με αυτό το επιχείρημα. Όμως, τι είπε ο Μητσοτάκης; «Η Αστυνομία δεν δύναται. Να πάει το Υπουργείο Εθνικής Άμυνας». Και ο άνθρωπος δεν γνώριζε ότι ο χώρος εδώ μπροστά δεν είναι του Υπουργού Άμυνας, είναι του Προέδρου της Δημοκρατίας!

Αυτός είναι ο Πρωθυπουργός σας! Είναι και άσχετος και επικίνδυνος γιατί δουλεύει για το κόμμα του και όχι για την Ελλάδα. Αυτό είναι το πρόβλημα!

(Χειροκροτήματα από την πτέρυγα της Ελληνικής Λύσης)

Και, από την άλλη, λέει ότι ο στρατός θα προστατεύσει το μνημείο του Αγνώστου Στρατιώτου.

Μισό λεπτό, ρε παιδιά, γιατί θα μπερδευτώ.

Ο στρατός, την προηγούμενη μέρα, οι Έλληνες υπαξιωματικοί ήταν απέξω. Βουρκωμένοι έλεγαν τον Εθνικό Ύμνο και έλεγαν ότι καταστρέφεται το στράτευμα. Και έρχεται την επόμενη ημέρα ο Πρωθυπουργός και λέει: «Βοηθήστε, εσείς του στρατεύματος, να επιλύσουμε το πρόβλημα που δεν μπορεί η Αστυνομία!». Πραγματικά, ο άνθρωπος είναι σε σύγχυση. Ας τον βοηθήσει κάποιος γιατί όλη η παράταξη εκτίθεται!

Και να σας πω και κάτι: Ενοχληθήκατε από τον κ. Ρούτσι; Πολύ; Ενοχληθήκατε; Όταν εσείς οι «μενουμευρώπηδες» τα κάνατε αυτά πάνω στον Άγνωστο Στρατιώτη, ήταν καλά; Πάνω στον Άγνωστο Στρατιώτη ήταν, πάνω! Ανέβαιναν πάνω σαν τα μυρμήγκια οι «μενουμευρώπηδες», οι νεοδημοκράτες, όλοι εδώ πέρα, επί Τσίπρα, επί ΣΥΡΙΖΑ. Ανέβαιναν επάνω, εδώ, στον Άγνωστο Στρατιώτη, οι «μενουμευρώπηδες», εσείς!

Όταν ο ίδιος ο Πρωθυπουργός στο μνημείο του Αγνώστου Στρατιώτου -δεν έχει και ζουμ η κάμερα να τον δείξω, για να γελάει και κάθε πικραμένος- γιατί ήθελε να προστατεύσει -λέει- το μνημείο του Αγνώστου Στρατιώτου, πήγε στο μνημείο του Αγνώστου Στρατιώτου στην Αλεξανδρούπολη και έδεσε τα κορδόνια του μπροστά στο μνημείο, αυτός ζητάει προστασία του μνημείου; Αυτός ο τύπος που δένει τα κορδόνια του μπροστά στο άγαλμα εδώ, στους στρατιωτικούς, θέλει να προστατεύσει το μνημείο του Αγνώστου Στρατιώτου!

Γελάνε και οι νεκροί πλέον με αυτά που κάνετε! Γελάνε και οι νεκροί! Τους ανασταίνετε από τα γέλια!

(Χειροκροτήματα από την πτέρυγα της Ελληνικής Λύσης)

Τώρα, μπορεί ο κ. Μπιμπίλας να στεναχωρηθεί, αλλά θα το πω, κύριε Μπιμπίλα μου. Όταν τα gay pride εδώ μπροστά τα έκαναν αυτά, οι παραδοσιακοί εδώ της Νέας Δημοκρατίας -δεν λέω για εσάς, μην μπερδεύεστε, εσείς είστε προοδευτικοί, είστε άλλο πράγμα!- …

**ΔΗΜΗΤΡΙΟΣ ΜΑΝΤΖΟΣ:** Έτσι μπράβο!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …οι παραδοσιακοί εδώ, οι πατριδο-ορθόδοξοι της Νέας Δημοκρατίας, «η Ορθοδοξία πάνω απ’ όλα», «πατρίς-θρησκεία-οικογένεια», τι έγιναν, ρε παιδιά, τότε; Πού ήταν ο Μητσοτάκης να πει ότι αυτό το πράγμα είναι τσαντίρ μαχαλά; Τσαντίρ μαχαλά το είχατε κάνει! Αλλά δεν μιλούσατε.

Γι’ αυτό σας λέω, κυρία Κεραμέως: Μην μπλέκετε με τη λογική, μην μπλέκετε με τη Λύση, θα εκτεθείτε και εσείς και όλη η Κυβέρνηση μαζί από εδώ. Διότι τα επιχειρήματα έρχονται και αποδομούν τα ευφυολογήματά σας.

(Χειροκροτήματα από την πτέρυγα της Ελληνικής Λύσης)

Δυστυχώς, όμως, η Ελλάδα πωλείται -δυστυχώς!- έναντι πινακίου φακής και αυτό, κύριοι συνάδελφοι της Νέας Δημοκρατίας, το λέτε success story. Ξένες εταιρείες δισεκατομμυριούχων έρχονται και αγοράζουν, με δήθεν επενδυτικά κεφάλαια, ελληνικές επιχειρήσεις. Τις εξαγοράζουν. Αγοράζουν τη γη μας, την πατρογονική γη και εστία που πολέμησαν οι παππούδες μας και οι γιαγιάδες μας για να είναι ελεύθεροι, τα σπίτια μας, τα νησιά μας, με golden visa, αφελληνίζοντας τα νησιά μας, αφελληνίζοντας τη Βόρεια Ελλάδα. Και αυτό το ονομάζουν «επένδυση» στη Νέα Δημοκρατία. Αυτό είναι οικονομική κατοχή με μάρκετινγκ. Οι κάτοικοι δεν μπορούν να πληρώνουν τα ενοίκια τους και φεύγουν από τα σπίτια και τα παίρνουν Κινέζοι, Τούρκοι, Βούλγαροι, Ρουμάνοι.

Και αναρωτιέμαι. Δάσκαλοι, νοσηλευτές φεύγουν από την Ελλάδα. Ξένοι με βαθιές τσέπες αγοράζουν τα πάντα στη χώρα μας. Αυτό το ονομάζει success story η Νέα Δημοκρατία. Τον εξοστρακισμό και τον αφανισμό της ελληνικής ιδιωτικής περιουσίας το ονομάζουν success story.

(Χειροκροτήματα από την πτέρυγα της Ελληνικής Λύσης)

Και να σας πω και κάτι ακόμη. Η ελληνική γη πωλείται σιωπηλά νόμιμα, με μια υπογραφή. Έρχεται ο Τούρκος, κύριε Μηταράκη, και αγοράζει οπουδήποτε, οτιδήποτε, με golden visa.

Για εμάς, την Ελληνική Λύση -και φαντάζομαι και για τους υπόλοιπους- κύριοι της Νέας Δημοκρατίας, η Ελλάς δεν πωλείται, δεν μεταβιβάζεται και κυρίως δεν είναι προϊόν! Καταλάβετέ το! Η γη μας είναι ιερή.

(Χειροκροτήματα από την πτέρυγα της Ελληνικής Λύσης)

Και πάμε τώρα σε αυτά που έγιναν χτες στη Γάζα. Καθίστε, κύριε, θα έχετε γέλιο τώρα, θα γελάσετε, θα χαμογελάσετε, γιατί χρειάζεται και λίγο γέλιο με τη Νέα Δημοκρατία, θα χαμογελάσετε, κύριε Μάντζο.

Ακούστε τώρα. Τη σφαλιάρα που έφαγε χθες ο Μητσοτάκης εκεί που πήγε στον Τραμπ, την άκουσαν μέχρι την Ουάσιγκτον. Και θα σας πω γιατί. Τραμπ για Ερντογάν: «Ο Ερντογάν έχει έναν από τους ισχυρότερους στρατούς στον κόσμο. Θέλουν να τον αφήσουν μόνο του. Είναι σκληρός τύπος, αλλά είναι φίλος μου και πάντα εκεί όταν τον χρειάζομαι. Μιλάω με τον Ερντογάν και δεν αποτυγχάνει ποτέ».

Τι κάνει λοιπόν ο Τραμπ; Βάζει ως επιτηρητή στη Γάζα τον Ερντογάν, στην Ανατολική Μεσόγειο τον Ερντογάν. Αυτή είναι η περήφανη εξωτερική πολιτική σας. Μαζί με το Κατάρ θα συμμετέχει στην ανοικοδόμηση της περιοχής και στην ασφάλεια της Ανατολικής Μεσογείου.

Ο δικός μας Πρωθυπουργός -δεν θα πω τι λέει η πιάτσα και τα social media-κατήντησε χειραψάκιας! Μια χειραψία να κάνω και ας πεθάνω! Το καταλαβαίνετε αυτό; Και ο Ερντογάν; Σουλτάνος τυχεράκιας! Γιατί είχε απέναντί του έναν Μητσοτάκη που του προσέφερε τη Διακήρυξη των Αθηνών, που ήταν ιταμή οπισθοχώρηση και ήταν το καλό παιδάκι!

(Χειροκροτήματα από την πτέρυγα της Ελληνικής Λύσης)

Και να σας πω και το χειρότερο, το χειρότερο! Το βίντεο το είδατε την ώρα που είπε ο κ. Τραμπ, κύριε Μάντζο, «υπάρχουν κάποιοι που δεν συμπαθώ καθόλου, αλλά δεν θα μάθετε ποιοι»; Πίσω ακριβώς ήταν ο Μητσοτάκης. Αν δείτε το βλέμμα του Πρωθυπουργού, αναρωτιέται -ο ίδιος του- αν εννοούσε αυτόν. Ε, δυστυχώς, αυτόν εννοούσε που τον έβριζε προεκλογικά συνεχώς, ότι δεν τον γουστάρει καθόλου!

(Χειροκροτήματα από την πτέρυγα της Ελληνικής Λύσης)

Όμως, αυτό θα το πληρώσει η Ελλάδα, δυστυχώς. Θα το πληρώσει, θα το πληρώσει ακριβά. Ήττες παντού.

Θέλετε να σας πω πόσο μπροστά είμαστε; Ρωτήστε τον κ. Δένδια, τον Υπουργό Άμυνας: Στα τουρκικά αεροδρόμια παρκάρουν ή δεν παρκάρουν έξι μαχητικά Rafale; Ρωτήστε τον Υπουργό Άμυνας, που τα ξέρει όλα! Έξι μαχητικά -σύμφωνα με τον γερμανικό Τύπο- Rafale του Κατάρ είναι παρκαρισμένα στην Τουρκία. Γιατί είναι παρκαρισμένα; Γιατί οι Τούρκοι τεχνικοί τα μελετούν, τα ερευνούν και έτσι ουσιαστικά το Κατάρ καρφώνει τα μυστικά των Rafale στους Τούρκους, το υπερόπλο που είχαμε. Και υπάρχει ολόκληρο το δημοσίευμα, αναδημοσίευση του γερμανικού Τύπου, στο «voicenews.gr». Μπορείτε να το παραλάβετε όσοι θέλετε.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει αναφορά και περιμένω τον Υπουργό Άμυνας να μας πει αν ισχύει αυτό ή δεν ισχύει. Γιατί αν ισχύει -που ισχύει, πιστέψτε με, δεν λένε οι Γερμανοί τίποτα τυχαία- σας είπα, θα σας πουν στο τέλος να γονατίσετε και θα κάτσετε στα τέσσερα, κύριοι. Θα σας το πουν. Θα σας το ζητήσουν και θα δώσετε και Eurofighter, θα δώσετε και τα πάντα για να παραμείνετε στην εξουσία.

Τα πάντα δεν είναι η εξουσία. Το ζητούμενο δεν είναι εξουσία για την εξουσία. Το ζητούμενο είναι η εξουσία για τη λαϊκή κυριαρχία και την εθνική ανεξαρτησία! Αυτή είναι η ποιοτική μας διαφορά με τη Νέα Δημοκρατία!

(Χειροκροτήματα από την πτέρυγα της Ελληνικής Λύσης)

Πάμε και στα Τέμπη. Κύριοι συνάδελφοι, να σας πω. Ξέρετε ότι είμαι ο μοναδικός Έλληνας Βουλευτής που για την ιστορία των Τεμπών εισέπραξα αγωγή 320.000 ευρώ από την κυρία της ΡΑΣ και ζητάει και τη φυλάκισή μου; Το ξέρει αυτό κανείς εδώ μέσα; Εγώ δεν το έχω πει ποτέ μου. Το λέω τώρα μετά από πάρα πολύ καιρό. Ζητά η κυρία της ΡΑΣ, που ήταν υπεύθυνη για τη σύμβαση 717 -για να βλέπετε και οι συνάδελφοι πώς συμπεριφερόμαστε εμείς-, την κράτησή μου και 320.000 ευρώ αγωγή, εδώ και δύο χρόνια! Δεν το είπα ποτέ. Δεν έχω επαγγελματική σχέση με τα Τέμπη. Δεν είμαι δικηγόρος εγώ, αλλά είμαι δικηγόρος της αλήθειας, είμαι δικηγόρος της αποκάλυψης του εγκλήματος των Τεμπών! Και θα πολεμήσω γι’ αυτό, γιατί θέλουν να μας φιμώσουν.

(Χειροκροτήματα από την πτέρυγα της Ελληνικής Λύσης)

Αύριο λοιπόν γίνεται μια δίκη το πρωί στη Λάρισα. Θα έρθουν οι κύριοι, ο Καπερνάρος και η παρέα του, ή θα έχει πάλι μια οσφυαλγία στη μέση; Ξέρετε, την πρώτη φορά είχε οσφυαλγία ο άνθρωπος. Ποιος είναι ο πιο εύκολος τρόπος να είσαι ρίψασπις; Έχεις οσφυαλγία, δεν πας στο δικαστήριο. Να δω αν αύριο το πρωί είναι εκεί και επίσης να δω εάν θα είναι και η Κυβέρνηση εκεί, το ελληνικό Δημόσιο, με πολιτική αγωγή να διεκδικήσει από την Interstar τον λόγο που δεν έδωσε τα κανονικά βίντεο. Να είναι εκεί πολιτική αγωγή! Δεν θα είναι, όμως. Δεν θα είναι!

Και να σας πω και κάτι -και κλείνω εδώ. Έγινε δυστύχημα στη Σλοβακία, κύριοι συνάδελφοι της Νέας Δημοκρατίας; Έγινε. Δύο τρένα συγκρούστηκαν μετωπικά; Έγινε. Είχαμε εκατό τραυματίες; Ναι. Είδατε καμία έκρηξη; Δεν υπήρχε έκρηξη. Τι υπήρχε όμως; Όλα τα βίντεο της διαδρομής -αυτά που εξαφάνισαν οι κύριοι που ήθελαν να συγκαλύψουν το έγκλημα. Βλέπετε, δεν λέω «ποιος», αλλά «αυτοί» που ήθελαν συγκαλύψουν το έγκλημα.

(Χειροκροτήματα από την πτέρυγα της Ελληνικής Λύσης)

Στη Σλοβακία υπάρχουν όλα τα βίντεο. Και άθελά του, ο λαλίστατος -γιατί το έχω πει χίλιες φορές: Ο πίνων μεθά, ο παίζων χάνει, ο ομιλών εκτίθεται- ο Άδωνις Γεωργιάδης σε μια απάντηση στον κ. Καραθανασόπουλο έκανε το ατυχές λάθος. Ξέρετε τι είπε; Είπε ότι για την έκρηξη έφταιγαν τα έλαια σιλικόνης. Αφού, λοιπόν, ο Αντιπρόεδρος της Νέας Δημοκρατίας υπονοεί ότι η έκρηξη οφείλεται στα έλαια σιλικόνης, γιατί δεν κάνει αγωγή το ελληνικό δημόσιο με εντολή της Κυβέρνησης στη Siemens και στη Bayer να ζητήσει αποζημιώσεις, εάν φταίνε τα έλαια σιλικόνης;

(Χειροκροτήματα από την πτέρυγα της Ελληνικής Λύσης)

Αλλιώς, και πάλι συγκάλυψη έχετε. Ο Άδωνις που, όταν μιλάει, νομίζει ότι απευθύνεται σε αφελείς και ανόητους. Δεν είναι έτσι και δεν το λέω εγώ. Ορίστε το tweet του, στο οποίο αναφέρεται σε αυτό που σας λέω, ότι φταίνε τα έλαια σιλικόνης. Το είπε μόνος του, τέλος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιμένω από τη Νέα Δημοκρατία να κάνει αγωγή.

Και θέλετε να σας πω γιατί θέλετε συγκάλυψη; Ακούστε, κύριε Μάντζο.

Στο Ευρωπαϊκό Κοινοβούλιο ζητάει η Αριστερά -πώς λέγεται; Ο κ. Παππάς της Αριστεράς, όχι ο Νίκος, ο άλλος της Αριστεράς, ο Παππας του ΣΥΡΙΖΑ- ζητάει να έρθει η Επιτροπή Αναφορών στην Ελλάδα να ελέγξει το αίτημα των Τεμπών. Το ζητάει όλη η αριστερή Ευρωομάδα.

Και βοηθούν: ο Μπελέρη -ο Μπελέρης ο γνωστός- έπιανε τη δική μας Ευρωομάδα του ESR να μην υπερψηφίσουμε. Τους υποσχόταν ο Μπελέρης, ο πατριώτης, ο Βορειοηπειρώτης που παράτησε τους Βορειοηπειρώτες ότι το ESR που ανήκει η Ελληνική Λύση δεν πρέπει να ψηφίσει. Να μην περάσει αυτή η ψηφοφορία και ό,τι ήθελαν τα υπόλοιπα κόμματα της Ευρωομάδας, οι Πολωνοί, οι Ισπανοί, οι συνάδελφοι, θα το έκανε το Ευρωπαϊκό Λαϊκό Κόμμα με εντολή από την Αθήνα.

Το καταγγείλαμε στο Ευρωπαϊκό Κοινοβούλιο. Το καταγγείλαμε στις τηλεοράσεις. Δεν θέλετε να αποκαλυφθεί η ιστορία. Ευτυχώς το ESR και ο Μανώλης Φράγκος το πέτυχαν. Και μπράβο στον κ. Παππά που κίνησε τη διαδικασία, γιατί εμείς είμαστε πάντοτε ακριβοδίκαιοι. Αλλά εάν δεν υπήρχε το ESR, δηλαδή, η Ελληνική Λύση, δεν θα ερχόταν εδώ τους επόμενους μήνες.

Και, λοιπόν, για να δείτε ποια είναι η διαφορά μας. Εμείς δεν λέμε ούτε Δεξιά ούτε Αριστερά. Έχει η Αριστερά δίκιο; Θα στηρίξουμε την Αριστερά. Έχει η Δεξιά; Θα στηρίξουμε τη Δεξιά. Έχει το Κέντρο; Θα στηρίξουμε το Κέντρο. Είμαστε η συνισταμένη της αλήθειας, η συνισταμένη των φτωχών Ελλήνων. Η δύναμη η υγιής, η δύναμη η πατριωτική. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Και κλείνω με αυτό.

Κυρία Υπουργέ, φέρνετε δεκατρείς ώρες εργασία. Για εμάς οι εργαζόμενοι δεν είναι δούλοι. Οι εργαζόμενοι θέλουν καλύτερους μισθούς. Θέλουν περισσότερο χρόνο με την οικογένειά τους, όπως θέλετε και εσείς και εγώ, φαντάζομαι. Θέλουν περισσότερο χρόνο για τον εαυτό τους. Θέλουν περισσότερο χρόνο για να απολαύσουν τη ζωή τους. Αυτό δεν γίνεται πραγματικότητα με το νομοσχέδιό σας. Αυτό είναι ο εφιάλτης όλων όσων είπα.

Πραγματικότητα θα γίνει, εάν στο τιμόνι της χώρας και στη δική σας καρέκλα καθίσει ο κ. Βιλιάρδος και φέρει νόμους φιλεργατικούς και όχι αντεργατικούς και αντιλαϊκούς. Και λέω και ονόματα. Εμείς θα στηρίξουμε την ψυχική υγεία των πολιτών. Θα προσφέρουμε καλύτερη ποιότητα ζωής, γιατί έχουμε πρόγραμμα. Έχουμε σχέδιο τετρακόσιες σελίδες που μπορεί να το βρει οποιοσδήποτε θέλει -έτσι κι αλλιώς, πολλοί αντιγράφετε από εκεί μέσα. Υπάρχουν κόμματα και υποκομματίδια που αντιγράφουν από εκεί μέσα ό,τι λέμε. Αυτό δεν είναι μια απλή, μια μικρή αλλαγή. Είναι μια τεράστια ανασχεδίαση του τρόπου που βλέπουμε την εργασία και τον εργαζόμενο.

(Χειροκροτήματα από την πτέρυγα της Ελληνικής Λύσης)

Εκεί είναι η διαφορά μας, ότι τον βλέπουμε ως άνθρωπο, γιατί είναι άνθρωπος. Αυτό είναι περισσότερο από μία αλλαγή. Είναι μια θεμελιώδης αλλαγή που έχει στο επίκεντρο τον άνθρωπο, την εργασία και την προσφορά στην ίδια την κοινωνία. Αυτή είναι η διαφορετική ευαισθησία μας, στον τρόπο προσεγγίζουμε τον άνθρωπο και τη ζωή.

(Χειροκροτήματα από την πτέρυγα της Ελληνικής Λύσης)

Ο άνθρωπος, λοιπόν, δεν είναι res, δεν είναι πράγμα και απευθυνόμαστε στους Έλληνες. Και θα πω μια αλήθεια και μπορεί να στεναχωρηθούν πολλοί εδώ μέσα. Η μοναδική πολιτική σταθερά αυτή τη στιγμή στο πολιτικό προσωπικό της χώρας, μπορεί να μην αρέσει σε πολλούς, αλλά είναι η Ελληνική Λύση. Είμαστε η πολιτική σταθερά, είμαστε το βαρόμετρο του πολιτικού κόσμου. Και γιατί το λέω αυτό; Διότι διαφέρουμε σε δύο-τρία χαρακτηριστικά.

Πρώτον, στα επιχειρήματα. Δεύτερον, στο πρόγραμμα. Και τρίτον και σημαντικότερο. Στη Νέα Δημοκρατία είναι η κινούμενη άμμος, στην οποία είναι ο δελφίνος ο Πιερρακάκης, ο δελφίνος ο Δένδιας, πάει να σφινώσει πάλι ο Άδωνις, να τρυπώσει σαν τον Βουτσά. Είναι αυτοί οι δελφίνοι, έχετε ανακατοσούρες. Στο δε ΠΑΣΟΚ έχουν τα δικά τους προβλήματα, στον ΣΥΡΙΖΑ το ίδιο. Όλοι έχουν τα προβλήματά τους. Εύχομαι να τα ξεπεράσετε όλοι σας. Όμως εμείς δεν έχουμε προβλήματα, δεν θα έχουμε προβλήματα, γιατί είμαστε ένα κόμμα με σχέδιο, πρόγραμμα, επιχειρήματα.

(Χειροκροτήματα από την πτέρυγα της Ελληνικής Λύσης)

Και επειδή ο πατριωτικός, εθνικός, κοινωνικός, λαϊκός χώρος απέκτησε αυτό που λέω «τον δικό του πόλο» που ενώνει Αριστερά και Δεξιά -ιδεολογίες του 20ου αιώνος, πάμε για 21ο αιώνα- εμείς λέμε ότι αγκαλιάζουμε όλους τους Έλληνες είτε αριστερούς και δεξιούς. Αρκεί να είναι πατριώτες. Αρκεί να αγαπούν το γένος και το έθνος των Ελλήνων. Αρκεί να μην υπηρετούν την πλουτοκρατία, την ολιγαρχία, τους φεουδάρχες. Να υπηρετούν την κοινωνία. Αγκαλιάζουμε, λοιπόν, τους Έλληνες.

Η μόνη σταθερά και η μόνη σταθερή πολιτική είναι αυτή της Ελληνικής Λύσης. Η δύναμη της Ελλάδος για την οριστική ανάκτηση αυτής της χώρας είναι η δύναμή μας, είναι οι Έλληνες. Για την Ελλάδα και τους Έλληνες, πρώτα η Ελλάδα, πρώτα οι Έλληνες, όχι οι πλουτοκράτες.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον Πρόεδρο της Ελληνικής Λύσης, τον κ. Βελόπουλο.

Μπαίνουμε τώρα στον κατάλογο των ομιλητών.

Πρέπει απλώς να ξέρετε ότι είναι εγγεγραμμένο ενενήντα συνάδελφοι. Αυτό σημαίνει ότι πρέπει να αρχίσουμε σιγά-σιγά, γιατί και η Βουλή είναι Βουλή των Βουλευτών και πρέπει αυτό κάποτε να γίνεται πράξη.

Καλείται στο Βήμα ο Βουλευτής της Νέας Δημοκρατίας ο κ. Διονύσιος Ακτύπης.

Κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα συζητούμε ένα νομοσχέδιο που έρχεται να συνεχίσει και να ενισχύσει μια πορεία σταθερής και κοινωνικά δίκαιης ανάπτυξης, μια πορεία που έχει στο επίκεντρό της τον εργαζόμενο, την επιχείρηση, την οικογένεια και, τελικά, τον ίδιο τον άνθρωπο. Από την πρώτη μέρα που αναλάβαμε τη διακυβέρνηση της χώρας θέσαμε ως στρατηγικό μας στόχο τη δημιουργία περισσότερων, καλύτερα αμειβόμενων και ασφαλών θέσεων εργασίας.

Και δεν το λέμε απλώς, το αποδεικνύουν οι αριθμοί. Από το 2019, κάτω από αντίξοες συνθήκες αποδείξαμε τι σημαίνει πολιτική βούληση με κοινωνική ευαισθησία. Μειώσαμε την ανεργία στο χαμηλότερο σημείο των τελευταίων δεκαοκτώ ετών, στο 8% από 17,8% που ήταν πριν από έξι χρόνια. Δημιουργήσαμε πάνω από 500.000 νέες θέσεις εργασίας. Αυξήσαμε τον κατώτατο μισθό κατά 35% και τον μέσο μισθό κατά 28%. Και συνεχίζουμε σταθερά με στόχο τα 950 ευρώ κατώτατο μισθό και τα 1.500 ευρώ μέσο μισθό έως το 2027.

Μιλάμε για πραγματικές βελτιώσεις και όχι θεωρητικές υποσχέσεις. Στηρίξαμε έμπρακτα τον εργαζόμενο σε όλα τα επίπεδα. Μειώσαμε τις ασφαλιστικές εισφορές κατά 5,5 ποσοστιαίες μονάδες, η μεγαλύτερη μείωση σε όλη την Ευρώπη. Καταργήσαμε τις προσαυξήσεις εισφορών για υπερωρίες, νυχτερινά και αργίες, αυξάνοντας τα καθαρά εισοδήματα και ενισχύοντας τα ασφαλιστικά ταμεία. Εφαρμόσαμε την ψηφιακή κάρτα εργασίας για 1.850.000 εργαζόμενους προσφέροντας διαφάνεια, δικαιοσύνη και προστασία.

Αυτές οι πολιτικές έχουν ήδη αποτέλεσμα. Μόνο τους πρώτους οκτώ μήνες του 2025 καταγράφηκαν 1,8 εκατομμύρια περισσότερες δηλωμένες υπερωρίες. Αυτό σημαίνει λιγότερη αδήλωτη εργασία, μεγαλύτερες αμοιβές και πιο υγιή ανταγωνισμό. Και σήμερα, με το νομοσχέδιο αυτό κάνουμε ένα ακόμα αποφασιστικό βήμα προς μια δίκαιη, σύγχρονη και ανθρώπινη αγορά εργασίας.

Κυρίες και κύριοι συνάδελφοι, το νομοσχέδιο στηρίζεται σε τρεις βασικούς άξονες. Πρώτον, προστασία και ενδυνάμωση των εργαζομένων. Δεύτερον, απλοποίηση και διευκόλυνση για τις επιχειρήσεις. Τρίτον, εκσυγχρονισμός του θεσμικού πλαισίου της εργασίας.

Δεν είναι ένα νομοσχέδιο που γράφτηκε πίσω από κλειστές πόρτες. Είναι προϊόν δημόσιου διαλόγου και κοινωνικής συμμετοχής. Περισσότερες από σαράντα πέντε προτάσεις κοινωνικών εταίρων και πολιτών ενσωματώθηκαν μετά τη διαβούλευση.

Αυτό σημαίνει δημοκρατική νομιμοποίηση και κοινωνικό αποτύπωμα.

Θέλω, όμως, να σταθώ σε κάποια πολύ σημαντικά σημεία που σκοπίμως οι συνάδελφοι της Αντιπολίτευσης, μη έχοντας ουσιαστικές πολιτικές προτάσεις, αρέσκονται, στα αόριστα, στα παράλογα και στη διαστρέβλωση της ουσίας. Ας δούμε λοιπόν κάποια πράγματα για να τα ακούσει ο ελληνικός λαός.

Το νομοσχέδιο περιλαμβάνει ρυθμίσεις υπέρ των εργαζομένων. Πρώτα απ’ όλα στηρίζουμε την οικογένεια και τη μητρότητα. Το επίδομα γονικής άδειας γίνεται αφορολόγητο, ανεκχώρητο και ακατάσχετο. Το επίδομα κυοφορίας και λοχείας επεκτείνεται σε περισσότερες γυναίκες, ακόμη και αν έχουν αλλάξει εργοδότη ή ταμείο. Η άδεια μητρότητας πλέον χορηγείται και στις ανάδοχες μητέρες. Γιατί για εμάς η στήριξη της οικογένειας δεν είναι προνόμιο, αλλά υποχρέωση του κράτους.

Διευκολύνουμε, επίσης, τη συμφιλίωση επαγγελματικής και προσωπικής ζωής. Δίνουμε τη δυνατότητα τετραήμερης εργασίας καθ’ όλη τη διάρκεια του έτους, ιδίως για γονείς. Επιτρέπουμε στον εργαζόμενο να κατανέμει την άδειά του, όπως τον εξυπηρετεί, για να μπορεί να προσαρμόζει την εργασία στις ανάγκες της ζωής του, όχι το αντίστροφο. Ενισχύουμε την ασφάλεια και την υγεία στην εργασία με την εφαρμογή του ψηφιακού συστήματος «ΗΡΙΔΑΝΟΣ», τον υποχρεωτικό συντονιστή υγείας και ασφάλειας σε τεχνικά έργα και τη θεσμοθέτηση μαθημάτων πρώτων βοηθειών σε κάθε επιχείρηση.

Να μας πουν, λοιπόν, οι συνάδελφοι της Αντιπολίτευσης αν διαφωνούν με όλα αυτά.

Πάμε παρακάτω. Διαφάνεια και δικαιοσύνη: Η ψηφιακή κάρτα εργασίας ενισχύεται ακόμα περισσότερο. Προβλέπεται ευέλικτη προσέλευση έως 120 λεπτά με συμφωνία εργαζόμενου και εργοδότη. Ορίζεται ρητά ότι απαγορεύεται κάθε μείωση αποδοχών μετά την εφαρμογή της κάρτας, ενώ ο εργαζόμενος αποκτά τη δυνατότητα να δηλώνει μόνος του την αποχώρησή του μέσω του ΕΡΓΑΝΗ ΙΙ. Πρόκειται για σημαντικές τομές, που ενισχύουν τη διαφάνεια και την αξιοπρέπεια στην εργασία.

Το ίδιο συμβαίνει και με τη μείωση γραφειοκρατίας και την ενίσχυση επιχειρήσεων. Καταργούνται παρωχημένα έντυπα και διαδικασίες, Ε4, Ε11, βιβλία αδειών. Καθιερώνεται fast track διαδικασία προσλήψεων για επείγουσες ανάγκες. Δημιουργείται νέα εφαρμογή για επιχειρήσεις, που μειώνει το κόστος και απλοποιεί τη διαχείριση προσωπικού. Έτσι η αγορά εργασίας γίνεται πιο ευέλικτη, πιο λειτουργική και πιο δίκαιη.

Τώρα ας πάμε και στο βασικό, για το περιβόητο 13ωρο. Κυρίες και κύριοι συνάδελφοι, η μακρά περίοδος με τα ανέξοδα αριστερά πολιτικά παραμύθια έχει τελειώσει και πιθανόν δεν το έχετε καταλάβει. Το είχε πει εξαιρετικά ο Στέλιος Ράμφος και το αναφέρω ξανά για να το εμπεδώσετε, όχι μόνο εσείς αλλά και ο ελληνικός λαός. Η υποτιθέμενη δύναμη της αριστερής ιδεολογίας είναι ότι συμπλέει με τις αδυναμίες του ανθρώπου και προσφέρει την παραμυθία της συμπόνιας. Και αυτό αρέσει ως αναλγητικό σε πολλούς. Δεν είναι, όμως, έτσι, γιατί η χρονική προοπτική της είναι μικρή και στο τέλος η διάψευση προκαλεί περισσότερο πόνο από την προηγούμενη κατάσταση.

Έτσι λοιπόν και σήμερα ακούστηκαν πολλά, αλλά η αλήθεια είναι απλή. Κανένα 13ωρο δεν θεσμοθετείται. Η δυνατότητα εργασίας έως 13 ώρες ημερησίως υπήρχε ήδη, όταν κάποιος εργαζόταν σε δύο ή περισσότερους εργοδότες. Τώρα διορθώνουμε αυτή τη στρέβλωση και επιτρέπουμε μόνο με τη συναίνεση του εργαζόμενου και με 40% προσαύξηση να καλυφθεί η ανάγκη στον ίδιο εργοδότη μόνο έως 37 ημέρες τον χρόνο. Δεν αλλάζει το 8ωρο, δεν αλλάζει η 11ωρη παύση, δεν αλλάζει το όριο των 48 ωρών εβδομαδιαίως. Αντίθετα ενισχύεται η αμοιβή, η ελευθερία επιλογής και η διαπραγματευτική ισχύς του εργαζομένου.

Και να σημειωθεί ότι ενσωματώσαμε πρόταση που προβλέπει ότι όποιος εργαζόμενος αρνηθεί υπερωριακή εργασία, δεν μπορεί να υφίσταται καμία δυσμενή διάκριση. Αυτή είναι η ουσία της κοινωνικής διαβούλευσης, να ακούμε και να βελτιώνουμε.

Κυρίες και κύριοι συνάδελφοι, το νομοσχέδιο είναι κοινωνικό, προοδευτικό και ρεαλιστικό. Ενισχύει τον εργαζόμενο, διευκολύνει τον επιχειρηματία ενδυναμώνει, την οικονομία. Αποδεικνύει ότι όταν υπάρχει πολιτική βούληση, μεταρρύθμιση και κοινωνική ευαισθησία μπορούν να συνυπάρξουν. Η δίκαιη εργασία δεν είναι απλώς ένας τίτλος νομοσχεδίου, είναι πολιτική πυξίδα. Είναι η έμπρακτη απόδειξη ότι αυτή η Κυβέρνηση νομοθετεί για τους πολλούς, όχι για τους λίγους. Η Ελλάδα του 2025 δεν είναι πια η Ελλάδα της κρίσης και της ανασφάλειας. Είναι η Ελλάδα που δημιουργεί, προοδεύει και νομοθετεί με δικαιοσύνη και ανθρωπιά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ακτύπη και για τη συνέπεια στον χρόνο.

Και καλείται στο Βήμα η συνάδελφος Βουλευτής από το ΠΑΣΟΚ-Κίνημα Αλλαγής, η κ. Ράνια Θρασκιά. Και αμέσως μετά είναι ο κ. Μπάρκας.

Ορίστε, κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κυρίες και κύριοι Βουλευτές, διαβάζω τον τίτλο του νομοσχεδίου που συζητούμε σήμερα. «Δίκαιη Εργασία για Όλους: Απλοποίηση της Νομοθεσίας - Στήριξη στον Εργαζόμενο - Προστασία στην Πράξη - Συνταξιοδοτικές ρυθμίσεις». Και ακριβώς εδώ είναι που οι λέξεις χάνουν το νόημά τους.

«Δίκαιη εργασία για όλους». Πώς θα την νοηματοδοτούσε κανείς; Πλήρης και καλά αμειβόμενη εργασία για όλους, προστασία των εργασιακών δικαιωμάτων που κατακτήθηκαν με αγώνες, ενίσχυση των συλλογικών συμβάσεων εργασίας, εφαρμογή εθνικής στρατηγικής για την υγεία και την ασφάλεια στην εργασία, χάραξη και υλοποίηση πολιτικών που θα στοχεύουν στην ευεξία των εργαζομένων και στη διασφάλιση ενός εργασιακού περιβάλλοντος που θα επιτρέπει την εξισορρόπηση της προσωπικής και επαγγελματικής ζωής, αξιοπρεπείς συντάξεις.

Προς την εντελώς αντίθετη κατεύθυνση και συνεχίζοντας την πολιτική της πλήρους απορρύθμισης των εργασιακών σχέσεων, η Κυβέρνηση της Νέας Δημοκρατίας δίνει με το παρόν νομοσχέδιο τη χαριστική βολή στο εργατικό δίκαιο, δημιουργώντας μια αγορά εργασίας όπου κυριαρχεί η εκμετάλλευση, η υπερεργασία και η εξουθένωση των εργαζομένων.

Ο Έλληνας εργαζόμενος σήμερα κατέχει πρωτιές ως προς τις ώρες εργασίας. Φυσικά αγνοούνται τα στατιστικά στοιχεία, που καταγράφουν σχεδόν 750.000 θανάτους ετησίως στον κόσμο λόγω υπερεργασίας, καθιστώντας την ως ένα κρίσιμο πρόβλημα δημόσιας υγείας, καθώς και οι σχετικές μελέτες του Παγκόσμιου Οργανισμού Υγείας και του διεθνούς Οργανισμού Εργασίας βάσει των οποίων οι πολλές ώρες εργασίας μπορεί να αυξήσουν τον κίνδυνο θανάτου.

Ο Έλληνας εργαζόμενος σήμερα βρίσκεται στις κατώτερες θέσεις ως προς τις μισθολογικές απολαβές, την παραγωγικότητα, την ποιότητα του χρόνου εργασίας, αλλά και την ισορροπία μεταξύ προσωπικής και επαγγελματικής ζωής. Είναι απροστάτευτος από κάθε επαγγελματικό κίνδυνο.

Ποια είναι λοιπόν η στήριξη στον εργαζόμενο και πώς αποτυπώνεται η προστασία στην πράξη που ευαγγελίζεται η Κυβέρνησή σας; Με τη νομιμοποίηση της δυνατότητας απασχόλησης δεκατριών ωρών ημερησίως σε έναν εργοδότη και με πρόσχημα την ευελιξία, καταλύοντας επισήμως το 8ωρο και την 11ωρη ανάπαυση; Με τις υπερωρίες και στην εκ περιτροπής ακόμη εργασία; Με την εισαγωγή του όρου «χρόνος προετοιμασίας» στο χώρο εργασίας από 10 λεπτά έως 2 ώρες, που δίνουν τη δυνατότητα στους εργοδότες να μεταβάλλουν άτυπα το ωράριο εργασίας και να αφήνουν απλήρωτες υπερωρίες; Με τη δυνατότητα, επίσης, στους εργοδότες να κάνουν fast track προσλήψεις μέσω ειδικής εφαρμογής κινητού για την κάλυψη έκτακτων αναγκών προσωπικού; Με τη θέσπιση της υπερευέλικτης μορφής εργασίας των διήμερων ανά εβδομάδα, που κλείνει το μάτι σε καταχρηστικές πρακτικές ή με την κατάτμηση του χρονικού διαστήματος των αδειών; Και αυτές είναι μόνο κάποιες από τις ρυθμίσεις που φέρνετε.

Η ποιότητα στην εργασία, αγαπητοί συνάδελφοι, δεν οφείλει να προϋποθέτει μόνο ένα αξιοπρεπές και ασφαλές εισόδημα, αλλά και να εγγυάται την καλή σωματική και ψυχική υγεία, τις ευκαιρίες της επαγγελματικής εξέλιξης και την κατάλληλη ισορροπία μεταξύ επαγγελματικής και οικογενειακής ζωής. Και δυστυχώς, οι διατάξεις του παρόντος νομοσχεδίου δεν συνηγορούν σε τίποτα απ’ αυτά.

Φέρνετε μια σειρά ρυθμίσεων για την υγεία και την ασφάλεια στην εργασία, που δεν ανταποκρίνεται στα πραγματικά προβλήματα των εργαζομένων. Είναι δυσανάλογη του τραγικού απολογισμού των τελευταίων χρόνων σχετικά με τα εργατικά ατυχήματα και δυστυχήματα.

Όσο δε για την ψυχική υγεία των εργαζομένων, αυτή πάει περίπατο. Έρευνες η μία μετά την άλλη καταγράφουν τα ολοένα και πιο ανησυχητικά επιστημονικά ευρήματα για την ψυχική υγεία και την ευεξία των εργαζομένων στη χώρα μας. Ιδιαίτερα αυξημένα συμπτώματα κατάθλιψης, άγχους, θυμού, απελπισίας και αισθήματος αβοηθητότητας, ποσοστό άνω του 50% μαρτυρά επαγγελματική εξουθένωση και φυσικά οι γυναίκες να είναι πάντα πιο επιβαρυμένες σε όλες τις μεταβλητές.

Και εδώ τίθεται εμφατικά η εξαιρετική αναγκαιότητα της αντιμετώπισης των ψυχοκοινωνικών κινδύνων στην εργασία, η ανάγκη χάραξης πολιτικών που θα ενισχύσουν την ψυχοκοινωνική θέση των εργαζομένων και κατ’ επέκταση την ανθεκτικότητά τους και η λήψη ειδικής μέριμνας για τις γυναίκες, διασφαλίζοντας επιτέλους ένα περιβάλλον ασφάλειας, δημιουργώντας κουλτούρα μηδενικής ανοχής σε οποιαδήποτε μορφή βίας και σπάζοντας τις γυάλινες οροφές.

Αντ’ αυτού, εσείς υπονομεύετε διαρκώς την οικογενειακή και προσωπική ζωή, την υγεία και την ασφάλεια και αναγκάζετε τους εργαζόμενους προκειμένου να τα βγάλουν πέρα, να εργάζονται καθημερινά 13ώρα, που γίνονται 15ωρα και 16ωρα μακριά από το σπίτι, την οικογένεια και τους αγαπημένους τους, αν συνυπολογίσουμε και τον χρόνο που απαιτείται για την μετακίνηση από και προς την εργασία τους.

Μας λέτε, βέβαια, με μεγάλη ευκολία πως η δεκατριάωρη απασχόληση αφορά μόνο τριάντα επτά ημέρες. Έχετε, στα αλήθεια, αναλογιστεί τι σημαίνουν αυτές οι τριάντα επτά εργάσιμες μέρες για μία οικογένεια, όποια μορφή και αν έχει αυτή; Έχετε αναλογιστεί τι σημαίνει απουσία, για παράδειγμα, δύο γονέων για εβδομήντα τέσσερις ημέρες, δηλαδή για δυόμισι μήνες από το σπίτι ή η απουσία ενός μονογονέα από τη φροντίδα των παιδιών, των ηλικιωμένων, από προσωπικές και οικογενειακές στιγμές;

Κι εδώ ανοίγετε ταυτόχρονα και το μεγάλο κεφάλαιο των οικογενειακών πολιτικών! Στη χώρα μας, αντί, δυστυχώς, να λαμβάνονται ουσιαστικά μέτρα για τη συμφιλίωση μεταξύ της επαγγελματικής, οικογενειακής και προσωπικής ζωής, η Κυβέρνησή σας επιλέγει ξεκάθαρα τη διάσταση. Η ελλιπής χρηματοδότηση, η έλλειψη θέσεων σε βρεφονηπιακούς σταθμούς, ο αποκλεισμός χιλιάδων παιδιών από τα Κέντρα Δημιουργικής Απασχόλησης και άλλων τόσων παιδιών που κινδυνεύουν να μείνουν εκτός του Ολοήμερου Προγράμματος, εξαιτίας των διατάξεων που φέρνετε, οι αδυναμίες του προγράμματος «Νταντάδες της Γειτονιάς» είναι λίγα μόνο παραδείγματα που επιβεβαιώνουν ότι η Κυβέρνησή σας στέκεται μονίμως απέναντι από τις πραγματικές ανάγκες των γονέων.

Πώς είναι δυνατόν με δεδομένη αυτήν την ένδεια των οικογενειακών πολιτικών, όταν υπάρχουν ανασφαλείς εργαζόμενοι, νέα ζευγάρια χωρίς σπίτι, όταν δεν παρέχονται αποτελεσματικές υπηρεσίες και οφέλη σε όσους επιθυμούν να αποκτήσουν παιδιά, να μιλάτε για το δημογραφικό; Έχετε, στα αλήθεια, αναλογιστεί τι σημαίνουν αυτές οι τριάντα επτά εργάσιμες μέρες για την ποιότητα ζωής και ποιος είναι ο αληθινός τους αντίκτυπος στην καθημερινότητα, σε μια καθημερινότητα που τα μέλη της οικογένειας εργάζονται σκληρά, χωρίς να αμείβονται καν όπως θα έπρεπε, που οι συντάξεις δεν αρκούν, όπου καταπατώνται τα δικαιώματα και κάθε έννοια ποιότητας στην εργασία;

Έχετε αναλογιστεί τι αντίκτυπο έχει αυτό στα παιδιά που βλέπουν τους γονείς τους εξουθενωμένους, τους κηδεμόνες και τους φροντιστές τους να καταβάλλουν υπερπροσπάθεια να είναι παρόντες, αδύναμους να περνούν ποιοτικό χρόνο μαζί τους, με ό,τι αυτό συνεπάγεται για την ψυχοσύνθεση και την ομαλή ψυχική και διανοητική τους ανάπτυξη; Και μετά απορούμε -εσείς απορείτε υποκριτικά- για τη βία που αγγίζει κάθε πτυχή στη ζωή μας, για τη βία που είναι στα σπίτια, που είναι στα σχολεία, που είναι στην εργασία, που είναι παντού στην κοινωνία μας, για την αύξηση του άγχους, των ψυχικών διαταραχών, της αυτοκτονικότητας!

Έχετε, στα αλήθεια, αναλογιστεί πόσο πιο οδυνηρά θα πλήξουν αυτές οι τριάντα επτά εργάσιμες μέρες τους συμπολίτες μας με αναπηρία, που έχουν ακόμα μεγαλύτερη δυσκολία να ανταποκριθούν σε εξαντλητικά ωράρια εργασίας;

Κυρίες και κύριοι Βουλευτές, τη στιγμή που άλλες χώρες φωτίζουν έναν άλλο δρόμο, με μειωμένο ωράριο εργασίας, με λιγότερο άγχος, μακριά από το «burnout», με αποσύνδεση της τηλεργασίας από την εικοσιτετράωρη διαθεσιμότητα, στην Ελλάδα των πολλαπλών κρίσεων το εργασιακό νομοσχέδιο που φέρνετε σήμερα προς ψήφιση μας γυρνάει δεκαετίες πίσω. Σήμερα νομοθετείτε τον στραγγαλισμό της χαράς και της ποιότητας στη ζωή των ανθρώπων και κλείνετε τα μάτια και τα αυτιά σας στους χιλιάδες εργαζόμενους που βρίσκονται στον δρόμο και διαδηλώνουν.

Εμείς μαζί τους θα είμαστε να διεκδικούμε ένα πλέγμα προστασίας των εργαζομένων, ένα ισχυρό κοινωνικό κράτος. Στο ΠΑΣΟΚ - Κίνημα Αλλαγής έχουμε σαφείς και ρεαλιστικές θέσεις και προτάσεις για την ενίσχυση των συνταξιούχων και των εργαζομένων. Για ακόμα μια φορά θα επιμείνουμε στην ενίσχυση των συλλογικών συμβάσεων εργασίας, στην υποχρεωτικότητα και στην καθολική εφαρμογή τους, καθώς και στην επαναφορά του δικαιώματος μονομερούς προσφυγής στη διαιτησία και επέκτασης της μετενέργειας. Έχουμε καταθέσει, άλλωστε, τροπολογία και σας ζητούμε να την κάνετε δεκτή.

Η Νέα Δημοκρατία επιχειρεί μια στροφή προς την εξουθένωση. Το ΠΑΣΟΚ - Κίνημα Αλλαγής εγγυάται μια στροφή προς την ευημερία, μια Ελλάδα για όλους.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Θρασκιά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τέσσερις συνοδοί εκπαιδευτικοί από το 3ο Γυμνάσιο Πύργου Ηλείας.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Καλείται τώρα στο Βήμα ο Βουλευτής του ΣΥΡΙΖΑ - Προοδευτική Συμμαχία κ. Κώστας Μπάρκας.

Ορίστε, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αγαπητά παιδιά, που μας παρακολουθείτε σήμερα στην Ολομέλεια, θέλω να πω ότι το σύστημα το οποίο διοικείται από την Κυβέρνηση της Νέας Δημοκρατίας και με επικεφαλής τον Κυριάκο Μητσοτάκη ως Πρωθυπουργό της χώρας, έχει πληγεί άσχημα από τον αγώνα ενός πατέρα ο οποίος ζητούσε εναγωνίως να γίνουν δεκτά τα αιτήματά του, τα οποία νομίμως διεκδικούσε. Ο Πάνος Ρούτσι έριξε μια τεράστια γροθιά και νίκησε ένα σύστημα το οποίο προσπάθησε να κακοχαρακτηρίσει αυτόν τον πατέρα, τον αγώνα του Πάνου Ρούτσι, ο οποίος μόνο και μόνο στη μνήμη του αδικοχαμένου παιδιού του, πριν από δυόμισι χρόνια, στο έγκλημα των Τεμπών, διεκδικούσε να μάθει την αλήθεια. Ο Πάνος Ρούτσι ό,τι ήταν να χάσει, το έχασε πριν από δυόμισι χρόνια. Έχασε το παιδί του. Όμως, στη μνήμη του και προσπαθώντας να βρει την ηρεμία του κατάφερε να νικήσει το σύστημα Μητσοτάκη.

Το σύστημα Μητσοτάκη τι προσπαθεί τώρα να κάνει; Αυτό προσπαθεί να απογυμνώσει, αν θέλετε, τον αγώνα του ανθρώπου αυτού, λέγοντας ότι πλέον το Μνημείο του Αγνώστου Στρατιώτη, ένα μνημείο το οποίο βρίσκεται εκεί για να θυμίζει τους αγώνες πολλών Ελλήνων, ανώνυμων Ελλήνων, οι οποίοι έδωσαν τη ζωή τους στη μάχη εναντίον εχθρών της χώρας, θα το φυλάσσει ο στρατός.

Όποιος και αν το φυλάξει από εδώ και πέρα, σε όποιον και αν δώσετε τη δυνατότητα να φυλάσσει το Μνημείο του Αγνώστου Στρατιώτη, ο Πάνος Ρούτσι σάς νίκησε, σας έριξε στα σκοινιά, κατάφερε να αναδείξει τις δικές σας αδυναμίες, σας κέρδισε, αφού στην αρχή λέγατε ότι πήγαινε να τρώει στη Μεγάλη Βρετανία, ότι δεν έκανε απεργία πείνας. Κατάφερε να κερδίσει το σύστημά σας και θα είναι η μορφή αυτή η οποία θα δείχνει συνέχεια τα δόντια της απέναντι στο δικό σας σύστημα.

Ξέρετε, η Νέα Δημοκρατία δεν έχει προέλθει από παρθενογένεση. Η Νέα Δημοκρατία είναι η Κυβέρνηση εκείνη η οποία βρέθηκε το 2012-2014 στη διακυβέρνηση της χώρας -κυρία Ευθυμίου, μιας και είστε και εργατολόγος- και ψήφισε μνημονιακούς νόμους που αφορούσαν, για παράδειγμα, την εργασία με πληρωμή έως είκοσι πέντε ετών των παιδιών με τον υποκατώτατο μισθό.

Βλέπω ότι πίσω σας έχετε και συνεργάτες δικηγόρους, οι οποίοι, κυρία Ευθυμίου, μέχρι τότε πληρώνονταν αν έπιαναν δουλειά από τα είκοσι δύο. Αν τελείωναν τη Νομική στα είκοσι δύο και πήγαιναν για δουλειά, θα πληρώνονταν με τον υποκατώτατο μισθό.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Δεν ισχύει αυτό…

**ΚΩΝΣΤΑΝΤΙΝΟΣ ΜΠΑΡΚΑΣ:** Μετά να τα πείτε.

Ξέρετε, κυρία Ευθυμίου, πότε αυτό ακυρώθηκε; Πότε ακυρώθηκε αυτός ο νόμος; Το γνωρίζετε; Είστε και εργατολόγος. Ακυρώθηκε από την Κυβέρνηση του ΣΥΡΙΖΑ. Κι επειδή, κυρία Ευθυμίου, δεν έχετε προέλθει από παρθενογένεση, την ανεργία της χώρας εμείς την πήραμε στο 27%, με την ανεργία στους νέους να αγγίζει το 35%. Ξέρετε πού σας την παραδώσαμε; Σε σύνολο ανεργίας, στο 17%.

Δεν λέω ότι δεν δίνετε αγώνα τώρα για τη μείωση της ανεργίας. Εγώ δεν θα ακυρώσω ή δεν θα υποβαθμίσω τα νούμερα. Όμως, θα πρέπει να καταλάβετε ότι και ο αγώνας που δόθηκε μέσα σε δύσκολες περιόδους, όταν εσείς βάλατε τη χώρα σε δύο προγράμματα μνημονιακά και ισοπεδώσατε κάθε εργασιακό δικαίωμα, η κυβέρνηση του ΣΥΡΙΖΑ ήρθε το 2019 και νομοθέτησε, κυρία Ευθυμίου, για παράδειγμα -δεν ήσασταν Βουλευτής τότε, εγώ ήμουν, όμως, Υφυπουργός Εργασίας, στη θέση σας- τον βασικό λόγο απόλυσης. Το θυμάστε; Τι κάνατε, κυρία Ευθυμίου, εσείς ως Βουλευτής της Νέας Δημοκρατίας το 2019; Ακυρώσατε τον νόμο αυτόν, δηλαδή τον βασικό λόγο απόλυσης και τώρα δεν υπάρχει καμία υποχρέωση από κανέναν εργοδότη να αιτιολογήσει τον λόγο για τον οποίο θα απολύσει έναν εργαζόμενο.

Για να λέμε, μάλιστα, τα πράγματα με το όνομά τους και να μην υποβαθμίζουμε τη συζήτηση, ναι, νομοθετείτε το δεκατριάωρο εργασίας στη χώρα. Και μιας και έχουμε δύο γυναίκες Υπουργούς, δύο μητέρες, γυναίκες Υπουργούς -και «μπράβο» που τις έχουμε εδώ πέρα- φαντάζομαι ότι νοιώθετε μια ευφορία για μία νέα γυναίκα η οποία θα πιάσει δουλειά οκτώ η ώρα πρωί, θα τελειώσει στις εννέα η ώρα το βράδυ και αν δουλεύει και ο άντρας της -που μακάρι να δουλεύει και ο σύζυγος, ο πατέρας των παιδιών της- θα πρέπει να αποφασίσουν ποιος θα πάρει τα παιδιά κι αν δεν έχουν βοήθεια στα αστικά κέντρα, μάλλον θα καλέσουν κάποιον γείτονα ή κάποιον περαστικό να του πουν «κρατήστε λίγο τα παιδιά μας, γιατί εμείς εργαζόμαστε και μας δίνει αυτή τη δυνατότητα το Υπουργείο Εργασίας, να χαιρόμαστε κιόλας», γιατί ακούσαμε την κ. Κεραμέως να λέει ότι οι εργαζόμενοι της χώρας χαίρονται με αυτά που νομοθετείτε.

Έχουν έκρηξη χαράς για το γεγονός ότι τους δίνετε τη δυνατότητα -λέει- να κάνουν πράξη αυτό που παρανόμως συμβαίνει! Τι δηλαδή; Να δουλεύουν δεκατρείς και δεκατέσσερις ώρες την ημέρα!

Κυρία Υπουργέ, κυρία Ευθυμίου, νομίζω ότι ο λόγος για τον οποίο έχετε βρεθεί στη διακυβέρνηση της χώρας είναι για να κάνετε πράξη -εκτός μνημονίων- σκληρές μνημονιακές πολιτικές. Και επειδή έχετε πάρει και την ευθύνη να επαναφέρετε τους νέους επιστήμονες, οι οποίοι κατά τη διάρκεια της δικής σας διακυβέρνησης 2012 - 2015 φύγανε από τη χώρα, διαβάζω ότι η κ. Κεραμέως στην προσπάθειά της αυτή βρέθηκε σε διάφορες πρωτεύουσες της Ευρώπης. Βρέθηκε και στην Ολλανδία, δεν ξέρω αν κάποιος από εσάς τη συνόδευε. Εκεί, λοιπόν, σε μια παρατήρηση του κοινού ότι η Ολλανδία είναι μια από τις χώρες η οποία νομοθέτησε την τετραήμερη οκτάωρη εργασία, με μισθό πενθημέρου, η κ. Κεραμέως είπε: «Κι εμείς το νομοθετούμε αυτό. Και στην Ελλάδα θεσμοθετήσαμε τετραήμερη εργασία, τέσσερις μέρες επί δέκα ώρες». Και τι έκανε το κοινό; Άρχισε να γελάει με την κατάντια αυτής της Υπουργού και, μάλιστα, της είπανε ότι «με αυτή τη λογική, με τη λογική με την οποία εσείς νομοθετείτε, δεν υπάρχει καμία πιθανότητα να γυρίσουμε στη χώρα μας».

Κουνάτε το κεφάλι -ένας συνεργάτης σας-, μάλλον εσείς ήσασταν εκεί παρών.

Αυτή είναι η λογική, έτσι νομοθετείτε.

Εμείς, λοιπόν, επειδή θέλουμε να υπερασπιστούμε την εργασία σε αυτή τη χώρα, θέλουμε να υπερασπιστούμε τις νέες γυναίκες που βρίσκουν δουλειά και έχουν αυτή τη δύσκολη ιδιότητα να είναι και μητέρες και εργαζόμενες και γυναίκες, λέμε ότι θα υπερασπιστούμε την εργασία, θα υπερασπιστούμε το οκτάωρο. Λέμε ότι ως μια χώρα της Ευρώπης θα πρέπει να διεκδικήσουν την τετραήμερη εργασία, με συλλογικές συμβάσεις εργασίας, με υπεράσπιση των δικαιωμάτων όλων των εργαζομένων και όχι αυτό που εσείς νομοθετείτε τώρα.

Για όλους αυτούς τους λόγους θα καταψηφίσουμε το συγκεκριμένο νομοσχέδιο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπάρκα και για τη συνέπεια στον χρόνο.

Θα δώσω τώρα τον λόγο για τρία λεπτά στην Υπουργό Κοινωνικής Συνοχής και Οικογένειας κ. Μιχαηλίδου, προκειμένου να τοποθετηθεί επί της τροπολογίας με γενικό αριθμό 403 και ειδικό 21, στο μέρος που αφορά αρμοδιότητες του Υπουργείου της και αμέσως μετά τον λόγο θα πάρει ο Βουλευτής του Κομμουνιστικού Κόμματος Ελλάδας κ. Γιώργος Μαρίνος.

Κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, καταθέτω μια τροπολογία για τη βιωσιμότητα του Γηροκομείου Αθηνών, ενός από τα ιστορικότερα ιδρύματα που φροντίζει πολλές δεκαετίες τώρα, πάνω από αιώνα, ηλικιωμένους συμπολίτες μας.

Το Γηροκομείο Αθηνών, λοιπόν, εφαρμόζει από το 2023 Σύμφωνο Εξυγίανσης, έχει υπαχθεί σε αυτό με το άρθρο 55 του ν.4262/2014. Μέχρι την αρχή αυτού του καλοκαιριού κατάφερνε να τηρεί τους όρους του συμφώνου. Ωστόσο έχουν προκύψει δυσκολίες, που πρέπει να ξεπεραστούν. Το άρθρο 55 του ν.4262 δεν προβλέπει τη δυνατότητα το Γηροκομείο να ρυθμίζει τις οφειλές του προς τους οργανισμούς κοινής ωφέλειας. Η παράλειψη αυτή έχει σήμερα ως αποτέλεσμα η ΔΕΗ να απειλεί με διακοπή της ηλεκτροδότησης. Φυσικά -και σωστά έκανε- η διοίκηση του Γηροκομείου άσκησε ασφαλιστικά μέτρα με αίτημα τη συνέχιση της ηλεκτροδότησης, όμως το πρόβλημα δεν λύθηκε εφόσον απλά μετατέθηκε για τις 17 Φεβρουαρίου του 2026.

Το δεύτερο σημαντικό ζήτημα που έρχεται να επιλύσει η τροπολογία αυτή αφορά στις αδικαιολόγητες καθυστερήσεις που δημιουργούντο σε επίπεδο δήμου στην εκποίηση ακινήτων, που επίσης προβλεπόταν από το Σύμφωνο Εξυγίανσης. Οι εκποιήσεις αυτές κρίθηκαν απαραίτητες από τη διοίκηση του Γηροκομείου ώστε το Γηροκομείο να μπορεί και να διασφαλίσει την απαραίτητη ρευστότητα και να καλύψει τις δόσεις του, οι οποίες προφανώς είναι και απαραίτητες για τη βιωσιμότητά του.

Με άλλα λόγια, κυρίες και κύριοι Βουλευτές, υπάρχει κίνδυνος εκατόν ογδόντα ηλικιωμένοι συμπολίτες μας να βρεθούν χωρίς φροντίδα και -πολύ σημαντικό επίσης- οι εργαζόμενοι να μην πάρουν τα δεδουλευμένα τους. Με την τροπολογία προτείνουμε την κατάργηση του άρθρου 55 του ν.4262 και την αντικατάστασή του με το άρθρο 4, ώστε το παρόν σύμφωνο να αναθεωρηθεί σε δύο σημεία: Πρώτον, προβλέπει και ρυθμίσεις οφειλών με τους οργανισμούς κοινής ωφέλειας και, δεύτερον, μεταφέρει την εποπτεία του Γηροκομείου Αθηνών στην Αποκεντρωμένη Διοίκηση, που έχει και τις αρμόδιες ελεγκτικές υπηρεσίες.

Με τον τρόπο αυτόν αντιμετωπίζουμε, κυρίες και κύριοι συνάδελφοι, δύο κρίσιμα προβλήματα και γι’ αυτό σας καλώ να το υπερψηφίσετε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε γιατί ήσασταν πολύ ακριβής στον χρόνο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, παρακαλώ, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Μαρίνο, ζήτησε τον λόγο ο κ. Ηλιόπουλος, ως Κοινοβουλευτικός Εκπρόσωπος. Αμέσως μετά θα σας δώσω τον λόγο.

Μόνο, κύριε Ηλιόπουλε, θα σας παρακαλέσω να αναφερθείτε μόνο στα όσα είπε η κυρία Υπουργός.

Ορίστε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ζητάω συγγνώμη από τον κ. Μαρίνο που ζήτησα να προηγηθώ, απλώς το έκανα επειδή αφορά την τροπολογία και είναι η κυρία Υπουργός εδώ.

Κυρία Υπουργέ, θέλω να σας ρωτήσω κάτι πάρα πολύ απλό. Επειδή το Γηροκομείο είναι παλιά υπόθεση, πολύ μπλεγμένη, εμπλέκεται ο δήμος, εμπλεκόταν και η δικιά σας δημοτική αρχή με διάφορα πράγματα που πήγε να κάνει στο Γηροκομείο, θέλω να σας ρωτήσω το εξής. Φέρατε εδώ μια τροπολογία. Ο Δήμος Αθηναίων έχει εμπλοκή στο Γηροκομείο. Αυτήν την τροπολογία τη γνωρίζει το Δημοτικό Συμβούλιο της Αθήνας. Έχει γίνει κάποια διαβούλευση με τον Δήμο Αθηναίων; Υπάρχει σύμφωνη γνώμη ή όχι; Γιατί άκουσα για εποπτεία της Αποκεντρωμένης και είναι -να το πω ευγενικά- ίσως λίγο μια σκιά εδώ. Έχω απλώς αυτή την ερώτηση. Μετά, επί της ουσίας θα τοποθετηθούμε.

**ΠΡΟΕΔΡΕΥΩΝ (Αθανάσιος Μπούρας):** Δώστε σύντομα την απάντησή σας, κυρία Υπουργέ.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Βεβαίως.

Κύριε συνάδελφε, όπως πολύ ορθά είπατε, η ιστορία της βιωσιμότητας του Γηροκομείου Αθηνών, μαζί με όλες τις πολύ λυπηρές ατασθαλίες στον συγκεκριμένο φορέα είναι κάτι που απασχολεί εμάς, απασχόλησε και εσάς στη θητεία σας και νομίζω ότι και η συνάδελφός μου προσπάθησε να δώσει λύση στο ζήτημα αυτό -εγώ δεν θέλω να λέω τα πράγματα όπως δεν έχουν, θέλω να τα λέω όπως έχουν- και είναι κάτι που μας απασχολεί, κυρίως γιατί πέραν του ότι είναι ένας ιστορικός φορέας, είναι ένας φορέας που σήμερα έχει και εργαζομένους, αλλά και εκατόν ογδόντα γιαγιάδες και παππούδες μέσα σε αυτόν.

Ο Δήμος Αθηναίων αυτή τη στιγμή αποτελεί κομμάτι του προβλήματος και αποτελεί κομμάτι του προβλήματος διότι ακόμα και αν η διοίκηση, όσο καταλαβαίνω, όσο διαβάζω, όσο με ενημερώνουν και οι δικοί μου συνεργάτες, έχει προσπαθήσει να τηρήσει τους όρους του συμφώνου, ο Δήμος Αθηναίων έρχεται με πάρα πολλές καθυστερήσεις ως προς αυτή την τήρηση. Άρα και δεδομένου του ότι εμείς αυτό που θέλουμε και αυτό για το οποίο είμαστε υπεύθυνοι, αν θέλετε, είναι να διασφαλίσουμε τη βιωσιμότητα του φορέα αυτού και τη βιωσιμότητα και την καθημερινότητα όλων όσοι είτε εργάζονται είτε φιλοξενούνται σε αυτόν τον ιστορικό και άλλοτε «αμαρτωλό» φορέα -για να λέμε τα πράγματα έτσι όπως έχουν- είναι να μπορέσει ο φορέας αυτός οικονομικά να έχει μια διαφανή διαχείριση, έτσι όπως προβλέπει το σύμφωνο το οποίο όλοι έχουμε συμφωνήσει, αλλά και -πολύ σημαντικό- αυτή να γίνεται σε φορείς οι οποίοι έχουν την τεχνογνωσία και την εμπειρία, όπως η Αποκεντρωμένη Διοίκηση, η οποία εκ των πραγμάτων είναι αυτή που το κάνει για όλα τα υπόλοιπα ιδρύματα στη χώρα μας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ωραία, ευχαριστούμε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Άρα δεν ενημερώσατε τον δήμο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Μήνες το ξέρει…

**ΠΡΟΕΔΡΕΥΩΝ (Αθανάσιος Μπούρας):** Εξηγούμαι, για να μην υπάρχει παρεξήγηση, προς τον Πρόεδρο του ΣΥΡΙΖΑ - Προοδευτική Συμμαχία ότι από το γραφείο σας ειδοποιήθηκα ότι θα μιλήσετε μετά τον κ. Μαρίνο, οπότε έχω αναγγείλει ότι τον λόγο θα πάρει ο Βουλευτής του Κομμουνιστικού Κόμματος Ελλάδας κ. Γιώργος Μαρίνος, ο οποίος καλείται στο Βήμα και αμέσως μετά τον λόγο θα έχει ο Πρόεδρος του ΣΥΡΙΖΑ - Προοδευτική Συμμαχία κ. Σωκράτης Φάμελλος.

Κύριε Μαρίνο, έχετε τον λόγο.

**ΓΕΩΡΓΙΟΣ ΜΑΡΙΝΟΣ:** Ευχαριστώ πολύ, κύριε Πρόεδρε.

Το νομοσχέδιο - «τερατούργημα» για τις δεκατρείς ώρες της εργασιακής σκλαβιάς, της ευελιξίας και της εκτίναξης της εκμετάλλευσης, που τολμά να φέρει σήμερα η Κυβέρνηση στη Βουλή για λογαριασμό των εργοδοτικών ενώσεων, η εργατική τάξη το απέρριψε, το καταδίκασε, θα το πετάξει στα σκουπίδια. Αυτό διατρανώνουν χιλιάδες εργάτες και εργάτριες με τη σημερινή απεργία και το διατράνωσαν με την πανελλαδική απεργία την 1η Οκτώβρη, τις εκατοντάδες κινητοποιήσεις, συνελεύσεις, συσκέψεις στους εργασιακούς χώρους: Διεκδικούν επτάωρο, πενθήμερο, τριανταπεντάωρο, ικανοποιητικές συλλογικές συμβάσεις εργασίας, αυξήσεις των μισθών, κατάργηση των αντεργατικών νόμων της Νέας Δημοκρατίας, του ΠΑΣΟΚ και του ΣΥΡΙΖΑ.

Οι αθλιότητες, κυρία Υπουργέ, ότι οι εργάτες θέλουν να βγάλουν τα μάτια τους με τα χέρια τους και ζητάνε εργασιακό μεσαίωνα και νέα δεσμά ή αυτά περί δίκαιης εργασίας, προκαλούν την εργατική τάξη. Δίκαιη εργασία δεν υπήρξε ποτέ και δεν πρόκειται να υπάρξει στον καπιταλισμό, σε αυτό το εκμεταλλευτικό σύστημα.

Ο χρόνος εργασίας είναι ο πυρήνας της εκμετάλλευσης και για τον λόγο αυτόν η Ευρωπαϊκή Ένωση των μονοπωλίων και των λόμπι από τη δεκαετία του ’90, με δεκάδες νομοθετήματα, προσπαθεί να διαλύσει τον σταθερό εργάσιμο χρόνο, να επιβάλει ευελιξία και τη διευθέτησή του φτάνοντας σήμερα στις δεκατρείς, δεκατέσσερεις ή και δεκαπέντε ώρες την ημέρα και εβδομήντα οκτώ ώρες δουλειάς την εβδομάδα.

Αυτή είναι η ευρωπαϊκή κανονικότητα που διαφημίζετε. Αυτή τη στρατηγική υλοποίησαν οι προηγούμενες κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ, με διαδοχικούς νόμους, ετοιμάζοντας το έδαφος για το σημερινό έκτρωμα και είστε συνένοχοι. Το νομοσχέδιο το διαπερνά και το σημαδεύει η ένταση της εκμετάλλευσης της μισθωτής εργασίας από το κεφάλαιο σε συνθήκες πολεμικής οικονομίας και πολεμικής προετοιμασίας.

Το δεκατριάωρο μετατρέπει τους εργαζόμενους σε μηχανές. Επιβαρύνει και υπονομεύει την υγεία τους. Είναι αιτία εκτίναξης των εργατικών ατυχημάτων, των εργοδοτικών εγκλημάτων. Διαλύει την προσωπική, οικογενειακή ζωή. Τους στερεί τα παιδιά τους. Εργάτες και εργάτριες, δεκαπέντε και πάνω ώρες στη δουλειά και στον δρόμο, διευθέτηση του εργασίμου του χρόνου δώδεκα μήνες, ανάλογα με τις ανάγκες της επιχείρησης, ό, τι θέλουν και όποτε το θέλουν οι εκμεταλλευτές.

Λέτε ψέματα ότι οι επιχειρήσεις θα σεβαστούν την άρνηση ενός εργαζομένου να δουλεύει δεκατριάωρο, ενώ είναι γνωστός ο εξαναγκασμός της εργοδοσίας, η οποία με τα μέσα που της δώσατε, κυρίες και κύριοι όλων των κυβερνήσεων, δεν είναι υποχρεωμένη να αιτιολογήσει την απόλυση ή μπορεί να εφεύρει τους λόγους, όπως το βιώνουν χιλιάδες εργαζόμενοι καθημερινά.

Λέτε ότι σας φαίνεται λίγο που το δεκατριάωρο ξεκινάει τριάντα επτάμισι ημέρες τον χρόνο, που συνιστά έγκλημα αυτό καθαυτό, κατά των εργατών και κρύβετε πως θα γίνει ο κανόνας, πως οι καπιταλιστές ήδη ζητάνε την αύξηση των υπερωριακών ωρών, πέρα από τις εκατόν πενήντα ώρες τον χρόνο, όπως κάνουν άλλωστε τώρα τα Ελληνικά Πετρέλαια.

Πλασάρετε ως θετικό μέτρο τις τέσσερις μέρες δουλειάς με δεκάωρο, για να εξοντώνονται οι εργαζόμενοι και να βλέπουν τα παιδιά τους την Παρασκευή. Τεμαχίζετε την κανονική άδεια από δύο συνεχόμενες εβδομάδες, σε πέντε ή έξι συνεχόμενες μέρες. Στερείτε το δικαίωμα των εργατικών οικογενειών στην ξεκούραση. Το δεκατριάωρο και άλλα δεκάδες αντεργατικά άρθρα σημαδεύουν το νομοσχέδιο -έκτρωμα και εσείς αναμασάτε 4 ή 5 άρθρα ως άλλοθι για να ξεπλύνετε τη βαρβαρότητα που διαμορφώνετε.

Στην πράξη έχει αποδειχθεί αυτό που θέτει το ΚΚΕ. Ο καπιταλισμός, το σύστημα που στηρίζεται στην εκμετάλλευση της εργατικής τάξης από το κεφάλαιο, που αντιμετωπίζει την εργατική δύναμη ως εμπόρευμα και μετατρέπει τη δουλειά και τον μόχθο της εργατιάς σε κέρδη των λίγων, είναι επικίνδυνος και ιστορικά ξεπερασμένος. Αυτό διαχειρίζεστε όλοι σας, Κυβέρνηση και βολική Αντιπολίτευση, υποστηρικτές των συμφερόντων της αστικής τάξης, φιλελεύθεροι, σοσιαλδημοκράτες, ακροδεξιοί.

Σήμερα που έχει συσσωρευτεί τεράστιος πλούτος και έχουν κάνει άλματα η επιστήμη και η τεχνολογία, σήμερα, την εποχή της τεχνητής νοημοσύνης και της ρομποτικής που η παραγωγικότητα της εργασίας έχει πολλαπλασιαστεί, μεγαλώνει διαρκώς το χάσμα ανάμεσα στις αντικειμενικές δυνατότητες και το επίπεδο ζωής της εργατικής τάξης, που συνεχώς χειροτερεύει, ενώ η εργατική τάξη θα μπορούσε να δουλεύει επτάωρο, να έχει δημιουργικό ελεύθερο χρόνο, δωρεάν κοινωνικές υπηρεσίες, υγεία και παιδεία, πρόνοια, να απολαμβάνει τους καρπούς του κόπου της, την οικογενειακή ζωή, να παίρνει μέρος στις κοινωνικές -πολιτιστικές- πολιτικές δραστηριότητες που επιλέγει.

Στη Σοβιετική Ένωση, παρά τα προβλήματα, αρχές του 20ου αιώνα η Οκτωβριανή Σοσιαλιστική Επανάσταση το 1917, καθιέρωσε οκτάωρο και πενθήμερο και το 1925, επτάωρο, πρωτοφανείς κατακτήσεις που τονίζουν την ανωτερότητα του σοσιαλισμού.

Στην ημερήσια διάταξη έχει τεθεί η αναγκαιότητα κατάργησης της εκμετάλλευσης ανθρώπου από άνθρωπο, η εξάλειψη του καρκινώματος του κέρδους, η ανατροπή του καπιταλισμού και η οικοδόμηση της νέας σοσιαλιστικής κοινωνίας για να περάσουν τα μέσα παραγωγής στους παραγωγούς του πλούτου και να αναπτυχθούν σχεδιασμένα με κριτήριο την ικανοποίηση των διευρυνόμενων λαϊκών αναγκών.

Αυτός ο στόχος φωτίζει την ανάπτυξη της ταξικής πάλης που τρέμουν οι καπιταλιστές και οι πολιτικοί τους υπηρέτες. Αυτή την προοπτική τροφοδοτεί παραπέρα το δεκατριάωρο της σκλαβιάς, οι άθλιοι μισθοί και συντάξεις, η συνολική επίθεση στα εργατικά λαϊκά δικαιώματα και το ΚΚΕ είναι και θα είναι στην πρώτη γραμμή του αγώνα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μαρίνο και για τη συνέπεια στον χρόνο.

Καλείται τώρα στο Βήμα ο Πρόεδρος του ΣΥΡΙΖΑ - Προοδευτική Συμμαχία κ. Σωκράτης Φάμελλος.

Κύριε Πρόεδρε, έχετε το λόγο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι Βουλευτές, κυρία Υπουργέ, ζούμε σε μια περίοδο πολύ μεγάλων αλλαγών σε παγκόσμιο επίπεδο. Το αίτημα της ειρήνης και της ασφάλειας που αμφισβητούνται, έχει τεθεί δυστυχώς ξανά σε παγκόσμιο επίπεδο, αλλά και στη γειτονιά μας. Για τον λόγο αυτόν οφείλω να πω ότι πρώτιστη υποχρέωσή μας είναι η ειρήνη και οι λύσεις ειρήνης να είναι βιώσιμες και να υπηρετούν τα συμφέροντα όλων των λαών.

Ξέρω και ξέρουμε ότι έχουμε πολλά να πούμε γι’ αυτό το κρίσιμο θέμα την ερχόμενη Πέμπτη στη Βουλή, όμως οφείλω να σημειώσω προκαταβολικά ότι είναι σημαντικό ότι σταματά μια άνευ προηγουμένου γενοκτονία, που έχασαν δεκάδες χιλιάδες άμαχοι και παιδιά τη ζωή τους, αλλά και ότι απαραίτητη προϋπόθεση για βιώσιμες λύσεις, αλλά και για την υπεράσπιση των δικαιωμάτων της χώρας μας, είναι ο σεβασμός και η εφαρμογή του Διεθνούς Δικαίου και των αποφάσεων του ΟΗΕ, είναι η ακύρωση όλων των αναθεωρητικών πολιτικών και είναι και η ισχυροποίηση της χώρας μας μέσα από πρωτοβουλίες συνεργασιών και ασφάλειας σε μια δυναμική εξωτερική πολιτική που σήμερα απουσιάζει.

Κυρίες και κύριοι Βουλευτές, σήμερα ήρθαμε να συζητήσουμε για ένα νομοσχέδιο εργασιακού μεσαίωνα. Ποια είναι η κατάσταση σήμερα, κυρία Υπουργέ, στους εργαζόμενους και τις εργαζόμενες της Ελλάδας με την Κυβέρνηση Μητσοτάκη; Οι Ελληνίδες εργαζόμενες και οι Έλληνες εργαζόμενοι έχουν τον χαμηλότερο μισθό στην Ευρωζώνη. Σας ικανοποιεί αυτό; Έχουν τη μικρότερη αγοραστική δύναμη στην Ευρώπη, γιατί μας πέρασε και η Βουλγαρία. Οι πραγματικοί μισθοί ανέρχονται στο 70% των μισθών που ήταν το 2009. Είμαστε στις τελευταίες θέσεις των τριάντα οκτώ χωρών του ΟΟΣΑ σε επίπεδο μισθών. Ένας στους τρεις εργαζόμενους λαμβάνει μικρότερο μισθό από τα 830 ευρώ μικτά με στοιχεία Δεκεμβρίου 2024.

Κι όλα αυτά, ενώ η πλειονότητα των εργαζομένων στην Ελλάδα, το 75%, δουλεύει πάνω από 40 ώρες για να μπορέσει να τα βγάλει πέρα. Κατέχουμε το ευρωπαϊκό ρεκόρ.

Κατέχουμε το ευρωπαϊκό ρεκόρ σε ποσοστό εργαζομένων που δουλεύουν πάνω από σαράντα πέντε ώρες και το ευρωπαϊκό ρεκόρ σε ποσοστό εργαζομένων που δουλεύουν πάνω από πενήντα ώρες. Όμως, παρότι είμαστε ένας εργατικός λαός, κυρία Υπουργέ, οι οικογένειες δεν μπορούν να τα βγάλουν πέρα, γιατί ο μήνας δεν βγαίνει. Οι εργαζόμενοι, λοιπόν, έρχονται αντιμέτωποι με μια δυσβάσταχτη ακρίβεια με υπέρογκα ενοίκια, με πανάκριβο ρεύμα, με πολύ υψηλές αυξήσεις συνεχώς στα τρόφιμα. Το 14% του πληθυσμού της χώρας αντιμετώπισε, σύμφωνα με στοιχεία της Eurostat, υλική και κοινωνική στέρηση. Οι εργαζόμενες οικογένειες, κυρία Υπουργέ, δεν μπορούν να στείλουν τα παιδιά τους να σπουδάσουν, γιατί δεν μπορούν να πληρώσουν τα ενοίκια και η φτωχοποίηση των εργαζομένων καταλήγει στο να υπάρχουν ακάλυπτες ανάγκες υγείας, διότι ταυτόχρονα έχουμε υψηλό ποσοστό στις ακάλυπτες ανάγκες υγείας και υψηλότατο ποσοστό στις ιδιωτικές δαπάνες υγείας, γιατί είναι και η υγεία τελικά είδος πολυτελείας με τον κ. Μητσοτάκη και τους Υπουργούς του.

Τα στοιχεία, λοιπόν, αποκαλύπτουν ότι οι εργαζόμενοι ζουν για να δουλεύουν και να πλουτίζουν άλλοι. Ποιοι άλλοι; Οι λίγοι και ισχυροί φίλοι του κ. Μητσοτάκη και της κ. Κεραμέως. Τα στοιχεία του ΚΕΠΕ, του Κέντρου Προγραμματισμού και Οικονομικών Ερευνών, είναι αποκαλυπτικά. Από το 2019 έως το 2024 το τμήμα του ΑΕΠ που αναφέρεται στους μισθούς των εργαζομένων, στις αμοιβές εργασίας, έχει πέσει από το 39% στο 35%. Ρωτάει κάποιος, η Ευρώπη πού βρίσκεται; Η Ευρώπη, κυρία Υπουργέ, έχει μέσο όρο αμοιβών εργασίας στο ΑΕΠ 47% και ρωτώ: Γιατί στην Ελλάδα είμαστε τόσο κάτω από τον ευρωπαϊκό μέσο όρο, 12% κάτω από τον ευρωπαϊκό μέσο όρο στο ποσοστό που η εργασία έχει στο εθνικό προϊόν; Εδώ κρύβεται και η αλήθεια για την πολιτική του κ. Μητσοτάκη. Η Ελλάδα του κ. Μητσοτάκη είναι μια χώρα εργαζόμενων φτωχών. Μια οικογένεια με δύο εργαζόμενους δεν μπορεί να τα βγάλει πέρα και να καλύψει τις ανάγκες επιβίωσης. Δεν μπορεί να ζήσεις με αξιοπρέπεια. Εργαζόμενοι δουλεύουν όσο περισσότερο μπορούν και ταυτόχρονα, φτωχαίνουν. Γιατί; Επειδή πλουτίζουν τα καρτέλ, τα υπερκέρδη, τα μερίσματα, και οι γαλάζιες ακρίδες, μην το ξεχνάμε αυτό. Ενώ παράλληλα οι εργαζόμενοι βιώνουν μια ακραία επίθεση στα εργασιακά τους δικαιώματα, τα τελευταία έξι χρόνια.

Ο κ. Μητσοτάκης το 2019 εκλέχθηκε γιατί υποσχέθηκε στους εργοδότες οδοστρωτήρα. Θέλετε να κάνουμε μία ανασκόπηση πού βρισκόμαστε σήμερα;

Νομιμοποίηση απλήρωτων υπερωριών, Μητσοτάκης.

Κατάργηση βάσιμου λόγου απόλυσης και αιτιολόγηση των απολύσεων, Μητσοτάκης.

Διάλυση του θεσμού των συλλογικών διαπραγματεύσεων, Μητσοτάκης.

Εξαίρεση από τις αρχές της επεκτασιμότητας και της ευνοϊκότερης ρύθμισης, Μητσοτάκης.

Συμβάσεις κατά παραγγελία, όπου οι εργαζόμενοι υποχρεούνται να είναι γενικά στη διάθεση της επιχείρησης, όσο τους χρειαστεί, αν τους χρειαστεί, χωρίς στοιχειώδη εργασιακά δικαιώματα, Μητσοτάκης.

Κατάργηση συνευθύνης εργολάβων, ενώ ταυτόχρονα υπάρχει ασφυκτική πίεση για εργολαβίες στο δημόσιο, Μητσοτάκης.

Αύξηση του ανώτατου ορίου υπερωριών, Μητσοτάκης.

Μείωση των προστίμων για παραβάσεις εργατικής νομοθεσίας, Μητσοτάκης.

Πλήρης υποβάθμιση του ΣΕΠΕ, του ελέγχου δηλαδή, και του ΟΜΕΔ, δίνοντας ένα σήμα για γενικότερη ατιμωρησία και αυθαιρεσία, Μητσοτάκης.

Δραστικός περιορισμός της μονομερούς προσφυγής στη διαιτησία εις βάρος των εργαζομένων, όπου στην πράξη είναι δυνατή μόνο με τη συναίνεση δύο μερών, Μητσοτάκης.

Η Κυβέρνηση, λοιπόν, της Νέας Δημοκρατίας -γιατί δεν είναι μόνο ο κ. Μητσοτάκης, είναι όλη η Νέα Δημοκρατία- έφερε συμβάσεις σχεδόν μηδενικών ωρών εργασίας. Δηλαδή, οι εργαζόμενοι θα δουλεύουν επτά μέρες, αλλά μπορεί να μη δουλεύουν και καθόλου. Η ιδιωτικοποίηση για την επικουρική ασφάλιση είναι κάτι πάρα πολύ επικίνδυνο ιδιαίτερα για τη νέα γενιά, γιατί βάζετε τους νέους ανθρώπους σε επισφάλεια και βάζετε και βόμβα στα θεμέλια του ασφαλιστικού συστήματος. Ποινικοποιείτε την ασφαλιστική δράση και ουσιαστικά αφαιρείτε από τα χέρια των εργαζομένων το μόνο στήριγμα που έχουν, ένα κατοχυρωμένο συνταγματικό δικαίωμα, ακόμα και αυτό της απεργίας και δημιουργήσατε έναν ψευτομηχανισμό προσαρμογής του κατώτατου μισθού, μόνο και μόνο για να μην προχωρήσουν οι συλλογικές συμβάσεις, όπως ζητάει η Ευρωπαϊκή Ένωση.

Το αποτέλεσμα αυτής της πολιτικής δεν είναι μόνο η φτωχοποίηση των εργαζομένων, αλλά είναι και η ασυδοσία της εργοδοσίας. Και έχουμε ένα τραγικό αποτύπωμα, επί ημερών του κ. Μητσοτάκη και της κ. Κεραμέως, στα εργατικά ατυχήματα και δυστυχήματα.

Προσέξτε, από την αρχή του 2025 μετράμε ήδη εκατόν εξήντα επτά εργαζόμενους νεκρούς και διακόσιους εξήντα δύο σοβαρούς τραυματισμούς, ενώ το 2024 έχανε τη ζωή του ένας εργαζόμενος κάθε δύο εργάσιμες ημέρες. Σύμφωνα δε με τη Eurostat, δεν καταγράφονται στη χώρα μας όλα τα εργατικά ατυχήματα, μόνο το 30% με 40% καταγράφεται και σύμφωνα με τον Ευρωπαϊκό Οργανισμό για την Ασφάλεια και Υγεία στην Εργασία, το 98% των αιτιών θανάτου είναι από επαγγελματικές ασθένειες και μόνο το 2% από εργατικά ατυχήματα. Και γιατί το λέω αυτό. Γιατί στην Ελλάδα δεν καταγράφονται οι θάνατοι από εργατικές ασθένειες.

Αυτή, λοιπόν, είναι η δεξιά πολιτική, βαθιά αντεργατική και άδικη. Βαθαίνει και πολλαπλασιάζει τις ανισότητες και την αδικία και ικανοποιεί μόνο τα συμφέροντα των λίγων, των ισχυρών και βέβαια τα ρουσφέτια των πολιτευτών και των Βουλευτών της Νέας Δημοκρατίας.

Η Κυβέρνηση αντιλαμβάνεται την εργασία μόνο ως κόστος. Για τον λόγο αυτόν προωθεί τις ατομικές συμβάσεις που αποδυναμώνουν τη θέση του εργαζόμενου και τώρα η κ. Κεραμέως πανηγυρίζει γιατί αυξήθηκαν, ποιες; Οι κακοπληρωμένες θέσεις εργασίας, εντατικοποιήθηκε η εργασία και πολλαπλασιάζονται οι ελαστικές σχέσεις εργασίας στις νέες προσλήψεις.

Θέλω να το πω ξεκάθαρα και να είναι απόλυτα κατανοητό, είναι οι πολιτικές που εφαρμόζονται που κάνουν τους εργαζόμενους φτωχούς. Τα προβλήματα έχουν αιτία και κόμμα και χρώμα! Και είναι η Κυβέρνηση του κ. Μητσοτάκη που είναι υπεύθυνη για το μεσαίωνα στην εργασία που βιώνουν οι Έλληνες και οι Ελληνίδες εργαζόμενες. Και εδώ θέλουμε να πάρουμε ξεκάθαρη θέση!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Να σας διακόψω, κύριε Πρόεδρε, για να ανακοινώσω το σχολείο, γιατί πρέπει να φύγουν.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Βεβαίως, κύριε Πρόεδρε, το καταλαβαίνω.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα ένας μαθητές και μαθήτριες και τρεις συνοδοί εκπαιδευτικοί από το 3ο Γυμνάσιο Πύργου Ηλείας (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας ευχόμαστε καλή πρόοδο και σας ενημερώνουμε ότι παρακολουθεί την συνεδρίαση και είναι παρών στην Ολομέλεια ο δικός σας Βουλευτής κ. Διονύσιος Καλαματιανός, ο οποίος έρχεται να σας συναντήσει.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Είναι και ο Πρόεδρός μας από…

**ΝΙΚΟΛΑΟΣ ΠΑΠΠΑΣ:** Και η καταγωγή του Προέδρου μας…

**ΠΡΟΕΔΡΕΥΩΝ (Αθανάσιος Μπούρας):** Δεν το γνώριζα ότι έχει καταγωγή από την Ηλεία.

Ορίστε, κύριε Πρόεδρε, συνεχίστε και σας ευχαριστώ για τη διακοπή.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Να καλωσορίσουμε, και εμείς τους μαθητές και τις μαθήτριες από τον Πύργο. Έχουν δίκιο οι συνάδελφοί μου, ο πατέρας μου γεννήθηκε στον Νομό Ηλείας και έχουμε, λοιπόν, κοινή καταγωγή, αλλά οφείλω να πω σε εσάς που είστε σήμερα εδώ, αλλά και σε όλους και όλες που μας βλέπουν, ότι απέναντι σε μία κοινωνία που έχει μόνο φτώχεια και αδικία, απέναντι στα νέα παιδιά της χώρας, υπάρχει και μία άλλη πρόταση που είναι η εργασία με δικαιώματα. Υπάρχει, δηλαδή, η πρόταση της Αριστεράς, της προοδευτικής παράταξης, μία πρόταση προόδου και κοινωνικής δικαιοσύνης, που τι έχει ως βασικό χαρακτηριστικό; Ότι δεν χωρίζει την Ελλάδα σε προνομιούχους και μη προνομιούχους, γιατί σήμερα για να πας μπροστά πρέπει να έχεις κολλητό Υπουργό ή Βουλευτή της Νέας Δημοκρατίας. Αυτό είναι απαράδεκτο. Είναι άδικο για τα νέα παιδιά της Ελλάδας. Η προοδευτική Ελλάδα είναι η μόνη προοπτική έτσι ώστε να μένουν τα παιδιά στον τόπο τους, να δουλεύουν στον τόπο τους, να κάνουν οικογένειες, να προοδεύουν και έτσι να προοδεύει και η Ελλάδα. Διότι τώρα προοδεύουν μόνο οι γαλάζιες ακρίδες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κυρίες και κύριοι Βουλευτές, πράγματι είναι προοδευτική πολιτική να έχουμε συλλογικές συμβάσεις. Είναι θέμα δημοκρατίας να αυξηθούν οι μισθοί και να καταπολεμηθεί η αισχροκέρδεια. Το σημερινό νομοσχέδιο δεν είναι τίποτα άλλο παρά η συνέχεια των επιλογών του κ. Μητσοτάκη και των Υπουργών που πέρασαν από το Υπουργείο Εργασίας. Ξηλώνεται όλο το πλέγμα προστασίας των εργαζομένων. Το κομβικό, το κεντρικό ζήτημα αυτού του νομοσχεδίου είναι ότι η Κυβέρνηση φέρνει έναν εργασιακό μεσαίωνα, με δουλειά δεκατριών ωρών, από τα ξημερώματα μέχρι το βράδυ, νύχτα με νύχτα, να μη σε βλέπει το σπίτι σου. Αυτό θέλει κ. Κεραμέως.

Το νομοσχέδιο αυτό -θέλω να το πω ξεκάθαρα- δεν συμμορφώνεται, δεν διορθώνεται, δεν συμμαζεύεται, για να το πω απλά. Για τον λόγο αυτόν ο ΣΥΡΙΖΑ από την πρώτη μέρα και με ομόφωνη απόφαση της κεντρικής επιτροπής ζήτησε από όλα τα κόμματα της προοδευτικής Αντιπολίτευσης να έχουμε μία κοινή, ενιαία στάση. Η μόνη λύση για αυτό το νομοσχέδιο του εργασιακού μεσαίωνα είναι η απόσυρσή του. Δεν υπάρχει κανένα περιθώριο συναίνεσης και συζήτησης σε αυτές τις επιλογές.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Προσέξτε λιγάκι τι κάνει το νομοσχέδιο, γιατί πολλές φορές η κ. Κεραμέως προσπαθεί να πει ότι είναι ένα μόνο το αρνητικό του. Δεν είναι έτσι. Το νομοσχέδιο φέρνει το δεκατριάωρο στον ίδιο εργοδότη. Φέρνει διευθέτηση του χρόνου εργασίας σε εβδομαδιαία βάση. Δηλαδή, δεκάωρα, χωρίς επιπλέον αμοιβή, με ρεπό, αλλά φέρνει και υπερωρίες ακόμα και στην εκ περιτροπής εργασία. Φέρνει διήμερες συμβάσεις εργασίας -αν είναι δυνατόν!- πιο εύκολες απολύσεις χωρίς αποζημίωση, κατάτμηση της άδειας του εργαζόμενου και στην πράξη πιο φθηνές υπερωρίες, με κατάργηση των προσαυξήσεων.

Οι εργαζόμενες και οι εργαζόμενοι έδωσαν την απάντησή τους και σήμερα και την προηγούμενη εβδομάδα έξω από τη Βουλή. Αντιδρούν στο δυσοίωνο μέλλον που τους επιφυλάσσετε.

Ικανοποιείτε, κυρία Κεραμέως, ένα αίτημα των εργοδοτών, οι οποίοι, αντί να κάνουν προσλήψεις, θα εξαντλούν το υπάρχον προσωπικό και έτσι θα καλύπτουν με έναν εργαζόμενο μέχρι και δύο θέσεις εργασίας. Η δική σας Κυβέρνηση ήταν αυτή που έφερε για πρώτη φορά τη δυνατότητα του 13ωρου απασχόλησης στην αρχή σε δύο εργοδότες και τώρα έρχεται να νομιμοποιήσει το 13ωρο σε έναν εργοδότη και να το κάνει καθεστώς. Δεν υπάρχει συναίνεση, όταν πιέζεται ο εργαζόμενος από τον φόβο της απόλυσης, για να δεχτεί τις 13 ώρες εργασίας. Πείτε μου, σας παρακαλώ: Ποιος εργαζόμενος και ποια εργαζόμενη μπορεί να αντέξει το κοινωνικό, το οικονομικό, αλλά και το ψυχικό κόστος να πάει σε δικαστικό αγώνα κόντρα στον εργοδότη του, για να αποδείξει ότι απολύθηκε, γιατί δεν δέχτηκε τις 13 ώρες εργασία; Και ερωτώ, κυρία Κεραμέως: Στο ενδιάμεσο πώς θα ζει, τι θα τρώει η οικογένεια;

Με αυτές τις ρυθμίσεις πρέπει να το πούμε ξεκάθαρα ότι η Κυβέρνηση έρχεται να εντείνει έτι περαιτέρω και το δημογραφικό πρόβλημα. Διότι με τις ρυθμίσεις της 13ωρης εργασίας, της σκλαβιάς των εργαζομένων, πείτε μου, σας παρακαλώ: Ποιος νέος και ποια νέα θα κάνει οικογένεια. Όταν λείπεις 10, 12, 13 ή 15 ώρες με τη μετακίνηση από το σπίτι σου, πώς θα κάνεις παιδιά, πώς θα προχωρήσεις στην προοπτική της προόδου;

Έχει όμως και άλλες απαράδεκτες ρυθμίσεις το νομοσχέδιο. Δεν είναι μόνο αυτές που είπα. Είναι πάρα πολλές.

Ατομικές συμφωνίες για τον εργαζόμενο με τις 10 ώρες εργασία χωρίς πρόσθετη αμοιβή, για να μπορέσει -μια δικαιολογία που χρησιμοποιεί η κ. Κεραμέως- να βλέπει η εργαζόμενη μητέρα τα παιδιά της έστω μία μέρα. Ρωτώ: Αν η εργαζόμενη μητέρα δουλεύει 10, 12 ή 13 ώρες και έχει να πάει και να έρθει στη δουλειά της, τις υπόλοιπες ημέρες όχι απλά δεν θα βλέπει τα παιδιά της, αλλά δεν θα βλέπει το σπίτι της, δεν θα αναγνωρίζει τον εαυτό της!

Το ίδιο κάνει το νομοσχέδιο απέναντι στους εργαζόμενους και με την κατάργηση της άδειας, με την εργασία δύο ημερών. Όλα είναι δώρα στους εργοδότες. Στερεί το δικαίωμα των συλλογικών συμβάσεων και της συνδικαλιστικής στήριξης. Γιατί; Οδηγεί τους εργαζόμενους σε ατομικές συμβάσεις, όπου εργαζόμενος είναι αδύναμος με μόνο αποτέλεσμα και στόχο να αυξηθεί ο χρόνος απασχόλησης, όπως επισημαίνει και η Εθνική Επιτροπή για τα Δικαιώματα του Ανθρώπου.

Και θέλω να το πω ξεκάθαρα, κυρία Κεραμέως. Δεν αποτελεί δικαιολογία ότι από τα ενενήντα επτά άρθρα του νομοσχεδίου δέκα μπορεί να άξια συζήτησης, όχι. Και μάλιστα, αυτή η σκοπιμότητα η δικιά σας να εισάγετε με έναν εκβιαστικό τρόπο, θα έλεγα, στη συζήτηση δέκα ενδιαφέροντα άρθρα μπροστά σε ογδόντα επτά ή ογδόντα πέντε κατάπτυστα μάς οδηγεί στο να σας καταγγείλουμε διπλά. Διότι αυτός δεν είναι εκβιασμός, είναι μια προσβολή των εργαζομένων!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Όταν ένας εργαζόμενος με το ζόρι τα βγάζει πέρα, δεν μπορεί παρά να υποχωρήσει και να θυσιάσει τον ελεύθερο χρόνο του, τον χρόνο της οικογένειας, να διακινδυνεύσει την υγεία του και τη σωματική του ακεραιότητα, για να δουλέψει ακατάπαυστα. Και προσέξτε, αυτά συμβαίνουν, ενώ σήμερα με την πρόοδο της τεχνολογίας έχουμε τη δυνατότητα να μιλάμε για λιγότερες ώρες εργασίας, για 35ωρο, για καλύτερες αμοιβές, για αυξημένη παραγωγικότητα και για καλύτερη ποιότητα ζωής. Αυτή είναι η πρόταση της Αριστεράς, να αξιοποιήσουμε την τεχνολογία, για να ζει καλύτερα η κοινωνία μας, και όχι να μαζεύουν μερίσματα οι λίγοι κολλητοί σας, κυρία Κεραμέως!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Εσείς, λοιπόν, ενώ υπάρχει η δυνατότητα, ενώ προχωράει η τεχνολογία, μας οδηγείτε σε έναν αναχρονισμό, σε έναν εργασιακό μεσαίωνα. Και τώρα θέλετε να νομιμοποιήσετε το 13ωρο, το οποίο φέρνει περισσότερα δυστυχήματα. Και το λέμε από τώρα, για να προετοιμαστούμε, για να αγωνιστούμε να μην περάσει αυτή ρύθμιση.

Έχετε αδρανοποιήσει από επιλογή σας και τους θεσμούς και τα εργαλεία για την ασφάλεια της εργασίας. Και ξέρετε γιατί; Γιατί για εσάς η ανθρώπινη ζωή είναι αναλώσιμη. Τόσο χαμηλά έχετε πέσει μπροστά στα κέρδη της ολιγαρχίας που στηρίζετε με κάθε τρόπο. Προσέξτε, η Ανεξάρτητη Αρχή Επιθεώρησης Εργασίας είναι σήμερα πλήρως στελεχωμένη, ιδιαίτερα στους επιθεωρητές, αλλά ταυτόχρονα είναι και αποκομμένη και από τους κοινωνικούς εταίρους και από τα συνδικάτα. Έχει ελλείψεις και σε διοικητικό προσωπικό και σε γιατρούς και σε υποστηρικτικό προσωπικό.

Και από το νομοσχέδιο απουσιάζουν μια σειρά ρυθμίσεις που έχουν μπει στον δημόσιο διάλογο, έχουν αναγγελθεί, αλλά δεν γίνονται ποτέ πράξη. Να πούμε μερικές που λείπουν; Η ταξινόμηση ή επαναταξινόμηση της επικινδυνότητας των κλάδων. Και θα το πω συγκεκριμένα. Έχουμε δυστυχώς τραγικά παραδείγματα: από τις μεταφορές τα Τέμπη, από την υγεία, τον τουρισμό, τις κατασκευές, τον αγροτικό κλάδο. Θα πρέπει να συζητηθούν. Λείπουν ρυθμίσεις, επίσης, για τον φορέα ασφάλισης επαγγελματικού κινδύνου. Λείπει η υποχρεωτική εκλογή επιτροπών υγείας και ασφάλειας στις επιχειρήσεις. Λείπει η θέσπιση υποχρεωτικών εξετάσεων σε εργαζόμενους που είναι σε κλάδους υψηλής επικινδυνότητας. Λείπει η θέσπιση κυρώσεων, όταν υπάρχει πλημμελής άσκηση των καθηκόντων σε όλους τους φορείς προστασίας και πρόληψης κινδύνου εργασίας. Λείπει ένα ενιαίο κέντρο καταγραφής των ατυχημάτων, δυστυχημάτων και ασθενειών.

Και ρωτώ: Αν δεν έχουμε πλήρη καταγραφή στα εργατικά δυστυχήματα και ατυχήματα, αν δεν έχουμε καμία καταγραφή στις επαγγελματικές ασθένειες, πώς θα αντιμετωπίσουμε το πρόβλημα; Στρουθοκαμηλίζοντας; Φέρνετε αντίθετα ρυθμίσεις οι οποίες υποβαθμίζουν την υγεία και την ασφάλεια των εργαζομένων, θέτουν σε κίνδυνο δηλαδή τους εργαζόμενους. Και προσέξτε, γι’ αυτόν το λόγο καταγγέλλουμε ότι αποκλείσατε τον ΟΣΕΤΕΕ, τον αρμόδιο φορέα από τη διαβούλευση των φορέων εδώ στη Βουλή. Και ταυτόχρονα, δεν έχετε επιτρέψει ούτε να καταγραφεί η άποψη του Εθνικού Συμβουλίου για την Υγεία και την Ασφάλεια. Γιατί; Γιατί πολύ απλά είναι αντίθετη στην πλειοψηφία των τοποθετήσεων με τη δική σας άποψη. Αλλά τι να περιμένει κανείς από μια Κυβέρνηση που έφερε στη Βουλή για ακρόαση τον διοικητή της Ανεξάρτητης Αρχής Επιθεώρησης Εργασίας, για να στηρίξει δηλαδή την κυβερνητική πολιτική, αν και έχει ακυρωθεί η τοποθέτησή του από το Συμβούλιο της Επικρατείας από τον Αύγουστο και φέρνετε φωτογραφική ρύθμιση για την αναπλήρωση-επανατοποθέτηση του. Για να μην πω, για τα υψηλά μπόνους, για τις αμοιβές που φτάνουν στο επίπεδο των αμοιβών του προέδρου του Αρείου Πάγου. Ήθελα να ήξερα δεν ντρέπεστε καθόλου για όλα αυτά που κάνετε; Δεν έχετε καθόλου τσίπα;

Κυρίες και κύριοι συνάδελφοι, το νομοσχέδιο αυτό έχει έναν τίτλο: Δουλειές χαμηλής εργασιακής ασφάλειας, χαμηλής εργασιακής σταθερότητας, χαμηλών μισθών, υψηλών εργάσιμων ωρών και υψηλών κινδύνων. Και αυτό το σχέδιο, θέλω να το πω ξεκάθαρα, πλήττει και την επιχειρηματικότητα, η οποία θέλει καλή αμοιβή εργαζομένων σε καλές συνθήκες, για να ανεβαίνει και η παραγωγικότητα. Η ποιότητα της εργασίας στη χώρα μας είναι η χαμηλότερη μεταξύ των χωρών μελών των 27 της Ευρωπαϊκής Ένωσης. Ενισχύετε μια κοινωνία χαμηλών προσδοκιών, την τροφοδοτείτε με φόβο μήπως χάσει τα στοιχειώδη, για να συμβιβαστεί με τα λιγότερα. Υλοποιείτε μία λεηλασία, ένα πλιάτσικο εις βάρος του κόσμου της εργασίας, προς όφελος των λίγων και ισχυρών.

Αυτή είναι η δεξιά πολιτική, κυρίες και κύριοι Βουλευτές. Δεν είναι νομοτέλεια, δεν είναι ανεπάρκεια. Ξέρουν τι κάνουν. Στηρίζουν μια άδικη, ταξική πολιτική ολιγαρχών. Υπηρετούν την ολιγαρχία και ταυτόχρονα δημιουργούν ένα καθεστώς στη χώρα, για να μη σηκώνει κεφάλι, για να φοβάται να μιλήσει.

Για εμάς, για τον ΣΥΡΙΖΑ-Προοδευτική Συμμαχία, για την Αριστερά και την προοδευτική παράταξη η εργασία είναι ο πυρήνας της ανάπτυξης μιας χώρας, οι εργαζόμενοι είναι η δύναμη της οικονομίας. Θέλουμε εργαζόμενες και εργαζόμενους που θα αισθάνονται ασφάλεια στη δουλειά τους, που θα αμείβονται επαρκώς, με υψηλούς μισθούς, που θα εργάζονται σε αξιοπρεπείς συνθήκες, που θα ζουν καλά, για να το πω απλά, που θα έχουν φτηνά καταναλωτικά προϊόντα, αλλά θα έχουν και φτηνή ενέργεια και φτηνή στέγη. Και βέβαια, θα έχουν δωρεάν παιδεία, υγεία και πρόνοια.

Η δική μας δέσμευση είναι μια κοινωνία που εξασφαλίζει στους εργαζόμενους και προοπτικές και εξέλιξη. Αυτή είναι η διαφορά μας, γιατί δεν είμαστε όλοι ίδιοι. Πρόοδος και ευρωπαϊκό κεκτημένο και στόχος και δέσμευση του ΣΥΡΙΖΑ είναι η κάλυψη του 80% των εργαζομένων από συλλογικές συμβάσεις εργασίας, με γενναία αύξηση του κατώτατου μισθού, ο οποίος θα καθορίζεται από εθνική γενική συλλογική σύμβαση.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Είναι κοινωνικά δίκαιη, είναι αναγκαία, αλλά είναι και δέσμευσή μας και καλούμε όλη την προοδευτική Αντιπολίτευση να έχει την ίδια δέσμευση, να καταργήσουμε τους εργατικούς νόμους της Νέας Δημοκρατίας την πρώτη μέρα της επόμενης προοδευτικής κυβέρνησης της χώρας, να επεκτείνουμε το επίδομα ανεργίας σε όλους τους εργαζόμενους στον επισιτισμό και στον τουρισμό, να ενισχύσουμε τους ελεγκτικούς μηχανισμούς, να ακυρώσουμε τις ελαστικές εργασιακές σχέσεις, να επαναφέρουμε το 13ο και 14ο μισθό στο Δημόσιο και να δώσουμε τη δυνατότητα της ευημερίας και της προόδου σε όλους τους εργαζόμενους, αλλά και σε όλους τους ανθρώπους της εργασίας και της παραγωγής.

Γιατί -πρέπει να το πω- από την πολιτική της κ. Κεραμέως και του κ. Μητσοτάκη πλήττονται και οι μικρομεσαίοι και οι επαγγελματίες και οι επιστήμονες και οι βιοτέχνες και οι αγρότες και οι συνταξιούχοι. Για όλα αυτά απαιτείται μία προοδευτική κυβέρνηση, για όλα αυτά απαιτείται η προοδευτική Ελλάδα, για να βγάλει την Ελλάδα από τη δυστοπία του κ. Μητσοτάκη και της Κυβέρνησης της Νέας Δημοκρατίας, η οποία θεωρεί αντίπαλο την κοινωνία, τους πολίτες, τους εργαζόμενους, ιδιαίτερα όταν διεκδικούν.

Και οφείλω να το πω αυτό. Αποδείχθηκε ότι θεωρείτε αντίπαλο την κοινωνία από τη νέα -Τραμπικής έμπνευσης- δήλωση του κ. Μητσοτάκη στο κυριακάτικο μήνυμά του να σταματήσει τις διαμαρτυρίες μπροστά από το μνημείο του Αγνώστου Στρατιώτη, αναθέτοντας -και διαβάζω ακριβώς ό,τι είπε- την αποκλειστική ευθύνη για την προστασία και σωστή λειτουργία του στο Υπουργείο Άμυνας. Αυτό είπε την Κυριακή. Μην κοιτάτε που μετά προσπαθείτε να το μαζέψετε για το πρόβλημα που έχετε δημιουργήσει.

Να το πούμε, λοιπόν, ξεκάθαρα και στους εργαζόμενους και στις εργαζόμενες. Φοβάστε την κοινωνία, γιατί γνωρίζετε ότι δεν σας εμπιστεύεται. Αλλά γνωρίζετε ταυτόχρονα ότι έχει δύναμη, τη δύναμη που αποδείχθηκε από το κύμα αλληλεγγύης που αγκάλιασε τον Πάνο Ρούτσι και τις διεκδικήσεις του. Χρειάστηκαν είκοσι τρεις μέρες για να δικαιωθεί το αίτημά του, το ανθρώπινο αίτημά του να πάρει απαντήσεις για τον θάνατο του γιού του.

Θα σταθώ, όμως, ιδιαίτερα στη δικαιολογία που χρησιμοποίησε ο κ. Μητσοτάκης, ότι το μνημείο δηλαδή, το οποίο δημιουργήθηκε για να τιμά τους ήρωες που έδωσαν τη ζωή τους για την ελευθερία, δεν μπορεί να φιλοξενεί -άκουσον, άκουσον- εκδηλώσεις άσχετες με τον προορισμό του. Και θέλω να ρωτήσω. Ο αγώνας ενός πατέρα να μάθει την αλήθεια για τον γιό του ενοχλεί ή προσβάλλει τους ήρωες της πατρίδας μας, οι οποίοι έδωσαν τη ζωή τους για να υπάρχει δημοκρατία και δικαιοσύνη στον τόπο;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Μόνο τον κ. Μητσοτάκη και την Κυβέρνησή του ενοχλεί ο αγώνας για δικαιοσύνη, θέλω να το πω ξεκάθαρα. Το μνημείο δεν αναστατώθηκε από τις κινητοποιήσεις των πολιτών, ούτε από τον αγώνα ενός πατέρα να πάρει απαντήσεις. Από τις δικές σας πολιτικές και από τις δικές σας πρακτικές προσβάλλεται καθημερινά η Ελληνική Δημοκρατία. Και επειδή σας ενοχλούν οι διεκδικήσεις της κοινωνίας, όπως και η σημερινή, που ήταν πολύς κόσμος απ’ έξω, θέλετε να τις βγάλετε από το ραντάρ της δημοσιότητας, να μην τις μαθαίνει κανείς. Αντιμετωπίζετε τις κινητοποιήσεις των Τεμπών ως αντίπαλο. Και ξέρετε γιατί; Γιατί σας εκθέτουν, επειδή αποδεικνύουν τις κυβερνητικές ευθύνες για το έγκλημα των Τεμπών. Και θέλετε να αποσυνδέσετε την Πλατεία Συντάγματος και το μνημείο του Άγνωστου Στρατιώτη από τις λαϊκές κοινωνικές διεκδικήσεις που έδωσαν στην πλατεία το όνομά της.

Το προαύλιο της Βουλής είναι ταυτόχρονα και μνημείο ηρώων γι’ αυτούς που έδωσαν τη ζωή τους για τη χώρα μας και την ελευθερία μας, αλλά είναι ταυτόχρονα και σημείο αναφοράς των λαϊκών κινητοποιήσεων, των λαϊκών αγώνων για δημοκρατία, για δικαιοσύνη εδώ και δύο αιώνες.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και σας ενοχλεί και η ιστορία της Πλατείας Συντάγματος, γι’ αυτό θέλετε να τη διαγράψετε με αυτήν την απαράδεκτη έμπνευση του κ. Μητσοτάκη. Και θέλω να το πω. Η δήλωση αυτή αποκαλύπτει πόσο επικίνδυνος είναι ο κ. Μητσοτάκης, ο οποίος θέλει να στρατιωτικοποιήσει το μνημείο του Αγνώστου Στρατιώτη και την Πλατεία Συντάγματος για να αντιμετωπίσει τις κινητοποιήσεις. Δεν έχει άλλη απάντηση να δώσει στην κοινωνία.

Να το πούμε όμως ξεκάθαρα. Ο μόνος από τον οποίο κινδυνεύει η Πλατεία Συντάγματος και το Σύνταγμα είναι ο κ. Μητσοτάκης και οι πολιτικές αυτής της Κυβέρνησης.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Γιατί, κυρίες και κύριοι Βουλευτές, βλέπουμε καθημερινά εδώ μέσα στη Βουλή, σε μια διπλανή Αίθουσα, το μπάζωμα της αλήθειας στην Εξεταστική Επιτροπή του ΟΠΕΚΕΠΕ. Προσέξτε πώς συνδέεται με το σημερινό νομοσχέδιο. Ενώ οι εργαζόμενοι δεν μπορούν να βγάλουν τον μήνα και ενώ τους επιφυλάσσετε εσείς έναν μεσαίωνα δεκατριών ωρών εργασίας, σε μια διπλανή Αίθουσα κάνετε ότι μπορείτε για να κρύψετε ότι «γαλάζιες ακρίδες» με τη στήριξη του καθεστώτος Μητσοτάκη έκλεψαν ένα δισεκατομμύριο ευρώ από τους τίμιους αγρότες που επίσης τώρα δεν μπορούν να τα βγάλουν πέρα σε όλη την Ελλάδα.

Και αυτό, κυρίες και κύριοι της Κυβέρνησης, είναι ακόμη ένα πλήγμα στη δημοκρατία, στο κράτος δικαίου, αλλά και στο Κοινοβούλιο. Είναι μια απαξίωση μπροστά σε μια κοινωνία η οποία ζητάει αλήθεια, ζητάει ειλικρινείς απαντήσεις και εσείς το μόνο που κάνετε είναι να απορρίπτετε προτάσεις που στέλνει ακόμα και η ευρωπαϊκή εισαγγελική αρχή. Το αποτέλεσμα; Και το σκάνδαλο του ΟΠΕΚΕΠΕ παραμένει σε πλήρη συσκότιση. Και εδώ να το πω ξεκάθαρα. Την ευθύνη τη φέρει ο ίδιος ο κ. Μητσοτάκης. Η Νέα Δημοκρατία και ο κ. Μητσοτάκης επέλεξε να μην ψηφίσουν οι Βουλευτές με φυσική παρουσία για την προκαταρκτική επιτροπή, γιατί δεν μπορούσε να τους ελέγξει στην ψηφοφορία και τον κ. Αυγενάκη και τον κ. Βορίδη. Επέλεξε να μην ανοίξουν στόματα, να μην εξεταστούν σημαντικοί μάρτυρες, να μην δοθούν απαντήσεις για ποινικές ευθύνες μελών της Κυβέρνησης. Και το κάνει σε απευθείας μετάδοση στην Εξεταστική Επιτροπή.

Προσέξτε. Αρνηθήκατε να έρθουν στην Εξεταστική Επιτροπή οι πραγματικοί εμπλεκόμενοι στη δικογραφία, δηλαδή οι «φραπέδες» και οι «χασάπηδες». Και το ακραίο ξέρετε ποιο είναι; Ότι τους βλέπουμε να πηγαίνουν σε τηλεοπτικές εκπομπές, αλλά εσείς δεν τολμάτε να τους φέρετε εδώ στην Εξεταστική Επιτροπή της συγκάλυψης. Επιμένετε να μην έρθουν ακόμη και Βουλευτές, όπως ο κ. Μπουκώρος, ο οποίος πάλι σε τηλεοπτική εκπομπή -αλλά στη Βουλή δεν μπορεί- είπε: «Το γνώριζα ότι παρακολουθούμουν εδώ και αρκετό καιρό. Το είχα μάθει από κυβερνητικά στελέχη εδώ και δεκαέξι μήνες, δεν είναι καινούργια υπόθεση». Αλλά στην Εξεταστική Επιτροπή όχι, να μην έρθει.

Οι αποκαλύψεις που γίνονται καθημερινά γι’ αυτό το σκάνδαλο, η κοινωνική πίεση και η δική μας δράση -πολλών προοδευτικών κομμάτων- έσυραν την Κυβέρνηση να αποδεχτεί τελικά τη δυνατότητα εξέτασης του κ. Μυλωνάκη. Και τελικά τι έγινε; Όταν ήρθε το αίτημα στην Εξεταστική Επιτροπή και δέχτηκε να έρθει ο κ. Μυλωνάκης η Κυβέρνηση στέλνει την παρουσία του στις ελληνικές καλένδες. Όλη η κοινωνία ξέρει γιατί. Γιατί είχε στα χέρια του ουσιώδη στοιχεία της δικογραφίας που αφορούσαν στο σκάνδαλο.

Στην Εξεταστική Επιτροπή, επίσης, βλέπουμε πολλά γαλάζια στελέχη να έρχονται με μειωμένη μνήμη, για να μην πω με μειωμένη αντίληψη του σκανδάλου. Ένα κακοστημένο θέατρο, «δεν γνωρίζω, δεν θυμάμαι». Τι θέλετε να κρύψετε; Θέλετε να μπαζώσετε τις παράνομες επιδοτήσεις και τις πελατειακές σχέσεις κυβερνητικών με γαλάζιους κομματικούς παράγοντες. Είδαμε τους «άριστους» του κ. Μητσοτάκη με βιογραφικό του μέλους της Νέας Δημοκρατίας να λένε κυνικά ότι το προσόν τους ήταν ότι ξέρουν τον Υπουργό! Είδαμε με τον κ. Βάρρα, πρώην Πρόεδρο του ΟΠΕΚΕΠΕ και τώρα σύμβουλο για πέντε χρόνια του κ. Μητσοτάκη, να αναφέρεται σε παράβαση καθήκοντος του κ. Βορίδη, να έχει καταθέσει, απ’ ό,τι λέει, τριάντα έξι ώρες στην Ευρωπαία Εισαγγελέα, αλλά πέντε χρόνια στο Μαξίμου να έχει πιει το αμίλητο νερό και να μην έχει πει στον κ. Μητσοτάκη, του οποίου είναι σύμβουλος, ποια εμπλοκή υπάρχει κυβερνητικών στελεχών στο σκάνδαλο. Απίστευτα κι όμως ελληνικά! Αυτό συμβαίνει στην Ελλάδα του κ. Μητσοτάκη.

Ποιον κοροϊδεύετε; Την ίδια ώρα δικά σας στελέχη λένε στην Εξεταστική Επιτροπή -όταν επιμένουμε εμείς για έλεγχο- για πιέσεις του Μαξίμου για ξεμπλοκάρισμα δεσμευμένων λογαριασμών και ΑΦΜ, για χαλάρωση ελέγχων με σκανδαλώδεις τροποποιήσεις εγκυκλίων, για παρεμβάσεις στη διενέργεια ή μη των ελέγχων. Εδώ διαβάσαμε στη δικογραφία ότι πολιτικά γραφεία σημερινών Υπουργών παίρνανε και λέγανε «να μη γίνει έλεγχος εκεί, γιατί είναι όλοι ψηφοφόροι μας».

Η Ευρωπαία Εισαγγελέας κ. Κοβέσι ήρθε στη χώρα μας και έθεσε ένα ξεκάθαρο ζήτημα της ατιμωρησίας των Υπουργών και της συγκάλυψης που κάνει η Κυβέρνηση του κ. Μητσοτάκη. Μίλησε για τον ΟΠΕΚΕΠΕ ως ένα σύμβολο διαφθοράς και νεποτισμού, για ανώτατους αξιωματούχους που σταματάνε τον έλεγχο, για σοβαρότατα προβλήματα στο κράτος δικαίου, για προβλήματα διαφθοράς στη χώρα μας. Κάθε μέρα που περνάει, η ελληνική κοινωνία μαθαίνει ακόμη ένα σκάνδαλό σας. Κάθε μέρα αποκαλύπτεται μία επιλογή αλαζονείας και αδικίας. Κάθε μέρα η ελληνική κοινωνία πείθεται όλο και περισσότερο ότι δεν έχει μέλλον ο κ. Μητσοτάκης. Βλέπετε τις οξύτατες κοινωνικές, αλλά και τις πολιτικές αντιδράσεις. Η κοινωνία αναζητεί διέξοδο, αναζητεί προοπτική. Και αυτή η προοπτική μπορεί να δοθεί μόνο από την προοδευτική παράταξη, αλλά απαιτεί αγώνες και πολιτική στράτευση.

Για τον λόγο αυτό ο ΣΥΡΙΖΑ-Προοδευτική Συμμαχία, μαζί με την κατάθεση προτάσεων για το τι είναι προοδευτική Ελλάδα, έχει καταθέσει και μία πρόταση με συνέπεια και χωρίς κομματικό εγωισμό, εδώ και έναν χρόνο, για το πώς θα γίνει η προοδευτική Ελλάδα πράξη. Καλούμε, όμως, ταυτόχρονα τους εργαζόμενους, τους αγρότες, τους νέους και τις νέες, όλους τους πολίτες της χώρας να αγωνιστούν για τα δικαιώματά τους. Γιατί, πέρα από τη συζήτηση σε πολιτικό επίπεδο, χρειάζονται κοινωνικοί αγώνες για να αλλάξει η Ελλάδα. Χρειάζεται κοινωνική πλειοψηφία για να ανατρέψουμε τις άδικες πολιτικές. Για τον λόγο αυτό επιμένουμε και απαιτούμε την απόσυρση αυτού του απαράδεκτου νομοσχεδίου και θα επιμείνουμε μέχρι τέλους στην πρότασή μας για την απόσυρσή του. Και καλούμε στην ίδια κατεύθυνση να τοποθετηθεί ξεκάθαρα και όλη η προοδευτική Αντιπολίτευση. Ήταν θετικό το βήμα που έγινε και το είχαμε προτείνει και εμείς -είχα αναλάβει εγώ την πρωτοβουλία- να τοποθετηθούν όλα τα κόμματα στην πρώτη επιτροπή. Δεν το κάνανε όλα τα κόμματα τα προοδευτικά. Υπάρχει ακόμα χρόνος. Εμείς, λοιπόν, καλούμε όλα τα προοδευτικά κόμματα να επιμείνουν στην απόσυρση αυτού του απαράδεκτου νομοσχεδίου.

Και ξεκαθαρίζουμε κάτι, κυρία Κεραμέως. Δεν θα νομιμοποιήσει ο ΣΥΡΙΖΑ την ψήφιση του εργασιακού μεσαίωνα που φέρνει ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Μόνο με αγώνες υποχωρεί και ηττάται το καθεστώς Μητσοτάκη. Με αγώνες μπορούμε να πετύχουμε την προοδευτική Ελλάδα. Με δικαιοσύνη και διαφάνεια, με ποιοτικές θέσεις εργασίας, με αξιοπρεπείς μισθούς, αλλά και προστασία των εργαζομένων. Αλλά έτσι μπορεί να πετύχουμε ταυτόχρονα και μια δίκαιη κοινωνία, όπου όλοι οι πολίτες θα έχουν δικαίωμα και στην εργασία και στην πρόοδο και στην αξιοπρέπεια. Αυτό το νομοσχέδιο γυρίζει την Ελλάδα πολλές δεκαετίες, για να μην πω αιώνες, πίσω. Πρέπει να αποσυρθεί άμεσα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον Πρόεδρο του ΣΥΡΙΖΑ-Προοδευτική Συμμαχία.

Καλείται τώρα στο Βήμα η Βουλευτής της Νέας Αριστεράς κ. Θεανώ Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Ζούμε, κυρίες και κύριοι Βουλευτές, και με αυτό το νομοσχέδιο εδώ και δύο εβδομάδες και σήμερα στη Βουλή το θέατρο του παραλόγου. Πολύ απλά όλα τα Κόμματα της Βουλής ή της Αντιπολίτευσης, από τη μείζονα μέχρι την ελάσσονα, έχουν και παραθέτουν συγκεκριμένα επιχειρήματα γιατί αυτό το νομοσχέδιο πρέπει να αποσυρθεί, γιατί δεν αποτελεί βάση για καμία συζήτηση. Αυτό το λένε εμφατικά και έχουν και επιχειρήματα.

Τι απαντάει η Κυβέρνηση; Δεν απαντάει σε κανένα από αυτά τα επιχειρήματα. Τι κάνει η κυρία Υπουργός, αυτό που κάνει και σήμερα εδώ; Με ύφος ταξικής υπεροψίας επαναλαμβάνει τα ίδια, τα οποία λέει παντού, από τα κανάλια μέχρι και εδώ μέσα όλες αυτές τις μέρες.

Γιατί δεν μπορεί να κάνει τίποτε άλλο η κυρία Υπουργός από το να απαντάει με αυτό τον τρόπο; Διότι εδώ και εξίμισι χρόνια η Νέα Δημοκρατία ακολουθεί συστηματικά τη στρατηγική αντίστροφης αναδιανομής του πλούτου, από τα χαμηλά και μεσαία εισοδήματα στα οικονομικά ισχυρά. Υλοποιεί αυτή τη στρατηγική με πάρα πολλούς τρόπους -τους είδαμε και αλλού-, δηλαδή με σκανδαλώδεις φοροαπαλλαγές για τα υπερκέρδη και τον μεγάλο πλούτο, με ενίσχυση των καρτέλ της αισχροκέρδειας σε τράπεζες, σούπερ μάρκετ, ηλεκτρικό, βενζίνη κ.λπ., με συρρίκνωση και ιδιωτικοποίηση της δημόσιας παιδείας, υγείας και πρόνοιας, με κατάργηση τέλος της προστασίας για την πρώτη κατοικία, που καθώς εκατοντάδες χιλιάδες ακίνητα βρίσκονται υποθηκευμένα σε κόκκινα δάνεια που διακρατούν οι τράπεζες και τα funds, θα οδηγηθούμε σε μια αναδιανομή ακίνητης περιουσίας, δηλαδή θα αλλάξουν τα σπίτια χέρια, εφάμιλλη με αυτή που είδαμε από τους μαυραγορίτες επί γερμανικής κατοχής.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. Όλγα Γεροβασίλη)

Κομβικό ρόλο σε αυτή την αντίστροφη αναδιανομή έχει η εκμετάλλευση της εργατικής εργασίας, η εκμετάλλευση δηλαδή μισθωτών, εργαζομένων, η κατάργηση της προστασίας και των δικαιωμάτων τους και η μείωση των πραγματικών τους αποδοχών, όπως γίνεται από το 2019 μέχρι σήμερα -έξι συν κάτι χρόνια- μέσα από αλλεπάλληλες αντεργατικές ρυθμίσεις της Νέας Δημοκρατίας.

Τόσο ο Αλέξης ο Χαρίτσης όσο και η Έφη Αχτσιόγλου υπερτίμησαν μία προς μία αυτές τις αντεργατικές ρυθμίσεις. Τις επαναλαμβάνω για να καταγράφονται. Θυμίζω ότι οι εργαζόμενοι απολύονται πλέον χωρίς βάσιμο λόγο, δεν προστατεύονται οι ενοικιαζόμενοι εργολαβικοί εργαζόμενοι, δεν μπορούν οι εργαζόμενοι να προσφεύγουν μονομερώς στη διαιτησία ώστε να υπογραφούν συλλογικές συμβάσεις εργασίας. Για αυτό η χώρα μας είναι μέχρι σήμερα στο κατώτερο ποσοστό συλλογικών συμβάσεων στην Ευρώπη, ενώ έπρεπε να είναι τουλάχιστον στο 80%. Έτσι λέει η ευρωπαϊκή οδηγία. Αυτή τουλάχιστον ελπίζω όλοι να καταλαβαίνουμε ότι είναι σημαντική.

Καταργήθηκε η οκτάωρη εργασία, ώστε οι εργαζόμενοι να δουλεύουν δεκάωρα με απλήρωτες υπερωρίες και με αντάλλαγμα ρεπό για να πηγαίνουν να μαζεύουν τις ελιές, όπως ξέρουμε όλοι. Θεσπίστηκε η δεκατριάωρη εργασία σε δύο εργοδότες, πράγμα που καταργεί στην πράξη την υποχρεωτική ενδεκάωρη ημερήσια ανάπαυση. Θεσπίστηκε η σύμβαση μηδενικών ωρών όπου ο εργαζόμενος είναι στη διάθεση του εργοδότη συνεχώς. Πρέπει να είναι στο απίκο και να μη γνωρίζει ούτε πότε θα εργαστεί ούτε πόσο θα εργαστεί ούτε με ποια σύμβαση θα εργαστεί. Και, τέλος, βέβαια ποινικοποιήθηκε η απεργία.

Το νομοσχέδιο αυτό είναι συνέχεια όλων αυτών που είπα και βάθεμα όσων είπα, γιατί διευρύνει τη δυνατότητα δεκατριάωρης εργασίας σ’ έναν εργοδότη και, μάλιστα, με τρόπο που οι εργαζόμενοι οφείλουν υπακοή επί ποινή απόλυσης, διευθετεί τον χρόνο εργασίας σε επίπεδο εβδομάδας αντί εξαμήνου, πράγμα που διαλύει κάθε ατομικό και οικογενειακό προγραμματισμό, διευκολύνει την απόλυση εργαζομένων χωρίς αποζημίωση, διότι αν λείψουν πέντε μέρες από την εργασία τους, θεωρείται αυτομάτως ότι αποχώρησαν οικειοθελώς και δεν αποζημιώνονται αφού ήθελαν οι άνθρωποι να φύγουν, μειώνει τις ημέρες συνεχούς άδειας από δέκα σε πέντε, με αποτέλεσμα να μην υπάρχει επαρκής χρόνος για διακοπές και ανάπαυση έστω μία φορά τον χρόνο. Και, βεβαίως, δεν λείπουν τα πρόσθετα δώρα στους εργοδότες, όπως η δυνατότητα αντί να κάνουν μόνιμες προσλήψεις, να παίρνουν εργαζόμενους για δυο-τρεις μέρες που θα δουλεύουν δεκατριάωρο ή όπως η ρύθμιση ότι οι προσαυξήσεις για υπερωριακή απασχόληση και για εργασία σε αργίες δεν υπόκεινται σε ασφαλιστικές εισφορές, πράγμα που, κατά την Υπουργό, δεν αλλάζει σε τίποτα τη σύνταξη του εργαζόμενου.

Αν είναι δυνατόν. Ακόμη χειρότερο είναι, όμως, ότι το νομοσχέδιο βάζει σε κίνδυνο τη ζωή, την υγεία, την ασφάλεια των εργαζομένων, διότι ακριβώς, όπως σας είπαν όλοι, όπως μας στέλνουν υπομνήματα όλοι οι αρμόδιοι αυτές τις μέρες, τα περισσότερα ατυχήματα συμβαίνουν κατά τις τελευταίες ώρες εξαντλητικών ωραρίων, τα οποία επίσης οδηγούν σε έξαρση των επαγγελματικών ασθενειών. Και, βεβαίως, προφανώς διαλύουν τον όποιο προγραμματισμό του εργαζόμενου.

Δυστυχώς, κατά την κοινοβουλευτική συζήτηση Υπουργοί και Βουλευτές της Νέας Δημοκρατίας απαξιώνουν, όπως είπα και στην αρχή, τον δημοκρατικό διάλογο, κάθε δημοκρατικό διάλογο και τον ελάχιστο, αδιαφορώντας να κάνουν ένα πραγματικό αντίλογο. Επαναλαμβάνουν μονότονα τα ίδια και τα ίδια, γιατί είναι του δόγματος Γεωργιάδη, της σχολής αυτής που λέει «πες, πες κάτι θα μείνει, εμείς τα ίδια θα λέμε ό,τι και να γίνει».

Είναι εξοργιστικό, όμως, να επαναλαμβάνουν ότι η δεκατριάωρη εργασία ή άλλες αντεργατικές ρυθμίσεις τις ζητάνε οι εργαζόμενοι, όταν αυτοί είναι στους δρόμους συνεχώς και ζητούν την απόσυρση.

Το ίδιο εξοργιστικό είναι ότι τα στελέχη της Νέας Δημοκρατίας κάνουν πως δεν ακούν τις προτάσεις της προοδευτικής Αντιπολίτευσης για τα εργασιακά.

Επαναλαμβάνω, λοιπόν, τουλάχιστον τις προτάσεις της Νέας Αριστεράς: Πρώτον, κατάργηση όλων των αντεργατικών ρυθμίσεων της Νέας Δημοκρατίας που ήδη ανέφερα. Δεύτερον, κατώτατος μισθός αξιοπρεπούς διαβίωσης τουλάχιστον 1.000 ευρώ καθαρά και κατόπιν καθορισμός του μισθού αυτού μέσω του κατώτατου και συλλογικών διαπραγματεύσεων. Τρίτον, ετήσιες αυξήσεις στους μισθούς στον δημόσιο και τον ιδιωτικό τομέα κατ’ ελάχιστον ίσες με την αύξηση του γενικού δείκτη τιμών καταναλωτή. Τέταρτον, επαναφορά των συλλογικών διαπραγματεύσεων, ενίσχυση των συλλογικών συμβάσεων εργασίας και στήριξη των συνδικαλιστικών δικαιωμάτων. Πέμπτον, αποκατάσταση του δέκατου τρίτου και δέκατου τέταρτου μισθού και συντάξεων στον δημόσιο τομέα. Έκτον, σταδιακή μείωση του χρόνου εργασίας με στόχο τις τριάντα δύο ώρες τη βδομάδα χωρίς μείωση αποδοχών.

Τα στελέχη της Νέας Δημοκρατίας παριστάνουν ότι δεν ακούν τις προτάσεις, διότι έχουν επιλέξει να στηρίξουν αυτή την ταξική πολιτική, που υπερασπίζεται μονομερώς τα συμφέροντα των οικονομικά ισχυρών, επιδεινώνοντας την κατάσταση της πλειοψηφίας των νοικοκυριών, αλλά και τις προοπτικές της ελληνικής οικονομίας.

Γι’ αυτό χρειαζόμαστε μια μεγάλη πολιτική αλλαγή, η οποία μόνο με την Αριστερά πρωταγωνιστή μπορεί να γίνει πραγματικότητα.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής της Ελληνικής Λύσης κ. Παράσχος Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κυρία Πρόεδρε.

Να συγχαρούμε την Κυβέρνηση Μητσοτάκη που κατάφερε και πέρασε και τη Βουλγαρία στην αγοραστική δύναμη. Από προτελευταίους μάς πήγατε τελευταίους. Θερμά συγχαρητήρια! Πάμε δυνατά να τους περάσουμε ακόμα μια φορά και στη διαφθορά. Γιατί και εκεί προτελευταίοι είμαστε. Μπορούμε να γίνουμε καλύτεροι. Τώρα με τον ΟΠΕΚΕΠΕ, με τα Τέμπη, με τα δισεκατομμύρια των απευθείας αναθέσεων, με το Ταμείο Ανάκαμψης, είναι βέβαιο ότι σε λίγο χρονικό διάστημα θα τους περάσουμε και εκεί.

Άκουσα τον Πρωθυπουργό σε μια ομιλία του να λέει ότι από εκεί που οι πολίτες δεν εύρισκαν δουλειά, περάσαμε στην εποχή όπου οι εργοδότες δεν μπορούν να βρουν υπαλλήλους. Το ερώτημα είναι και πού να τους βρουν, όταν πάνω από ένα εκατομμύριο νέοι στην πιο παραγωγική ηλικία έφυγαν στο εξωτερικό γιατί δεν μπορούν να ζήσουν με 800 και 1.000 ευρώ. Όταν έχεις ένα ενοίκιο 400 ευρώ και όταν πρέπει να περάσεις το υπόλοιπο του μήνα -με την ψυχαγωγία σου, με όλα τα υπόλοιπα, να φας, να πιεις, άλλα 400-, όταν έχεις μια Θεσσαλονίκη, μια συμπρωτεύουσα, η οποία στην ουσία έχει φύγει στο εξωτερικό, εσείς λέτε ότι μειώσατε την ανεργία στο 8%; Εάν γυρίσουν όλοι αυτοί που έφυγαν, η ανεργία θα πάει στο 30%. Στο τέλος θα φύγουν όλοι οι εργαζόμενοι έξω και εσείς θα λέτε ότι μηδενίσατε την ανεργία. Και γι’ αυτό ικανοί είστε. Είναι σαν αυτό το 41% που λέτε ότι κυβερνάτε, ενώ στην ουσία κυβερνάτε με το 20%, αλλά δεν σας νοιάζει. Δουλίτσα να γίνεται και ένας να πάει να ψηφίσει, Νέα Δημοκρατία να ψηφίσει, εσείς θα λέτε ότι έχετε το 100% και θα σχηματίσετε κυβέρνηση.

Κατ’ αρχάς, για να μιλάμε και για να μιλάτε στην Κυβέρνηση για εργασία, πρέπει πρωτίστως να ξέρετε για τι μιλάτε, να έχετε δουλέψει. Και είναι αλήθεια ότι οι περισσότεροι στην Κυβέρνηση, όπως και ο Αντιπρόεδρος της Κυβέρνησης, ο κ. Χατζηδάκης, όπως και ο ίδιος ο Κυριάκος Μητσοτάκης, δεν έχετε δουλέψει ούτε μία ώρα στη ζωή σας. Κι εσείς θα αποφασίσετε για τον Έλληνα να εργάζεται δεκατρείς ώρες ημερησίως!

Κύριε Μηταράκη, κουνάτε το κεφάλι σας. Ο κ. Χατζηδάκης ο ίδιος έχει πει ότι «εγώ δεν έχω εργαστεί, δεν έχω ούτε ένα ένσημο, αλλά ο κόσμος με ψηφίζει».

Ξυπνήσατε ποτέ, κύριοι, 6 ώρα το πρωί να κάνετε μια βόλτα, να δείτε στις στάσεις τους έντιμους ανθρώπους που περιμένουν να πάνε στη δουλειά τους; Αυτοί οι καθημερινοί ήρωες, για να μπορέσουν να εξασφαλίσουν μια αξιοπρεπή ζωή στα παιδιά τους! Ελάτε να καθίσετε δεκατρείς ώρες εδώ, στην πολυτέλεια της Βουλής, σε αυτά τα ωραία έδρανα, να δείτε πώς είναι δεκατρείς ώρες -όχι να εργάζεστε. Δείτε τα έδρανά σας -είστε δύο!- και εσείς θα ψηφίσετε σήμερα να πάει ο Έλληνας να δουλεύει δεκατρείς ώρες.

Υπάρχουν επαγγελματίες Υπουργοί και Βουλευτές που λαμβάνουν όλα αυτά τα χρήματα που λαμβάνουν και δεν έχουν πατήσει το πόδι τους εδώ πέρα, στην Ολομέλεια της Βουλής, πέρα από την ορκωμοσία. Τους βλέπουμε και νομίζουμε ότι είναι κάποιοι ξένοι, κάποιοι περαστικοί. Εσείς θα ψηφίσετε λοιπόν για το δεκατριάωρο!

Αυτοί που εργάζονται σε χειρωνακτικές εργασίες, σε μεγάλες κατασκευαστικές εταιρείες, που κρέμονται σε ύψος 50 και 100 μέτρων, θα εργάζονται και αυτοί για δεκατρείς ώρες; Αν πάθει κάτι αυτός ο εργαζόμενος από την κόπωση, μέσα στο λιοπύρι δεκατρείς ώρες, στα 50 μέτρα, θα τον πληρώσετε από την τσέπη σας; Τι θα πει στην οικογένειά του;

Δώσατε τα πάντα στους ολιγάρχες που προσκυνάτε, δώσατε όλη τη δημόσια περιουσία και με αυτό το νομοσχέδιο τι έμεινε; Έμεινε η ψυχή του εργαζομένων. Την δίνετε και αυτήν. Είστε εκτός πραγματικότητας, όταν λέτε ότι ο εργαζόμενος θα εργάζεται δεκατρείς ώρες μόνο εφόσον το επιθυμεί και υπάρχει συμφωνία με τον εργοδότη. Ο εργαζόμενος αν δεν κάνει αυτό που θέλει το αφεντικό ή το καταγγείλει στην Επιθεώρηση Εργασίας, την άλλη μέρα θα είναι σπίτι του με οποιονδήποτε λόγο και αιτία. Και αν δεν έχει κλείσει και ένα έτος εργασίας, δεν θα πάρει και αποζημίωση. Και αν βρίσκεται σε μια επαρχιακή πόλη όπως στον Έβρο, δύσκολα θα ξαναβρεί εργασία γιατί θα του βγει η φήμη ότι είναι αντιδραστικός και πρέπει να πάει σε μια μεγάλη πόλη, να φύγει από τον Έβρο, να χαθεί.

Ποιες είναι οι δικλείδες ασφαλείας για τους εργοδότες που εξαναγκάζουν τον εργαζόμενο να δεχτεί το δεκατριάωρο; Υπάρχει στο νομοσχέδιο δικλείδα ασφαλείας, πρόστιμο, φυλάκιση, εξορία; Τι; Και πώς θα το αποδείξει ο εργαζόμενος ότι δέχτηκε πίεση και εκβίαση; Θα μπει σε δικαστική διαμάχη με τον εφοπλιστή, με την ΤΕΡΝΑ, με τις νομικές ομάδες τις δυνατές που έχουν; Με τι; Με τα 1.000 ευρώ και τα 800 ευρώ; Με αυτό θα παλέψει την ΤΕΡΝΑ ή τον κάθε εφοπλιστή;

Επίσης, το νομοσχέδιο αυτό αντίκειται στο Σύνταγμα που προστατεύει την οικογένεια, στο άρθρο του Συντάγματος που προστατεύει την οικογένεια. Δεκατρείς ώρες εργασίας. Μάλιστα. Πότε θα πάει σπίτι του αυτός ο εργαζόμενος να ξεκουραστεί, να χαρεί τα παιδιά του, να παίξει τα παιδιά του, να διαβάσει με αυτά ή ακόμα και να κάνει παιδιά; Αυτά περνάνε το κεφάλι σας; Ένας στους δύο Έλληνες χρωστάνε σε εφορία και ασφαλιστικά ταμεία. Τα χρέη των Ελλήνων στην εφορία έχουν φτάσει στα 112 δισεκατομμύρια, αυξημένα τον τελευταίο χρόνο 4,5 δισεκατομμύρια.

Στραγγαλίζετε τους φτωχούς, στραγγαλίζετε τους μικροεπαγγελματίες, τελειώνετε τους αγρότες και τον πρωτογενή τομέα. Οι κτηνοτρόφοι όπου πάει ο Υφυπουργός και ο Υπουργός Αγροτικής Ανάπτυξης τούς στολίζουν κι εσείς νομίζετε ότι ψιχαλίζει.

Εφαρμόστε άμεσα την οδηγία 687/2020 και εμβολιάστε τα ζώα, μην τα σφάζετε! Τελειώσανε οι κτηνοτρόφοι.

Κι ενώ έπρεπε να υπηρετείτε τον φτωχό Έλληνα που μάχεται για να ζήσει την οικογένειά του, που περιμένει στη στάση 6 ώρα το πρωί για να ζήσει αξιοπρεπώς, εσείς υπηρετείτε τα μεγάλα αφεντικά. Κάνατε τον Έλληνα να ζει για να εργάζεται και όχι να εργάζεται για να ζει, όπως είναι το φυσιολογικό.

Η Ελλάδα χρειάζεται μια κυβέρνηση λαϊκή, κοινωνική, πατριωτική που θα μπορεί να ακουμπήσει ο Έλληνας, μια κυβέρνηση που δεν θα του ρουφάει το αίμα, αλλά θα του δίνει κίνητρα για να προοδεύσει. Αυτή η κυβέρνηση, με κυβερνήτη τον Κυριάκο Βελόπουλο και την Ελληνική Λύση, θα βγάλει τη χώρα από το αδιέξοδο πολύ γρήγορα. Να είστε σίγουροι.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο για μια τρίλεπτη παρέμβαση ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

Ορίστε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Δυο θέματα.

Κυρία Υπουργέ, θέλω να σας διαβάσω μια φράση να μου πείτε αν σας θυμίζει κάτι. «Δεν είναι θέμα Πάτρας, αλλά έχει να κάνει με το γεγονός ότι υπάρχουν χιλιάδες άνεργοι δικηγόροι». Αυτή, σε περίπτωση που δεν θυμάστε, ήταν η δήλωσή σας, όταν καταργούσατε την τέταρτη Νομική στην Πάτρα.

Την ίδια στιγμή, επειδή είστε και στο Υπουργείο Εργασίας, πρέπει να μας εξηγήσετε αυτό τον παράξενο τρόπο που η ανεργία των χιλιάδων δικηγόρων αφορά ένα δημόσιο ίδρυμα, αλλά δεν αφορά ένα ιδιωτικό. Είμαι σίγουρος ότι θα έχετε κάποια μελέτη που λέει ότι αν υπήρχε δημόσια Νομική στην Πάτρα, θα πας στους χιλιάδες άνεργους δικηγόρους, ενώ αν τελειώσεις ένα από τα κολέγια -που κάνατε «μαϊμού» πανεπιστήμια, το παλεύετε, ακόμα δεν το έχετε καταφέρει, μιλάμε για τέτοιο μέγεθος απάτης, δώσατε άδειες χωρίς να έχουν πρόγραμμα σπουδών-, ένα «μαϊμού» πρώην κολέγιο-νυν ιδιωτικό πανεπιστήμιο, δεν υπάρχουν χιλιάδες άνεργοι δικηγόροι.

Κυρία Κεραμέως, ένας άνθρωπος που είχε κάνει αυτή τη δήλωση και μετά στήριζε μια κυβέρνηση που έφερνε ιδιωτικά πανεπιστήμια, θα ντρεπόταν να ήταν σε αυτή την Αίθουσα. Προφανώς, εσείς δεν έχετε τέτοιο πρόβλημα, όχι μόνο εσείς προσωπικά, συνολικά η Κυβέρνηση. Δεν έχετε τέτοια προβλήματα καθόλου και το έχετε αποδείξει διαρκώς.

Όμως, ήθελα να σας υπενθυμίσω αυτή τη δήλωση γιατί δείχνει την αντίληψη και τη μεθοδολογία σας. Και αντίληψη και μεθοδολογία σας είναι ότι παντού και πάντα είστε με τα προνόμια ενάντια στα δικαιώματα. Παντού και πάντα ήσασταν, είστε και θα συνεχίσετε να είστε συλλογικά ως Κυβέρνηση πλασιέ των μεγάλων ιδιωτικών συμφερόντων.

Και έχοντας μπει αυτό, επειδή πριν λίγο ήρθε εδώ η κ. Μιχαηλίδου να παρουσιάσει το άρθρο 3 της τροπολογίας, ρωτήσαμε την κ. Μιχαηλίδου -είπε μάλιστα κατευθείαν «αφορά το Γηροκομείο Αθηνών», για όποιον συνάδελφο δεν γνωρίζει στην Αίθουσα, το Γηροκομείο Αθηνών έχει ταλαιπωρηθεί πάρα πολύ από σκάνδαλα το προηγούμενο διάστημα και έχει και μια τεράστια ακίνητη περιουσία- για ποιο λόγο φέρατε τώρα αυτή την τροπολογία. Και το καταγγέλλω για να το γνωρίζουν όλοι οι συνάδελφοι. Γιατί πριν λίγες μέρες το Δημοτικό Συμβούλιο της Αθήνας δεν δέχτηκε να πωληθούν δύο «φιλέτα» του Γηροκομείου, όπως ήταν η πρόταση της προσωρινής Διοικούσας Επιτροπής.

Και επειδή σας νοιάζει να βάλετε χέρι στην περιουσία του Γηροκομείου, έρχεστε εδώ τώρα και λέτε, πετάμε έξω τον Δήμο Αθηναίων και βάζουμε την αποκεντρωμένη. Δεν περίμενα, πραγματικά, ότι ακόμα και σε αυτό το νομοσχέδιο θα φέρνατε τέτοια σκανδαλώδη διάταξη. Είναι πρόβλημα διαρκώς να μιλάμε για σκάνδαλα, αλλά δεν μας αφήνετε άλλη επιλογή.

Ακόμα και τώρα με τροπολογία, το άγχος σας είναι πως θα «βάλετε χέρι» στην περιουσία του Γηροκομείου. Και γι’ αυτό η κ. Μιχαηλίδου είπε ότι, όχι απλά δεν έχει ενημερώσει τον Δήμο Αθηναίων, αλλά είναι πρόβλημα ο Δήμος Αθηναίων. Πότε έγινε πρόβλημα ο Δήμος Αθηναίων; Όταν χάσατε τις εκλογές. Αυτή είναι η αντίληψη σας για τη δημοκρατία. Όταν χάσατε τις εκλογές, έγινε πρόβλημα ο Δήμος Αθηναίων. Μέχρι πριν, δεν ήταν πρόβλημα.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Η κ. Κεραμέως έχει τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε Ηλιόπουλε, σας παρακολούθησα με πολύ μεγάλη προσοχή. Αναφερθήκατε σε μια δήλωση που είχα κάνει πριν από περίπου πέντε ή έξι χρόνια, την οποία πιστεύω στο ακέραιο. Βεβαίως και δεν χρειάζεται η χώρα μας άλλη Νομική. Βεβαίως. Και βεβαίως, είναι τελείως άσχετο το ότι με τον πρόσφατο νόμο του Υπουργείου Παιδείας άνοιξε…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ιδιωτική;

**ΘΕΑΝΩ ΦΩΤΙΟΥ:** Δεν θα πληρώνουν;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ακούστε με.

Άνοιξε ο δρόμος για τη δυνατότητα ίδρυσης μη κρατικών Πανεπιστημίων. Γιατί; Πρώτον, για να υπάρχει το δικαίωμα της επιλογής και δεύτερον, για να ωθήσει και σε έναν υγιή ανταγωνισμό με τα δημόσια.

Προσέξτε, όμως, υπάρχει και μια βασική διαφορά, την οποία αγνοείτε. Η τέταρτη Νομική θα ήταν με χρήματα των Ελλήνων φορολογουμένων. Τα μη κρατικά δεν είναι με χρήματα των Ελλήνων φορολογουμένων. Εμείς εδώ τι προστατεύουμε; Τη βέλτιστη αξιοποίηση των δημοσίων πόρων. Αυτή είναι η διαφορά.

Αλλά ξέρετε, κύριε Ηλιόπουλε, εγώ καταλαβαίνω για ποιον λόγο πήρατε τον λόγο. Πήρατε τον λόγο, γιατί δεν ξέρετε πού να κρυφτείτε, διότι είστε εδώ ως Νέα Αριστερά -πρώην ΣΥΡΙΖΑ- και υπερασπίζεστε, δήθεν, τα δικαιώματα εργαζομένων, ενώ, όταν ήσασταν στην κυβέρνηση εσείς, ο κ. Χαρίτσης, η κ. Αχτσιόγλου, ένα πράγμα που είναι το κατ’ εξοχήν εργασιακό δικαίωμα, το πρωτόκολλο του ILO, της Διεθνούς Οργάνωσης Εργασίας κατά ποιου; Της αναγκαστικής εργασίας, της δουλείας δεν βρήκατε στα τεσσεράμισι χρόνια, για να το καταργήσετε. Ήσασταν πάρα πολύ απασχολημένοι, μας είπε ο κ. Χαρίτσης -αποκαλυπτική η απάντηση του είναι η αλήθεια- με το τρίτο αχρείαστο μνημόνιο που χρέωσε τη χώρα μας με 100 δισεκατομμύρια ευρώ.

Καταλαβαίνω, λοιπόν, γιατί χρειάστηκε να ανασύρετε μια δήλωσή μου προ έξι ετών, την οποία πιστεύω μέχρι σήμερα στο ακέραιο. Γιατί; Γιατί δεν ξέρετε πώς να δικαιολογήσετε τα αδικαιολόγητα. Πώς έρχεστε εδώ να υπερασπιστείτε εργασιακά δικαιώματα, όταν ήσασταν στην κυβέρνηση και δεν κυρώσατε το Πρωτόκολλο κατά της δουλείας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Κοινοβουλευτική Εκπρόσωπος της ΝΙΚΗΣ, η κ. Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, επιτρέψτε μου μια αρχική σύντομη αναφορά σε ένα ζήτημα που μας απασχολεί τα τελευταία εικοσιτετράωρα και αγγίζει τον πυρήνα του δημόσιου χώρου και της δημοκρατίας.

Με τη νέα ρύθμιση που προαναγγέλθηκε, η θεσμική ευθύνη προστασίας του μνημείου του αγνώστου στρατιώτη περνά στο Υπουργείο Εθνικής Άμυνας, ενώ τα μέτρα τάξης στον χώρο παραμένουν στην Ελληνική Αστυνομία. Φυσικά, η Προεδρική Φρουρά που υπάγεται στο στρατιωτικό γραφείο της Προεδρίας της Δημοκρατίας είχε ήδη την ευθύνη. Το ίδιο και η Αστυνομία για τα θέματα τάξης. Γιατί, λοιπόν, ο Πρωθυπουργός επανέρχεται σε κάτι που ήταν ήδη καλά ρυθμισμένο; Τι υποκρύπτεται στην απόφασή του; Αληθεύουν οι δημοσιογραφικές πληροφορίες πως ο καθ’ ύλην αρμόδιος Υπουργός δεν είχε καμία ενημέρωση;

Το ζητούμενο προφανώς δεν είναι μόνο ποιος έχει την αρμοδιότητα, αλλά πώς αυτή η αρμοδιότητα ασκείται. Το μνημείο που συμβολίζει την ανώνυμη θυσία και την ενότητα του έθνους για την ελευθερία και την ανεξαρτησία της πατρίδας μας από τον Μάρτιο του 1932, ξεκίνησε ως απλό τοπόσημο, για να μετατραπεί σε ορόσημο της ίδιας της κοινοβουλευτικής δημοκρατίας.

Οι αντιδράσεις από όλη την αντιπολίτευση και από την πλειονότητα της κοινωνίας μας προέρχονται όχι άδικα από τις σκοτεινές μνήμες της στρατιωτικής παρουσίας πέριξ της Βουλής και του μνημείου. Μιλήστε ξεκάθαρα και αποσαφηνίστε πώς θα παραμείνει χώρος μνήμης, αλλά και νόμιμης ειρηνικής συνάθροισης, πανηγυρισμού και διαμαρτυρίας, όπως γινόταν για δεκαετίες.

Ίσως ενοχλήθηκε η Κυβέρνηση από τα ονόματα των αδικοχαμένων νεκρών του εγκλήματος των Τεμπών που μήνες τώρα μένουν στις πλάκες γραμμένα ή από τον αγώνα ενός πατέρα, για να δικαιωθεί η μνήμη του παιδιού του. Εάν, όμως, είχατε προ καιρού αποφασίσει πως η αλήθεια δεν μπορεί να έχει πολιτικό κόστος και πως η δικαιοσύνη δεν μπορεί να καθοδηγείται, τότε καμία διαμαρτυρία δεν θα είχε συμβεί σε τέτοια χρονική διάρκεια δίπλα στο μνημείο του αγνώστου στρατιώτη. Η λύση είναι στα χέρια σας, εάν πραγματικά σέβεστε το μνημείο και τον λαό μας.

Και επειδή όλα τα φώτα της δημοσιότητας, αλλά και οι προσδοκίες εκατομμυρίων ανθρώπων στράφηκαν χθες, Δευτέρα, στο θέρετρο του νότιου Σινά, όπου έγινε η Σύνοδος για τη Γάζα, ευχόμαστε και ελπίζουμε η παρουσία της Ελλάδος εκεί να μην υπήρξε ούτε διακοσμητική, αλλά ούτε και υποχωρητική ως προς τα δικαιώματα που αμέτρητοι πρόγονοί μας διαφύλαξαν. Στο όνομά τους που ανωνύμως τιμούμε μπροστά στη Βουλή, δεν θα ανεχθεί κανένας να βρεθούμε στη λάθος πλευρά της ιστορίας.

Ήδη τα λάθη και οι απροσεξίες στην εξωτερική πολιτική μαζί με τα πολυφωτογραφημένα χαμόγελα χωρίς αντίκρισμα πλάι σε ηγέτες ξένων χωρών αποδεικνύουν την προχειρότητά σας. Η ανυποληψία σας προδόθηκε, από τη μία, με την εκ των υστέρων αποσυρμένη έκθεση της Ευρωπαϊκής Επιτροπής που αναγνώριζε το ψευδοκράτος και τον τουρκολιβυκό μνημόνιο και, από την άλλη, με τις τραγικές δηλώσεις της εκπροσώπου του Υπουργείου Εξωτερικών της Ρωσίας.

Η πολυπόθητη συμφωνία για ειρήνευση στην πολύπαθη Γάζα έχοντας και την υπογραφή της χώρας μας, άραγε τι υποχρεώσεις έθεσε ή πρόκειται να θέσει εν ευθέτω χρόνω στη χώρα μας; Υπάρχει πρόβλεψη για ανάλυση της συμπυκνωμένης συνθήκης με πολύ περισσότερα άρθρα και μέτρα. Η πατρίδα μας δεσμεύτηκε, άραγε, με κάποιο τρόπο για τα επόμενα μέτρα; Είχαμε ως χώρα κάποιον ουσιαστικό λόγο ή περιοριστήκαμε στα δύο λεπτά δημοσιότητας για φωτογράφηση δίπλα στον Αμερικανό πρόεδρο; Ως διεθνή συνθήκη, θα περιμένουμε να την καταθέσετε στην εθνική αντιπροσωπεία.

Ως προς το παρόν νομοσχέδιο, η Κυβέρνηση μιλά για απλοποίηση διαδικασιών, ψηφιακά εργαλεία και βελτιώσεις στην καθημερινότητα. Προφανώς και χρειαζόμαστε λιγότερη γραφειοκρατία και καλύτερο έλεγχο. Το υπό ψήφιση νομοσχέδιο, όμως, παρεμβαίνει στον πυρήνα της ρύθμισης του χρόνου εργασίας και της ισορροπίας ισχύος στον χώρο δουλειάς.

Η πρόβλεψη της δυνατότητας ημερήσιας απασχόλησης έως δεκατριών ωρών, έστω και χαρακτηριζόμενη «κατ’ εξαίρεση» και ερειδόμενη σε συναίνεση, συνιστά ουσιώδη μεταβολή εις βάρος της προστασίας του εργαζόμενου. Η εξαίρεση καθίσταται κανόνας, ενώ η συναίνεση υπό συνθήκες άνισης διαπραγματευτικής ευθύνης καθίσταται κατ’ ουσίαν προσχηματική.

Δεκατρείς ώρες εργασίας ημερησίως δεν αποτελούν εργαλείο ευελιξίας, αλλά κανονικοποίηση της υπερέντασης με άμεσο αντίκτυπο στην υγεία, την ασφάλεια και την οικογενειακή ζωή. Το ευρωπαϊκό πλαίσιο είναι ξεκάθαρο και απαιτεί έντεκα ώρες αδιάσπαστης ημερήσιας ανάπαυσης σε κάθε εικοσιτετράωρο και σαράντα οκτώ ώρες μέγιστο μέσο εβδομαδιαίο χρόνο εργασίας.

Δεν αρκεί να τηρούμε το τυπικό σαρανταοκτάωρο στα χαρτιά, εάν δεν προστατεύουμε τον σκοπό της ανάπαυσης που δεν είναι πολυτέλεια. Είναι όριο υγείας και ασφάλειας. Μετά από δεκατρείς ώρες ο κίνδυνος λάθους ή ατυχήματος ανεβαίνει για τον εργαζόμενο, τον πελάτη, τον πολίτη. Εάν η Κυβέρνηση επιμένει να ανοίγει αυτή την πόρτα, οφείλει να τη θωρακίσει με αυστηρούς κανόνες. Η εντεκάωρη ανάπαυση να είναι απαραβίαστη, πραγματική και αδιάσπαστη. Τα προγράμματα βραδιών να μην την ροκανίζουν. Η χρήση του δεκατριάωρου να είναι σπάνια, τεκμηριωμένη και με ανώτατη συχνότητα.

Απλή πρόθεση. Δεκατρείς ώρες εργασία και έντεκα ώρες ανάπαυση. Χωρίς χρόνο για μετακίνηση, διατροφή και άλλες ανάγκες, βγαίνει; Όποιος από εμάς έχει εργαστεί πραγματικά, αντιλαμβάνεται αυτό που μόλις είπα αυτή τη στιγμή.

Στο ίδιο πεδίο υγείας και ασφάλειας οι επίμαχες ρυθμίσεις υποβαθμίζουν τον πυρήνα της πρόληψης.

Επιτρέπουν αφενός την ανάθεση καθηκόντων ιατρού εργασίας σε άλλες ιατρικές ειδικότητες χωρίς αποδεδειγμένα κενά στελέχωσης και αφετέρου την παράλληλη άσκηση καθηκόντων τεχνικού ασφαλείας από συντονιστές ασφάλειας και υγείας χωρίς σαφή όρια. Αυτή η ευελιξία υποκαθιστά την εξειδίκευση, θολώνει τη λογοδοσία, υποεκτιμά τον απαιτούμενο ελάχιστο χρόνο πρόληψης ανά επιχείρηση και βάζει το κόστος πάνω από την ασφάλεια. Χωρίς ρητά ελάχιστα προσόντα, εγγυήσεις ανεξαρτησίας ρόλων, διακριτές αρμοδιότητες υποχρεωτικό ελάχιστο χρόνο απασχόλησης και ηλεκτρονική ιχνηλασιμότητα όλων των αναθέσεων, το σύστημα προστασίας στην εργασία αποδυναμώνεται.

Ζητούμε, συνεπώς, ρητή ενίσχυση των ιατρών εργασίας και των τεχνικών ασφάλειας και αναδιατύπωση ή απόσυρση των επίμαχων ρυθμίσεων. Εμείς υπερασπιζόμαστε το 8ωρο όχι ως μία παρωχημένη ρύθμιση του 20ου αιώνα, αλλά ως θεμελιώδη αρχή κοινωνικής ισορροπίας και ανθρώπινης αξιοπρέπειας, ως δικαίωμα που δεν χαρίστηκε, αλλά κατακτήθηκε με δεκαετίες αγώνων, απεργιών θυσιών και διεκδικήσεων, που σημάδεψαν την ιστορία του εργατικού κινήματος σε ολόκληρο τον κόσμο.

Το 8ωρο δεν διασφαλίζει μόνο την υγεία και την αποδοτικότητα του εργαζόμενου, αλλά και την ποιότητα της εργασίας, την καινοτομία, τη συμμετοχή στην κοινωνική και οικογενειακή ζωή. Είναι το πλαίσιο μέσα στο οποίο η εργασία δεν γίνεται εξάντληση αλλά δημιουργία. Κάθε προσπάθεια διάβρωσής του δεν υπονομεύει απλώς ένα νομικό όριο, αλλά την ίδια την αρχή ότι η ανθρώπινη ύπαρξη προηγείται της οικονομίας.

Ένα επίσης κομβικό σημείο είναι η περίφημη συναίνεση. Στη θεωρία ή αν θέλετε στη σύλληψη ως ιδέα, ακούγεται ωραία. Στην πράξη, όμως, όταν εργοδότης καθορίζει θέματα όπως το ωράριο εργασίας, την αξιολόγηση και την ανανέωση της σύμβασης, η συναίνεση μπορεί να μετατραπεί σε παθητική συμμόρφωση ή ακόμα χειρότερα σε πειθαναγκασμό. Αυτή η αυθεντική συναίνεση πρέπει να είναι συγκεκριμένη ανά βάρδια, ηλεκτρονικά καταγεγραμμένη, ανακλητή μέχρι την ώρα έναρξης και η άρνηση να προστατεύεται ρητά από κάθε άμεση ή έμμεση κύρωση. Σε περίπτωση καταγγελίας το βάρος απόδειξης να μετατίθεται στον εργοδότη. Μόνο τότε το εθελοντικό δεν θα γίνει υποχρεωτικό δια της πίεσης.

Συναφώς οι αλλαγές στην ψηφιακή κάρτα εργασίας, όπως η ευέλικτη προσέλευση μέχρι 120 λεπτά και ο ορισμός χρόνου προετοιμασίας, μπορούν πράγματι να λύσουν πρακτικά ζητήματα. Αλλά όταν συνδυαστούν με παρατεταμένες βάρδιες, ανοίγουν γκρίζες ζώνες για τον πραγματικό χρόνο εργασίας.

Η ψηφιοποίηση της εργασίας δεν πρέπει να λειτουργεί ως άλλοθι για την απορρύθμιση των ωραρίων. Πρέπει να εγγυάται τοn σεβασμό στα δικαιώματα των εργαζομένων και να ενισχύει τους ελέγχους, όχι να διευκολύνει την εργοδοτική αυθαιρεσία. Έτσι η κάρτα θα είναι προβολέας, όχι κουρτίνα. Έπειτα έρχεται η αρχιτεκτονική κινήτρων. Όταν μαζί με τις παρατεταμένες βάρδιες διευρύνονται φοροασφαλιστικές διευκολύνσεις στις προσαυξήσεις, τότε προωθείται η υπερωρία εις βάρος των νέων προσλήψεων. Αυτό δεν είναι μια τεχνική λεπτομέρεια. Αφορά τον αριθμό των νέων θέσεων, τη σταθερότητα της απασχόλησης και τελικά τα έσοδα των ασφαλιστικών ταμείων. Χρειάζεται ρήτρα αναθεώρησης. Η εργασία δεν είναι μόνο βιοπορισμός. Είναι θεμέλιο κοινωνικής συνοχής και μέτρο της ανθρώπινης αξιοπρέπειας.

Ένα σύγχρονο και δίκαιο πλαίσιο πρέπει να συνδυάζει απλοποίηση με προστασία, ευελιξία με δικαιοσύνη, ανάπτυξη με κοινωνική ισορροπία. Η κοινωνία δεν ζητά απλώς δίκαιη εργασία για όλους. Ως σύνθημα ζητά δίκαιη εργασία για τον καθένα με κανόνες που τον βλέπουν ως πρόσωπο όχι ως αριθμό, με όρια που σέβονται την ανθρώπινη αντοχή και ένα κράτος που προστατεύει αποτελεσματικά τον εργαζόμενο, όχι μια πλατφόρμα που απλώς καταγράφει τα στοιχεία του. Και αυτό, κυρίες και κύριοι, μεταφράζεται σε σαφείς εγγυήσεις: Αδιαπραγμάτευτη 11ωρη αδιάσπαστη ανάπαυση, ενσωματωμένη τεχνικά στο σύστημα. Το 13ωρο μόνο ως σπάνια και τεκμηριωμένη εξαίρεση. Συναίνεση πραγματική ανά βάρδια και ανακλητή και επιθεώρηση εργασίας με εργαλεία που φωτίζουν τον πραγματικό χρόνο δουλειάς.

Έτσι η δίκαιη εργασία αποκτά περιεχόμενο και δεν μένει τίτλος. Η δικαιοσύνη στην εργασία είναι ο καθρέφτης της δικαιοσύνης σε όλη την κοινωνία. Ας τον κρατήσουμε καθαρό με κανόνες που σέβονται την ανθρώπινη αντοχή, ισορροπούν την ισχύ και δίνουν σιγουριά σε εργαζόμενους και συνεπείς εργοδότες. Αυτό οφείλουμε να πράξουμε σήμερα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η ανεξάρτητη Βουλευτής κ. Κυριακή Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κυρία Πρόεδρε.

Κυρίες και κύριοι Βουλευτές, επιτρέψτε μου σε αυτό το νομοσχέδιο με δεδομένο ότι αγγίζει την ίδια την υπαρξιακή φύση του ανθρώπου και με το δεδομένο επίσης ότι δεν ακούτε και δεν παίρνετε υπόψη σας τίποτα -αρνείστε να ακούσετε- να κάνω μερικές βιβλιογραφικές και ιστορικές αναφορές, οι οποίες πιστεύω ότι θα είναι χρήσιμες.

Ο Μαρίνος Αντύπας ήταν ένας πρωτοπόρος της εποχής του, ένας επαναστάτης. Δεν ήταν ο ίδιος κολίγος, όπως ενδεχομένως κάποιοι τον θεωρούν. Ήταν διαχειριστής ενός τσιφλικιού στην Θεσσαλία και τον δολοφόνησαν. Ξέρετε γιατί; Γιατί μεταξύ άλλων έσπασε τον κανόνα της εποχής για δουλειά ήλιο με ήλιο -αυτό δηλαδή που πάτε να εφαρμόσετε εσείς- όλη τη μέρα, όπως ακριβώς το 13ωρο που θέλετε να εφαρμόσετε εσείς. Ο Μαρίνος Αντύπας πίστευε ότι ο άνθρωπος δεν είναι γεννημένος σκλάβος, αντίθετα με τις πεποιθήσεις του κεφαλαίου της εποχής του.

Η δεύτερη αναφορά μου αφορά τον κοινωνιολόγο Πωλ Λαφάργκ, ο οποίος έγραψε ένα επιστημονικό πόνημα με τον τίτλο «Το δικαίωμα στην τεμπελιά». Είναι ένα σύγγραμμα, το οποίο μέχρι σήμερα διδάσκεται στα πανεπιστήμια ως ένα από τα θεμέλια της επιστήμης της κοινωνιολογίας. Έλεγε λοιπόν ο Πωλ Λαφάργκ ότι αν η εργατική τάξη ύψωνε το ανάστημά της για να σφυρηλατήσει έναν ατσάλινο νόμο που θα απαγόρευε σε όλους να δουλεύουν περισσότερο από τρεις ώρες τη μέρα, η γη πραγματικά θα ένιωθε να γεννιέται ξανά πάνω της ένας καινούργιος κόσμος.

Ο Πωλ Λαφάργκ πίστευε σε έναν κόσμο όπου το δικαίωμα στον ελεύθερο χρόνο, στην προσωπική και συλλογική ολοκλήρωση, θα αποτελούσε πραγματικά την εξέλιξη της κοινωνίας, αντίθετα δηλαδή με το σκοταδιστικό σας νομοσχέδιο.

Και αν ο Μαρίνος Αντύπας και αν ο Πωλ Λαφάργκ ήταν σοσιαλιστές, ο Χένρι Φορντ ήταν καπιταλιστής και μάλιστα πάρα πολύ σκληρός. Ήταν, όμως, ο πρώτος που εφάρμοσε το πενθήμερο και το 8ωρο. Διότι όπως όλοι οι βιομήχανοι, εκτός από εκείνους του παρασιτικού κεφαλαίου, έβλεπε την οριοθέτηση του εργασιακού χρόνου σαν την αύξηση της παραγωγικότητας.

Στο νομοσχέδιο, λοιπόν, που έχουμε στα χέρια μας, η Κυβέρνηση επιλέγει την επιστροφή στις εποχές που στην Ελλάδα κυβερνούσε το παρασιτικό κεφάλαιο, ένα κεφάλαιο κατά κανόνα κρατικοδίαιτο, αντιπαραγωγικό, αντικοινωνικό που επιζητεί το κέρδος όχι από την καινοτομία, όχι από την παραγωγικότητα, αλλά από την απομύζηση πραγματικά της υπερεργασίας.

Και επειδή η ζωή δεν είναι θεωρητική έννοια αλλά είναι πρακτικά πράγματα, ίσως να έχει υπόψη της η Κυβέρνηση τι επιδιώκουν οι πολυεθνικές εταιρείες που δραστηριοποιούνται σήμερα στη χώρα μας. Γνωρίζει η Κυβέρνηση ότι η «Ελληνικός Χρυσός» για παράδειγμα πριν από έναν χρόνο πίεζε για συμβάσεις εκ περιτροπής 12ωρης εργασίας χωρίς αργίες, με στόχο τη μεταφορά εργαζομένων στις Σκουριές απ’ άλλες χώρες; Έλεγε τότε η «Ελληνικός Χρυσός» ότι δεν θέλει περισσότερη εργασία -όχι, όχι, όχι, περισσότερη εργασία από τους εργαζόμενους!- αλλά περισσότερη ευελιξία με το 12ωρο. Τι κι αν περνούσαν τότε 12 ώρες την ημέρα άνθρωποι μέσα στις στοές!

Η λογική δεν είναι διαφορετική απ’ αυτή του νομοσχεδίου σας. Τότε, μετά από τον σάλο που προκλήθηκε, η εταιρεία αναδιπλώθηκε. Το αίτημα αυτό, όμως, επανέρχεται τώρα για να ικανοποιήσει αυτή την προκλητική απαίτηση και φυσικά όχι μόνο της «Ελληνικός Χρυσός» αλλά και για όλο το παρασιτικό κεφάλαιο, που λέγαμε προηγουμένως.

Η Κυβέρνηση με αυτό το νομοσχέδιο βάλλει ενάντια στην ανθρώπινη φύση, ενάντια στις κοινωνικές διεκδικήσεις δύο αιώνων, αλλά και ενάντια στην εξέλιξη του συστήματος που η ίδια -υποτίθεται- υποστηρίζει. Ο περιορισμός του χρόνου εργασίας, οι βελτιώσεις των εργασιακών σχέσεων, οι σταθεροποιήσεις των εργασιακών συμβάσεων είναι δείγμα εξέλιξης, κυρίες και κύριοι. Είναι δείγμα ισχυροποίησης της οικονομίας μας. Εσείς με το νομοσχέδιο αυτό διαλύετε ό,τι έχει απομείνει όρθιο από την εργασιακή ζούγκλα που ζουν εκατομμύρια, πραγματικά, συμπολίτες μας.

Εμείς, κυρίες και κύριοι Βουλευτές, έχουμε να θέσουμε μία ερώτηση κατ’ αρχάς σε όλους τους συναδέλφους εδώ μέσα στην Αίθουσα και στην κυρία Υπουργό, αλλά και ευρύτερα σε όποιον μας ακούει αυτή τη στιγμή. Υπάρχει κανένας από εμάς εδώ μέσα -και εσείς, κυρία Υπουργέ- που θα ήθελε το παιδί του να πέσει στη φάκα αυτού του νομοσχεδίου και να αναγκαστεί να δουλεύει δεκατρείς ώρες τη μέρα; Για σκεφτείτε το λίγο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Εμείς λέμε, λοιπόν, ότι αυτό το νομοσχέδιο πρέπει να γίνει ο επιταχυντής της πτώσης σας σαν κυβέρνηση, διότι εκτός από τα σκάνδαλα και τη συγκάλυψή τους, πλέον ο στόχος σας είναι ένας. Όσος καιρός σάς απομένει, θα προσπαθήσετε να διαλύσετε ό,τι έχει απομείνει όρθιο. Θέλετε να επιχειρήσετε την τελική επίθεση στην κοινωνία, γνωρίζοντας ότι ο χρόνος στην κλεψύδρα τελειώνει και ότι η ετυμηγορία των πολιτών για τη διακυβέρνησή σας θα είναι κόλαφος.

Τώρα, λοιπόν, που πέφτετε, θέλετε να πάρετε μαζί σας και τον παραγωγικό κόσμο, κυριολεκτικά να τον σύρετε και να τον πετάξετε στον Καιάδα. Το δικό μας χρέος, λοιπόν, είναι να μη σας το επιτρέψουμε.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Για τρία λεπτά έχει τον λόγο ο Υφυπουργός Παιδείας κ. Παπαϊωάννου επί τροπολογίας.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κυρία Πρόεδρε.

Κυρίες και κύριοι Βουλευτές, με την προτεινόμενη ρύθμιση στην τροπολογία που φέρνουμε, το Υπουργείο Παιδείας Θρησκευμάτων και Αθλητισμού διασφαλίζει έγκαιρα και με απόλυτη διαφάνεια τη συνέχιση της ομαλής χρηματοδότησης για την πληρωμή των αναπληρωτών και ωρομισθίων εκπαιδευτικών, των μελών του Ειδικού Εκπαιδευτικού και Ειδικού Βοηθητικού Προσωπικού, καθώς και των ιδιωτών που διδάσκουν στα καλλιτεχνικά και μουσικά σχολεία.

Η ρύθμιση αυτή έρχεται να δώσει μια οριστική απάντηση σε μια διαρκή και κρίσιμη ανάγκη του εκπαιδευτικού μας συστήματος να υπάρχει σταθερή, αξιόπιστη και άμεση καταβολή των αμοιβών όλων εκείνων που στηρίζουν καθημερινά το δημόσιο σχολείο και των εκπαιδευτικών εκείνων που ανήκουν στο Ειδικό Προσωπικό και γνωρίζουμε όλοι τη σημασία του έργου τους.

Με τη ρύθμιση προβλέπεται ότι η σχετική δαπάνη μπορεί να καλυφθεί από τους πόρους του Αναπτυξιακού Προγράμματος Δημοσίων Επενδύσεων, τόσο του συγχρηματοδοτούμενου όσο και του εθνικού σκέλους, του Υπουργείου Παιδείας. Έτσι εξασφαλίζεται η δυνατότητα πληρωμών μέσω της συλλογικής απόφασης έργων του συγχρηματοδοτούμενου σκέλους του Προγράμματος Δημοσίων Επενδύσεων, έργων των ετών 2023, 2024 και 2025 συνολικού ύψους 325 εκατομμυρίων ευρώ, καθώς και η πρόβλεψη για τη χρηματοδότηση μέσω του Τομεακού Προγράμματος Ανάπτυξης έως και το έτος 2026.

Πρόκειται, λοιπόν, όπως πιστεύουμε, για μια αναγκαία παρέμβαση που εξασφαλίζει την απρόσκοπτη συνέχιση λειτουργίας των σχολείων μας χωρίς καθυστερήσεις ή διακοπές στη διδασκαλία, αλλά κυρίως και την έγκαιρη πληρωμή εκείνων που προσφέρουν με συνέπεια στις σχολικές τάξεις. Είναι, ταυτόχρονα, ένδειξη προγραμματισμού και διοικητικής συνέχειας, καθώς ακολουθεί το πλαίσιο του άρθρου 19 του ν.4283/2014 και τις προβλέψεις του ν.5058/2023, επιτρέποντας την κάλυψη των δαπανών με τρόπο αξιόπιστο και ευθυγραμμισμένο με τις ευρωπαϊκές πρακτικές διαχείρισης δημοσίων επενδύσεων.

Η Κυβέρνηση της Νέας Δημοκρατίας με σταθερότητα και συνέπεια στηρίζει την εκπαίδευση όχι μόνο θεσμικά αλλά και οικονομικά. Εξασφαλίζουμε τους απαραίτητους πόρους, προνοούμε για τις ανάγκες του επόμενου σχολικού έτους και δημιουργούμε ένα σταθερό πλαίσιο χρηματοδότησης που δίνει ασφάλεια στους εκπαιδευτικούς και στις οικογένειες.

Σας καλώ, λοιπόν, να υπερψηφίσετε την παρούσα ρύθμιση ως μία αναγκαία και δίκαιη παρέμβαση που στηρίζει τον εκπαιδευτικό, ενισχύει το δημόσιο σχολείο και διασφαλίζει τη συνέχεια και την ποιότητα της εκπαιδευτικής διαδικασίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Κομνηνός Δελβερούδης, Βουλευτής της Κοινοβουλευτικής Ομάδας της Νίκης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κυρία Πρόεδρε.

Κυρία Υπουργέ, κυρίες και κύριοι συνάδελφοι, για μια ακόμη φορά η Κυβέρνηση μας φέρνει ένα νομοσχέδιο που υπόσχεται τα αντίθετα από αυτά που πράγματι θεσπίζει. Τίτλοι όπως «Δίκαιη εργασία για όλους» ή «Η προστασία του εργαζόμενου» ακούγονται πια ως ειρωνεία, θα λέγαμε. Είναι προσβολή στη νοημοσύνη του κόσμου που παλεύει για να σταθεί όρθιος. Ποια δίκαιη εργασία μπορεί να υπάρχει, όταν το νομοσχέδιο το χειροκρότησαν μόνο οι εργοδοτικές οργανώσεις και το απέρριψαν όλοι οι εργαζόμενοι; Ποια στήριξη προσφέρει ένα κείμενο που ξηλώνει δεκαετίες κατακτήσεων, νομιμοποιεί την εξάντληση, την κακοπληρωμή και την επισφάλεια;

Μιλάτε για δίκαιη εργασία και φέρνετε το δεκατριάωρο. Πριν δύο χρόνια είχατε θεσπίσει τη δεκατριάωρη εργασία σε διαφορετικούς εργοδότες και όλοι μας αντιδράσαμε. Μας είπατε τότε ότι δεν θα γενικευθεί. Τώρα το κάνετε πράξη με ένα εξοργιστικό επιχείρημα, δηλαδή «Αντί να τρέχει ο εργαζόμενος από τον έναν εργοδότη στον άλλον, ας μείνει να δουλέψει δεκατρείς ώρες στον ίδιο». Με την ίδια λογική, γιατί να μην κοιμάται κιόλας εκεί πέρα, προκειμένου να μην ταλαιπωρείται με διάφορες μετακινήσεις δεξιά κι αριστερά;

Ας είμαστε σοβαροί. Με το δεκατριάωρο, αν συνυπολογίσουμε και τον χρόνο διαλείμματος, τον χρόνο προετοιμασίας για τη δουλειά και τον χρόνο μετακίνησης, ο εργαζόμενος θα φεύγει από το σπίτι το πρωί στις επτά και θα γυρίζει στις δέκα. Εύκολα προκύπτει ότι η υποχρεωτική εντεκάωρη ημερήσια ανάπαυση, που είναι κατοχυρωμένη, καταργείται στην πράξη. Και έρχεται και η Υπουργός να μας πει πως ο χρόνος μετακίνησης δεν είναι χρόνος εργασίας. Συμφωνούμε, σωστά, αλλά δεν είναι ούτε χρόνος ανάπαυσης. Και, φυσικά, δεν πείθετε κανέναν λέγοντας ότι θα ισχύει μόνο για τριάντα επτά ημέρες τον χρόνο. Το ίδιο λέγατε και για κάθε αντεργατική διάταξη και μετά την επεκτείνατε. Πολύ απλά, είναι η γνωστή μέθοδος «Ξηλώνουμε το πουλόβερ σιγά-σιγά, μέχρι να μη μείνει τίποτα».

Λέτε, επίσης, ότι δεν είναι υποχρεωτικό το δεκατριάωρο, ότι ο εργαζόμενος μπορεί -λέει- να το αρνηθεί. Μα, ποιον κοροϊδεύουμε τώρα; Σε μια αγορά που ο εργοδότης έχει την απόλυτη εξουσία, ποιος εργαζόμενος θα πει «όχι», χωρίς να φοβάται ότι θα χάσει τη δουλειά του, όταν η ίδια η Κυβέρνηση έχει νομοθετήσει υπέρ της απόλυσης χωρίς αιτιολογία; Υπάρχει αυτό. Τι θα σταματήσει τον εργοδότη από το να τον «τελειώσει» την επόμενη μέρα ή και την ίδια ώρα;

Αυτό δεν είναι ελευθερία επιλογής. Είναι εκβιασμός με την υπογραφή της Κυβέρνησης. Και αν κάποιος αναγκάζεται να δουλεύει δεκατρείς και δεκατέσσερις ώρες για να ζήσει, αυτό είναι απόγνωση και όχι επιλογή. Η αλήθεια είναι απλή: Οδηγείτε τους ανθρώπους σε δεύτερη και τρίτη εργασία, γιατί έχετε διαλύσει κάθε δίχτυ προστασίας και έχετε αφήσει ανεξέλεγκτη την ακρίβεια, την αισχροκέρδεια και τη φορολογία. Και έπειτα τους λέτε «Δουλέψτε ασταμάτητα. Έχετε δικαίωμα να δουλεύετε για να επιβιώσετε».

Και μετά, στο ίδιο νομοσχέδιο μιλάτε για υγεία και ασφάλεια στην εργασία. Είναι σαν να μιλάει, δηλαδή, ο εμπρηστής για πυρασφάλεια, γιατί όταν επιβάλλεις υπερεργασία και συγχρόνως ευελιξία, υπονομεύεις την υγεία των ανθρώπων. Είναι πολύ απλό. Όταν ο άνθρωπος μετατρέπεται σε γρανάζι μιας μηχανής χωρίς σταματημό, χάνεται κάθε ισορροπία ανάμεσα στη δουλειά και στη ζωή. Και αυτή η ανισορροπία δεν μένει χωρίς κόστος. Οδηγεί στην εξουθένωση, στη φθορά, στην ψυχική και σωματική κατάρρευση. Και όλα αυτά, την ώρα που μιλάμε για το δημογραφικό, για την ανάγκη στήριξης της οικογένειας, για τη συμφιλίωση επαγγελματικής και προσωπικής ζωής. Πώς να σταθεί η οικογένεια, όταν ζητάτε από τους ανθρώπους να ζουν για να δουλεύουν, αντί να δουλεύουν για να ζουν; Είναι αποδεδειγμένο ότι όσο περισσότερο παρατείνεται η εργασία, τόσο αυξάνονται και οι πιθανότητες λάθους, κούρασης και εργατικού ατυχήματος.

Μας φέρνετε ένα καθεστώς εργασιακής ζούγκλας: προσλήψεις και απολύσεις με το πάτημα ενός κουμπιού, ένα μοντέλο απόλυτης επισφάλειας με εργαζόμενους σε μόνιμη διαθεσιμότητα.

Με το νέο σύστημα ένας εργοδότης δεν χρειάζεται πια να έχει προσωπικό, έχει λίστα αναμονής. Δηλαδή, ο εργαζόμενος περιμένει στο κινητό του ένα μήνυμα «σε θέλουμε αύριο με αυτούς τους όρους» ή χωρίς όρους. Δεν διαπραγματεύεται πλέον, δεν επιλέγει, δεν έχει φωνή. Είτε το αποδέχεται είτε μένει χωρίς μεροκάματο. Αυτό δεν είναι ευελιξία, είναι εργασιακή ομηρία θα λέγαμε. Μπορεί αυτός ο εργαζόμενος να προγραμματίσει τη ζωή του; Μπορούν οι νέοι να κάνουν οικογένεια ή, αν κάνουν οικογένεια, να κάνουν παιδιά; Γιατί να κάνει μια επιχείρηση μόνιμες προσλήψεις, όταν μπορεί να έχει προσωπικό κατά παραγγελία και ανθρώπους σε αναμονή στη λίστα;

Φέρνετε τη λεγόμενη «διευθέτηση του χρόνου εργασίας». Είναι ένα ωραίο ευφημιστικό περιτύλιγμα για την κατάργηση του οκταώρου. Ο εργαζόμενος θα δουλεύει δέκα ώρες την ημέρα, χωρίς υπερωρίες, με την υπόσχεση ότι κάποια άλλη στιγμή θα πάρει ρεπό. Δηλαδή ο εργοδότης θα του χρωστά «ξεκούραση», αν ποτέ τη δώσει. Και αυτό δεν ισχύει μόνο στον ιδιωτικό τομέα, δυστυχώς ισχύει και στον δημόσιο τομέα. Δεν ξέρω αν έχετε κάποια σχέση με εργαζόμενους στα Σώματα Ασφαλείας και αν γνωρίζετε τι ακριβώς συμβαίνει. Δουλεύουν ανελέητα και αυτό που ακούνε είναι «θα πάρεις ρεπό» και αν κάποιος πάρει μετάθεση, όλα τα συσσωρευμένα ρεπό, ενενήντα ρεπό, αυτά φεύγουν.

Μας λέτε υποκριτικά ότι το κάνετε αυτό για να βοηθήσετε τη μητέρα που θέλει να περάσει μια μέρα με το παιδί της. Δεν λέτε όμως ότι αυτή η ίδια μητέρα θα πρέπει να έχει λιώσει στη δουλειά τις προηγούμενες μέρες, χωρίς υπερωρίες, χωρίς καμία αποζημίωση. Για πείτε μας, λοιπόν, ποιος θα κρατήσει το παιδί εκείνες τις δέκα ώρες που η μητέρα θα είναι στο γραφείο ή στο εργοστάσιο ή στην εστίαση; Αυτή είναι η στήριξη της οικογένειας που ευαγγελίζεστε; Δηλαδή, είστε υπερήφανοι που θέλετε τις γυναίκες τέσσερις ημέρες ως εξουθενωμένες εργαζόμενες και μια μέρα μόνο ως μητέρες;

Ακόμα και η άδεια, δηλαδή το τελευταίο αποκούμπι ξεκούρασης, γίνεται «λάστιχο». Θα τη σπάει ο εργοδότης όποτε θέλει, ακυρώνοντας τον ίδιο τον σκοπό της άδειας, δηλαδή την αποκατάσταση των δυνάμεων, τη δυνατότητα του ανθρώπου να αποσυνδεθεί, να ανασάνει, να περάσει λίγο χρόνο με την οικογένειά του. Όταν, λοιπόν, δεν έχει δουλειά, θα πιέζεται ο εργαζόμενος να πάρει υποχρεωτικά άδεια, ενώ όταν υπάρχει φόρτος εργασίας θα του την αρνούνται και θα του λένε να δουλέψει δεκατρείς ώρες.

Μετά από όλα αυτά μας λέτε ότι το νομοσχέδιο προωθεί την πρόληψη των επαγγελματικών κινδύνων και των ασθενειών, σε μια χώρα όπου δεν καταγράφονται καν οι επαγγελματικές ασθένειες, όπου κανένας θάνατος δεν συνδέεται επισήμως με τις συνθήκες εργασίας.

Μιλάτε, επίσης, για προστασία της ψυχικής υγείας, ενώ στην πραγματικότητα θεσμοθετείτε την ψυχική εξόντωση.

Και μέσα σε όλα αυτά συνεχίζετε να λειτουργείτε με νομοθεσίες του περασμένου αιώνα, που σε καμία περίπτωση δεν μπορούν να ακολουθήσουν τις απαιτήσεις και τις προκλήσεις της σημερινής εποχής. Μιλάτε για σύγχρονο πλαίσιο, ενώ το βασικό πλαίσιο για την υγεία και ασφάλεια των εργαζομένων ξέρετε από πότε είναι; Από το 1985. Και εσείς απλώς το κωδικοποιείτε, με ελάχιστες τροποποιήσεις. Δηλαδή, ποιες είναι αυτές; Τα διατάγματα για τους εξοπλισμούς εργασίας και τα μέσα ατομικής προστασίας είναι από το 1994, για τους χώρους εργασίας είναι από το 1996, για τα τεχνικά έργα από το 1980 και του 1981 και το πιο πρόσφατο είναι του 1996, ενώ υπάρχουν ακόμα σε ισχύ βασιλικά διατάγματα από τη δεκαετία του ’30!

Καλή είναι η ψηφιακή τεχνολογία, αλλά θα πρέπει να υπάρχουν και τα απαραίτητα νομοθετικά εργαλεία για την ουσιαστική προστασία της υγείας και της ασφάλειας των εργαζομένων.

Κυρίες και κύριοι συνάδελφοι, αυτό το νομοσχέδιο δεν εκσυγχρονίζει την αγορά εργασίας, την απορρυθμίζει. Δεν δίνει δικαιώματα, τα αφαιρεί.

Η Νίκη δεν θα στηρίξει ποτέ νομοθετήματα που μετατρέπουν τον εργαζόμενο σε αντικείμενο εκμετάλλευσης. Πιστεύουμε στην εργασία ως μέσο δημιουργίας και όχι ως μέσο εξάντλησης και εξουθένωσης. Αν, πραγματικά, θέλετε δίκαιη εργασία για όλους, ξεκινήστε επιτέλους να σέβεστε εκείνους που παράγουν τον πλούτο αυτού του τόπου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε συνάδελφε, ολοκληρώστε.

**ΚΟΜΝΗΝΟΣ ΔΕΛΒΕΡΟΥΔΗΣ:** Τελειώνω σε δέκα δευτερόλεπτα, κυρία Πρόεδρε.

Το δικαίωμα στην εργασία είναι ιερό, αλλά ιερό είναι και το δικαίωμα στην οικογένεια, στην ξεκούραση και στη ζωή. Η κοινωνία δεν προοδεύει όταν αυξάνει τις ώρες δουλειάς για τους εργαζόμενους, αλλά όταν αυξάνει την ποιότητα ζωής τους.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής του ΠΑΣΟΚ - Κινήματος Αλλαγής κ. Δημήτριος Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κυρία Υπουργέ, κυρία Υφυπουργέ και κύριε Υφυπουργέ, κυρίες και κύριοι συνάδελφοι, το νομοσχέδιο που συζητάμε σήμερα αποτελεί ακόμη έναν κρίκο στην αλυσίδα της αποτυχημένης πολιτικής της Νέας Δημοκρατίας στα εργασιακά και ασφαλιστικά ζητήματα. Η Κυβέρνηση που υπόσχεται δίκαιη εργασία για όλους έχει καταφέρει να κάνει την Ελλάδα πρωταθλήτρια στις ώρες εργασίας και ουραγό στους μισθούς.

Οι κοινωνικοί εταίροι που τοποθετήθηκαν στην αρμόδια επιτροπή της Βουλής εξέφρασαν έντονη δυσαρέσκεια για τον τρόπο που προχώρησε το νομοσχέδιο, καθώς και για το ίδιο το περιεχόμενο του νομοσχεδίου. Τόνισαν πως δεν υπήρξε κανένας ουσιαστικός κοινωνικός διάλογος, πως οι απόψεις τους δεν ελήφθησαν υπ’ όψιν και πως οι ρυθμίσεις προωθούνται χωρίς συναίνεση και χωρίς αξιολόγηση πραγματικών επιπτώσεων στην αγορά εργασίας.

Ένα νομοθέτημα που αφορά χιλιάδες εργαζόμενους δεν μπορεί, κυρίες και κύριοι συνάδελφοι, να χτίζεται ερήμην τους. Το νομοσχέδιο αυτό δεν ενισχύει αλλά περιορίζει τα δικαιώματα των εργαζομένων. Η καθιέρωση δεκατριών ωρών ημερήσιας εργασίας αδειάζει το οκτάωρο από κάθε ουσία και επιβαρύνει την υγεία και την προσωπική ζωή των ανθρώπων. Η διευθέτηση του χρόνου εργασίας, οι υπερωρίες, ακόμα και η εκ περιτροπής απασχόληση και ο κατακερματισμός της άδειας μεταφέρουν όλη την ισχύ στον εργοδότη.

Κυρίες και κύριοι συνάδελφοι, ο χρόνος είναι ίσως το πολυτιμότερο αγαθό που διαθέτει ο άνθρωπος. Είναι ο μοναδικός, πραγματικά αδιάψευστος, δείκτης ισότητας καθώς όλοι μας, πλούσιοι και φτωχοί, ισχυροί και αδύναμοι, έχουμε να διαχειριστούμε και να διεκδικήσουμε την ευημερία και την ευτυχία στον χρόνο που μας δίνει η ζωή. Το χρήμα μπορεί να κερδίζεται ή να χάνεται, αλλά ο χρόνος δεν ανακτάται ποτέ.

Ο τρόπος με τον οποίον μια κοινωνία σέβεται τον χρόνο των ανθρώπων της αποκαλύπτει και το επίπεδο της δικαιοσύνης της, αποκαλύπτει και το επίπεδο του πολιτισμού της. Η Νέα Δημοκρατία επιλέγει να μετατρέψει τον χρόνο των πολλών σε κέρδος των λίγων, να εμπορευματοποιήσει τον πιο ανθρώπινο πόρο που έχουμε, εις βάρος των μη προνομιούχων και προς όφελος των προνομιούχων και αυτό δεν είναι απλώς άδικο, είναι βαθιά ανήθικο και κοινωνικά επικίνδυνο.

Όμως, ακόμη και οι φαινομενικά θετικές ρυθμίσεις αυτού του νομοσχεδίου για γονική άδεια μένουν χωρίς αντίκρισμα, αφού χωρίς ολοήμερα σχολεία κανείς δεν μπορεί να απολαύσει αυτή την άδεια. Η στήριξη των γονιών παραμένει θεωρητική και στο όνομα της απλοποίησης θεσπίζονται διαδικασίες ταχείας απόλυσης και πρόσληψης που στην πράξη δεν κάνουν τίποτε άλλο παρά να διευκολύνουν μόνο την εργοδοσία εις βάρος των συμφερόντων των εργαζομένων.

Κυρίες και κύριοι συνάδελφοι, αυτή η πολιτική δεν είναι ότι ήρθε από το πουθενά, είναι το αποτέλεσμα μιας συνολικής στρατηγικής της Νέας Δημοκρατίας που επί έξι χρόνια αποδομεί σταδιακά κάθε προστατευτικό πλαίσιο της εργασίας. Κατήργησε τον «βάσιμο λόγο απόλυσης», υπονόμευσε τον κοινωνικό διάλογο, περιόρισε τις συλλογικές διαπραγματεύσεις και μετέτρεψε τις εργασιακές σχέσεις σε μια υπόθεση ατομικής διαπραγμάτευσης μεταξύ ισχυρών εργοδοτών και ευάλωτων εργαζομένων. Μόλις το 1/5 των εργαζομένων καλύπτεται σήμερα από συλλογικές συμβάσεις εργασίας, όταν ο ευρωπαϊκός στόχος αγγίζει τα 8/10. Και αυτό δεν είναι απλώς στατιστικό στοιχείο, είναι απόδειξη ότι το δικαίωμα στη δίκαιη αμοιβή, στη σταθερή εργασία, στη διαφάνεια, ουσιαστικά εξανεμίζεται.

Η Κυβέρνηση δεν έχει σχέδιο ούτε για την κοινωνική ασφάλιση. Οδηγεί το ασφαλιστικό σε δημοσιονομικό αδιέξοδο και κοινωνική ανασφάλεια. Οι χαμηλοί μισθοί, η ελαστική εργασία, οι επισφαλείς θέσεις, οι διαδοχικές μερικές απασχολήσεις, όλα αυτά έρχονται να διαβρώσουν τη βάση των ασφαλιστικών εισφορών και να μειώσουν τη βιωσιμότητα του συστήματος.

Ας αναρωτηθούμε όμως, κυρίες και κύριοι, τι σημαίνει στήριξη των εργαζομένων στην πράξη. Μπορεί να υπάρξει στήριξη όταν μια μητέρα αναγκάζεται να διαλέξει ανάμεσα στην καριέρα και στο παιδί της επειδή το σχολείο κλείνει στις δύο και δεν είναι ολοήμερο; Μπορεί να υπάρξει στήριξη όταν οι νέοι άνθρωποι δεν μπορούν να κάνουν σχέδια για τη ζωή τους; Μπορεί να υπάρξει στήριξη όταν οι νέοι άνθρωποι δεν μπορούν να αποκτήσουν οικογένεια, όταν δεν μπορούν να αποκτήσουν τη δική τους κατοικία, όταν δεν μπορούν να παραμείνουν στην περιφέρεια και στον τόπο που γεννήθηκαν, ακόμα και στην ίδια τη χώρα τους και αναγκάζονται να φύγουν;

Γιατί η στήριξη των εργαζομένων χρήζει ενός συνολικού σχεδιασμού που συνδέει την εργασία με την κοινωνική προστασία, την ισότητα και την ανάπτυξη. Και εδώ βρίσκεται η μεγάλη διαφορά μας με τη Νέα Δημοκρατία και τη συντηρητική νεοφιλελεύθερη ιδεολογία. Για μας η ανάπτυξη δεν μετριέται μόνο με ποσοστά επί του Ακαθάριστου Εγχώριου Προϊόντος ή με δείκτες επενδύσεων. Για μας η ανάπτυξη μετριέται και με την κοινωνική ευημερία, με την ενίσχυση της δικαιοσύνης και τη μείωση των ανισοτήτων, με την περιβαλλοντική αειφορία, με τη βελτίωση της ζωής των πολιτών και, δυστυχώς, αυτοί οι δείκτες συνεχίζουν να παραμένουν χαμηλοί και να διολισθαίνουν διαρκώς, πολύ κάτω από τους ευρωπαϊκούς μέσους όρους.

Το ΠΑΣΟΚ - Κίνημα Αλλαγής έχει καταθέσει συγκεκριμένες προτάσεις. Κατέθεσε, άλλωστε και τροπολογία. Εκτός των άλλων, στη συγκεκριμένη τροπολογία ζητάμε την επαναφορά των συλλογικών διαπραγματεύσεων και των συλλογικών συμβάσεων εργασίας, ώστε ο κατώτατος μισθός να καθορίζεται από τους κοινωνικούς εταίρους -και όχι από την Υπουργό- και να μην επιβάλλεται από την Κυβέρνηση, αλλά και οι ανάγκες που μπορεί να αφορούν τα ευέλικτα ωράρια, όπως την εστίαση στον τουρισμό, να διευθετούνται μέσα από έναν ευρύ διάλογο και από κοινού αποφάσεις εργοδοτών και εργαζομένων, προς όφελος όλων και να καταλήγουν σε συλλογικές συμβάσεις εργασίας.

Υποστηρίζουμε την επαναφορά του δέκατου τρίτου μισθού στο δημόσιο ως έμπρακτη αναγνώριση της προσφοράς των δημοσίων υπαλλήλων, αλλά και ως κίνητρο για τη στελέχωση του δημοσίου με εξειδικευμένο προσωπικό και προσωπικό υψηλών προσόντων, ώστε να ανταποκρίνεται στις σύγχρονες απαιτήσεις της κοινωνίας και της οικονομίας. Μιλάμε για ουσιαστική ενίσχυση της επιθεώρησης εργασίας τη διενέργεια συστηματικών και ουσιαστικών ελέγχων, καθώς και την επιβολή αναλογικών κυρώσεων για κάθε παράβαση. Και, φυσικά, απαιτούμε η στελέχωσή της να γίνει από την κορυφή της πυραμίδας με διαύγεια, με αξιοκρατία και σεβασμό στην ανεξαρτησία των θεσμών κι όχι με διορισμούς εκλεκτών και με μεθοδεύσεις, που ενίοτε έρχονται και τα δικαστήρια να αποδείξουν ότι έχουν παραβιαστεί αποφάσεις δικαστηρίων. Επιδιώκουμε να δοθούν κίνητρα στις επιχειρήσεις, ώστε να εφαρμόζουν, κυρία Υπουργέ, μειωμένο ωράριο χωρίς απώλεια αποδοχών, καθώς και δυνατότητα απομακρυσμένης εργασίας, όπου είναι πρακτικά εφικτό. Ζητάμε να κατοχυρωθεί και να ενισχυθεί περαιτέρω το καθεστώς χορήγησης γονικών αδειών και να δημιουργηθούν δημόσιες δομές που θα βοηθούν τους εργαζόμενους, ώστε να μπορούν να συνδυάζουν οικογένεια και εργασία.

Όλες αυτές οι προτάσεις είναι απολύτως κοστολογημένες και έχουν θετικό πρόσημο, μέτρο κόστους-οφέλους, στο πλαίσιο μιας βιώσιμης ανάπτυξης, όπως εμείς την βλέπουμε. Γιατί για εμάς, το όφελος δεν είναι μόνο λογιστικό, αλλά είναι κοινωνικό και περιβαλλοντικό. Η προοδευτική προσέγγιση δεν βλέπει την εργασία ως αριθμό, αλλά ως δικαίωμα και θεμέλιο της κοινωνικής συνοχής. Γιατί ουσιαστικά, κυρίες και κύριοι συνάδελφοι, η συζήτηση που κάνουμε σήμερα, δεν αφορά απλώς έναν νόμο, αφορά το μέλλον της εργασίας, τη σχέση του πολίτη με το κράτος, το ίδιο το μέλλον της χώρας μας. Αυτό το νομοσχέδιο, όπως έχει γραφτεί, δυστυχώς, δεν στηρίζει τους εργαζόμενους, δεν προστατεύει την κοινωνία, δεν εξυπηρετεί τη βιώσιμη ανάπτυξη, μας γυρίζει χρόνια πίσω. Το ΠΑΣΟΚ - Κίνημα Αλλαγής μιλάει για μια σύγχρονη ευρωπαϊκή Ελλάδα, της δίκαιης εργασίας, της κοινωνικής προστασίας και της ισότητας και αυτό το όραμα δεν κοστίζει περισσότερο, αποδίδει περισσότερο, κυρίες και κύριοι συνάδελφοι, γιατί επενδύει στους ανθρώπους.

Σας καλώ, λοιπόν, να απορρίψετε αυτό το νομοσχέδιο, να στηρίξετε τις προτάσεις του ΠΑΣΟΚ, να ανοίξουμε έναν πραγματικό κοινωνικό διάλογο. Η Ελλάδα αξίζει μια πολιτική που γνωρίζει ότι το κόστος και το όφελος μετριούνται με αξιοπρέπεια, με δικαιοσύνη και προοπτική για την κοινωνία, για όλους τους πολίτες αυτού του τόπου.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος στο Βήμα ο Πρόεδρος του ΠΑΣΟΚ - Κινήματος Αλλαγής κ. Νίκος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρία Πρόεδρε, κυρίες και κύριοι συνάδελφοι, όταν συζητάμε ένα νομοσχέδιο για τα εργασιακά ανοίγει μια ευρύτερη συζήτηση, διότι ένα τέτοιο νομοσχέδιο αποκαλύπτει σε τι είδους κοινωνία θέλουμε να ζούμε. Φανερώνει τον πυρήνα της πολιτικής της ηθικής, τον πυρήνα της πολιτικής της κοινωνικής δικαιοσύνης.

Σήμερα, λοιπόν, έρχεται η Κυβέρνηση της Νέας Δημοκρατίας με ένα νομοσχέδιο που έχει τον ισχυρό τίτλο: «Δίκαιη εργασία για όλους: Απλοποίηση της Νομοθεσίας - Στήριξη στον Εργαζόμενο - Προστασία στην Πράξη». Ο τίτλος ακούγεται στα αυτιά του κάθε εργαζόμενου ως ένα σύντομο ανέκδοτο, ως μια μεγάλη ειρωνεία. Γιατί; Διότι τίποτα πιο άδικο δεν έχει παρουσιαστεί τα τελευταία χρόνια με το όνομα της δίκαιης εργασίας.

Εάν ήσασταν ειλικρινείς, έπρεπε να το έχετε τιτλοφορήσει ως «Φθηνή εργασία για τους πολλούς - Ανοχή στην αυθαιρεσία -Επισφάλεια στην πράξη». Γιατί αυτό είναι. Τι, δηλαδή; Ένα νομοσχέδιο που απλοποιεί, αφαιρώντας δικαιώματα. Ένα νομοσχέδιο που στηρίζει, επιβάλλοντας ευελιξίες. Ένα νομοσχέδιο που προστατεύει μόνο την εργοδοτική διαπραγματευτική θέση.

Έρχεται, λοιπόν, η Κυβέρνηση να παρουσιάσει το δεκατριάωρο σαν μια τεχνική διευθέτηση. Όμως, δεν είναι μια απλή ρύθμιση. Συνιστά το πολιτικό αποτύπωμα μιας ευρύτερης συντηρητικής αντίληψης, που στόχο έχει τη στρατηγική αποδόμηση της εργατικής νομοθεσίας, η οποία κατοχυρώθηκε με πολλούς αγώνες και πολλές θυσίες.

Το οκτάωρο καθιερώθηκε ως το θεμέλιο της κοινωνικής προόδου. Ήταν η νίκη του ανθρώπου πριν πολλές δεκαετίες απέναντι στην αλλοτρίωση, το δικαίωμά του να εργάζεται, για να ζει και όχι απλώς να ζει, για να εργάζεται.

Τώρα, το 2025, η Κυβέρνηση Μητσοτάκη φέρνει ένα νομοσχέδιο που μας επιστρέφει στις λογικές του χθες. Τι σημαίνει, ακριβώς, δεκατρείς ώρες δουλειάς; Τι σημαίνει, για εσάς, δεκατρείς ώρες δουλειάς; Εάν το σκεφτείτε καλά, σημαίνει ότι ένας άνθρωπος φεύγει από το σπίτι του στις έξι το πρωί και γυρίζει αργά το βράδυ. Αυτό είναι ανθρώπινο; Είναι δίκαιο; Αποτυπώνει εργασιακά δικαιώματα, περιβάλλον εργασίας του 2025 μιας ευρωπαϊκής χώρας;

Εάν δεν θέλετε να ακούσετε εμάς -γιατί κωφεύετε στην Αντιπολίτευση-, ακούστε την Επιτροπή για τα Δικαιώματα του Ανθρώπου, η οποία κατέθεσε υπόμνημα στη Βουλή, με το οποίο επισημαίνει ότι οι νέες ρυθμίσεις έχουν σκοπό την αύξηση του χρόνου εργασίας και ότι το συγκεκριμένο νομοσχέδιο καθιστά σχεδόν αδύνατο ο εργαζόμενος να μπορεί να αρνηθεί τις επιπλέον ώρες εργασίας.

Αυτό σας προκαλεί ανασφάλεια, ερωτηματικά, προβληματισμό; Και όλα αυτά, στο όνομα της ευελιξίας, της ελευθερίας του ισχυρού να επιβάλλει τη βούλησή του στον εργαζόμενο.

Όμως, αυτά δεν ξεκινούν σήμερα. Έχουμε δει τα ψήγματα της πολιτικής σας χρόνια τώρα. Δεν ήρθε σε κενό αέρος το δεκατριάωρο. Είναι ένας κρίκος μιας αλυσίδας μεθοδικής αποδόμησης των εργασιακών δικαιωμάτων.

Για δεκαετίες, η νομοθεσία προέβλεπε υπερωρία μέχρι τρεις ώρες την ημέρα και μόνο για λόγους έκτακτης ανάγκης. Το 2023, η Κυβέρνησή σας άνοιξε την πόρτα και επέτρεψε εργασία έως δεκατρείς ώρες, μόνο εφόσον ο εργαζόμενος είχε δυο διαφορετικούς εργοδότες, μια οριακή περίπτωση. Τώρα, το ίδιο σχήμα γενικεύεται για εργασία σε έναν εργοδότη. Άρα, η εξαίρεση, που τότε λέγατε, γίνεται κανόνας.

Αυτή είναι η μέθοδος σας. Κάθε ήσσονος σημασίας αλλαγή σήμερα γίνεται προηγούμενο της επόμενης απορρύθμισης και σιγά-σιγά τι γίνεται; «Ξηλώνεται» το πουλόβερ της προστασίας της εργασίας νήμα-νήμα, διάταξη-διάταξη.

Το ίδιο κάνατε και με άλλα θέματα, όπως την κατάργηση του βάσιμου λόγου απόλυσης και τη μη δυνατότητα των εργαζομένων να προσφεύγουν μονομερώς στη διαιτησία, την αντικατάσταση των συλλογικών διαπραγματεύσεων με ατομικές συμφωνίες και βέβαια, τις κατά παραγγελία συμβάσεις εργασίας, με τις οποίες ο εργαζόμενος τίθεται σε εργασιακή ετοιμότητα για όποτε και όσο τον χρειάζεται η επιχείρηση.

Το δεκατριάωρο, λοιπόν, είναι απλώς η κορυφή του παγόβουνου. Από κάτω υπάρχει ένα ολόκληρο σύστημα αποδυνάμωσης των θεσμών. Πρώτα ήταν οι συλλογικές συμβάσεις. Το 2008 κάλυπταν περίπου το 83% των εργαζομένων και σήμερα κυμαίνονται γύρω στο 26%. Δηλαδή, επτά στους δέκα είναι χωρίς καμία συλλογική κάλυψη.

Ύστερα ήταν η διαιτησία και ο ΟΜΕΔ. Με τους νόμους 4635/2019 και 4808/2021 η Κυβέρνηση τους αποδυνάμωσε, αφαιρώντας την υποχρεωτικότητα συμμετοχής στη μεσολάβηση και περιορίζοντας την προσφυγή στη διαιτησία. Έτσι, η συλλογική διαπραγμάτευση απονεκρώθηκε.

Τέλος, ήταν η Επιθεώρηση Εργασίας, που αντί να την ενισχύσετε, έχει μετατραπεί σε θεσμό ελέγχου, χωρίς όμως «δόντια», με αποτέλεσμα να υπάρχει έλλειψη ελέγχου και πολλές αυθαιρεσίες.

Ποιο είναι το αποτέλεσμα αυτών των πολιτικών επιλογών; Ποιες είναι οι επιπτώσεις; Ας δούμε τα στοιχεία. Οι Έλληνες εργάζονται τις περισσότερες ώρες στην Ευρωπαϊκή Ένωση, αλλά έχουν τη δεύτερη χαμηλότερη αγοραστική δύναμη στα είκοσι επτά κράτη της Ευρωπαϊκής Ένωσης. Τα πραγματικά τους εισοδήματα βρίσκονται σε διαρκή απόκλιση από τον ευρωπαϊκό μέσο όρο, ενώ οι ανισότητες διευρύνονται.

Ο μέσος ετήσιος μισθός πλήρους απασχόλησης, σύμφωνα με την Eurostat το 2023, βρίσκεται πλέον στην τρίτη θέση από το τέλος, παρά τις ονομαστικές αυξήσεις των τελευταίων τριών ετών. Είναι ενδεικτικό ότι ακόμα και στο χαμηλό της δεκαετίας που καταγράφηκε το 2020, η Ελλάδα δεν είχε πέσει τόσο χαμηλά όσο βρίσκεται σήμερα στην ευρωπαϊκή κατάταξη, καθώς ξεπερνούσε μια σειρά χωρών, όπως η Βουλγαρία, η Ουγγαρία, η Ρουμανία, η Πολωνία, η Σλοβακία, η Κροατία.

Τώρα μας ξεπέρασαν οι περισσότερες από αυτές τις χώρες. Και τι έρχεται να υποσχεθεί η Κυβέρνηση; Υπόσχεται ότι το 2027 μπορεί να φτάσει ο μέσος μισθός τα 1.500 ευρώ, όσα δηλαδή ήταν το 2009. Οι αξίες ανεβαίνουν, τα ενοίκια ανεβαίνουν, το κόστος ζωής απογειώνεται, η δημόσια υγεία φθίνει, με αποτέλεσμα πολύ μεγάλη αύξηση των ιδιωτικών δαπανών και εσείς λέτε ότι το 2027 θα φτάσουμε τον μέσο μισθό του 2009.

Πώς, λοιπόν, με αυτό το κόστος ζωής και με την απορρύθμιση του κοινωνικού κράτους μπορεί να έχουμε ευημερία στην ελληνική κοινωνία; Εσείς, λοιπόν, αντί να αντιμετωπίσετε τα φαινόμενα αυτά, απορρυθμίζετε και τις εργασιακές σχέσεις περαιτέρω.

Τα πράγματα είναι πάρα πολύ απλά. Στη χώρα μας, μετά το μνημόνιο και ενώ η κοινωνία ανέμενε να έχουμε μια καλύτερη ζωή, φτηνότερη ζωή, καλύτερους μισθούς, περισσότερα εργασιακά δικαιώματα, καλύτερο κοινωνικό κράτος για τις οικογένειες, τους νέους, τα παιδιά, συντελείται η μεγαλύτερη αναδιανομή πλούτου εις βάρος των πολλών και προς όφελος των λίγων.

Και εδώ τα στοιχεία είναι αποκαλυπτικά. Το μερίδιο των μισθών στο συνολικό εθνικό εισόδημα είναι το δεύτερο χαμηλότερο στην Ευρώπη, ενώ το μερίδιο κερδών των επιχειρήσεων είναι το τρίτο υψηλότερο στην Ευρώπη. Αυτό το «καμπανάκι» των ανισοτήτων και της άδικης αναδιανομής του πλούτου το ακούτε; Το βλέπετε γύρω σας;

Το 2024 το μερίδιο μισθών μειώθηκε στο 35%, ενώ το 2019 ήταν στο 37%. Αντίστοιχα τα κέρδη πήγαν στο 50,2% από 48,3%. Το ΑΕΠ αυξήθηκε κατά 52,4 δισεκατομμύρια, εκ των οποίων τα 30 δισεκατομμύρια κατευθύνονταν στα κέρδη. Πώς θα αντέξει, λοιπόν, ο εργαζόμενος; Έχουμε μία ανάπτυξη βούτυρο στο ψωμί των ολιγοπωλίων εις βάρος χιλιάδων ανθρώπων και χιλιάδων οικογενειών, που δεν βλέπουν τα οφέλη στην καθημερινότητά τους, στα εισοδήματά τους, δεν βλέπουν τα οφέλη αυτά τα οποία εσείς ονομάζετε «ανάπτυξη».

Αυτό το μοντέλο, λοιπόν, είναι άδικο κοινωνικά και δεν είναι ένα μοντέλο που έρχεται μέσα από έναν φυσικό νόμο, μέσα από μια φυσική ροή των πραγμάτων. Είναι μια αλληλουχία πολιτικών επιλογών της Νέας Δημοκρατίας, μια αλληλουχία πολιτικών επιλογών, που έχουμε χρέος να σταματήσουμε όσο γίνεται πιο γρήγορα, διότι με εσάς θα χειροτερεύει η ζωή του ελληνικού λαού.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Πάμε, λοιπόν, στις πολιτικές επιλογές που σχετίζονται με την αδύναμη διαπραγματευτική ισχύ του κόσμου της εργασίας. Μόλις το 26% καλύπτεται, όπως είπα και προηγουμένως, από συλλογικές συμβάσεις εργασίας, ενώ η ευρωπαϊκή οδηγία μιλά για το 80%. Αυτός είναι ο στόχος.

Πού πάμε, λοιπόν; Σε σημαντικές επιπτώσεις και στην παραγωγικότητα, διότι όταν την ανάπτυξη την καρπώνονται οι λίγοι και όχι ο κόσμος της εργασίας, δεν υπάρχει κίνητρο, με αποτέλεσμα άνθρωποι με υψηλές δεξιότητες να επιλέγουν τη μετανάστευση, καλύτερα εργασιακά δικαιώματα και καλύτερους μισθούς. Άρα αποψιλώνετε τη χώρα από ένα σημαντικό κομμάτι του ανθρώπινου κεφαλαίου που θα μπορούσε να υπηρετήσει ένα ισχυρότερο μοντέλο ανάπτυξης με αυτές τις πολιτικές επιλογές και όταν το τεχνολογικό περιβάλλον δημιουργεί σύγχρονες και μεγάλες προκλήσεις.

Δημιουργήσατε, λοιπόν, ένα μοντέλο το οποίο είναι μιας κοινωνίας χαμηλών προσδοκιών, με τις οποίες εμείς δεν συμβιβαζόμαστε, μια κοινωνία που απλώς τα βγάζει πέρα, χωρίς σοβαρή προοπτική για τις νεότερες γενιές.

Εδώ, λοιπόν, θέλω να επισημάνω έναν αδιόρατο κίνδυνο. Η μεγάλη κρίση που βιώσαμε την περασμένη δεκαετία έχει αφήσει μια αρνητική κληρονομιά, πέρα από τους οικονομικούς και κοινωνικούς δείκτες. Έχει παγιωθεί μια Ελλάδα χαμηλής αυτοπεποίθησης χωρίς τους υψηλούς στόχους σύγκλισης όπως στο παρελθόν. Δεν μιλάμε πια για σύγκλιση, δεν μπαίνουν μετρήσιμοι στόχοι, διότι είμαστε σε μια τροχιά απόκλισης από τον ευρωπαϊκό μέσο όρο. Γι’ αυτό η παράταξή μας φιλόδοξα στη Διεθνή Έκθεση Θεσσαλονίκης εξήγγειλε δέσμη πέντε εθνικών στόχων σύγκλισης με την Ευρώπη. Ένας από αυτούς είναι η αξιοπρεπής εργασία για όλους με τη δικαιότερη κατανομή πλούτου. Ο στόχος μας είναι σαφής: η αύξηση του μεριδίου των μισθών στο ΑΕΠ να αυξάνεται κατά τουλάχιστον 1% ετησίως για τα επόμενα πέντε χρόνια, διότι μόνο έτσι η αύξηση του κατά κεφαλήν ΑΕΠ θα μεταφραστεί σε περισσότερη ευημερία για τον εργαζόμενο και την οικογένειά του.

Εμείς, λοιπόν, έχουμε μια άλλη ιδεολογία και ένα άλλο, εντελώς διαφορετικό πολιτικό σχέδιο και γι’ αυτό δεν αρκούμαστε στην κριτική, φέρνουμε συγκεκριμένη πρόταση σοσιαλδημοκρατική, ευρωπαϊκή και κοινωνικά δίκαιη. Και στη ΔΕΘ, αλλά και με τη σημερινή μας τροπολογία δεσμευόμαστε για την πολιτική του αύριο, για την πολιτική μιας μελλοντικής κυβέρνησης του ΠΑΣΟΚ, μιας κυβέρνησης που θα δημιουργήσει άλλες συνθήκες στην ελληνική κοινωνία. Γι’ αυτό, λοιπόν, η τροπολογία μας αποτυπώνει με δεσμεύσεις αυτήν την πολιτική που εσείς αρνείστε πεισματικά στον ελληνικό λαό:

Πρώτον, επαναφέρουμε την Εθνική Γενική Συλλογική Σύμβαση Εργασίας, ώστε να προσδιορίζεται ο κατώτατος μισθός από τους κοινωνικούς εταίρους και όχι μέσα από εκλογικούς κύκλους και με το βλέμμα στραμμένο στην κάλπη. Πρέπει να το κάνουμε όπως γίνεται και στα περισσότερα ευρωπαϊκά κράτη με σεβασμό στον εργαζόμενο.

Δεύτερον, επέκταση και καθολική ισχύς των κλαδικών συλλογικών συμβάσεων.

Τρίτον, επαναφορά της μετενέργειας των συλλογικών συμβάσεων, ώστε να γίνει εξάμηνη και ολική.

Τέταρτον, επαναφορά της δυνατότητας μονομερούς προσφυγής στη διαιτησία, όπως ίσχυε πριν τη νομοθετική παρέμβαση της Νέας Δημοκρατίας το 2019, προκειμένου να ενισχυθούν οι συλλογικές διαπραγματεύσεις και οι συλλογικές συμβάσεις.

Πέμπτον, παροχή φορολογικών και ασφαλιστικών κινήτρων σε επιχειρήσεις που καταρτίζουν επιχειρησιακές συμβάσεις, οι οποίες θα περιλαμβάνουν και θεσμικά δικαιώματα για τους εργαζόμενους, όπως παιδικούς σταθμούς για τα παιδιά τους. Παροχή κινήτρων, ώστε οι μεγάλες επιχειρήσεις να προσφέρουν ένα καλύτερο εργασιακό περιβάλλον στους εργαζόμενους τους.

Η δική μας δέσμευση δεν είναι απλώς διαρθρωτική. Συνιστά μια αντίστροφη πορεία προς την εργασιακή ζούγκλα την οποία οδηγείτε. Αποτελεί το θεμέλιο για ένα νέο κοινωνικό συμβόλαιο με αξιοπρέπεια, διαφάνεια και δίκαιη ανάπτυξη.

Κυρίες και κύριοι συνάδελφοι, με το παρόν νομοσχέδιο η Κυβέρνηση καθιστά την εργασιακή επισφάλεια κανόνα ζωής, διαταράσσοντας πλήρως την ισορροπία ανάμεσα στην προσωπική και την επαγγελματική ζωή, ανάμεσα στην οικογένεια και την εργασία. Όταν όμως μια κοινωνία συνηθίζει την αυθαιρεσία, αρχίζει σιγά σιγά να αποδέχεται το παράλογο και το άδικο ως λογικό, ως μονόδρομο: δεκατριάωρα, συμβάσεις μηδενικών ωρών, ελαστικές ζωές. Και κάθε φορά που λέτε «δεν χάθηκε ο κόσμος», χάνεται ένα κομμάτι της κοινωνικής δικαιοσύνης και της κοινωνικής συνοχής.

Επειδή, λοιπόν, εμείς είμαστε η παράταξη που θεμελίωσε το εργατικό δίκαιο στον τόπο αυτό δεσμευόμαστε ως Κυβέρνηση να καταργήσουμε αυτήν τη νομοθεσία που περιφρονεί τον ελληνικό λαό και θέτει τον εργαζόμενο σε ομηρία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εγγυόμαστε ένα πλαίσιο που θα προστατεύει και θα ενισχύει τον κόσμο της εργασίας, βάζοντας κανόνες για μια ανθρώπινη ζωή και για μια δίκαιη αναδιανομή του πλούτου, γιατί η ανθεκτικότητα στην οικονομία και η ανταγωνιστικότητα στην παραγωγή εξαρτάται πάνω απ’ όλα από την ευημερία του ελληνικού λαού. Για μας η εργασία δεν είναι απλά κόστος, όπως είναι για σας, γιατί για μας η εργασία είναι η ψυχή της κοινωνίας. Για εμάς μια κοινωνία χωρίς δίκαιη και ανθρώπινη εργασία είναι μια δημοκρατία χωρίς ισχυρές ρίζες.

Αυτό, λοιπόν, το νομοσχέδιο αποδεικνύει ότι περιφρονείτε τους πολλούς και υπηρετείτε τους λίγους και ισχυρούς. Και δεν είναι μόνο το νομοσχέδιο. Είναι όλες οι πολιτικές σας επιλογές. Δεν έχετε χρήματα για να στηρίξετε τον αδύναμο συνταξιούχο, δεν έχετε χρήματα για τον δέκατο τρίτο μισθό, ένα δίκαιο αίτημα κάθε δημόσιου υπαλλήλου, που βλέπει την ακρίβεια να ροκανίζει το οικογενειακό εισόδημα, αλλά έχετε την πολυτέλεια να δίνετε στους εργολάβους του ΒΟΑΚ 150 εκατομμύρια ευρώ, κύριοι της Νέας Δημοκρατίας, επειδή έπρεπε να πληρώσει αυτός ο λαός το προεκλογικό σόου του κ. Μητσοτάκη το 2023.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Την ανικανότητά σας και την ατζέντα σας την πληρώνουν οι Έλληνες φορολογούμενοι. Ένα έργο που είχε προϋπολογιστεί 350.000.000, ήδη θα κοστίσει συν 150.000.000, έχοντας ολοκληρωθεί μόνο το 25%. Διότι θέλατε να υπογράψετε προεκλογικά, δύο μήνες πριν και τώρα επειδή δεν μπορείτε να δώσετε στους εργολάβους τον χώρο κατασκευής του έργου, θα πρέπει αυτός ο λαός να φορτωθεί άλλα 150.000.000 ευρώ.

Σας φαίνονται λίγα, κυρία Κεραμέως, τα 150.000.000 ευρώ; Φαίνονται λίγα τα 150.000.000 ευρώ στους Βουλευτές της Νέας Δημοκρατίας που τώρα, εδώ και τέσσερις μέρες, δεν έχετε δώσει μία δημόσια απάντηση ούτε γι’ αυτό το πλήγμα στο δημόσιο συμφέρον, όπως και για άλλα πολλά; Τι να περιμένουμε, όμως, από μια Κυβέρνηση της διαφθοράς και της ατιμωρησίας, πέρα από τη λέξη «περιφρόνηση»; Περιφρόνηση του λαού, της κοινής λογικής και του δημοσίου συμφέροντος.

Παρακολουθούσα πριν λίγο την εξεταστική επιτροπή, αυτή που εσείς λέγατε ότι είναι ατελέσφορη και δεν φέρνει αποτελέσματα. Όμως, την αξιοποιήσατε για να δέσετε τα χέρια της δικαιοσύνης και να μη γίνει προανακριτική, ώστε να μην μπορεί η ελληνική δικαιοσύνη, βάσει της δικογραφίας της Ευρωπαϊκής Εισαγγελίας, να διερευνήσει τον Βορίδη και τον Αυγενάκη. Ακόμη και εκεί όμως, στο στημένο θέατρο, στην παρέλαση του παραλόγου, εκτίθεστε συνεχώς.

Ακούσαμε -πριν από λίγο- στενό συνεργάτη του κ. Αυγενάκη να λέει: «Δεν ξέρω με ποιους συνομιλούσα. Δεν θυμάμαι τι έλεγα». Έχουν πάθει αμνησία. Δεν απαντούσε τίποτα. Δεν ξέρουν ποιος είναι ο Μάκης ούτε ποιος είναι ο Ξυλούρης. Είναι πολλοί οι Μάκηδες. Είναι πολλοί οι Ξυλούρηδες. Όταν μιλάς με κάποιον Μάκη, ξέρεις ποιος Μάκης είναι. Όταν μιλάς με κάποιον Παπαδόπουλο, ξέρεις ποιος Παπαδόπουλος είναι, διότι και οι Παπαδόπουλοι είναι πάρα πολλοί.

Είναι μονόδρομος, μετά από αυτό τον θίασο που αποδεικνύει ότι θέλετε τη χώρα μας να την απομακρύνετε από το ευρωπαϊκό σύστημα δικαιοσύνης. Δεν σας ενοχλεί η προσβολή της Ευρωπαϊκής Εισαγγελίας. Έχετε κανονικοποιήσει τη διαφθορά. Έχετε, όμως, χρέος να επιτρέψετε στη δικαιοσύνη να ερευνήσει όλα αυτά τα πολιτικά πρόσωπα.

Αυτό που έγινε το καλοκαίρι είναι μη ανεκτό από τη δημοκρατική Αντιπολίτευση. Είναι μη ανεκτό και μη αποδεκτό και πρέπει άμεσα να λυθούν τα χέρια της δικαιοσύνης και να τους διερευνήσει όλους. Όχι να έρχονται εδώ κάποιοι, στον βωμό, να καλύψουν τους Υπουργούς σας, να καλύψουν τη «γαλάζια συμμορία» και να μην απαντούν σε τίποτα, ξεχνώντας τα πάντα, με ποιους μιλούσαν, τι έκαναν, τα ρουσφέτια τους και συγχρόνως, να κάνουν μια επίθεση σε τίμιους ανθρώπους με τα γνωστά μίντια της διαπλοκής που κρατούν όρθιο τον κ. Μητσοτάκη.

Στο τέλος θα κερδίσει η αλήθεια και το φως. Θα κερδίσει το ΠΑΣΟΚ και η δημοκρατική παράταξη και θα μπείτε στο χρονοντούλαπο της ιστορίας και εσείς και οι προσβλητικές πρακτικές έναντι του ελληνικού λαού και έναντι της ιστορίας της χώρας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Διότι εκτίθεται η χώρα μας συνεχώς, σε όλα τα επίπεδα, με τις επιλογές σας. Ξαναγίναμε μαύρο πρόβατο αναξιοπιστίας σε ευρωπαϊκό επίπεδο, με πρωταγωνιστή τον κ. Μητσοτάκη. Κατά τα άλλα ήσασταν με το «Ναι, μένουμε στην Ευρώπη». «Μένουμε στην Ευρώπη» σημαίνει ότι σεβόμαστε τις αξίες και τις αρχές της Ευρώπης και όχι τις υπονομεύουμε απλώς για να κρατάμε όρθια την καρέκλα μας και σφιχτά την εξουσία.

Γι’ αυτό θα δώσουμε μεγάλο αγώνα μέχρι την μέρα των εθνικών εκλογών, για να ηττηθείτε και να πάτε στην αντιπολίτευση.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η Υπουργός Εργασίας και Κοινωνικής Ασφάλισης, κ. Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κυρία Πρόεδρε, κυρίες και κύριοι Υφυπουργοί, κυρίες και κύριοι συνάδελφοι, εισηγούμαστε σήμερα στην Ολομέλεια της Βουλής το νομοσχέδιο του Υπουργείου Εργασίας και Κοινωνικής Ασφάλισης, με τίτλο: «Δίκαιη εργασία για όλους. Απλοποίηση της νομοθεσίας. Στήριξη στον εργαζόμενο. Προστασία στην πράξη. Συνταξιοδοτικές ρυθμίσεις».

Πρόκειται για ένα σχέδιο νόμου το οποίο έχει υπαγορευτεί από την ιδιαίτερη δυναμική που έχει αναπτύξει η αγορά εργασίας τα τελευταία χρόνια. Μία δυναμική η οποία δεν μας επιτρέπει εφησυχασμό, αλλά μας παρακινεί σε δράση και σε ρυθμίσεις υπέρ των εργαζομένων, των επιχειρήσεων, σε επικαιροποίηση και εξυγίανση του νομοθετικού πλαισίου. Μία δυναμική η οποία αποτυπώνεται σε αριθμούς, αλλά κυρίως η οποία επιφέρει θετικές αλλαγές σε εκατοντάδες χιλιάδες συμπολίτες μας, σε εκατομμύρια συμπολίτες μας.

Έρχομαι κατευθείαν, γιατί πολλά ακούστηκαν -και στην Επιτροπή και στην Ολομέλεια- για τον εργασιακό μεσαίωνα στη χώρα, τις τραγικές συνθήκες της αγοράς εργασίας. Πάμε να τα δούμε ένα-ένα.

Πότε ήταν καλύτερη, κυρίες και κύριοι συνάδελφοι, η κατάσταση της αγοράς εργασίας στη χώρα; Με 18% ανεργία το 2019 ή με 8% ανεργία το 2025;

Παρακαλώ, για τα Πρακτικά.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, πότε ήταν καλύτερη η αγορά εργασίας στην χώρα; Με κατώτατο μισθό 650 ευρώ το 2019 ή με κατώτατο μισθό στα 880 ευρώ και προσεχώς, όπως έχει δεσμευτεί ο Κυριάκος Μητσοτάκης, στα 950 ευρώ; Τώρα, το 2025, είναι ήδη στα 880 ευρώ και μέχρι το τέλος της τετραετίας θα είναι στα 950 ευρώ. Πότε ήταν καλύτερη η αγορά εργασίας;

Παρακαλώ, για τα Πρακτικά.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον, πότε ήταν καλύτερη η αγορά εργασίας; Όταν δεν είχαμε νέες θέσεις εργασίας να ανοίγουν ή τώρα που έχουμε πάνω από πεντακόσιες χιλιάδες νέες θέσεις εργασίας, οι οποίες έχουν ανοίξει τα τελευταία πέντε χρόνια; Ορίστε το πώς αποτυπώνεται ο χάρτης της αγοράς εργασίας εν έτει 2025.

Παρακαλώ πολύ, για τα Πρακτικά.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά τον προαναφερθέν χάρτη εργασίας, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πριν από λίγες μέρες σημειώσαμε άλλο ένα ρεκόρ στις νέες θέσεις εργασίας. Το οκτάμηνο του 2025, κυρίες και κύριοι συνάδελφοι, είναι το καλύτερο οκτάμηνο στην ιστορία της χώρας, με τον μεγαλύτερο αριθμό νέων θέσεων εργασίας, τριακόσιες δεκαεπτά χιλιάδες νέες θέσεις εργασίας. Τι σημαίνει αυτό, για να είμαι ξεκάθαρη; Παίρνουμε το ισοζύγιο των νέων προσλήψεων και των αποχωρήσεων και πόσο βγαίνει αυτό το ισοζύγιο; Βγαίνει θετικό κατά τριακόσιες δεκαεπτά χιλιάδες, ρεκόρ ιστορικό για τη χώρα μας.

Αυτά θα μου πείτε και θα έχετε δίκιο, είναι ποσοτικά στοιχεία και έχουν μια ιδιαίτερη σημασία και τα ποιοτικά στοιχεία. Πάμε να δούμε τα ποιοτικά στοιχεία. Η πλήρης απασχόληση στη χώρα ήταν στο 69% και είναι πάνω από 76% σήμερα. Έχουμε πολλές περισσότερες συμβάσεις πλήρους απασχόλησης από ό,τι είχαμε στο παρελθόν. Μισθοί: Ο κατώτατος μισθός, όπως είδαμε, έχει αυξηθεί κατά 35%. Ο μέσος μισθός έχει αυξηθεί, ήδη, κατά 28,3% και αναμένεται και νέα αύξηση, όπως όλα τα στοιχεία δείχνουν.

Ασφαλιστικές εισφορές: Έχει σημειωθεί η μεγαλύτερη μείωση ασφαλιστικών εισφορών σε κράτος μέλος της Ευρωπαϊκής Ένωσης, πεντέμισι ποσοστιαίες μονάδες και επίκειται και άλλη μισή μονάδα το 2027. Έχουμε σχεδόν δύο εκατομμύρια εργαζόμενους να προστατεύονται από την ψηφιακή κάρτα εργασίας. Και το αποτέλεσμα αυτής της κάρτας; Μόνο φέτος και μόνο το πρώτο οκτάμηνο, έχουμε 1,8 εκατομμύρια περισσότερες υπερωρίες σε σχέση με πέρυσι.

Σχετικά με τις ώρες απασχόλησης, άκουσα, τον κ. Φάμελλο και λυπάμαι πάρα πολύ που δεν αναφέρθηκε στα στοιχεία που αφορούν τους μισθωτούς. Πάμε, λοιπόν, να δούμε τι γίνεται με τους μισθωτούς στην Ελλάδα.

Η χώρα μας -μπορεί να μη σας χαροποιεί αυτό και λυπάμαι αν είναι έτσι- είναι αυτή τη στιγμή που μιλάμε, με βάση τα ευρωπαϊκά στοιχεία, κάτω από τον ευρωπαϊκό μέσο όρο στις ώρες απασχόλησης. Το 3,1% των μισθωτών εργάστηκε το 2024 περισσότερες από σαράντα εννέα ώρες, ενώ ο ευρωπαϊκός μέσος όρος είναι στο 3,4%. Η Ελλάδα είναι στο 3,1% και στο 3,4% ο ευρωπαϊκός μέσος όρος. Μάλιστα, το 3,1% είναι η καλύτερη επίδοση που έχει καταγράψει ποτέ η χώρα μας στην συγκεκριμένη κατηγορία.

Άκουσα και τον κ. Ανδρουλάκη τώρα και προηγουμένως τον κ. Φάμελλο να αναφέρεται σε όλους αυτούς που έχουν φύγει από τη χώρα. Έχετε δίκιο. Δυστυχώς, τα χρόνια ιδιαίτερα της οικονομικής κρίσης, έφυγαν πάρα πολλοί συμπατριώτες μας. Πόσοι; Είναι 680.000. Πόσοι έχουν επιστρέψει; Σύμφωνα με τα στοιχεία της Eurostat, 420.000. Είναι το 65%.

Αλλά το πιο σημαντικό στοιχείο, κυρίες και κύριοι συνάδελφοι, είναι το εξής. Είναι ότι για πρώτη φορά πολύ πρόσφατα μετά από πάρα πολλά χρόνια το ισοζύγιο βγήκε θετικό. Για πρώτη φορά την περασμένη χρονιά είχαμε περισσότερους που επέστρεψαν στη χώρα από αυτούς που έφυγαν. Είναι η πρώτη φορά που το ισοζύγιο είναι θετικό και αυτό θεωρώ ότι είναι ένα στοιχείο το οποίο θα έπρεπε όλους να μας χαροποιεί πέρα και πάνω από κόμματα.

Κυρίες και κύριοι συνάδελφοι, το σχέδιο νόμου που εισηγούμαστε αποτελείται από ενενήντα επτά άρθρα, τα οποία μπορούμε να ταξινομήσουμε εννοιολογικά σε τρεις βασικούς άξονες. Άξονας πρώτος: Ρυθμίσεις ενίσχυσης των εργαζομένων. Άξονας δεύτερος: Ρυθμίσεις που διευκολύνουν τις επιχειρήσεις να ανοίξουν και άλλες θέσεις εργασίας. Τρίτος άξονας: Ο εκσυγχρονισμός του θεσμικού πλαισίου.

Πριν πάω όμως σε αυτούς τους τρεις άξονες, θα ήθελα να αναφερθώ διακριτά στο θέμα το οποίο έχει μονοπωλήσει τον δημόσιο διάλογο, το δήθεν 13ωρο. Γιατί λέω «δήθεν 13ωρο»; Διότι, κυρίες και κύριοι συνάδελφοι, όταν αναφέρεται κανείς στον όρο «13ωρο» όπως «8ωρο», αφήνει να εννοηθεί -δολίως θα πω- ότι ο κάθε εργαζόμενος στη χώρα θα δουλεύει για δεκατρείς ώρες την ημέρα κάθε ημέρα του χρόνου. Είναι έτσι; Δεν είναι έτσι και το ξέρετε πάρα πολύ καλά.

Γελάτε από κάτω. Δεν σας δείχνει η κάμερα. Γελάτε. Αλλά ξέρετε κάτι; Έτσι παραπλανείτε την κοινωνία. Γιατί παραπλανείτε την κοινωνία; Γιατί δεν υπάρχει 13ωρο. Γιατί το λέω αυτό; Προκειμένου ακριβώς να μην υπάρχει η οποιαδήποτε παρανόηση, πάμε να τα δούμε αναλυτικά.

Η δυνατότητα για 13ωρη απασχόληση ισχύει και σήμερα στη χώρα μας, αλλά σε δύο ή περισσότερους εργοδότες. Τι αλλάζει λοιπόν; Αντί να πρέπει κάποιος να μετακινείται και να πηγαίνει σε έναν δεύτερο εργοδότη, νούμερο 1, και νούμερο 2, να μην παίρνει ούτε μισό ευρώ επιπλέον γι’ αυτήν την απασχόληση, γιατί θεωρείται επιπλέον μερική απασχόληση, του δίνουμε τη δυνατότητα αυτό που κάνει ήδη σήμερα να το κάνει χωρίς να μετακινείται και συν 40% αμοιβή.

Δεύτερον, εντάσσεται στο πλαίσιο των κανόνων της Ευρωπαϊκής Ένωσης που προβλέπει συγκεκριμένα πλαίσια -έντεκα ώρες ανάπαυση την ημέρα, μέχρι δεκατρείς ώρες απασχόλησης ημερησίως κ.ο.κ.- και πάνω από δέκα κράτη-μέλη επιτρέπουν σήμερα άμεσα ή έμμεσα υπερωριακή απασχόληση που μπορεί να φτάσει τις δεκατρείς ώρες την ημέρα.

Τρίτον, απαιτείται η συναίνεση του εργαζόμενου και ρητά προβλέπεται στο νόμο ότι η άρνηση υπερωριακής απασχόλησης δεν μπορεί να οδηγήσει ούτε σε απόλυση ούτε -κατόπιν παρατήρησης της ΓΣΕΕ η οποία ενσωματώθηκε στο νομοσχέδιο- σε οποιαδήποτε βλαπτική μεταβολή ή δυσμενή διάκριση κατά του εργαζόμενου.

Έρχομαι στο πιο βασικό. Μπορεί πράγματι να γίνεται αυτό κάθε εργάσιμη μέρα; Όχι είναι η απάντηση. Πόσο μπορεί να γίνεται; Μέχρι 37 ημέρες τον χρόνο. Δηλαδή κατ’ αναλογία; Μέχρι τρεις ημέρες τον μήνα. Γι’ αυτό μιλάω για παραπλανητική χρήση της έκφρασης «13ωρο» που αφήνει να εννοηθεί ότι όλοι θα δουλεύουν δεκατρείς ώρες κάθε εργάσιμη μέρα.

Πέμπτον, απαιτείται συμμόρφωση και με τους άλλους λοιπούς προστατευτικούς κανόνες για τους εργαζόμενους, δηλαδή έως σαράντα οκτώ ώρες την εβδομάδα κατά μέσο όρο το τετράμηνο, έως εκατόν πενήντα ώρες υπερωριών τον χρόνο.

Προς αποφυγή οποιασδήποτε παρερμηνείας και ακούγοντας με πολύ μεγάλο ενδιαφέρον τις προτάσεις των κομμάτων, θέλω να σας πω ότι μέσα στις νομοτεχνικές βελτιώσεις που θα φέρω θα υπάρχει και η ρητή πρόβλεψη ότι πρέπει να τηρούνται όλοι αυτοί οι περιορισμοί. Το λέω γιατί κάποιοι το αμφισβήτησαν. Θα προστεθεί ρητά στο νομοσχέδιο ότι αυτή η υπερωριακή απασχόληση και κάθε υπερωριακή απασχόληση θα πρέπει να σέβεται τους λοιπούς προστατευτικούς κανόνες των εργαζομένων.

Έκτον, προβλέπεται προσαύξηση στην αμοιβή κατά 40%, ενώ δεν υπάρχει καμιά προσαύξηση στην αμοιβή αν ένας εργαζόμενος συμπληρώνει δεκατρείς ώρες απασχόλησης σε δεύτερο εργοδότη.

Έβδομον, σε μια αγορά εργασίας με τη χαμηλότερη ανεργία των τελευταίων δεκαεπτά ετών η θέση του εργαζόμενου είναι πολύ διαφορετική, είναι σημαντικά ενισχυμένη. Σήμερα είναι πολύ πιο εύκολο να βρει κάποιος δουλειά από το να βρει μια επιχείρηση έναν εργαζόμενο. Και θυμάμαι πάρα πολύ χαρακτηριστικά να λέει η αντιπολίτευση, όπως λέει και τώρα, «Μα, τι λέτε; Είναι ετεροβαρής σε σχέση. Δεν μπορεί να πει ποτέ όχι ο εργαζόμενος στον εργοδότη». Αυτά δεν λέτε; Αυτά λέγατε και πέρσι.

Πέρσι λοιπόν το καλοκαίρι συζητούσαμε την εξαήμερη εργασία που θα ερχόταν να ισοπεδώσει την αγορά εργασίας. Ξαφνικά όλη η Ελλάδα θα αποκτούσε εξαήμερη εργασία, όλοι θα δούλευαν έξι ημέρες την εβδομάδα! Εμείς τότε σας λέγαμε «Όχι. Είναι κατ’ εξαίρεση. Θέλει τη συμφωνία του εργαζόμενου. Είναι σε πολύ συγκεκριμένες περιπτώσεις. Θέλει προσαύξηση στην αμοιβή».

Πάμε να δούμε τι λέγατε τότε, για να δούμε, κύριε Γαβρήλο, πόσο αξιόπιστοι είσαστε. ΣΥΡΙΖΑ για εξαήμερη εργασία: «Η αγορά εργασίας μόνο ζούγκλα θυμίζει πια».

**ΓΕΩΡΓΙΟΣ ΓΑΒΡΗΛΟΣ:** Και συνεχίζει.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** ΠΑΣΟΚ: «Εξαήμερη εργασία στην Ελλάδα. Προς τετραήμερη εργασία η υπόλοιπη Ευρώπη». Άρα, όλη η Ελλάδα θα έχει εξαήμερα εργασία. Μάλιστα! ΚΚΕ: «Να μην περάσει η εξαήμερη εργασία». Εξαήμερη εργασία σε όλη την Ελλάδα! Ελληνική Λύση: «Άεργοι θέλουν τους Έλληνες να δουλεύουν έξι ημέρες». Τα καταθέτω όλα στα Πρακτικά.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλήθεια, τι απέγινε αυτή η ρύθμιση; Δουλεύουμε όλοι έξι μέρες την εβδομάδα; Έχουμε πλέον νέο πλαίσιο εργασίας στην Ελλάδα; Πάμε να δούμε σε πόσες επιχειρήσεις της χώρας εφαρμόζεται αυτή η «ζούγκλα» που είπε ο κ. Γαβρήλος. Σε πόσες; Σε 80%; Σε 70%; Όχι. Πόσο; 60%; 50%; 40%; Πόσο; 0,1%.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν ντρέπεστε; Λέτε ψέματα.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Σε 0,1% εφαρμόζεται η ρύθμιση της έκτακτης βάρδιας.

(Θόρυβος από την πτέρυγα του ΚΚΕ)

**ΠΡΟΕΔΡΕΥΟΥΣΑ (Όλγα Γεροβασίλη):** Θα πάρετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Καταλαβαίνω, κυρίες και κύριοι συνάδελφοι, ότι η αποκάλυψη της αλήθειας και η κατάρριψη των επιχειρημάτων προκαλεί αναστάτωση. Είναι λογικό. Εδώ μιλάμε για κάτι πολύ συγκεκριμένο.

(Θόρυβος από την πτέρυγα του ΚΚΕ)

**ΧΡΗΣΤΟΣ ΚΑΤΣΩΤΗΣ:** Μας δουλεύει η κυρία; Πού το βρήκατε αυτό;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ μην πετάγεστε από κάτω. Δεν γίνεται έτσι. Θα πάρετε τον λόγο μετά.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Μια ρύθμιση λοιπόν για την οποία λέγατε «Δεν θα μπορεί να αρνηθεί ο εργαζόμενος». Τελικά αρνήθηκε; Μάλλον αρνήθηκε για να εφαρμόζεται μόνο στο 0,1% των επιχειρήσεων της χώρας η περίφημη ρύθμιση για την οποία θα είχε αλλάξει ο χάρτης αγοράς εργασίας στην Ελλάδα.

Γιατί τα λέω λοιπόν όλα αυτά, κυρίες και κύριοι συνάδελφοι; Τα λέω για να μην καταστροφολογούμε, αλλά για να δώσουμε την πρέπουσα σημασία εξίσου σε όλα τα σημεία που αφορούν εργαζόμενους και επιχειρήσεις και για τα οποία δεν γίνεται ιδιαίτερος λόγος, ωστόσο αλλάζουν ριζικά επί τα βελτίω την καθημερινότητα των πολιτών.

Κι εδώ μια παρένθεση, διότι άκουσα την κ. Αχτσιόγλου να λέει πόσο δραματική είναι η κατάσταση στη χώρα μας στην αγορά εργασίας και μου έκανε μεγάλη εντύπωση γιατί βλέπω τη Νέα Αριστερά να μάχεται πάρα πολύ για τα εργασιακά δικαιώματα, αλλά δεν μπορώ να αντισταθώ -το είπα και προηγουμένως- στο γεγονός ότι η κ. Αχτσιόγλου, η οποία έχει διατελέσει Υπουργός Εργασίας και ήταν στην κυβέρνηση του ΣΥΡΙΖΑ, επέλεξε ο ΣΥΡΙΖΑ για 4,5 χρόνια, η τότε κυβέρνηση, να μην κυρώσει το Πρωτόκολλο της Διεθνούς Οργάνωσης Εργασίας -προσέξτε- κατά της αναγκαστικής εργασίας.

Έρχονται εδώ και μιλάνε για προστασία εργασιακών δικαιωμάτων και είχαν ένα πρωτόκολλο του ILO, της Διεθνούς Οργάνωσης Εργασίας, κατά της δουλείας και δεν το κύρωσαν. Κι όταν ρώτησα τον κ. Χαρίτση σήμερα, ποια ήταν η απάντησή του; «Δεν προλάβαμε», λέει, «Ασχολούμασταν με το τρίτο μνημόνιο». Μάλιστα. Ασχολούνταν με το να χρεώσουν τον ελληνικό λαό 100 δισεκατομμύρια ευρώ και δεν πρόλαβαν να καταργήσουν τη δουλεία! Δεν πρόλαβαν να κυρώσουν το πρωτόκολλο που προβλέπει προφανώς κατά της αναγκαστικής εργασίας.

Καταθέτω στα Πρακτικά το πρωτόκολλο κατά της αναγκαστικής εργασίας. Καλό θα είναι κάποτε να πάρουμε μια απάντηση γιατί ο ΣΥΡΙΖΑ δεν πρόλαβε να το κυρώσει αυτό.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω αναφέρει στον δημόσιο λόγο ότι τις ρυθμίσεις αυτές την ζητάνε και εργαζόμενοι και εργοδότες. Έχετε πέσει λοιπόν όλοι μας φάτε. «Μα, πού το είδατε αυτό;», «Πού είναι αυτοί οι εργαζόμενοι που ζητάνε περισσότερες ώρες εργασίας;». Δεσμεύτηκα λοιπόν -γελάει ο κ. Κατσώτης…

**ΧΡΗΣΤΟΣ ΚΑΤΣΩΤΗΣ:** Για γέλια είστε.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Δεσμεύτηκα λοιπόν ότι θα σας φέρω μερικά παραδείγματα.

**ΧΡΗΣΤΟΣ ΚΑΤΣΩΤΗΣ:** Για γέλια είναι τα επιχειρήματά σας.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Με είπατε φαντασιόπληκτη όταν είπα ότι υπάρχουν εργαζόμενοι -βγείτε λίγο έξω να δείτε στην αγορά-, οι οποίοι θέλουν να δουλεύουν περισσότερο.

Εγώ λοιπόν, επειδή συνηθίζω δέκα χρόνια σε αυτήν τη Βουλή να μιλάω με στοιχεία, και πάλι θα μιλήσω με στοιχεία. Πάμε να δούμε.

Συλλογική σύμβαση εργασίας 2025. Ποιοι; Οι εργαζόμενοι στα ξενοδοχεία του Νομού Ηρακλείου με την Ένωση Ξενοδόχων του Νομού Ηρακλείου. Η εργασία την 6η μέρα. Υπογραφή από τους εργαζόμενους. Το καταθέτω στα Πρακτικά. Ήδη οι εργαζόμενοι ζητούν εργασία την 6η μέρα.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε παρακάτω. Συλλογική σύμβαση εργασίας. Είμαι ακόμα στην Κρήτη, θα πάω και αλλού όμως, μην ανησυχείτε. Χανιά εδώ. Είναι για τον κ. Ανδρουλάκη, εννοώ συνολικά η Κρήτη.

Εργαζόμενοι στα ξενοδοχεία του Νομού Χανίων και η Ένωση Ξενοδόχων του Νομού Χανίων. Τι λένε εδώ πέρα; Εργασία κατά την έκτη μέρα της εβδομάδας. Το ζητάνε οι εργαζόμενοι στη συλλογική σύμβαση εργασίας. Είναι που δε θέλουν να δουλέψουν περισσότερο. Πάμε στη Ρόδο. Συλλογική Σύμβαση Εργασίας 2025. Τι ζητάνε εδώ; Εδώ ζητούν -προσέξτε- εργασία και την έκτη και την έβδομη μέρα.

**ΠΑΥΛΟΣ ΧΡΗΣΤΙΔΗΣ:** Ας το κάνατε με τις κλαδικές συμβάσεις.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Παράνομη και γι’ αυτόν ακριβώς τον λόγο δεν έχει κυρωθεί. Αλλά τελικά είναι στη φαντασία μου, όλοι αυτοί οι εργαζόμενοι οι οποίοι ζητούν περισσότερες ώρες εργασίας;

Ο κατάλογος είναι μακρύς. Καταθέτω άλλες τέσσερις συμβάσεις στα Πρακτικά να τις μελετήσετε, ώστε να δείτε όλες αυτές τις συλλογικές συμβάσεις εργασίας, στις οποίες οι ίδιοι οι εργαζόμενοι ζητούν περισσότερες ώρες εργασίας, για να μη νομίζετε ότι τα φαντάστηκα κάπου όλα αυτά.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά τα προαναφερθέντα έγγραφα, τα οποίο βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πραγματικότητα είναι, κυρίες και κύριοι, ότι δεν είναι μόνο η θέση του εργαζόμενου σήμερα ισχυρότερη σε μία αγορά εργασίας με 8%. Είναι και το πλαίσιο πολύ αυστηρότερο. Είναι η ψηφιακή κάρτα εργασίας, στην οποία αναφέρθηκα προηγουμένως, βάσει της οποίας έχουμε δει αύξηση στις τελευταίες υπερωρίες κατά 1000% σε κλάδους, κατά 800% σε κλάδους, είναι η ενισχυμένη επιθεώρηση εργασίας με αυξημένους ελέγχους, είναι και η μειωμένη δυνατότητα των αυθαιρεσιών.

Και επειδή πολύς λόγος έγινε για την ψηφιακή κάρτα εργασίας και πολλές φορές έγινε επίκληση στον κ. Χόντζογλου, ο οποίος μας τίμησε με την παρουσία του στην επιτροπή -ο κ. Χόντζογλου, για όσους δεν ξέρουν, είναι ο εκπρόσωπος των εργαζομένων στον επισιτισμό και τον τουρισμό- εφόσον, λοιπόν, η ψηφιακή κάρτα εργασίας δεν είναι πανάκεια, δεν λειτουργεί, δεν κάνει, γιατί ο εκπρόσωπος των εργαζομένων, τον οποίο εσείς οι ίδιοι επικαλείστε, τη θέλει; Τι έχει πει; Έχει πει επί λέξει: «Είναι το μεγαλύτερο όπλο, η ψηφιακή κάρτα εργασίας, που έχουν αυτή τη στιγμή οι εργαζόμενοι για να αποτυπωθεί ο πραγματικός χρόνος εργασίας, επιτέλους». Αυτά είναι τα λόγια του εκπροσώπου των εργαζομένων στον τουρισμό και στον επισιτισμό. Όχι κάποιου εργοδότη, όχι της Κυβέρνησης, είναι του εκπροσώπου των εργαζομένων.

**ΧΡΗΣΤΟΣ ΚΑΤΣΩΤΗΣ:** Είναι ο μόνος που το λέει.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Έρχομαι στην Επιθεώρηση Εργασίας, επειδή ο κ. Φάμελλος, δεν ξέρω από που πήρε τα στοιχεία του, κύριε Γαβρήλο, αλλά αναφέρθηκε σε μείωση προστίμων και ελέγχων. Για πάμε να τα δούμε. Έτος 2019, Επιθεώρηση Εργασίας, διενεργήθηκαν 59.000 έλεγχοι. Έτος 2024, 79 χιλιάδες έλεγχοι, 20.000 περισσότεροι. Που τους βρήκε τους λιγότερους, να μας το εξηγήσει. Πρόστιμα το 2019, 44 εκατομμύρια ευρώ. Το 2024, 49 εκατομμύρια ευρώ. Αύξηση και στους ελέγχους και στα πρόστιμα.

Και επειδή ο κ. Χρηστίδης είπε πριν στην τοποθέτησή του ότι συζητάμε για ζωές. Ναι, κύριε Χρηστίδη, συζητάμε για ζωές, διότι 500.000 περισσότεροι συμπολίτες μας οι οποίοι σήμερα δουλεύουν, ενώ δεν δούλευαν, σημαίνει περισσότερες δυνατότητες για τους ίδιους και τις οικογένειές τους να ζήσουν καλύτερα. Αυτό είναι το αποτέλεσμα της πολιτικής της Νέας Δημοκρατίας, να έχουμε δηλαδή 500.000 περισσότερους συμπολίτες μας οι οποίοι σήμερα έχουν μία σταθερή δουλειά, η πλειοψηφία αυτών, μάλιστα, σε πλήρη απασχόληση.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Υπουργού)

Έρχομαι λοιπόν, και θα χρειαστώ λίγο την ανοχή σας κυρία Πρόεδρε, στον πρώτο άξονα με σημαντικές ρυθμίσεις ενισχυτικές των εργαζομένων. Ναι, δίνουμε τη δυνατότητα για τετραήμερη εργασία όλο τον χρόνο. Αυτό δεν ισχύει σήμερα. Τι ισχύει; Επειδή κάποιος είπε, τι είχε φέρει η Κυβέρνηση. Η Κυβέρνηση είχε φέρει το πρώτο βήμα που ήταν τετραήμερη εργασία για ένα εξάμηνο.

Ερχόμαστε, λοιπόν, και το επεκτείνουμε αυτό σε τετραήμερη εργασία για όλο τον χρόνο. Έρχεται ο κ. Χρηστίδης πριν και λέει: «Ναι, τετραήμερη εργασία με 10 έως 13 ώρες την ημέρα». Κύριε Χρηστίδη, ο Κώδικας Εργατικού Δικαίου στο άρθρο 202 παράγραφος 5 λέει ότι δεν μπορεί να υπερβεί τις δέκα ώρες. Δείτε την εργασιακή νομοθεσία.

**ΠΑΥΛΟΣ ΧΡΗΣΤΙΔΗΣ:** Δεν είναι οι ώρες που ήταν.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Είπατε 10 ως 13 ώρες, είναι ανακριβές, το τονίζω. Διαβάστε τον Κώδικα Εργατικού Δικαίου, διαβάστε τις εγκυκλίους του Υπουργείου Εργασίας, δεν μπορεί να υπερβεί τις 10 ώρες, είναι αναληθές αυτό που είπατε για 13 ώρες στην τετραήμερη εργασία.

**ΠΑΥΛΟΣ ΧΡΗΣΤΙΔΗΣ:** Άρα, δέκα ώρες.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Επέκταση του επιδόματος κυοφορίας και λοχείας. Τι ισχύει στην πράξη σήμερα; Για να πάρει μια γυναίκα το επίδομα κυοφορίας και λοχείας πρέπει να έχει 200 ένσημα στον ίδιο εργοδότη, στο ίδιο ταμείο. Κι εμείς λέμε, γιατί να το περιορίσουμε;

Για αυτό έχει δουλέψει πάρα πολύ σκληρά η αρμόδια Υπουργός, η κ. Ευθυμίου. Και λέμε, γιατί να μη δώσουμε τη δυνατότητα και σε γυναίκες οι οποίες έχουν δουλέψει σε δύο εργοδότες, σε τρεις, σε τέσσερις. Μας ενδιαφέρει; Δεν μας ενδιαφέρει. Μας ενδιαφέρει να είναι ασφαλισμένη και να έχει τα 200 ένσημα. Άρα, το αποτέλεσμα αυτής της ρύθμισης είναι ότι επεκτείνουμε το επίδομα κυοφορίας και λοχείας σε περισσότερες γυναίκες.

Τρίτον, προβλέπουμε το αφορολόγητο, ακατάσχετο, ανεκχώρητο του επιδόματος γονικής αδείας. Και αυτή, κύριε Ανδρουλάκη, είναι ρύθμιση υπέρ των εργοδοτών; Αλήθεια; Τι θα ψηφίσει το ΠΑΣΟΚ σε αυτή τη ρύθμιση;

Τέταρτον, σε σχέση με την κατανομή της ετήσιας άδειας. Τι προβλέπει αυτή η ρύθμιση; Ένα πράγμα. Δίνει μεγαλύτερη ελευθερία στον εργαζόμενο, στο αίτημά του. Δεν αφορά τον εργοδότη, δεν αφορά τίποτε άλλο, αφορά μόνο το αίτημα που μπορεί να κάνει ο εργαζόμενος. Αν ο εργαζόμενος θέλει για τον χ, ψ λόγο, όπως ανέφερα προχθές ένα παράδειγμα, να πάει με το παιδί τους σχολικούς αγώνες και μπορεί να θέλει να ζητήσει μια μεγαλύτερη κατανομή της άδειας, να έχει το δικαίωμα να το ζητήσει.

Πέμπτη ρύθμιση. Απαγορεύεται ρητά η μείωση των αποδοχών μετά την εφαρμογή σε κάποιο κλάδο της ψηφιακής κάρτας εργασίας. Γιατί γίνεται αυτό; Γιατί μπορεί να υπήρχαν καταγγελίες ότι είχαν συμφωνήσει επιχείρηση και εργαζόμενος σε ένα χ πακέτο 1800 ευρώ για να δουλεύει όσο χρειαστεί. Προφανώς, μη σύννομη πρακτική. Έρχεται η ψηφιακή κάρτα εργασίας και καταγράφει με πολύ μεγάλη αυστηρότητα, πλέον, τις ώρες εργασίας. Γιατί μπορεί να έρθει ο εργοδότης και να πει ότι τα 1800 θα γίνουν 1500 τώρα. Αυτό το απαγορεύουμε ρητά. Δεν το θέλετε αυτό; Δεν θέλετε αυτό να προστατεύσει τους εργαζόμενους από ενδεχόμενη μείωση αποδοχών; Εμείς το θέλουμε.

Υγεία και ασφάλεια στην εργασία. Ο κ. Υπουργός, έκανε την πρώτη μεγάλη προσπάθεια για πλήρη -θα έλεγα- εκσυγχρονισμό όλης της νομοθεσίας περί υγείας και ασφάλειας. Είναι πολύ σημαντικές. Θα τις αναλύσει και ο ίδιος εν συνεχεία. Ρυθμίσεις όπως η υποχρεωτική παρουσία συντονιστή υγείας και ασφάλειας σε μεγάλα τεχνικά έργα που γίνονται παράλληλες δραστηριότητες, ο ένας βάφει ο άλλος κάνει οξυγονοκόλληση. Αυτό μπορεί να οδηγεί σε εργατικό ατύχημα. Υποχρεωτική παρουσία συντονιστή.

Δεύτερο παράδειγμα, να τίθενται πλέον υποχρεωτικά γραπτά όλες οι οδηγίες των ιατρών εργασίας, των τεχνικών ασφαλείας. Γιατί; Για να προστατεύονται οι εργαζόμενοι.

Εγώ θέλω να ρωτήσω, γιατί άκουσα με προσοχή τον Αρχηγό της Αξιωματικής Αντιπολίτευσης, τον κ. Ανδρουλάκη. Είπε ότι ενισχύουν τους εργοδότες. Αλήθεια, κύριε Ανδρουλάκη, όλες αυτές οι ρυθμίσεις, η επέκταση του επιδόματος κυοφορίας και λοχείας, τετραήμερη εργασία όλο τον χρόνο, το αφορολόγητο ακατάσχετο, ανεκχώρητο -κύριε Γερουλάνο- επίδομα της γονικής αδείας, η απαγόρευση μείωσης αποδοχών, η επέκταση της άδειας μητρότητας σε ανάδοχες μητέρες, η ενίσχυση υγείας και ασφάλειας είναι υπέρ των εργοδοτών; Αλήθεια; Θα ψηφίσει αυτές τις ρυθμίσεις το ΠΑΣΟΚ; Έχω μια περιέργεια.

Εργατικά ατυχήματα. Έχουμε ακούσει πάρα πολλά νούμερα, πως η Ελλάδα είναι σε καταστροφικό επίπεδο στα εργατικά ατυχήματα. Έλα που η Eurostat έβγαλε σήμερα τα τελευταία στοιχεία. Ορίστε τα τελευταία στοιχεία της Eurostat για τα εργατικά ατυχήματα στην Ελλάδα. Βγήκαν σήμερα το πρωί, το ανακοίνωσα και προηγουμένως. Η Ελλάδα είναι στην τρίτη καλύτερη θέση. Αυτά είναι τα στοιχεία της Eurostat για τα εργατικά ατυχήματα. Παρακαλώ πολύ για τα Πρακτικά.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τι κυνισμός είναι αυτός;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Αν αμφισβητείται και τη Eurostat.

Ρυθμίσεις, λοιπόν, που ενισχύουν τους εργαζόμενους, ρυθμίσεις που διευκολύνουν τις επιχειρήσεις, που μειώνουν τη γραφειοκρατία για μια πιο αποτελεσματική αγορά εργασίας. Παράδειγμα, σήμερα για να γίνει μια πρόσληψη απαιτούνται τέσσερα έγγραφα. Εμείς λέμε γιατί τέσσερα; Πάμε να το κάνουμε πιο απλό για όλους, για εργαζόμενους και για επιχειρήσεις; Αντί για τέσσερα, θα απαιτείται 1. Απλά, γρήγορα με πλήρη αξιοποίηση της τεχνολογίας.

Πάμε να καταργήσουμε έντυπα τα οποία, ήδη, υπάρχουν σε ψηφιακή μορφή: το βιβλίου αδειών, ετήσιος πίνακας αδειών, υπάρχουν όλα αυτά ψηφιακά. Γιατί απαιτούμε την εκτύπωσή τους διαρκώς; Άρα, βάρος συνολικό, για τους ανθρώπους της αγοράς εργασίας. Δημιουργία ψηφιακού αρχείου εργαζόμενου στον myErgani. Εφαρμογή myErgani για τις επιχειρήσεις. Δυνατότητα για ταχείες προσλήψεις μέσω κινητού για εργασία εντός δύο ημερών.

Τρίτος και τελευταίος άξονας, ο εκσυγχρονισμός του θεσμικού πλαισίου. Αναφέρθηκα εκτενώς στο ζήτημα του δήθεν δεκατριάωρου. Δεν αναφέρθηκα ακόμα στο ζήτημα των κοινωνικοασφαλιστικών διατάξεων που, βάσει των οποίων, ερχόμαστε και επεκτείνουμε μια ρύθμιση η οποία έχει ήδη πολύ μεγάλο αποτέλεσμα.

Πριν από μερικούς μήνες, κυρίες και κύριοι συνάδελφοι, ήρθα στη Βουλή και εισηγήθηκα μια διάταξη για την κατάργηση των προσαυξήσεων σε ασφαλιστικές εισφορές, υπερεργασία, υπερωρίες, νυχτερινά και αργίες. Γιατί; Για να δώσουμε ένα υγιές κίνητρο και μεγαλύτερη συμμόρφωση. Είχαμε διαπιστώσει ότι ο ΕΦΚΑ εισπράττει πάρα, πάρα πολύ λίγα χρήματα από εισφορές, υπερεργασία, υπερωρίες, νυχτερινά και αργίες και σκεφτήκαμε να εισάγουμε ένα υγιές κίνητρο. Η αλήθεια είναι ότι δεν περιμέναμε τόσο γρήγορα, τόσο μεγάλη απόδοση του μέτρου. Συν 48% αύξηση στις αποδοχές των εργαζομένων, συν 43% αύξηση τα έσοδα στα ασφαλιστικά ταμεία. Αυτό είναι το αποτέλεσμα των ρυθμίσεων που φέραμε για την κατάργηση προσαυξήσεων στις ασφαλιστικές εισφορές. Το καταθέτω, παρακαλώ, στα Πρακτικά.

(Στο σημείο αυτό η Υπουργός Εργασίας και Κοινωνικής Ασφάλισης κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενσωματώσουμε στο εθνικό μας δίκαιο διεθνείς συμβάσεις για την εργασία της Διεθνούς Οργάνωσης Εργασίας. Ενισχύουμε ακόμη περισσότερο τους όρους εργασίας. Αυστηροποιούμε τις κυρώσεις για πράξεις βίας, για παρεμπόδιση ελέγχου.

Αυτά, κύριε Ανδρουλάκη, θα τα ψηφίσετε; Θα ψηφίσετε τις πιο αυστηρές κυρώσεις για όσους διαπράττουν πράξεις βίας κατά των επιθεωρητών εργασίας ή είναι αρνητικές και αυτές; Είναι αρνητικές; Είναι υπέρ των εργοδοτών;

**ΠΑΥΛΟΣ ΧΡΗΣΤΙΔΗΣ:** Γιατί σας πήρε έξι χρόνια δεν μας λέτε μόνο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Θα ήθελα στο σημείο αυτό να ευχαριστώ πάρα πολύ τους δύο Υφυπουργούς, τον κ. Κώστα Καραγκούνη και την κ. Άννα Ευθυμίου, για την εξαιρετική δουλειά που έχουν κάνει σε προετοιμασία αυτού του νομοσχεδίου, τους δύο Γενικούς Γραμματείς, τον κ. Νίκο Μηλαπίδη και τον κ. Κωνσταντίνο Τσαγκαρόπουλο για τη μεγάλη συμβολή σε αυτήν την προσπάθεια, τον Εισηγητή της πλειοψηφίας κ. Παπασωτηρίου, τον Κοινοβουλευτικό μας Εκπρόσωπο κ. Μηταράκη, τους συνεργάτες, τα στελέχη του Υπουργείου, τους εκπροσώπους των κοινοβουλευτικών κομμάτων, που προσήλθαν στον διάλογο εισφέροντας με τις απόψεις και τις προτάσεις τους.

Επίσης θα ήθελα να ευχαριστήσω τους φορείς, τους κοινωνικούς εταίρους και όλους όσοι συμμετείχαν σε έναν διάλογο που διήρκεσε πάνω από τρεις μήνες.

**ΠΑΥΛΟΣ ΓΕΡΟΥΛΑΝΟΣ:** Δεν τελείωσε ο διάλογος, έχει κι άλλο διάλογο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Και το λέω αυτό, γιατί, κυρίες και κύριοι συνάδελφοι, εμείς στην Κυβέρνηση θέλουμε να λύνουμε προβλήματα και γι’ αυτόν ακριβώς τον λόγο έχουμε ήδη ενσωματώσει πάνω από σαράντα πέντε προτάσεις φορέων, κοινωνικών εταίρων και πολιτών.

Έχω να σας πω ότι μέχρι αύριο οι ενσωματώσεις παρατηρήσεων θα περάσουν τις εξήντα. Είμαστε προ των πυλών να ενσωματώσουμε και άλλα πολλά σχόλια, και κομμάτων.

Να πω ότι ενσωματώνουμε σημαντικές ρυθμίσεις, πάνω από έξι, που έχει προτείνει η ΕΣΑμεΑ, ενσωματώνουμε προτάσεις του Συλλόγου Τεχνικών Ασφαλείας, ενσωματώνουμε προτάσεις της Επιστημονικής Υπηρεσίας της Βουλής.

Διευκρινίζουμε αυτό που είπα προηγουμένως, ότι όλες οι ώρες υπερωρίες εν γένει επιτρέπονται μόνο με την επιφύλαξη των ισχυουσών διατάξεων περί του χρόνου εργασίας και ανάπαυσης.

Θα τα δείτε όλα αυτά σε έναν μεγάλο αριθμό νομοτεχνικών βελτιώσεων που θα έρθουν να βελτιώσουν το νομοσχέδιο, ως αποτέλεσμα ακριβώς αυτού του διαλόγου.

Και κλείνω, κυρίες και κύριοι συνάδελφοι, με το εξής. Κατανοώ απολύτως ότι το εργασιακό πεδίο ενέχει, θα έλεγα, μια ιδεολογική αντιπαράθεση και ότι συχνά είναι φορτισμένο -κακώς πολλές φορές- με κοινωνικοπολιτικά πιστεύω και αξιακά συστήματα.

Μπορούμε να σκεφτούμε όμως πέρα και πάνω από κόμματα; Μπορούμε να σκεφτούμε πώς θα ενισχύσουμε περισσότερο τους εργαζομένους; Πώς θα διευκολύνουμε περισσότερο τις επιχειρήσεις να ανοίξουν περισσότερες νέες θέσεις εργασίας, καλύτερα αμειβόμενες θέσεις εργασίας;

Πώς θα καταφέρουμε να μειώσουμε και άλλο τον δείκτη της ανεργίας; Ναι, έχει μειωθεί στο χαμηλότερο σημείο των τελευταίων δεκαεπτά ετών. Θέλουμε κι άλλο. Μπορούμε να μειώσουμε και άλλο τον δείκτη ανεργίας, το οποίο σημαίνει και άλλες δουλειές; Και το «και άλλες δουλειές», κυρίες και κύριοι συνάδελφοι -και κλείνω με αυτό- σημαίνει μια καλύτερη ζωή για συμπολίτες μας, τη δυνατότητα να δημιουργήσουν, τη δυνατότητα να φροντίσουν για εκείνους και τις οικογένειές τους, τη δυνατότητα για αξιοπρέπεια, για ζωή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, πριν δώσω τον λόγο στους Κοινοβουλευτικούς Εκπροσώπους -ήδη έχει ζητήσει ο κ. Γερουλάνος, ο κ. Γιαννούλης, ο κ. Καραθανασόπουλος και ο κ. Χήτας- θα ενημερώσω για το πώς θα πάει παρακάτω αυτή η συζήτηση μέχρι αύριο.

Λοιπόν απόψε θα διακόψουμε στον αριθμό σαράντα πέντε, στον κ. Μιλτιάδη Ζαμπάρα, που θα είναι ο τελευταίος ομιλητής. Αύριο το πρωί θα συνεχίσουμε τη συζήτηση στις 10.00΄. Στις 11.00΄ θα ξεκινήσει η ένσταση αντισυνταγματικότητας, όπως κατατέθηκε από την Κοινοβουλευτική Ομάδα «Ελληνική Λύση», ώστε αμέσως μετά, στις 12.00΄, να διακόψουμε για τις τρεις αιτήσεις άρσης ασυλίας συναδέλφων.

Αμέσως μετά την ονομαστική ψηφοφορία για τις άρσεις, θα συνεχιστεί η συζήτηση επί του νομοσχεδίου, ώστε να ολοκληρωθεί αργά το βράδυ αύριο. Υπολογίστε κάπου μεταξύ 22.00΄ με 00.00΄ το βράδυ. Έτσι δείχνει.

Θα ξεκινήσουμε 10.00΄ το πρωί και θα τελειώσουμε το βράδυ. Δεν θα ξεκινήσουμε 9.00΄, θα ξεκινήσουμε 10.00΄, για πολλούς λόγους πρακτικούς που αφορούν τη Βουλή. Υπάρχουν και άλλοι που υποστηρίζουν τα νομοσχέδια εκτός από τους Βουλευτές.

**ΧΡΗΣΤΟΣ ΓΙΑΝΝΟΥΛΗΣ:** Είναι με τον νέο νόμο κι οι εργασίες της Βουλής, το δεκατριάωρο;

**ΠΡΟΕΔΡΕΥΟΥΣΑ (Όλγα Γεροβασίλη):** Μιλάτε τώρα και μετά θα ξαναρωτάτε. Πριν ολοκληρωθεί μια τοποθέτηση, κύριε Γιαννούλη, δεν γίνονται τοποθετήσεις, όπως ξέρετε.

Συνεχίζω λοιπόν. Έχει ανακοινώσει η Νέα Δημοκρατία ότι θα καταθέσει αίτημα ονομαστικής ψηφοφορίας. Αυτή θα διεξαχθεί την Πέμπτη το πρωί στις 10.00΄. Επαναλαμβάνω την Πέμπτη το πρωί στις 10.00΄ ονομαστική ψηφοφορία, ώστε αμέσως μετά να ξεκινήσει η Ειδική Ημερήσια Διάταξη ανακοινώσεων της Κυβέρνησης από τον Πρωθυπουργό σχετικά με την εξωτερική πολιτική της χώρας με ώρα έναρξης 11.00΄. Θα γίνει ονομαστική στις 10.00΄ και στις 11.00΄ θα ξεκινήσει η συζήτηση για την εξωτερική πολιτική.

Τον λόγο έχει λοιπόν τώρα για τρίλεπτη τοποθέτηση ο κ. Γερουλάνος.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κυρία Πρόεδρε.

Να ξεκινήσω με την παρέμβαση της Υπουργού Κοινωνικής Συνοχής και Οικογένειας, η οποία μας εξήγησε πριν από λίγο την τροπολογία της, που αφορά τελικά την απομάκρυνση του Γηροκομείου από τον Δήμο της Αθήνας. Γιατί; Διότι δεν της αρέσει ο τρόπος με τον οποίο ο Δήμος ελέγχει τις πωλήσεις των ακινήτων, της ακίνητης περιουσίας του Γηροκομείου.

Μα καλά, είναι άσχετη; Δεν ξέρει το πάρτι που γινόταν πριν αρχίσουν αυτοί οι έλεγχοι; Δεν ξέρει τι γινόταν στο Γηροκομείο της Αθήνας πριν αρχίσει να μπαίνει τάξη; Τώρα λοιπόν γιατί την ενοχλούν τόσο πολύ οι έλεγχοι; Και ποιον ρώτησε; Πώς κατέληξε σε αυτήν την απόφαση;

Προφανώς δεν θα έπρεπε να μας εντυπωσιάζει αυτό, διότι έχετε κάνει εργολαβία πλέον να ξεγυμνώνετε τους δήμους από περιουσία, αλλά τους γεμίζετε ευθύνες. Δηλαδή επιμένετε σαν Κυβέρνηση να ξεγυμνώνετε τους δήμους από ρούχα για να μην φαίνεται η δική σας γύμνια. Και να ρωτήσω: Αυτό θα το κάνατε πριν από μερικά χρόνια όταν δήμαρχος ήταν ο ανιψιός του Πρωθυπουργού; Όχι. Και πού το ξέρω; Γιατί δεν το κάνατε.

Μέχρι πότε θα συμπεριφέρεστε έτσι στο κράτος, σαν να είναι δική σας περιουσία; Στο κάτω-κάτω της γραφής πιστεύετε ότι τα έχετε κάνει τόσο καλά, ώστε να σας αξίζει ακόμα ένας φορέας στη διαχείρισή σας; Τα 70.000 ακίνητα, τα οποία έχετε υπό τον έλεγχό σας και τα οποία μετά από πέντε χρόνια διακυβέρνησης το μόνο που καταφέρατε να κάνετε ήταν έναν διαγωνισμό για να καταγράψετε, όχι για να τα διαχειριστείτε, αυτό είναι μια απόδοση την οποία εσείς θεωρείτε καλή για να πάρετε άλλον έναν φορέα, ο οποίος είχε αρχίσει να βρίσκει τον δρόμο του;

Δεν έχετε καταλάβει την ανεπάρκεια και την αναποτελεσματικότητά σας; Μόνο όλοι οι άλλοι έχουν καταλάβει; Αλλά εσείς θέλετε περισσότερα περιουσιακά στοιχεία για να τα κάνετε ακόμη χειρότερα. Πάρτε αυτή την τροπολογία πίσω τώρα. Είναι αδιανόητη.

Τώρα πάμε λίγο στα του νομοσχεδίου. Μετά από τόσην ώρα που μίλησε ο Πρόεδρος, μετά από τόσες προτάσεις που έχουμε φέρει, το μόνο το οποίο είχε να πει η Υπουργός είναι μία ερώτηση, αν θα ψηφίσουμε εκείνα τα μέτρα με τα οποία συμφωνούμε.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Θα τα ψηφίσετε;

**ΠΑΥΛΟΣ ΓΕΡΟΥΛΑΝΟΣ:** Ναι.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Πείτε το.

**ΠΑΥΛΟΣ ΓΕΡΟΥΛΑΝΟΣ:** Μα, δυσκολεύεστε να το ακούσετε; Θα ακούσετε τώρα και την κριτική; Γιατί αν εμείς έτοιμοι να ψηφίσουμε αυτά τα οποία θεωρούμε θετικά στο νομοσχέδιο και αυτό εσείς το επικροτείτε, τότε μήπως να ακούσετε σοβαρά και την κριτική που σας κάνουμε; Και ότι η κριτική αυτή είναι ότι αν τα βάλεις αυτά τα μέτρα στο νομοσχέδιο και από την άλλη βάλεις τις δεκατρείς ώρες, δεν ισορροπεί η ζυγαριά; Γιατί αυτή είναι η πραγματικότητα.

Δεύτερον, μας φέρατε το ένα παράδειγμα μετά το άλλο, πώς οι εργαζόμενοι θέλουν περισσότερες ώρες. Έλα που όλα τα παραδείγματα ήταν στον τουρισμό και από τουριστικές περιοχές. Και το ερώτημα είναι πολύ απλό: Γιατί δεν κάνετε κλαδική; Γιατί σας ενοχλεί τόσο πολύ η συλλογική σύμβαση και οι κλαδικές; Κάντε το κλαδικά.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Υπάρχουν.

**ΠΑΥΛΟΣ ΓΕΡΟΥΛΑΝΟΣ:** Ναι, αλλά μην μας το φέρνετε σαν παράδειγμα ότι επειδή το ζητάνε του τουρισμού πρέπει να επιβληθεί σε όλους. Τι είναι, δώρο στους υπόλοιπους;

Τρίτον, σας ακούω συχνά να λένε ότι έφυγαν από την Ελλάδα 600.000 εργαζόμενοι και επέστρεψαν 300.000. Μάλιστα. Δηλαδή στο ισοζύγιο είμαστε μείον 200.000 από τότε που φύγανε.

Αλλά μας λέτε επίσης ότι ήταν η πρώτη χρονιά -με περηφάνια- που είχαμε θετικό ισοζύγιο. Δηλαδή φέτος ήρθαν 400.000. Τότε πώς δουλεύει; Γιατί προφανώς γυρνάντε και κάποιοι πίσω. Το θέμα είναι πόσοι μένουν έξω. Κι αν είναι η πρώτη χρονιά αυτή που είχαμε θετικό ισοζύγιο, τότε τουλάχιστον για πέντε χρόνια αυτή η Κυβέρνηση προσθέτει σε αυτούς που φεύγουν. Εκτός αν τα μαθηματικά μου είναι κάπου λάθος, αλλά δεν νομίζω.

Δηλαδή, με άλλα λόγια, αυτό το οποίο εσείς λέτε επιτυχία είναι πέντε χρόνια αποτυχίας, για να φτάσουμε σε ένα σημείο να γυρίσουνε για πρώτη φορά κάποιοι περισσότεροι από αυτούς που έφυγαν, όταν έχει στερέψει πια η λίμνη και όταν επιστρέψει η επαρχία. Μάλιστα, αυτή είναι η επιτυχία σας.

Και τέταρτον, χλευάζετε τον όρο «εργασιακός μεσαίωνας». Και μας φέρνετε όλων των ειδών τα στατιστικά τα οποία δείχνουν, γιατί εσείς θεωρείτε, ότι αυτός δεν είναι εργασιακός μεσαίωνας. Έχετε δει την αγοραστική δύναμη του Έλληνα και της Ελληνίδας; Έχετε δει το αποτέλεσμα έξι ετών δικής σας πολιτικής; Αυτό το στατιστικό στοιχείο από μόνο του δείχνει ότι κάτι πάει λάθος. Και αυτό το οποίο πάει λάθος είναι ότι ζητάτε περισσότερα και περισσότερα από τους εργαζόμενους και δίνετε περισσότερα και περισσότερα στους εργοδότες. Αυτό είναι το αποτέλεσμα του να μειώνεται η αγοραστική δύναμη της Ελλάδας και σήμερα να είμαστε περήφανοι ότι είμαστε πάνω από τη Βουλγαρία. Για πόσο ακόμα, δεν ξέρω με τη δική σας Κυβέρνηση. Και γι’ αυτό όσο νωρίτερα φύγετε, τόσο το καλύτερο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος είναι ο Κοινοβουλευτικός Εκπρόσωπος του ΣΥΡΙΖΑ, ο κ. Γιαννούλης.

Ορίστε, κύριε Γιαννούλη, έχετε τον λόγο για τρία λεπτά επίσης.

**ΧΡΗΣΤΟΣ ΓΙΑΝΝΟΥΛΗΣ:** Αυστηρά, κυρία Πρόεδρε, γιατί πριν ψηφιστεί ο νόμος εμείς ζητούμε την εφαρμογή του 13ωρου στην Ολομέλεια της Βουλής.

Κύριε Γερουλάνο, σταματήστε τα ψέματα. Κύριε Γερουλάνο, σταματήστε τα ψέματα! Θέλω να σας θυμίσω ότι πριν δύο, τρία χρόνια ο Έλληνας Πρωθυπουργός είχε υποδεχθεί τον επαναπατρισθέντα φοιτητή στα Γιάννενα -αν δεν κάνω λάθος- σε μια εταιρεία νερού. Υπήρχε μία μικρή λεπτομέρεια. Έτυχε να είναι ο γιος του ιδιοκτήτη της ΒΙΚΟΣ ΑΕ -αν δεν κάνω λάθος- ο οποίος ολοκλήρωσε τις σπουδές του στην Αμερική και γύρισε να αναλάβει το εργοστάσιο. Αυτή είναι η στατιστική προσέγγιση της Νέας Δημοκρατίας και του Κυριάκου Μητσοτάκη. Οπότε μην τους συκοφαντείτε με τέτοιο τρόπο.

Τώρα πέρα από το σοβαρό που μπορεί να γίνει και κωμικοτραγικό, όταν σας βολεύουν οι αριθμοί, κυρία Υπουργέ, μια χαρά παραποιείτε την πραγματικότητα. Παγιδεύεστε στους ίδιους τους αριθμούς σας. Για τον απερίγραπτο επικεφαλής της ανεξάρτητης αρχής που υποκατέστησε το Σώμα Επιθεώρησης Εργασίας -και τον οποίο μάλλον έχετε υπ’ ατμών και με μια προνομιακή αποζημίωση- είπατε ότι μέχρι το 2019 ή το 2019 έγιναν 50.000 έλεγχοι και εισπράχθηκαν 40 εκατομμύρια -λέω όσα συγκράτησα- ενώ επί των ημερών σας έγιναν 74.000 έλεγχοι και εισπράχθηκαν 47 με 48 εκατομμύρια. Πάλι δεν βγαίνουν τα μαθηματικά για να το θεωρήσουμε ως επιτυχία. Δείτε το.

Μας κατηγορήσατε με αλαζονεία και έπαρση ότι κάναμε το πανανθρώπινο λάθος ως κυβέρνηση να μην κυρώσουμε τη σύμβαση του Διεθνούς Οργανισμού Εργασίας για την αναγκαστική εργασία, για τη δουλεία. Μάλιστα. Θέλετε να σας θυμίσω πόσες φορές τα τελευταία χρόνια ο Διεθνής Οργανισμός Εργασίας έχει καταγγείλει τη χώρα μας για το γεγονός ότι υπολείπεται του ευρωπαϊκού μέσου όρου στις συλλογικές συμβάσεις εργασίας, για την ασφάλεια στους χώρους εργασίας, για την κατάσταση των μισθολογικών διακυμάνσεων στους Έλληνες εργαζόμενους; Θέλετε να παίξουμε σε αυτό το γήπεδο της εικόνας που έχει η χώρα μας στην Ευρώπη; Δεν θα βγείτε κερδισμένοι.

Και ότι αυτή η σύμβαση ερχόταν από το βάθος του χρόνου πάλι είναι το κεντρικό σας αντιπολιτευτικό επιχείρημα. Λυπάμαι, αλλά η νομοθέτηση στη Βουλή και η ρητορεία δεν είναι τηλεπαιχνίδι, στα τρία κερδίζω και πέντε δώρο. Ούτε είναι τηλεφωνική γραμμή ότι στείλτε το μήνυμά σας και στο τέλος θα γίνει κλήρωση για το ποιος είναι ο τυχερός που κερδίζει 5.000. Είναι η ζωή.

Κυρία Υπουργέ, πραγματικά νιώθετε ότι οι εργαζόμενοι είναι ευτυχισμένοι με αυτό που εισάγετε σήμερα; Και για να σταματήσει πλέον η λογική της χρηστομάθειας, θα σας ρωτήσω εγώ με τον ίδιο τόνο και ύφος που ρωτάτε τους πολιτικούς Αρχηγούς και τον κ. Ανδρουλάκη νωρίτερα. Με τη συνείδηση της εργαζόμενης μητέρας θα καταψηφίσετε το άρθρο 7, θα καταψηφίσετε το άρθρο 8, θα καταψηφίσετε το άρθρο 10 και το άρθρο 21; Ξέρετε, οι χρηστομάθειες δεν είναι μόνο δική σας τεχνογνωσία. Μπορούμε να την ακολουθήσουμε, όταν φτάνει πλέον στο μη περαιτέρω.

Θα έχετε τη συνείδηση της Ελληνίδας Βουλευτού, της εργαζόμενης μητέρας να καταψηφίσει αυτό που τινάζει όχι μόνο τα θεμέλια της εργασίας αλλά και της οικογένειας;

Γιατί εγώ θα σας πω το εξής. Αν ερχόταν μόνο του το άρθρο σε ένα νομοσχέδιο που έχει την υπογραφή της κ. Ευθυμίου -και την συγχαίρω για την κυοφορία και τη στήριξη στις μητέρες- ναι, θα το ψηφίζαμε. Τι θέλετε, να ξεπλύνουμε το καλό με μια σειρά 87 επιζήμιων άρθρων; Έτσι νομοθετείτε;

Και θέλω να σας θυμίσω και κάτι άλλο και κλείνω με αυτό. Πριν από λίγο επικαλεστήκατε, μάλλον εξομολογηθήκατε, αυτό που νιώθετε για τη σχέση χρημάτων, ακαδημαϊκής μόρφωσης και τεχνογνωσίας. Τι είπατε; Αρνηθήκαμε την τέταρτη νομική στην Πάτρα, γιατί θα ήταν μια δημόσια δομή και δεν έχουμε τα χρήματα, αλλά δεν μας πειράζει που με χρήματα οι Έλληνες οικογενειάρχες μπορούν να αγοράσουν τρία πτυχία νομικής σε τρία ανάλογα -υποτίθεται- μη κερδοσκοπικά πανεπιστήμια.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Δεν είπα αυτό.

**ΧΡΗΣΤΟΣ ΓΙΑΝΝΟΥΛΗΣ:** Αυτό ακριβώς είπατε.

Δεν μας ενδιαφέρει το πρόγραμμα σπουδών. Δεν μας ενδιαφέρει το περιεχόμενο της ακαδημαϊκής και επιστημονικής μόρφωσης. Είναι λεφτά που αγοράζουν ακόμα και πτυχίο. Αυτό είπατε.

Ενώ για τη δημόσια νομική της Πάτρας, εκεί είχαμε κορεσμό, έχουμε μεγάλη ανεργία στους νέους δικηγόρους. Έχουμε, όμως, και μεγάλη εργασιακή εκμετάλλευση, κυρία Κεραμέως, στους νέους δικηγόρους. Αν δεν κάνω λάθος, είστε νομικός και θα έπρεπε να είστε περισσότερο αλληλέγγυα σε αυτή την κατηγορία εργαζομένων, που γι’ αυτούς ο μεσαίωνας υπάρχει. Είναι νέα παιδιά, καλλιεργημένα με μεταπτυχιακά, που μεταφέρουν έγγραφα και κάνουν το σέρβις μεγάλων πελατών σε μεγάλα δικηγορικά γραφεία και κανένας δεν παρεμβαίνει.

Θα κλείσω με το ερώτημα που ξεκίνησα. Νιώθετε ότι κάνετε τους ανθρώπους ευτυχισμένους με αυτό που νομοθετείτε; Και πιστεύω να είστε υπόλογοι με τη συνείδησή σας, χωρίς σαρκαστικό χαμόγελο.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος κ. Καραθανασόπουλος για τρία λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Η μόνη αλήθεια που είπε στην ομιλία της η Υπουργός είναι ότι νομοθετούμε με βάση τις ευρωπαϊκές Οδηγίες και υλοποιούμε την ευρωπαϊκή κανονικότητα και στην αγορά εργασίας της Ελλάδας και ότι το σημερινό νομοσχέδιο βασίζεται σε μία σειρά Οδηγίες, που εφαρμόζονται και σε άλλα κράτη της Ευρωπαϊκής Ένωσης, όπως η Οδηγία 88/2003 που προβλέπει 13ωρη εργασία και 11 ώρες ξεκούραση.

Άρα αυτά υλοποιείτε. Και σε αυτό πρέπει να πούμε ότι λέτε αλήθεια. Υλοποιείτε για λογαριασμό της εργοδοσίας τις Οδηγίες της Ευρωπαϊκής Ένωσης για να θωρακιστεί η ανταγωνιστικότητα και η κερδοφορία τους. Και απ’ αυτή την άποψη βαθαίνει ακόμη περισσότερο η εκμετάλλευση των εργαζομένων.

Και μάλιστα για το 13ωρο, που με τέτοιο τρόπο θέλετε να το παρουσιάσετε, ξέρετε τι μας θύμισε; Μας το επιβάλλουν -λέτε- οι καταστάσεις, ότι ήδη δουλεύουν. Εσείς το νομοθετήσατε όμως. Δεν το νομοθέτησε κανείς άλλος. Και στο τέλος φτάνετε στο σημείο έτσι όπως τοποθετείτε τα ζητήματα, να θυμίζετε αυτόν που δολοφόνησε τον πατέρα του και μετά πήγε στο δικαστήριο και ζητούσε επιείκεια γιατί ήταν ορφανός, ενώ ακριβώς αυτή την αγορά εργασίας την έχετε διαμορφώσει εσείς, όλες οι κυβερνήσεις τα προηγούμενα χρόνια. Γιατί αυτή διευκολύνει τους επιχειρηματικούς ομίλους. Γιατί αυτή η αγορά ικανοποιεί τις ανάγκες των επιχειρήσεων. Και αυτή η ικανοποίηση θυσιάζει την ικανοποίηση των αναγκών των εργαζομένων.

Ποιος είναι αυτός που θέλει να δουλέψει 13ώρες την ημέρα με τόση χαρά; Αναγκάζεται με το πιστόλι στον κρόταφο, γιατί δεν μπορεί να τα βγάλει πέρα. Και εσείς αυτή την εργασιακή σκλαβιά τη νομοθετείτε, όπως θα νομοθετήσετε στην πορεία κι άλλες τέτοιες μορφές εργασιακής σκλαβιάς, οι οποίες ήδη καταγράφονται.

Δεύτερον, αμφισβητείτε αυτά τα οποία δήλωσαν οι επιθεωρητές εργασίας και υγείας ότι θα αυξηθούν τα εργατικά ατυχήματα; Τι απαντάτε σε αυτό; Δείχνετε έναν πίνακα της Eurostat. Πού τα βρήκε τα στοιχεία η Eurostat; Από την ΕΛΣΤΑΤ τα πήρε αυτά τα στοιχεία. Και οι καταγγελίες είναι αλλεπάλληλες ότι δεν καταγράφονται οι ασθένειες στην εργασία και μια σειρά άλλα ατυχήματα-εγκλήματα, που συνδέονται με τις συνθήκες εργασίας και τα οποία τα θεωρείτε μη γενόμενα, ως μη εργατικά ατυχήματα.

Από αυτή την άποψη, λοιπόν, είναι φανερό ότι όταν δεν καταγράφονται όλα, να εμφανίζεται αυτή η εικόνα. Άλλωστε, κάποιος παλιότερα είχε πει ότι στην Ελλάδα οι αριθμοί ευημερούν και οι άνθρωποι υποφέρουν. Την ίδια κοπτοραπτική, τα ίδια μαθηματικά, αυτά της Νέας Δημοκρατίας, τα δημιουργικά μαθηματικά τα βάζετε και αλλού. Λέτε «εξαήμερη εργασία μόνο στο 0% των επιχειρήσεων». Αλήθεια, οι επιχειρήσεις στον τουρισμό τι δουλεύουν; Πόσο τοις εκατό είναι στον τουρισμό, που εκεί δεν υπάρχει καν ρεπό για τους εργαζόμενους; Στον επισιτισμό πόσο; Στο λιανεμπόριο τι; Στις μεταφορές; Αυτές δεν περιλαμβάνονται μέσα, είναι εκτός υπολογισμού;

Όπως, εκτός υπολογισμού βεβαίως είναι, γιατί θεωρείται εργαζόμενος με βάση τις ευρωπαϊκές κατευθύνσεις και ένας που δουλεύει μία ώρα την βδομάδα. Δεν θεωρείται άνεργος αυτός που δουλεύει μία ώρα την βδομάδα και τέσσερις ώρες τον μήνα. Θεωρείται εργαζόμενος. Αλήθεια; Μπορεί να ικανοποιήσει τις ανάγκες του με μία εργασία; Δεν είναι άνεργος; Τι είναι; Έτσι μειώνεται η ανεργία;

Βεβαίως είναι και πλασματικά όλα αυτά τα νούμερα, γιατί ακριβώς και ο ορισμός είναι πλασματικός και ταυτόχρονα, δεν υπολογίζονται το ίδιο όσοι έχουν βγει στο εξωτερικό.

Η ίδια εικόνα ισχύει και για τα ζητήματα της πλήρους απασχόλησης. Το 76% λέτε. Δεν λέτε, όμως, ότι αν ένας δουλεύει μία μέρα μόνο οκτάωρο, θεωρείται πλήρους απασχόλησης. Σοβαρά; Είναι πλήρους απασχόλησης αν δουλεύει μία μέρα οκτάωρο; Είναι πλήρους απασχόλησης που δεν δουλεύει καθόλου; Γιατί ο ίδιος ο κρατικός προϋπολογισμός στο προσχέδιο σάς διαψεύδει. Τι λέει, κύριε Μηταράκη, το προσχέδιο του κρατικού προϋπολογισμού; Ότι το 56% των θέσεων ήταν πλήρους απασχόλησης και το 46% μερικής απασχόλησης. Μόνο και μόνο τα δικά σας στοιχεία διαψεύδουν αυτά που λέει η Υπουργός. Και φανταστείτε πόσο πραγματικά είναι και αυτά τα στοιχεία, τα οποία είναι στο προσχέδιο του κρατικού προϋπολογισμού. Άρα, λοιπόν, το νομοσχέδιο αυτό είναι αιτία πολέμου για την εργατική τάξη και έτσι πρέπει να το αντιμετωπίσει.

Όπως επίσης, λέτε ότι επεκτείνεται το επίδομα στη λοχεία. Τα 200 ένσημα γιατί τα κρατάτε; Μία που δουλεύει στα ξενοδοχεία, μπορεί να έχει 200 ένσημα τον χρόνο; Στην εστίαση μπορεί να έχει 200 ένσημα τον χρόνο; Στα συσκευαστήρια, εκεί που δουλεύουν οι περισσότερες γυναίκες, που θα τα βρουν τα 200 ένσημα τον χρόνο με αυτήν την εικόνα που υπάρχει στην αγορά εργασίας; Άρα, λοιπόν, είναι δώρο-άδωρο επί της ουσίας όλο αυτό.

Καταργείστε το όριο αυτό. Αλλάξτε το, για να πείτε ότι κάτι κάνετε, διαφορετικά είναι σαν πουλάτε φύκια για μεταξωτές κορδέλες.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Χήτας, Κοινοβουλευτικός Εκπρόσωπος της Ελληνικής Λύσης, έχει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κυρία Υπουργέ, πρέπει να έχουμε πρόβλημα αντίληψης εμείς, όλη η Ελλάδα, εκτός από εσάς, το επιτελείο σας και την Κυβέρνηση. Πρέπει να είμαστε αφελείς, να μην αντιλαμβανόμαστε πόσο καλούς σκοπούς έχετε, πόσο καλό είναι αυτό το νομοσχέδιο. Πραγματικά, είμαστε όλοι εμείς εδώ -άσε την Αντιπολίτευση όλη-, έξω στην κοινωνία και βοά ο τόπος. Οι άνθρωποι, δηλαδή, πρέπει να έχουν πέσει θύματα παραπληροφόρησης -έτσι πιστεύω-, έχουν χαμηλό δείκτη IQ οι Έλληνες πολίτες, οι πολιτικοί σας αντίπαλοι, επίσης. Δεν μπορούμε να σας παρακολουθήσουμε, την καλοσύνη σας, το πόσο αγαπάτε τον Έλληνα εργαζόμενο και όλοι εμείς σκούζουμε χωρίς λόγο, ενώ η Κυβέρνηση έχει τόσο καλές προθέσεις.

Εδώ υπάρχει ένα πρόβλημα, λοιπόν. Ελπίζω μέχρι την Πέμπτη, που θα ψηφίσουμε, να καταλάβουμε ποιος έχει το πρόβλημα, ρε παιδιά. Ξέρετε, μου θυμίζει ένα ανέκδοτο με έναν που είχε πάει ανάποδα στον αυτοκινητόδρομο και ερχόταν καταπάνω του όλοι και λέει «Πού πάνε όλοι αυτοί;». Όχι, εσείς πάτε ανάποδα. Αυτοί μια χαρά πάνε. Εσείς πάτε ανάποδα.

Αχ, τι να πω; Ξέρετε -να το πω αλλιώς- να βγούμε τώρα να περπατήσουμε το βράδυ στον δρόμο, τη μέρα -όποτε θέλετε- πάμε περπατητά από εδώ μέχρι το Υπουργείο Εργασίας, εγώ και εσείς με τα πόδια, πιστεύετε ότι θα υπάρξει ένας Έλληνας πολίτης που θα πει «Κυρία Κεραμέως, θέλω να δουλεύω δεκατρείς ώρες»; Κανείς άνθρωπος δεν θέλει να δουλεύει δεκατρείς ώρες. Αντί, λοιπόν, να βρείτε τους λόγους για τους οποίους υποχρεώνεται ο Έλληνας πολίτης, που τον έχετε καταστρέψει όλα αυτά τα χρόνια, οικονομικά, οικογενειακά, ηθικά, τον έχετε διαλύσει και καταρρακώσει, για ποιον λόγο υποχρεούται να δουλεύει δεκατρείς ώρες, εσύ του λες «Θα δουλεύεις, γιατί είναι χαμηλός ο μισθός σου και σου δίνω και το περιθώριο να το κάνεις». Μπράβο, συγχαρητήρια!

Κοιτάξτε, αυτά τα ερωτήματα που θέτετε τα εκβιαστικά δεν είναι καλό πράγμα. Δηλαδή, τι λέτε; Μα δεν θα ψηφίσετε τις καλές διατάξεις; Δεν θα ψηφίσετε τις καλές διατάξεις; «Θα βάλουμε ονομαστική ψηφοφορία». Μπράβο, να βάλετε. Κατ’ αρχάς μην προκαταβάλετε την ψήφο μας. Δεν ξέρετε τι θα κάνουμε, πρώτον και δεύτερον, μέσα στην τούρτα αυτή που μας φέρνετε, το γλυκό -μας φέρατε ένα γλυκό σήμερα εδώ-, λέτε «τι καλές διατάξεις», έχει μία βόμβα ωρολογιακή. Δεν την αγοράζω εγώ την τούρτα αυτή. Δεν την αγοράζω. Καθίστε εσείς με τη βόμβα. Δεν θα την αγοράσω. Το τι θα κάνουμε εμείς και τα υπόλοιπα κόμματα με κάποιες διατάξεις -νομίζω, το ίδιο ισχύει- είναι δικό μας και δικό τους θέμα.

Μου φαίνεται στο τέλος θα μείνετε, κυρία Υπουργέ, με τους πίνακες της Eurostat και ό,τι άλλο καταθέτετε στα Πρακτικά. Θα μείνετε με τους αριθμούς, γιατί θα έχετε χάσει την αίσθηση -που την έχετε χάσει ήδη- της κοινωνίας. Δεν έχετε καμία επαφή με την κοινωνία.

Λέτε: «Αύξηση της απασχόλησης», «αύξηση απασχόλησης». Απασχόλησης, όχι θέσεις εργασίας. Το μπέρδεψε προηγουμένως ο συνάδελφος. Το λέγατε πριν και το πρωί για αύξηση της απασχόλησης. Μέσα εκεί είναι οι διακόσιες χιλιάδες συνταξιούχοι που δουλεύουν; Ε; Οι φουκαράδες, οι γονείς μας. Διακόσιες χιλιάδες συνταξιούχοι, οι οποίοι έχουν βγει στη σύνταξη και δουλεύουν. Δεν δουλεύουν επειδή έχουν κάποιο βίτσιο ούτε μαζόχες είναι οι άνθρωποι. Δουλεύουν γιατί έχουν ανάγκη να δουλέψουν. Είναι και αυτοί μέσα; Είναι μέσα.

Μείωση ανεργίας, λέτε. Άλλα λέει η ΔΥΠΑ και άλλα λέει η ΕΛΣΤΑΤ. Αλλά ξέρετε κάτι; Με μία ώρα εργαζόμενος την εβδομάδα θεωρείται εργαζόμενος; Με μία ώρα απασχόλησης την εβδομάδα εργαζόμενος θεωρείται εργαζόμενος για τα πινακάκια σας, για τα χαρτιά σας;

Έχουμε καταντήσει, κυρία Υπουργέ, τελευταίοι όσον αφορά το πραγματικό ωρομίσθιο σε αγοραστική αξία. Τελευταίοι! Είπατε ότι άλλες δέκα χώρες εφαρμόζουν το νομοσχέδιό σας το σημερινό. Στα άλλα που παρουσιάσατε, καταθέσατε και πίνακες. Θέλω να μας πείτε ποιες είναι αυτές οι χώρες. Ρωτάμε καλόπιστα να μας πείτε ποιες είναι οι δέκα χώρες που εφαρμόζουν ήδη το νομοσχέδιο το οποίο πάτε να ψηφίσετε σήμερα εσείς. Έχουμε μια αίσθηση ότι η Ελλάδα είναι πειραματόζωο, ξέρετε. Πρώτοι πάμε να εφαρμόσουμε αυτό με τα POS, με τις ταμειακές μηχανές, πρώτοι εφαρμόσαμε το myData. Έτσι; Ρωτάμε να ξέρουμε.

Τώρα, κάνατε μια αναφορά με την πρώην Υπουργό Εργασίας, την κ. Αχτσιόγλου. Ακούστε λίγο, δεν μας ενδιαφέρει τι έκαναν οι προηγούμενοι. Κοιτάξτε τους λίγο. Ο ένας έχει 3%, ο άλλος 0,8%, γιατί ακριβώς έκαναν αυτά που τους καταλογίσατε πριν από λίγο εσείς και κάνετε και εσείς τα ίδια. Δεν μας ενδιαφέρει αυτό, τι έκαναν. Ο καθένας σε αυτό τον κόσμο παίρνει ό,τι του αξίζει. Κυβέρνησαν στρεβλά, τους τιμώρησε ο λαός. Εδώ είναι τώρα, σε δώδεκα παρατάξεις. Συγχαρητήρια, η ζωή συνεχίζεται. Εσείς τι κάνετε που κυβερνάτε επτά χρόνια; Μην μας λέτε τι έκαναν οι προηγούμενοι. Δεν μας ενδιαφέρει. Δεν είναι άλλοθι για εσάς εάν σας κατηγόρησε ένα κόμμα που όταν κυβερνούσε, έκανε τα ίδια. Δεν είναι άλλοθι. Δεν είναι κανένα άλλοθι, πιστέψτε με.

Λέτε συνέχεια για τον κατώτατο μισθό. Έχετε αυτή την εμμονή. Λέτε «κατώτατος μισθός», «κατώτατος μισθός». Θα μας πείτε για τον μέσο μισθό; Τον μέσο, που είμαστε τρίτοι από το τέλος; Από τις είκοσι επτά χώρες…

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Είπα. Δεν ακούσατε.

**ΚΩΝΣΤΑΝΤΙΝΟΣ ΧΗΤΑΣ:** Το πινακάκι αυτό δεν μας το δώσατε, το πινακάκι που λέει ότι η Ελλάς στον μέσο μισθό είναι τρίτη από το τέλος από τις είκοσι επτά χώρες. Μέσο πραγματικό μισθό. Στην Ελλάδα είναι 1.342 ευρώ ο μέσος μισθός. Ο μέσος μισθός στην Κύπρο είναι 2.509. Δεν σας πάω στη Γερμανία, στη Δανία που είναι 6.000, σας πάω στην Κύπρο: 2.509, 1.342 στην Ελλάδα.

Είπατε ότι «έλαβα επιστολές», ότι σας είπαν πως κάποιοι επιθυμούν να δουλεύουν και επτά μέρες την εβδομάδα. Αχ, σας παρακαλώ, μην το κάνετε πράξη αυτό, γιατί καταλαβαίνω πως ό,τι σας λένε, το κάνετε. Μην το κάνετε και αυτό πράξη. Μην μας βάλετε και επτά φορές την εβδομάδα. Κάποιοι σας είπαν για δεκατριάωρο και το κάνατε νόμο. Είπατε ότι κάποιοι σας μίλησαν για επτά μέρες την εβδομάδα. Σας παρακαλώ πολύ μην το κάνετε πράξη αυτό, γιατί σας βλέπω παρασύρεστε πάρα πολύ εύκολα.

Κλείνω με το σημαντικότερο. Κυρία Υπουργέ μου, το σημαντικότερο σε όλα αυτά που συζητάμε κάντε το εικόνα. Δεν θέλω εγώ να δουλεύω δεκατρείς ώρες. Πίστεψέ με. Δηλαδή, θέλω να κάνω μια οικογένεια -δεν μιλάω για τον εαυτό μου-, είμαι τριάντα δύο, τριάντα πέντε χρονών, έχω το κοριτσάκι μου που θέλω να το αρραβωνιαστώ, να το παντρευτώ. Θέλω να κάνω ένα παιδάκι, δύο, θέλω να το μεγαλώσω.

Δεν βλέπω τα παιδιά μου, δεν βλέπω τη γυναίκα μου. Καταστρέφεται η Ελλάδα. Αυτό το νομοσχέδιο είναι ακόμη μια μαχαιριά στο ρημάδι το δημογραφικό, που τσακίζει αυτή τη χώρα και απειλούμαστε με αφανισμό, ως έθνος. Δεν το αντιλαμβάνεστε; Οι γεννήσεις πέφτουν χωρίς τέλος, χωρίς έλεος! Και αντί να κάνουμε κάτι να στηρίξουμε τους ανθρώπους να κάνουν οικογένεια, εμείς θα τους κρατάμε έως και δεκατρείς ώρες -κλείνω- στη δουλειά τους.

Όμως, πώς να περιμένει κανείς να ασχοληθεί μια Κυβέρνηση με το δημογραφικό, όταν και το δεκατριάωρο φέρνει, αλλά…

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Κυρία Υπουργέ μου, είστε στο κόμμα που δώσατε άλλη μία μαχαιριά στο δημογραφικό, αφού εσείς, κυρία Υπουργέ, μαζί με τους ψευτοαριστερούς ψηφίσατε για τον γάμο των ομοφυλόφιλων. Συγχαρητήρια!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επίσης, παρέμβαση από την κ. Καραγεωργοπούλου, Κοινοβουλευτική Εκπρόσωπο της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κυρία Υπουργέ, στην Κυβέρνησή σας σας αρέσει συχνά να μιλάτε με αριθμούς. Υπάρχουν, όμως και εκείνοι που δεν θα σας αρέσουν.

Από την αρχή του τρέχοντος έτους και μέχρι τα μέσα Σεπτεμβρίου έχουν καταμετρηθεί εκατόν πενήντα οκτώ εργαζόμενοι συμπολίτες μας που έφυγαν για τη δουλειά τους και δεν ξαναγύρισαν ποτέ. Επίσης, διακόσιοι πενήντα τρεις είναι οι σοβαρά τραυματισμένοι. Αυτό είναι το αποτέλεσμα όχι ενός εργατικού ατυχήματος -εργοδοτικού εγκλήματος συχνότατα- που προκαλεί μια πολιτική η οποία φέρνει τα αποτελέσματα που έχουμε και σήμερα.

Θα θίξω ορισμένα μόνο από τα σημεία στα οποία επικεντρωθήκατε. Μιλήσατε για τη συναίνεση του εργαζόμενου στο δεκατριάωρο.

Ποιος είναι ο ισχυρός σε αυτή τη θέση, κυρία Κεραμέως; Ποιος επιβάλλει το συμφέρον του στη σχέση εργοδότη-εργαζομένου; Και μάλιστα, αφού η σημερινή Κυβέρνηση έχει καταργήσει από το 2019 τον βάσιμο λόγο απόλυσης, οποιαδήποτε άρνηση στα ωράρια της γαλέρας θα σημαίνει αυτόματα και απολύσεις.

Είναι ενίσχυση, αλήθεια, η έμπνευση της Κυβέρνησής σας να θεσπιστεί το ρεπό αντί για την καταβολή υπερωριακής αποζημίωσης; Η διευθέτηση του χρόνου εργασίας, που θα γίνεται πλέον σε εβδομαδιαία βάση και που σημαίνει ότι ο εργαζόμενος δεν θα γνωρίζει τις ημέρες και τις ώρες που θα δουλεύει και θα έχει αυτό σαν αποτέλεσμα την πλήρη διάλυση της οικογενειακής ζωής, της προσωπικής του ζωής, αυτό είναι ενίσχυση στα δικαιώματα του εργαζομένου; Η κατάτμηση της άδειας, που θα γίνεται και σε περιόδους πενθήμερης διάρκειας και κρίνεται από τον εργοδότη, ο οποίος είναι ο μόνος, ο κανονικός, ο κυρίαρχος, ο χρονικός κυρίαρχος της άδειάς του, είναι και αυτό μια ενίσχυση ή μπορεί να είναι και ένας εκβιασμός του εργοδότη στον εργαζόμενο, όπου επικαλούμενος ο εργοδότης τον φόρτο εργασίας, μπορεί να τον υποχρεώνει ακόμα και σε παραίτηση; Διότι θα υπάρχουν αυτού του είδους οι αθέατες επεμβάσεις με κάθε τρόπο και οι πιέσεις που ασκούνται από τον εργοδότη στον εργαζόμενο στα σκοτεινά δωμάτια των σχέσεων που δημιουργούνται.

Και επειδή μιλήσατε και για το ρεκόρ σε νέες θέσεις εργασίας, πραγματικά, αυτό το άρθρο 21 του νομοσχεδίου είναι μια αποκάλυψη: Προβλέπεται η πρόσληψη μέσω ειδικής ηλεκτρονικής πλατφόρμας για κάλυψη επειγουσών αναγκών. Δηλαδή, προστίθεται πια στην εργασιακή λογική ο εργαζόμενος των δύο ημερών. Μα, σοβαρολογούμε; Με αυτόν τον τρόπο θα κρύβετε την ανεργία, την ώρα που οι εργαζόμενοι θα εξακολουθούν να παίρνουν μισθούς πείνας και οι εργοδότες δεν θα αναγκάζονται να προσλαμβάνουν μόνιμο προσωπικό με συμβάσεις και πλήρη δικαιώματα;

Και ακόμα πιο εύκολες οι απολύσεις. Η Νέα Δημοκρατία με το άρθρο 23 του ν. 5053/2023 έφερε την περίφημη ρύθμιση για την αδικαιολόγητη απουσία, σύμφωνα με την οποία η αδικαιολόγητη απουσία εργαζομένου για διάστημα μεγαλύτερο των πέντε συναπτών εργασίμων ημερών μπορεί να θεωρηθεί οικειοθελής αποχώρηση και να οδηγήσει στη λύση της σύμβασης, χωρίς αποζημίωση.

Με τη ρύθμιση, όμως, του άρθρου 14 μειώνεται ο χρόνος αυτών των ημερών από πέντε σε τρεις ημέρες. Και τι συμβαίνει; Οδηγούνται σιωπηρά οι εργαζόμενοι σε ακόμη πιο εύκολες και αυτόματες απολύσεις, χωρίς να προστατεύεται από πουθενά ο εργαζόμενος και τα δικαιώματά του.

Είναι ένα εκτρωματικό νομοσχέδιο -επιμένουμε σε αυτό- και ζητάμε και πάλι την απόσυρσή του.

**ΠΡΟΕΔΡΕΥΟΥΣΑ (Όλγα Γεροβασίλη):** Η Υπουργός, η κ. Κεραμέως, έχει τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Ευχαριστώ πολύ τους συναδέλφους και τις συναδέλφους για τα σχόλια, στα οποία θα απαντήσω με αντίστροφη σειρά ακριβώς Κοινοβουλευτικής Δύναμης.

Ξεκινώ από την Πλεύση Ελευθερίας. Προ ολίγου κατέθεσα τα επίσημα στοιχεία της Eurostat για τα εργατικά ατυχήματα, που δείχνουν -επαναλαμβάνω- τη χώρα μας στην τρίτη καλύτερη θέση στην Ευρωπαϊκή Ένωση σε ό,τι αφορά τα εργατικά ατυχήματα. Θα θέλαμε να είμαστε πρώτοι; Φυσικά, θα θέλαμε και θα προσπαθούμε διαρκώς. Και με τις ρυθμίσεις που επιμελήθηκε ο κ. Καραγκούνης πιστεύω ότι θα έχουμε βελτίωση ακόμη μεγαλύτερη και στα καλά αυτά ήδη στοιχεία, καλά με την έννοια σε σχέση με τις άλλες χώρες.

Αναφερθήκατε στη σχέση εργαζομένου και εργοδότη και στο ποιος είναι ο ισχυρός. Μιλάμε εν έτει 2025, όταν στην αγορά εργασίας έχουμε μια μείωση της ανεργίας από το 18% στο 8%. Σήμερα, όπως είπα και προηγουμένως και το πιστεύω, είναι πιο εύκολο το να βρεις δουλειά από το να βρεις εργαζόμενο. Σε αυτή, λοιπόν, την αγορά εργασίας ενισχύεται πάρα πολύ η θέση του εργαζομένου.

Όμως, ας πούμε ότι έχω άδικο σε αυτό και ότι δεν μπορεί να πει «όχι» ο εργαζόμενος. Πριν από έναν χρόνο, είμαστε σε αυτή εδώ την Αίθουσα και συζητούσαμε για την έκτακτη βάρδια, μια συγκεκριμένη ρύθμιση της Κυβέρνησης για συγκεκριμένες λειτουργίες εργοστασίων συνεχούς λειτουργίας κ.λπ. Λέγατε τότε: «Θα δουλεύουμε έξι μέρες, δεν θα μπορεί να πει ‘‘όχι’’ ο εργαζόμενος, είναι ετεροβαρής η σχέση, είναι το αδύναμο μέρος». Τελικά, αν είχατε δίκιο εσείς, θα είχαμε όλη την Ελλάδα να δουλεύει έκτακτη βάρδια. Και τα στοιχεία που σας είπα είναι ότι αυτό συμβαίνει στο 0,1% των επιχειρήσεων της χώρας! Άρα, προφανώς, έχει δύναμη ο εργαζόμενος να πει «όχι» και αυτό αποδεικνύεται στην πράξη.

Αναφερθήκατε στη ρύθμιση -να την εξηγήσω, γιατί δεν αναφέρθηκα σε αυτή- βάσει της οποίας τι προβλέπεται; Υπήρχε ανέκαθεν αυτή η ρύθμιση, αλλάζει λίγο τώρα. Είμαι εργαζόμενος κάπου. Δεν εμφανίζομαι μια μέρα, δεν δίνω σημάδι ζωής. Χωρίς να έχω πάθει κάτι, δεν δίνω σημάδι ζωής. Μία μέρα δεν δίνω σημάδι ζωής. Δεύτερη μέρα δεν δίνω σημάδι ζωής. Τρίτη μέρα δεν δίνω σημάδι ζωής. Τέταρτη μέρα δεν δίνω σημάδι ζωής. Μέχρι πότε; Πέμπτη μέρα, λέει το νομοσχέδιο. Έκτη μέρα! Κάπου δεν πρέπει να δείξουμε τη γραμμή; Κάπου δεν πρέπει να τραβήξουμε τη γραμμή;

Αν εσάς σας ψάχνει έξι μέρες η κ. Κωνσταντοπούλου χωρίς να υπάρχει λόγος; Δεν ξέρω. Δεν πρέπει κάπου να τραβηχτεί η γραμμή; Ρωτώ.

Έρχομαι στην Ελληνική Λύση: Κύριε Χήτα, απορείτε γιατί δεν ξέρουν οι εργαζόμενοι για όλες τις ρυθμίσεις. Εγώ σας ρωτώ: Βγαίνετε στα κανάλια; Έχετε μιλήσει για κάτι πέρα από το δήθεν δεκατριάωρο; Έχετε μιλήσει για κάτι άλλο; Για το επίδομα κυοφορίας και λοχείας, για την υγεία και την ασφάλεια, για το ανεκχώρητο αφορολόγητο του επιδόματος γονικής άδειας ή μήπως μιλάτε όλοι μόνο για το δήθεν δεκατριάωρο;

Μιλήσατε για τη ρύθμιση που έφερε αυτή η Κυβέρνηση για τους συνταξιούχους που επιθυμούν να εργάζονται. Είναι μια ρύθμιση -να το πούμε αυτό- η οποία τι προέβλεπε; Παλιότερα, στη χώρα μας, αν ένας συνταξιούχος ήθελε να εργάζεται, είχε παρακράτηση κατά 60% στη σύνταξή του. Η Κυβέρνηση αυτή ήρθε και έκανε το 60% 30% και είδε μια αύξηση στους συνταξιούχους που δηλώνουν εργασία. Επειδή ακριβώς είχαμε την αύξηση, σκεφτήκαμε να δώσουμε ένα ακόμη υγιές κίνητρο: Το 30% παρακράτηση το κάναμε μηδέν.

Αποτέλεσμα αυτής της ρύθμισης ήταν ότι από τους τριάντα πέντε χιλιάδες εργαζόμενους συνταξιούχους δηλωμένους, ξαφνικά βρεθήκαμε -τελευταία στοιχεία, δεν τα έχω πει αυτό στη Βουλή, θα σας τα πω- σε διακόσιους πενήντα τρεις χιλιάδες εργαζόμενους συνταξιούχους. Μάλιστα!

**ΧΡΗΣΤΟΣ ΚΑΤΣΩΤΗΣ:** Μπράβο! Συγχαρητήρια!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Αυτό τι αποφέρει! Πολύ σημαντικά έσοδα στα ταμεία του κράτους για εργασία που δεν δηλωνόταν πριν. Κάντε μου μια χάρη. Αγοράστε τους «Financial Times» σήμερα. Σήμερα, οι «Financial Times» έχουν άρθρο για το πώς οι Γερμανοί αντιγράφουν την Ελλάδα. Αυτό είναι το άρθρο των «Financial Times» σήμερα!

**ΧΡΗΣΤΟΣ ΚΑΤΣΩΤΗΣ:** Και χαίρεστε!

(Γέλωτες από την πτέρυγα του ΚΚΕ)

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Μη γελάτε! Σας προκαλώ. Αγοράστε τους «Financial Times». Άρθρο των «Financial Times» αναφέρεται στην ψήφιση αντίστοιχης ρύθμισης στη Γερμανία και έχω να σας πω ότι το δικό μου γραφείο έχει δεχτεί ερωτήματα και από άλλες χώρες, όπως η Γαλλία, όπως η Φινλανδία, γιατί θέλουν να εφαρμόσουν την ίδια ρύθμιση.

(Θόρυβος από την πτέρυγα του ΚΚΕ)

Τελικά, εμείς στραβά αρμενίζουμε ή είναι στραβός ο γιαλός και εμείς δείχνουμε ακριβώς τον δρόμο μπροστά;

Ερωτώ, κύριε Χήτα!

Είπατε ότι έχω εμμονή με τον κατώτατο μισθό. Κατ’ αρχάς, επιτρέψτε μου να πω ότι για τους ανθρώπους που μας ακούν και αμείβονται με τον κατώτατο μισθό, είναι υποτιμητικό να λέμε ότι έχουμε εμμονή με τον κατώτατο μισθό. Είναι υποτιμητικό, κατά τη γνώμη μου. Και είπατε αυτό.

Εγώ, λοιπόν, δεν έχω εμμονή. Όταν, όμως, υπάρχει κόσμος που αμείβεται με τον κατώτατο μισθό, θεωρώ χρέος μου να αναδεικνύω ότι ο κατώτατος μισθός έχει αυξηθεί τα χρόνια του Κυριάκου Μητσοτάκη κατά 35,3%.

Αναφερθήκατε στο μέσο και είπατε ότι δεν είπα κάτι. Είπα. Αναζητήστε στα Πρακτικά. Είπα ότι ο μέσος μισθός στη χώρα μας έχει αυξηθεί κατά 28,3% και είπα, μάλιστα, ότι προσβλέπω το επόμενο διάστημα και μεγαλύτερη αύξηση.

Ο μέσος μισθός πλήρους απασχόλησης, κύριε Χήτα, σήμερα στη χώρα με τα τελευταία στοιχεία -τώρα μπορεί να είναι και περισσότερο- ήταν 1.478 ευρώ. Ο διακηρυγμένος στόχος του Κυριάκου Μητσοτάκη, όπως ξέρετε, είναι για 1.500 ευρώ πλήρους και μερικής απασχόλησης μέχρι το τέλος της τετραετίας.

Είπατε για τις ρυθμίσεις, τι κάνει η Κυβέρνηση για το δημογραφικό. Δεν πρόκειται να αναφέρω όλο το σχέδιο του δημογραφικού το οποίο επιμελείται με εξαιρετικό τρόπο η κ. Μιχαηλίδου. Θα πω, όμως, ότι σε ό,τι αφορά στο Υπουργείο Εργασίας αυτή η Κυβέρνηση, κύριε Χήτα, θα απαριθμήσω, τι έφερε:

Πρώτον. Την επέκταση της άδειας μητρότητας από τους έξι στους εννέα μήνες.

Δεύτερον. Έφερε για πρώτη φορά την άδεια πατρότητας.

Τρίτον. Έφερε τη δυνατότητα μεταβίβασης έως επτά μήνες στον πατέρα της άδειας αυτής.

Τέταρτον. Αυτή η Κυβέρνηση είναι που θεσμοθέτησε τις άδειες για ιατρικές εξετάσεις για θέματα αναπαραγωγής.

Πέμπτον. Αυτή η Κυβέρνηση είναι που προστατεύει τους γονείς από απόλυση λόγω ενάσκησης δικαιωμάτων σχετικά με την ισορροπία επαγγελματικής και προσωπικής ζωής.

(Θόρυβος στην Αίθουσα)

Κύριε Καραθανασόπουλε, τόσες ημέρες στην επιτροπή λέτε πού είναι αυτοί οι εργαζόμενοι που ζητάνε περισσότερη εργασία. Έρχομαι εδώ και σας φέρνω έναν πάκο με συλλογικές συμβάσεις που οι ίδιοι εργαζόμενοι ζητάνε εξαήμερη και επταήμερη εργασία. Και εσείς λέτε τώρα ότι «γίνεται με το πιστόλι στον κρόταφο». Μάλιστα. Να πάμε να τους βρούμε αυτούς και να τους ρωτήσουμε εάν είναι πραγματικά με το πιστόλι στον κρόταφο, που ζητούν οι ίδιοι και έρχονται στο Υπουργείο και καταθέτουν συλλογικές συμβάσεις και λένε: «Θέλουμε να δουλεύουμε περισσότερες ώρες εργασίας».

Είπατε επίσης, κύριε Καραθανασόπουλε, ότι θα αυξηθούν τα εργατικά ατυχήματα. Αλήθεια; Ρωτώ εγώ: Με τις ρυθμίσεις που φέρνει ο κ. Καραγκούνης -και έχει επιμεληθεί με φοβερό τρόπο, πραγματικά- που προβλέπει, για παράδειγμα, για πρώτη φορά, λέει -και σωστά- ο κ. Καραγκούνης, να υπάρχει υποχρεωτικά συντονιστής υγείας και ασφάλειας στα μεγάλα τεχνικά έργα για να συντονίζει τι κάνει ο ένας και ο άλλος και έτσι να αποφεύγουμε ή να προλαμβάνουμε, εάν θέλετε, καταστάσεις. Όταν έρχεται ο κ. Καραγκούνης και λέει συγκεκριμένα να είναι γραπτές οι οδηγίες των ιατρών εργασίας και των τεχνικών ασφαλείας, αυτό αλήθεια θα αυξήσει τα εργατικά ατυχήματα ή μήπως θα βάλει άλλο ένα στρώμα ασφαλείας για την πρόληψη από εργατικά ατυχήματα;

Και κάτι τελευταίο. Δεν σας άκουσα, κύριε Καραθανασόπουλε, παρά έτσι την ορμή σας να λέτε μία κουβέντα για το γεγονός ότι ο κ. Χότζογλου -που είναι ο εκπρόσωπος των εργαζομένων και τον οποίο επικαλείται ο εισηγητής σας πέντε ημέρες τώρα στην επιτροπή για τα πάντα- είπε ότι η ψηφιακή κάρτα εργασίας -την οποία το ΚΚΕ καταψήφισε- είπε ο εκπρόσωπος των εργαζομένων ότι είναι το μεγαλύτερο όπλο στα χέρια των εργαζομένων.

**ΧΡΗΣΤΟΣ ΚΑΤΣΩΤΗΣ:** Τι επίκληση έκανα; Πείτε μου τι επίκληση έκανα;

Λέτε ψέματα!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε Γιαννούλη απορήσατε με τα μαθηματικά, με το πώς γίνεται να έχουν αυξηθεί οι έλεγχοι και τα πρόστιμα, αλλά όχι με ανάλογο τρόπο, εάν κατάλαβα καλά την ερώτησή σας. Η απάντηση είναι, κύριε Γιαννούλη, ότι υπάρχει διαφορετική ρύθμιση για κάθε πρόστιμο. Δεν είναι όλα τα πρόστιμα ενιαία. Υπάρχουν διαφορετικά. Άρα, έχουν αυξηθεί οι έλεγχοι κατά είκοσι χιλιάδες –εάν θυμάμαι καλά τα νούμερα- και έχουν αυξηθεί και τα πρόστιμα. Δεν σημαίνει ότι αυξάνονται αναλογικά. Κάθε παράβαση έχει και διαφορετικό πρόστιμο. Είναι βασικά πράγματα αυτά.

Έχω να σας πω επίσης, ότι όταν ανακοινώσαμε ότι κυρώνουμε στη Διεθνή Οργάνωση Εργασίας αυτές τις τρεις συμβάσεις χαιρέτισε το γεγονός –και ήμουν εγώ η ίδια εκεί στη Γενεύη- ότι κυρώνει η χώρα μας αυτές τις συμβάσεις. Ερχόμαστε, λοιπόν, και τις κυρώνουμε και το χαιρετίζουν αυτό. Αυτή είναι η στάση αυτή τη στιγμή της Διεθνούς Οργάνωσης Εργασίας.

Με ρωτήσατε εάν θα υπερψηφίσω εγώ τα άρθρα που φέρνω.

**ΧΡΗΣΤΟΣ ΓΙΑΝΝΟΥΛΗΣ:** Αν καταψηφίσετε τα άρθρα είπα.

Κυρία Υπουργέ, τα καλά εσείς τα κρύβετε.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ναι, εντάξει. Προσέξτε. Άρθρα τα οποία δίνουν περισσότερες δυνατότητες, περισσότερα χρήματα, περισσότερες ευκαιρίες στους εργαζομένους, φυσικά και θα τα υπερψηφίσουμε όλοι μας στη Νέα Δημοκρατία, γιατί θέλουμε να έχουμε περισσότερες ευκαιρίες για τους εργαζόμενους.

Λέτε, και σημείωσα τα λόγια σας, ότι είναι 87 τα επιζήμια άρθρα. Με πολύ μεγάλο ενδιαφέρον θα ζητήσω από τη γραμματεία της Βουλής να δω την αναλυτική κατάσταση, άρθρο, άρθρο τι ψήφισε ο ΣΥΡΙΖΑ και σε όλες αυτές τις διατάξεις τις προστατευτικές.

Πανεπιστήμιο Πατρών. Άσχετο θέμα, δεν ξέρω πώς προέκυψε, ο κ. Ηλιόπουλος δεν ξέρω τι επιφοίτηση είχε για να το θέσει αυτό, αλλά επειδή έχει ενδιαφέρον –για όσους δεν ήσασταν πριν στην Αίθουσα- ο κ. Ηλιόπουλος με ρώτησε για μία δήλωση που είχα κάνει πριν από έξι χρόνια, όταν η Κυβέρνησή μας είχε πράγματι προβεί στην κατάργηση –στα χαρτιά, γιατί δεν είχε ιδρυθεί ακόμη- της 4ης Νομικής Σχολής στο Πανεπιστήμιο Πατρών. Τότε είχαμε εξηγήσει ότι η χώρα δεν χρειάζεται άλλη δημόσια νομική. Και έκανα έναν διαχωρισμό και είπα: Άλλο το πώς αξιοποιούμε τα δημόσια χρήματα και πώς οφείλουμε με βέλτιστο τρόπο να τα αξιοποιούμε και άλλο τι κάνει κάποιος ο οποίος είναι μη κρατικός ή ιδιωτικός. Είναι σαν να μου λέτε ότι θα έρθουμε να πούμε τι επιχείρηση θα ιδρύσει ο καθένας! Ό,τι θέλει ας κάνει. Η αγορά θα το κρίνει αν αντέχει ή δεν αντέχει. Εμείς, όμως, που έχουμε ευθύνη διαχείρισης δημοσίων πόρων έχουμε μία ευθύνη να δούμε τι χρειάζεται η χώρα. Να σας το πω πιο απλά; Μπορεί να χρειάζεται η χώρα παραπάνω σχολές τεχνητής νοημοσύνης;

**ΧΡΗΣΤΟΣ ΓΙΑΝΝΟΥΛΗΣ:** Καταλαβαίνετε τι λέτε, κυρία Υπουργέ; Η αγορά θα κρίνει το πρόγραμμα σπουδών;

**ΝΟΤΗΣ ΜΗΤΑΡΑΚΗΣ:** Το Υπουργείο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κατά τη γνώμη μου, ναι. Θα έπρεπε να έχουμε παραπάνω σχολές τεχνητής νοημοσύνης; Δεν έχουμε. Ας το κρίνουν αυτό τα πανεπιστήμια. Λέω, λοιπόν, ότι δικό μας καθήκον είναι η βέλτιστη αξιοποίηση των πόρων του Δημοσίου.

Και κλείνω με τον κ. Γερουλάνο.

(Θόρυβος στην Αίθουσα)

Σας άκουσα με προσοχή. Μου επιτρέπετε να απαντήσω στο ΠΑΣΟΚ; Λοιπόν, κύριε Γερουλάνο, οι προτάσεις που έχετε φέρει στην τροπολογία αφορούν αποκλειστικά το συλλογικό εργατικό. Θα τα δούμε όλα αυτά με πολύ μεγάλο ενδιαφέρον, διότι όπως σας είπα μέχρι το τέλος του χρόνου θα φέρουμε τον οδικό χάρτη για το συλλογικό εργατικό. Εδώ μιλάμε για ατομικό εργατικό. Για ατομικές ρυθμίσεις και στο πλαίσιο αυτό ακόμη περιμένουμε να δούμε προτάσεις.

Λοιπόν, θέλω να πω το εξής και θέλω την προσοχή σας, κύριε Γερουλάνο.

Έχει σημειωθεί μία πολύ μεγάλη πρόοδος. Γιατί; Γιατί δέκα ημέρες τώρα ο κ. Χρηστίδης μας λέει στην επιτροπή ότι εγώ φαντασιωνόμουν τους εργαζόμενους που ζητούσαν να δουλεύουν περισσότερες ώρες. Δέκα ημέρες μου το λέει. Σήμερα εσείς τι είπατε, κύριε Γερουλάνο; Ότι: «Εντάξει, υπάρχουν, αλλά είναι μόνο στον τουρισμό. Έως τώρα εγώ φαντασιωνόμουν ότι υπάρχουν αυτοί οι εργαζόμενοι που ζητούν περισσότερες ώρες εργασίας, τώρα ξαφνικά δεν σας αρκούν οι κλάδοι. Να σας φέρουμε και άλλους κλάδους, κύριε Γερουλάνο, με συλλογικές συμβάσεις που ζητούν περισσότερες ώρες εργασίας.

Rebrain: Να εξηγήσω τα νούμερα, γιατί μάλλον δεν έγινα κατανοητή προηγουμένως. Στοιχεία Eurostat. 2010-2023. Έχουν φύγει από τη χώρα εξακόσιοι ογδόντα χιλιάδες, έχουν επιστρέψει τα ίδια χρόνια τετρακόσιοι είκοσι χιλιάδες. Είναι μία αναστροφή του brain drain κατά 65%. Είναι σημαντική πρόοδος; Είναι. Είναι ιδανικό; Όχι προφανώς, θα θέλαμε να είμαστε στο 100% και όχι στο 65%. Ποια είναι η ειδοποιός διαφορά εδώ πέρα; Ότι για πρώτη φορά πριν από έναν χρόνο είχαμε θετικό ισοζύγιο. Σε κάθε χώρα, το ξέρετε πάρα πολύ καλά, κύριε Γερουλάνο, υπάρχει μία κινητικότητα. Άνθρωποι φεύγουν, άνθρωποι έρχονται. Το μείζον είναι εάν περισσότεροι επιστρέφουν από αυτούς που φεύγουν και αυτό έγινε με την Κυβέρνηση του Κυριάκου Μητσοτάκη. Είχαμε για πρώτη φορά, μετά από πάρα πολλά χρόνια –δεκαεπτά ίσως- θετικό ισοζύγιο.

Και τελευταίο και κλείνω. Είπατε και εσείς για τον εργασιακό μεσαίωνα.

Αφήστε μας εμάς. Αφήστε τα διαγράμματα της ανεργίας που σας έδωσα, των μισθών, αφήστε τα όλα. Την περασμένη εβδομάδα ήταν εδώ ο Γερμανός Κεντρικός Τραπεζίτης. Ήσασταν πολλοί από εσάς εκεί στη γενική συνέλευση του ΣΕΒ. Τι είπε, λοιπόν, ο Γερμανός Κεντρικός Τραπεζίτης; Είπε το εξής: «Δεν συνηθίζω να κάνω σχόλια για άλλες χώρες, δεν μου το επιτρέπει η θέση μου, αλλά για την Ελλάδα θα κάνω μία εξαίρεση, γιατί η μείωση της ανεργίας που έχει σημειωθεί στην Ελλάδα είναι μοναδική.». Δεν τα είπε αυτά η Κυβέρνηση του Κυριάκου Μητσοτάκη, δεν τα είπε κάποιος άλλος, τα είπε ο Γερμανός Κεντρικός Τραπεζίτης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Κέλλας έχει τον λόγο για ένα λεπτό για μία τροπολογία.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Πρόκειται για το άρθρο 96 του νομοσχεδίου το οποίο αναφέρεται σε αναστολή και ρύθμιση ασφαλιστικών και φορολογικών υποχρεώσεων των κτηνοτρόφων οι οποίοι έχασαν τις εκτροφές τους, τα κοπάδια τους λόγω των επεισοδίων ευλογιάς και πανώλης. Γι’ αυτές τις εκμεταλλεύσεις, λοιπόν, έρχεται αναστολή των φορολογικών υποχρεώσεων από την ημέρα που συνέβη το γεγονός μέχρι τις 31-12-2026. Το ίδιο ισχύει και η αναστολή των ασφαλιστικών υποχρεώσεων προς τον ΕΦΚΑ μέχρι τις 31-12-2016 και επίσης, αναστολή των οποιωνδήποτε οφειλών προς τους οργανισμούς τοπικής αυτοδιοίκησης πρώτου και δεύτερου βαθμού, δημοτικά τέλη κ.λπ., επίσης μέχρι 31-12-2026. Σε αυτό το χρονικό διάστημα της αναστολής δεν υπολογίζονται πρόσθετα τέλη και τόκοι ούτε λοιπές προσαυξήσεις και επιβαρύνσεις.

Νομίζω ότι ήταν μια ρύθμιση την οποία οφείλαμε προς τους κτηνοτρόφους και σήμερα γίνεται πράξη .

Σας ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Από τους Αντιπροέδρους θυμήθηκε κανείς τίποτα για τον ΟΠΕΚΕΠΕ;

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής του ΠΑΣΟΚ-Κινήματος Αλλαγής κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, το σημερινό σχέδιο νόμου αποτελεί έναν ακόμα κρίκο μιας αλυσίδας νομοθετικών παρεμβάσεων της Κυβέρνησης Μητσοτάκη με τις οποίες απορρυθμίζεται η εργασία και καταλύονται κατακτήσεις που αποτυπώθηκαν στον πυρήνα των διατάξεων του σύγχρονου εργατικού δικαίου.

Οφείλουμε να αναγνωρίσουμε, όμως, ότι είναι ιδεολογικά συνεπές με όσα η παρούσα Κυβέρνηση εκπροσωπεί και με την ταυτότητά της, μια ταυτότητα αποκομμένη από αξιωματικές παραδοχές που υπηρετούν τους στόχους της κοινωνικής δικαιοσύνης και της κοινωνικής συνοχής. Ποιες είναι αυτές; Είναι η ετεροβαρής σχέση εργαζόμενου-εργοδότη, και για αυτόν τον λόγο είναι η ανάγκη κατοχύρωσης συλλογικών κανόνων απέναντι στο δόγμα της ατομικής διαπραγμάτευσης και η ανάγκη προστασίας της σωματικής και ψυχικής υγείας του εργαζόμενου.

Η Κυβέρνηση μάς γυρίζει στο παρελθόν, όταν πριν από την κατοχύρωση βασικών κανόνων τα πάντα κινούνταν γύρω από την αυθαιρεσία ενός παντοδύναμου εργοδότη απέναντι σε εξαθλιωμένους εργαζόμενους. Η συζήτηση για τον χρόνο εργασίας δεν είναι ένα τεχνικό θέμα. Αφορά την οργάνωση της οικονομικής δραστηριότητας, τον τρόπο κατανομής του πλούτου, τις προοπτικές της κοινωνίας και του μέλλοντος μιας χώρας. Αφορά το ισοζύγιο ανάμεσα στην εργασία και το κεφάλαιο, ανάμεσα στο δικαίωμα του εργαζόμενου για αξιοπρεπή ζωή και στην επιδίωξη επιχειρηματικού κέρδους.

Μέχρι σήμερα το δεκατριάωρο σε δεύτερο εργοδότη -που επιλέξατε- το επέλεγε αποκλειστικά ο εργαζόμενος ή ήταν στη δική του ευχέρεια. Από σήμερα θεσμοθετείτε τη δεκατριάωρη εργασία στον ίδιο εργοδότη. Και ανερυθρίαστα δίνετε τίτλο στο νέο σχέδιο νόμου «Δίκαιη Εργασία για Όλους: Στήριξη στον Εργαζόμενο - Προστασία στην Πράξη». Και υλοποιείτε αυτήν την προστασία, προβλέποντας ότι θα απαγορεύεται η απόλυση του εργαζόμενου ο οποίος δεν θα αποδέχεται την πρόταση του εργοδότη να εργαστεί δεκατρείς ώρες ή να αυξομειώνει το ωράριό του, χωρίς καταβολή επιπλέον αμοιβής ή να κατατμήσει την άδειά του.

Μα, ποιον κοροϊδεύετε; Υπό καθεστώς αναιτιολόγητης απόλυσης -το οποίο σήμερα ισχύει γιατί εσείς το ψηφίσατε και που σημαίνει ότι ο εργοδότης δεν οφείλει να αιτιολογήσει την απόφασή του- μας μιλάτε για προστασία στην πράξη; Αγνοείτε ότι σύμφωνα με το «659» του Αστικού Κώδικα ο εργαζόμενος υποχρεούται να παρέχει επιπλέον εργασία αν του ζητηθεί; Αγνοείτε ότι για να αρνηθεί, πρέπει να αποδείξει ότι η άρνησή του δεν αντιτίθεται στην καλή πίστη; Μπορεί κανείς να πιστέψει ότι η σχέση εργαζόμενου και εργοδότη είναι ισότιμη, όταν έχει καταργηθεί ο βάσιμος λόγος απόλυσης; Τι νόημα έχει η θεωρητική προστασία από την απόλυση, επειδή δεν δέχεται υπερωρία;

Η ρύθμιση συνιστά την πλήρη απορρύθμιση στη σχέση εξάρτησης του εργαζόμενου και του εργοδότη. Σε μια περίοδο που η τεχνολογία και η ανάγκη αύξησης της παραγωγικότητας της εργασίας θα έπρεπε να οδηγούν σε λιγότερη και ποιοτικότερη εργασία, εσείς θεσμοθετείτε περισσότερη και χειρότερη. Είναι, κατά συνέπεια, πρωτίστως υποκριτικό και δευτερευόντως παραπλανητικό να βαφτίζετε ένα τέτοιο νομοσχέδιο με τον τίτλο «δίκαιη εργασία για όλους», γιατί δεν είναι δίκαιη η απορυθμισμένη και εξουθενωτική εργασία την οποία θεσμοθετείτε.

Και μιλάω για εξουθένωση γιατί η εντεκάωρη συνεχής ανάπαυση, που αποτελεί το ελάχιστο ανελαστικό όριο προστασίας, σύμφωνα με την Οδηγία του 2003, καταργείται σήμερα στην πράξη από εσάς, αφού σε αυτήν συνυπολογίζεται η μετάβαση στον χώρο εργασίας, τα διαλείμματα και ο χρόνος προετοιμασίας του εργαζόμενου. Η παράταση του ημερήσιου χρόνου εργασίας οδηγεί σε εργασιακή εξουθένωση και σε διάλυση κάθε έννοιας προσωπικής ζωής.

Και γνωρίζετε ότι η επιβεβαίωση της απασχόλησης, έρχεται από την αύξηση των εργατικών ατυχημάτων, με εκατόν σαράντα εννιά θανάτους μόνο το 2025, μέχρι σήμερα. Ενώ σύμφωνα με τον ΠΟΥ και τον Ευρωπαϊκό Οργανισμό για την Υγεία και την Ασφάλεια στην Εργασία, περίπου δυόμισι χιλιάδες άνθρωποι χάνουν τη ζωή τους κάθε χρόνο από ασθένειες που συναρτώνται με το εργασιακό τους περιβάλλον.

Και μιλάω ξανά για εξουθένωση, καθώς με το άρθρο 10 η ελάχιστη διάρκεια του ενός τμήματος της άδειας, σε περίπτωση κατάτμησης, μειώνεται στο μισό. Με δεδομένο ότι οι «συμφωνίες» -και το βάζω σε εισαγωγικά φυσικά- για κατάτμηση σε ατομικό επίπεδο μεταξύ εργαζόμενου και εργοδότη, που προϋποθέτει η παραπάνω διάταξη, δεν αποτελούν, όπως αντιλαμβάνεστε, προϊόν ελεύθερης βούλησης των εργαζομένων, η πρόβλεψη του νομοσχεδίου για απεριόριστη κατάτμηση της άδειας θα οδηγήσει σε οριστική ματαίωση του σκοπού της, αφού δεν θα επιτρέπει στον εργαζόμενο να έχει αυτό που δικαιούται, έναν επαρκή συνεχόμενο χρόνο ανάπαυσης.

Έρχομαι στη ρύθμιση για την υπερωριακή απασχόληση των εκ περιτροπής εργαζομένων. Η εκ περιτροπής απασχόληση υποδηλώνει είτε περιορισμένες ανάγκες της επιχείρησης προς κάλυψη είτε περιορισμό της οικονομικής δραστηριότητας. Η ύπαρξη ανάγκης για παροχή επιπλέον εργασίας με υπερωριακή απασχόληση του εκ περιτροπής εργαζόμενου, ακυρώνει την αιτία εφαρμογής της εκ περιτροπής εργασίας και επιβάλλει τη μετατροπή της σε πλήρη. Υπονομεύεται η πλήρης απασχόληση και αποτρέπονται νέες προσλήψεις.

Ο εργαζόμενος του μερικού ωραρίου θα δουλεύει περισσότερο, χωρίς ασφάλεια, χωρίς δικαιώματα, χωρίς προοπτική να προσληφθεί για μόνιμη και πλήρη εργασία. Ο εργοδότης έχει έναν εργαζόμενο πλήρους απασχόλησης με φθηνότερο για εκείνον μισθολογικό κόστος. Είμαστε πρώτοι σε εβδομαδιαίο χρόνο εργασίας με 41,2 ώρες, έναντι 36,4 μέσου ευρωπαϊκού όρου. Αυτά τα ξεχάσατε. Και είμαστε δεύτεροι από το τέλος σε αγοραστική δύναμη, αλλά και σε κάλυψη από συλλογικές συμβάσεις. Οι εργαζόμενοι φτωχαίνουν. Οι απολύσεις γίνονται προκλητικά εύκολες. Η απορρύθμιση έρχεται να περιθωριοποιήσει τον κόσμο της εργασίας.

Και όλα αυτά σε μια στιγμή που το δημογραφικό αποτελεί μια υπαρξιακή απειλή για την πατρίδα μας. Και μια βασική και ουσιώδης παράμετρος για την αντιμετώπισή του, όπως ξέρετε, είναι η συμφιλίωση της επαγγελματικής με την προσωπική ζωή. Οι μεταβολές σε βάρος των εργαζομένων αφορούν αποκλειστικές διευκολύνσεις στους εργοδότες. Αυτό υπηρετεί η συστηματική αποδιάρθρωση της εργασίας, τη στιγμή που στην Ευρώπη επανέρχεται η μείωση του χρόνου εργασίας χωρίς μείωση των αποδοχών.

Το ΠΑΣΟΚ σάς επισημαίνει ότι η υπεραπασχόληση δεν είναι επιλογή, είναι ανάγκη που εσείς μετατρέπετε σε επιβολή. Η εξουθένωση κανονικοποιείται και η ανάγκη βαφτίζεται συναίνεση, ως αντιπαράδειγμα εργασιακής αγριότητας στην Ελλάδα του 21ου αιώνα.

Κυρίες και κύριοι συνάδελφοι, η ανθρωπιά είναι δικαίωμα και στην εργασία. Θεσμοθετείτε την ανισότητα ως καθεστώς, την εξάντληση του εργαζόμενου ως κανονικότητα και την υπερεκμετάλλευση ως ευελιξία. Αυτό το σχέδιο νόμου θα είναι βραχύβιο. Η χώρα ζητά πολιτική αλλαγή. Το ΠΑΣΟΚ με συνέπεια, μαχητικότητα και ευθύνη, θα ανταποκριθεί σε αυτήν την ανάγκη, και αυτός ο νόμος θα καταργηθεί, αποκαθιστώντας τη δικαιοσύνη, την ανθρωπιά και τον πυρήνα θεμελιωδών διατάξεων του εργατικού δικαίου, που σήμερα μόνοι σας και απομονωμένοι καταλύετε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Βασίλειος Γιόγιακας, Βουλευτής της Νέας Δημοκρατίας.

**ΒΑΣΙΛΕΙΟΣ ΓΙΟΓΙΑΚΑΣ:** Κυρία Πρόεδρε, κυρία Υπουργέ, κυρίες και κύριοι συνάδελφοι, τον Ιούνιο του 2021, μιλώντας από αυτό το Βήμα για ένα εμβληματικό νομοσχέδιο του Υπουργείου Εργασίας, τον μετέπειτα ν. 4808, είχα σχολιάσει πόσο πολύ ενοχλεί ότι οι πολιτικές δυνάμεις της δημοκρατίας έχουν αφαιρέσει από κάποιους το μονοπώλιο του φιλεργατισμού και της κοινωνικής ευαισθησίας, ότι υπάρχει μια Κυβέρνηση που τη βγαίνει σε κάποιους από τα αριστερά. Και αυτό δεν αρέσει, γιατί καταρρίπτει τις ταμπέλες του, δήθεν, φίλου του κεφαλαίου, του προστάτη των ισχυρών συμφερόντων, και γιατί βάζει κάποιους στη δύσκολη θέση να εξηγήσουν για ποιον λόγο δεν έκαναν κάτι από αυτά όταν κυβερνούσαν εκείνοι. Αυτό θεωρώ ότι εξηγεί τη στάση της αντιπολίτευσης και στη συζήτηση του νομοσχεδίου στην Επιτροπή, και σήμερα και αύριο εδώ στην Ολομέλεια. Αυτό θεωρεί ότι εξηγεί τη στάση της αντιπολίτευσης και στη συζήτηση του νομοσχεδίου στην Επιτροπή και σήμερα εδώ.

Μπροστά, λοιπόν, σε αυτή την αμηχανία, είδαμε ξανά τις γνωστές τακτικές, να διαστρεβλώνεται το περιεχόμενο ρυθμίσεων με σκοπό την παραπληροφόρηση και τη δημιουργία ψεύτικων εντυπώσεων, να αποσιωπάται πλήθος διατάξεων με προφανή οφέλη για εργαζόμενους και ασφαλισμένους επειδή δεν εξυπηρετεί το αφήγημά τους και να προσανατολίζεται η συζήτηση σε άσχετα με το νομοσχέδιο θέματα.

Αυτές τις τακτικές οφείλουμε κάθε φορά να αποκαλύπτουμε και να καταγγέλλουμε, γιατί ούτε βοηθούν τους πολίτες να διαμορφώσουν άποψη για ό,τι πράγματι ισχύει ούτε συμβάλλουν σε έναν χρήσιμο διάλογο στη Βουλή. Ο κόσμος που μας διαβάζει και μας παρακολουθεί πρέπει να μάθει ότι όλη η πολεμική της Αντιπολίτευσης για το εργασιακό νομοσχέδιο χτίστηκε πάνω σε έναν μύθο για το δεκατριάωρο, ότι υποτίθεται πως ανοίγει «κερκόπορτα», για να μας βάζουν όλους να δουλεύουμε δεκατριάωρα σαν τα γίδια, που έλεγε το πανό ενός αριστερού εργατικού συνδικάτου.

Είναι αμφίβολο, όμως, ακόμη και σήμερα, πόσοι γνωρίζουν ότι η δεκατριάωρη απασχόληση ίσχυε για δυο εργοδότες και απλώς επεκτείνεται τώρα ως δικαίωμα του εργαζομένου στον ίδιο εργοδότη, ότι σε κάθε περίπτωση πρέπει να συναινεί ο εργαζόμενος και ότι εάν αρνηθεί, δεν μπορεί ούτε να απολυθεί ούτε να υποπέσει σε δυσμένεια για τον λόγο αυτό. Να γνωρίζουν ότι θα ισχύει για μέχρι τριάντα επτά ημέρες τον χρόνο, δηλαδή κατά μέσο όρο για τρεις μέρες τον μήνα, χωρίς να ξεπερνούνται τα όρια των σαράντα οκτώ ωρών την εβδομάδα στο τετράμηνο και των εκατόν πενήντα ωρών τον χρόνο για υπερωρίες και ασφαλώς, με την αυξημένη αμοιβή κατά 40%, όπως προβλέπεται για τις ώρες της υπερωριακής απασχόλησης από τη δέκατη ώρα και μετά.

Αυτό είναι, λοιπόν, το τέρας που έφτιαξε η Αντιπολίτευση, που υποτίθεται ότι καταργεί το οκτάωρο και μας γυρίζει εκατόν πενήντα χρόνια πίσω.

Αντίστοιχες ταμπέλες μπαίνουν και για άλλες ρυθμίσεις που προκύπτουν από πραγματικές ανάγκες των εργαζομένων, αλλά δυσφημίστηκαν ως δήθεν φιλεργατικές και αντεργατικές.

Είναι, άραγε, αντεργατικό να μπορεί ένας εργαζόμενος γονιός να επιλέγει να εργάζεται τέσσερις ημέρες την εβδομάδα όλο τον χρόνο, αντί για έξι μήνες που ισχύει σήμερα. Είναι μείωση της άδειας το να μπορεί ένας εργαζόμενος να «σπάει» τις ημέρες που δικαιούται σε περισσότερα κομμάτια, εάν τον εξυπηρετεί καλύτερα; Είναι δωράκι στον εργοδότη να απαλλάσσονται από ασφαλιστικές εισφορές οι προσαυξήσεις που δίνονται για υπερεργασία, υπερωρίες, νυχτερινά και αργίες, είτε οικειοθελώς είτε στο πλαίσιο συλλογικών συμβάσεων εργασίας, όταν μάλιστα έχει αποδειχθεί ότι όπου έχει εφαρμοστεί ήδη στη χώρα μας, οι αποδοχές αυξήθηκαν κοντά στο 50% και τα έσοδα των ασφαλιστικών ταμείων κατά ένα τρίτο; Ή μήπως δεν μειώνεται η ταλαιπωρία εργαζομένων και επιχειρήσεων, όταν τα τέσσερα έγγραφα για μια πρόσληψη γίνεται ένα και όταν για μια επείγουσα δουλειά μιας, δυο ημερών μπορεί να γίνει η πρόσληψη μέσω κινητού;

Όλα αυτά, κυρίες και κύριοι συνάδελφοι, είναι νέες δυνατότητες, νέα δικαιώματα, νέες εξουσίες για τους εργαζόμενους, που πλασάρονται από τους επικριτές ως καταναγκασμοί.

Η παραποίηση της αλήθειας είναι το ένα κομμάτι της αντιπολιτευτικής προπαγάνδας. Το άλλο είναι ότι προσπερνιούνται σκόπιμα σημαντικές αλλαγές με αδιαμφισβήτητα οφέλη για την προστασία των εργαζομένων στον χώρο της εργασίας αλλά και σε αυτόν της οικογενειακής ζωής. Αλλαγές που αγνοήθηκαν, γιατί απλώς δεν βολεύουν το αντεργατικό αφήγημα κάποιων.

Ενδεικτικά, αναφέρω το επίδομα κυοφορίας και λοχείας, το οποίο θα δίνεται και στις εργαζόμενες που έχουν συμπληρώσει τον απαιτούμενο χρόνο ασφάλισης σε περισσότερους από έναν εργοδότη. Το επίδομα γονικής αδείας θα είναι αφορολόγητο, ακατάσχετο, ανεκχώρητο. Απαγορεύεται να μειωθούν αποδοχές μετά την εφαρμογή της ψηφιακής κάρτας εργασίας. Επεκτείνεται η άδεια μητρότητας και σε ανάδοχες μητέρες. Γίνεται υποχρεωτική η παρουσία συντονιστή υγείας και ασφάλειας στα τεχνικά έργα. Οι οδηγίες των τεχνικών ασφαλείας και των ιατρών εργασίας για τα μέτρα στους χώρους εργασίας θα είναι γραπτές, ώστε να διασφαλίζονται η συνέπεια, ο έλεγχος και η λογοδοσία. Προβλέπονται σεμινάρια πρώτων βοηθειών σε εργαζομένους. Δημιουργείται νέο πληροφοριακό σύστημα για θέματα υγείας και ασφάλειας στην εργασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι και άλλες πολλές ρυθμίσεις, που για λόγους χρόνου είναι αδύνατο να αναφερθούν όλες.

Κυρίες και κύριοι συνάδελφοι, μια προσεκτική και ψύχραιμη ανάγνωση των δεδομένων δείχνει ότι η Κυβέρνηση σε διαρκή επαφή με τον κόσμο της αγοράς εργασίας επιδιώκει και κατοχυρώνει περισσότερα οφέλη για τους εργαζόμενους, περισσότερες επιλογές και αυξημένη προστασία, πετυχαίνοντας παράλληλα ισχυρότερη συμμόρφωση των επιχειρήσεων με ταυτόχρονη μείωση περιττών βαρών, συμβάλλοντας στην ευελιξία, στη διαφάνεια και στον υγιή ανταγωνισμό.

Απέναντι σε μια παράλληλη πραγματικότητα, εμείς με σύμμαχο τα αποτελέσματα συνεχίζουμε, για να πετύχουμε ακόμα περισσότερες ευκαιρίες απασχόλησης, μεγαλύτερα εισοδήματα και καλύτερη επαγγελματική καθημερινότητα για όλους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Γεώργιος Παπαηλιού, Βουλευτής του ΣΥΡΙΖΑ-Προοδευτική Συμμαχία.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ.

Κυρία Πρόεδρε, κυρίες και κύριοι συνάδελφοι, όσοι εν πάση περιπτώσει είστε εδώ, εισάγεται άλλο ένα ψευδεπίγραφο νομοσχέδιο, όπως το συνηθίζει η Κυβέρνηση της Νέας Δημοκρατίας, αφού δεν πραγματεύεται και δεν προβλέπει τη δίκαιη εργασία για όλους, δεν προωθεί -τουλάχιστον έτσι όπως εμφανίζεται στον τίτλο του- την απλοποίηση της νομοθεσίας, δεν στηρίζει και δεν προστατεύει τον εργαζόμενο στην πράξη. Κινείται προς την αντίθετη κατεύθυνση όσων αναφέρονται στην επιγραφή του και επομένως είναι ψευδεπίγραφο, όπως είπα.

Η συζήτηση του νομοσχεδίου δεν αφορά στη ρύθμιση μιας ήσσονος σημασίας βιοτικής σχέσης, αλλά αφορά στη ζωή και στην καθημερινότητα εκατοντάδων χιλιάδων ανθρώπων, των εργαζομένων μισθωτών, που η ζωή και η επιβίωσή τους εξαρτώνται από την αμοιβή της εργασίας τους. Αυτό ας υπομνηστεί και προς τον κύριο Πρωθυπουργό, που στο παρελθόν δεν το εγνώριζε, δηλαδή, ότι η μεγάλη πλειοψηφία των ανθρώπων εργάζεται, για να ζήσει.

Όμως, είπαμε ότι πηγή εισοδήματος για χιλιάδες ανθρώπους, ούτως ώστε να ζήσουν, είναι η εργασία, είναι ο μισθός τον οποίο λαμβάνουν. Με άλλα λόγια, δεν πρόκειται για ένα συνηθισμένο νομοσχέδιο. Οι εργαζόμενοι αγωνίζονται να σταθούν όρθιοι μέσα σε ένα εργασιακό περιβάλλον που έχει μετατραπεί σε ζούγκλα. Και αυτή η κατάσταση δεν είναι τυχαία. Είναι αποτέλεσμα της πολιτικής της Κυβέρνησης της Νέας Δημοκρατίας. Είναι αποτέλεσμα των τριών κομβικών νομοθετημάτων αυτής της Κυβέρνησης, του νόμου Βρούτση, του νόμου Χατζηδάκη, του νόμου Γεωργιάδη, και τώρα του νομοσχεδίου της κυρίας Υπουργού, της κ. Κεραμέως, που αλλοίωσαν εκ βάθρων το Εργατικό Δίκαιο και επιδείνωσαν δραματικά τη θέση των εργαζομένων στη χώρα μας.

Ενδεικτικά αναφέρω ότι η Κυβέρνηση θεσμοθέτησε και νομιμοποίησε τις απλήρωτες υπερωρίες, καταργώντας την υποχρέωση προαναγγελίας τους και αφαιρώντας κάθε δυνατότητα ελέγχου της εργοδοτικής αυθαιρεσίας. Κατάργησε την αιτιολόγηση της απόλυσης, τον βάσιμο λόγο απόλυσης, παρέχοντας στον εργοδότη το δικαίωμα να απολύει χωρίς αναφορά του λόγου, χωρίς αιτιολογία.

Εισήγαγε για πρώτη φορά τις συμβάσεις κατά παραγγελία, βάσει των οποίων o εργαζόμενος καλείται να είναι σε μόνιμη ετοιμότητα, χωρίς σταθερό ωράριο, χωρίς στοιχειώδη δικαιώματα, χωρίς δυνατότητα προγραμματισμού της ζωής του.

Νομιμοποίησε τις λεγόμενες «λευκές συμβάσεις», καταργώντας κάθε έννοια διαφάνειας στις εργασιακές σχέσεις.

Κατάργησε στην πράξη το πενθήμερο και το οκτάωρο, εισάγοντας το εξαήμερο, το δεκάωρο και το δεκατριάωρο κατ’ αρχάς σε έναν εργοδότη και τώρα σε δύο.

Εισήγαγε τις συμβάσεις σχεδόν μηδενικών ωρών, με τους εργαζόμενους να είναι στη διάθεση της επιχείρησης είκοσι τέσσερις ώρες το εικοσιτετράωρο.

Ακύρωσε τον θεσμό της συλλογικής αυτονομίας, των ελεύθερων συλλογικών διαπραγματεύσεων, των συλλογικών συμβάσεων εργασίας, εισάγοντας εξαιρέσεις από την επεκτασιμότητα, τη μετενέργεια και την αρχή της ευνοϊκότερης ρύθμισης, ακόμα και τη μονομερή προσφυγή στη διαιτησία, με συνέπεια να παραμένουν αρρύθμιστες σε συλλογικό επίπεδο οι εργασιακές σχέσεις σε πολλούς τομείς.

Στη χώρα μας, κυρίες και κύριοι συνάδελφοι, ζούμε για να δουλεύουμε, αντί να δουλεύουμε για να ζούμε, όπως προκύπτει και από τα στοιχεία της Eurostat, βάσει των οποίων οι Έλληνες εργάζονται πολύ περισσότερες ώρες σε σχέση με τους εργαζόμενους των άλλων χωρών της Ευρώπης και έρχονται πρώτοι στην παροχή υπερωριακής εργασίας για να μπορέσουν να αντεπεξέλθουν στα βασικά έξοδα του μήνα, με την ακρίβεια να καλπάζει και τους μισθούς να μην επαρκούν.

Η Κυβέρνηση απαντά σε αυτήν τη δυστοπική κατάσταση με το υπό κρίση νομοσχέδιο. Θέτει εκποδών το οκτάωρο και βαφτίζει ελευθερία του εργαζομένου τη νομιμοποίηση του ημερήσιου δεκατριάωρου. Έτσι καταλύεται και η ενδεκάωρη ανάπαυση. Οι έλεγχοι του υποστελεχωμένου ΣΕΠΕ είναι ελάχιστοι και δεν μπορούν να ανταποκριθούν στην υψηλή «ζήτηση» λόγω της αυξημένης εργοδοτικής παραβατικότητας. Είναι προφανές ότι το παραγωγικό πρότυπο, το παραγωγικό υπόδειγμα του «Ελλάδα 2.0» βασίζεται σε δουλειές χαμηλής παραγωγικότητας, χαμηλής προστιθέμενης αξίας, χαμηλής εργασιακής σταθερότητας, χαμηλών μισθών και υπερβολικά πολλών εργάσιμων ωρών.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Σε αυτό το πλαίσιο αυξάνονται τα εργατικά ατυχήματα και τα θανατηφόρα και αυτά τα οποία προκαλούν σοβαρούς τραυματισμούς. Από την αρχή του 2025 είχαμε 152 νεκρούς εργαζόμενους και 235 σοβαρά τραυματίες. Το 2024 έχανε τη ζωή του ένας άνθρωπος στη δουλειά του σχεδόν κάθε δεύτερη μέρα. Αυτοί οι αριθμοί δεν συνιστούν απλή στατιστική. Πρόκειται για ανθρώπινες ζωές που χάνονται στον βωμό του κέρδους. Τι λέω, όμως! Πώς το έλεγε ο πρώην πρόεδρος των Ηνωμένων Πολιτειών; «Είναι η οικονομία, ηλίθιοι». Ποια οικονομία όμως; Το κέρδος των μεγάλων επιχειρηματικών ομίλων.

Η μερική απασχόληση και οι ευέλικτες μορφές εργασίας δίνουν και παίρνουν, ιδίως για τους νεοπροσλαμβανόμενους, που έτσι αναγκάζονται να κάνουν δύο και τρεις δουλειές για να τα βγάλουν πέρα. Οι συλλογικές συμβάσεις εργασίας στη χώρα μας είναι ουσιαστικά ανενεργές. Μόνο το 25% των εργαζομένων καλύπτεται από συλλογικές συμβάσεις, όταν ο μέσος όρος στην Ευρώπη είναι 45,8% και η ευρωπαϊκή οδηγία θέτει ως στόχο το 80%.

(Στο σημείο αυτό κτυπάει το κουδούνι λήξεως του χρόνου ομιλίας του κύριου Βουλευτού)

Στον ιδιωτικό τομέα μόλις δύο στους δέκα εργαζόμενους έχουν συλλογική προστασία. Η αγοραστική δύναμή τους βρίσκεται στην τελευταία θέση της ευρωζώνης. Μας ξεπερνά μόνον η Βουλγαρία.

Κυρίες και κύριοι συνάδελφοι, το 46% των Ελλήνων δεν μπόρεσε να πάει διακοπές φέτος το καλοκαίρι, ενώ οι εισηγμένες εταιρείες στο χρηματιστήριο σημείωσαν ιστορικό ρεκόρ κερδοφορίας, αποδεικνύοντας τις τεράστιες οικονομικές και συνακόλουθα κοινωνικές ανισότητες εις βάρος της μισθωτής εργασίας.

Μέσα σε όλα αυτά η ακρίβεια ροκανίζει ό,τι έχει απομείνει από το εισόδημα των πολιτών. Η Ελλάδα καταγράφει την υψηλότερη αύξηση στα ενοίκια σε όλη την ευρωζώνη και στα τρόφιμα. Επιπλέον, το ρεύμα έχει αυξηθεί κατά 11,5% το πρώτο εξάμηνο του 2025 έναντι μόλις 1,6% στην ευρωζώνη. Το 14% του πληθυσμού αντιμετωπίζει σοβαρή υλική και κοινωνική στέρηση, εργαζόμενοι, συνταξιούχοι, η νέα γενιά. Αυτή είναι η πραγματικότητα που έχει δημιουργήσει η Κυβέρνηση της Νέας Δημοκρατίας.

Η απάντηση του Υπουργείου Εργασίας σε αυτήν τη ζοφερή κατάσταση είναι η εισαγωγή του υπό κρίση νομοσχεδίου, που κινείται προς την επίταση αυτής της κατάστασης, ενταφιάζοντας το κεκτημένο οκτάωρο, κατάκτηση σκληρών και μακροχρόνιων αγώνων του εργατικού κινήματος, και νομιμοποιώντας τις δεκατρείς ώρες ημερήσιας εργασίας, με την κυρία Υπουργό να βαφτίζει ελευθερία του εργαζόμενου τον περισσότερο εργάσιμο χρόνο, αντί να επαναφέρει τις συλλογικές συμβάσεις και να αυξήσει πραγματικά τους μισθούς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Με το συγκεκριμένο νομοσχέδιο η Κυβέρνηση προωθεί περαιτέρω μετατροπή της αγοράς εργασίας σε ζούγκλα. Το νομοσχέδιο χειροτερεύει τη θέση των εργαζομένων. Πρόκειται για συνέχεια των προηγούμενων νόμων, που προανέφερα, για το δεκατριάωρο σε δύο εργοδότες. Με το υπό κρίση νομοσχέδιο το δεκατριάωρο επιβάλλεται και από έναν εργοδότη.

Οι ρυθμίσεις του νομοσχεδίου δεν σταματούν στο δεκατριάωρο, αφού τόσο οι ρυθμίσεις για τη διευθέτηση του εργασιακού χρόνου, όσο και αυτές για την κατάτμηση των αδειών, όπως και η θέσπιση της διήμερης πρόσληψης, επιτείνουν το καθεστώς εργασιακού μεσαίωνα, που έχει επιβάλει η Κυβέρνηση της Νέας Δημοκρατίας, του καθεστώτος Μητσοτάκη.

Εν κατακλείδι, οι πολιτικές της Νέας Δημοκρατίας επί έξι χρόνια επιβάλλουν τη φθηνή ελαστική εργασία χωρίς δικαιώματα, με κατάλυση των συλλογικών συμβάσεων εργασίας, συνεχή μείωση της αγοραστικής δύναμης των εργαζομένων και του επιπέδου ζωής τους.

Η χαμοζωή συνεχίζεται μέχρις ότου αλλάξει από μία προοδευτική κυβέρνηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαηλιού.

Επόμενος ομιλητής είναι ο ανεξάρτητος Βουλευτής κ. Ευάγγελος Αποστολάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ξεκινώντας επιτρέψτε μου να αναφερθώ στην πρωτοβουλία που ανακοίνωσε ο Πρωθυπουργός για το Μνημείο του Άγνωστου Στρατιώτη. Ο χώρος έξω από αυτήν την Αίθουσα και μπροστά στο Κοινοβούλιο είναι ένας χώρος διπλά ιερός: Εκεί βρίσκεται το κενοτάφιο που αποτελεί σημείο μνήμης και φόρο τιμής για όσους έδωσαν τη ζωή τους για την προάσπιση της πατρίδας μας, αλλά και εκεί εκδηλώθηκαν ιστορικά και εκδηλώνονται και σήμερα οι δημοκρατικοί αγώνες του λαού μας, εκεί εκφράζεται αυθεντικά η κοινωνία. Αυτός ο ιερός χώρος για τη δημοκρατία μας δεν επιτρέπεται να γίνει πεδίο για επικοινωνιακούς πειραματισμούς ούτε για ενδοκυβερνητικά παιγνίδια και πολύ περισσότερο όταν αυτά εμπλέκουν τις Ένοπλες Δυνάμεις, οι οποίες τιμούν την αποστολή τους, που είναι να υπερασπίζονται τη χώρα από έξωθεν απειλές και όχι να αντιμετωπίζουν τους Έλληνες πολίτες όταν αυτοί εκφράζουν τα αιτήματα και τις διαμαρτυρίες τους.

Απευθύνω, λοιπόν, έκκληση στην Κυβέρνηση και τον Πρωθυπουργό να μην προχωρήσουν σε αυτόν τον επικίνδυνο δρόμο, να πρυτανεύσει η λογική και ο σεβασμός στους θεσμούς της δημοκρατίας, στην ιστορική μνήμη και την κοινωνική ευαισθησία.

Σήμερα βρισκόμαστε εδώ στην Ολομέλεια της Βουλής για να συζητήσουμε το σχέδιο νόμου του Υπουργείου Εργασίας και Κοινωνικής Ασφάλισης με τίτλο: «Δίκαιη εργασία για όλους». Έχει όμως υπάρξει έντονη και τεκμηριωμένη αμφισβήτηση από το σύνολο της Αντιπολίτευσης και του κόσμου της εργασίας για τις επιδιώξεις και τα αποτελέσματα που θα επιφέρει η εφαρμογή του νομοσχεδίου.

Η ηγεσία του Υπουργείου υπερμάχεται του σχεδίου νόμου και υποστηρίζει ότι οι διατάξεις του είναι ευεργετικές για τους εργαζόμενους. Όμως εάν εξετάσουμε, έστω και επιγραμματικά μερικές διατάξεις, εύκολα οδηγούμαστε στο συμπέρασμα ότι δεν πρόκειται για ένα παραγωγικό για τον κόσμο της εργασίας νομοθέτημα, αλλά το αντίθετο.

Θα αναφερθώ ενδεικτικά σε μερικά μόνο άρθρα.

Με το άρθρο 6 δίνεται η δυνατότητα να ζητείται υπερωριακή εργασία και από τους εκ περιτροπής εργαζόμενους. Η εκ περιτροπής εργασία άραγε, δεν προβλέπεται για εκείνες τις επιχειρήσεις που λόγω μειωμένων αναγκών δεν χρειάζονται να απασχολήσουν τους εργαζομένους τους με πλήρες ωράριο;

Στο άρθρο 7 προβλέπεται η διεύρυνση των ωρών υπερωριακής απασχόλησης και η δυνατότητα να εργάζεται ένας εργαζόμενος ακόμη και δεκατρείς ώρες στον ίδιο εργοδότη. Εδώ ένα απλό παράδειγμα νομίζω ότι είναι χρήσιμο, για να γίνει κατανοητό τι ακριβώς συζητάμε. Έχει αναφερθεί και από άλλους συναδέλφους. Ένας εργαζόμενος που θα προσφέρει εργασία δεκατριών ωρών εντός της ίδιας ημέρας, σημαίνει ότι θα ξεκινάει την εργασία του στις 8.00΄ και θα τελειώνει στις 21.00΄, συν τον χρόνο μετακίνησης από και προς την εργασία.

Στο άρθρο 8 υπάρχει πρόβλεψη της διευθέτησης του χρόνου εργασίας με το οποίο δημιουργείται, σύμφωνα με την Κυβέρνηση, ένα περιθώριο ευελιξίας που θα επιτρέπει στους εργαζόμενους να δουλεύουν τέσσερις μέρες την εβδομάδα, παρέχοντας δεκάωρη εργασία, σε αντάλλαγμα με ένα ρεπό την πέμπτη ημέρα. Σε άλλες χώρες εξετάζουν την οκτάωρη και τετραήμερη εργασία ως μέσο αύξησης της παραγωγικότητας και προς όφελος των εθνικών οικονομιών. Εμείς εδώ συζητάμε πώς θα αυξήσουμε το, ήδη, υπερφορτωμένο εργασιακό ωράριο.

Στο άρθρο 10 έχουμε τη διάταξη για χρονική κατάτμηση της άδειας. Στην πραγματικότητα, εισάγεται μια διάταξη με στόχο την κατάργηση της συνεχόμενης άδειας αναψυχής, δηλαδή του χρόνου που ένας άνθρωπος μπορεί να διαθέσει χωρίς περισπασμούς στην οικογένειά του.

Στο άρθρο 21 με τίτλο: «Πρόσληψη για κάλυψη επειγουσών αναγκών», δίνεται η δυνατότητα για σύναψη συμβάσεων εργασίας ορισμένου χρόνου, δύο ημερών. Ποια είναι η ποιότητα των συγκεκριμένων θέσεων εργασίας; Πού βλέπετε εδώ την πρόοδο και την προσφορά στην εθνική οικονομία;

Πρόκειται για ένα νομοθέτημα που θα έχει ως άμεσο αποτέλεσμα την περαιτέρω απορρύθμιση της εργασίας και ενώ οι πολίτες αυτής της χώρας βιώνουν καθημερινά τις καταστροφικές συνέπειες αντίστοιχων νομοθετικών πρωτοβουλιών.

Πέρα από τα όσα εισέφεραν οι κοινωνικοί φορείς στην αντίστοιχη συνεδρίαση της επιτροπής, όλοι έχουμε τη δυνατότητα να κάνουμε μια στοιχειώδη έρευνα για το τι ακριβώς συνεπάγεται η ελαστικοποίηση των εργασιακών όρων. Ο Παγκόσμιος Οργανισμός Υγείας έχει προειδοποιήσει για τις καταστροφικές συνέπειες που έχει ένα απορρυθμισμένο και βεβαρημένο εργασιακό περιβάλλον τόσο για τη σωματική, όσο και για την ψυχική υγεία των εργαζομένων.

Η εργασία δέκα και δεκατριών ωρών ημερησίως έχει ενοχοποιηθεί για σοβαρές συνέπειες στην υγεία των εργαζομένων. Ο κίνδυνος αύξησης του άγχους, της κατάθλιψης, των καρδιολογικών και άλλων προβλημάτων είναι αποδεδειγμένος, με ό,τι αυτό συνεπάγεται και για την περαιτέρω επιβάρυνση του Εθνικού Συστήματος Υγείας. Η απορρύθμιση και η επισφάλεια στον εργασιακό χώρο έχουν άμεσο και καταστροφικό αντίκτυπο στην κοινωνική και οικογενειακή ζωή του ανθρώπου. Αυτό δεν χρειάζεται να μας το πουν οι έρευνες. Το βλέπουμε και γύρω μας καθημερινά.

Η επίκληση της ευελιξίας είναι προσχηματική. Με τις νέες διατάξεις επιβάλλεται μια συνθήκη στην οποία ο εργαζόμενος θα είναι διαθέσιμος στον εργοδότη σχεδόν επί εικοσιτετραώρου βάσης. Επί της ουσίας, ο εργαζόμενος δεν μπορεί να έχει μια σταθερή καθημερινότητα και δεν μπορεί να προγραμματίσει τη ζωή του. Η σύνδεση με το δημογραφικό πρόβλημα που αντιμετωπίζει η χώρα είναι αναπόφευκτη.

Πώς ακριβώς σκοπεύετε να επιδράσετε θετικά στην επίλυση του προβλήματος, όταν με τις νομοθετικές σας πρωτοβουλίες συμβάλλετε επί της ουσίας στη διάλυση του θεσμού της οικογένειας; Πώς θα μπορέσει ένας εργαζόμενος να είναι παράλληλα και ένας σωστός και επαρκής γονέας, όταν η πλειονότητα του χρόνου του θα αναλώνεται στον εργασιακό χώρο και ακόμα όταν βρίσκεται στο σπίτι του με την οικογένειά του, δεν θα έχει την ψυχική αντοχή να αντεπεξέλθει στον γονεακό του ρόλο;

Υπάρχουν και θετικές διατάξεις μέσα στο νομοσχέδιο, τις οποίες όμως επισκιάζουν -με ευθύνη της Κυβέρνησης- εκείνες οι διατάξεις που οδηγούν στην απορρύθμιση της εργασίας, της οικογένειας, της κοινωνικής συνοχής, της δημιουργικής παραγωγικότητας και μακροπρόθεσμα και της εθνικής οικονομίας. Εάν το Υπουργείο θέλει να δώσει λύσεις, εάν η Κυβέρνηση θέλει να επιδράσει θετικά, τα δεδομένα είναι εκεί. Οι λύσεις είναι εφικτές και άμεσα εφαρμόσιμες, με βασικό άξονα τον σεβασμό στην ανθρώπινη αξιοπρέπεια, με σεβασμό στην κοινωνία, με σεβασμό στα όνειρα των νέων ανθρώπων που δεν πρέπει να μείνουν ανεκπλήρωτα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αποστολάκη.

Έχει ζητήσει τον λόγο για μία παρέμβαση ο κ. Μηταράκης, Κοινοβουλευτικός Εκπρόσωπος της Νέας Δημοκρατίας.

Παρακαλώ, έχετε τον λόγο.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, η Κοινοβουλευτική Ομάδα της Νέας Δημοκρατίας, όπως προανήγγειλε η Υπουργός κ. Κεραμέως, καταθέτουμε αίτημα ονομαστικής ψηφοφορίας επί της αρχής, όλων των άρθρων και του συνόλου του σχεδίου νόμου, για να δώσουμε στους Βουλευτές τη δυνατότητα να τοποθετηθούν σε όλες τις θετικές προβλέψεις αυτού του νομοσχεδίου.

Ευχαριστώ πολύ.

(Στο σημείο αυτό ο Βουλευτής κ. Νότης Μηταράκης καταθέτει για τα Πρακτικά το προαναφερθέν αίτημα ονομαστικής ψηφοφορίας, το οποίο έχει ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Μηταράκη.

Καλείται στο Βήμα η κ. Θωμαΐς Οικονόμου, Βουλευτής της Νέας Δημοκρατίας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η συζητούμενη νομοθετική πρωτοβουλία του Υπουργείου Εργασίας στοχεύει στο να βρεθούν λειτουργικές λύσεις σε πραγματικά προβλήματα της αγοράς εργασίας, πέρα από στεγανά και προκαταλήψεις.

Πρόκειται για ένα νομοσχέδιο που εισάγει πλήθος βελτιώσεων στην αγορά εργασίας προς όφελος όλων, των εργαζομένων, των επιχειρήσεων και των ανέργων, μέσα από την εφαρμογή καινοτόμων παρεμβάσεων στην αγορά εργασίας που διαρθρώνονται στους εξής άξονες: Στην ενίσχυση των μέτρων προστασίας της υγείας και της ασφάλειας των εργαζομένων, στην διεύρυνση εργασιακών δικαιωμάτων και στη διευκόλυνση των εργαζομένων προκειμένου να μπορούν να τα ασκήσουν. Τέτοια δικαιώματα είναι η λήψη αδειών και επιδομάτων και η επέκταση της δυνατότητας εργασίας τετραήμερης, ολόκληρη τον χρόνο.

Επίσης οι ευκολότερες και γρηγορότερες προσλήψεις είναι ένα μέτρο που θα λειτουργήσει ευεργετικά για τους άνεργους, μειώνοντας τη γραφειοκρατία για τους εργοδότες με την αξιοποίηση ψηφιακών εργαλείων.

Και τέλος, είναι το μέτρο για την προστασία του εισοδήματος των συνταξιούχων, με παράλληλη μείωση των ασφαλιστικών κρατήσεων για εργαζομένους και επιχειρήσεις.

Θέλω εδώ να ξεχωρίσω ορισμένα μέτρα με σημαντικό κοινωνικό αντίκτυπο, όπως η ενίσχυση της θέσης του συντονιστή στο εργοτάξιο που είναι υπεύθυνος για την εφαρμογή μέτρων προστασίας της υγείας και της ασφάλειας των εργαζομένων σε τεχνικά έργα, ένα μέτρο που θα βοηθήσει άμεσα στη μείωση των εργατικών ατυχημάτων και, επίσης, η αναβάθμιση της καταγραφής των επαγγελματικών ασθενειών, με την χρήση νέων κριτηρίων αναγνώρισής τους.

Θεωρώ ως ιατρός, την συγκεκριμένη παρέμβαση κρίσιμης σημασίας για την βελτίωση του προστατευτικού πλαισίου στους χώρους δουλειάς, μέσα από τον έγκαιρο εντοπισμό της τυχόν αυξημένης νοσηρότητας και των πιθανών παραγόντων που συμβάλλουν σε αυτή.

Άλλο μέτρο είναι η δημιουργία ενός συγκεντρωτικού ψηφιακού αρχείου για τον κάθε εργαζόμενο και η δυνατότητα ειδοποιήσεων προς ενημέρωσή του μέσω του myergani, η λειτουργία καινοτόμου εφαρμογής στα κινητά για εργοδότες, αντίστοιχη με το myergani των εργαζομένων για τη διαχείριση όλων των ζητημάτων εργασιακών σχέσεων και η δυνατότητα τετραήμερης εργασίας για όλο το έτος, κάτι που σίγουρα θα διευκολύνει μεταξύ άλλων και τους εργαζόμενους γονείς, η προστασία των αποδοχών των μισθωτών μετά την εφαρμογή της ψηφιακής κάρτας εργασίας, θεωρώντας τη μείωση μισθού μονομερή βλαπτική μεταβολή.

Επίσης, πολύ σημαντική είναι η ενιαία αναγνώριση ασφαλιστικού χρόνου για την χορήγηση επιδόματος κυοφορίας και λοχείας στις εργαζόμενες μητέρες, η κατοχύρωση του επιδόματος γονικής άδειας ως αφορολόγητου, ανεκχώρητου και ακατάσχετου, η επέκταση των παροχών μητρότητας σε όλες τις ανάδοχες μητέρες και βέβαια, η ελεύθερη κατανομή της ετήσιας άδειας αναψυχής από τον ίδιο τον εργαζόμενο, σε συνεννόηση με τον εργοδότη. Και, βέβαια, περιλαμβάνονται και μέτρα μόνιμης ενίσχυσης των εισοδημάτων εργαζομένων και συνταξιούχων.

Κυρίες και κύριοι συνάδελφοι, όπως φαίνεται από την απλή επισκόπηση των παραπάνω που ανέφερα, πρόκειται για αναμφισβήτητα θετικές και τεκμηριωμένες παρεμβάσεις της Κυβέρνησης υπέρ των πολλών.

Γι’ αυτό και προκαλεί σε κάθε καλοπροαίρετο παρατηρητή κατάπληξη η συνολική και καθολική απόρριψη των μέτρων αυτών από την Αντιπολίτευση.

Όλα τα κόμματα, εκτός της Νέας Δημοκρατίας, συλλήβδην και χωρίς καμία επιφύλαξη όχι μόνο αρνήθηκαν να τα εξετάσουν, αλλά έσπευσαν να καταδικάσουν το νομοσχέδιο και μάλιστα, να ζητήσουν την απόσυρσή του. Αναρωτιέται κάποιος αν είναι θέμα αντίληψης ή απλά εμπάθειας. Νομίζω πως πρόκειται περί του δευτέρου.

Η απόλυτη άρνηση της αντιπολίτευσης δεν συνοδεύτηκε από την κατάθεση έστω μιας βελτιωτικής πρότασης. Φαίνεται ότι είναι τελικά αδύνατη η παραγωγή εναλλακτικών πολιτικών στην αντιπολίτευση, ακόμα και από κόμματα που αυτοδιαφημίζονται ως φιλεργατικά. Το συμπέρασμα είναι ότι οι πολίτες δεν έχουν να περιμένουν κάτι από την αντιπολίτευση, η οποία δείχνει απορροφημένη μόνο από τα εσωτερικά της προβλήματα. Η μόνη πηγή επεξεργασμένων πολιτικών παραμένει με τεκμηρίωση και υπεύθυνη στάση στην κοινωνία η Νέα Δημοκρατία.

Άλλωστε είναι η μόνη Κυβέρνηση -το είπε πολλές φορές η Υπουργός, αλλά θέλω και εγώ να το επαναλάβω, πρέπει να τα εμπεδώσουμε αυτά τα στοιχεία- που πέτυχε με τις πολιτικές της στον χώρο της εργασίας να έχουμε σήμερα την χαμηλότερη ανεργία των τελευταίων δεκαοκτώ χρόνων. Εδώ και καιρό η Ελλάδα έχει επανέλθει σε μονοψήφια ανεργία 8%, ποσοστό που είχαμε να δούμε από το 2008, πετυχαίνοντας ταυτόχρονα την υψηλότερη μισθωτή απασχόληση εδώ και δεκαοκτώ χρόνια.

Είναι ενδεικτικό της μεγάλης αλλαγής που σημειώθηκε στην ελληνική αγορά εργασίας κατά την τελευταία εξαετία το γεγονός ότι πάνω από 500.000 άνεργοι έχουν βρει δουλειά σε σχέση με το 2019, με περισσότερους εργαζόμενους με πλήρη απασχόληση, περισσότερους νέους, περισσότερες γυναίκες στην αγορά εργασίας.

Έχουμε όμως και κάτι άλλο που αφορά την καταπολέμηση της αδήλωτης εργασίας και την αύξηση των πραγματικών αποδοχών των μισθωτών. Με την εφαρμογή της ψηφιακής κάρτας εργασίας από αυτήν την Κυβέρνηση κατεγράφη μια πρωτοφανής αύξηση στις δηλωθείσες υπερωρίες συνολικά κατά 1,8 εκατομμύρια ώρες μέσα σε έναν μόλις χρόνο.

Όλα αυτά, κυρίες και κύριοι συνάδελφοι, αποδεικνύουν την αποτελεσματικότητα των πολιτικών της Κυβέρνησης του Κυριάκου Μητσοτάκη, αλλά κυρίως μας δείχνουν ότι η Ελλάδα ανεβάζει διαρκώς τους ρυθμούς της.

Σε αυτήν την προσπάθεια, κυρία Υπουργέ, όλοι οι συνάδελφοι της συμπολίτευσης θα συνεχίσουμε να στεκόμαστε αρωγοί στηρίζοντας ενεργά το έργο σας και καταθέτοντας και τις δικές μας προτάσεις σε θέματα που θα υπάρχει περιθώριο βελτίωσης.

Για όλους αυτούς τους λόγους υπερψηφίζουμε εμείς στη Νέα Δημοκρατία το νέο εργασιακό νομοσχέδιο και προσωπικά εύχομαι να υπάρξουν και άλλοι συνάδελφοι στον χώρο της αντιπολίτευσης που θα πράξουν το ίδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Οικονόμου.

Επόμενος ομιλητής ο κ. Δημήτριος Κούβελας, Βουλευτής της Νέας Δημοκρατίας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι Βουλευτές, σήμερα μιλάμε για μια μεγάλη θεσμική τομή που θωρακίζει τις σχέσεις εργασίας στη χώρα μας για τα επόμενα πολλά χρόνια.

Το νομοσχέδιο «Δίκαιη εργασία για όλους» αποτυπώνει τη βούληση της Κυβέρνησης του Κυριάκου Μητσοτάκη να δημιουργήσει μια αγορά εργασίας δικαιότερη, πιο ασφαλή και πιο σύγχρονη, όπου η αδιαμφισβήτητη ανάπτυξη που γνωρίζει η οικονομία μας να πηγαίνει χέρι χέρι με την κοινωνική προστασία. Από το 2019 έχουμε αποδείξει έμπρακτα ότι η ανάπτυξη δεν είναι αντίπαλος του εργαζόμενου, είναι η προϋπόθεση για καλύτερες δουλειές, καλύτερους μισθούς και σταθερές προοπτικές.

Η ουσία της μεταρρύθμισης είναι απλή. Περισσότερη προστασία για τον εργαζόμενο, Λιγότερη γραφειοκρατία για τον εργοδότη. Με την ψηφιακή κάρτα εργασίας που επεκτείνεται συνεχώς κάθε ώρα εργασίας καταγράφεται με διαφάνεια. Ο εργαζόμενος ξέρει τι δικαιούται και ο εργοδότης τι οφείλει και το κράτος βέβαια διασφαλίζει τη νομιμότητα, χωρίς να επιτρέπει αυθαίρετες πρακτικές. Προφανώς θέλουμε και άλλες βελτιώσεις στο σύστημα της ψηφιακής κάρτας στη βάση των εμπειριών που όλοι αποκτούμε.

Αντίθετα με όσα ακούγονται από την αντιπολίτευση, το νομοσχέδιο δεν θεσπίζει 13ωρο και είναι τουλάχιστον άδικο αν όχι παραπλανητικό - συνειδητά μάλιστα- να παρουσιάζεται μια μεταρρύθμιση που ενισχύει την ελευθερία του εργαζόμενου ως δήθεν εργοδοτική επιβολή. Τι μας λέει αντιπολίτευση για το 13ωρο; Ότι από αύριο που θα ψηφιστεί το νομοσχέδιο όλοι θα δουλεύουν καθημερινά 13 ώρες. Αυτό δεν προβλέπεται. Δεν επιτρέπεται. Δεν θα ισχύσει.

Η ρύθμιση αφορά συμπληρωματική εργασία σε εξαιρετικές περιπτώσεις έως 37 ημέρες τον χρόνο, δηλαδή κατά μέσο όρο τρεις ημέρες τον μήνα και μόνο με τη συμφωνία του εργαζόμενου. Πρόκειται για δυνατότητα όχι για εντολή από τον εργοδότη, για ένα εργαλείο που επιτρέπει σε όποιον το επιθυμεί να αυξήσει το εισόδημά του μέσα σε καθαρό και θεσμικά κατοχυρωμένο πλαίσιο, με 40% επιπλέον αμοιβή, με ρητή απαγόρευση απόλυσης σε περίπτωση άρνησης, με σεβασμό στα όρια ανάπαυσης. Αυτή είναι η αλήθεια και όχι οι φαντασιώσεις περί εργασιακού μεσαίωνα που κάποιοι αναπαράγουν για να συντηρούν ένα ξεπερασμένο πια αφήγημα. Φυσικά και δεν αρέσει στους εργαζόμενους να τους μαστιγώνουν -σε κανέναν μας άλλωστε- και η Κυβέρνηση της Νέας Δημοκρατίας δεν θα το επιτρέψει.

Η Ελλάδα το 2024 είναι κάτω από το μέσο όρο της Ευρωπαϊκής Ένωσης σε ώρες εργασίας μισθωτών και μάλιστα με την καλύτερη επίδοση που έχει καταγραφεί ποτέ. Δεν μπορεί λοιπόν το 2025 η συζήτηση για την εργασία να εγκλωβίζεται σε ξύλινα συνθήματα της εποχής του 1980. Στην Αριστερά έχετε βολευτεί στον ρόλο του αυτόκλητου προστάτη των εργαζομένων. Όμως στην πράξη εσείς τον κρατάτε εγκλωβισμένο σε μια λογική μόνιμης σύγκρουσης και σταθερότητας.

Εμείς μιλάμε για εργασία με κανόνες, με προοπτική και με δικαιώματα, για μια Ελλάδα που δεν φοβάται να αλλάξει, να προσαρμοστεί, να επιβραβεύσει τον κόπο και την προσπάθεια. Όταν σε δύο χρόνια οι δηλωμένες υπερωρίες έχουν αυξηθεί κατά 1.000% και οι εργαζόμενοι αμείβονται 48% περισσότερο, ας μη μιλάμε για δωράκια προς τους εργοδότες, εκτός αν τελικά κάποιοι έχουν «αλλεργία» στα στοιχεία που επιβεβαιώνουν τη βελτίωση της θέσης των εργαζομένων.

Η αντιπολίτευση παρουσιάζει επιλεκτικά τον εργοδότη ως εχθρό της κοινωνίας. Πείτε μου όμως χωρίς επιχειρήσεις ποιος θα πληρώνει τους μισθούς, ποιος θα δημιουργεί περισσότερες θέσεις εργασίας. Η παραπληροφόρηση που σκορπίζει φόβο και ανασφάλεια στους εργαζόμενους δεν είναι κοινωνική ευαισθησία, κυρίες και κύριοι Βουλευτές της αντιπολίτευσης, είναι πολιτικός καιροσκοπισμός. Το τσιτάτο σας: «Να αποσυρθεί το νομοσχέδιο εδώ και τώρα» δεν είναι πολιτική θέση, είναι υπεκφυγή.

Τα τελευταία έξι χρόνια στην Ελλάδα έχουμε πετύχει ιστορική μείωση της ανεργίας από το 18% στο 8%, τη μεγαλύτερη πτώση σε κράτος μέλος της Ευρωπαϊκής Ένωσης τα τελευταία χρόνια. Περισσότερες από 500.000 θέσεις εργασίας δημιουργήθηκαν, η πλήρης απασχόληση έχει αυξηθεί σημαντικά, ο κατώτατος μισθός από τα 650 ευρώ το 2019 θα φτάσει τα 950 το 2027. Σήμερα είναι ήδη στα 850 ευρώ. Αυτή είναι η δέσμευση του Πρωθυπουργού και αυτό θα πετύχουμε μέχρι το τέλος της τετραετίας. Πάντως, ήδη ο μέσος μισθός έχει αυξηθεί κατά 28%. Αυτά είναι τα πραγματικά στοιχεία της αγοράς εργασίας, όχι οι θεωρίες που αναπτύσσετε, όχι τα συνθήματά σας.

Το νομοσχέδιο ενισχύει τη διαφάνεια, κατοχυρώνει δικαιώματα και βάζει τέλος στις γκρίζες ζώνες της αδήλωτης και υποδηλωμένης εργασίας. Παράλληλα δίνεται προτεραιότητα στους ελέγχους της Επιθεώρησης Εργασίας και θεσπίζει επιπλέον εγγυήσεις ασφάλειας και υγείας για τους εργαζόμενους στους χώρους δουλειάς.

Η Κυβέρνηση δεν βλέπει τους εργαζόμενους ως αριθμούς, αλλά ως ανθρώπους με ζωή, οικογένεια και όνειρα. Γι’ αυτό ενισχύσουμε τις άδειες μητρότητας, επεκτείνουμε το δικαίωμα και επίδομα κυοφορίας και λοχείας, καθιστούμε το επίδομα γονικής άδειας αφορολόγητο ανεκχώρητο και ακατάσχετο. Όλα αυτά είναι ουσιαστικά μέτρα κοινωνικής πολιτικής, όχι επικοινωνιακές εξαγγελίες. Η δίκαιη εργασία δεν είναι μόνο οικονομικός όρος, είναι πρωτίστως ζήτημα κοινωνικής ισότητας.

Ως Βουλευτής Θεσσαλονίκης, θέλω να επισημάνω, να τονίσω τη σημασία αυτής της μεταρρύθμισης για τη βόρεια Ελλάδα. Η πόλη μας, με τη δυναμική της βιομηχανίας, των νέων τεχνολογιών, των logistics από τη μια, του τουρισμού και της εστίασης από την άλλη, έχει ανάγκη από ένα σταθερό, καθαρό και δίκαιο εργασιακό πλαίσιο και περιβάλλον. Οι μικρές και μεσαίες επιχειρήσεις χρειάζονται σαφείς κανόνες και οι εργαζόμενοι αξιοπρέπεια και ασφάλεια.

Αυτό το νομοσχέδιο απαντά και στα δύο. Ήδη βλέπουμε ανθρώπους να επιστρέφουν από το εξωτερικό γιατί οι συνθήκες βελτιώνονται, η αγορά αναπτύσσεται και το εισόδημα αυξάνει. Στη Θεσσαλονίκη βλέπουμε τις πολιτικές μας να μετατρέπονται σε δουλειές.

Κυρίες και κύριοι Βουλευτές, το νομοσχέδιο: «Δίκαιη εργασία για όλους» δεν είναι ούτε φιλεργατικό ούτε φιλοεργοδοτικό. Είναι ένα νομοσχέδιο λογικής, ισορροπίας και προόδου. Η Ελλάδα δεν έχει ανάγκη από παλιά διλήμματα, έχει ανάγκη από συνεργασία, εμπιστοσύνη και προοπτική. Εμείς πιστεύουμε ότι δίκαιη εργασία σημαίνει δίκαιη κοινωνία και αυτό θέλουμε να κάνουμε πράξη και με αυτό το νομοσχέδιο. Σας καλώ όλους να το υπερψηφίσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κ. Κούβελα.

Καλείτε στο Βήμα η κ. Αλεξάνδρα Κεφαλά, Βουλευτής της Νέας Δημοκρατίας.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ:** Σας ευχαριστώ πολύ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι. Η ελληνική αγορά εργασίας τα τελευταία χρόνια έχει αναπτύξει μια ιδιαίτερη δυναμική. Για πρώτη φορά μετά από 17 ολόκληρα χρόνια η ανεργία στη χώρα μας υποχωρεί στο 8%. Το 2019 ήταν στο 17,8%. Αυτή η πτώση μεταφράζεται σε πεντακόσιες χιλιάδες νέες θέσεις εργασίας.

Το ισοζύγιο προσλήψεων - αποχωρήσεων το πρώτο επτάμηνο του 2025 σημείωσε την καλύτερη επίδοση που έχει καταγραφεί ποτέ, με τριακόσιες δεκαεννιά χιλιάδες οκτακόσιες σαράντα τρεις νέες θέσεις εργασίας. Αυτό δεν είναι τυχαίο. Είναι το αποτέλεσμα συνεκτικών πολιτικών που στηρίζουν στην πράξη τον εργαζόμενο και την επιχείρηση, δίνοντας έμφαση στη νομιμότητα και την ενίσχυση της απασχόλησης.

Το νομοσχέδιο του Υπουργείου Εργασίας και Κοινωνικής Ασφάλισης που συζητούμε σήμερα έρχεται να ενισχύσει αυτή τη νέα δυναμική. Εκσυγχρονίζει το θεσμικό πλαίσιο, αυξάνει τις ευκαιρίες απασχόλησης, βελτιώνει τις εργασιακές συνθήκες και εξασφαλίζει ουσιαστική εναρμόνιση επαγγελματικής και οικογενειακής ζωής. Μέσα από τις διατάξεις του ενισχύονται η διαφάνεια στις εργασιακές σχέσεις και η προστασία των δικαιωμάτων των εργαζομένων. Μειώνεται η γραφειοκρατία και απλουστεύονται οι διαδικασίες μέσα από σύγχρονα ψηφιακά εργαλεία, που αυξάνουν την ευελιξία των επιχειρήσεων και την ασφάλεια των εργαζομένων. Ενώ παράλληλα προωθούνται ρυθμίσεις για την υγεία και την ασφάλεια στους χώρους εργασίας.

Από τον περασμένο Ιούνιο που τέθηκε σε δημόσια συζήτηση δόθηκε επαρκής χρόνος σε όλους τους εμπλεκόμενους να εκφράσουν τις προτάσεις τους. Από την πλευρά της Κυβέρνησης και ειδικότερα του Υπουργείου έγινε μια ουσιαστική προσπάθεια για διάλογο με τα κόμματα, τους κοινωνικούς εταίρους και τους πολίτες.

Αξίζει να σημειωθεί ότι στο νομοσχέδιο έχουν ενσωματωθεί περισσότερες από 45 προτάσεις κοινωνικών εταίρων και πολιτών. Από τα κόμματα της Αντιπολίτευσης δεν ακούστηκε ούτε μια εναλλακτική πρόταση, παρά μόνο αφορισμοί και ξεπερασμένες ατάκες. Αυτά βεβαίως αξιολογούνται και κρίνονται από τους πολίτες.

Το συγκεκριμένο νομοσχέδιο φέρνει θετικές ρυθμίσεις για τους εργαζόμενους. Ρυθμίσεις που κάνουν τη διαφορά στην καθημερινότητά τους. Αναφέρω χαρακτηριστικά: Δίνουμε τη δυνατότητα σε έναν εργαζόμενο γονέα να εργάζεται τέσσερις ημέρες την εβδομάδα καθ’ όλη τη διάρκεια του έτους και όχι μόνο για έξι μήνες όπως ισχύει μέχρι σήμερα. Πρόκειται για μια ουσιαστική διευκόλυνση, που βοηθά τις οικογένειες να οργανώσουν καλύτερα τη ζωή τους και να ισορροπήσουν μεταξύ εργασίας και οικογενειακών υποχρεώσεων.

Επεκτείνουμε το επίδομα κυοφορίας και λοχείας και σε περιπτώσεις όπου η εργαζόμενη απασχολείται σε περισσότερους από έναν εργοδότη. Μέχρι σήμερα για να λάβει το επίδομα έπρεπε να έχει 200 ένσημα από έναν μόνο φορέα. Εμείς αλλάζουμε αυτή την αδικία. Αν μια γυναίκα έχει εργαστεί και συμπληρώσει τα ένσημά της είτε από έναν εργοδότη, είτε από δύο, είτε από τρεις έχει το ίδιο δικαίωμα στην προστασία της μητρότητας. Αυτό είναι κοινωνική δικαιοσύνη στην πράξη.

Προβλέπουμε για πρώτη φορά ότι το επίδομα γονικής άδειας είναι αφορολόγητο, ακατάσχετο και ανεκχώρητο. Παρέχουμε στον εργαζόμενο μεγαλύτερη ελευθερία στη διαχείριση της ετήσιας άδειάς του, να μπορεί να την κατανείμει σε περισσότερα χρονικά διαστήματα μέσα στο έτος, ώστε να εξυπηρετεί καλύτερα τις ανάγκες του και τις ανάγκες οικογένειάς του. Αυτό σημαίνει σεβασμό στην προσωπική ζωή και πραγματική ευελιξία.

Επεκτείνουμε την άδεια μητρότητας και στις ανάδοχες μητέρες. Η μητρότητα δεν μετριέται μόνο με βιολογικά κριτήρια αλλά και με την ευθύνη και τη φροντίδα που κάποιος αναλαμβάνει για ένα παιδί. Εισάγεται η δυνατότητα στον εργαζόμενο να δηλώνει ο ίδιος την οικειοθελή αποχώρησή του στο σύστημα «ΕΡΓΑΝΗ», να μην εξαρτάται από κανέναν εργοδότη για να αποδεσμευτεί από μια επιχείρηση. Είναι ένα μέτρο αξιοπρέπειας και αυτοπροσδιορισμού στον χώρο της εργασίας.

Επιπλέον, απλοποιούνται και εκσυγχρονίζονται οι διαδικασίες πρόσληψης. Η αναγγελία πρόσληψης γίνεται πλέον με ένα ενιαίο ηλεκτρονικό έντυπο στο «ΕΡΓΑΝΗ 2». Για επείγουσες ανάγκες έως δύο ημερών έχουμε τη δυνατότητα ταχείας πρόσληψης, fast track, μέσω κινητού και δημιουργείται ψηφιακό αρχείο για κάθε εργαζόμενο με άμεση ειδοποίηση μέσω εφαρμογής. Αυτά σημαίνουν λιγότερη γραφειοκρατία, περισσότερη διαφάνεια και ταχύτερη εξυπηρέτηση εργαζομένων και επιχειρήσεων.

Από τα 97, βέβαια, άρθρα του νομοσχεδίου η Αντιπολίτευση έχει εστιάσει μόνο σε ένα, στο έβδομο. Και έχει επιδοθεί σε έναν αγώνα παραπληροφόρησης των πολιτών. Η διάταξη είναι σαφής και ξεκάθαρη. Επεκτείνεται το ισχύον πλαίσιο που επιτρέπει εργασία έως 13 ώρες ημερησίως σε δύο ή περισσότερους εργοδότες και στην περίπτωση του ενός μόνο εργοδότη, με τις ίδιες προϋποθέσεις ανάπαυσης καθώς και προσαυξήσεις στις υπερωρίες κατά 40%.

Σήμερα ένας εργαζόμενος μπορεί να εργάζεται έως 13 ώρες σε δύο ή περισσότερους εργοδότες. Σε έναν εργοδότη, όμως, μπορεί να εργάζεται έως 12 ώρες ημερησίως. Το μόνο που αλλάζει είναι ότι διορθώνεται μια στρέβλωση. Ο εργαζόμενος έχει αναφαίρετο δικαίωμα να αρνηθεί την παροχή της υπερωριακής αυτής εργασίας. Η άρνησή του να παράσχει την επιπλέον εργασία δεν συνιστά λόγο καταγγελίας της σύμβασής του ούτε μπορεί να οδηγήσει σε οποιαδήποτε βλαπτική μεταβολή ή δυσμενή διάκριση σε βάρος του από τον εργοδότη.

Λόγω του ετησίου ορίου υπερωριών, ένας εργαζόμενος μπορεί να εργαστεί 13 ώρες ημερησίως έως συνολικά 37,5 μέρες το χρόνο, δηλαδή αναλογικά περίπου 3 ημέρες το μήνα.

Συνεπώς είναι απολύτως παραπλανητική η χρήση της έκφρασης 13ωρου, που αφήνει να εννοηθεί ότι όλοι θα δουλεύουν 13 ώρες κάθε εργάσιμη μέρα. Κανείς δε μπορεί να υποχρεωθεί να δουλεύει για 13 ώρες χωρίς τη σύμφωνη γνώμη του. Δεν αλλάζει, λοιπόν, τίποτε ως προς το οκτάωρο που παραμένει το πλαίσιο εργασίας.

Κυρίες και κύριοι συνάδελφοι, η Κυβέρνηση της Νέας Δημοκρατίας και του Υπουργείου Εργασίας με σειρά νομοθετικών πρωτοβουλιών έχουν αποδείξει και αποδεικνύουν ότι η μεθοδική δουλειά φέρνει αποτελέσματα. Πέραν της μείωσης της εργασίας, που προανέφερα, σημειώνω επιγραμματικά ότι από το 2019 μέχρι σήμερα ο κατώτατος μισθός αυξήθηκε κατά 30% και ο μέσος κατά 28,3%. Περισσότεροι από τρεις στους τέσσερις μισθωτούς εργάζονται πλέον με πλήρη απασχόληση.

Η δυνατότητα που δώσαμε στους συνταξιούχους να δουλεύουν χωρίς περικοπή στις συντάξεις τους, το brain drain της προηγούμενης δεκαετίας, η φυγή στο εξωτερικό έχει μετατραπεί σε rebrain με τον επαναπατρισμό πάνω των τετρακοσίων είκοσι χιλιάδων συμπολιτών μας που έφυγαν την περίοδο της κρίσης. Μειώσαμε το μη μισθολογικό κόστος με οριζόντια μείωση εισφορών κατά 5,4 ποσοστιαίες μονάδες και επίκειται μείωση άλλης μισής μονάδας το 2027.

Κυρίες και κύριοι συνάδελφοι, το παρόν νομοσχέδιο αποτελεί ένα ακόμη βήμα προς μια πιο ώριμη και δίκαιη αγορά εργασίας, με εμπιστοσύνη, ευελιξία και κοινωνική ευθύνη. Απλουστεύει τις διαδικασίες, ενισχύει τη διαφάνεια, προστατεύει τον εργαζόμενο και διευκολύνει τη λειτουργία των επιχειρήσεων. Δεν είναι εργοδοτικό ούτε συντεχνιακό. Είναι μια ισορροπημένη μεταρρύθμιση που ωφελεί τους πολλούς και το υπερψηφίζουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Επόμενος ομιλητής ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η στήριξη της εργασίας είναι μία πολιτική η οποία απαιτεί συνεχώς την υιοθέτηση μέτρων, ειδικά όπως συμβαίνει στη δική μας χώρα όταν έχουμε μόλις συνέλθει από τις συνέπειες μιας μακρόχρονης οικονομικής κρίσης.

Σε μία τέτοια περίοδο οφείλει η πολιτεία να παρακολουθεί στενά τις εξελίξεις στην αγορά εργασίας και να παρεμβαίνει διαρκώς, ανταποκρινόμενη στις ανάγκες που προκύπτουν. Το επισημαίνω αυτό διότι θα το συναντήσουμε στη σημερινή μας συζήτηση και κατά τη γνώμη μου αυτό είναι και το σωστό να συμβαίνει. Είναι κριτήριο αποτελεσματικότητας αυτή η αμεσότητα, η αντίδραση και η προσαρμογή στο πόσο γρήγορα συντελούνται αλλαγές στην αγορά εργασίας.

Ως προς αυτές τις αλλαγές θα επισημάνω μία, την πιο χαρακτηριστική, το ποσοστό της ανεργίας. Βρισκόμαστε σήμερα στο μισό και πιο κάτω του ποσοστού του 2019 χάρη στη δημιουργία εκατοντάδων χιλιάδων νέων θέσεων εργασίας. Μιλάμε για ένα εντελώς διαφορετικό τοπίο μέσα σε έξι χρόνια, τη χαμηλότερη ανεργία από το 2008, ποσοστό κάτω από το 8%.

Σε αυτό το περιβάλλον εργασίας έρχεται η Κυβέρνηση και το Υπουργείο Εργασίας να ασκήσουν τη νομοθετική τους πρωτοβουλία με αυτό εδώ το σχέδιο νόμου. Όπως θα δούμε σε πολλά σημεία του το νομοσχέδιο έρχεται και κουμπώνει ακριβώς -θα μου επιτρέψετε την έκφραση- σε νέες πραγματικότητες στον χώρο της εργασίας και επομένως λειτουργεί θετικά και προωθητικά.

Θετικό είναι επίσης, όπως θα δούμε, ότι καλύπτει, ως προς το εύρος της εφαρμογής του, πολλές κατηγορίες, όχι μόνο εργαζομένων, αλλά και ανέργων και συνταξιούχων, με αποτέλεσμα τα οφέλη να διαχέονται στο πνεύμα που έχει τονίσει και πρόσφατα ο ίδιος ο Πρωθυπουργός.

Θα ξεκινήσω τα θετικά στοιχεία των ρυθμίσεων από τους ανέργους, μιας και το στοιχείο περί ανεργίας επικαλέστηκα μόλις πριν από λίγο. Η διευκόλυνση γραφειοκρατικά και τεχνικά της διαδικασίας της πρόσληψης στο άρθρο 20 είναι ένα μέτρο που έχει τη σημασία του.

Περισσότερο σημαντικό όμως είναι αυτό που προβλέπεται στο άρθρο 21. Η διαδικασία πρόσληψης εξπρές για επείγουσες ανάγκες προσφέρει ταχύτητα και στην επιχείρηση αλλά και στον άνεργο. Είναι και αυτό μια συνθήκη της αγοράς εργασίας στην Ελλάδα, με την άνιση κατανομή ποσοστού απασχόλησης μέσα στο έτος και ανά περιοχές. Μέσα από τη διάταξη βρίσκεται επωφελής λύση στα επείγοντα.

Θετικά κρίνω ακόμα και τα μέτρα στο κομμάτι της υγείας και της ασφάλειας στην εργασία, με τις ρυθμίσεις για τον τεχνικό ασφαλείας και τον ιατρό εργασίας, και συμπληρώνω ότι, κατά τη δική μου άποψη, ειδικά ο θεσμός του γιατρού εργασίας θα πρέπει να στηριχθεί ακόμα περισσότερο από όλους εμάς.

Εκείνη όμως την οποία θεωρώ ως την πιο σημαντική ρύθμιση του σχεδίου νόμου είναι αυτή η υπέρ του εργαζομένου και μιλάω για την επέκταση του δικαιώματος εργασίας των τεσσάρων ημερών από εξάμηνη σε δωδεκάμηνη πλέον βάση. Αυτό αφορά γονείς και είναι ένα μέτρο το οποίο στρέφεται ταυτόχρονα σε δύο κατευθύνσεις: Ανοίγει περισσότερο τον δρόμο προς την τετραήμερη εργασία και αποτελεί σοβαρό στήριγμα για τις οικογένειες και τα παιδιά. Άρα δένει άψογα με τις δημογραφικές μας πολιτικές.

Ως τελευταίο στη σύντομη αναφορά μου επισημαίνω ότι η ρύθμιση για τη μη επιβάρυνση των συνταξιούχων από την πρόσθετη εργασία τους με αύξηση της εισφοράς αλληλεγγύης.

Έρχομαι τώρα στο άρθρο 7. Έχω την αίσθηση ότι για ακόμα μία φορά η συζήτηση γίνεται εκτός του πλαισίου και των ίδιων των προτεινόμενων διατάξεων. Αν παρακολουθήσει κανείς τι γράφεται και τι λέγεται, ειδικά στον δημόσιο διάλογο, θα νομίσει ότι εφαρμόζεται δεκατριάωρο στη χώρα μας και μάλιστα υποχρεωτικό. Δεν είναι έτσι και αυτό προκύπτει από μια απλή ανάγνωση των διατάξεων.

Πρώτο και κυριότερο, δεν υπάρχει καμία υποχρεωτικότητα. Όχι απλώς καθορίζεται η σύμφωνη γνώμη του εργαζόμενου ως προϋπόθεση, αλλά επιπλέον προστατεύεται ρητά. Επαναλαμβάνεται ξεκάθαρα αυτό στο άρθρο 16, όπου όχι απλά τονίζεται ότι δεν μπορεί να επιβληθεί δεκατριάωρη εργασία, αλλά και ότι η άρνηση παροχής της δεν αποτελεί σε καμία περίπτωση λόγο απόλυσης. Κανείς επομένως δεν κινδυνεύει να χάσει τη θέση εργασίας του από τη ρύθμιση αυτή ούτε κινδυνεύει να βρεθεί αντιμέτωπος με εξαντλητικά ωράρια, για να είμαστε σαφείς.

Με το άρθρο 7 του παρόντος σχεδίου νόμου δίνεται η δυνατότητα για μία επιπλέον ώρα υπερωρίας, επεκτείνοντας το ήδη ισχύον πλαίσιο, που επιτρέπει εργασία σε δύο ή περισσότερους εργοδότες έως δεκατρείς ώρες ημερησίως και στην περίπτωση του ενός και μόνο εργοδότη.

Κατά τα άλλα, οι προϋποθέσεις ανάπαυσης και ειδικά το ετήσιο όριο συνολικά εκατόν πενήντα ωρών παραμένουν ως έχουν και δεν αλλάζουν ως προς τίποτα. Αυτό σημαίνει ότι ακριβώς λόγω αυτού του αμετάβλητου ετήσιου ορίου υπερωριών ένας εργαζόμενος μπορεί να εργαστεί δεκατρείς ώρες ημερησίως, το πολύ, τριανταεπτάμισι ημέρες τον χρόνο, δηλαδή μέχρι τρεις ημέρες το μήνα, και πάντοτε -πάντοτε- μόνο εφόσον και ο ίδιος το επιθυμεί. Όλα είναι σαφή και ξεκάθαρα.

Κυρίες και κύριοι συνάδελφοι, οι ρυθμίσεις που προτείνει η Κυβέρνηση και το Υπουργείο Εργασίας με το παρόν σχέδιο νόμου έχουν -και αυτό θα αποδειχθεί στην πράξη- θετικό αποτύπωμα στη λειτουργία της αγοράς εργασίας στη χώρα μας.

Η συζήτηση που έχει σηκωθεί γύρω από το άρθρο 7 φτάνει στο σημείο να καθίσταται παραπλανητική όταν παρουσιάζεται και πάλι ως καθιέρωση δεκατριάωρης εργασίας, κάτι το οποίο φυσικά δεν συμβαίνει. Ο εργαζόμενος δεν έχει καμία υποχρέωση και τα δεκατριάωρα δεν μεταβάλλουν τίποτα στο συνολικό ετήσιο όριο υπερωριών.

Από την άλλη, δεν ακούω καμία αναφορά, από την αντιπολίτευση πάντοτε, στο ότι ανοίγει η πόρτα της καθιέρωσης της τετραήμερης εργασίας. Ομοίως δεν ακούμε τίποτα για το ότι επεκτείνεται το εύρος των δικαιούχων των επιδομάτων κυοφορίας, στηρίζοντας ακόμα περισσότερες γυναίκες.

Κυρίες και κύριοι συνάδελφοι, η συζήτηση με όρους κλισέ και τυποποιημένους περί «εργασιακού Μεσαίωνα» και «αντεργατικών πολιτικών» πέφτει στο κενό όταν έρχεται αντιμέτωπη με την πραγματικότητα. Και αυτό θα φανεί ακόμα μία φορά στην πράξη για τους ωφελούμενους από τις νέες θέσεις εργασίας και από τη βελτίωση συνθηκών και αμοιβών που επιφέρει αυτό το νομοσχέδιο όταν ψηφιστεί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Καλείται στο Βήμα η κ. Ασημίνα Σκόνδρα, Βουλευτής της Νέας Δημοκρατίας, και θα ακολουθήσει η κ. Χρηστίδου.

Κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η εργασία είναι το θεμέλιο της κοινωνικής συνοχής, της αξιοπρέπειας και της προσωπικής ελευθερίας. Είναι το δικαίωμα του πολίτη να επιβιώνει, να προχωρά, να δημιουργεί, να προσφέρει, να ονειρεύεται. Καμία πολιτεία δεν μπορεί να λέγεται ευνομούμενη, αν δεν διαθέτει ένα δίκαιο και σύγχρονο εργασιακό σύστημα.

Δεδομένου τούτου η σημερινή νομοθετική πρωτοβουλία του Υπουργείου Εργασίας είναι μια μεταρρύθμιση που βάζει στο επίκεντρο τον άνθρωπο, τον εργαζόμενο, τη δικαιοσύνη και την αξιοπρέπεια. Αυτό σημαίνει δίκαιη εργασία. Ούτε κρατισμός ούτε ασυδοσία, αλλά ισορροπία, σεβασμός και προοπτική για όλους.

Ήταν δέσμευση της Νέας Δημοκρατίας να ενώσει την ανάπτυξη με την κοινωνική προστασία και αυτό εφαρμόζει. Από την πρώτη μέρα που ανέλαβε τη διακυβέρνηση της χώρα μειώσαμε την ανεργία πάνω από δέκα μονάδες. Δημιουργήσαμε πάνω από πεντακόσιες χιλιάδες νέες θέσεις εργασίας. Αυξήσαμε τον κατώτατο μισθό πέντε φορές μέσα σε έξι χρόνια. Θεσπίσαμε την ψηφιακή κάρτα εργασίας, που έφερε δικαιοσύνη και αξιοπιστία όπου υπήρχε ασυδοσία και παραοικονομία. Κατέδειξε την πραγματική εργασία, προστάτεψε τον εργαζόμενο, μείωσε τις αδήλωτες υπερωρίες, διασφαλίζοντας την αμοιβή που δικαιούται ο κάθε εργαζόμενος.

Κυρίες και κύριοι συνάδελφοι, σήμερα κάνουμε το επόμενο βήμα. Χτίζουμε πάνω σε αυτό το έργο, βελτιώνουμε, απλουστεύουμε, διορθώνουμε στρεβλώσεις δεκαετιών. Οι τέσσερις βασικοί άξονες του νομοσχεδίου -προστασία της υγείας και ασφάλειας στην εργασία, διεύρυνση δικαιωμάτων, μείωση γραφειοκρατίας, στήριξη του εισοδήματος εργαζομένων και συνταξιούχων- αποτελούν έναν ενιαίο κορμό πολιτικής που αφορά όλους, είτε στο γραφείο, είτε στο εργοστάσιο, είτε στη βιομηχανία, είτε σε ένα μικρό κατάστημα στην επαρχία.

Μιλάμε για δίκαιη εργασία για όλους και δεν σταματάμε στον τίτλο. Προστατεύουμε στην πράξη τον εργαζόμενο, δίνοντάς του το δικαίωμα να αρνηθεί υπερωριακή απασχόληση χωρίς να κινδυνεύει με απόλυση.

Ο μισθός του προστατεύεται ρητά ούτως ή άλλως από την εφαρμογή της ψηφιακής κάρτας, όπως και οι άδειές του, που δηλώνονται απλά και ψηφιακά.

Οι μητέρες, οι ανάδοχες μητέρες, οι γονείς αποκτούν νέα δικαιώματα και ευελιξία ως προς τον χρόνο εργασίας τους, ώστε να συνδυάζουν δουλειά και οικογένεια.

Ανοίγουμε επίσης τον δρόμο για μια πιο ευέλικτη, ανθρώπινη οργάνωση του χρόνου εργασίας. Η δυνατότητα τετραήμερης εργασίας, η ευέλικτη προσέλευση, η απλούστευση της αναγγελίας πρόσληψης, η δυνατότητα ταχείας πρόσληψης για επείγουσες ανάγκες απαντούν στη σύγχρονη πραγματικότητα, που αλλάζει με ταχύτητα.

Αυτή η μεταρρύθμιση, αγαπητοί συνάδελφοι, μειώνει τη γραφειοκρατία και τις περιττές διαδικασίες. Δεν ζούμε πια στην εποχή των χαρτιών, των φακέλων, των σφραγίδων. Ζούμε στην εποχή των ψηφιακών εργαλείων.

Καταργούμε τα έντυπα που υποβάλλονταν δύο και τρεις φορές στην ΕΡΓΑΝΗ, δημιουργούμε εφαρμογές όπως το «myErgani» και η ΕΡΓΑΝΗ για τις επιχειρήσεις, ώστε εργαζόμενοι και εργοδότες να έχουν πλήρη εικόνα των δικαιωμάτων και των υποχρεώσεών τους άμεσα από το κινητό τους. Αυτό σημαίνει απλότητα, σαφήνεια, διαφάνεια.

Παράλληλα, ενισχύουμε τους θεσμούς ελέγχου και προστασίας. Αναβαθμίζουμε την επιθεώρηση εργασίας, ενισχύουμε το προσωπικό της, δημιουργούμε το σύστημα ΗΡΙΔΑΝΟΣ, ώστε να παρακολουθούμε με ακρίβεια τα θέματα υγείας και ασφάλειας στους χώρους εργασίας. Όλα αυτά υπηρετούν τον εργαζόμενο, προστατεύουν τη ζωή του και σέβονται τον κόπο του.

Η δικαιοσύνη στην εργασία, όμως, περνά και μέσα από τη στήριξη των συνταξιούχων, εκείνων που πρόσφεραν για δεκαετίες. Με τις νέες ρυθμίσεις προστατεύουμε το εισόδημα τους, καταργούμε αδικίες στις κρατήσεις και διασφαλίζουμε ότι κανείς δεν θα χάσει από την προσαύξηση της σύνταξής του. Και όλα αυτά εντάσσονται σε μια ευρύτερη πολιτική ανταποδοτικότητας και βιωσιμότητας του ασφαλιστικού συστήματος.

Επιπλέον, με το νέο πλαίσιο για την ΔΥΠΑ επεκτείνουμε τα προγράμματα κατάρτισης, ανοίγουμε ευκαιρίες επανένταξης στην αγορά εργασίας ειδικά στους νέους που θέλουν να σταθούν στα πόδια τους με αξιοπρέπεια όχι με επιδόματα, αλλά με δουλειές.

Κυρίες και κύριοι συνάδελφοι, η Κυβέρνηση Μητσοτάκη συνδυάζει το όραμα με τον ρεαλισμό και την κοινωνική δικαιοσύνη. Όσοι σήμερα αντιδρούν, είναι εκείνοι που για χρόνια εγκλώβισαν την αγορά εργασίας σε ένα καθεστώς αδράνειας, γραφειοκρατίας και ανασφάλειας. Είναι εκείνοι που προτιμούσαν να μοιράζουν επιδόματα, αντί να δημιουργούν δουλειές. Εμείς επιλέγουμε την άλλη πορεία, τη δημιουργία, την εμπιστοσύνη, την ελευθερία και την ευθύνη. Γιατί πιστεύουμε στην αξιοσύνη της Ελληνίδας και του Έλληνα.

Άλλωστε ο Έλληνας δεν ζητά προνόμια. Ζητάει ευκαιρίες, ζητά δουλειά, ασφάλεια, σταθερότητα. Θέλει να ξέρει ότι οι κόποι του ανταμείβονται και ότι η πολιτεία στέκεται δίπλα του όχι απέναντί του. Η εργασία δεν είναι απλώς οικονομική παράμετρος. Είναι κοινωνικό ζήτημα. Και εμείς παραλάβαμε μια αγορά διαλυμένη, μια κοινωνία κουρασμένη και μια νεολαία απογοητευμένη. Και ποιοι ήταν οι πρώτοι που πλήρωσαν το τίμημα εκείνης της πολιτικής; Οι νέοι βεβαίως αλλά και οι γυναίκες, που υπέστησαν αποκλεισμούς, μεγαλύτερη ανεργία και χαμηλότερες αμοιβές. Γυναίκες ικανές, εργατικές που είχαν ανάγκη να δουλέψουν και να συνεισφέρουν στην οικογένειά τους, ένιωσαν να περισσεύουν στην αγορά εργασίας.

Η Κυβέρνησή μας, όμως, στηρίζει έμπρακτα και τις γυναίκες, τις μητέρες, τους εργαζόμενους γονείς. Δημιούργησε ευκαιρίες και έδωσε διεξόδους.

Κυρίες και κύριοι συνάδελφοι, θεωρώ ότι αυτό το νομοσχέδιο είναι μια επένδυση στο μέλλον. Είναι ένα μήνυμα προς τους νέους, που έφυγαν στο εξωτερικό, ότι η πατρίδα τους μπορεί πια να τους προσφέρει σταθερή, αξιοπρεπή, καλά αμειβόμενη εργασία. Είναι ένα μήνυμα προς όλους, ότι το κράτος τους βλέπει, τους υπολογίζει, τους σέβεται και ένα μήνυμα προς τις επιχειρήσεις ότι μπορούν να αναπτυχθούν με κανόνες και χωρίς αδικίες. Δεν θα κουραστώ να λέω ότι η εργασία δεν είναι προνόμιο. Είναι δικαίωμα. Και η δίκαιη εργασία είναι προϋπόθεση μιας ευημερούσα κοινωνίας.

Επιδιώκουμε να συγκροτήσουμε μια αγορά εργασίας που ενώνει και δεν διχάζει, που επιβραβεύει και δεν τιμωρεί, που χτίζει και δεν γκρεμίζει. Και αυτό είναι το πραγματικό νόημα της πολιτικής, να αλλάζεις ζωές προς το καλύτερο, να κάνεις το αυτονόητο πράξη, να αποδεικνύεις ότι η ελευθερία και η κοινωνική δικαιοσύνη μπορούν να συνυπάρχουν. Και η δίκαιη εργασία για όλους πρέπει να γίνει μέρος της ταυτότητας μιας σύγχρονης χώρας, που οικοδομούμε όλοι μαζί, μιας Ελλάδας δυνατής, ανθρώπινης και αισιόδοξης. Και σε αυτή την Ελλάδα δεν περισσεύει κανείς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κ. Σκόνδρα.

Καλείται στο Βήμα η ανεξάρτητη Βουλευτής κ. Ραλλία Χρηστίδου. Θα ακολουθήσουν η κ. Αντωνίου, ο κ. Παππάς και ο κ. Μανούσος.

Ορίστε, κυρία συνάδελφε, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Αξιότιμε κυρία Υπουργέ, αγαπητοί συνάδελφοι, από αυτό εδώ το Βήμα σήμερα επιλέγω να μην απευθυνθώ μόνο στους Βουλευτές της Αντιπολίτευσης ή της κυβερνώσας παράταξης. Θέλω να απευθυνθώ στους ανθρώπους που δουλεύουν 12 ώρες την ημέρα ήδη, μόνο και μόνο για να πληρώσουν το ρεύμα, σε όσους ζουν με το άγχος της απόλυσης, του κλεισίματος του μαγαζιού τους, στους νέους που φεύγουν ακόμα στο εξωτερικό, σε όσους νιώθουν ότι δουλεύουν για να επιβιώσουν και όχι για να ζήσουν.

Και το λέω αυτό, γιατί πολλές φορές ιδίως οι άνθρωποι που ασκούν το λειτούργημα του Βουλευτή για πάρα πολλά έτη, χάνουν την επαφή με την πραγματικότητα. Και σας το λέει ένας άνθρωπος που εργάζεται από 18 ετών. Οι Έλληνες εργαζόμενοι, αυτοαπασχολούμενοι και μικρομεσαίοι, δουλεύουν τις περισσότερες ώρες στην Ευρώπη και παραμένουν από τους πιο κακοπληρωμένους. Οι πραγματικοί μισθοί έχουν μειωθεί κατά 34% τα τελευταία δεκαπέντε χρόνια, το οποίο είναι ένα μοναδικό φαινόμενο στην Ευρωπαϊκή Ένωση. Και αντί η Κυβέρνηση Μητσοτάκη να δώσει λύση στα χαμηλά εισοδήματα, επιλέγει την πόλωση, επιλέγει τον διχασμό.

Απόδειξη είναι η προηγούμενη πολύ έντονη συζήτηση μεταξύ της κυρίας Υπουργού και εκπροσώπου του Κομμουνιστικού Κόμματος. Επιλέγετε την πόλωση, τη διαίρεση. Και με τη ρητορική μέσω του μιντιακού συστήματος της προπαγάνδας σας περί σεβασμού των εθνικών μνημείων, καλλιεργείτε αυτόν τον διχασμό μόνο και μόνο για να στείλετε μηνύματα στην εσωκομματική σας αντιπολίτευση. Μόνο που δεν έχετε αυτή την πολυτέλεια. Είστε Κυβέρνηση. Έξι χρόνια τώρα είστε Κυβέρνηση.

Οι μεν μιλάτε για σχέση εξουσίας και εκβιασμού από τον εργοδότη στον εργαζόμενο, οι δε μιλάτε για τον εκβιασμό εργαζομένου στον εργοδότη «ή μου δίνεις τόσα ή φεύγω». Κανείς όμως δεν μιλά για το πώς θα συγκεράσει συγκρουόμενα και αντικρουόμενα συμφέροντα, πώς σε αυτή τη χώρα θα θέσουμε κανόνες, ώστε να μετασχηματιστεί αυτό το στοιχείο του εκβιασμού σε στοιχείο αμοιβαίου σεβασμού, κοινού στόχου, ώστε να καλλιεργηθεί η κοινωνική συνοχή και να πάμε μπροστά και ως οικονομία και ως κοινωνία.

Για ποια ανάπτυξη, λοιπόν, για ποια δικαιοσύνη μιλάμε, όταν ο εργαζόμενος φεύγει από το σπίτι του από τις 7 το πρωί και γυρνά στις 10 το βράδυ, όχι για να προκόψει αλλά για να μην πεινάσει, για να επιβιώσει; Αυτό δεν είναι οικονομία της ανάπτυξης. Είναι η οικονομία της εξάντλησης. Και εμείς στο Κίνημα Δημοκρατίας αντιπροτείνουμε κάτι άλλο, την οικονομία της αξιοπρέπειας. Γιατί δικαιοσύνη χωρίς αξιοπρέπεια δεν υπάρχει.

Και ας μιλήσουμε καθαρά. Το περιβόητο άρθρο 7 -που πολύ συζήτηση έχει γίνει γι’ αυτό- είναι η καρδιά του προβλήματος. Πρώτη φορά ασχολήθηκα με τη συγκεκριμένη φήμη, ακόμα, από τον Μάιο. Η Κυβέρνηση ισχυρίζεται ότι το 13ωρο είναι δικαίωμα, είναι προαιρετική επιλογή με προσαύξηση 40%. Κανείς, όμως, δεν επιθυμεί να δουλεύει -πραγματικά δεν το επιθυμεί- δεκατρείς ώρες, όταν οι μισθοί του δεν επαρκούν για να ζήσει με οχτώ.

Και είχαμε προειδοποιήσει για την επιβολή παρατεταμένου ωραρίου και την κατάχρηση υπερωριών. Είχαμε εκφράσει ανησυχία και για τη μείωση των αποδοχών μετά την εφαρμογή της ψηφιακής κάρτας. Τυπική είναι η προστασία, λοιπόν, που εισάγεται. Ο κίνδυνος παραμένει, καθώς η διάταξη του άρθρου 73 για την εξαίρεση προσαυξήσεων από τις εισφορές δημιουργεί κίνητρο να βαφτιστούν οι τακτικές αποδοχές ως οικειοθελείς παροχές, μειώνοντας έτσι τις πραγματικές συντάξιμες αποδοχές των εργαζομένων.

Και για τα Άτομα με Αναπηρία; Η Εθνική Συνομοσπονδία των ΑμεΑ προειδοποιεί: «Αυτές οι ρυθμίσεις είναι καταστροφικές για την υγεία και τα δικαιώματα των ΑμεΑ».

Με τα άρθρα 6, 8 και 21 η Κυβέρνηση χτίζει τη νέα κανονικότητα της επισφάλειας. Η εκ περιτροπής εργασία μετατρέπεται σε δεξαμενή φτηνής εργασίας. Από την άλλη μιλάτε για ΗΡΙΔΑΝΟ. Οι γιατροί, όμως, της Επιθεώρησης Εργασίας υποβιβάζονται, απαξιώνονται με το άρθρο 59, που τους στερεί μισθό και βαθμό. Και πέρυσι εκατόν ογδόντα έξι εργαζόμενοι έχασαν τη ζωή τους. Για ποια ασφάλεια, λοιπόν, τολμάμε να μιλάμε;

Από την άλλη μιλάτε για Ηριδανό και ΚΑΡΠΑ, όμως οι γιατροί της Επιθεώρησης Εργασίας υποβιβάζονται, απαξιώνονται με το άρθρο 59, που τους στερεί μισθό και βαθμό και πέρσι εκατόν ογδόντα έξι εργαζόμενοι έχασαν τη ζωή τους. Για ποια ασφάλεια, λοιπόν, τολμάμε να μιλάμε;

Όταν μιλήσαμε στην αρχή για την οικονομία της εξάντλησης, δεν εννοούμε μόνο τον μισθωτό εργαζόμενο, εννοούμε και τον μικρομεσαίο επιχειρηματία, σκληρά εργαζόμενο άνθρωπο, που είναι η ραχοκοκαλιά αυτής της οικονομίας. Η Κυβέρνηση επιλέγει συνειδητά να φορτώσει το κόστος της αποτυχημένης πολιτικής της και στους μικρούς και στους μικρομεσαίους επιχειρηματίες. Αντιμετωπίζουν εξοντωτικά πρόστιμα, ανύπαρκτη στήριξη για ψηφιακή συμμόρφωση, ενώ το βαρύ μη μισθολογικό κόστος λειτουργεί ως φόρος στην απασχόληση.

Ξέρετε κάτι; Ο μικρομεσαίος δεν είναι ο ΣΕΒ που σας έδωσε τα εύσημα. Επανέλαβε και έκλεισε την ομιλία της η κυρία Υπουργός αναφερόμενη στον Γερμανό τραπεζίτη. Ο μικρομεσαίος είναι ο άνθρωπος που δουλεύει όλη μέρα, προσπαθώντας να καλύψει υποχρεώσεις, να επιβιώσει, βγάζοντας συχνά λιγότερα από τον υπάλληλό του από ανάγκη. Είναι κι αυτός ένας εργαζόμενος που η πολιτεία αγνοεί.

Η δική μας πρόταση, λοιπόν, για την οικονομία της αξιοπρέπειας είναι η στήριξη και για τον ιδιωτικό υπάλληλο και για τον υπάλληλο και για τον μικρομεσαίο σκληρά εργαζόμενο επιχειρηματία, με φορολογική δικαιοσύνη και μείωση του κόστους λειτουργίας.

Λέμε καθαρά: Από το δεκατριάωρο της εξάντλησης, στο επτάωρο της αξιοπρέπειας, από τη φθηνή ευελιξία στην πλήρη εργασία με δικαιώματα, επτάωρη εργασία, πενθήμερο, τριανταπεντάωρο με πλήρεις αποδοχές, 13ος και 14ος μισθός, σύνταξη και τιμαριθμική αναπροσαρμογή για θωράκιση απέναντι στον πληθωρισμό. Μείωση του μη μισθολογικού κόστους για τις μικρομεσαίες επιχειρήσεις, ώστε να αυξηθούν οι καθαροί μισθοί, χωρίς να πληγεί το ασφαλιστικό σύστημα. Ενίσχυση των συλλογικών συμβάσεων. Προστασία των ατόμων με αναπηρία.

Αυτά δεν είναι ουτοπία, κυρίες και κύριοι συνάδελφοι. Είναι η Ευρώπη του 21ου αιώνα. Η εργασία πρέπει να είναι συμμετοχή, δημιουργία, αξιοπρέπεια και το δικαίωμα στην ανάπαυση είναι δικαίωμα στη ζωή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Το νομοσχέδιο αυτό δεν προάγει την ισότητα. Τη διαλύει. Δεν δίνει ελπίδα. Νομιμοποιεί την εξάντληση, γι’ αυτό και πρέπει να απορριφθεί. Όχι δεκατριάωρο, επτάωρο. Από την εξουθένωση στην αξιοπρέπεια. Πρέπει να πάμε από την παραίτηση σαν κοινωνία στην ελπίδα. Και αυτό είναι το δικό μας όχι, το όχι των εργαζόμενων, των νέων, των γυναικών, των ανθρώπων με αναπηρία, το όχι μιας κοινωνίας που αρνείται να συμβιβαστεί με τα χειρότερα, που επιμένει, που δεν πιστεύει ότι απευθύνεται σε κλειστά αυτιά, που δεν πιστεύει ότι όλα είναι ένα μηδέν. Δεν μπορεί να συμβιβαστεί με τα χειρότερα, γιατί αξίζει τα καλύτερα.

Σας ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

Καλείται στο Βήμα η κ. Μαρία Αντωνίου, Βουλευτής της Νέας Δημοκρατίας.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα συζητούμε ένα νομοσχέδιο που αποτυπώνει στην πράξη τον πυρήνα της πολιτικής μας φιλοσοφίας, μια οικονομία με ισχυρή ανάπτυξη αλλά και με κοινωνική δικαιοσύνη.

Το νομοσχέδιο «Δίκαιη εργασία για όλους» είναι ένα ολοκληρωμένο σχέδιο, που απαντά στις πραγματικές ανάγκες της αγοράς εργασίας, ενισχύει την απασχόληση και προστατεύει τον εργαζόμενο στην πράξη, όχι στα λόγια. Αδιάψευστος μάρτυρας τα στοιχεία που αποτυπώνουν την πραγματικότητα. Από το 2019 έως σήμερα η ανεργία στη χώρα μειώθηκε από το 18% στο 8%, το χαμηλότερο ποσοστό των τελευταίων δεκαεπτά ετών, αλλά αυτά δεν τα βλέπετε εσείς. Δημιουργήθηκαν πάνω από πεντακόσιες χιλιάδες νέες θέσεις εργασίας και τρεις στους τέσσερις μισθωτούς πλέον εργάζονται με πλήρη απασχόληση. Αυτά δεν είναι στατιστικά -εσείς δεν τα βλέπετε αυτά-, είναι ανθρώπινες ζωές, που ξαναβρήκαν σταθερότητα και προοπτική. Είναι αδιαμφισβήτητο το γεγονός ότι η ελληνική αγορά εργασίας έχει αποκτήσει νέα δυναμική και αυτό σας πειράζει. Η ανεργία υποχωρεί, ενώ το ισοζύγιο προσλήψεων-αποχωρήσεων του επταμήνου του τρέχοντος έτους καταγράφει ιστορική επίδοση με 319.843 νέες θέσεις.

Αυτά δεν είναι τυχαία αποτελέσματα. Είναι καρπός σχεδίου, συνέπειας και μεταρρυθμιστικής βούλησης. Είναι το αποτέλεσμα της ορθολογικής και στοχευμένης πολιτικής της Κυβέρνησης του Κυριάκου Μητσοτάκη, μιας πολιτικής που δεν στηρίζεται σε θεωρίες αλλά σε μετρήσιμα αποτελέσματα που ενισχύουν την κοινωνική συνοχή.

Το παρόν νομοσχέδιο έρχεται να επισφραγίσει αυτή τη θετική πορεία, εισάγοντας μεταρρυθμίσεις ουσίας που κάνουν το εργασιακό μας περιβάλλον πιο δίκαιο, πιο σύγχρονο, πιο ανθρώπινο. Οι μεταρρυθμίσεις αναπτύσσονται σε πέντε κομβικούς άξονες. Πρώτος άξονας, απλοποίηση και ψηφιακός εκσυγχρονισμός. Δεύτερος άξονας, στήριξη του εργαζόμενου και της οικογένειας. Τρίτος άξονας, υγεία, ασφάλεια και πρόληψη. Τέταρτος άξονας, κοινωνικοασφαλιστικές και συνταξιοδοτικές ρυθμίσεις. Πέμπτος άξονας, ενίσχυση της Επιθεώρησης Εργασίας.

Κυρίες και κύριοι συνάδελφοι, ως Βουλευτής Καστοριάς, όμως, θέλω να εκφράσω ιδιαίτερη ικανοποίηση για τη σημαντική τροπολογία που περιλαμβάνεται στο νομοσχέδιο και αφορά τους εργαζόμενους-ανέργους, δηλαδή σε αναστολή εργασίας, στον κλάδο της γουνοποιίας, ο οποίος επλήγη καθοριστικά από τον πόλεμο στην Ουκρανία, έναν κλάδο με ιστορία, ταυτότητα και βαθιές ρίζες στην τοπική κοινωνία, που δοκιμάστηκε σκληρά τα τελευταία χρόνια, αλλά παραμένει στον πυρήνα της οικονομικής σφαίρας της ακριτικής μου περιοχής, σύμβολο παράδοσης, δημιουργικότητας και εξαγωγικής δραστηριότητας. Μετά από μακρά διαβούλευση με τους φορείς του κλάδου και σε συνεργασία με το Υπουργείο Εργασίας, προχωρούμε σε μια καθοριστική αλλαγή: Από την αναστολή εργασίας περνάμε στην επιδότηση εργασίας.

Συγκεκριμένα, πρόκειται για τη θεσμοθέτηση προγράμματος επιχορήγησης επιχειρήσεων του ιδιωτικού τομέα που δραστηριοποιούνται στον κλάδο της γουνοποιίας, με σκοπό τη διατήρηση των υφιστάμενων θέσεων εργασίας. Ωφελούμενοι είναι όλοι οι εργαζόμενοι πλήρους και μερικής απασχόλησης των επιχειρήσεων που από τον Ιούνιο, Ιούλιο του 2022 έχουν ενταχθεί σε μέτρα αναστολής για την προστασία των θέσεων εργασίας.

Πλέον, το κράτος δεν επιδοτεί την ανεργία, αλλά επενδύει στην εργασία. Πρόκειται για ουσιαστική στήριξη στους εργαζομένους του κλάδου, για ενίσχυση της απασχόλησης και για ελπίδα σε έναν τόπο που έχει πληγεί έντονα και που έχει ιδιαίτερα γεωγραφικά χαρακτηριστικά, τα οποία επηρεάζουν την οικονομική του δραστηριότητα, έναν τόπο που έχει ανάγκη από ουσιαστικές και στοχευμένες παρεμβάσεις για την εργασία, για να μπορούν οι συμπολίτες μας να μένουν, να εργάζονται και να δημιουργούν στον τόπο τους, στην ακριτική Καστοριά, κρατώντας ζωντανή την τοπική οικονομία και κοινωνική συνοχή.

Γιατί η ακριτική Ελλάδα δεν είναι απλώς μια γεωγραφική περιφέρεια της χώρας. Είναι το προπύργιο της εθνικής μας ταυτότητας, η ψυχή της δημιουργίας και η κινητήρια δύναμη της περιφερειακής ανάπτυξης. Η ενίσχυση στην εργασία στην Καστοριά δεν είναι μόνο κοινωνική πολιτική, είναι πολιτική βιωσιμότητας, ισότητας και εθνικής συνέχειας.

Θέλω να ευχαριστήσω θερμά την Υπουργό Εργασίας κ. Κεραμέως και τον Υφυπουργό κ. Καραγκούνη και τον κ. Πετραλιά φυσικά, για το αδιάλειπτο ενδιαφέρον για τους γουνεργάτες της περιοχής μου. Τους ευχαριστώ για την εξαιρετική συνεργασία με τους τοπικούς φορείς.

Θα ήθελα, όμως, να επισημάνω δύο σημεία. Πρώτον, η ρύθμιση να έχει αναδρομική ισχύ από 1η Οκτωβρίου, για να περιλαμβάνει όλους που ήταν σε αναστολή. Ένα ακόμα, αν μπορεί η μερική απασχόληση να μετατραπεί σε πλήρη απασχόληση. Είναι κάτι που θα δώσει ακόμα περισσότερο ανάσα στους εργαζόμενους.

Μια συνεργασία, αγαπητοί συνάδελφοι, που δεν αφήνει κανέναν πίσω και ειδικά στις ακριτικές περιοχές όπου η εργασία δεν είναι απλώς οικονομική δραστηριότητα αλλά πράξη κοινωνικής συνοχής και εθνικής αντοχής.

Κυρίες και κύριοι συνάδελφοι, επειδή ο ελληνικός λαός μάς εξέλεξε για να τον εκπροσωπούμε και οφείλουμε να είμαστε ειλικρινείς απέναντί του, θεωρώ αδήριτη υποχρέωσή μου να πάρω θέση στους ισχυρισμούς που ακούω τόσες μέρες από την Αντιπολίτευση περί νομοθέτησης δεκατριάωρου και εργασιακού μεσαίωνα. Κυρίες και κύριοι συνάδελφοι, ουδέν κρυπτώ από τον ήλιο, πολλώ δε μάλλον η αλήθεια.

Η δυνατότητα για εργασία ως δεκατρείς ώρες ημερησίως ισχύει ήδη σήμερα, όταν κάποιος εργάζεται σε δύο διαφορετικούς εργοδότες. Το νομοσχέδιο δεν προσθέτει βάρη. Διορθώνει μία αδικία. Επιτρέπει αν το επιλέξει ο ίδιος εργαζόμενος, να εργαστεί το ίδιο διάστημα σε έναν εργοδότη, με προσαύξηση 40% στην αμοιβή του, με ρητή συναίνεσή του και με πλήρη προστασία από κάθε δυσμενή μεταχείριση. Η ρύθμιση είναι απολύτως συμβατή με το Ευρωπαϊκό Δίκαιο. Γι’ αυτό, λοιπόν, η ρητορική περί εργασιακού μεσαίωνα δεν πείθει κανέναν.

Η Κυβέρνηση δεν καταργεί δικαιώματα, τα ενισχύει. Δεν φέρνει ανασφάλεια, φέρνει δικαιοσύνη και επιλογή για τον εργαζόμενο.

Το παρόν νομοσχέδιο εναρμονίζει τη χώρα με τα ευρωπαϊκά πρότυπα, ενισχύει την παραγωγικότητα και θωρακίζει τα δικαιώματα του εργαζομένου. Είναι ένα σύγχρονο κοινωνικό συμβόλαιο μεταξύ κράτους, επιχειρήσεων και εργαζομένων, απότοκο της συμφωνίας αλήθειας του Πρωθυπουργού Κυριάκου Μητσοτάκη με όλες και όλους τους πολίτες της Ελλάδας.

Η Κυβέρνηση της Νέας Δημοκρατίας δεν μένει στα λόγια. Αποδεικνύει καθημερινά ότι στηρίζει την εργασία, όχι την ανεργία και προστατεύει με πράξεις τους ανθρώπους του μόχθου.

Σας καλώ, λοιπόν, να στηρίξουμε ένα νομοσχέδιο ρεαλιστικό, κοινωνικά δίκαιο και βαθιά φιλεργατικό, γιατί η δίκαιη εργασία για όλους δεν είναι σύνθημα. Είναι η ταυτότητα της πολιτικής μας, που βλέπει μπροστά, μιας πολιτικής που στηρίζει τον εργαζόμενο, ενισχύει την ανάπτυξη και χτίζει εμπιστοσύνη.

Η Ελλάδα αλλάζει με σχέδιο, με ρυθμό, με σιγουριά. Και σε αυτή την πορεία κανείς δεν περισσεύει. Είμαστε εδώ για να αποδείξουμε ότι η πρόοδος δεν είναι προνόμιο των λίγων, αλλά δικαίωμα όλων. Διότι αυτή είναι η ουσία της φιλεργατικής πολιτικής της Νέας Δημοκρατίας, μιας πολιτικής ευθύνης, αλήθειας και προόδου για κάθε Έλληνα και κάθε Ελληνίδα. Είναι όραμα που γίνεται πράξη.

Εμείς, αγαπητοί συνάδελφοι, προχωράμε μπροστά. Το ξέρω, δεν σας αρέσει.

Εσείς, κύριοι της Αντιπολίτευσης, θα μείνετε μάλλον στον Μεσαίωνα!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αντωνίου.

Κύριε Ηλιόπουλε, έχετε ζητήσει παρέμβαση. Παρακαλώ!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Δύο ζητήματα. Σήμερα, όπως ενημερωθήκαμε από τον Τύπο, η Κοινοβουλευτική Ομάδα της Νέας Δημοκρατίας έλαβε ένα παράξενο mail, ένα mail από τον κ. Βορίδη. Ο κ. Βορίδης αισθάνθηκε την ανάγκη να στείλει mail στην Κοινοβουλευτική Ομάδα της Νέας Δημοκρατίας για να απαντήσει σε όσα ισχυρίστηκε ο κ. Βάρρας στην Εξεταστική.

Ο κ. Βορίδης είχε απαντήσει από την πρώτη μέρα στο Facebook. Το έχουμε πει, είναι πολύ καλός μαχητής στο Facebook.

Κοιτάξτε λίγο τώρα. Πρώτα από όλα, θέλω να σας ευχηθώ καλή τύχη. Καλή τύχη, γιατί έχετε να διαλέξετε ανάμεσα στον Βορίδη και τον κ. Βάρρα, που είναι συνεργάτης του κ. Μητσοτάκη στο Μαξίμου. Καταλαβαίνετε ότι εδώ υπάρχει επιλογή. Κάποιος εδώ λέει ψεματάκια.

Και θέλουμε να σας ευχηθούμε και καλή τύχη, αλλά να επαναφέρουμε και το αίτημα που υπάρχει για κατ’ αντιπαράσταση κατάθεση του Μάκη Βορίδη με τον κ. Βάρρα στην Εξεταστική. Όλα τα άλλα είναι τζάμπα λόγια. Ή θα έρθουν και οι δύο, ο ένας απέναντι στον άλλον να γίνει κανονικά Εξεταστική ή εσείς θα αρχίσετε τώρα να διαλέγετε «είμαι με το Μαξίμου, άρα είμαι με τον Βάρρα» ή «δεν είμαι πολύ με το Μαξίμου, μπορεί να σκέφτομαι άλλα πράγματα, είμαι με τον φίλο μου, τον Μάκη». Αυτή είναι η πρώτη παρατήρηση.

Η δεύτερη παρατήρηση σχετίζεται με μισές αλήθειες, ψέματα και το θράσος της κ. Κεραμέως σχετικά με την καταπολέμηση της αναγκαστικής εργασίας και την κύρωση του πρωτοκόλλου.

Κυρία Κεραμέως, υποθέτω πώς ξέρετε πώς κυρώνεται ένα τέτοιο πρωτόκολλο. Κυρώνεται μέσα από μια διαδικασία διαλόγου μεταξύ του κράτους, των εργοδοτών και των εργαζομένων. Υπάρχει μια διαδικασία, δηλαδή, τριμερούς διαλόγου. Υπήρχε όργανο το οποίο είχε οργανώσει αυτόν τον διάλογο, ναι ή όχι; Υπήρχε ή δεν υπήρχε; Δηλαδή, είχε ξεκινήσει ο διάλογος; Διότι ξέρετε ότι δεν μπορείς να το νομοθετήσεις μόνος σου. Δεν είναι απλώς απόφαση. Πρέπει να γίνει μια διαδικασία. Δεν είστε με τον διάλογο, αλλά δεν πειράζει.

Λοιπόν, το όργανο το οποίο σχετιζόταν με την κύρωση του συγκεκριμένου πρωτοκόλλου ήταν το Τμήμα για την αδήλωτη εργασία του Ανώτατου Συμβουλίου Εργασίας, το οποίο είχε ιδρυθεί μάλιστα με την τεχνική βοήθεια του ILO. Γι’ αυτό μάλλον ο ILO δεν είχε καταγγείλει την κ. Αχτσιόγλου, γιατί είχε πάρει τεχνική βοήθεια από τον ILO, είχε φτιάξει το Τμήμα στο Ανώτατο Συμβούλιο Εργασίας και προχωρούσε κανονικά ο διάλογος.

Πότε ήταν η τελευταία φορά που συνεδρίασε αυτό το Τμήμα; Το 2019. Από το 2019 και μετά χαιρετίσματα!

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Πω, πω, τεσσεράμισι χρόνια τώρα!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Υπουργέ, παρακαλώ!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Χαιρετίσματα, κυρία Κεραμέως!

Και μάλιστα, η Εθνική Επιτροπή για τα Δικαιώματα του Ανθρώπου στην έκθεση που έδωσε λέει κάτι ακόμα χειρότερο, ότι στα προβλήματα είναι και η διάρρηξη της απαιτούμενης θεσμικής συνεργασίας με την Επιθεώρηση Εργασίας, ύστερα από την ανεξαρτητοποίησή της το 2021. Αυτά επί της διαδικασίας, για τα ψεματάκια που είπατε.

Πάμε τώρα, όμως, στο θράσος: Κυρία Κεραμέως, ξέρετε ποιους ανθρώπους αφορά αυτό το πρωτόκολλο; Αφορά ανθρώπους, βλέπε καταστάσεις Μανωλάδας, αν σας θυμίζει κάτι. Το λέω, γιατί πρέπει να είστε η μόνη Κυβέρνηση που έχει άνθρωπο που είχε υποστηρίξει αυτούς που πυροβόλησαν στη Μανωλάδα, τον κ. Γεωργιάδη. Και έρχεστε εδώ με θράσος και εγκαλείτε εμάς σήμερα που αυτή τη στιγμή δέκα αλλοδαποί εργάτες, θύματα εργασιακού trafficking, είναι στα δικαστήρια, με βάση το άρθρο 27 του Νόμου Πλεύρη. Είναι άνθρωποι που τους είχαν πάρει τα διαβατήρια, ήταν σε εργασιακό trafficking και ο δικός σας νόμος, ο Νόμος του Πλεύρη τους έχει πάει αυτή τη στιγμή κατηγορούμενους, γιατί μπήκαν παράνομα στη χώρα.

Ε, πάει πολύ, πάει πολύ τη στιγμή που οργανώνετε Μανωλάδες και οργανώνετε τη δουλεία, να κουνάτε εσείς το δάχτυλο σε οποιονδήποτε άλλον σε αυτή την Αίθουσα, κυρία Κεραμέως. Και να ξέρετε ότι και τα ψέματα και το θράσος θα απαντώνται από εμάς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Επόμενος ομιλητής ο κ. Πέτρος Παππάς, Βουλευτής του ΠΑΣΟΚ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Μετά πώς πάει η σειρά, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Είναι ο κ. Μανούσος και ο κ. Ζαμπάρας.

Κύριε Παππά, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα, δεν συζητάμε απλώς ένα νομοσχέδιο. Συζητάμε για τη ζωή των εργαζομένων. Συζητάμε για τις ώρες που περνούν στη δουλειά, για τις ώρες που χάνουν από τις οικογένειές τους, για τις ώρες που θυσιάζουν για να τα βγάλουν πέρα.

Η Κυβέρνηση μιλάει για φιλεργατικά μέτρα. Εμείς βλέπουμε υπερεργασία, ανασφάλεια και αβεβαιότητα. Βλέπουμε δεκατριάωρα, δεκατετράωρα, διευθέτηση χρόνου εργασίας που φορτώνει κάθε ευελιξία στις πλάτες των εργαζομένων. Βλέπουμε συμβάσεις γρήγορης πρόσληψης που κάνουν τους εργαζόμενους να ζουν σε μόνιμη ετοιμότητα, χωρίς να ξέρουν πότε θα δουλέψουν. Η Κυβέρνηση λέει «έτσι θα αυξήσεις το εισόδημά σου». Εμείς λέμε ότι αυξάνεται η κόπωση, αυξάνονται τα εργατικά ατυχήματα, μειώνεται η ζωή.

Κοιτάξτε τις αλλαγές στο ενδεκάωρο συνεχούς ανάπαυσης, στον χρόνο προετοιμασίας, στην ευέλικτη προσέλευση. Όλα αυτά μειώνουν τα όρια προστασίας, που μέχρι σήμερα εξασφάλιζαν την υγεία και την ασφάλεια των εργαζομένων.

Κυρίες και κύριοι συνάδελφοι, δεν μιλάμε για τεχνικά άρθρα. Μιλάμε για αξιοπρέπεια, μιλάμε για δικαιώματα, μιλάμε για ανθρώπους που κάνουν τη χώρα να λειτουργεί. Η ερώτηση είναι απλή: Θα αφήσουμε τους εργαζομένους να γίνουν αριθμοί ή θα υπερασπιστούμε τη ζωή τους; Η συζήτηση που ακολουθεί δεν αφορά μόνο νόμους. Αφορά το μέλλον της εργασίας στην Ελλάδα και αφορά όλους μας.

Όπως όλοι έχουμε καταλάβει, το νέο εργασιακό νομοσχέδιο που προωθεί η Κυβέρνηση δεν είναι απλώς μια σειρά τεχνικών τροποποιήσεων. Είναι ένα νομοθέτημα που αγγίζει άμεσα τη ζωή χιλιάδων εργαζομένων, την καθημερινότητά τους και την ισορροπία μεταξύ εργασίας και προσωπικής ζωής.

Ξεκινώντας από την εκ περιτροπής και μερική απασχόληση, η κατάργηση της υποχρέωσης γνωστοποίησης των συμβάσεων στο σύστημα «ΕΡΓΑΝΗ» δεν είναι απλώς ένα θέμα γραφειοκρατίας. Ουσιαστικά, αφήνει τον εργαζόμενο εκτεθειμένο, καθώς μειώνεται η διαφάνεια και η δυνατότητα ελέγχου για την τήρηση των συμφωνηθέντων όρων.

Την ίδια στιγμή, η δυνατότητα υπερωριακής απασχόλησης σε εκ περιτροπής εργαζομένους αλλοιώνει την ίδια τη φύση του μέτρου. Το μέτρο αυτό θεσμοθετήθηκε για να προστατεύει τον εργαζόμενο, όταν η οικονομική δραστηριότητα της επιχείρησης μειώνεται προσωρινά, όχι για να καλύπτει μόνιμες ανάγκες των εργοδοτών.

Αν περάσουμε τώρα στα χρονικά όρια εργασίας, η αύξηση της ημερήσιας υπερωρίας σε τέσσερις ώρες και η δυνατότητα ημερήσιας απασχόλησης δεκατριών ωρών αποτελούν μια επικίνδυνη οπισθοδρόμηση. Η Κυβέρνηση ισχυρίζεται ότι είναι φιλεργατική διάταξη, γιατί αυξάνεται η μισθοδοσία, αλλά στην πράξη, εκμεταλλεύεται την ανάγκη των εργαζομένων να επιβιώσουν, αναγκάζοντάς τους να δουλεύουν σχεδόν αδιάκοπα, με συνέπειες στην υγεία, στην οικογενειακή ζωή, στην κοινωνική τους ζωή.

Η διευθέτηση του χρόνου εργασίας και η τετραήμερη εβδομάδα των δέκα ωρών δεν είναι λύση για τους εργαζόμενους γονείς, κυρία Υπουργέ και κύριοι Υπουργοί, όπως υποστηρίζει η Κυβέρνηση. Στην πραγματικότητα, σημαίνει ότι ένας εργαζόμενος γονέας θα λείπει από το σπίτι έντεκα, δώδεκα ώρες ημερησίως μαζί με τις μετακινήσεις. Η συναίνεση που απαιτείται για αυτές τις συμφωνίες δεν είναι ποτέ πραγματικά ελεύθερη, δεδομένης της εξάρτησης των εργαζομένων από τον εργοδότη.

Αν προσθέσουμε τις γρήγορες συμβάσεις, την ευέλικτη προσέλευση, τον χρόνο προετοιμασίας, που πλέον δεν θεωρείται χρόνος εργασίας, καταλαβαίνετε ότι η πραγματική καθημερινότητα των εργαζομένων θα είναι δεκαπέντε, δεκαέξι και πολλές φορές, δεκαεπτά ώρες απασχόλησης την ημέρα, με πολύ λίγη προστασία και ελάχιστο έλεγχο.

Όλα αυτά δείχνουν ξεκάθαρα την αντίληψη που έχει η Κυβέρνηση για την εργασία, ως κόστος και όχι ως ανθρώπινη αξία. Αντί να μειώνεται η πίεση, η εργασιακή κόπωση, πολλαπλασιάζεται, η ασφάλεια των εργαζομένων υπονομεύεται και η ίδια η οικονομική αποδοτικότητα των επιχειρήσεων κινδυνεύει, καθώς η κόπωση και τα εργατικά ατυχήματα θα αυξηθούν.

Κυρίες και κύριοι συνάδελφοι, θέλω να βάλω και μια άλλη διάσταση στη συζήτηση, η οποία δεν ακούστηκε σήμερα και αφορά στα άτομα με αναπηρία. Έχουμε όλοι αναφερθεί στο δεκατριάωρο εργασίας και τις επιπτώσεις που αυτό έχει στην αγορά εργασίας.

Σήμερα, όμως, θέλω να φέρω στο προσκήνιο και το εξής. Το δεκατριάωρο επηρεάζει ακόμα δυσμενέστερα από όλους τους υπόλοιπους εργαζόμενους τους εργαζόμενους με αναπηρία σε χρόνιες και σπάνιες παθήσεις.

Η διεύρυνση του ημερησίου ωραρίου πλήττει δυσανάλογα αυτούς τους εργαζομένους. Η φύση της αναπηρίας ή της πάθησης καθιστά αδύνατη την ανταπόκριση σε εξαντλητικά ωράρια, ενώ η υποχρέωση αυτή –γιατί περί υποχρέωσης πρόκειται- μπορεί στην πραγματικότητα να αποτελέσει μορφή έμμεσης διάκρισης. Και γι’ αυτόν τον λόγο ζητούμε την άμεση απόσυρση των διατάξεων για το δεκατριάωρο.

Παράλληλα, προτείνουμε συγκεκριμένες τροποποιήσεις οι οποίες αποτελούν και προτάσεις της ΕΣΑμεΑ για να διασφαλιστεί η ισότητα και η προσβασιμότητα στην εργασία. Στην Ελλάδα το 85% των εργαζομένων οι οποίοι έχουν αναπηρία, σύμφωνα με έρευνα δημοσιευμένη πρόσφατα, δεν έχει κατάλληλες συνθήκες πρόσβασης στην εργασία του.

Στο άρθρο 3, στις πολιτικές εντός της επιχείρησης, η ΕΣΑμεΑ προτείνει να περιλαμβάνονται μέτρα για την ισότητα ευκαιριών και την καταπολέμηση διακρίσεων, για ενημέρωση και εκπαίδευση σε προσβάσιμες μορφές, ασφαλείς διαύλους επικοινωνίας για καταγγελίες συμπεριλαμβανομένων εργαζομένων με αναπηρία.

Στο άρθρο 9 στην ετήσια άδεια στο «ΕΡΓΑΝΗ ΙΙ» η δήλωση της άδειας να γίνεται πριν την χορήγηση, ώστε να είναι δυνατός ο έλεγχος από την Επιθεώρηση Εργασίας.

Στο άρθρο 32, σε σχέση με τον τεχνικό ασφαλείας, προτείνεται να παρέχονται γραπτές υποδείξεις στον εργοδότη για όλα τα θέματα υγείας και ασφάλειας, συνεκτιμώντας τις ανάγκες των εργαζομένων με αναπηρία και χρόνιες παθήσεις. Ο εργοδότης πρέπει να δηλώνει υπεύθυνα ότι έλαβε γνώση των υποδείξεων.

Στο άρθρο 37, στις υποδείξεις των εργοδοτών, πρέπει να ληφθούν υπ’ όψιν οι ανάγκες των εργαζομένων με αναπηρία και χρόνιες παθήσεις στην οργάνωση της εργασίας, στα μέτρα ασφαλείας, στην εκπαίδευση προσωπικού και στη βελτίωση θέσεων εργασίας. Να εφαρμόζουν μέτρα ισότιμης προστασίας για όλους με προσαρμογές όπου απαιτείται.

Στο άρθρο 41, στο ολοκληρωμένο πληροφοριακό σύστημα «Ηριδανός» να διασφαλιστεί η προσβασιμότητα για τα άτομα με αναπηρία. Να λειτουργεί με όλα τα πληροφοριακά συστήματα του Δημοσίου, για απλούστευση και επιτάχυνση της διαχείρισης των θεμάτων υγείας και ασφάλειας.

Ολοκληρώνω, κυρίες και κύριοι συνάδελφοι. Αυτές οι προτάσεις δεν είναι γενικόλογες, είναι μέτρα που εφαρμόζουν τη σύμβαση του Οργανισμού Ηνωμένων Εθνών για τα άτομα με αναπηρία, αφορούν στο Σύνταγμά μας, περιλαμβάνονται στο Σύνταγμά μας και στην εθνική νομοθεσία. Προστατεύουν την υγεία, ενισχύουν την ισότητα, διευκολύνουν την ένταξη στην αγορά εργασίας.

Στην Ελλάδα, δυστυχώς, τα άτομα με αναπηρία έχουν τα υψηλότερα ποσοστά ανεργίας, κυρία Υπουργέ, σε σχέση με όλη την Ευρώπη και αυτό είναι κάτι το οποίο πρέπει να αλλάξει. Και ήταν ευκαιρία σε αυτό το νομοσχέδιο να συμπεριληφθούν εκείνες οι διατάξεις οι οποίες θα μπορούσαν να βελτιώσουν τις συνθήκες εργασίας για τα άτομα με αναπηρία.

Η πολιτεία οφείλει να σταθεί δίπλα στους εργαζόμενους με αναπηρία και με χρόνιες παθήσεις. Η ουσιαστική εργασία δεν είναι πολυτέλεια, είναι δικαίωμα, το ξέρετε καλά, κυρία Υπουργέ, και εσείς. Η ισότητα ευκαιριών δεν είναι προαιρετική. Είναι υποχρέωσή μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κίνημα Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Παππά.

Επόμενος ομιλητής ο κ. Γεώργιος Μανούσος, ανεξάρτητος. Θα ακολουθήσουν ο κ. Ζαμπάρας, ο κ. Φλώρος και ο κ. Παπαθανάσης.

**ΓΕΩΡΓΙΟΣ ΜΑΝΟΥΣΟΣ:** Ευχαριστώ, κύριε Πρόεδρε.

Αγαπητοί συνάδελφοι, πριν από σχεδόν δύο χρόνια σε αυτήν εδώ την Αίθουσα είχα παρουσιάσει ενώπιον της Εθνικής Αντιπροσωπείας, αλλά και στον τότε Υπουργό κ. Γεωργιάδη τα προσωπικά μου στοιχεία από το σύστημα «ΕΡΓΑΝΗ», όπου εργαζόμουν συνολικά 12 ώρες σε δύο διαφορετικούς εργοδότες, αναρωτώμενος για ποιον λόγο νομοθετούμε κάτι το οποίο ήδη υπάρχει, γνωρίζοντας, βεβαίως, ότι αυτό ήταν το πρώτο βήμα για την επέκταση του δεκατριάωρου σε έναν και μόνο εργοδότη όπως γίνεται σήμερα.

Να, λοιπόν, που δύο χρόνια μετά που αυτή η εφιαλτική πρόβλεψη γίνεται δυστυχώς πραγματικότητα. Ανερυθρίαστα τότε ο κ. Γεωργιάδης είχε δηλώσει ότι εργαζόμουν παράνομα επειδή -άκουσον, άκουσον- τα ένσημά μου δεν ήταν συντάξιμα. Μα, αυτό το γνώριζα ήδη, αφού πλήρωνα κανονικά τις ασφαλιστικές μου εισφορές και θα μπορούσε να λυθεί με μια απλή τροπολογία. Άλλωστε, όπως και οι περισσότεροι συμπατριώτες μας, δεν εργαζόμουν τόσες ώρες για να αυξήσω το διαθέσιμο εισόδημά μου ούτε τη σύνταξή μου, όπως με παρρησία δήλωναν τότε οι κυβερνώντες που υπεραμύνονταν του επαίσχυντου νομοσχεδίου, αλλά επειδή τα χρήματα που λάμβανα από την κύρια εργασία μου δεν επαρκούσαν τότε για να συντηρήσω την τετραμελή οικογένειά μου. Όπως εγώ, έτσι και σήμερα εκατοντάδες χιλιάδες Έλληνες εργαζόμενοι δεν εργάζονται από ανάγκη, από επιλογή.

Το σημερινό νομοσχέδιο-καρμανιόλα -έτσι θα το χαρακτήριζα- αποτελεί την άμεση συνέχεια και επέκταση του προηγούμενου, που δημιουργεί επικίνδυνες ατραπούς τόσο για τους εργαζόμενους όσο και για τις οικογένειές τους.

Ποια είναι τα ανδραγαθήματα, όμως, του κ. Γεωργιάδη, αλλά και της Κυβέρνησής σας τα τελευταία χρόνια; Πάμε να δούμε τα επίσημα στοιχεία. Με βάση την ΕΛΣΤΑΤ, λοιπόν –παρακαλώ για τα Πρακτικά-, τα θανατηφόρα ατυχήματα ανέβηκαν από τριάντα πέντε το 2022 σε πενήντα ένα το 2023.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το 2024 και 2025 δεν έχουμε στοιχεία από την Ελληνική Στατιστική Αρχή έχουμε όμως από την Ομοσπονδία Συλλόγων Εργαζομένων Τεχνικών Επιχειρήσεων. Το 2024, λοιπόν, είχαμε εκατόν σαράντα εννέα νεκρούς από εργατικά δυστυχήματα και ήδη το πρώτο οκτάμηνο του τρέχοντος έτους έχουμε εκατόν σαράντα οκτώ. Πίσω από κάθε στατιστικό κρύβεται μια οικογένεια που θρηνεί.

Αν αυτά τα συγκλονιστικά στοιχεία δεν σας θορυβούν, τότε βρίσκεστε εκτός κοινωνικής πραγματικότητας. Περισσότερες ώρες εργασίας σημαίνει περισσότερες πιθανότητες για εργατικό ατύχημα.

Τι άλλο καταφέρνετε, όμως, με το συγκεκριμένο νομοσχέδιο; Καταφέρνετε να αποσαρθρώσετε έτι περαιτέρω την οικογενειακή συνοχή, με γονείς να απουσιάζουν παντελώς από τις εστίες τους, δουλεύοντας μέρα, νύχτα και τα παιδιά να μεγαλώνουν στον αυτόματο, με νταντάδες, γιαγιάδες και πίσω από μια οθόνη. Ποιο είναι το αποτέλεσμα; Αύξηση της παιδικής εγκληματικότητας και των διαζυγίων. Έτσι θα αντιμετωπίσετε το δημογραφικό;

Ενδεικτικά θα αναφέρω ότι το 2022 -επίσημα στοιχεία και αυτά από την ΕΛΣΤΑΤ- ο αριθμός των γάμων ήταν 43.355 και τα διαζύγια 14.477, με αναλογία 33,4%. Το 2023 ο αριθμός των γάμων μειώθηκε περαιτέρω στους 40.351 και τα διαζύγια αυξήθηκαν σε 15.114 με αναλογία 37,5%. Το δε 2024 τα στοιχεία είναι ακόμα πιο συνταρακτικά με περαιτέρω μείωση των γάμων και αύξηση των διαζυγίων με 36.649 γάμους και 15.532 διαζύγια αντίστοιχα. Αναλογία 42,4%.

Τι σημαίνει αυτό πρακτικά; Ότι σχεδόν οι μισοί γάμοι καταλήγουν σε διαζύγιο. Αυτά έχετε καταφέρει, κύριοι της Κυβέρνησης. Αντί να νομοθετείτε για συλλογικές συμβάσεις εργασίας, δικαιότερο σύστημα αμοιβών, ανθρώπινες συνθήκες και λιγότερες ώρες εργασίας -όπως γίνεται ήδη σε πολλές ευρωπαϊκές χώρες- κάνετε ακριβώς το αντίθετο. Δεν είναι τυχαίο ότι με βάση τα επίσημα στοιχεία της Eurostat για το 2024 η Ελλάδα ήταν η πρώτη χώρα στην Ευρώπη σε ώρες εργασίας εβδομαδιαίως, με 39,8, όταν ο ευρωπαϊκός μέσος όρος ήταν 36.

Καταθέτω στα Πρακτικά.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερη στον σχετικό πίνακα ήταν η Βουλγαρία, η οποία μας ξεπέρασε πλέον και σε αγοραστική δύναμη, κατατάσσοντας μας και επισήμως πια τη φτωχότερη χώρα της Ευρώπης. Αυτό θα πει πραγματική ανάπτυξη.

Χαράς ευαγγέλια, βέβαια το δεκατριάωρο για τους διάφορους επιτήδειους που θα βάζουν αλλοδαπούς άνευ οικογενειακών υποχρεώσεων να εργάζονται ασταμάτητα σαν δουλοπάροικοι, αφού όπως εσείς οι ίδιοι έχετε πει πολλές φορές χρειαζόμαστε εργατικά χέρια στις κατασκευές, στον τουρισμό και στον πρωτογενή τομέα. Έτσι εισάγετε εργάτες από τρίτες χώρες, αντί να δώσετε κίνητρα στους νέους Έλληνες να εργαστούν σε ανθρώπινες συνθήκες.

Το δε επιχείρημα ότι ο εργαζόμενος θα μπορεί να αρνηθεί το δεκατριάωρο είναι έωλο και προσχηματικό, αφού η σχέση εργοδότη και εργαζόμενου είναι ανισοβαρής και συνήθως προς όφελος του πρώτου. Με δικό σας νόμο άλλωστε, και συγκεκριμένα τον νόμο Χατζηδάκη 4808/2021, επαναφέρατε το δικαίωμα του εργοδότη να απολύει χωρίς αιτιολόγηση.

Αφήστε, λοιπόν, τα επικοινωνιακά τεχνάσματα και πείτε την αλήθεια στον ελληνικό λαό. Νομοθετείτε για τους ολιγάρχες και όχι για τους εργαζόμενους. Και σε αυτό το σημείο θα ήθελα μία παράκληση στην κ. Κεραμέως. Αν γνωρίζει ότι υπάρχουν επιχειρηματίες οι οποίοι παρότι βάζουν τα επιδόματα, τα δώρα Πάσχα και Χριστουγέννων στους εργαζομένους τους, τους εξαναγκάζουν μετά να τα τραβάνε από τα ΑΤΜ.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Καταγγελία στο «1555» ανώνυμη.

**ΓΕΩΡΓΙΟΣ ΜΑΝΟΥΣΟΣ:** Και τι γίνεται με αυτό;

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** (Δεν ακούστηκε)

**ΓΕΩΡΓΙΟΣ ΜΑΝΟΥΣΟΣ:** Πόσα τέτοια περιστατικά έχετε αντιμετωπίσει επιτυχώς; Συνεχίζει αυτό το φαινόμενο εδώ και πάρα πολλά χρόνια. Νομίζω ότι πρέπει να νομοθετηθεί κάτι για να αντιμετωπιστεί αυτό το φαινόμενο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν κάνουμε εδώ διαλογική συζήτηση. Στη Βουλή αναφέρεστε. Παρακαλώ.

Κυρία Υπουργέ, εάν θέλετε απαντάτε μετά.

**ΓΕΩΡΓΙΟΣ ΜΑΝΟΥΣΟΣ:** Με συγχωρείτε. Ωραία.

Η Ελλάδα με τις πολιτικές σας οδεύει προς τη δημογραφική και κοινωνική καταστροφή και αν δεν το αντιληφθείτε αυτό ούτε η τεχνητή νοημοσύνη σας σώζει ούτε η κάλπη.

Σας καλώ έστω και αυτήν την ύστατη ώρα να καταψηφίσετε αυτό το έκτρωμα για να μπορείτε να κοιτάτε τα παιδιά σας στα μάτια.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μανούσο.

Επόμενος ομιλητής ο κ. Μιλτιάδης Ζαμπάρας, Βουλευτής του ΣΥΡΙΖΑ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Το παρόν σχέδιο νόμου έχει τίτλο «Δίκαιη Εργασία για Όλους: Απλοποίηση της Νομοθεσίας - Στήριξη στον Εργαζόμενο» ή αλλιώς fake news σε μορφή νομοσχεδίου ή «το εγχειρίδιο του εργασιακού εμπαιγμού». Το «Δίκαιη Εργασία για Όλους» είναι επί της ουσίας μια άδικη επίθεση στον εργαζόμενο. Το «Απλοποίηση της Νομοθεσίας» για τον εργαζόμενο, είναι απλοποίηση της ζωής του εργοδότη. Και το «Στήριξη στον Εργαζόμενο», που επικαλείστε, είναι στήριξη για να μην καταρρεύσει ο ίδιος στο τέλος της ημέρας.

Κυρίες και κύριοι συνάδελφοι, έξι χρόνια τώρα η Κυβέρνηση προχωρά μεθοδικά σε μια ισοπέδωση των εργασιακών δικαιωμάτων, δικαιωμάτων, όμως, κυρία Υπουργέ, που δεν μας χαρίστηκαν, αλλά κατακτήθηκαν με αγώνες, με αίμα, με θυσίες των εργαζομένων. Καταργήσατε αρχικά το οκτάωρο. Επιτρέψατε εκδικητικές απολύσεις. Περιορίσατε τον συνδικαλισμό και τις απεργίες. Σταματήσατε κάθε διαδικασία συλλογικών συμβάσεων. Και σήμερα με αυτό το νομοσχέδιο έρχεστε να δώσετε τη χαριστική βολή με τη θεσμοθέτηση της δεκατριάωρης εργασίας.

Φανταστείτε, λοιπόν -κάντε το σχήμα στο μυαλό σας- έναν εργαζόμενο που ξυπνάει στις έξι το πρωί, πηγαίνει στη δουλειά και δουλεύει μέχρι να δύσει ο ήλιος, γυρίζει στο σπίτι του και τα παιδιά του κοιμούνται. Δεν τα είδε τα παιδιά του. Δεν πρόλαβε να τα δει. Δεν μίλησε μαζί τους. Δεν έζησε ούτε μια στιγμή μαζί τους. Αυτό είναι το μέλλον που φέρνετε. Αυτή είναι η πρόοδος που συνεχώς επικαλείστε.

Και τι μας λέτε; Μας λέτε ότι το δεκατριάωρο θα ισχύει μόνο στην περίπτωση που συμφωνήσουν οι εργοδότες και οι εργαζόμενοι. Σοβαρά; Δηλαδή θα κάτσουν στο ίδιο τραπέζι ο εργοδότης με τον εργαζόμενο και θα πει ο εργοδότης στον εργαζόμενο «Θέλεις να δουλέψεις 13 ώρες;» και ο εργαζόμενος θα πει «όχι» και ο εργοδότης θα πει «ωραία, κανένα πρόβλημα, προχωράμε»; Πώς το βλέπετε αυτό; Αυτή είναι η παρωδία του συγκεκριμένου νομοσχεδίου που φέρνετε.

Όμως, η πραγματικότητα, δυστυχώς, κυρία Υπουργέ, είναι πάρα πολύ σκληρή. Όποιος δεν δεχτεί αυτούς τους όρους, θα απολυθεί. Ας δούμε, όμως, και το πίσω κείμενο αυτής της πολύ σκληρής πραγματικότητας. Το 2024 είχαμε εκατόν σαράντα έξι θανατηφόρα εργατικά ατυχήματα. Συνολικά δεκατέσσερις χιλιάδες εργατικά ατυχήματα. Το 2025 μέχρι τον Ιούλη μετράμε ήδη εκατόν δεκαέξι νεκρούς. Και όλα αυτά όταν καταγράφεται μόλις το 30% με 40% αυτών των περιστατικών, σύμφωνα με τους ίδιους τους επιθεωρητές ασφάλειας και υγείας. Άρα, προφανώς, δεν είναι ατυχήματα, είναι η συνέπεια των εξοντωτικών ωραρίων, των άθλιων συνθηκών, της ανυπαρξίας ελέγχων. Όταν θεσμοθετείς την εξάντληση, νομιμοποιείς τον θάνατο.

Φανταστείτε, λοιπόν, πάλι, κυρία Υπουργέ, έναν εξηνταδυάχρονο συνταξιούχο, με μια σύνταξη που δεν φτάνει, να πιάνει ξανά δουλειά και να γίνεται το ένα από τα τρία θύματα ενός εργατικού δυστυχήματος. Αυτό, λοιπόν, κυρία Υπουργέ δεν είναι δικαίωμα, είναι καταναγκασμός από ανάγκη. Φανταστείτε, επίσης, έναν νέο εργαζόμενο που δουλεύει πενήντα ώρες την εβδομάδα, περισσότερο από κάθε συνομήλικό του στην Ευρώπη. Και όμως ο μισθός αυτού του εργαζόμενου μειώθηκε. Από το 39% που ήταν η συμβολή, η συμμετοχή των εργαζομένων στο ΑΕΠ, έχουμε πάει ήδη στο 35% του ΑΕΠ, όταν στην Ευρώπη ο μέσος όρος είναι 47%.

Φανταστείτε, επίσης, κυρία Υπουργέ, μια οικογένεια μπροστά από το τραπέζι, όταν το ενοίκιο έχει αυξηθεί 11% -η μεγαλύτερη αύξηση στην Ευρωζώνη- όταν το ρεύμα έχει αυξηθεί 12% μόνο το πρώτο εξάμηνο του 2025, όταν στην υπόλοιπη Ευρώπη η αύξηση ήταν 1,6%. Σκεφτείτε και ότι το καλοκαίρι που μας πέρασε ένας στους δύο δεν κατάφερε να πάει διακοπές. Και από την άλλη φανταστείτε τις μεγάλες εισηγμένες εταιρείες στο Χρηματιστήριο, τα ιστορικά ρεκόρ κερδοφορίας και τη μεγάλη αντίθεση και το μεγάλο χάσμα που δημιουργείται στην ελληνική κοινωνία. Και αυτό το χάσμα βαθαίνει, πλουτίζουν οι λίγοι και οι πολλοί εξοντώνονται, οι πολλοί εξαντλούνται. Αυτή είναι η αλήθεια.

Δουλεύουμε περισσότερο από όλους στην Ευρώπη και βγάζουμε λιγότερα από όλους στην Ευρώπη. Αυτό το θαύμα μόνο η Κυβέρνησή σας θα μπορούσε να το πετύχει! Και δεν φτάνει αυτό. Έχετε μειώσει με το παρόν σχέδιο νόμου τις ημέρες απουσίας που οδηγούν σε απόλυση από πέντε σε τρεις. Νομιμοποιείτε το υποχρεωτικό δεκάωρο χωρίς υπερωριακή αμοιβή. Διαμελίζετε την άδεια. Καταργείτε την προστασία του Αυγούστου. Καταργείτε τις κυρώσεις στους εργοδότες που παρανομούν.

Κυρίες και κύριοι συνάδελφοι, αυτό δεν μπορεί σε καμία περίπτωση να θεωρηθεί μεταρρύθμιση. Είναι η επιστροφή στον εργασιακό μεσαίωνα, στην ασπρόμαυρη δεκαετία του 1950. Φανταστείτε ξανά, λοιπόν, έναν εργαζόμενο που ξυπνάει στις έξι. Φανταστείτε τον εργάτη σε σκαλωσιά. Φανταστείτε τον συνταξιούχο που ξαναγυρίζει στη δουλειά για να μπορέσει να τα βγάλει πέρα. Φανταστείτε τον νέο που δουλεύει πολλές ώρες, πάνω από αυτό που μπορεί, για έναν μισθό πείνας. Φανταστείτε την οικογένεια που μετρά τους λογαριασμούς, αντί να μετρά τη ζωή. Αυτή είναι η πραγματικότητα που νομιμοποιεί το δεκατριάωρο. Τη νομιμοποιείτε στην ουσία. Αυτή τη σκληρή πραγματικότητα φέρνετε σε ένα περιτύλιγμα, σε ένα περιεχόμενο του παρόντος σχεδίου νόμου.

Η κοινωνία, όμως, κυρία Υπουργέ, δεν μπορεί να ανεχθεί να ζει με αυτόν τον τρόπο. Η κοινωνία εκεί έξω ζητά δικαιοσύνη, αξιοπρέπεια και ζωή. Και όσο εσείς νομοθετείτε την εξόντωση, ο λαός θα νομοθετήσει την απομάκρυνσή σας. Γιατί για μας, τον ΣΥΡΙΖΑ-Προοδευτική Συμμαχία, η εργασία δεν είναι τιμωρία, είναι δικαίωμα. Και αυτό οι εργαζόμενοι δεν θα το χαρίσουμε σε κανέναν.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Επόμενος ομιλητής είναι ο κ. Κωνσταντίνος Φλώρος, ανεξάρτητος Βουλευτής.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, σήμερα εξετάζουμε ένα νομοσχέδιο που επιδιώκει να αναμορφώσει την εργατική νομοθεσία με ενενήντα έξι άρθρα, αγκαλιάζοντας την ψηφιακή απλοποίηση, την προστασία των εργαζομένων και τις συνταξιοδοτικές ρυθμίσεις.

Είναι μια πρόταση που θέτει στο επίκεντρο τα δικαιώματα όσων δουλεύουν καθημερινά, αλλά και τις ανάγκες των επιχειρήσεων, ιδιαίτερα των μικρών, που αποτελούν τον πυλώνα της οικονομίας μας. Έχουν ακουστεί φωνές για κατάργηση του οχταώρου, για δεκατριάωρο δουλείας και σκλαβιάς και άλλες υπερβολές που μόνο μπερδεύουν τον κόσμο και σπέρνουν πανικό χωρίς λόγο.

Μιλάμε, όπως προανέφερα, για ένα νομοσχέδιο ενενήντα έξι με ενενήντα επτά άρθρων περίπου, εκ των οποίων θόρυβος δημιουργείται μόνο για το άρθρο 1, εγώ θα πως έως και το άρθρο 4, βάσει της ονομαστικής που θέλει να καταθέσει ο ΣΥΡΙΖΑ. Άρα, συμφωνείτε στα υπόλοιπα ενενήντα δύο. Άρα, μιλάμε για ένα καλό νομοσχέδιο.

Οπότε θα σταθώ στα άρθρα για τα οποία γίνεται περισσότερος ιδεολογικός θόρυβος παρά ουσιαστική ανάλυση. Και αναφέρομαι στα άρθρα 7, 8, 10 και 21, αφού στα υπόλοιπα ενενήντα δύο συμφωνείτε.

Πάμε στο άρθρο 7. Μέχρι σήμερα σε χιλιάδες ελληνικές επιχειρήσεις -από τις logistics, μέχρι τη βιομηχανία και τον τουρισμό- καλώς ή κακώς το εννιάωρο ή το δωδεκάωρο είναι καθημερινότητα. Δυστυχώς, όμως, αυτό συνέβαινε κάτω από το τραπέζι. Είναι έτσι ή δεν είναι; Έτσι είναι. Άρα, τι θα ισχύει πλέον; Μπαίνει ένα καθαρό πλαίσιο που λέει ότι το δεκάωρο αναγνωρίζεται ως υπερωριακό, με προσαύξηση και συγκεκριμένη διαδικασία, άρα ο εργαζόμενους προστατεύεται περισσότερο και αντί να δουλεύει μαύρα δέκα ώρες και να πληρώνεται τις οκτώ, τώρα μπορεί να δουλέψει δέκα και να πληρωθεί τις δέκα. Όπως, επίσης, κατοχυρώνονται ρητά το δικαίωμα του εργαζομένου να αρνηθεί την υπερωριακή απασχόληση, χωρίς αυτό να συνιστά λόγο απόλυσης ή να οδηγήσει σε οποιαδήποτε βλαπτική μεταβολή ή δυσμενή διάκριση απέναντί του.

Πάλι στο ίδιο άρθρο, στο 7, γίνεται μεγάλη κουβέντα για το περίφημο, δήθεν, δεκατριάωρο. Δεκατριάωρο ούτε υπάρχει ούτε θεσπίζεται. Αυτό που προβλέπεται, είναι ότι κατ’ εξαίρεση, και μόνο με τη συναίνεση του εργαζόμενου, μπορεί να υπάρξει επιπλέον απασχόληση για λίγες ημέρες τον χρόνο, σε περιόδους αυξημένων αναγκών. Και πιο συγκεκριμένα, η υπερωριακή αυτή απασχόληση δεν μπορεί να ξεπερνά τις τριάντα επτά ημέρες ετησίως. Άρα, μιλάμε για κάτι που ίσως συμβεί, το πολύ τρεις φορές τον μήνα, έχοντας φυσικά σε ισχύ το ετήσιο όριο των εκατόν πενήντα ωρών-υπερωριών, την υποχρεωτική εντεκάωρη ανάπαυση ανά εικοσιτετράωρο και φυσικά, όπως προείπα, το δικαίωμα του εργαζόμενου να αρνηθεί. Άρα, δεν υπάρχει ούτε κατάργηση οκτάωρο, ούτε θέσπιση δεκατριάωρου.

Πάμε στο άρθρο 8. Τι λέει ουσιαστικά το άρθρο 8; Λέει: σου δίνω τη δυνατότητα να δουλεύεις δέκα ώρες την ημέρα για τέσσερις ημέρες, ώστε να έχεις την πέμπτη ημέρα ελεύθερη. Είναι αυτό που πολλοί αποκαλούν σήμερα «τετραήμερη εργασία». Και στην πράξη ήδη εφαρμόζεται εδώ και χρόνια σε εταιρείες πληροφορικής, σε start-ups, ακόμα και σε τουριστικές επιχειρήσεις με έντονες εποχικές ανάγκες.

Με το άρθρο 10 για τη χρονική κατάτμηση της άδειας γίνεται μια αλλαγή πρακτική και σε καμία περίπτωση πολιτική. Πόσοι εργαζόμενοι σήμερα δεν ζητούν να «σπάσουν» την άδειά τους σε μικρότερα κομμάτια, ώστε να πάρουν πέντε ημέρες το Πάσχα, δέκα ημέρες το καλοκαίρι, πέντε ημέρες τα Χριστούγεννα; Περισσεύουν και άλλες δυο, τρεις ημέρες, που δύναται να τις πάρει ο εργαζόμενος, όποτε εκείνος θέλει, σύμφωνα με τις προσωπικές του ανάγκες, κατόπιν έγγραφου αιτήματος και αποδοχής του από τον εργοδότη. Και πάλι, αυτό συνέβαινε εδώ και χρόνια αλλά άτυπα και πλέον απλοποιείται η διαδικασία, επιτρέποντας να γίνεται με κοινή συμφωνία εργαζόμενου και εργοδότη, χωρίς να χρειάζεται έγκριση, όπως ίσχυε, από την Επιθεώρηση Εργασίας. Άρα, αφαιρεί γραφειοκρατία και διατηρεί παράλληλα τον ελάχιστο πυρήνα προστασίας, που λέει ότι τουλάχιστον πέντε ή έξι συνεχόμενες ημέρες άδειας ή προκειμένου περί ανηλίκων δώδεκα ημέρες πρέπει να παραμένουν αδιάσπαστες.

Το άρθρο 21 αφορά στην ταχεία πρόσληψη. Είναι, ίσως, το πιο σύγχρονο εργαλείο που εισάγεται. Πλέον, μέσω του «ΕΡΓΑΝΗ II», ένας εργοδότης μπορεί να προσλάβει νόμιμα και άμεσα έναν εργαζόμενο για μια ή δυο ημέρες, κάτι που σήμερα και πάλι γίνεται, αλλά συμβαίνει ανεξέλεγκτα και «μαύρα». Για παράδειγμα, σε ένα event, σε ένα κέτερινγκ, σε ένα ξενοδοχείο ή σε μια εμπορική καμπάνια ο εργαζόμενος πηγαίνει, δουλεύει, πληρώνεται στο χέρι και παραμένει αόρατος για το κράτος και τα ασφαλιστικά ταμεία. Άρα, μιλούμε για ένα μέτρο που νομιμοποιεί τη μικρή ευκαιριακή απασχόληση, χωρίς να καταργεί τη σταθερή εργασία και περιορίζει την αδήλωτη εργασία, που χρόνια τώρα ρημάζει την ελληνική αγορά.

Συνεπώς, όλοι εσείς που αντιδράτε, τι θέλετε; Περισσότερη εκμετάλλευση; Περισσότερη «μαύρη» και ανασφάλιστη εργασία; Πείτε το στον κόσμο τουλάχιστον να ξέρει, γιατί έξω φωνάζετε για δικαιώματα και μέσα θέλετε τα αντίθετα ακριβώς.

Μιλούμε, λοιπόν, για εργαλεία εξορθολογισμού μιας αγοράς που έχει αλλάξει δραματικά και δεν λειτουργεί πλέον με τα δεδομένα της δεκαετίας του ’80 αλλά με τις ανάγκες του 2025.

Αυτό που έχει σημασία είναι πώς αυτά θα εφαρμοστούν. Εάν εφαρμοστούν με σεβασμό στον εργαζόμενο, με ουσιαστικούς ελέγχους και με διαφάνεια μέσω ψηφιακών συστημάτων, τότε θα είναι ένα βήμα μπροστά. Εάν εφαρμοστούν επιφανειακά και χωρίς έλεγχο, τότε, ναι, μπορεί να οδηγήσουν σε στρεβλώσεις. Όμως, στη δεύτερη περίπτωση, γι’ αυτό νομίζω ότι είμαστε και όλοι εμείς εδώ και δίπλα στους εργαζόμενους, για να λύνουμε προβλήματα και όχι να προσθέτουμε.

Φυσικά, αυτά τα άρθρα δεν στέκονται μόνα τους. Εδράζονται σε ένα ψηφιακό οικοσύστημα, με την ψηφιακή χάρτα εργασίας και το «ΕΡΓΑΝΗ II» να λειτουργούν ως εγγύηση εφαρμογής και ελέγχου. Άρα, πλέον, μιλούμε για πραγματικά δεδομένα, που θα καταγράφονται αυτόματα. Ο εργαζόμενος θα βλέπει τα πάντα στο κινητό του, ο εργοδότης θα έχει σαφή υποχρέωση και το κράτος θα έχει πλήρη εικόνα. Αυτή είναι η μεγάλη τομή και η ουσία της δίκαιης εργασίας το 2025. Η τεχνολογία στην υπηρεσία της δικαιοσύνης στην εργασία.

Και εδώ, κυρία Υπουργέ, επιτρέψτε μου να αναφερθώ σε ένα θέμα που αγγίζει βαθιά την έννοια της δίκαιης εργασίας στην πράξη. Αναφέρομαι, φυσικά, στους επιστημονικούς συνεργάτες της Βουλής, τους αόρατους ήρωες της κοινοβουλευτικής διαδικασίας, που παρά τη βαρύτητα και τη διάρκεια του έργου τους, το εργασιακό και μισθολογικό τους καθεστώς παραμένει ασαφές και ιδιότυπο.

Με σεβασμό, λοιπόν, κυρία Υπουργέ, ζητώ να εξετάσετε, σε συνεργασία φυσικά και με τη Βουλή, λόγω της ιδιαιτερότητας που υπάρχει, τρόπους αποκατάστασης αυτής της αδικίας και να καθοριστεί ένα σαφές και δίκαιο εργασιακό πλαίσιο, που θα αντανακλά την πραγματική συμβολή αυτών των ανθρώπων στο κοινοβουλευτικό έργο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, κλείνω με το εξής. Θέλω να απευθυνθώ στον συνάδελφο από τον ΣΥΡΙΖΑ, τον κ. Γιαννούλη. Επειδή στην έναρξη της συνεδρίασης αναφέρθηκε στο πρόσωπό μου και διαπίστωσα πως ίσως βρίσκεται σε κάποια σύγχυση, θέλω να ξεμπερδέψω τόσο τον ίδιο όσο και τους συναδέλφους του ΣΥΡΙΖΑ ή όποιον άλλον πραγματικά ενδιαφέρεται.

Με εγκαλείτε, κύριε συνάδελφε, για ποιο πράγμα ακριβώς; Με εγκαλείτε ότι εγώ πριν από δυόμισι χρόνια στήριξα κάτι και τώρα στηρίζω κάτι άλλο; Ναι, πράγματι, πριν από δυο χρόνια, κάποτε, έδωσα μια στήριξη, τώρα στηρίζω κάτι άλλο. Μια στήριξη πολιτική σε μια δημοτική παράταξη, ασκώντας αντιπολίτευση. Αυτό είναι το πρόβλημα; Αυτό εξετάζουμε, δηλαδή, σήμερα εδώ; Το ποιος είναι και πού κάθεται, σε ποια έδρανα; Αυτό σας ενοχλεί; Στο τέλος-τέλος, δεν έχω το δικαίωμα στην ιδεολογική εξέλιξη;

Αυτό είναι, λοιπόν, το πρόβλημα; Όχι. Έχω, λοιπόν, και το δικαίωμα στην ιδεολογική εξέλιξη και μπορώ, νομίζω, να κάθομαι και ελεύθερα όπου εγώ επιθυμώ. Άρα, το λύσαμε το πρόβλημα; Το λύσαμε το πρόβλημα. Πολύ ωραία.

Και αφού, λοιπόν, σας ξεμπέρδεψα, θα κλείσω την παρένθεση μαζί σας με τις εξής ημερομηνίες: 26 Σεπτεμβρίου 1989 και 14 Ιουλίου 1992. Σας λένε κάτι αυτές οι ημερομηνίες;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν κάνουμε διαλογική συζήτηση.

**ΚΩΝΣΤΑΝΤΙΝΟΣ ΦΛΩΡΟΣ:** Είναι οι ημερομηνίες που δολοφονήθηκαν ο Παύλος Μπακογιάννης και ο Θάνος Αξαρλιάν. Από ποιον; Από τον Κουφοντίνα, που εσείς υποστηρίζετε.

Η κριτική, λοιπόν, από υποστηρικτές του Κουφοντίνα, εκτός από αστεία και άτοπη, είναι και ανήθικη απέναντι στη δημοκρατία, όχι σε εμένα. Κοίταξε, λοιπόν, να παράγετε λίγο σοβαρό και ουσιαστικό κοινοβουλευτικό έργο, όσο ακόμη έχετε πλήρωμα στο πλοίο, γιατί, απ’ ό,τι φαίνεται, ο ένας μετά τον άλλον σαλπάρετε για πιο όμορφες θάλασσες, όταν φυσικά αυτές έχουν σύνορα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φλώρο.

Έχει ζητήσει τον λόγο για μια παρέμβαση ο κ. Γιαννούλης. Μετά θα πάρει τον λόγο ο κ. Παπαθανάσης και στη συνέχεια η Πρόεδρος της Πλεύσης Ελευθερίας, η κ. Ζωή Κωνσταντοπούλου.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, απευθύνομαι σε εσάς, νομιμοποιώντας μόνο εσάς ως συνομιλητή, γιατί με τον νεαρό συνάδελφο δεν ξέρω εάν έχουμε αναπτύξει κάποιον διάλογο.

Προσπερνώ αδιάφορα, μη αναγνωρίζοντας ως ισότιμο συνομιλητή οποιονδήποτε έχει εκθειάσει τον δολοφόνο Κασιδιάρη σε προηγούμενο χρόνο.

Από εκεί και πέρα, απευθύνομαι και στην εκπρόσωπο της ελληνικής Κυβέρνησης, της δημοκρατικά εκλεγμένης ελληνικής Κυβέρνησης, εάν πρόκειται να υιοθετήσει, να νομιμοποιήσει, να φιλοξενήσει ανέστιους νοσταλγούς συστημάτων πολιτικών και πρακτικών απάνθρωπων.

Δεν τον γνωρίζω τον συγκεκριμένο συνάδελφο. Δεν έχουμε αναπτύξει ποτέ διάλογο. Δεν αναφέρθηκα στο επίθετό του σήμερα και δεν ξέρω πώς -φορώντας τι, τον μανδύα του προφήτη;-, εμπλέκει εμένα στα δικά του ιδεολογικά ταξίδια.

Θέλω να πω στη Βουλή ότι έχω την τιμή να έχω πάρει την τελευταία συνέντευξη του Παύλου Μπακογιάννη την προηγούμενη ημέρα της δολοφονίας του και το θεωρώ δημοσιογραφικά ως πολύ μεγάλη τιμή.

Για όλα τα υπόλοιπα, για όλες τις ανοησίες και τις βλακείες που εκπέμπονται από πολιτικά ασταθή πρόσωπα, αυτά με αφήνουν αδιάφορο. Εδώ είναι ο ναός της δημοκρατίας. Και για να τον υπηρετήσεις, δεν πρέπει να εξελιχθείς ιδεολογικά. Πρέπει πρώτα να είσαι άνθρωπος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Κύριε Παπαθανάση, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κυρία Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο που δεν αφορά μόνο αριθμούς, άρθρα ή ρυθμίσεις, αφορά στην ίδια την καρδιά της κοινωνίας μας, τον κόσμο της εργασίας.

Με το παρόν νομοσχέδιο του Υπουργείου Εργασίας και Κοινωνικής Ασφάλισης η Κυβέρνηση κάνει πράξη τη δέσμευσή της για μια δίκαιη, σύγχρονη και ευρωπαϊκή αγορά εργασίας, όπου ο εργαζόμενος προστατεύεται ουσιαστικά, η γραφειοκρατία μειώνεται και το κράτος λειτουργεί αποτελεσματικά και ψηφιακά.

Η διαδικασία που οδήγησε στο σημερινό νομοσχέδιο, υπήρξε ανοιχτή, δημοκρατική και συμμετοχική. Ξεκίνησε από τον Ιούνιο με δημόσια διαβούλευση και πρόσκληση προς όλους τους κοινωνικούς εταίρους και τα κόμματα της Αντιπολίτευσης. Αυτή είναι η ουσία της διαφανούς διακυβέρνησης που εφαρμόζει η Νέα Δημοκρατία: συζήτηση, σύνθεση και αποτέλεσμα.

Κυρίες και κύριοι συνάδελφοι, το νομοσχέδιο στηρίζεται σε τέσσερις βασικούς πυλώνες:

Πρώτον, την ενίσχυση των μέτρων υγείας και ασφάλειας στην εργασία.

Δεύτερον, τη διεύρυνση των δικαιωμάτων των εργαζομένων με πρακτικές διευκολύνσεις, όπως οι άδειες, τα επιδόματα και η ευελιξία του χρόνου εργασίας.

Τρίτον, την απλοποίηση των διαδικασιών προσλήψεων και την ψηφιοποίηση όλων των σχετικών ενεργειών μέσω του συστήματος «ΕΡΓΑΝΗ II».

Τέταρτον, τη στήριξη των συνταξιούχων και τη μείωση των ασφαλιστικών βαρών για εργαζόμενους και επιχειρήσεις.

Πρόκειται για ένα νομοσχέδιο κοινωνικά προοδευτικό και οικονομικά ρεαλιστικό, που αντανακλά τη φιλοσοφία της παράταξής μας: δίκαιη εργασία, ίσες ευκαιρίες, ανάπτυξη για όλους.

Ας σταθούμε σε μερικές κομβικές ρυθμίσεις, που αναμένουμε αύριο στην ονομαστική ψηφοφορία να υπερψηφίσετε.

Με άρθρο 7 επιτρέπεται με τη ρητή συγκατάθεση του εργαζομένου η δυνατότητα επιπλέον μέχρι δύο ωρών υπερωρίας χωρίς καμία αλλαγή στο θεμελιώδες οκτάωρο. Η διάταξη αυτή δεν αυξάνει τον εργάσιμο χρόνο υποχρεωτικά, αλλά προσφέρει ευελιξία στον εργαζόμενο να αξιοποιήσει το χρόνο του όπως τον εξυπηρετεί. Η άρνηση για υπερωρία δεν μπορεί να αποτελέσει λόγο απόλυσης ή δυσμενούς μεταχείρισης. Μιλούμε, δηλαδή, για ενίσχυση του δικαιώματος επιλογής, όχι περιορισμού του.

Με το άρθρο 8 επεκτείνεται η δυνατότητα τετραήμερης εργασίας καθ' όλη τη διάρκεια του έτους. Ένα μέτρο, που διευκολύνει εργαζόμενους γονείς, φοιτητές, νέους επαγγελματίες, ανθρώπους που χρειάζονται περισσότερο χρόνο για την οικογένεια, για την εκπαίδευση ή για την προσωπική τους ζωή.

Με τα άρθρα 9 και 10 απλουστεύεται η διαδικασία αδειών και δίνεται στον εργαζόμενο η ελευθερία να κατανείμει την άδειά του σε περισσότερες περιόδους μέσα στο έτος. Πρόκειται για μια απλή αλλά ουσιαστική ρύθμιση, που αποδεικνύει ότι η Κυβέρνηση εμπιστεύεται τον πολίτη.

Στο άρθρο 11 το επίδομα γονικής άδειας καθίσταται αφορολόγητο, ανεκχώρητο και ακατάσχετο, ενώ στα άρθρα 12 και 13 η προστασία της μητρότητας επεκτείνεται και στις ανάδοχες μητέρες, ένα ξεκάθαρο μήνυμα κοινωνικής ευαισθησίας και ισότητας.

Ιδιαίτερης σημασίας είναι και το άρθρο 15, που προστατεύει τον εργαζόμενο από κάθε προσπάθεια μείωσης των αποδοχών του μετά την εφαρμογή της ψηφιακής κάρτας εργασίας. Η πολιτεία εγγυάται ότι η ψηφιακή εποχή της εργασίας θα είναι εποχή διαφάνειας και όχι καταστρατήγησης.

Η απλοποίηση και ψηφιοποίηση των διαδικασιών αποτελεί τη ραχοκοκαλιά του πρώτου μέρος του νομοσχεδίου. Καταργούνται έντυπα, ενοποιούνται δηλώσεις, επιτρέπονται ταχείες προσλήψεις μέσω εφαρμογής. Ένα κράτος που λειτουργεί με ένα κλικ δεν είναι όνειρο πια, αλλά είναι η πραγματικότητα.

Στο δεύτερο μέρος εισάγονται νέες διατάξεις για την υγεία και την ασφάλεια στην εργασία. Η Ελλάδα επικαιροποιεί μετά από δεκαετίες την κατάταξη επικινδυνότητας των επιχειρήσεων και εκσυγχρονίζει τον ρόλο του τεχνικού ασφαλείας και του ιατρού εργασίας. Δημιουργείται το ολοκληρωμένο πληροφορικό σύστημα «Ηριδανός», για να καταγράφονται ηλεκτρονικά όλα τα ζητήματα υγείας και ασφάλειας. Πρόκειται για μία ουσιαστική επένδυση στη ζωή του εργαζόμενου.

Στο τρίτο μέρος κυρώνονται οι διεθνείς συμβάσεις της Διεθνούς Οργάνωσης Εργασίας, αναγνωρίζοντας ένα ασφαλές και υγιές περιβάλλον ως θεμελιώδες δικαίωμα. Η Ελλάδα στέκεται ξανά στο ύψος των διεθνών υποχρεώσεών της, δείχνοντας ότι ο εκσυγχρονισμός δεν είναι απλώς εσωτερική ανάγκη, αλλά διεθνής ευθύνη.

Εξίσου σημαντικές είναι και οι συνταξιοδοτικές ρυθμίσεις του νομοσχεδίου. Η Κυβέρνηση διορθώνει αδικίες και ενισχύει το εισόδημα των συνταξιούχων. Για παράδειγμα, όταν εργαζόμενος συνταξιούχος δικαιούται προσαύξηση στη σύνταξή του, το επιπλέον ποσό δεν λαμβάνεται υπόψη στην εισφορά αλληλεγγύης, ώστε να μην μειώνεται τεχνητά η καθαρή του σύνταξη. Ακόμη επεκτείνεται η απαλλαγή από προσαυξήσεις στις εισφορές υπερωριών και νυχτερινών εργασιών και δίνεται η δυνατότητα αναγνώρισης ασφαλιστικού χρόνου από διαφορετικούς φορείς, προς όφελος των εργαζομένων που αλλάζουν επαγγελματική κατεύθυνση.

Μια ακόμη σημαντική καινοτομία είναι η αποκατάσταση της ισότητας των φύλων στο Ταμείο Πρόνοιας Δικηγόρων Αθηνών, καθώς και η μέριμνα για νέες μητέρες που εργάζονται σε πολλούς εργοδότες. Η πολιτεία έρχεται να στηρίξει εκείνες που φέρνουν τη ζωή και ταυτόχρονα αγωνίζονται σκληρά στην αγορά εργασίας.

Κυρίες και κύριοι συνάδελφοι, το νομοσχέδιο αυτό δεν έρχεται να διαταράξει τις εργασιακές σχέσεις. Έρχεται να τις προστατεύσει, να τις εκσυγχρονίσει και να τις καταστήσει πιο δίκαιες και λειτουργικές, πιο κοντά στις ανάγκες της νέας εποχής. Μέσα σε έξι χρόνια η Κυβέρνηση της Νέας Δημοκρατίας ανέστρεψε τη λογική της ανεργίας και της επιδοματικής πολιτικής. Δημιούργησε σταθερές θέσεις εργασίας, αύξησε τον κατώτατο μισθό, μείωσε τη φορολογία και ενίσχυσε την ανταγωνιστικότητα της οικονομίας. Άλλωστε η εφαρμογή της ψηφιακής κάρτας μέχρι σήμερα, η χρήση της οποίας έχει αυξήσει κατά 1,8 εκατομμύρια ώρες τις υπερωρίες -1.000% αύξηση σε κάποιους κλάδους- και έχει αυξήσει τις αποδοχές των εργαζομένων κατά 48%, είναι ένα ακόμη στοιχείο που αποδεικνύει τη δυναμική και την αποδοχή της από εργαζόμενους και επιχειρήσεις. Τέλος, η ανεργία συνεχίζει να μειώνεται σταθερά, φτάνοντας από το 19% στο 8%, δείχνοντας την αποτελεσματικότητα της πολιτικής μας. Αυτή είναι η πολιτική μας. Η πολιτική μας ταυτότητα είναι να ενώνουμε την οικονομική ανάπτυξη με την κοινωνική δικαιοσύνη, την αποτελεσματικότητα με την ευαισθησία, το ψηφιακό κράτος με τον ανθρώπινο σεβασμό.

Η «δίκαιη εργασία για όλους» δεν είναι σύνθημα, είναι πολιτική πράξη που αφορά κάθε εργαζόμενο, κάθε επιχείρηση, κάθε οικογένεια. Το νομοσχέδιο αυτό αποτελεί μια ακόμη σταθερή απόδειξη ότι η Ελλάδα του 2025 είναι μια χώρα που σέβεται την εργασία, προστατεύει τους πολίτες και προχωρά μπροστά με σχέδιο και αποφασιστικότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαθανάση.

Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ, κύριε Πρόεδρε.

Μιλάω αυτήν την ώρα στη διήμερη συζήτηση του νομοσχεδίου του Υπουργείου Εργασίας και Κοινωνικής Ασφάλισης, γιατί δεν γνωρίζω αν θα μπορέσω να μιλήσω αύριο. Βλέπετε, αύριο θα βρίσκομαι από το πρωί στη Λάρισα, στη δίκη η οποία διεξάγεται για την εξαφάνιση, την υπεξαγωγή των βίντεο φόρτωσης της εμπορικής αμαξοστοιχίας, στη δίκη αυτή που δεν την αναφέρει κανένας από την Κυβέρνηση και κυρίως δεν την αναφέρει ο λαλίστατος κ. Φλωρίδης, ο οποίος έχει διαστρέψει εντελώς την έννοια του Υπουργού Δικαιοσύνης, συμπεριφέρεται ως Υπουργός που προΐσταται των δικαστών και δυστυχώς υπάρχουν δικαστές όχι λίγοι, αλλά πολλοί, που του επιτρέπουν να προΐσταται της δικαστικής εξουσίας και λειτουργίας η οποία θα έπρεπε να είναι ανεξάρτητη.

Αύριο, λοιπόν, διεξάγεται στο Μονομελές Πλημμελειοδικείο Λάρισας η δίκη εναντίον των υπευθύνων του ΟΣΕ και του υπευθύνου της «Interstar», της εταιρείας αυτής η οποία αναλαμβάνει τη φύλαξη πολλών δημόσιων χώρων και πολλών δημοσίων εγκαταστάσεων, συμβάλλεται με τα Υπουργεία και με την Κυβέρνηση, εισπράττει δημόσιο χρήμα και είναι η εταιρεία εκείνη, η οποία επί δύο χρόνια κορόιδευε τους συγγενείς, τα θύματα, τους επιζώντες και τους επιζώσες, τις οικογένειες των θυμάτων που αφαιρέθηκε η ζωή τους, στέλνοντας λάθος βίντεο στην ανάκριση, στέλνοντας κατεστραμμένα βίντεο στην ανάκριση, ισχυριζόμενη ότι χάθηκαν τα βίντεο διότι δεν διατηρήθηκαν και γενικώς υπεξάγοντας τα κρίσιμα στοιχεία που αφορούν την αποκάλυψη της αλήθειας για το τι πραγματικά συνέβη στις 28 Φλεβάρη του 2023.

Κυρία Υπουργέ, είστε δικηγόρος, νομικός εξαίρετη, έχετε σπουδές σε πολύ σημαντικά πανεπιστήμια και γνωρίζετε πολύ καλά τι σημαίνει να κατηγορούνται ο κ. Παναγιώτης Τερεζάκης, που είχε τις ιδιότητες του νομίμου εκπροσώπου του ΟΣΕ, ο κ. Σπυρίδων - Κλέαρχος Πατέρας, επίσης εκπρόσωπος του ΟΣΕ, και ο κ. Νικόλαος Τσαντσαράκης, αντισυμβαλλόμενος του ελληνικού δημοσίου μέχρι σήμερα, που εισπράττει δημόσιο χρήμα μέχρι σήμερα, για υπεξαγωγή εγγράφων κατ’ εξακολούθηση, για απείθεια και για ηθική αυτουργία σε υπεξαγωγή εγγράφων άπαξ και κατ’ εξακολούθηση και για ηθική αυτουργία σε απείθεια. Στη Μεταμόρφωση Αττικής εντός του χρονικού διαστήματος από 28-2-2023 έως και 12-5-2023 και ενώ από 28-2-2023 είχε λάβει χώρα το έγκλημα των Τεμπών και είχε τη δυνατότητα σύμφωνα με τα άρθρα να διατηρήσει και να θέσει στη διάθεση της ανάκρισης τα συγκεκριμένα βίντεο, παρέλειψε να το κάνει. Είναι πάρα πολύ αποκαλυπτικές οι κατηγορίες. Εγώ θα καταθέσω το κατηγορητήριο στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο)

Την προηγούμενη φορά που το κατέθεσα στα Πρακτικά δέχθηκα εκείνη την ακραία και χυδαία επίθεση από τον κ. Φλωρίδη για την οποία καταμηνύθηκε ήδη και θα απαντήσει εκεί όπου πρέπει. Βέβαια ευελπιστούμε σε μία ανεξάρτητη δικαστική και εισαγγελική λειτουργία που είναι ακόμα ζητούμενο.

Αύριο, λοιπόν, δικάζονται αυτοί οι τρεις κύριοι, ο κ. Τσαντσαράκης, ο κ. Τερεζάκης, που τον κρατούσε η Κυβέρνηση στη θέση του μέχρι πρότινος, ο κ. Πατέρας. Δικάζονται και η Κυβέρνηση και ο κ. Φλωρίδης δεν λένε κουβέντα.

Εμείς αύριο θα είμαστε στη δίκη αυτή, για να φωτιστεί το γιατί κάποιοι έκρυψαν, παρακράτησαν, εξήγαγαν, κατέστρεψαν τα βίντεο της φόρτωσης της εμπορικής αμαξοστοιχίας, που μέχρι σήμερα δεν έχουν κατατεθεί σε καμία αρχή, και εμφάνισαν κάποια πεποιημένα πλαστά βίντεο τον Φλεβάρη πέρυσι, που τα προσκόμισε ως κομιστής ο συνήγορος του κ. Τσαρτσαράκη, ο κ. Καπερνάρος, που συμβαίνει να είναι ταυτόχρονα και Πρόεδρος του Περιφερειακού Συμβουλίου του κ. Χαρδαλιά, δηλαδή του χρισμένου Περιφερειάρχη Αττικής, που πήρε το χρίσμα από τον κ. Μητσοτάκη όταν αποκεφαλίστηκε, με μεθόδους εγκληματικής οργάνωσης, ο προηγούμενος περιφερειάρχης Πατούλης.

Περιμένουμε. Θα μιλήσει κανείς από την Κυβέρνηση γι’ αυτήν τη δίκη που γίνεται, διότι αποδεικτικό υλικό του εγκλήματος των Τεμπών καταστράφηκε, υπεξήχθη και δεν υπάρχει μέχρι σήμερα; Έχετε κάτι να πείτε, κύριοι, εσείς που μιλάτε για συνωμοσία, για ψέμα, για την αλήθεια που εσείς μόνο την ξέρετε; Τι λέτε γι’ αυτό; Τι λέτε για το γεγονός ότι η φόρτωση της εμπορικής αμαξοστοιχίας των Τεμπών, που ασφαλέστατα καταγράφηκε σε βίντεο, που σαφέστατα θα έπρεπε να είναι κομμάτι της δικογραφίας και που ζητήθηκε εκ μέρους του Εφέτη Ειδικού Ανακριτή, πριν τα γυρίσει και εκείνος στο τέλος; Καλύτερα, μάλλον, να πω: «πριν τα γυρίσει και εκείνος» και όχι, «στο τέλος». Διότι, φαίνεται ότι μπήκε σε μια διαδικασία να τα γυρνάει αρκετά νωρίς, από την καταστροφή του βιολογικού υλικού που είχε ληφθεί από θύματα και σωρούς.

Ο Εφέτης Ειδικός Ανακριτής, λοιπόν, ζήτησε τα βίντεο αυτά και έλαβε ως απάντηση, τη μία ότι σας τα στέλνουμε, την άλλη ότι δεν καταλάβαμε και σας στείλαμε της επιβατικής αμαξοστοιχίας και την τρίτη ότι τελικά δεν υπάρχουν τα βίντεο. Τελικώς και εκείνος έπαψε να αναζητά την αλήθεια και μπήκε στην συνομοταξία -εγώ δεν θα μιλήσω για συνωμοσία εδώ, γιατί είναι άλλου forum αντικείμενο- εκείνων οι οποίοι σπεύδουν και αγκομαχούν να κλείσουν άρον-άρον τις διερευνήσεις για να γίνει μια δίκη στο πόδι, για πλημμελήματα και όχι για κακουργήματα, όσον αφορά τις ανθρωποκτονίες και την αφαίρεση ανθρώπινης ζωής μετά από έκθεση, να γίνει μια δίκη κομμένη και ραμμένη στα μέτρα μιας κυβέρνησης, η οποία θέλει να ελέγχει τη δικαιοσύνη, θέλει να παρεμβαίνει στην άσκηση της δικαστικής λειτουργίας και βέβαια, θέλει να προκαταλαμβάνει και τις αποφάσεις της δικαιοσύνης.

Μόνον έτσι ερμηνεύεται και εκλαμβάνεται η χθεσινοβραδινή ντροπιαστική -στα αλήθεια- συνέντευξη του κ. Φλωρίδη στην ΕΡΤ, με τέσσερις δημοσιογράφους που κανείς τους δεν είχε κάνει την προεργασία που θα έπρεπε. Κανείς τους δεν τον διέψευσε, ακόμη κι όταν είπε χονδροειδή ψέματα και που όλοι συγκατένευαν.

Ενώ στο Συμβούλιο Εφετών Λάρισας εκκρεμούσε ακόμη και συνεδρίαζε σήμερα το πρωί το Συμβούλιο Εφετών της Λάρισας για να κρίνει αν η ανάκριση περαιώθηκε σωστά και μπορεί να προχωρήσει στο επόμενο στάδιο ή αν η ανάκριση είναι άκυρη, όπως ζητήσαμε να κηρυχθεί άκυρη με την οικογένεια του Πάνου Ρούτσι, ο κ. Φλωρίδης που διαβάζει πάντα βουλωμένο γράμμα και γραμμωμένο βούλευμα, ήξερε χθες το βράδυ, κύριε Μάντζο -σκεφτείτε το και εσείς ως δικηγόρος- τι βούλευμα θα έβγαινε σήμερα το πρωί και ότι θα έβγαινε σήμερα το πρωί. Ήξερε ακόμη-ακόμη ότι το βούλευμα θα ήταν απορριπτικό για την ένσταση ακυρότητας της προδικασίας που κάναμε με την οικογένειά του Πάνου Ρούτσι, της Μιρέλας Ρούτσι, του Κρις Ρούτσι, την οικογένεια δηλαδή του εικοσιδυάχρονου Ντένις. Ήξερε ο κ. Φλωρίδης ότι θα βγάλει το συμβούλιο αυτό το οποίο ήθελε εκείνος.

Μάλιστα, προηγουμένως δεν είχαν διστάσει να ορίσουν εισηγήτρια στο βούλευμα αυτό μία δικαστή, η οποία είχε ευθύ και σαφές κώλυμα να συμμετέχει, αφού ως σύζυγός της -επίσης δικαστής- ενεπλάκη σε αγωγή που κατέθεσε εναντίον μου έτερη δικαστής, η οποία διευκόλυνε τον πολύ κ. Μπέο στον Βόλο -τον φίλο του κ. Τριαντόπουλου- και κατέθεσε ακόμη και ένορκη βεβαίωση.

Τώρα φανταστείτε, δικαστής που έδωσε ένορκη βεβαίωση για άλλη δικαστή, εναντίον εμού ως δικηγόρου που υπερασπίζομαι τους πολίτες του Βόλου και της Μαγνησίας που μάχονται για το περιβάλλον. Είναι αγωγή η οποία αφορά την άσκηση των υπερασπιστικών μου καθηκόντων, αφορά την υπεράσπιση των πολιτών του Βόλου έναντι του Μπέου και την αντίσταση σε πρακτικές δικαστών στον Βόλο που καλύπτουν, δυστυχώς, τις ανομίες Μπέου.

Από όλους τους δικαστές, λοιπόν, που θα ορίζονταν για να είναι εισηγητές στην υπόθεση των Τεμπών, ποια βρήκανε; Βρήκαν τη σύζυγο ενός δικαστή που εμπλέκεται σε αντιδικία με τη συνήγορο οικογενειών θυμάτων, γιατί ο δικαστής αυτός υπερασπίζεται άλλη δικαστή που υπερασπίζεται τον Μπέο και εγώ υπερασπίζομαι τους πολίτες που τους στοχοποιεί ο Μπέος.

Αυτή η δικαστής θα έκρινε την υπόθεση, κύριε Γαβρήλο. Η κ. Μαρία Γάκη, η οποία δεν είχε την ευθιξία να δηλώσει το κώλυμά της και χρειάστηκε να καταθέσουμε υπόμνημα στο οποίο αναφερόμασταν στο κώλυμα. Στο υπόμνημα αναφέραμε ότι πώς θα αναλάβει μία δικαστής, ο σύζυγος της οποίας έχει εμπλακεί, δίνοντας ένορκη βεβαίωση και μάλιστα, κοινή ένορκη βεβαίωση, μαζί με δικηγόρο στον ίδιο αριθμό; Δικηγόρος και δικαστής στον ίδιο αριθμό ένορκης βεβαίωσης, για να μην πληρώσουν και δεύτερη ένορκη βεβαίωση.

Φανταστείτε, ο Προϊστάμενος του Πρωτοδικείου Βόλου, Εφέτης πια, να δίνει ένορκη βεβαίωση μαζί με δικηγόρο, για να διεκδικεί μια άλλη δικαστής χρήματα, έναντι εμού, ως δικηγόρου -120.000 ευρώ θέλει να της καταβάλω- επειδή υπερασπίστηκα τους πολίτες του Βόλου απέναντι στον Μπέο. Απ’ όλους τους δικαστές, λοιπόν, του κόσμου, τη σύζυγο αυτού του δικαστή βρήκανε στη Λάρισα για εισηγήτρια στην υπόθεση των Τεμπών.

Αυτή η δικαστής τι δήλωσε; Δήλωσε: «Δεν γνώριζα ότι η κ. Κωνσταντοπούλου είχε κάνει μήνυση στον σύζυγό μου για την ένορκη βεβαίωση που είχε δώσει εκείνος». Όμως, δεν είπε και ποτέ ότι δεν γνώριζε την ένορκη βεβαίωση που είχε δώσει εκείνος ο δικαστής.

Αυτά τώρα όλα, βέβαια, μπορεί να ακούγονται πολύ λεπτομερειακά, αλλά είναι εξαιρετικά συναφή. Διότι εγώ τα ζω. Ζω πώς ο κ. Φλωρίδης παρεμβαίνει στη δικαστική λειτουργία, παρεμβαίνει σε δικαστές και τους ζητάει συγκεκριμένες ενέργειες, προκειμένου να εξουδετερώσει μία συνήγορο που τον ενοχλεί. Τον ενοχλεί, γιατί είναι Αρχηγός κόμματος της Αντιπολίτευσης που δεν κάνει πίσω. Τον ενοχλεί, γιατί στην υπόθεση των Τεμπών υπερασπίζεται τα θύματα και τις οικογένειές τους και δεν κάνει πίσω. Τον ενοχλεί!

Σε αυτές τις συνθήκες άραγε επιθυμεί η Νέα Δημοκρατία -εγώ δεν θα πω για την Κυβέρνηση- να κριθεί η υπόθεση του εγκλήματος των Τεμπών; Διότι στη Λάρισα μετατίθενται δικαστές που ο ένας μετά τον άλλον έχουν κωλύματα. Η μία είναι σύζυγος του Εισαγγελέα που έβγαλε την πρόταση να τελειώσει η ανάκριση, η άλλη είναι σύζυγος του Διευθυντή του πρώην Κυβερνητικού Εκπροσώπου, πρόσωπα που με κωλύματα μετατίθενται στη Λάρισα αυτήν την περίοδο για να κάνουν την κρίσιμη δίκη. Όλα αυτά θα έχουμε τη δυνατότητα φυσικά και να τα εκθέσουμε και να τα φωτίσουμε.

Είναι όμως επισημάνσεως άξιο το γεγονός ότι ο κ. Φλωρίδης ήξερε χθες ότι όχι μόνον θα απορριφθεί η αίτηση ακυρότητας της οικογένειας Ρούτσι, αλλά και ότι θα προσδιοριστεί αυτές τις μέρες το δικαστήριο και -ακούστε και αυτό- ήξερε και πότε θα προσδιοριστεί, ήξερε και τον μήνα, «Μέσα στο πρώτο τρίμηνο». Και έπεσε μέσα, διότι μάθαμε από τα μέσα ενημέρωσης και όχι από τις δικαστικές και εισαγγελικές αρχές ότι ορίστηκε ημερομηνία για τη δίκη του εγκλήματος των Τεμπών η 23η Μαρτίου του 2025.

Θα μου επιτρέψετε να πω για άλλη μια φορά ότι όλη αυτή η πληροφόρηση είναι αποτέλεσμα προπαγάνδας. Καμία οικογένεια θύματος δεν έχει επισήμως ενημερωθεί για καμία ημερομηνία. Με βάση τους κανόνες της ανθρώπινης λειτουργίας και λογικής, δεν θα μπορούσε ποτέ κανένας από τους λειτουργούς που ανέλαβαν και που προχωράνε την υπόθεση σούμπιτη να δικαστεί να έχει ούτε καν διαβάσει τη δικογραφία στα συντομότατα διαστήματα που μεσολάβησαν.

Ο δικός μας αγώνας λοιπόν δεν είναι ένας αγώνας δρόμου απέναντι σε μια Κυβέρνηση που αγκομαχά να δικάσει άρον άρον κάποιους λίγους κατηγορούμενους για κάποιες λίγες κατηγορίες για να γλιτώσουν οι επικεφαλής, οι κατεξοχήν υπαίτιοι, οι ένοχοι, αυτοί τους οποίους προστατεύει ο κ. Μητσοτάκης και ζητάει και από την Κοινοβουλευτική Ομάδα της Νέας Δημοκρατίας να τους προστατεύει και δυστυχώς μέχρι αυτήν την ώρα αυτό συμβαίνει.

Δεν μπορεί να γίνει δίκη χωρίς κατηγορούμενο για κακουργήματα τον Καραμανλή. Δεν μπορεί να γίνει δίκη χωρίς κατηγορούμενο για κακουργήματα τον Τριαντόπουλο. Δεν μπορεί να γίνει δίκη χωρίς κατηγορούμενο για κακουργήματα τον Μητσοτάκη. Απλώς δεν θα είναι η δίκη για το έγκλημα των Τεμπών, αλλά μια παρεμπίπτουσα δίκη στην οποία θα συλλέγουν τα στοιχεία για να καθίσουν στο σκαμνί αυτοί που πρέπει για τα εγκλήματα που πρέπει, μεταξύ των οποίων αυτονοήτως είναι η έκθεση σε βαθμό κακουργήματος από την οποία προήλθε θάνατος, η έκθεση σε κίνδυνο ζωής από την οποία προήλθε βαρύτατος τραυματισμός, εγκλήματα βαριά και σοβαρά για τα οποία δεν έχουν καν ασκηθεί ποινικές διώξεις.

Την ίδια ώρα βέβαια υπήρξε μια πολύ μεγάλη νίκη την περασμένη εβδομάδα, νίκη του καλού απέναντι στο κακό, νίκη της αλήθειας απέναντι στο ψέμα. Νίκησε το φως και κατάφερε να επικρατήσει απέναντι στο σκοτάδι. Κι έτσι σε πείσμα των επιδιώξεων της Κυβέρνησης, θα έχουμε μια σειρά από διερευνήσεις για όλο το αντικείμενο του εγκλήματος των Τεμπών σε χωριστή διερεύνηση, όπως αναγκάστηκε η δικαστική και εισαγγελική λειτουργία να διατάξει επιτέλους, αφού επί δυόμισι χρόνια δικαστές και εισαγγελείς παραβίαζαν τα καθήκοντά τους γιατί τους το ζητούσε η Κυβέρνηση, ο κ. Φλωρίδης, ο κ. Μητσοτάκης.

Χτες είδα τον Υπουργό Δικαιοσύνης να δίνει ένα ρεσιτάλ πραγματικά ομολογίας και μου έκανε εντύπωση ότι ακόμη και σε αυτά που είπε για τον ΟΠΕΚΕΠΕ δεν τον διέψευσε κανείς. «Γιατί δεν καλείται, κύριε Φλωρίδη», του λένε, «στη Βουλή ο «Φραπές», ο «Χασάπης», η Σεμερτζίδου;». Και τι απαντά ο Φλωρίδης; «Α, είναι μια εξεταστική επιτροπή που ξεκίνησε από το παρελθόν και έρχεται σιγά σιγά στο σήμερα και σιγά σιγά, όταν θα έρθει στο σήμερα, θα κληθούν και αυτοί που λέτε».

Τέσσερις δημοσιογράφοι στη δημόσια τηλεόραση, στην ΕΡΤ η οποία είναι βέβαια υπό την φτερούγα του κ. Μητσοτάκη, τον κοιτάγανε και συγκατένευσαν. Μα, κανείς δεν έχει παρακολουθήσει την εξεταστική επιτροπή για τον ΟΠΕΚΕΠΕ; Επαφίενται στο τι λέει ο Υπουργός Δικαιοσύνης; Κανείς δεν έκανε το μάθημά του; Κανείς δεν διάβασε τα μαθήματά του για να πάει να πάρει συνέντευξη από τον Υπουργό Δικαιοσύνης Κυβέρνησης η οποία εμπλέκεται σε τέτοια σκάνδαλα και σε τέτοια εγκλήματα;

Έφτασε ο Υπουργός Δικαιοσύνης να μιλά για τους μάρτυρες που δεν καλούνται γιατί δεν φτάσαμε ακόμα στο σήμερα, ενώ είναι γνωστό ότι η εξεταστική επιτροπή ξεκίνησε από το σήμερα με πρώτο μάρτυρα τον τελευταίο Πρόεδρο του ΟΠΕΚΕΠΕ, με πρώτους μάρτυρες τον σημερινό και τον τελευταίο αποκεφαλισθέντα, τον κ. Σαλάτα, και πηγαίνοντας προς τα πίσω;

Μα, σε ποια χώρα ζούμε; Σε ποια χώρα ζούμε που τέσσερις δημοσιογράφοι δεν διαψεύδουν τον Υπουργό όταν λέει ένα τέτοιο χονδροειδέστατο ψέμα στη δημόσια τηλεόραση από την οποία ενημερώνεται ο κόσμος;

Και το λέει το χονδροειδέστατο ψέμα για να δικαιολογήσει γιατί στο σκάνδαλο του ΟΠΕΚΕΠΕ δεν καλούνται για να εξεταστούν τα κακοποιά στοιχεία που ελέγχονται, ο «Φραπές» και ο «Χασάπης», η «φερραροφόρα» και «λουσοφόρα» Σεμερτζίδου, υπεύθυνη κοινοτικών ευρωπαϊκών πόρων της Νέας Δημοκρατίας. Γιατί δεν καλούνται; Απαντάει ο Φλωρίδης γιατί έχουμε ξεκινήσει από τα παλιά και πάμε στο σήμερα και δεν τον διαψεύδει κανείς.

Και βέβαια δεν τον ρώτησε κανείς «Ο Μυλωνάκης γιατί δεν καλείται;». Ο Μυλωνάκης που αποδεικνύεται και κάθε μέρα τα στοιχεία βοούν ότι εμπλέκεται σε κακουργήματα και βαρύτατες αξιόποινες πράξεις παρακολούθησης Βουλευτών, ότι διέπραξε υπεξαγωγή εγγράφου το οποίο αναγκάστηκε πια να καταθέσει αφού πρώτα είχε εξασφαλίσει σοβαρότατο πλεονέκτημα για τον κ. Βορίδη, να τελειώσει δηλαδή η δεύτερη τακτική σύνοδος. Γιατί δεν καλείται;

Διότι προσπάθησε να κάνει τον μάγκα και να πει: «Είμαι στη διάθεση της επιτροπής», αλλά μόλις πήγα στην επιτροπή την αμέσως επόμενη μέρα και ζήτησα να κληθεί και όλη η Αντιπολίτευση ζήτησε να κληθεί, η Νέα Δημοκρατία, ο κ. Λαζαρίδης Μακάριος, που δεν ξέρω αν είναι, είπαν: «Όχι δεν θα κληθεί τώρα». Γιατί δεν θα κληθεί τώρα; Δεν είμαστε στο τώρα; Δεν είναι για το τώρα; Δεν είπε ότι είναι στη διάθεση της επιτροπής τώρα; Γιατί δεν θα κληθεί;

Γιατί τους καλύπτετε και γιατί την ίδια ώρα που ο κτηνοτροφικός και αγροτικός κόσμος έχει στενάξει, την ίδια ώρα με τραυματικό τρόπο σφάζονται κοπάδια ολόκληρα από ζώα, σε τραγικές συνθήκες. Κύριε Υπουργέ, να ζητήσετε να ενημερωθείτε τι κάνουν με τα ζώα, τα οποία θανατώνονται ζωντανά δυστυχώς, τα πετάνε σε λάκκους, έγκυα ζώα που γεννάνε καθώς τα θανατώνουν. Αυτή είναι η καθημερινότητα που ζουν. Δύο αγρότες κτηνοτρόφοι έχουν πεθάνει το τελευταίο διάστημα μετά τη θανάτωση των ζώων τους και είναι σε εξαιρετική συνθήκη απόγνωσης και κατάθλιψης ο κόσμος της αγροτιάς.

Την ίδια ώρα κάποιοι τρώνε με χρυσά κουτάλια, μεταξύ των οποίων οι εμπλεκόμενοι στο σκάνδαλο του ΟΠΕΚΕΠΕ, στο οποίο εντονότατα και κεντρικά εμπλεκόμενος ως προς την όλη διαχείριση των υπαιτίων είναι ο κ. Μυλωνάκης, που μέχρι αυτή τη στιγμή προστατεύεται.

Θα μου επιτρέψετε να πω ότι είναι μεγάλη ευθύνη της Αντιπολίτευσης να μην αρκεστεί σε αυτές τις μεθοδεύσεις. Από πλευράς μας, θα επιμείνουμε ότι πρέπει να αναληφθούν όλες οι θεσμικές πρωτοβουλίες που αναλογούν σε αυτή τη φοβερή καταρράκωση της δημοκρατικής λειτουργίας και κάθε έννοιας κράτους δικαίου και διαφάνειας, και θα επιμείνουμε μέχρι τέλους.

Έρχομαι τώρα σε ένα άλλο μεγάλο θέμα και γεγονός -θα χρειαστώ μια μικρή ανοχή, κύριε Πρόεδρε, όχι πολύ μεγάλη- που είναι οι εξελίξεις των τελευταίων εισοσιτετραώρων στο πεδίο του παλαιστινιακού. Στη χθεσινή συμφωνία που είναι πρωτοφανούς πλαισίου και διαδικασίας και θα πρέπει να έχουμε κατά νου ότι η Κυβέρνηση, εκτός από την παρουσία τού κ. Μητσοτάκη χθες με σταυρωμένα πόδια και τις χειραψίες με τον Τραμπ, επισείει μία πολύ μεγάλη ευθύνη. Η Ελληνική Κυβέρνηση πώς θα τοποθετηθεί για το παρόν και το μέλλον; Θα ζητήσει να τεθεί η συμφωνία υπό την εγγύηση του Οργανισμού Ηνωμένων Εθνών; Θα ζητήσει να αναλάβει την εκπροσώπηση των Παλαιστινίων η Παλαιστινιακή Αρχή που εγγυάται τα παλαιστινιακά εδάφη; Θα μπει στη διαδικασία να εξειδικεύσει τα μέτρα τα οποία αναφέρονται στην Διακήρυξη της Νέας Υόρκης του περασμένου μήνα; Θα μιλήσει για λογοδοσία και απονομή δικαιοσύνης για τα εγκλήματα κατά του παλαιστινιακού λαού; Θα ζητήσει σε επίπεδο Ευρωπαϊκής Ένωσης τη λήψη μέτρων για τις παραβιάσεις του Διεθνούς Δικαίου και των εμπορικών συμφωνιών από το κράτος του Ισραήλ; Θα θέσει σε εφαρμογή διαδικασίες αποκλεισμού προσώπων τα οποία συμμετέχουν σε διεθνή εγκλήματα από δραστηριότητες στην Ελλάδα και πάρα πολλά άλλα;

Διότι, για να οικοδομηθεί στέρεα ειρήνη στα συντρίμμια που προκάλεσε το κράτος του Ισραήλ και ο εγκληματίας Νετανιάχου δεν αρκούν ούτε οι υπογραφές, ούτε οι φωτογραφίες, ούτε οι μεγαλοστομίες του Τραμπ. Χρειάζονται πολύ στέρεες θέσεις από πλευράς της διεθνούς κοινότητας, των κρατών και των κυβερνήσεων, που είναι δεσμευμένες να διαφυλάσσουν το Διεθνές Δίκαιο, το Διεθνές Ανθρωπιστικό Δίκαιο, το Διεθνές Δίκαιο των Ανθρωπίνων Δικαιωμάτων.

Έχουμε, λοιπόν, την άποψη ότι ακόμη δεν μπορεί κανείς να προκαταλάβει τις εξελίξεις, αλλά αν θέλουμε να ενεργήσουμε πραγματικά για την ειρήνη τότε χρειάζονται πολύ πιο ενεργητικές πρωτοβουλίες και όχι διακοσμητικές παρουσίες. Χρειάζεται στέρεη διεθνής ρητορική και πρακτική. Χρειάζεται, με λίγα λόγια, υπεράσπιση της ανθρωπιάς, του ανθρωπισμού, των ανθρώπων, των ανθρωπίνων δικαιωμάτων, κάτι που περιμένουμε ακόμη να το δούμε και από την Κυβέρνηση Μητσοτάκη και από πολλές ακόμη κυβερνήσεις στην Ευρωπαϊκή Ένωση και στον λεγόμενο δυτικό κόσμο.

Έρχομαι τώρα, κυρία Υπουργέ, και στο νομοσχέδιο με την ελπίδα να μπορέσω και αύριο επιστρέφοντας να τοποθετηθώ. Θέλω κατ’ αρχάς, επειδή είναι σωστό να είμαστε πάντα δίκαιοι και ευθείς, να πω ότι μας προσκαλέσατε σε ενημέρωση για το νομοσχέδιο. Δεν παρασταθήκαμε γιατί η προγραμματισμένη συνάντησή μας ήταν ακριβώς τις ημέρες της κλιμάκωσης της απεργίας πείνας και της μάχης που έδινε ο Πάνος Ρούτσι και προσωπικά δεν μπόρεσα να ανταποκριθώ και να είμαι στη συνάντηση αυτή. Στην οποία, πάντως, θα σας έλεγα αυτά που και τώρα θα πω, γιατί θεωρώ ότι είναι πολύ σημαντικό να καταγράφονται και στο δημόσιο διάλογο και να αναλαμβάνουν την ευθύνη τους τα δημόσια πρόσωπα.

Εμείς το νομοσχέδιο αυτό θα το καταψηφίσουμε επί της αρχής, γιατί θεωρούμε ότι πρόκειται για ένα νομοσχέδιο που μπορεί να επιδιώκεται να εμπλουτιστεί με κάποιες δειλά θετικές προβλέψεις, δειλά και όχι αποφασιστικά, πλην όμως η κυρίαρχη επιδίωξή του είναι αυτή η οποία καταγράφεται και στις αντιδράσεις τόσο της Αντιπολίτευσης όσο και της κοινωνίας.

Η κυρίαρχη επιδίωξή του έχει να κάνει με την ελαστικοποίηση των εργασιακών σχέσεων, με τη διευκόλυνση όχι των εργαζομένων αλλά των εργοδοτών, με την νομιμοποίηση μιας υπερεργασίας χωρίς αντίστοιχη αμοιβή, με την εξουθένωση, δηλαδή, εργαζομένων οι οποίοι, αλίμονο, δεν παρακαλάνε να δουλεύουν πιο πολύ, προσπαθούν να βρουν έναν τρόπο να κερδίζουν περισσότερα για να ανταποκριθούν στις ανάγκες της ζωής τους, αυτή είναι η αλήθεια.

Η αλήθεια του νομοσχεδίου και όλης της υπερεργασίας που καταγράφεται στην ελληνική πραγματικότητα δεν είναι ότι οι Έλληνες είναι μανιακοί τού να εργάζονται χωρίς να ξεκουράζονται. Η πραγματικότητα είναι ότι οι Έλληνες δεν βγαίνουν. Οι Έλληνες και οι Ελληνίδες δεν βγαίνουν και για αυτό εξαναγκάζονται να αναζητούν περισσότερες πηγές εισοδήματος, για να ανταποκριθούν στην ακρίβεια που έχει εκτιναχθεί, στην πραγματική καταδίωξή τους από τράπεζες και funds, συχνότατα για ανύπαρκτες οφειλές, όπως είναι οι οφειλές της περιόδου των μνημονίων και της περιόδου της πανδημίας. Για να μπορούν να ανταποκριθούν σε ένα τρομακτικά υψηλό, συγκριτικά και αντικειμενικά, κόστος ζωής, σε ένα υψηλότατο κόστος ακόμη και των πιο αναγκαίων προϊόντων που δεν έχουν απαλλαχθεί από ΦΠΑ και επιβαρύνσεις.

Για να μπορούν να ανταποκριθούν στο κόστος του ρεύματος και της ενέργειας, σε μια χώρα που σε όλη την περίοδο των μνημονίων πέθαινε κόσμος από αναθυμιάσεις μαγκαλιών και πυρκαγιές, γιατί δεν είχαν χρήματα να θερμαίνονται και που πια μια ολόκληρη νέα γενιά παιδιών δεν γνωρίζει τι είναι το καλοριφέρ, από την περίοδο που διακόπηκε η κεντρική θέρμανση στις περισσότερες πολυκατοικίες στις μεγάλες πόλεις.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, όπως σας είπα θα χρειαστώ μια μικρή ανοχή, όχι μεγάλη, σε λίγα λεπτά θα τελειώσω.

**ΠΡΟΕΔΡΕΥΩΝ (Βασίλειος Βιλιάρδος):** Ανοχή στην ανοχή, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω. Ευχαριστώ.

Είναι λοιπόν σημαντικό να δούμε τα πράγματα στην αντικειμενική τους συνθήκη. Δεν είναι αλήθεια ότι οι εργαζόμενοι παρακαλάνε για να εργάζονται περισσότερο. Δεν είναι αλήθεια και είναι και προσβλητικό.

Δεν είναι αλήθεια επίσης ότι η εργασία στην Ελλάδα είναι ασφαλής. Είναι βαθύτατα προσβλητικό αυτό. Πραγματικά δεν με ενδιαφέρει αν κάτι τέτοιο το ισχυρίζεται η Eurostat και αν αυτό είναι σημάδι ότι δεν καταγράφονται και υποκαταγράφονται τα εργατικά ατυχήματα και δυστυχήματα, όπως ξέρετε ότι συμβαίνει, ή αν αυτό είναι σημάδι και του πόσο επισφαλής είναι η εργασία και στις υπόλοιπες χώρες μέλη της Ευρωπαϊκής Ένωσης.

Πάντως με τον Υφυπουργό κ. Καραγκούνη, που κάθεται δίπλα σας, είχαμε την ευκαιρία δύο φορές, τον Γενάρη το 2025 και τον Μάιο του 2025, να συζητήσουμε διά μακρόν -παρεξηγήθηκε κιόλας η διάρκεια, αλλά ήταν σημαντική- τα ζητήματα της εκτίναξης των εργατικών ατυχημάτων και δυστυχημάτων, την υποκαταγραφή τους, το πρόβλημα της υποκαταγραφής τους, το πρόβλημα της καθυστερημένης καταγραφής και το πρόβλημα βεβαίως του ότι μια σειρά από εργατικά ατυχήματα και δυστυχήματα, όπως τα ναυτικά ατυχήματα και δυστυχήματα, όπως αυτά που συμβαίνουν στους χώρους εργασίας του δημοσίου και των ΟΤΑ δεν καταγράφονται στη συνολική καταγραφή. Είχαμε αυτή την ευκαιρία και ανταλλάξαμε απόψεις. Τα καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι δικές μας θέσεις είναι σαφείς και ρητές. Είναι στο κομμάτι της ασφάλειας -τις έχουμε καταθέσει και στη Βουλή- και αφορούν μια σειρά από αποφασιστικές πρωτοβουλίες που σας έχουμε καλέσει να λάβετε. Να υπάρξει μηχανισμός έγκυρης και έγκαιρης καταγραφής των εργατικών ατυχημάτων και δυστυχημάτων. Να υπάρξει θεσμοθέτηση μέτρων παραδειγματικής τιμωρίας της εργοδοτικής υπαιτιότητας για εργατικά ατυχήματα και δυστυχήματα.

Να υπάρξει ουσιαστική ενίσχυση και κινητροδότηση των επιχειρήσεων εργοδοτών και του ίδιου του δημοσίου, θεσμοθέτηση της δυνατότητας παράστασης για την υποστήριξη της κατηγορίας -κυρία Υπουργέ, αυτό γιατί δεν το αναλαμβάνετε, την πρωτοβουλία να γίνει; Το προτείνουμε εδώ και περισσότερο από δύο χρόνια.- να υπάρχει δυνατότητα παράστασης για την υποστήριξη της κατηγορίας και παρέμβασης στην ποινική δίκη και στην αστική δίκη των εργατικών σωματείων και των εργατικών οργανώσεων, συλλόγων και ομοσπονδιών στις περιπτώσεις εργατικών ατυχημάτων και δυστυχημάτων.

Είναι ένα μέτρο χωρίς κόστος. Γιατί δεν το θεσμοθετείτε; Το προτείνουμε, έχει μαλλιάσει η γλώσσα μας. Και είναι πολύ σημαντικό, γιατί συνήθως ο εργαζόμενος-θύμα δεν έχει τη δυνατότητα να υποστηρίξει τον εαυτό του και να αμυνθεί, ιδίως εάν έχει χάσει την υγεία του, τη σωματική του ακεραιότητα μέσα από ένα τέτοιο ατύχημα εφόσον έχει επιζήσει και η οικογένειά του σε περίπτωση δυστυχήματος.

Θεσμοθέτηση πραγματικών κανόνων για τη λειτουργία -την πραγματική και όχι εικονική- του τεχνικού ασφαλείας. Φέρνετε διατάξεις για τους τεχνικούς ασφαλείας, αλλά δεν έχει αποκτήσει αυτή η λειτουργία το πραγματικό περιεχόμενο. Είναι πράγματι ένας εγγυητής της ασφάλειας στον χώρο εργασίας και όχι μια απλή υπογραφή, που απλώς ξεμπλοκάρει τα πράγματα για να πάνε παρακάτω και ας παραβιάζονται τα δικαιώματα και η ασφάλεια.

Να αναληφθεί η πρωτοβουλία για μια ευρεία συζήτηση στην Επιτροπή Κοινωνικών Υποθέσεων με ακρόαση φορέων. Όχι των εργοδοτών, που ήρθαν όλοι να πούνε τι ωραίο το νομοσχέδιο, αλλά των πραγματικών εργαζομένων, οι οποίοι κινδυνεύουν καθημερινά.

Να υπάρξει εντατικοποίηση των ελέγχων που γίνονται σε εργασιακούς χώρους και στους χώρους εργασίας του δημοσίου σε σχέση με τους κανόνες ασφαλείας. Υπάρχουν διαρκείς καταγγελίες ότι στα νησιά, ας πούμε, ιδίως το καλοκαίρι αλλά και γενικότερα, δεν δίνονται ούτε κονδύλια για να μεταβούν τα κλιμάκια της Επιθεώρησης Εργασίας. Φέρνετε κάποιες διατάξεις, που δεν λύνουν το πρόβλημα.

Να υπάρξει επαρκής στελέχωση των εποπτικών φορέων του δημοσίου, κάτι που ακόμη δεν έχει επιτευχθεί.

Να υπάρξουν προβλέψεις για την υγεία και την ασφάλεια των εργαζομένων στις περιόδους καύσωνα. Το λέμε το καλοκαίρι, το λέμε και τώρα για το επόμενο καλοκαίρι.

Και βεβαίως οι εργαζόμενοι-θύματα εργατικών ατυχημάτων να τυγχάνουν της άμεσης υποστήριξης της πολιτείας για την επιβίωση και διαβίωσή τους. Να αναλάβει δηλαδή το κράτος, η πολιτεία, την πραγματική πρόνοια για τη ζωή των ανθρώπων αυτών, οι οποίοι εγκαταλείπονται κατά κυριολεξία.

Έχουμε επίσης προτείνει στη διάρκεια αυτής της διετίας πολύ συγκεκριμένες ρυθμίσεις και πάλι χωρίς κόστος -γιατί όλα ζυγίζονται με βάση την κοστολόγηση, κάτι με το οποίο εμείς δεν συμφωνούμε. Η ποινικοποίηση της απόλυσης και της δυσμενούς μεταχείρισης σε ένδειξη διακρίσεων, δηλαδή σε ένδειξη ρατσισμού και άλλων ρατσιστικών συμπεριφορών, όχι μόνο διοικητικές κυρώσεις.

Να προβλεφθεί ότι επιχειρήσεις και εργοδότες που παραβιάζουν τους κανόνες ασφαλείας δεν θα γίνονται αντισυμβαλλόμενοι του ελληνικού δημοσίου και το ίδιο να προβλεφθούν κυρώσεις για Υπουργούς που παραβιάζουν αυτούς τους κανόνες σε σχέση με τις συμβάσεις με το ελληνικό δημόσιο.

Αυτά όλα είναι μέτρα που εκπέμπουν μια αποφασιστικότητα στα πεδία που έχουν να κάνουν με την υγεία και την ασφάλεια στην εργασία, τα οποία θα μου επιτρέψετε να πω ότι είναι εξαιρετικά, μα εξαιρετικά παραμελημένα. Εμείς όλο αυτό το διάστημα είμαστε στο πλευρό των εργαζομένων σε όλο το φάσμα της εργασίας και στο δημόσιο και στον ιδιωτικό τομέα.

Ήμασταν το κόμμα, κίνημα, που κατέθεσε την πρώτη πρόταση νόμου -και μόνη μέχρι στιγμής- για την επαναφορά του 13ου και 14ου μισθού στον δημόσιο τομέα, τον Δεκέμβρη του 2023, και κοστολογήθηκε αυτό και δεν ήταν πια τόσο μεγάλο το ύψος που δεν μπορούσε να ανταποκριθεί το δημόσιο. Είναι επιλογή η μη επαναφορά του, ενώ αποτελεί κεκτημένο δικαίωμα.

Είμαστε εκείνοι που κατ’ επανάληψη φέρνουμε τα ζητήματα και των προσωρινών συμβάσεων για μόνιμη εργασία, που κατ’ εξοχήν εφαρμόζονται στον δημόσιο τομέα, με όλες αυτές τις συμβάσεις ορισμένου χρόνου που ανανεώνονται και έρχονται εδώ στη Βουλή τροπολογίες, ξανά και ξανά, για παράταση, αλλά όχι μονιμοποίηση.

Είμαστε στο πλευρό των εποχικών πυροσβεστών, που δυστυχώς μένουν στην εποχικότητα, ενώ είναι οι ήρωές μας που πέφτουν στη φωτιά για εμάς, στο πλευρό των εργαζομένων στο πεδίο της ψυχικής υγείας, στη δημόσια υγεία, στην εκπαίδευση, των εργαζομένων στη ΛΑΡΚΟ, που τους πετάξατε πραγματικά εκτός εργασίας με ανάλγητο τρόπο, των μηχανικών του δημοσίου, των εργαζομένων στον e-ΕΦΚΑ, των εργαζομένων όλων εκείνων που υπάρχουν -εσείς δεν το κάνετε αυτό, πιστεύω, νομίζω και πέπεισμαι, αλλά ο προκάτοχός σας είναι ένας…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, γιατί ξέρω ότι μόλις αναφέρομαι στον κ. Γεωργιάδη υπάρχει μεγάλη προσμονή.

Είναι ένας τύπος ο οποίος αντιδικεί και αντιπαρατίθεται με τους εργαζόμενους στην υγεία, τους λοιδωρεί, επιτέθηκε στους γιατρούς που συνέδραμαν τον Πάνο Ρούτσι στην απεργία πείνας, επιτίθεται και «βάφει» κομματικά και πολιτικά εργαζομένους και αντιπαρατίθεται μαζί τους. Με τέτοιες νοοτροπίες πώς θα πάμε παραπέρα;

Και εσείς ως Υπουργός Εργασίας πλέον, θεσμοθετήστε μια δεοντολογία, κανόνες δεοντολογίας. Μπορεί ένας Υπουργός να προσβάλει έναν εργαζόμενο, να αντιπαρατίθεται μαζί του ή να τον απειλεί με πειθαρχικά; Έχουμε άλλον Υφυπουργό, τον κ. Τουρνά, που περνάει πειθαρχικό όποιον θεωρεί ότι τον προσβάλλει. Αυτά, λοιπόν, ας είναι αντικείμενο μιας νέας πρωτοβουλίας σας, στην οποία ευελπιστούμε.

Η Πλεύση Ελευθερίας έχει με σταθερό τρόπο και με καθαρό λόγο εκφραστεί στα ζητήματα που αφορούν την εργασία ως δικαίωμα και ως δικαίωμα στο περιεχόμενο της εργασίας και ως δικαίωμα του εργαζόμενου όχι απλά να διεκπεραιώνει την εργασία του εντός 8ωρου, αλλά και να παίρνει ικανοποίηση από την εργασία του, να είναι χαρούμενος δηλαδή στη δουλειά του και να αμείβεται όπως αξίζει.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Επόμενος ομιλητής είναι ο κ. Νικόλαος Έξαρχος, Βουλευτής του Κομμουνιστικού Κόμματος Ελλάδας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Τι και αν δουλεύεις με σύμβαση δύο ημερών, τι κι αν είσαι τετράωρος, εξάωρος, οκτάωρος, δεκάωρος, τι κι αν είσαι εκ περιτροπής, αορίστου, συμβασιούχος, πενθήμερος, εξαήμερος, επταήμερος, έχει για όλους δικαιοσύνη. Το νομοσχέδιο της κ. Κεραμέως έχει για όλους δικαιοσύνη. Όλα τα σφάζει, όλα τα μαχαιρώνει.

Όποιος, όμως, συναναστρέφεται με πραγματικούς και όχι φανταστικούς εργαζόμενους, όποιος συμμετέχει στις μαζικές διαδικασίες των εργαζομένων, όποιος συμμετέχει στην οργάνωση των πανελλαδικών απεργιών που είχαμε την 1η του μήνα και σήμερα, ξέρει πάρα πολύ καλά και τι θα κάνουν οι εργαζόμενοι αφού θα ψηφιστεί αυτό το νομοσχέδιο έκτρωμα, αλλά κυρίως ξέρει και τι λέμε.

Χθες το πρωί ήμουν σε ένα μεγάλο εργοστάσιο τροφίμων στα Γιάννενα στις 05:30΄ ώρα, την ώρα που μπαίνουν οι εργάτριες για δουλειά. Και πρέπει να μεταφέρω κάποιες, εν πάση περιπτώσει, απόψεις που έχουν. Λέει η πρώτη εργάτρια: «Να πεις στην Υπουργό: Έχει μπει ποτέ σε εργοστάσιο τέτοια ώρα να δει πως είναι;». Δεύτερη εργάτρια: «Να έρθει μια βδομάδα να δουλέψει εδώ η Υπουργός που νομοθετεί, για να δούμε πόσα απίδια παίρνει ο σάκος. Από τα σαλόνια, από τα κοινοβούλια και από τα Υπουργεία ξέρω κι εγώ να λέω κουβέντες για τους άλλους». Άλλη εργάτρια: «Να έρθει εδώ να δουλέψει 13ωρο, να γυρίσει στο σπίτι το βράδυ και να μην έχει όρεξη ούτε για φαγητό. Να της μείνουν και τα λεφτά στην άκρη για ώρα ανάγκης». Αυτά και πολλά άλλα που δεν μπορώ να τα μεταφράσω, γιατί είναι σε άλλη γλώσσα.

Και μην πείτε, κυρία Κεραμέως, ότι αυτά είναι λαϊκισμός. Δεν είναι λαϊκισμός. Είναι λαϊκές κουβέντες από πραγματικούς εργαζόμενους και όχι από φανταστικούς μαγείρους και κομμώτριες που κατασκευάσατε για να υπερασπίσετε το νομοσχέδιο, που σας παρήγγειλαν οι εργοδότες.

Εγώ τουλάχιστον από μικρό παιδί που είμαι στα μεροκάματα, δεν έχω βρει κανέναν τέτοιο να θέλει να δουλεύει παραπάνω. Βεβαίως, δουλεύουν οι εργαζόμενοι βεβαίως και παραπάνω, αλλά το κάνουν από ανάγκη. Είναι από τα καλά των πολιτικών σας. Γιατί όπως λέει ο λαός, άμα σου βαρέσει το αγκάθι στο μάτι, βεβαίως πολλά μπορεί να κάνεις. Αλλά να το θέλει κιόλας, να το ζητάει, να παρακαλάει; Αυτό πάει πολύ. Αυτό είναι εφεύρεση, κυρία Κεραμέως.

Και τέτοιου επιπέδου εφευρέσεις κάνετε μόνο εσείς οι αστοί που δεν έχετε δουλέψει ποτέ στη ζωή σας. Εσείς οι αστοί που ποτέ δεν είχατε ανάγκη το μεροκάματο για να ζήσετε, που ποτέ δεν βάλατε χαρτί και μολύβι για να δείτε αν βγαίνει ο μήνας από τα ενοίκια, τα ρεύματα, τα έξοδα των παιδιών, το σουπερμάρκετ.

Μόνο εσείς, λοιπόν, μπορείτε να βρείτε τέτοιους εργαζόμενους, γιατί ακριβώς έτσι τους θέλετε, να δουλεύουν όσο, όποτε, όπως θέλουν οι εργοδότες, για να αβγατίζουν τα δις των εισηγμένων στο χρηματιστήριο, των βιομηχάνων, των κατασκευαστικών ομίλων, των σουπερμαρκετάδων, των εφοπλιστών, των τραπεζιτών, δηλαδή όλων αυτών των παράσιτων που θησαυρίζουν από τον ιδρώτα αλλά και από το αίμα των εργαζομένων.

Και έχετε το θράσος, κυρία Κεραμέως, να μας κουνάτε εδώ ένα παλιόχαρτο κυριολεκτικά, που δήθεν δείχνει την καλή θέση της χώρας μας στα εργατικά ατυχήματα, που δεν μετράει ούτε καν τις επαγγελματικές ασθένειες. Τολμάτε! Είστε τόσο κυνικοί να πανηγυρίζετε, όταν κάθε τρεις μέρες ένας εργάτης χάνει τη ζωή του στα εργοδοτικά εγκλήματα, όταν είκοσι επτά συνάδελφοι οικοδόμοι έχουν χάσει τη ζωή τους φέτος μέχρι τώρα. Και από πάνω τους λέτε ότι θα δουλεύουν 13 ώρες πάνω στο μαδέρι. Τέτοιο θράσος!

Δεκατρείς ώρες δούλευε και ο οδηγός που προκλήθηκε το ατύχημα στη Βούλα και είχε το τροχαίο με σαράντα πέντε τραυματίες. Να πάτε, λοιπόν, εσείς και οι κατασκευαστές αυτού του νομοσχεδίου να δουλέψετε 13ωρο ως οδηγός και να μεταφέρετε ανθρώπινες ψυχές.

Μας λέτε ότι δεν υπογράφετε -λέει- δήθεν παράνομες συμβάσεις. Δύο κλαδικές συλλογικές συμβάσεις έχει υπογράψει η Ομοσπονδία Οικοδόμων τα τελευταία τρία χρόνια με πενθήμερο, 8ωρο και ουσιαστικές αυξήσεις. Γιατί δεν την κάνετε γενικώς υποχρεωτική για όλους τους εργοδότες και τους δίνετε το δικαίωμα να κλέβουν και το μεροκάματο των οικοδόμων και τον ΕΦΚΑ, χρησιμοποιώντας διάφορα ψευτοεπιχειρήματα; Κατά τα άλλα είστε υπέρ των συλλογικών συμβάσεων!

Γιατί δεν μας αποδίδετε τα υπέρ αγνώστων ένσημα που τα δουλέψαμε και τα πληρώσαμε και μας τα παρακρατάτε; Αυτή είναι η δίκαιη εργασία; Αλλά είναι ψέμα, λέει η Υπουργός:» Δεν νομοθετούμε 13ωρη δουλειά. Όποιος θέλει, δεν είναι υποχρεωτικό. Καλύπτεται ο εργαζόμενος, που δεν θέλει, από το νομοσχέδιο». Στα χαρτιά πάλι. Στην πράξη, όμως;

Για να δούμε κάνα δυο παραδείγματα. Πριν λίγες ημέρες τον πρόεδρο του Εργατικού Κέντρου Θεσπρωτίας οι μπράβοι της εργοδοσίας ΝΗΡΕΑ του επιτέθηκαν, τον χτύπησαν, γιατί συζητούσε με εργαζόμενους για την οργάνωση της απεργίας ενάντια στο νομοσχέδιό σας. Για τον ίδιο λόγο πάλι, τις ίδιες μέρες τον πρόεδρο του επιχειρησιακού σωματείου στο ΖΑΓΟΡΙ -ξέρετε, είναι αυτή η επιχείρηση που την έχετε χρηματοδοτήσει με δεκάδες εκατομμύρια ευρώ για να αναπτυχθεί- ο ίδιος ο εργοδότης με τα τσιράκια του, του επιτέθηκε με απειλές, με χυδαίες βρισιές και τον έβγαλαν ακόμα και έξω από το εργοστάσιο που δουλεύει. Αυτά στον πρόεδρο, σκεφτείτε παρακάτω τι γίνεται.

Σκεφτείτε πώς θα πουν όχι οι συμβασιούχοι στο 13ωρο. Η ίδια η εργοδοσία απέλυσε προχθές σαράντα οχτώ για να τους ξαναπάρει -λέει- τον Απρίλη. Τώρα, πώς θα βγάλουν τον χειμώνα; Εδώ θα μας πείτε εσείς, κυρία Κεραμέως, τι προβλέπει το δίκαιο νομοσχέδιό σας για τη δίκαιη εργασία. Εκτός κι αν δεν ξέρετε τους χιλιάδες ψεύτικους λόγους που επικαλούνται -να σας τους πούμε βέβαια- για να τους απολύουν. Ή μήπως δεν ξέρετε ότι με την τεράστια ευελιξία που περάσατε όλοι σας, όλα τα κόμματα που κυβέρνησαν τα τελευταία είκοσι χρόνια, απολύονται και προσλαμβάνονται κάθε μέρα πάνω από οχτώ χιλιάδες εργαζόμενοι; Και μάλιστα παρά τα όσα λέτε, το 50% των εργαζομένων το τελευταίο επτάμηνο του 2025 είναι μερικής απασχόλησης και εκ περιτροπής. Πόσα, λοιπόν, όχι να πουν όλες αυτές οι καλοπληρωμένες κατά την κ. Κεραμέως θέσεις εργασίας; Πόσα όχι να πουν, όταν τους κυνηγάνε τα ρεύματα, τα νοίκια, η ακρίβεια; Όλα αυτά λοιπόν τα ξέρετε και τα αξιοποιείτε.

Όπως αξιοποιείτε και τα στοιχεία που έχετε εσείς -μαγειρεμένα και αυτά- όπου δήθεν μόνο το 0,1% δουλεύει εξαήμερο. Φαίνεται ότι τα μαγείρεψαν και τα κούρεψαν και αυτά τα στοιχεία οι ίδιοι οι μάγειρες και οι κομμώτριες, που σας ζήτησαν το 13ωρο. Τώρα, βέβαια, επιστρατεύσατε και τους διάφορους εργοδοτικούς, τους συνοδοιπόρους σας, συνδικαλιστές της ΠΑΣΚΕ και της ΔΑΚΕ.

Πήγατε ποτέ στις βιομηχανίες τροφίμων; Στα εργοτάξια πήγατε; Στην εστίαση, στον τουρισμό, στο λιανεμπόριο, στις μεταφορές; Στην Κέρκυρα που έχω προσωπική άποψη -έχω μάλιστα κάνει και επίκαιρη ερώτηση στον κ. Καραγκούνη- το εξαήμερο είναι κανόνας στα μεγάλα ξενοδοχεία και το επτά στα επτά ακόμα. Εκτός κι αν όλους αυτούς τους κλάδους τους εξαιρείτε από το μέτρημα. Αλλά και πάλι το ποσοστό σας δεν βγαίνει. Μπορεί στα χαρτιά να βγαίνουν, αλλά στην πράξη δεν βγαίνουν.

Έτσι θα γίνει λοιπόν και με το χυδαίο νομοσχέδιό σας. Και να το ψηφίσετε, στα χαρτιά θα μείνει. Γιατί στην πράξη οι εργαζόμενοι με τα συνδικάτα τους θα το πετάξουν, όπως και τα υπόλοιπα των προκατόχων τους, στα μπάζα. Δεν θα μας γυρίσετε στον μεσαίωνα δουλειά -όχι ήλιο με ήλιο- νύχτα με νύχτα.

Δεν είναι νέο το νομοσχέδιό σας. Είναι παλιό, παμπάλαιο, αιώνων νομοσχέδιο είναι. Δεν είναι νέο το 13ωρο, η διευθέτηση, η δουλειά δύο ημερών, το κόψιμο σε φέτες των αδειών και όλα τα άλλα τα καλά του νομοσχεδίου σας.

Στην εποχή της τεχνητής νοημοσύνης, των επιτευγμάτων της επιστήμης, της τεχνολογίας, νέο είναι οι μισθοί και οι συντάξεις που καλύπτουν τις σύγχρονες ανάγκες της εργατικής λαϊκής οικογένειας.

Νέο και σύγχρονο είναι η μείωση του εργάσιμου χρόνου, το πενθήμερο, το 7ωρο, το 35ωρο. Νέο είναι ο επαρκής χρόνος των εργαζομένων για ξεκούραση, αθλητισμό, πολιτισμό, να έχουν τον χρόνο τους, να μπορούν να τον αφιερώσουν στα παιδιά τους.

Σύγχρονο είναι η υψηλού επιπέδου δωρεάν αποκλειστικά δημόσια υγεία, παιδεία, πρόνοια, η λαϊκή κατοικία που σήμερα είναι η θηλιά που πνίγει την εργατική λαϊκή οικογένεια, Οι διακοπές, που το 50% δεν πήγε ούτε δύο μέρες φέτος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ**: Πολλά, λοιπόν, μαζεύονται γι’ αυτό και οι εργαζόμενοι λένε «Να φύγουν αυτοί». Αυτό λένε οι εργαζόμενοι, να φύγουν. Βεβαίως να φύγουν, αλλά να τους φορτώσουμε μαζί και την πολιτική που ακολουθούσαν και αυτοί και οι προηγούμενοι που σήμερα εδώ κατακεραυνώνουν το νομοσχέδιο, λες και ξεχάσαμε ότι όλοι τους βήμα-βήμα ξήλωσαν το οκτάωρο, τις συλλογικές συμβάσεις, εφάρμοσαν ελαστικές μορφές απασχόλησης, χτύπησαν την απεργία, την Κυριακή αργία, εφάρμοσαν όλες τις αντεργατικές κατευθύνσεις της Ευρωπαϊκής Ένωσης, γιατί για όλους αυτό είναι το Ευαγγέλιο.

Βεβαίως και θα το ψηφίσετε το νομοσχέδιο, το ξέρουμε, δεν έχουμε αυταπάτες. Για εμάς, για τους εργαζόμενους, δεν είναι τίποτα άλλο παρά ένα παλιόχαρτο. Έχουν οι εργαζόμενοι και τη δύναμη και την οργάνωση και την πείρα με τους αγώνες τους όχι μόνο να το αχρηστεύσουν, αλλά με τις τελευταίες απεργίες και αυτές τις απεργίες να τις προσθέσουν, να τις κάνουν κρίκο στην αλυσίδα που θα περάσουν στην αντεπίθεση μαζί με τους αυτοαπασχολούμενους, τους βιοπαλαιστές αγρότες που στενάζουν, τη νεολαία, όλους όσους χτυπιούνται από τις πολιτικές του κεφαλαίου.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Μαζί θα χτίσουμε, λοιπόν, το μέτωπο που θα αντιπαρατεθεί αποφασιστικά με το σάπιο καπιταλιστικό σύστημα στο σύνολό του και σε συμπόρευση με ακόμα πιο δυνατό το κόμμα μας θα ανοίξουμε τον δρόμο για το πραγματικό νέο, για την κοινωνία που θα δουλεύουμε και θα παράγουμε για εμάς, για να ικανοποιούμε τις ανάγκες μας και όχι να ζούμε, να δουλεύουμε και να σκοτωνόμαστε για τα παράσιτα τους καπιταλιστές και τα κέρδη τους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Έξαρχο.

Κύριε Μηταράκη, έχετε ζητήσει παρέμβαση.

**ΝΟΤΗΣ ΜΗΤΑΡΑΚΗΣ:** Θα την κάνω αύριο το πρωί, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής ο κ. Ιωάννης Δημητροκάλλης, ανεξάρτητος Βουλευτής.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Σας ευχαριστώ, κύριε Πρόεδρε.

Μιλάμε σήμερα για ένα νομοσχέδιο που τιτλοφορείται «Δίκαιη εργασία για όλους», ένας τίτλος ωραίος αλλά ψεύτικος, ένας τίτλος που δεν αντανακλά την πραγματικότητα, γιατί δεν πρόκειται για δίκαιη εργασία. Πρόκειται για φτηνή εργασία, ελεγχόμενη εργασία, εργασία χωρίς φωνή. Ένα νομοσχέδιο που φέρει την υπογραφή της αποτυχημένης και βαθιά εκτεθειμένης πολιτικά Υπουργού, της κ. Κεραμέως.

Ας κάνουμε μία μικρή αναδρομή. Είναι η ίδια που πριν λίγα χρόνια, από το Υπουργείο Παιδείας τότε, μέσα σε αυτήν εδώ την Αίθουσα έλεγε ψέματα μέσα στη Βουλή. Μας διαβεβαίωνε ότι η πολυεθνική CISCO θα παρείχε δωρεάν υπηρεσίες στο ελληνικό κράτος. Τελικά, υπήρξε απευθείας ανάθεση 2 εκατομμυρίων ευρώ και ως χορηγία δόθηκαν στην εταιρεία στοιχεία μαθητών, φοιτητών, καθηγητών. Αυτή η υπόθεση, κυρίες και κύριοι συνάδελφοι, οδήγησε την παρέμβαση της Ευρωπαϊκής Εισαγγελίας για οικονομικό έγκλημα. Και δεν είναι το μόνο.

Στο Υπουργείο Παιδείας το 2023 προκηρύχθηκε διαγωνισμός ύψους 30 εκατομμυρίων ευρώ από το Ταμείο Ανάκαμψης για εκατόν εβδομήντα επτά χιλιάδες σετ ρομποτικής στα σχολεία. Ο διαγωνισμός αυτός, σύμφωνα με ρεπορτάζ και καταγγελίες, ήταν στημένος. Κατατμήθηκε παράνομα σε τρία μέρη, ώστε κάθε εταιρεία να συμμετέχει μόνο σε ένα. Αποτέλεσμα; Καμία πραγματική ανταγωνιστική διαδικασία. Τα τρία μέρη κατοχυρώθηκαν στις NOVA, COSMOTE και VODAFONE με εκπτώσεις κοροϊδία και τεράστιες υπερκοστολογήσεις, μια μοιρασιά που θα τη ζήλευε και το παλιό πολιτικό σύστημα.

Ποια ήταν η επιβράβευση της κ. Κεραμέως; Ο κ. Μητσοτάκης να την ανταμείψει με το Υπουργείο Εργασίας. Η αποτυχία στην Κυβέρνησή σας είναι προϋπόθεση προαγωγής.

Σήμερα βλέπουμε εδώ να υπερασπίζεται ένα νέο έκτρωμα, ένα νομοσχέδιο που παρουσιάζεται ως θετικό μόνο και μόνο επειδή η Κυβέρνηση έχει φροντίσει να καλύψει τις επικίνδυνες διατάξεις του κάτω από μερικές καλές ρυθμίσεις. Μας μιλά για προστασία μητρότητας και ανάδοχες μητέρες. Μας πουλάει την τετραήμερη δεκάωρη εργασία σαν πρόοδο, μας στην πραγματικότητα μάς επιβάλλει τη δεκατριάωρη εργασία.

Αυτή είναι η πρακτική σας. Φέρνετε νομοσχέδια που καταπατούν θεμελιώδη δικαιώματα, που προσβάλλουν την ανθρώπινη αξιοπρέπεια και τα τυλίγετε με μικρές ευεργετικές ρυθμίσεις, για να τα προβάλλετε στα κανάλια της διαπλοκής. Ένα νομοσχέδιο με 97 άρθρα που κανένα από αυτά δεν προβλέπει την ενίσχυση των συλλογικών συμβάσεων.

Η Ευρωπαϊκή Οδηγία 2022/2041 απαιτεί τουλάχιστον 80% κάλυψη των εργαζομένων από συλλογικές διαπραγματεύσεις και στην Ελλάδα είμαστε στο 30%. Οι υπόλοιποι δουλεύουν με ατομικές συμβάσεις, χωρίς καμία διαπραγματευτική δύναμη.

Οι συλλογικές συμβάσεις, κύριοι, δεν είναι τυπικό δικαίωμα, είναι ο πυρήνας της οικονομικής δημοκρατίας. Είναι το μόνο εργαλείο που εξασφαλίζει δίκαιους μισθούς και όρους εργασίας. Όταν ο μισθός διαπραγματεύεται συλλογικά, υπάρχει δικαιοσύνη. Όταν επιβάλλεται μονομερώς, υπάρχει εκμετάλλευση. Ακόμη και η έκθεση της Τράπεζας της Ελλάδος παραδέχεται ότι οι κλαδικές συμβάσεις μειώθηκαν στο ελάχιστο, με αυτές που υπεγράφησαν το 2024 έφεραν αυξήσεις μόλις στο 2%. Με τέτοιους ρυθμούς ο στόχος του Πρωθυπουργού για μέσο μισθό 1.500 ευρώ είναι κοροϊδία.

Επιπλέον, το άρθρο 8 του νομοσχεδίου μιλά για τη διευθέτηση του χρόνου εργασίας. Δηλαδή, δίνετε τη δυνατότητα στον εργοδότη να μετατρέψει το ωράριο σε λάστιχο, να δουλεύει ο εργαζόμενος δέκα και δώδεκα ώρες χωρίς υπερωρία και να παίρνει ρεπό όποτε το επιτρέψει το αφεντικό. Μήπως, νομίζετε πως ξεχειλώνοντας τα ωράρια, θα αυξήσετε την παραγωγικότητα; Κάνετε λάθος.

Τα στοιχεία της Eurostat είναι αμείλικτα. Οι Έλληνες εργάζονται ήδη περισσότερες ώρες από κάθε άλλον Ευρωπαίο. Πάνω από σαράντα πέντε ώρες την εβδομάδα δουλεύει το 21% των εργαζομένων, όταν ο ευρωπαϊκός μέσος όρος είναι μόλις 10,8% και το 12,2% εργάζονται πάνω από πενήντα ώρες. Αυτό δεν είναι παραγωγικότητα. Αυτό είναι εξάντληση, είναι εκμετάλλευση. Οι Έλληνες δεν χρειάζονται περισσότερες ώρες δουλειάς για να παράγουν. Χρειάζονται δικαιοσύνη, αξιοπρέπεια και σταθερότητα, χρειάζονται μισθούς που να τους επιτρέπουν να ζουν και να επιβιώνουν.

Τώρα, για να παρουσιάσετε ψεύτικη ανάπτυξη, βάζετε τους Έλληνες να δουλεύουν παραπάνω από όλους, για να φαίνεται ότι ανεβαίνει ο μισθός. Πρόκειται για επικοινωνιακή απάτη, μια πολιτική εξαπάτηση, που δείχνει ανηθικότητα και περιφρόνηση προς τον λαό.

Στην ακρόαση των φορέων οι φωνές ήταν ομόφωνες. Η ΓΣΕΕ μίλησε για διάλυση της συλλογικής διαπραγμάτευσης, η Συνομοσπονδία Συνταξιούχων Ελλάδος για προσβολή των συνταξιούχων, η Συνομοσπονδία Ατόμων με Αναπηρία για πλήρη αδιαφορία απέναντι στους εργαζόμενους με αναπηρία, οι Γιατροί Επιθεώρησης για μισθολογική διάκριση και απαξίωση. Κανείς δεν στάθηκε δίπλα σας. Κανείς δεν σας υπερασπίστηκε πραγματικά και τολμάτε να το λέτε δίκαιο;

Κύριε Μητσοτάκη, έχετε χάσει κάθε επαφή με την πραγματικότητα. Αυτό το νομοσχέδιο δεν είναι απλώς εργασιακό. Επιβάλλει μια νέα τάξη πραγμάτων όπου ο εργαζόμενος θα παρακολουθείται, ο επιθεωρητής θα σιωπά, ο συνταξιούχος θα ξαναδουλεύει και ο εργοδότης θα κάνει ό,τι θέλει. Μιλάει για ρυθμίσεις, για κωδικοποίηση, για απλοποίηση, αλλά δεν μιλάει ποτέ για δικαιοσύνη, δεν μιλάει για ισότητα, δεν μιλάει για πατρίδα και άνθρωπο. Αυτό είναι μεταρρύθμιση ή είναι η διάλυση της κοινωνικής συνοχής;

Η Ελλάδα δεν χρειάζεται τεχνοκρατική διαχείριση. Χρειάζεται πολιτική ψυχή, χρειάζεται ηθική στην εξουσία, όχι αριθμούς στα δελτία τύπου.

Κυρία Κεραμέως, δεν είστε Υπουργός Εργασίας, είστε υπουργός εργοδοσίας. Εργάζεστε για τα συμφέροντα των ισχυρών, όχι για την ασφάλεια και την αξιοπρέπεια των εργαζομένων. Η δίκαιη εργασία για όλους είναι ψέμα και η αλήθεια είναι πως καταργείτε το οκτάωρο, εξευτελίζετε τη μητρότητα και μετατρέπετε τον εργαζόμενο σε αριθμό. Και θα σας το πω ξεκάθαρα, η εποχή, που οι Έλληνες δέχονταν σιωπηλά τέτοιες πολιτικές, τελείωσε. Οι Έλληνες θα μιλήσουν με την ψήφο τους και τότε δεν θα σας σώσουν ούτε τα ρεπορτάζ των φίλων σας, ούτε οι χορηγίες των εταιρειών σας.

Αυτό το νομοσχέδιο είναι κατά του Έλληνα εργαζόμενου, είναι κατά της οικογένειας, κατά του κοινωνικού κράτους, κατά της ίδιας της πατρίδας. Και το μήνυμά μου είναι απλό: Δεν θα επιτρέψουμε να μετατραπεί ο Έλληνας σε αριθμό. Δεν θα επιτρέψουμε η εργασία να γίνει ψηφιακή δουλειά. Δεν θα δεχθούμε την ισοπέδωση των δικαιωμάτων στο όνομα της απλοποίησης. Η εργασία είναι τιμή, είναι αξιοπρέπεια, είναι θεμέλιο του έθνους. Και όσο υπάρχει η φωνή μιας συμμαχίας Ελλήνων που αντιστέκεται θα υπάρχει ελπίδα, ελπίδα για πατρίδα που σέβεται τον εργαζόμενο, για κοινωνία που στηρίζεται στη δικαιοσύνη.

Η Ελλάδα θα παραμείνει για την Ελλάδα των Ελλήνων. Η κοινωνία θα αντισταθεί και η ιστορία θα γράψει πως ήσασταν η Κυβέρνηση που γκρέμισε τα θεμέλια του κοινωνικού κράτους. Όμως, όσο υπάρχει έστω και ένας Έλληνας που δεν σκύβει το κεφάλι, η πατρίδα θα έχει φωνή και η Ελλάδα θα σταθεί ξανά όρθια.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Επόμενος ομιλητής είναι ο κ. Νικόλαος Παπαδόπουλος, Ανεξάρτητος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Κύριοι συνάδελφοι, συζητούμε ένα νομοσχέδιο που έγινε με την αλαζονεία του 41% και απευθύνεται σε όφελος του 1% του πληθυσμού, κλείνει το μάτι δηλαδή στα καρτέλ, τις πολυεθνικές και τους μεγαλοεργοδότες. Η κοινωνία, όμως, έξω βράζει. Το ζήσαμε σήμερα το πρωί και είναι θέμα χρόνου να εκβράσει τη δολερή πολιτική αυτής της Κυβέρνησης. Έτσι, αυτό το άδικο νομοσχέδιο, όπως και τόσα άλλα, είναι εκτός της ελληνικής πραγματικότητας και της κοινωνίας. Σας το διαβεβαιώνω αυτό, είναι άδικο, παρόλο που βαφτίστηκε δίκαιο και όχι μόνο άδικο, αλλά είναι επίσης και απάνθρωπο και αντιαναπτυξιακό.

Πού θα ωφελήσει; Στις επιτροπές που προηγήθηκαν είδαμε ότι το υπερθεμάτισαν μόνο οι εργοδοτικές οργανώσεις και τα φιλαράκια σας, ενώ το αναθεμάτισαν, στην κυριολεξία, σύσσωμες όλες οι οργανώσεις των εργαζομένων. Λέτε να μη γνωρίζουν αυτοί το καλό τους, να μην ξέρουν το συμφέρον τους;

Δεν περίμενα, βέβαια, τίποτα καλύτερο από την ηγεσία αυτή και από το Υπουργείο αυτό, από τους εκπροσώπους της πολιτικής δήθεν ορθότητας και του επιτελικού κράτους των αρίστων, αυτό που ψήφισε σοδομονόμο, που έβαλε Υπουργούς, όπως τον κ. Γεωργιάδη και τον κ. Σκέρτσο να κάνει μασάζ σε εσάς, τους Βουλευτές της Νέας Δημοκρατίας, για να τινάξουν στον αέρα τι; Τα θεμέλια της ελληνικής οικογένειας, το τελευταίο κάστρο, το τελευταίο προπύργιο του έθνους μας.

Και τώρα, συνεχίζετε την καταστροφή των Ελλήνων πολιτών με τους προσωπικούς αριθμούς, τις ψηφιακές ταυτότητες. Θέλετε να επιβάλετε μαζί με το ψηφιακό χρήμα που έρχεται οσονούπω έναν ψηφιακό ολοκληρωτισμό, μια ψηφιακή δικτατορία που όμοιά της δεν θα έχει ξανασυναντήσει ο κόσμος.

Ο ελληνικός λαός επιβάλλεται να αντισταθεί και να ζητήσει ξανά τις κατακτήσεις του και την ελευθερία του. Το Υπουργείο σας προωθεί συνθήκες εργασιακού μεσαίωνα και πολιτικής ζούγκλας, τσαλαπατώντας κάθε έννοια εργασιακού δικαίου με την δεκατριάωρη εργασία.

Το αποκορύφωμα: Από τη Eurostat ξέρουμε ότι οι Έλληνες εργαζόμενοι εργάζονται τις περισσότερες ώρες στην Ευρώπη, ενώ αντίθετα, η αγοραστική δύναμη των εργαζομένων είναι η χειρότερη στην Ευρώπη. Και αυτό είναι επίτευγμα της δικής σας Κυβέρνησης. Από το 2019 έως τώρα που κυβερνάτε δείτε τους προϋπολογισμούς. Έχετε αυξήσει κατά 30% τους φόρους από το 2019 σε αριθμούς και ο μέσος Έλληνας έχει απωλέσει το 25% του εισοδήματός του από την ακρίβεια και τον πληθωρισμό. Αυτά επί των ημερών σας, δηλαδή έχει απωλέσει ο μέσος Έλληνας εργαζόμενος το 50% του εισοδήματός του, συν τη στεγαστική κρίση.

Είστε αναμφίβολα η χειρότερη και η τυραννικότερη Κυβέρνηση που πέρασε από αυτή τη χώρα και είναι βέβαιο ότι η εξίσωση της ζωής του Έλληνα εργαζόμενου -μετά βεβαιότητας αυτό- οδηγεί στον θάνατο του έθνους μας.

Έτσι, στα εργασιακά, αντί να προωθηθούν οι συλλογικές συμβάσεις εργασίας, που για μια σοβαρή κοινωνία θα έπρεπε να είναι το 80%, εδώ είναι το αντίστροφο: Το 80% είναι ιδιωτικές συμβάσεις και οι συλλογικές συμβάσεις είναι μόνο το 20%.

Ζητούμε, λοιπόν, επειγόντως την απόσυρση αυτού του νομοσχεδίου. Εγώ, ως Ανεξάρτητος Βουλευτής, αλλά και όπως ξέρετε, ως Πρόεδρος του Ελληνικού Παλμού, λέω ότι αυτό το νομοσχέδιο μόνο δίκαιο δεν είναι και είναι ένα νομοσχέδιο που μια Κυβέρνηση-εφιάλτης θα μπορούσε να το προτείνει.

Ως γιατρός θα σας μιλήσω τώρα, ότι μέσω του ορισμού που δίνει η Παγκόσμια Οργάνωση Υγείας, λέει ότι η υγεία είναι η πλήρης σωματική, ψυχική, πνευματική και κοινωνική ευεξία του ανθρώπου και όχι η απουσία νόσου. Για ποια σωματική υγεία μπορούμε να μιλάμε, όταν καταδικάζετε έναν άνθρωπο να εργάζεται δεκατρείς ώρες συν άλλες δύο ώρες πήγαινε-έλα το πρωί στην εργασία του; Θα φεύγει στις 07.00΄ από το σπίτι του και θα γυρνάει στις 23.00΄.

Άλλωστε, είδα πως αντιμετωπίζετε τους συναδέλφους γιατρούς εργασίας. Προσλαμβάνετε γιατρούς, τους βαφτίζετε γιατρούς εργασίας και αγνοείτε πλήρως την ύπαρξη μιας ειδικότητας που είναι σπουδαία ειδικότητα σε όλο τον κόσμο, κατοχυρωμένη πλην της Ελλάδας, τους γιατρούς εργασίας. Είναι η πρώτη φορά που εξευτελίζετε την ιατρική. Την ιατρική την κρεμάσατε στα μανταλάκια στην τελευταία πανδημία. Η επιστήμη που έχει εξευτελιστεί περισσότερο από την Κυβέρνηση είναι η ιατρική και μετά, ίσως η νομική, αφού δεν θέλετε να καταγράφονται τα επαγγελματικά νοσήματα, τα εργατικά ατυχήματα. Αυτό είναι φρικώδες.

Καθημερινά, όπως είπε ο συνάδελφος πριν από το ΚΚΕ, κλαίμε νεκρούς στην εργασία. Και ξέρετε πότε γίνετε; Δείτε τα στατιστικά. Τα ατυχήματα στην εργασία γίνονται τις τελευταίες ώρες, τότε που είναι κουρασμένος ο εργαζόμενος. Φέρνετε, δηλαδή, ένα καθεστώς σύγχρονης δουλοπαροικίας στη χώρα μας.

Για ποια υποστήριξη της προσωπικότητας μιλάμε και για ποια προαγωγή της ψυχικής, πνευματικής και κοινωνικής ζωής του ανθρώπου, όταν καταδικάζετε σε τέτοια εξαντλητικά ωράρια τους ανθρώπους;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Ζητούμε, λοιπόν, την απόσυρση του κατάπτυστου νομοσχεδίου, διότι δήθεν, όπως λέτε, υποστηρίζει την οικογένεια, το δημογραφικό. Τρομάρα μας! Ποιο δημογραφικό; Δεκατρείς ώρες εργασίας; Λέτε ότι αυξάνετε, μάλιστα και το επίδομα της κυοφορίας. Αυτό είναι το τυράκι στη φάκα.

Το νομοσχέδιο είναι εφιαλτικό. Δεν ντρεπόμαστε καθόλου να λέμε ότι μια εργαζόμενη γυναίκα μπορεί να κυοφορήσει και να φέρει στον κόσμο παιδιά, όταν τη βάζετε να εργάζεται δεκατρείς και δεκαπέντε ώρες; Πώς αυτή η γυναίκα -είστε και γυναίκα Υπουργός, λείπει κιόλας!- θα μπορέσει να υποστηρίξει μετά οικογένεια, σύζυγο, παιδιά, εργασία; Ρωτώ πώς. Έτσι θα λύσετε το δημογραφικό πρόβλημα;

Ξέχασα ότι η δική σας η Κυβέρνηση λύνει το δημογραφικό, υπογράφοντας νόμους να παντρεύει τους ομοφυλόφιλους και να τους δίνει παιδιά και να φέρνει καραβιές λαθρομεταναστών και επενδυτών, όπως τους λέτε, για να γίνουμε δήθεν πολυπολιτισμικοί. Καμαρώνει ο Πρωθυπουργός σας για αυτό!

Τέλος, με το κατάπτυστο αυτό νομοσχέδιο δίνετε επιπλέον χτυπήματα στην ελληνική οικογένεια, που δήθεν αγαπάτε και κόπτεσθε. Δείξατε ποιες οικογένειες αγαπάτε. Στους πολυτέκνους, πάντως, που είμαι και εγώ, ούτε νερό δεν τους δίνετε! Ούτε νερό! Δείτε τι πρόστιμα έχουν στους λογαριασμούς του νερού οι πολύτεκνοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αλήθεια, το κομμάτιασμα της άδειας στα τέσσερα ποια οικογένεια εξυπηρετεί; Θέλετε τους εργαζόμενους στα τέσσερα -αυτό είναι αλήθεια- ώστε ο εργαζόμενος να μη μπορεί να χαρεί τα παιδιά του, την οικογένειά του, έστω για ένα συνεχόμενο δεκαήμερο να δει και αυτός ο άνθρωπος τους καρπούς της οικογένειάς του. Δεν πειράζει, όμως! Ο Θεός από πάνω, για εμάς, τους ορθοδόξους, όλα τα βλέπει και η πολυπόθητη αλλαγή στη χώρα -είμαι πεπεισμένος για αυτό- δεν θα αργήσει να επέλθει, εις πείσμα του αθλίου και παναθλίου συστήματος, αυτού που υπηρετείτε με τόση ευλάβεια.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώστε, παρακαλώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Η Κυβέρνησή σας μπορεί να πιστεύει πως πριν φύγει -γιατί φεύγει- θα καταστρέψει τα πάντα σε αυτή την ορθόδοξη πατρίδα, σε ό,τι θυμίζει Ελλάδα, ό,τι θυμίζει πατρίδα, ό,τι θυμίζει ορθοδοξία. Δεν το είπα εγώ. Άγιοι το λένε. Ο Άγιος Νεκτάριος είπε ότι η Ελλάδα εις πείσμα -το δικό σας- δεν θα καταστραφεί και θα μείνει στους αιώνες, όσο υπάρχει ο ήλιος δηλαδή. Αν όλα τα έχετε προγραμματίσει, αν όλα τα έχετε σχεδιάσει, σας διαφεύγει. Δεν μπορείτε να το φανταστείτε, γιατί έχετε τόσο μεγάλο εγωισμό και οίηση. Αυτό είναι η φωνή του λαού που ακούσαμε σήμερα στα συλλαλητήρια, η φωνή του λαού που καταδυναστεύεται και κατατυραννείται επί των ημερών σας και θα γίνει σύντομα οργή του Θεού. Φωνή λαού οργή Θεού, που λέει και ο λαός μας!

Ζητώ να καταψηφιστεί το αισχρό αυτό νομοσχέδιο των Μητσοτάκη-Κεραμέως.

Ευχαριστώ πολύ και για την ανοχή σας, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο κ. Συντυχάκης από το Κομμουνιστικό Κόμμα Ελλάδας.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Η Κυβέρνηση της Νέας Δημοκρατίας χωρίς ενοχές, χωρίς ίχνος ντροπής, αποδεικνύοντας ότι είναι το κόμμα που εκπροσωπεί επάξια τις αξιώσεις του μεγάλου κεφαλαίου νομιμοποιεί τη δουλειά και για δεκατρείς ώρες την ημέρα στον ίδιο εργοδότη, τη διευθέτηση του εργάσιμου χρόνου δώδεκα μήνες τον χρόνο. Δηλαδή, όποτε θέλει, όσο θέλει και όπως θέλει ο εργοδότης, αρκεί να του εξασφαλίζει το μέγιστο ποσοστό κέρδους, την ανταγωνιστικότητα της επιχείρησής του και ας λιώνουν τα νιάτα των εργατριών και εργατών στη βιοπάλη.

Την αποκτήνωση αυτή, μάλιστα, η Κυβέρνηση την τιτλοφορεί ως «δίκαιη εργασία». Δηλαδή δουλειά με όρους σκλαβιάς για του αφέντη το φαΐ. Μετατροπή του εργάτη σε εργαλείο στην παραγωγή. Ομιλούντα εργαλεία, όμως, είχαμε κατά την εποχή των δούλων. Εκεί μας γυρίζετε, στην εποχή των δούλων. Όχι δουλειά ήλιο με ήλιο, όπως λέγαμε παλιά. Πλέον να φεύγει από το σπίτι πριν την ανατολή και να επιστρέφει μετά τη δύση του ήλιου εξουθενωμένος, σμπαραλιασμένος, ψυχικά και σωματικά, χωρίς τον απαραίτητο χρόνο ξεκούρασης, χωρίς να χαρεί την οικογένειά του, να μπορεί να παίξει με τα παιδιά του.

Το 1886 στο Σικάγο, πριν εκατόν σαράντα χρόνια, οι εργάτες και οι εργάτριες ξεσηκώθηκαν με αίτημα οκτώ ώρες δουλειά, οκτώ ώρες ύπνου για την αναπλήρωση της εργατικής δύναμης, για να ανακάμψει το σώμα, η μνήμη και η διάθεση και οκτώ ώρες ξεκούραση για ό,τι θέλει ο καθένας και η κάθε μία, χρόνος δημιουργικός και απαραίτητος για την κοινωνικοποίησή τους.

Σήμερα, σε εποχή έκρηξης των νέων τεχνολογιών, της τεχνητής νοημοσύνης, των ρομπότ, που εκτινάσσουν την παραγωγικότητα της εργασίας και δίνουν τη δυνατότητα οι εργαζόμενοι να δουλεύουν λιγότερο, να μειώνεται η βαριά και καταπονητική εργασία, εσείς πράττετε το εντελώς αντίθετο. Ισοπεδώνετε κάθε έννοια ανθρώπινης αξιοπρέπειας και αντοχών.

Και έχετε το θράσος να μας μιλάτε για μέτρα-απάντηση στο δημογραφικό πρόβλημα, τη στιγμή που τα αντιλαϊκά μέτρα είναι οδοστρωτήρας για τη ζωή της εργατικής λαϊκής οικογένειας και της νέας γενιάς. Αυτά μας είπε προσφάτως ο Πρωθυπουργός στη Διεθνή Έκθεση Θεσσαλονίκης. Κλαψουρίζετε υποκριτικά για το δημογραφικό, ενώ η πολιτική σας είναι αυτή που δημιουργεί τους όρους και οξύνει τα προβλήματα όταν με τη μείωση του ελεύθερου χρόνου διαλύετε την οικογενειακή συνοχή και τις διαπροσωπικές σχέσεις.

Φτιάξατε, μάλιστα -τρομάρα σας-, και Υπουργείο Συνοχής και Οικογένειας. Ποια συνοχή και για ποια οικογένεια μας μιλάτε σε συνθήκες φοροληστείας, χαρατσιών, πλειστηριασμών πρώτης κατοικίας, ενοίκια απλησίαστα, τρομοκρατία στους χώρους εργασίας, μισθοί που τελειώνουν στις 15 κάθε μήνα, ενώ ούτε λόγος για 13ος και 14ος μισθός στους δημοσίους υπαλλήλους και αντίστοιχα στις συντάξεις.

Όλες αυτές τις ημέρες η Υπουργός επιδίδεται σε ψέματα για να δικαιολογήσει το έγκλημα που διαπράττει σε βάρος της εργατικής τάξης. Μας λέει, δηλαδή, ότι το εξαήμερο εφαρμόζεται στο 0,1% των επιχειρήσεων, ότι δεν υπάρχει εξαήμερη εργασία, ότι είναι έκτακτη βάρδια. Το εξαήμερο εφαρμόζεται μόνο με τη συναίνεση του εργαζόμενου. Αυτά μας λέτε.

Καλά δεν ντρέπεστε; Δεν ντρέπεστε να λέτε ότι προστατεύετε τους εργαζόμενους; Γελάει και το «παρδαλό κατσίκι» στην κυριολεξία, όταν τα στοιχεία του ΣΕΤΕ και του Υπουργείου Τουρισμού λένε ότι ο τουριστικός κλάδος συμβάλλει στην απασχόληση άνω του 21% του ανθρώπινου δυναμικού, χωρίς να υπολογίσουμε τη βιομηχανία και το εμπόριο. Στον τουρισμό που τον θεωρείτε τη βαριά βιομηχανία με τι καθεστώς άραγε δουλεύουν οι εργαζόμενοι; Οι καμαριέρες που καλούνται να καθαρίσουν 20 και 30 δωμάτια ημερησίως και λιποθυμούν από την εξάντληση, τις μαζεύουν τα ασθενοφόρα, οι σερβιτόροι, οι ρεσεψιονίστες, οι μάγειροι, οι βοηθοί μάγειροι που αναπνέουν την κάπνα και τους καίνε τα λάδια, που φτύνουν αίμα από το πρωί μέχρι το βράδυ με τα εξαντλητικά ωράρια, χωρίς ρεπό, χωρίς ξεκούραση. Εκείνοι που βιώνουν τον φόβο και την τρομοκρατία από τον προϊστάμενο και τον εργοδότη και σωρεία εργατικών ατυχημάτων που τα περισσότερα δεν καταγράφονται!

Να σας θυμίσω, λοιπόν, ότι τον Αύγουστο του 2024, τρεις νέοι άνθρωποι σερβιτόροι, επιστρέφοντας από εξαντλητικό μεροκάματο 13 ωρών, σκοτώθηκαν σε τροχαίο στα Χανιά, στην Κρήτη. Αυτό δεν ήταν κάποιο οδικό ατύχημα. Ήταν καραμπινάτο εργοδοτικό και κυβερνητικό έγκλημα μαζί, που δεν καταγράφτηκε ποτέ ως εργοδοτικό έγκλημα.

Ήδη θεωρείται κανονικό ο εργαζόμενος να δουλεύει μέχρι και 13 ώρες την ημέρα. Μέχρι και 12 συνεχόμενες μέρες πριν πάρει το επόμενο ρεπό. Μόνος περιορισμός στο τέλος μιας χρονικής περιόδου που μπορεί να φτάσει τους δώδεκα μήνες είναι ο εβδομαδιαίος μέσος όρος απασχόλησης να είναι 48 ώρες. Αυτά προβλέπει η Οδηγία 83 του 2003 την οποία ψήφισαν όλες οι κυβερνήσεις Νέας Δημοκρατίας, ΣΥΡΙΖΑ και ΠΑΣΟΚ, ότι ο μέσος όρος εργασίας 48 ώρες το τετράμηνο δεν εμποδίζει σε τίποτα την εργάσιμη εβδομάδα να φτάσει στο ανώτατο επιτρεπόμενο όριο εργασίας που είναι οι 78 ώρες.

Με το νομοσχέδιο οι 13 ώρες δουλειά εύκολα θα γίνουν 15 και 16 ώρες ημερησίως, 7 ημέρες την εβδομάδα. Απομένουν 8, το πολύ 9 ώρες για την ανάπαυση, για ύπνο, για να δει την οικογένεια, το παιδί και να κάνει άλλες δραστηριότητες. Παραβιάζεται ακόμα και το 11ωρο που θεωρητικά θεωρείται χρόνος ανάπαυσης, ενώ το δίκαιο και ρεαλιστικό τον 21ο αιώνα είναι το υπερώριμο αίτημα οι εργαζόμενοι να δουλεύουν λιγότερο και να αμείβονται περισσότερο για επτάωρο, πενθήμερο 35ωρο για όλους, με μόνιμη και σταθερή δουλειά, με δικαιώματα, αυξήσεις στους μισθούς, κατοχύρωση των συλλογικών συμβάσεων εργασίας, με πλήρη ασφαλιστικά, εργασιακά δικαιώματα, με πλήρη δημόσια και δωρεάν ιατροφαρμακευτική περίθαλψη, μόρφωση των παιδιών των λαϊκών οικογενειών, το δικαίωμα στην ξεκούραση, στις διακοπές, στη φθηνή και ασφαλή στέγη.

Και αναρωτιέται κανείς πού είναι το τουριστικό θαύμα το οποίο στηρίχτηκε σε 14 διαφορετικές μορφές εργασιακής ζούγκλας; Πού είναι τα δισεκατομμύρια από τα εκατομμύρια των τουριστών με τα τσάρτερ και τα κρουαζιερόπλοια; Τα έκαναν απλά πεντάστερα και εξάστερα οι μεγαλοξενοδόχοι, με τον ιδρώτα των εργατών, χωρίς να πάρουν τίποτα από αυτό το πλεόνασμα. Και την ίδια ώρα μυξοκλαίνε για τις ακάλυπτες θέσεις εργασίας οι οποίες θέτουν, δήθεν, σε κίνδυνο το ελληνικό θαύμα του τουρισμού.

Τους ακούσαμε να λένε, εδώ στην ακρόαση φορέων, ότι 13 ώρες ημερησίως εργασίας είναι επιβεβλημένο, διότι οι εργαζόμενοι είναι δυσεύρετοι στην αγορά εργασίας. Εμ, βέβαια ποιος, ποια θα καθίσει να δουλεύει σε συνθήκες εξόντωσης; Αν δεν βρίσκουν προσωπικό ας μειώσουν τις υπηρεσίες που πουλάνε. Ας μειώσουν τα κέρδη τους και όχι να δουλεύει ένας για δέκα για να σπάσουν τα ρεκόρ εισπράξεων και να γεμίσουν ακόμα περισσότερο τα ταμεία τους.

Αυτό που πραγματικά επιδιώκουν οι κηφήνες της οικονομίας, οι μεγαλοξενοδόχοι, οι βιομήχανοι και οι μεγαλέμποροι δεν είναι απλά οι δεκατρείς ώρες δουλειάς σε έναν εργοδότη, αλλά η επιβολή του σπαστού 13ωρου πρωί- βράδυ, να υποχρεούται, δηλαδή, ο εργαζόμενος να μένει στο ξενοδοχείο -και όταν λέμε ξενοδοχείο εννοούμε τις τρώγλες που τους βάζουν- ακόμα και όταν δεν είναι ώρα εργασίας και να είναι stand by, να μην πηγαίνουν σπίτι τους, να σμπαραλιάζει τον σταθερό ημερήσιο χρόνο εργασίας μαζί και τις ζωές τους και τις ζωές των οικογενειών τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κι ενώ αυτή είναι η πολιτική σας, η πολιτική της Ευρωπαϊκής Ένωσης, εσείς χύνετε δάκρυ κορόμηλο για τους αρνητικούς δημοσιογραφικούς δείκτες και μιλάτε γενικά και αφηρημένα για δημογραφικό πρόβλημα, αποφεύγοντας κάθε κουβέντα για τους παράγοντες που συνθέτουν το δημογραφικό πρόβλημα: Οικονομικοί, κοινωνικοί, πολιτικοί, πολιτισμικοί. Το δημογραφικό είναι άμεσα συνυφασμένο με τους όρους ζωής της εργατικής λαϊκής οικογένειας, των νέων εργαζόμενων.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, παρακαλώ.

**EMMANOΥΗΛ ΣΥΝΤΥΧΑΚΗΣ:** Ολοκληρώνω σε ένα λεπτό.

Για το ΚΚΕ το δημογραφικό ζήτημα είναι βαθιά κοινωνικό και σχετίζεται με τα κίνητρα οργάνωσης της οικονομίας και όλης της κοινωνίας.

Ο σοσιαλισμός εγγυάται αυτά τα κίνητρα για να μπορέσουν οι νέοι και οι νέες να δημιουργήσουν οικογένειες. Πρέπει να νιώθουν ότι δουλεύουν για να ζουν και όχι να ζουν και να δουλεύουν. Ο σταθερός ημερήσιος χρόνος εργασίας αποτελεί τον αδιαπραγμάτευτο όρο και τον βασικό πυλώνα των εργασιακών σχέσεων. Πρέπει να νιώθουν την ασφάλεια της σταθερής εργασίας, με σταθερό εισόδημα για την κάλυψη των βασικών αναγκών διατροφής, ένδυσης, ψυχαγωγίας, αθλητισμού, φτηνής και σύγχρονης κατοικίας, με κρατικά μέτρα αντισεισμικής, αντιπλημμυρικής, αντιπυρικής προστασίας.

Η εργατική τάξη δεν αναγνωρίζει το δικαίωμα στον ΣΕΒ και στα παράσιτα της οικονομίας, τους πολιτικούς εκπροσώπους τους, που είστε εσείς εδώ μέσα, να την εξοντώσετε. Το τερατούργημά σας αποτελεί αιτία πολέμου για τους εργαζόμενους, αφού δεν έχουν τίποτα να περιμένουν από την Ευρωπαϊκή Ένωση και τις κυβερνήσεις και τα κόμματά τους.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας παρακαλώ να ολοκληρώσετε.

**EMMANOΥΗΛ ΣΥΝΤΥΧΑΚΗΣ:** Με συλλογική πάλη θα διεκδικήσουν αυτά που πραγματικά τους ανήκουν, μέχρι την οριστική λύτρωση, που είναι η νέα κοινωνία του σοσιαλισμού.

**ΠΡΟΕΔΡΕΥΩΝ (Γεώργιος Γεωργαντάς):** Έχουμε υπερβάσεις από όλους. Αλλά παρακαλώ, καταλαβαίνουμε ότι είναι αργά, ο κάθε συνάδελφος να μιλήσει κάποια ώρα η οποία να είναι θεμιτή για αυτόν.

Οπότε, καλείτε στο Βήμα τώρα η κυρία Διαμάντω Μανωλάκου από το ΚΚΕ.

**ΔΙΑΜΑΝΤΩ ΜΑΝΩΛΑΚΟΥ:** Το νομοσχέδιο αυτό θεσμοθετεί την εργασιακή σκλαβιά των εργαζομένων. Με δεκατριάωρη εργασία και πλήρη ευελιξία του εργάσιμου χρόνου, η Κυβέρνηση νομιμοποιεί την αυθαιρεσία των εργοδοτών και επιβεβαιώνει ότι ο καπιταλισμός δεν αποτελεί παρά ένα στυγνό σύστημα εκμετάλλευσης και εξαθλίωσης των εργαζομένων, που δεν υπολογίζει τίποτε, ούτε την ανθρώπινη ζωή, μπροστά στα κέρδη των επιχειρηματικών ομίλων.

Οι δεκατρείς ώρες δουλειάς φέρνουν απανωτά εργατικά ατυχήματα. Πολλαπλασιάζονται οι νεκροί και οι σακατεμένοι στους χώρους δουλειάς. Οι εργαζόμενοι στενάζουν. Δουλεύουν περισσότερο. Αμείβονται λιγότερο. Πληρώνουν περισσότερους φόρους και κρίσιμες κοινωνικές υπηρεσίες. Μην νομίζετε ότι θα εφαρμοστεί. Όλοι οι εργαζόμενοι, ό,τι και να ψηφίζουν, είναι ενάντια. Κανείς δεν θέλει συνθήκες σκλαβιάς. Νόμοι-καρμανιόλα μείνανε στα χαρτιά. Θα ξαναγίνει και πάλι. Και εσείς θα μείνετε στην ιστορία ως δούλοι των επιχειρηματικών ομίλων, δολοφονώντας στοιχειώδη εργατικά δικαιώματα.

Ακόμα και διατάξεις που, δήθεν, αποτελούσαν δίχτυ προστασίας της εργασίας, τις καταργήσατε και μένει η απόλυτη ευελιξία ως όπλο στα χέρια του εργοδότη. Το μόνο σίγουρο, που επιβεβαίωσαν και οι εκπρόσωποι της επιθεώρησης εργασίας στην ακρόαση φορέων, είναι ότι τα δεκατριάωρα και η διευθέτηση του χρόνου εργασίας φέρνουν περισσότερα δυστυχήματα, ακόμα και θανατηφόρα, και επιβαρύνουν τη σωματική και ψυχική υγεία. Ο έλεγχος ανύπαρκτος. Σήμερα ένας επιθεωρητής αντιστοιχεί σε χιλιάδες εργαζόμενους. Όλα τα επιστημονικά μέτρα προστασίας της υγείας, φέρνουν ως πρόβλεψη το οκτάωρο και όχι το δεκατριάωρο. Εγκληματείτε στον ανθρώπινο οργανισμό.

Το επιβεβαιώνουν τα σωματεία στη Ναυπηγοεπισκευαστική Ζώνη -σε Πέραμα, Σαλαμίνα, Κερατσίνι- συνολικά στον Πειραιά και οι λιμενεργάτες στην COSCO, που μετρούν τα περισσότερα εργοδοτικά εγκλήματα, μερικά θανατηφόρα και με σακάτηδες εργαζόμενους. Κάθε μέρα εύχονται να γυρίσουν γέροι και ακέραιοι σπίτι, στην οικογένειά τους. Για αυτό στις κινητοποιήσεις και στους αγώνες τους, τα αιτήματά τους δεν είναι μόνο για αύξηση στο μεροκάματο, αλλά και μέτρα για την υγεία και ασφάλεια.

Τα περισσότερα εργατικά ατυχήματα είναι συνήθως στο τέλος του ωραρίου ή στα σπαστά ωράρια που δεν προλαβαίνει ο ανθρώπινος οργανισμός να ξεκουραστεί. Στην COSCO, το συνδικάτο σε μια καθολική μαζική απεργία πέτυχε όχι μόνο αυξήσεις στη συλλογική σύμβαση εργασίας, αλλά να απέχουν και οι ώρες για ξεκούραση από τη μία βάρδια στην άλλη, όπως και αύξηση του αριθμού εργαζομένων ανά πόστα, δηλαδή εκεί που υπάρχει η κάθε γερανογέφυρα. Η αύξηση του προσωπικού μειώνει την εντατικοποίηση. Και ξέρουν καλά ότι έκαναν βήματα με τον αγώνα τους, αλλά χρειάζονται και άλλα. Τόσο σημαντικό είναι, αφού από τα πρώτα χρόνια εργασίας, και σε μικρή ηλικία, βασανίζονται από επαγγελματικές και μυοσκελετικές ασθένειες.

Για αυτό τα συνδικάτα συντονίστηκαν και έκαναν όλοι μαζί απεργία, μεταλλεργάτες, ναυτεργάτες, λιμενεργάτες, επικεντρώνοντας αποκλειστικά και μόνο σε αιτήματα για την προστασία της υγείας και ασφάλειας. Και, ναι, νέκρωσε όλο το λιμάνι και η Ναυπηγοεπισκευαστική Ζώνη. Να τι γράφει σε ανακοίνωσή του το συνδικάτο στην COSCO: «Η Κυβέρνηση θέλει να επαναφέρει αυτά που με αγώνες και πολυήμερες απεργίες καταργήσαμε μέσα στο λιμάνι. Ποιος δεν θυμάται τι ζούσαμε τόσα χρόνια με τα δεκαεξάωρα σερί, τις κόντρα βάρδιες, χωρίς κανένα διάλειμμα μέσα σε αντίξοες καιρικές συνθήκες, με χιόνια, με παγωνιά, με καύσωνα και με ισχυρούς ανέμους; Όποιος νομίζει ότι θα τα ξαναζήσουμε ντεζαβού, δηλαδή τα προηγούμενα, είναι βαθιά γελασμένος». Και συνεχίζουν: «Το δεκατριάωρο δεν είναι κάτι καινούργιο για πολλούς εργαζόμενους. Είναι η γενίκευση και η νομιμοποίηση αυτής της κόλασης που έχουμε ζήσει οι λιμενεργάτες του Πειραιά. Είναι επίθεση στο οκτάωρο και στη συλλογική σύμβαση που κατακτήσαμε με αγώνες τα τελευταία χρόνια, και θέλουν να μας τις πάρουν πίσω, αντί να δοθούν αυξήσεις στους μισθούς για να μπορούμε να τα βγάζουμε πέρα. Σου λένε, αν δεν βγαίνεις, δούλεψε δεκατρείς ώρες, για να μπορείς να θρέψεις την οικογένειά σου».

Αλλά και από το Συνδικάτο Μετάλλου αναφέρουν και απευθύνονται σε όλους μας: «Έχουν ιδέα πώς είναι να είσαι σε κλειστούς χώρους για εργασίες συγκολλήσεων στους χίλιους τετρακόσιους βαθμούς; Έχουν ιδέα τι σημαίνει να εισπνέεις για δεκατρείς ώρες ατμούς και τα σωματίδια σιδήρου, μαγγανίου, πυριτίου και να είσαι εκτεθειμένος για δεκατρείς ώρες στον κίνδυνο ανεπανόρθωτων πνευμονικών βλαβών; Να στήνεις σκαλωσιές στα εικοσιπέντε μέτρα και στα σαράντα μέτρα, μέσα σε κρύο ή σε ζέστη; Γνωρίζουν, άραγε, ότι τα αντανακλαστικά μειώνονται με την κόπωση, που την εκτοξεύει η διάρκεια της βάρδιας; Να είσαι για δεκατρείς ώρες κολλημένος στη γραμμή παραγωγής, στους ταινιόδρομους με τις μονότονες επαναλαμβανόμενες κινήσεις που δημιουργούν μυοσκελετικές παθήσεις, αυχενικά, ορθοπεδικά προβλήματα στη μέση και στα γόνατα, ακόμα και σε νέους σε ηλικία; Έχουν ιδέα ότι ο μεγαλύτερος όγκος θανατηφόρων εργατικών ατυχημάτων είναι στις τελευταίες ώρες βάρδιας ή μετά από πολυήμερη εργασία, πέραν των οκτώ ωρών;». Να γιατί και σήμερα στην απεργία νέκρωσε το λιμάνι.

Ο αγώνας και η πάλη θα συνεχιστούν. Και το έκτρωμά σας θα μείνει στα χαρτιά. Αλλά δείχνει και το πόσο απάνθρωπο, διεφθαρμένο και σάπιο είναι το σύστημά σας. Δεν επιδέχεται γιατρειά. Αλλά η καλύτερη λύση και συνταγή είναι μόνο η ανατροπή από τον ίδιο τον λαό, και θα γίνει, και θα είναι ντάλα μεσημέρι.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο κ. Λεωνίδας Στολτίδης. (PE)

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Με τα δεδομένα, η πορεία της κοινωνικής ανθρώπινης εξέλιξης έχει μια κατεύθυνση: τον συγχρονισμό της με τις παραγωγικές δυνάμεις. Συνεχής, δηλαδή, εξέλιξη των ενώσεων παραγωγής, άρα λιγότερη δουλειά, μεγαλύτερος πλούτος.

Όποιο σύστημα -για να θυμούνται όποιοι το ξεχνούν- πήγε κόντρα σε αυτό, οι εργαζόμενοι, οι λαοί το έστειλαν στον αγύριστο. Το δικό σας σάπιο καπιταλιστικό σύστημα κάνει το μεγαλύτερο πισωγύρισμα. Γι’ αυτό και θα έχει τη μικρότερη ζωή. Η ιστορία τού ράβει, ήδη, το κοστούμι.

Όσο και όπου οι εργάτες είχαν την εξουσία, οι ώρες εργασίας μειώνονταν συνεχώς. Τότε δεν τολμούσατε να κάνετε βήμα. Κατά την προσωρινή σας απαλλαγή από αυτό, πέσατε με τα μούτρα μαζί με το ΠΑΣΟΚ, που ιδρύθηκε για να ξεριζώσει κάθε κατάκτηση με τα μνημόνια, μαζί με το όλον ΣΥΡΙΖΑ, που ιδρύθηκε για να κάνει την πιο ύπουλη δουλειά και ό,τι δεν μπορέσατε να κάνετε μαζί με το ΠΑΣΟΚ. Όμως, ΣΥΡΙΖΑ, ΠΑΣΟΚ και όλοι οι υπόλοιποι το μυριστήκατε, όπως φαίνεται καλά ότι δεν υπάρχει ούτε ένας εργαζόμενος που να μην οργίζεται γι’ αυτό το έκτρωμα και προσαρμόσατε τις ομιλίες σας με φιλεργατική προβιά.

Πριν μερικές δεκαετίες υπολογιζόταν ότι ο εργάτης δουλεύει τρεις ώρες για τον μισθό του και πέντε για την τσέπη του εργοδότη. Φανταστείτε τώρα τι γίνεται! Πλέον, με την ευελιξία του δεκατριάωρού σας δεν του κλέβετε μόνο μέρος της εργασίας αλλά ολόκληρη τη ζωή, τον λόγο για τον οποίο δουλεύει και υπάρχει. Του αφαιρείτε την ξεκούραση, την ψυχαγωγία, την οικογένεια, τους φίλους, τις διακοπές και τα κάνετε όλα αυτά φράγκα για τις τσέπες μιας χούφτας παράσιτων. Αποκτήνωση πλήρης!

Η μόνη δικαιοσύνη που έχει το νομοσχέδιό σας είναι ότι προσαρμόζετε το δεκατριάωρο με δυνατότητα για όλους ανεξαιρέτως, δηλαδή και για τη σταθερή και πλήρη εργασία και για την εκ περιτροπής εργασία και για τα σπαστά και για τις διήμερες συμβάσεις και ατομικά, παντού, με ευελιξία για όποιες ώρες θέλει ο εργοδότης, με πλήρη ελευθερία απόλυσης σε άρνηση.

Μας κουνήσατε το δάκτυλο με θράσος σήμερα για την κάρτα εργασίας.

Καταρχάς, έχετε λάβει κύμα καταγγελιών ότι η κάρτα είναι ουσιαστικά στα χέρια των εργοδοτών. Δεν ταιριάζει αυτό, βέβαια, στο αφήγημά σας, οπότε στον κουβά!

Για να δούμε, λοιπόν, κάποια πράγματα. Ο εργοδότης μπορεί να μετακινήσει το ωράριο τέσσερις ώρες, δυο μπρος και δυο πίσω για κάθε ημέρα. Ευέλικτη προσέλευση το λέτε. Είναι για γέλια! Ευελιξία, δηλαδή, του εργοδότη να χτυπάει την κάρτα, όταν έρθει η Επιθεώρηση. Πριν από αυτήν, τους έκλεινε στα υπόγεια. Βαριά δουλειά, δεν λέω! Τον απαλλάξατε, όμως, από αυτό. Δίνετε τη δυνατότητα να βαφτίζεται κάποιος διευθυντής και να μην δικαιούται υπερωρίες, όπως ισχύει, και γεμίσαμε αποθηκάριους διευθυντές. Δώσατε τη δυνατότητα για διπλά ψηφιακά βιβλία, που χάνονται, όταν χρειαστεί, όπως τα βίντεο στα Τέμπη. Ό,τι, λοιπόν, δεν μπορούσε να κάνει ο εργοδότης, του το δώσατε, ώστε να μπορεί να το κάνει.

Γι’ αυτό το όργιο κουνούσατε σήμερα το δάκτυλο στο ΚΚΕ. Δηλαδή, εάν όλα ήταν καλά, εμείς θα έπρεπε να χαιρόμαστε με την ψηφιακή κάρτα; Για ποιον λόγο, επειδή θα μαθαίναμε ψηφιακά γιατί έπαθε ο εργαζόμενος εγκεφαλικό, καρδιακό επεισόδιο, ψυχιατρικό νόσημα, γιατί τον μάζεψε το μηχάνημα;

Το άλλο ανέκδοτο πάλι πού το βρήκατε; Θα μεγαλώσει, λέει, το εισόδημα. Μάλιστα. Τέσσερις φορές που ανέβηκε ο κατώτατος μισθός, μεγάλωσε το εισόδημα; Αυτό καταλάβατε εσείς;

Εάν ξεφύγει καμιά ώρα υπερωρίας από την ευελιξία και πληρωθεί, την περιμένουν όλα τα «κοράκια» σας, οι τραπεζίτες, οι σουπερμαρκετάδες, οι βιομήχανοι, οι όμιλοι ενέργειας, να τη ρουφήξουν με αυξήσεις.

Βάλατε τα «τσιράκια» σας στο κίνημα, στους χώρους δουλειάς, να κράζουν «Εδώ δεν θα εφαρμοστεί», για να σας γλιτώσουν από την οργή, όταν αυτό είναι όρος τεράστιας κερδοφορίας αλλά και για το ποιος θα αντέξει στον ανταγωνισμό. Αλλά αυτά δεν ενδιαφέρουν τους εργοδότες, όπως εσείς μας ενημερώνετε.

Τα παράσιτα έχουν πνιγεί στα δισεκατομμύρια. Θα τα πολλαπλασιάσουν, αποκτηνώνοντας τους εργαζόμενους. Ετοιμάζουν γοργά και το επόμενο στάδιο αύξησης της κερδοφορίας τους: τον πόλεμο. Μαθαίνουμε σήμερα ότι το κολλέγιο του ΝΑΤΟ ψάχνει, λέει, πώς θα κάνει τους λαούς να πάνε στον πόλεμο αδιαμαρτύρητα, με όραμα. Και όλα αυτά, για να γίνουν οι εκατομμυριούχοι δισεκατομμυριούχοι. Τέτοια κατάντια!

Αυτά, λοιπόν, απέδειξε ο Μαρξ και ξύπνησε επαναστάσεις σε όλη την υφήλιο. Πού να ήξερε, όμως, ο άμοιρος ότι θα αντιμετώπιζε τα ιδεολογικά μεγαθήρια της Νέας Δημοκρατίας, που για να τον νικήσουν, σκέφτηκαν μέχρι και να «φυτέψουν» σε βιβλίο δημοτικού αηδίες, όπως ότι οι φτωχοί και οι πλούσιοι μοιράζονται τα ίδια προβλήματα και τις ίδιες ανάγκες.

Οι Γερμανοί φίλοι σας είναι βέβαια πιο έξυπνοι. Τον έβγαλαν παράνομο τον Μαρξ.

Σας έχει πιάσει ένας πανικός, παρά το θέατρο, γιατί ξέρετε από τα ψηφιακά εργαλεία που ελέγχετε πόσες εκατοντάδες χιλιάδες παρακολουθούν τι λέει το ΚΚΕ για το νομοσχέδιο από την πρώτη ημέρα. Ξέρετε ότι σε κάθε απεργία συμμετέχουν περισσότερα εργατικά κέντρα, ομοσπονδίες και συνδικάτα. Για τη ΓΣΕΕ δεν λέω κάτι, γιατί δεν ασχολείται πλέον κανείς. Ξέρετε, γιατί παίρνετε τα στοιχεία ότι πολλαπλασιάζονται οι απεργοί σε κάθε κλάδο, σε κρίσιμους χώρους, παρά το όργιο τρομοκρατίας. Ξέρετε ότι παρά το ανελέητο κυνηγητό ιδρύονται τα σωματεία το ένα μετά το άλλο και ετοιμάζονται αγώνες παντού. Όλο ρωτάτε και ρωτάτε. Για απαντήστε μας εσείς: Τριάντα πέντε χρόνια ατελείωτα κόμματα, εκατοντάδες νόμοι, μνημόνια, βογκάτε τριάντα πέντε χρόνια να πάρετε πίσω τις κατακτήσεις. Για πείτε μας, λοιπόν, σε ποιο χώρο εργασιακό, που το πήραν απόφαση οι εργαζόμενοι και ξεμπέρδεψε το κίνημα με τους ανθρώπους σας, δεν κατάφεραν να πετάξουν όλο αυτό τον αντεργατικό βούρκο, τους νόμους σας, στα σκουπίδια και να επιβάλουν ωράρια, συλλογικές συμβάσεις εργασίας, συνθήκες ασφάλειας στην εργασία; Πού; Πουθενά. Μεταλλωρύχοι, οικοδόμοι, λιμενεργάτες, μεταλλεργάτες είναι τα πιο εμβληματικά παραδείγματα.

Αυτό είναι το ΚΚΕ. Από μεθαύριο θα ριχτεί στη μάχη μαζί με τους εργαζόμενους, γιατί ξέρει πώς να το κάνει, ώστε αυτό να γίνει σε κάθε χώρο δουλειάς.

Η οργή των εργαζομένων και του λαού μας διογκώνεται, γιατί ακριβώς πολλές χιλιάδες κάθε στιγμή βλέπουν ότι πραγματικά το σύστημά σας δεν έχει να προσφέρει τίποτα, εκτός από πολέμους, εξαθλίωση, φτώχεια, πείνα, προσφυγιά. Αυτό που πραγματικά τρέμετε, είναι αυτή η οργή να μην συναντηθεί στο ίδιο σταυροδρόμι με την πολιτική πρόταση του Κομμουνιστικού Κόμματος.

Εμείς καλούμε τους εργάτες, τους εργαζόμενους, όλο τον λαό μας να δει τις θέσεις του ΚΚΕ -και γίνεται χαμός, εκατοντάδες χιλιάδες τις έχουν πάρει ήδη στα χέρια τους με ιδιαίτερο ενδιαφέρον-, για να καταλάβουν ότι το Κομμουνιστικό Κόμμα την ώρα της συνάντησης σε αυτό το σταυροδρόμι θα είναι ακριβώς στην ώρα του, δυνατό, για να ολοκληρώσει την αποστολή του ίδιου και της εργατικής τάξης.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η κ. Νοτοπούλου από τον ΣΥΡΙΖΑ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες και κύριοι συνάδελφοι, θα ξεκινήσω με το συμπέρασμα: Αυτό το νομοσχέδιο πρέπει να μείνει στα χαρτιά, διότι οι εργαζόμενοι και οι εργαζόμενες στην Ελλάδα δουλεύουν πάρα πολύ σκληρά, καταθέτουν την ψυχή, την καρδιά τους στην εργασία τους, κοπιάζουν αδιάκοπα, προσπαθούν και δικαιούνται αξιοπρέπεια. Αυτή την αξιοπρέπεια, που η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη έχει βαλθεί να τους την στερήσει με πολλούς τρόπους, με κάθε νομοσχέδιο.

Θα ρωτούσα τους Βουλευτές και τους Υπουργούς της Νέας Δημοκρατίας, εάν ήταν μέσα σε αυτή την Αίθουσα: Ποιοι είστε εσείς, που πήρατε την ψήφο του ελληνικού λαού και την κάνατε λευκή επιταγή για τη διάλυση των κεκτημένων των εργασιακών, που προέκυψαν μετά από δεκαετίες και χρόνια αγώνων; Ποιοι είστε εσείς, που παίρνετε την εμπιστοσύνη που σας έδειξε ο ελληνικός λαός και την κάνετε λευκή επιταγή στη διάλυση της προσωπικής του ζωής, της οικογενειακής του ζωής; Ποιοι είστε εσείς;

Πάμε και στο νομοσχέδιο αυτό καθαυτό. Ο τίτλος που του αναλογεί, δεν είναι αυτός που ψευδεπίγραφα δώσατε, αλλά ένας: εξόντωση των εργαζομένων. Αυτό πάτε να νομοθετήσετε, αυτό επιθυμείτε να κάνετε νόμο του κράτους: Μια άγρια επίθεση στα δικαιώματα των εργαζομένων, διάλυση της ζωής τους. Ένα σύντομο ιστορικό αρκεί, για να δούμε και τις προθέσεις και τους στόχους σας, όπως τους πετυχαίνετε, να δούμε την προσφορά σας στον κόσμο της εργασίας.

«Νόμος Βρούτση»: Καταργεί τον βάσιμο λόγο απόλυσης και δίνει στον εργοδότη το ελεύθερο να απολύει χωρίς αιτιολογία.

«Νόμος Χατζηδάκη»: Ποινικοποιεί την απεργία, περιορίζει τον συνδικαλισμό, υποβαθμίζει τη συλλογική διαπραγμάτευση.

«Νόμος Γεωργιάδη»: Δεκατρείς ώρες σε δύο εργοδότες.

Και έρχεται και η Υπουργός, η κ. Κεραμέως -μην μείνει απέξω!- να θεσμοθετήσει επίσημα την εξόντωση των εργαζομένων. Φέρνουν δεκατρείς ώρες εργασίας και το βαφτίζουν «προσαρμογή στις ανάγκες της παραγωγής».

Μπορείτε να απαντήσετε σε ένα απλό ερώτημα; Ποια μάνα, ποιος πατέρας, ποιος νέος άνθρωπος μπορεί να ζήσει τη ζωή του με αξιοπρέπεια, με χαρά, με ευημερία, με δεκατρείς ώρες εργασίας; Απαντήστε σε αυτό όσοι είστε εδώ μέσα. Δεν παραβιάζετε μόνο το οκτάωρο, καταργείτε το ίδιο το δικαίωμα στη ζωή.

Στην επιτροπή στην ακρόαση των φορέων ποιοι βρέθηκαν σε θετική κατεύθυνση; Ο ΣΕΤΕ, ο Σύνδεσμος Βιομηχανιών Ελλάδας, η Ομοσπονδία Εμπορίου και Επιχειρήσεων. Οι εργαζόμενοι από την άλλη σάς το είπαν με απόλυτο τρόπο: Οι εκπρόσωποι της ΓΣΕΕ σας είπαν ότι το νομοσχέδιο όχι απλά δεν αλλάζει κάτι στα χαρτιά, όπως εσείς ισχυρίζεστε, αλλά κάνει το εντελώς αντίθετο, διαλύει τη ζωή και την εργασία. Ο εκπρόσωπος της Ομοσπονδίας των Οικοδόμων και των Συναφών Επαγγελμάτων σάς είπε ότι αυτό το νομοσχέδιο έχει απορριφθεί από τους εργαζόμενους. Άλλοι εργαζόμενοι σας είπαν ότι αυτή είναι η χαριστική βολή στη ζωή τους και την εργασία τους. Άλλοι σας είπαν ότι γκρεμίζετε ό,τι απέμεινε από τα θεμελιώδη εργασιακά δικαιώματα. Σας είπαν ότι η επέκταση της δεκατριάωρης εργασίας σε έναν εργοδότη μπορεί να φτάσει ακόμα και σε εβδομήντα οκτώ ώρες εργασίας την εβδομάδα. Σας προειδοποίησαν για πλήρη εξουθένωση των εργαζομένων, με συνέπεια την αύξηση των εργατικών ατυχημάτων και των επαγγελματικών ασθενειών. Σας ανέφεραν έρευνες από τον Παγκόσμιο Οργανισμό Υγείας και το Διεθνές Γραφείο Εργασίας για τις επιπτώσεις από τις πολλές ώρες εργασίας. Σας είπαν πως όταν η ημερήσια εργασία υπερβαίνει τις οκτώ ώρες, αυτό συνδέεται με αύξηση κινδύνων καρδιαγγειακών νοσημάτων, εργατικών ατυχημάτων, υπέρτασης, στεφανιαίας νόσου, εγκεφαλικών επεισοδίων, ψυχικών διαταραχών, μυοσκελετικών προβλημάτων. Και φυσικά και η Αντιπολίτευση και φυσικά ο ΣΥΡΙΖΑ - Προοδευτική Συμμαχία. Τα στοιχεία για τα εργατικά ατυχήματα δεν τα βλέπετε; Τα δημοσιεύουν μέσα ενημέρωσης, τα διαβάζει όλος ο κόσμος, συγκλονίζεται όλη η ελληνική κοινωνία. Δεν είναι πια και τόσο δύσκολο να τα βρείτε. Νεκροί άνθρωποι, εργαζόμενοι την ώρα της δουλειάς τους, φεύγουν το πρωί και δεν γυρνάνε το βράδυ. Δεν είναι αριθμοί, είναι ζωές, είναι οικογένειες πίσω. Μπορεί να είναι οποιοσδήποτε. Σε λιγότερες από σαράντα οκτώ ώρες, το διάστημα 24-25 Σεπτέμβρη τέσσερις εργαζόμενοι νεκροί και ανάμεσά τους ένα εικοσάχρονο παιδί ναυτικός σε πλοίο. Το 2025 εκατόν πενήντα δύο νεκροί σε εργατικά ατυχήματα. Σπάτε το ένα ρεκόρ μετά το άλλο με τις πολιτικές επιλογές σας.

Στην Ευρώπη άλλα συζητούν, αλλού πηγαίνουν, εφαρμόζουν μείωση του χρόνου εργασίας. Στην Ολλανδία οι εργαζόμενοι ηλικίας είκοσι έως εξήντα τέσσερα δούλεψαν κατά μέσο όρο 32 ώρες την εβδομάδα. Σε Αυστρία, Γερμανία, Δανία 34 ώρες εργασίας την εβδομάδα. Και εσείς θέλετε να μας γυρίσετε πίσω στον 19ο αιώνα, ενώ ήδη στη χώρα μας εργάζονται τουλάχιστον 40 ώρες την εβδομάδα και αμείβονται με τους πιο χαμηλούς μισθούς σε όλη την Ευρώπη. Αγοραστική δύναμη; Πάρα πολύ χαμηλή. Τα εισοδήματα; Πάρα πολύ χαμηλά. Η ακρίβεια; Πάρα πολύ ψηλά. Και τι κάνετε; Επενδύετε στην ίδια αδιέξοδη πολιτική. Διαλύετε ταυτόχρονα το δικαίωμα στην άδεια και τον ελεύθερο χρόνο. Ο χρόνος ανάπαυσης πλέον εξαρτάται από τις ορέξεις του εργοδότη. Και ποια πλήττεται πρώτη, κυρίες και κύριοι συνάδελφοι, από το νομοσχέδιό σας; Η γυναίκα εργαζόμενη, η γυναίκα που σηκώνει το βάρος της φροντίδας του σπιτιού, των παιδιών, των γονιών, ενός κράτους που δεν έχει κοινωνικές δομές υποστήριξης, που βλέπει το εισόδημά της να υστερεί κατά 20% τουλάχιστον σε σχέση με του άντρα, που επιστρέφει από τη γονική άδεια και βρίσκει τη θέση της κατειλημμένη. Βάζετε κάποια ρήτρα υποχρεωτικής ισότητας στους χώρους εργασίας; Όχι. Φέρνετε κανέναν μηχανισμό παρακολούθησης μισθολογικού χάσματος; Πάλι όχι. Κάνετε κάποια πρόβλεψη για ισότιμη κατανομή γονικών αδειών; Όχι. Δεν σας ενδιαφέρουν οι γυναίκες και δεν σας ενδιαφέρει και κανένας εργαζόμενος. Όσο για τη βία και την παρενόχληση στην εργασία, οι προβλέψεις σας είναι αόριστες και χωρίς δεσμευτικές κυρώσεις.

Μιλάτε για στήριξη της γυναίκας και αναρωτήθηκε η κυρία Υπουργός πώς θα καταψηφίσουμε διατάξεις που όπως επαίρεστε στηρίζουν τη μητρότητα ή επεκτείνουν δικαιώματα σε ανάδοχες μητέρες. Αλήθεια, αναρωτιέστε; Αναρωτιέστε πώς εμείς θα καταψηφίσουμε κάτι που αντίκειται στην ίδια τη ζωή, την αξιοπρέπεια και τα εργασιακά δικαιώματα της γυναίκας, όταν οι γυναίκες εργαζόμενες παραμένουν απροστάτευτες, αντιμέτωπες με ανισότητες και χαμηλούς μισθούς;

Κάνετε, λοιπόν, νέα επίθεση και στις γυναίκες συγκεκριμένα, αποδομείτε τη συλλογική διαπραγμάτευση, υπονομεύετε τη διαιτησία και ενισχύετε την ατομική σύμβαση - παγίδα. Σας το είπαν οι φορείς στην Επιτροπή, η συλλογική σύμβαση δεν είναι προνόμιο, είναι δικαίωμα. Όταν ένας εργαζόμενος διαπραγματεύεται μόνος απέναντι στον εργοδότη, δεν διαπραγματεύεται, υποκύπτει, αναγκάζεται. Γνωρίζουμε ότι δεν θα μπορέσουν να επιλέξουν ελεύθερα οι εργαζόμενοι, όπως τάχα λέτε, αν θέλουν τις δεκατρείς ώρες εργασίας, θα αναγκάζονται για να μην υποστούν αρνητικές συνέπειες ή γιατί χρειάζονται τα χρήματα. Μην μας πείτε ότι θα εντοπίζονται βλαπτικές μεταβολές, όταν δείχνετε ότι ζείτε διαρκώς σε άλλο κόσμο. Γνωρίζετε ότι ούτε καταγγελίες μπορούν να προχωρήσουμε ούτε συγκρούσεις μπορεί να γίνουν δικαστικά. Ποιος μπορεί να αντέξει το κόστος ή τον χρόνο και τι δουλειά θα κάνει όσο βρίσκεται σε δικαστικές διαμάχες με πρώην εργοδότες; Αυτά εσείς τα γράφετε θεωρητικά στα χαρτιά, αλλά η Επιθεώρηση Εργασίας είναι τραγικά υποστελεχωμένη, θέσεις γιατρών εργασίας μένουν κενές, κλιμάκια δεν έχουν οχήματα να βγουν να πάνε να κάνουν ελέγχους. Και ποιος παραμένει επικεφαλής της Επιθεώρησης Εργασίας; Άνθρωπος που κρίθηκε έκπτωτος από το Συμβούλιο της Επικρατείας και του δώσατε και μπόνους 40.000 ευρώ. Κι αυτόν τον καλέσατε στην ακρόαση φορέων να μας πείσει ότι δήθεν προστατεύονται οι εργαζόμενοι. Ακούσαμε όμως στην Επιτροπή την ΠΟΕΕΤ να περιγράφει σεζόν χωρίς ρεπό. Είναι και που επικαλείστε τις επιτυχίες του τουρισμού και τον κόσμο του τουρισμού που σηκώνει στην πλάτη του τις επιτυχίες του ελληνικού τουρισμού. Όμως δωδεκάωρα βαφτίζονται οκτάωρα, εργαζόμενοι κοιμούνται σε αποθήκες. Αυτοί που στήριξαν τον τουρισμό μένουν αστήρικτοι.

Επειδή, λοιπόν, εσείς μας λέτε ότι το δεκατριάωρο είναι επιλογή υπό την απειλή της απόλυσης, αλλά εμείς ξέρουμε ότι αυτό είναι εκβιασμός, επειδή εσείς μας λέτε ότι απλοποιείτε τις διαδικασίες, αλλά εμείς ξέρουμε ότι απλοποιείτε την εκμετάλλευση, επιμένουμε και προτείνουμε συλλογικές συμβάσεις για όλους, αυξήσεις μισθών, ενίσχυση της Επιθεώρησης Εργασίας, τριανταπεντάωρο χωρίς μείωση αποδοχών, προστασία υγείας, ισότητας, ασφάλειας στη δουλειά, πολιτική που βάζει τον άνθρωπο πάνω από το κέρδος και αποκαθιστά την αξιοπρέπεια στην εργασία.

Να ξέρετε ότι όλοι εκείνοι οι άνθρωποι που αγωνίζονται έξω στον δρόμο, που γεμίζουν τους δρόμους και φωνάζουν «ως εδώ!» δεν είναι μόνοι. Ο προοδευτικός κόσμος θα ενωθεί, οι εργατικοί, οι κοινωνικοί αγώνες θα δώσουν διέξοδο στον ελληνικό λαό. Δεν θα του στερήσετε την αξιοπρέπειά τους ούτε τη ζωή του.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από το Κομμουνιστικό Κόμμα της Ελλάδας, η κ. Λιάνα Κανέλλη.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, από τις αρχές του εικοστού πρώτου αιώνα ο καπιταλισμός ασκεί την βρομερότερη λεκτική προπαγάνδα σε βάρος των εργαζομένων. Έχει ξεκινήσει από το Μάαστριχτ, από το 1992-1993, αλλά μετά το 2000 άρχισε να φτιάχνει τις πιο δολοφονικές λέξεις που υπάρχουν για να κρύψει τα άγριά του ένστικτα, τον αντιλαϊκό του προσανατολισμό και κυρίως τις δολοφονικές του πράξεις. Και την κλοπή και την απατεωνιά τις έκρυψε πίσω από τις λέξεις. Έχουμε ένα παράδειγμα εκπληκτικό: ευελφάλεια! Τι, στο διάολο, είναι η ευελφάλεια; Πείτε μου τι σημαίνει στα ελληνικά «ευελφάλεια»; Ευελιξία και ασφάλεια.

Από τις αρχές του 2002-2003, μπαινόβγαινε η κ. Διαμαντοπούλου εδώ, θριαμβικό ΠΑΣΟΚ, και μας πούλαγε την ευελφάλεια ως μετεξέλιξη των εργασιακών δικαιωμάτων σε κάτι φαντασιωσικό. Θα ερχόταν και η τεχνολογία, δεν είχε γίνει και η καταστροφή που λέγανε κάτι φανατικοί το 2000, δεν υπήρχε και ο ιός να χτυπήσει τους κομπιούτερ. Όχι, ήρθαν οι υπολογιστές και χτύπησαν τους ανθρώπους στο κεφάλι. Ούτε ευελιξία ούτε ασφάλεια. Το πρώτο συνθετικό είναι η «κοροϊδία» και το δεύτερο συνθετικό είναι ο «φόνος». Μ’ αρέσει που καμώνεστε ότι νοιάζεστε, πέρα από το δημογραφικό ή μέσα στο δημογραφικό, και για τα παιδιά και για το μέλλον και για τα νιάτα!

Προσέξτε, πολεμική οικονομία. Αριστούργημα! Καινούργιος όρος, φανταστικός, πολεμική οικονομία! Υπάρχει στρατιώτης στον κόσμο που πάει στο μέτωπο για να πεθάνει και θεωρεί ότι συνεισφέρει σε μία πολεμική οικονομία, υπέρ ποίου; Υπέρ του φέρετρού του; Υπέρ του τάφου που δεν είναι καν δωρεάν;

Έρχεστε και μου καμώνεστε τώρα ότι σας πειράζει το Μνημείο του Άγνωστου Στρατιώτη και ποιοι επώνυμοι, ανώνυμοι πολίτες θα πηγαίνουν εκεί μπροστά. Με δουλεύετε; Στο κανονικό νεκροταφείο, στον καιρό ειρήνης πρέπει να πληρώσεις για ταφείς. Ποια πολεμική οικονομία;

Είπατε με τις δεκατρείς ώρες, τις δώδεκα ώρες, τις πέντε ώρες, τις δέκα ώρες, τις τέσσερις ημέρες επί δέκα ώρες, τις τέσσερις μέρες επί δεκατρείς ώρες. Έχετε και τέτοια αλαζονική προσέγγιση που -συγγνώμη για την έκφραση- διαλύσατε και τα μαθηματικά. Προσέξτε, από τις τριακόσιες εξήντα πέντε μέρες τον χρόνο, τριάντα επτά και μισό ημέρες. Τι στον κόρακα είναι αυτή η μισή μέρα; Τριάντα επτάμιση μέρες και δεκατρείς ώρες. Θα εφαρμόσετε και στη μισή μέρα το δεκατριάωρο, δηλαδή. Προσέξτε, τριάντα επτά και μισό μέρες! Έχετε πάρει μολυβοκόνδυλο.

Θα σας πω εγώ κάτι για την ασφάλεια και για τα νιάτα. Έχετε παιδιά που τα παίρνετε τώρα από τα παιχνίδια, από τις πίστες που παίζουνε και τα κάνετε όλα πιλότους για ντρόουνς στο πολεμικό σας σχέδιο. Μετάφραση: Δώδεκα, δεκατρείς, δεκατέσσερις, δεκαέξι ώρες, όχι επειδή μόνο το θέλει εργοδότης, αλλά καλλιεργώντας και την τάση που έχουν τα παιδιά να παίζουν, να κολλάνε και να μην μπορούν να ξεκολλήσουν. Αυτά που λέτε ότι είναι εξαρτημένα από το διαδίκτυο και θέλετε να φτιάξετε στα νοσοκομεία θέσεις γι’ αυτά τα παιδιά, τώρα αυτό το επαγγελματικοποιείτε. Θα τα βάζετε, λοιπόν, δεκατρείς ώρες μπροστά σε μία οθόνη όπου ο εργοδότης δεν θα έχει πληρώσει ποτέ φίλτρο για την οθόνη, δεν θα έχει πληρώσει ποτέ για ακριβά γυαλιά για την οθόνη, θα γκαβώσετε τα παιδιά την ώρα που τα βάζετε να σκοτώνουν άλλα παιδιά. Αυτό είναι πολύ ωραίο πράγμα.

Σε αυτή την Ακαδημία -που είπαν πριν οι σύντροφοι και οι συνάδελφοι εδώ μέσα- του ΝΑΤΟ προσπαθείτε να βρείτε τρόπο να πείσετε τα νέα παιδιά να πολεμήσουν, αφού δεν υπάρχει κίνητρο για να πολεμήσουν και αφού δεν υπάρχει η πατρίδα για να πολεμήσουν, διότι και τα κυριαρχικά δικαιώματα της χώρας είναι απεμπολημένα στις Βρυξέλλες σε τέτοιο σημαντικό βαθμό, ώστε να θεωρούμε ήρωα τον Νετανιάχου και να έχετε βομβαρδίσει το εργασιακό τοπίο, ακριβώς όπως στη Γάζα. Με συστηματικούς βομβαρδισμούς εναντίον των δικαιωμάτων, έχετε κάνει το εργασιακό τοπίο μία «Γάζα» και αυτό που φαίνεται τώρα είναι οι τελικοί βομβαρδισμοί που κάνετε με αυτό το νομοσχέδιο.

Σκεφτείτε μια γυναίκα που έχει να διασχίσει το Λεκανοπέδιο, για να πάει από το Πέραμα να δουλέψει στον Αστέρα Βουλιαγμένης, να είναι καθαρίστρια, να ξέρει ότι όσα δωμάτια βγάλει στο δεκάωρο, στο οκτάωρο, να θέλει δύο ώρες για να πάρει τέσσερις συγκοινωνίες για να φτάσει από του διαόλου τη μάνα στο ξενοδοχείο, να δουλέψει δέκα ώρες, δώδεκα ώρες, δεκατέσσερις ώρες μέχρι να βγει η δουλειά και να γυρίσει. Στο μεταξύ, θα πρέπει να έχει μαγειρέψει για να φάει η ίδια. Θα μου πείτε ότι υπάρχουν και ντιλιβεράδες. Ναι, θα πάρει το ντιλίβερι! Της φτάνει ο μισθός της να παίρνει ντιλίβερι κάθε μέρα στις έντεκα το βράδυ που θα γυρνάει στο σπίτι και θα είναι -προσέξτε- διαιτητικό, υγιεινό, για αυτήν και για τα παιδιά της. Θα παραγγέλνει από αλλού ντιλίβερι για τον άντρα της, γιατί πρέπει να προσέξει την καρδιά του, από αλλού για το παιδί που πρέπει την άλλη μέρα να πάει στο σχολείο και πιθανόν να παραγγέλνει και κολατσιό. Πού τα λέτε αυτά;

Είστε κλέφτες και απατεώνες και θα σας εξηγήσω γιατί. Διότι νομίζετε ότι το εικοσιτετράωρο μπορείτε να το επεκτείνετε, να το μειώσετε, να το φαρδύνετε, να το πλατύνετε, να το κοστολογήσετε, ωσάν να είστε ο Ιησούς Χριστός. Ο Ιησούς Χριστός, όμως! Αντιποιείστε μέχρι και τον Χριστό, δύο ψάρια και πέντε ψωμιά! Αυτός έκανε θαύμα. Εσείς πού στον κόρακα το κάνετε το θαύμα;

Βάζετε μετά από δεκατρείς ώρες δουλειά -δέκα ώρες δουλειά σας λέω εγώ- δώδεκα ώρες δουλειά, με δύο ώρες απλήρωτη υπερωρία, κόβετε δε και φτηναίνετε την υπερωρία, αλλά εξακολουθείτε να τη φορολογείτε στο συνολικό εισόδημα. Τη φτηναίνετε για τον εργοδότη. Την κάνετε εσείς όχημα. Του έχετε πάρει με 40% αύξηση στα κρέατα, 30-40% αύξηση στα καύσιμα, 30-40% κάπου αλλού. Του έχετε πάρει από τον βασικό μισθό, δεν θα του πάρτε από την υπερωρία; Πώς μεγάλωσε η ψαλίδα των κερδών; Πώς καμώνεστε ότι πετύχατε διάφορα πράγματα; Πώς τα πετύχατε; Μόνοι σας τα πετύχατε;

Εσείς γιατί είστε απατεώνες; Διότι συγκρίνετε τους ρόζους από το τένις -για αυτόν που έχει καιρό το Σάββατο και παίζει τένις, κάνει ρόζους στα χέρια- με τους ρόζους από το φτυάρι, με τους ρόζους από το εργαλείο στην ναυπηγοεπισκευαστική. Εσείς, δεν ξέρω. Μπορεί να φαντάζεστε ότι το πουδράρισμα της μύτης είναι ακριβώς ίδιο με την αμμοβολή! Είστε απατεώνες! Πήρατε τις λέξεις, πήρατε την ευελιξία και την ασφάλεια και φτιάξετε ένα σύστημα όπου νομιμοποιείται η απατεωνιά στα μαθηματικά, στην γλώσσα, στην πολιτική, στη θρησκεία, παντού.

Παρακολουθώ από το πρωί, από τα ξημερώματα, αναλυτικά την κ. Κεραμέως να λέει και να ξαναλέει: «Αν κοτάτε μην ψηφίσετε τα πέντε που εγώ αποφάσισα να χαρίσω στους εργαζόμενους». Όχι απλώς δε χαρίζει τίποτα, αλλά είναι τρύπιος ο φερετζές που να πάρει! Δεν μπορείτε να κρύψετε ό,τι φερετζέ και να βάλετε την ειρωνεία, τη σάπια μπόχα που έχει η εργοδοτική προσέγγιση όχι στο εργασιακό δικαίωμα, στο κόστος. Βλέπετε εργαζόμενο μπροστά σας και αυτομάτως λέτε «κόστος».

Θέλετε να κάνετε και brain drain, να φέρετε πίσω κόσμο. Να φέρετε πίσω κόσμο πού; Αυτός που γυρνάει, έχει πάει έξω και είχε κόλαση. Γυρνάει εδώ και ξανά έχει κόλαση. Η διαφορά είναι ότι είχε μια μάνα, έναν πατέρα, κανένα συγγενή για να μπορέσει να βοηθήσει τα πράγματα.

Ακαμώνεστε ότι νοιάζεστε για τα παιδιά. Γέμισε ο κόσμος παιδιά που αντεροβγάζονται από τα δεκατρία, από τα δώδεκα, από τα δεκατέσσερα και τα δεκαπέντε και πάτε και τους γονιούς στη φυλακή, γιατί; Τους πάτε για έλλειψη εποπτείας ανηλίκου. Πού στον κόρακα θα την κάνεις την επιμέλεια; Στις δύο ώρες, 6.00΄-8.00΄ στο λεωφορείο, 20.00΄-23.00΄ που ξαναγυρίζεις στο σπίτι; Ποιος θα κάνει την εποπτεία; Τι θα κάνετε; Θα φτιάξετε σκυλιά συνοδείας για τους εφήβους; Πώς θα το κάνετε αυτό το πράγμα; Πώς θα αντέξουν τα παιδιά; Με ποια εποπτεία; Με ποιον γονιό; Ποιος γονιός έχει κύρος, άμα εμφανίζεται μία Κυριακή πρωί;

Τώρα, μεταξύ μας, παίζει και η Κυριακή; Ποια Κυριακή; Έχετε πάρει τις μισές Κυριακές και τις έχετε κάνει εργάσιμες. Ούτε Κυριακή δεν υπάρχει! Πού θα πάει, παιδί μου, το παιδί; Στο λούνα παρκ στις 23.30΄ θα το πάει; Ποιος θα πάει και θα φέρει το παιδί των έξι μηνών, των οκτώ μηνών, των δέκα μηνών, των δεκαπέντε μηνών, των δύο ετών, των τριών ετών στο νηπιαγωγείο; Ποιος θα το πάει; Έχετε τίποτα λεωφορεία κρατικά που περνάει και παίρνει τα παιδιά και τα πηγαίνει; Α, έχετε νταντάδες της γειτονιάς! Φτιάξατε νταντάδες με δύο μέρες ταχύρρυθμη εκπαίδευση!

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ ολοκληρώστε.

**ΛΙΑΝΑ ΚΑΝΕΛΛΗ:** Τελειώνω, κύριε Πρόεδρε.

Πάτε μετά να αφήσετε το παιδί σας σε οδηγό, ο οποίος έχει δεκατρείς ώρες πάνω στο τιμόνι. Θα μπείτε να πετάξετε σε ένα αεροπλάνο, με έναν πιλότο εξοντωμένο. Θα πάτε μετά να φάτε σε ένα εστιατόριο, που ο άλλος αντί για αλάτι θα σας βάλει ζάχαρη, διότι δεν βλέπει μπροστά του την τύφλα του. Μετά θα πάτε σε ένα νοσοκομείο, με πεθαμένη τη νοσοκόμα και θα την κατηγορείτε με βάση το -ωραίο- Ποινικό Αστικό Δίκαιο, γιατί δεν κατάφερε να σας δώσει το σωστό φάρμακο.

Σας εύχομαι, να ζήσετε μία μέρα κανονικού εργαζόμενου. Θα μου πείτε έχουμε εμπειρία εδώ, στο Κοινοβούλιο. Είχαμε τριάντα οκτώ ώρες συνεχόμενη συνεδρίαση. Εδώ μέσα είχαμε αγανακτήσει. Προήδρευε η επιλογή του ΣΥΡΙΖΑ για την τρίτη τάξη της θέσης του πολιτεύματος εδώ τριάντα οκτώ συνεχόμενες ώρες. Οι Βουλευτές είχαμε αγανακτήσει. Πόσοι σκέφτηκαν -ή ακόμα και τώρα- την εστίαση της Βουλής, τα, ήδη, καταπατημένα πολλαπλώς δικαιώματά τους, τα γκαρσόνια που μας σερβίρουν εδώ μέσα;

Εγώ έκανα καριέρα και η καριέρα μου ήταν ακριβή, γιατί ήταν τα μίντια. Δεν θα μπορούσα να την έχω κάνει, χωρίς οικιακή βοηθό. Επειδή είμαι προνομιούχα και μπορούσα να είμαι κάποια χρόνια στη ζωή μου, ξέρω ότι θα χρειαστώ βοήθεια στο σπίτι άμα θα καταπέσω. Ποιος θα μου τη δώσει;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, όμως.

**ΛΙΑΝΑ ΚΑΝΕΛΛΗ:** Πείτε μου ποιος θα με φροντίσει εμένα; Η μάνα μου και ο πατέρας μου είναι πεθαμένοι. Ούτε παιδί μπορούνε να κρατήσουν.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, σας παρακαλώ ολοκληρώστε.

**ΛΙΑΝΑ ΚΑΝΕΛΛΗ:** Ούτε εγώ αύριο το πρωί εγγόνι.

Δεν ντρέπεστε; Έρχεστε και επιτίθεστε με τα βρωμερότερα των μέσων, κατασκευάζοντας όλο εκείνο το υπόστρωμα, με στόχο να φοβηθούν οι εργαζόμενοι και να υποκύψουν και να πάνε στον πόλεμό τους σαν τα πρόβατα.

Σας θυμίζω: Μία βέργα τη σπάτε. Ένα δεμάτι βέργες δεν το σπάτε. Αυτός είναι ο φόβος σας για το ΚΚΕ. Μπορεί να φτιάχνει δεμάτια από αλληλέγγυους εργαζόμενους και να μην μπορείτε να τους κοπανάτε στο γόνατο, κινδυνεύοντας εσείς να μείνετε κουτσοί και το δεμάτι να μην σπάσει ποτέ.

**ΠΡΟΕΔΡΕΥΩΝ (Γεώργιος Γεωργαντάς):** Καλείται από το ΚΚΕ ο κ. Κωνσταντίνος Μεταξάς.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι, η κ. Κεραμέως και για λογαριασμό της Κυβέρνησης και κυρίως των μεγάλων επιχειρηματικών ομίλων και των εργοδοτικών ενώσεων που υπαγόρευσαν το σημερινό έκτρωμα, στην απεγνωσμένη της προσπάθεια να βρει κάτι θετικό να πει για να υπερασπιστεί αυτό το κακούργημα, έχει καταφύγει όλο αυτό το διάστημα σε εξόφθαλμες λαθροχειρίες, σε εγκληματική διαστρέβλωση της πραγματικότητας και κυρίως, σε ένα εντυπωσιακό μαγείρεμα στοιχείων, αριθμών και στατιστικών.

Τι και αν δεν υπάρχει ίχνος απόδειξης που να στηρίζει την απανθρωπιά των 13 ωρών δουλειάς, η κυρία Υπουργός δεν διστάζει να αξιοποιεί αυτά τα φανταστικά στοιχεία τα οποία προέρχονται μάλλον από κάποια κατσαρόλα, παρά από την ίδια την πραγματικότητα.

Λέει η κ. Κεραμέως: «Δεν έχετε κάτι να ανησυχείτε. Γιατί κινδυνολογείτε; Τα ίδια λέγατε και για την εξαήμερη εργασία και αυτή εφαρμόζεται στο 0,1% των επιχειρήσεων». Ψέμα. Γιατί δεν λέτε την αλήθεια; Γιατί δεν λέτε ότι σε αυτό το 0,1% δεν βάζετε τις τουριστικές επιχειρήσεις που είναι ο πολυπληθέστερος κλάδος της οικονομίας και άλλες επιχειρήσεις, τις λεγόμενες επιχειρήσεις συνεχούς λειτουργίας, όπως για παράδειγμα τα εργοστάσια συνεχούς πυράς, τις μεταφορές; Δεν τα γνωρίζετε αυτά; Δεν τα γνωρίζει η κυρία Υπουργός; Τα γνωρίζει. Ψεύδεται για να καλύψει το νέο έγκλημα.

Λέει η κυρία Υπουργός «Στη χώρα το 75% των εργαζομένων δουλεύουν με πλήρη απασχόληση».

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** 77%.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** 77%. Μπράβο, ανέβηκε.

Ψέμα. Στο συγκεκριμένο ποσοστό συμπεριλαμβάνει κάθε σύμβαση στην οποία ο εργαζόμενος έχει δουλέψει 8 ώρες. Έχεις δουλέψει μια μέρα τον μήνα; Έχεις δουλέψει μια βδομάδα τον μήνα; Έχεις δουλέψει έναν μήνα τον χρόνο; Δεν έχει σημασία. Αν έχεις δουλέψει 8 ώρες, τότε συγχαρητήρια. Με βάση εδώ το Υπουργείο, θεώρησε εργαζόμενος πλήρους απασχόλησης.

Αύξηση, λέει, των προσλήψεων. Έχουμε αυξήσεις στις προσλήψεις. Τι κρύβει; Πραγματικό στοιχείο για το 2024 δικό σας: Για κάθε 100 απασχολούμενους γίνονταν σχεδόν 140 προσλήψεις. Τι σημαίνει αυτό; Είσαι εργαζόμενος, δούλεψες μια βδομάδα τον Μάρτη, δύο εβδομάδες τον Ιούνη και άλλες δύο βδομάδες τον Οκτώβρη, τρεις φορές δηλαδή τον χρόνο, μετράς ως τρεις προσλήψεις.

Αυτό το ωραίο το πήρατε από τον κ. Γεωργιάδη, τον Υπουργό εμπορεύματος της υγείας, ο οποίος αυτά έκανε, τέτοιες λαθροχειρίες. Προσλαμβανόταν κάποιος στο νοσοκομείο για δύο μήνες, τον έδιωχναν, τον ξαναπαίρνανε μετά από έναν μήνα και το παρουσίαζε διπλή πρόσληψη. Πολύ ωραίο!

Μιλάει για αύξηση των μισθών και δίνει μάλιστα και κάποια στοιχεία. Καλά, δεν ντρέπεστε; Νομίζετε ότι ο κόσμος δεν καταλαβαίνει, δεν βλέπει τι συμβαίνει στο σπίτι του; Γιατί δεν λέτε την αλήθεια στον κόσμο, ότι σε αυτά τα στοιχεία δεν υπολογίζετε τον πληθωρισμό, την ακρίβεια που με δική σας ευθύνη έχει σακατέψει τις λαϊκές οικογένειες; Τα στοιχεία τα δικά σας λένε ότι τα 100 ευρώ το 2019 αγόραζαν όσα αγοράζουν τα 130 σήμερα. Οι όποιες αυξήσεις παρουσιάζετε έχουν εξανεμιστεί από την ακρίβεια που τροφοδοτεί τα αμύθητα κέρδη των ομίλων.

Λέει η κυρία Υπουργός: «Μέχρι 37 ημέρες τον χρόνο θα ισχύει το 13ωρο. Μην ανησυχείτε». Ψέματα όμως είναι κι αυτό, κύριε Καραγκούνη. Για τις υπερωρίες, δεν μπορεί μια επιχείρηση πολύ εύκολα με την επίκληση έκτακτων συνθηκών να ξεπεράσει τα όρια; Ποια είναι τα όρια της υπερωρίας; 150 ώρες είναι. 150 ώρες δεν είναι το όριο για τις υπερωρίες, κύριε Καραγκούνη; Εξηγήστε μας γιατί στα ΕΛΠΕ εγκρίθηκαν σε έναν χρόνο 65.000. Πού τις βρήκαν; Τις πήραν από τον γείτονα;

Πείτε μας για άλλες επιχειρήσεις που αξιοποιούν αυτό το νομοθέτημα, το άρθρο, που μπορούν να κάνουν κάτω από έκτακτες συνθήκες -ένα θολό- υπέρβαση αυτού του νόμιμου ορίου.

Άλλη λαθροχειρία που κάνει η κυρία Υπουργός. Με τα μέτρα που πήραμε, λέει, για τις υπερωρίες, αυξήθηκαν οι αποδοχές των εργαζομένων και τα έσοδα στα ασφαλιστικά ταμεία. Τι εννοεί; Τα μέτρα με τα οποία καταργήθηκαν για τους εργοδότες μια σειρά από υποχρεώσεις τους για τις υπερωρίες, όπως να πληρώνουν δηλαδή το επιπλέον ένσημο για τις ώρες που κρατούν παραπάνω τον εργαζόμενο στη δουλειά, αυτό έκανε πολλούς εργοδότες να αρχίσουν να δηλώνουν τις υπερωρίες. Γιατί άρχισαν να τις δηλώνουν; Γιατί είναι σχεδόν τζάμπα. Γι’ αυτό.

Προσέξτε λογική. Γνωρίζω ως Κυβέρνηση ότι υπάρχουν μαύρες αδήλωτες υπερωρίες και τι κάνω; Ενισχύω τους ελεγκτικούς μηχανισμούς; Κυνηγάω τους εργοδότες που το κάνουν; Όχι. Μετατρέπω τις υπερωρίες σε σχεδόν δωρεάν παροχή για τους εργοδότες και πανηγυρίζω που μετά αρχίζουν και τις δηλώνουν. Όσο γελοίο και αν φαίνεται αυτό, αυτά ήταν τα επιχειρήματα από μεριάς Κυβέρνησης όταν είχε προχωρήσει σε αυτές τις ρυθμίσεις. Είναι σαν να λέει «Αναγνωρίζω ότι υπάρχει αδήλωτη εργασία, οπότε για να την αντιμετωπίσω καταργώ τον μισθό». Καλά, σε ποιους νομίζετε ότι μιλάτε;

Φέρνετε, τέλος, σε ένα άσχετο νομοσχέδιο διάταξη για την αναστολή ορισμένων υποχρεώσεων των κατεστραμμένων κτηνοτρόφων από την ευλογιά. Γιατί δεν παίρνετε απόφαση για διαγραφή χρεών, για κάλυψη των ασφαλιστικών εισφορών από το κράτος, στήριξη του εισοδήματός τους με μηνιαίο επίδομα; Δεν έχουν εισόδημα για μήνες. Δεν έχουν εισόδημα, δεν ξέρουν τι κάνουνε. Σε χωριά της Μαγνησίας μαζεύουν οι συγχωριανοί τους σχολικά για τα παιδιά τους. Αυτή είναι η κατάσταση την κτηνοτροφία.

Στο προσχέδιο του κρατικού προϋπολογισμού προβλέπετε δεκάδες δισ. για τους επιχειρηματικούς ομίλους. Τι να αρχίζουμε να αραδιάζουμε; 16,7 από το Πρόγραμμα Δημοσίων Επενδύσεων, 200 εκατομμύρια για τις εξαγωγικές εταιρείες, 800 στα κοράκια των πράσινων προϊόντων, 2,3 δισ. στην πολεμική βιομηχανία, 300 εκατομμύρια για το πρασίνισμα του στόλου των εφοπλιστών -οι εφοπλιστές οι καημένοι πρέπει να πάρουν κάτι και αυτοί- 50 προς τους φαρμακοβιομήχανους, 200 εκατομμύρια στις ενεργοβόρες βιομηχανίες. Και στους αγρότες και τους κτηνοτρόφους τι λέτε; Δεν έχουμε.

Κυρίες και κύριοι της Κυβέρνησης, επιδιώκετε να κάνετε τους εργαζόμενους σήμερα το 2025 να δουλεύουν με πιο δυσμενείς όρους από εκείνους που δούλευαν το 1920. Αυτή είναι η πραγματικότητα. Επιδιώκετε όμως, το τονίζω, γιατί η ταξική πάλη δεν σταματάει με τη σημερινή απεργία. Το αντίθετο.

Τα όσα λέτε, τα όσα είπατε, τα όσα ειπώθηκαν αυτές τις μέρες αποτελούν ένα καλό μάθημα προς την εργατική τάξη της χώρας για την ανάγκη οργάνωσης στον χώρο δουλειάς, στα σωματεία, στις σωματειακές επιτροπές και μάλιστα για την ανάγκη αυτή η οργάνωση να γίνει σε συμπόρευση με το ΚΚΕ. Γιατί πρέπει να είναι απέναντι στην κοινή στρατηγική όλων των κομμάτων του κεφαλαίου που ψήφισαν όλους τους προηγούμενους νόμους για τη διευθέτηση του χρόνου εργασίας, υπερψήφισαν και την αντίστοιχη οδηγία της Ευρωπαϊκής Ένωσης κι αυτές τις μέρες ήρθαν εδώ να την υπερασπιστούν.

Πρέπει να είναι απέναντι στις εργοδοτικές παρατάξεις τους, τους εργοδοτικούς συνδικαλιστές, ποιους; Αυτούς που η Υπουργός δεν έχει σταματήσει να επικαλείται και να ευχαριστεί μάλιστα και ονομαστικά ευχαρίστησε κάτι τέτοια φυντάνια εδώ για τις εποικοδομητικές προτάσεις στη στήριξη αυτού του κακουργήματος, αλλά και για τις συλλογικές συμβάσεις που υπογράφουν στους χώρους που έχουν την πλειοψηφία και με τις οποίες παραδίδουν τα πάντα στην εργοδοσία στο σημείο μάλιστα να βιάζονται τόσο πολύ που να μην προλαβαίνει η Κυβέρνηση να νομοθετήσει και να είναι τυπικά παράνομες, όπως, για παράδειγμα, η τοπική σύμβαση του κλάδου του τουρισμού στη Ρόδο που επιβάλλει 16 ώρες δουλειάς.

Όλους αυτούς λοιπόν η εργατική τάξη πρέπει να τους βάλει στην άκρη. Έχει τη δύναμη όχι μόνο να επιβάλει στις σημερινές συνθήκες τους όρους για την ανάκτηση του εισοδήματος, για δουλειά με δικαιώματα, αλλά να δώσει και τη νικηφόρα μάχη για την ανατροπή αυτού του σάπιου συστήματος. Ποιο είναι το σάπιο σύστημα; Αυτό που την εποχή της τεχνητής νοημοσύνης και των διαστημικών ταξιδιών φέρνει τη σύγχρονη σκλαβιά στους τόπους δουλειάς.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το ΚΚΕ η κ. Παρασκευή Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Τρία-ένα πάει, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Σήμερα φαίνεστε πολύ περισσότεροι.

**ΛΙΑΝΑ ΚΑΝΕΛΛΗ:** Ήρθαμε πολύ περισσότεροι, κύριε Πρόεδρε. Από το δικό σας κόμμα και από τα άλλα λείπει κόσμος. Εμείς ήρθαμε στα τρία τέταρτα εδώ να παλέψουμε.

**ΠΡΟΕΔΡΕΥΩΝ (Γεώργιος Γεωργαντάς):** Δεν μου έχει ξανατύχει τόσοι συνεχόμενοι Βουλευτές του ΚΚΕ.

**ΛΙΑΝΑ ΚΑΝΕΛΛΗ:** … μας πάτε στη γωνία, ευχαριστούμε πολύ.

**ΠΡΟΕΔΡΕΥΩΝ (Γεώργιος Γεωργαντάς):** Δεν νομίζω. Κυρία Κανέλλη, ειδικά στις προηγούμενες ομιλίες είδατε την ανοχή που δόθηκε σε όλους.

**ΛΙΑΝΑ ΚΑΝΕΛΛΗ:** Το ξέρω.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Το ακούσαμε και αυτό και στην Ολομέλεια και στις Επιτροπές της Βουλής, ότι αυτό το νομοσχέδιο διακατέχεται από ρεαλισμό.

Ρεαλισμό με ποιανού τα συμφέροντα, κύριε Υπουργέ; Με κριτήριο προφανώς τις ανάγκες της καπιταλιστικής κερδοφορίας και ανταγωνιστικότητας, με αυτό το κριτήριο είναι ρεαλιστικό. Γιατί με κριτήριο τα συμφέροντα των εργαζομένων, τις δικές τους ανάγκες, με βάση τις δυνατότητες της εποχής μας, την εποχή της τεχνητής νοημοσύνης, των απίστευτων επιστημονικών και τεχνολογικών επιτευγμάτων, ρεαλιστικό είναι το καθολικό δικαίωμα στην εργασία ανδρών και γυναικών.

Σύγχρονο και ρεαλιστικό είναι να εργάζεται ο καθένας και η καθεμία με κριτήριο την επιστημονική τεχνική, επιστημονική και καλλιτεχνική του ειδίκευση στο αντικείμενο που σπούδασε. Σύγχρονο και νέο είναι να εργάζεται με γενική μείωση του εργάσιμου του χρόνου, σταθερό ωράριο εργασίας και αυξήσεις στο εισόδημα, στους μισθούς, με μέτρα υγείας και ασφάλειας στους χώρους δουλειάς και, προφανώς, με ολοκληρωμένη προστασία της μητρότητας.

Ρεαλιστικό, σύγχρονο και δίκαιο είναι να μπορεί να έχει πραγματικά ελεύθερο χρόνο για να μπορεί να τον αξιοποιεί δημιουργικά στον αθλητισμό, στον πολιτισμό, σε κάθε προσωπική στιγμή, στις διαπροσωπικές οικογενειακές σχέσεις, στη δημιουργική σχέση με το παιδί. Αυτό είναι σύγχρονο και ρεαλιστικό και όχι να κομματιάζεται η κοινωνική ζωή της γυναίκας, ουσιαστικά, φέρνοντας σε αντιπαράθεση το δικαίωμά της στην εργασία με την κοινωνική προστασία της μητρότητας.

Δεν είναι ρεαλιστικό η δεκατριάωρη δουλειά. Δεν είναι ρεαλιστικό να μην ξέρεις πότε θα δουλεύεις, πόσες ώρες θα δουλεύεις και για πόσο θα δουλεύεις. Και προφανώς προϋπόθεση για να γίνει πραγματικότητα το μόνο ρεαλιστικό μέλλον για τους εργαζόμενους, γυναίκες και άνδρες, είναι ακριβώς η ανατροπή της οικονομίας και της κοινωνίας που στηρίζεται στη μετοχική καπιταλιστική ιδιοκτησία, που έχει για θεό το κέρδος των επιχειρηματικών κολοσσών. Δηλαδή, σε μια κοινωνία που θα είναι κοινωνική ιδιοκτησία όλος αυτός ο πλούτος παντού, απαλλαγμένη από τα καπιταλιστικά δεσμά, δηλαδή τη σοσιαλιστική κομμουνιστική.

Και απέναντι στο ρεύμα αυτό, της παραίτησης, της απογοήτευσης, του συμβιβασμού με αυτή την άθλια κανονικότητα της εργασιακής ζούγκλας, να ’στε σίγουροι ότι θα διαμορφώνονται καθημερινά μέσα σ’ αυτούς τους αγώνες, μέσα από την οργάνωση, εκείνοι οι μαχητές και οι μαχήτριες που με τη δική τους θέληση και δράση αυτό το τερατούργημα θα το πετάξουν στα σκουπίδια.

Γιατί Υπουργέ, επειδή το είπε και προηγουμένως η Υπουργός, το γεγονός ότι δεν υλοποιείται το εξαήμερο σε περισσότερους κλάδους είναι γιατί βρίσκονται εκεί οι εργαζόμενοι συσπειρωμένοι στα σωματεία τους. Σωματεία που δεν υποτάσσονται στα συμφέροντα και τις απαιτήσεις της εργοδοσίας, της καπιταλιστικής του κεφαλαίου, αλλά τη ζορίζουν και συγκρούονται με αυτά.

Είναι οι εργαζόμενοι που με τα σωματεία τους, τα οποία δεν υποτάσσονται στη στρατηγική αυτή την επικίνδυνη για τα δικά τους συμφέροντα του κεφαλαίου που υλοποιείτε, όχι μόνο η δική σας η Κυβέρνηση, αλλά και οι προηγούμενες, αλλά δημιουργεί συνεχώς ζόρια στην εκάστοτε κυβέρνηση, που δεν αξιοποιούνται αυτά τα σωματεία ως σκαλοπάτια για να αλλάζουν οι κυβερνήσεις, «να αλλάξει ο Μανωλιός, να βάλει τα ρούχα του αλλιώς», αλλά ίσα ίσα σας κάνουν κάθε μέρα τη ζωή μαύρη.

Αυτοί βάλανε εμπόδιο και δεν υλοποιείται το εξαήμερο σε μια σειρά χώρους δουλειάς και κλάδους. Αλλά και εκεί ακόμα όπου, εν πάση περιπτώσει, κάτω από την πίεση της εργοδοσίας υλοποιείται, ξέρετε τι λένε στους εργαζόμενους που λένε ότι είναι μόνο με τη σύμφωνη γνώμη τους; Ξέρετε τι λένε; Ότι αν αρνηθείς το εξαήμερο είσαι ενάντια στην κουλτούρα της εταιρείας. Τόσο ελεύθερη επιλογή είναι να δουλεύεις με τέτοιες άθλιες συνθήκες.

Και πραγματικά, η Υπουργός και οι κυβερνητικοί Βουλευτές, ξεπεράσατε ,τον εαυτό σας προσπαθώντας να ξεπλύνετε αυτό το αντεργατικό τερατούργημα, με ρηχά επιχειρήματα που πραγματικά είναι προκλητικά και κούρασαν κιόλας, γιατί είναι το γνωστό non paper απ’ ό,τι φαίνεται.

Επικαλείστε τις διατάξεις που δήθεν αφορούν -λέτε- την προστασία της γονεϊκότητας και της μητρότητας. Πραγματικά πιστεύετε ότι με αυτόν τον τρόπο θα νομιμοποιήσετε στη συνείδηση της εργαζόμενης γυναίκας, των εργαζόμενων γονιών, αυτή τη σκλαβιά, τη δουλεία, τα ωράρια, τη ζωή λάστιχο; Μήπως θέλετε και να σας χειροκροτήσουμε για τα 5 από τα 97 άρθρα του νομοσχεδίου που συνεχώς επικαλείστε;

Πραγματικά, πώς ένα νέο ζευγάρι, μια γυναίκα να αποκτήσει παιδί με τις 13 ώρες δουλειάς, με την επέκταση της τετραήμερης δεκάωρης εργασίας όλο τον χρόνο; Πώς θα προγραμματίσει την προσωπική της ζωή, όταν έχετε αυτή την αθλιότητα με τις συμβάσεις κατά παραγγελία εργασίας, ακόμη και συμβάσεων το 48 ωρών; Μπορείτε να μου εξηγήσετε πώς αυτή η εργαζόμενη γυναίκα, που δουλεύει με αλλεπάλληλες συμβάσεις 48 ωρών, θα συγκεντρώσει τα 200 ένσημα τα τελευταία δύο χρόνια, που αποτελεί την άθλια διάταξη που τη διατηρείτε με το συγκεκριμένο άρθρο; Μάλιστα, είναι διάταξη του 1951, ούτε αυτή τη διάταξη δεν καταργείτε. Πώς θα συγκεντρώσει, λοιπόν, αυτά τα ένσημα;

Γιατί μας κουνάτε και το δάχτυλο που δεν στηρίζουμε ένα άρθρο το οποίο συνεχίζει αυτόν τον αποκλεισμό για χιλιάδες εργαζόμενες γυναίκες, ιδιαίτερα νέες κ.λπ.. Στην πραγματικότητα αυτό που κάνετε είναι να προσθέσετε έναν ακόμα κρίκο σε αυτή τη ματωμένη αλυσίδα της διευθέτησης του χρόνου εργασίας, που έχετε κτίσει διαχρονικά όλες οι κυβερνήσεις που υπερασπίζεστε αυτή την ευρωπαϊκή κανονικότητα, που υπερασπίζεστε αυτές τις αντιδραστικές κατευθύνσεις της Ευρωπαϊκής Ένωσης. Πού τι κάνουν; Εξαφανίζουν κάθε διάκριση ανάμεσα στον εργάσιμο και μη εργάσιμο χρόνο, διαγράφουν κυριολεκτικά την έννοια του ελεύθερου χρόνου.

Στην πραγματικότητα όλα αυτά είναι εξαναγκασμός. Όταν λέτε προκλητικά κιόλας ότι η δουλειά λάστιχο και η ευελιξία είναι δικαίωμα και ελεύθερη επιλογή της εργαζόμενης γυναίκας. Γιατί είναι εξαναγκασμός. Τι να κάνει με το παιδί της μία εργαζόμενη μάνα, ένας εργαζόμενος γονιός, όταν με ευθύνη διαχρονικά των κυβερνήσεων -και εσείς βέβαια, η Κυβέρνηση της Νέας Δημοκρατίας, το έχετε απογειώσει- δεν εξασφαλίζεται το καθολικό δικαίωμα στην αποκλειστικά δημόσια και δωρεάν προσχολική αγωγή και φροντίδα; Όταν αυτό το εχθρικό για τον λαό αστικό κράτος δεν εξασφαλίζει το καθολικό δικαίωμα των παιδιών στη δημιουργική απασχόληση, στην ειδική αγωγή, συνολικά στη φροντίδα των ηλικιωμένων, των ΑμεΑ, των χρονίως πασχόντων; Γιατί αυτά λογαριάζονται ως κόστος, όπως σας είπε και η Βουλευτής μας, η κ. Λιάνα Κανέλλη.

Στην πράξη, δηλαδή, θέλετε να κάνετε τις γυναίκες να συμφιλιωθούν με αυτές τις ευέλικτες εργασιακές σχέσεις, με αυτή τη ζωή και τα ωράρια λάστιχο, χωρίς καθολικά μέτρα προστασίας του γυναικείου οργανισμού.

Ολοκληρώνω με το εξής Πρόεδρε. Απ’ ό,τι φαίνεται, μαζί με το μοντέλο του ευέλικτου εργαζόμενου φτιάχνετε και το μοντέλο του ευέλικτου γονέα. Με κριτήριο το πώς θα τον ξεζουμίζουν οι επιχειρηματικοί κολοσσοί, όπως επιτάσσουν τα συμφέροντα της κερδοφορίας και της ανταγωνιστικότητάς τους.

Πραγματικά, όμως, τολμάτε να μιλάτε για προστασία; Για ποια προστασία μιλάτε; Για την εργαζόμενη συνδικαλίστρια με παιδιά με αυτισμό, που την απολύσανε γιατί ακριβώς πήγε και δήλωσε ότι θα είναι απεργός την επόμενη μέρα; Για ποια προστασία της εργαζόμενης γυναίκας και μητέρας μιλάτε, όταν απολύθηκε συνδικαλίστρια γιατί πήγε και ζήτησε άδεια για να πάει να παρακολουθήσει στο σχολείο την πρόοδο του παιδιού της; Για ποια προστασία του εργαζόμενου γονέα αναφέρεστε όταν απολύθηκε γονιός; Γιατί; Γιατί έφευγε πιο νωρίς από τη δουλειά του για να πάει να πάρει το παιδί του; Γιατί με ευθύνη σας τα ολοήμερα σχολεία δεν λειτουργούν πουθενά. Με ευθύνη του δικού σας εχθρικού κράτους. Όχι, λοιπόν, άλλη προστασία. Όχι άλλη ευελιξία.

Είναι πρόκληση να παρουσιάζετε αυτό το τερατούργημα ως στήριξη των εργαζόμενων γονιών και μάλιστα να θέλετε και να σας χειροκροτήσουμε. Ανάσα απέναντι σε αυτά τα αδιέξοδα που αντιμετωπίζουν καθημερινά χιλιάδες εργαζόμενοι γονείς είναι ακριβώς να δυναμώσουνε το ρεύμα της σύγκρουσης με αυτή την άθλια πολιτική, που συνεχώς προσθέτει και νέα αδιέξοδα. Είναι το βήμα της σύγκρουσης και της ανατροπής του σάπιου συστήματος της εκμετάλλευσης, της πολύμορφης βίας κατά των γυναικών, της γυναικείας ανισοτιμίας.

Σε αυτόν τον δρόμο μπορούν, πραγματικά, να πάρουν ανάσες ελπίδας, αισιοδοξίας, αυτοπεποίθησης και αντοχής, να αναμετρηθούν αποφασιστικά μαζί σας.

Σας ευχαριστώ για τον χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ανεξάρτητος Βουλευτής κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Δεν θα κρύψω τον προβληματισμό μου. Ακούγοντας τους συναδέλφους από όλες τις πτέρυγες -και αυτό ίσως θα έπρεπε να σας έχει προβληματίσει, κύριε Υπουργέ- όλοι οι συνάδελφοι τη σημερινή μέρα, από όλες τις πτέρυγες, από όλα τα κόμματα, συμφωνούμε ότι έχετε φέρει ένα νομοθέτημα, το οποίο ουσιαστικά νομοθετεί τη σύγχρονη σκλαβιά. Θέλετε τη δημιουργία με είλωτες.

Έχετε τέσσερα-πέντε καλά μέσα στο νομοσχέδιό σας, τα οποία λέτε και ξαναλέτε, και δεν αφουγκράζεστε τους συναδέλφους που φωνάζουμε για όλα τα υπόλοιπα κακά που φέρνετε.

Θα σας πω ένα παράδειγμα από τη γειτονιά μου, εχθές που συζητούσα για αυτό το νομοθέτημα με μια κυρία. Ξέρετε τι μου έλεγε; Ότι η Κυβέρνησή σας έχει χάσει την οποιαδήποτε επαφή με την ελληνική κοινωνία. Νομοθετείτε, δεν μπορώ ούτε κι εγώ να το κατανοήσω που είμαι συνάδελφός σας, το πώς νομοθετείτε. Δεν κατανοείτε καθόλου το τι θέλει και τι χρειάζεται πραγματικά η ελληνική κοινωνία.

Έρχεστε εδώ και λέτε ότι μειώσαμε την ανεργία από το 18% σε 8%. Σαν αριθμοί σωστοί είναι. Όντως, από το 18% η ανεργία έχει πέσει στο 8%. Με τι μορφές όμως απασχόλησης; Με τι μορφές; Έχουν πλήρη δικαιώματα; Έχουν πλήρη μισθό αυτοί οι εργαζόμενοι; Ή αυτοί οι εργαζόμενοι βρίσκονται να δουλεύουν οκτώ ώρες τον μήνα και να λογίζονται ως εργαζόμενοι; Ακόμα και είκοσι ώρες να εργάζεται κάποιος τον μήνα, μπορεί να επιβιώσει; Μπορεί να ζήσει; Να θρέψει την οικογένειά του;

Φέρατε την ελληνική κοινωνία να είμαστε τελευταίοι στην αγοραστική δύναμη, ο ελληνικός λαός. Και σε αντιστάθμισμα τι φέρνετε; Δούλεψε παραπάνω για να μπορέσεις να έχεις ένα άλφα επίπεδο ζωής, να μπορέσεις να πας στο σουπερμάρκετ και να μπορέσεις να καταφέρεις να πάρεις κάποια προϊόντα να ταΐσεις το παιδί σου, να μπορέσεις να πληρώσεις το ρεύμα σου. Αλλά αν τα θες όλα αυτά και να πληρώσεις το ενοίκιό σου, θα πρέπει να δουλεύεις σαν είλωτας, νύχτα με νύχτα.

Και μετά λέμε -και όπως πολύ σωστά αναφέρανε πάρα πολλοί συνάδελφοι εδώ μέσα- το τι γίνεται με τα παιδιά. Τα παιδιά είναι στον αυτόματο πιλότο, όλα. Με ένα τάμπλετ τα αφήνουν οι γονείς για να μπορέσουν να πάνε για εργασία.

Και θα σας αναφέρω ένα πρόβλημα, που συνέβη σε μένα προσωπικά σήμερα. Σήμερα το ολοήμερο των παιδιών μου είχε απεργία. Αναγκάστηκα να φύγω από εδώ, από την εργασία μου ουσιαστικά, να πάω να παραλάβω το παιδί μου και να το αφήσω σε μία φίλη που πηγαίνουν τα παιδιά μας μαζί σχολείο. Αυτά όλα τα έχετε σκεφτεί; Με την εργαζόμενη μάνα τι γίνεται; Και τι νομοθετείτε για να τη βοηθήσετε;

Ένα κράτος, μια Κυβέρνηση που σέβεται τους πολίτες της είναι επιτακτική ανάγκη να τους προσφέρει εργασία, υγεία, ασφάλεια, παιδεία, δικαιοσύνη. Σε τι έχει επιτύχει η Κυβέρνησή σας σε αυτά; Σε κανένα. Έχετε αποτύχει σε όλα. Να πιάσουμε την υγεία; Να πιάσουμε τη δικαιοσύνη; Να πιάσουμε την ασφάλεια, είτε εσωτερικά είτε εξωτερικά; Να πιάσουμε την παιδεία; Τι να πρωτοπιάσουμε; Σε όλα έχετε αποτύχει.

Λέτε ότι με αυτό το νομοθέτημα βοηθάτε το δημογραφικό. Πώς το βοηθάτε το δημογραφικό; Δίνοντας η Κυβέρνησή σας 1 δις στους λαθρομετανάστες και μόλις 300 εκατομμύρια για το επίδομα παιδιού; Και μάλιστα τα κριτήρια για να πάρει κάποιος αυτό το επίδομα είναι πάρα πολύ χαμηλά;

Αναφέρθηκαν πάρα πολλοί συνάδελφοι στα εργατικά ατυχήματα. Πόσους γιατρούς είδαμε να κάνουν λάθος επιλογή από την κούρασή τους; Πόσους εργαζόμενους είδαμε, που από την κούρασή τους γυρνώντας -και αυτό δεν λογίζεται σαν εργατικό ατύχημα- σκοτώθηκαν στον δρόμο; Μόνο το 2025 είχαμε 152 νεκρούς και 255 τραυματίες από εργατικά ατυχήματα.

Κύριοι της Κυβέρνησης, λέμε «όχι» στο νομοσχέδιο-έκτρωμα, που καθιστά τους Έλληνες υπόδουλους, δυστυχισμένους και φτωχότερους. Λέμε «ναι» στη θέσπιση ενός υγιούς εργασιακού περιβάλλοντος, τόσο στο δημόσιο και ακόμα περισσότερο στον ιδιωτικό τομέα, ώστε να μπορέσουν οι Έλληνες, μετά από δεκαπέντε χρόνια ραγδαίας φτωχοποίησης, να σηκώσουν κεφάλι, για να ανασάνει η πατρίδα μας και το έθνος μας.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για τη συνέπεια στον χρόνο.

Τον λόγο τώρα έχει από το ΠΑΣΟΚ-Κίνημα Αλλαγής η κ. Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, αν πίστευε στ’ αλήθεια η Κυβέρνηση στη δίκαιη εργασία δεν θα το έγραφε στον τίτλο του νομοσχεδίου, θα ήταν περιττό, γιατί οι συμπολίτες μας θα το έβλεπαν στην τσέπη τους, θα το έβλεπαν στην καθημερινότητά τους.

Αντί γι’ αυτό, τι βλέπουν οι εργαζόμενοι; Βλέπουν φόβο, ανασφάλεια και υποχρεωτικά πρέπει να έχουν μια δεύτερη δουλειά για να βγει ο μήνας πέρα. Και δεν το λέμε εμείς, το λένε οι ίδιοι και οι φορείς τους, που ήρθαν στην επιτροπή και στέκονται απέναντι σε αυτό το νομοσχέδιο.

Η Κυβέρνηση, με το γνωστό της ταλέντο να βαφτίζει το κρέας ψάρι, λέει ευελιξία και εννοεί εξάντληση, λέει στήριξη εργαζομένου και εννοεί διευκόλυνση του εργοδότη. Μιλά για εκσυγχρονισμό, αλλά αυτό που φέρνει δεν είναι πρόοδος, είναι αναχρονισμός με ψηφιακή υπογραφή. Γιατί το νομοσχέδιο δεν είναι ούτε δίκαιο ούτε εργατικό. Είναι εργοδοτικό μέχρι το μεδούλι.

Μιλάτε για δίκαιη εργασία. Μα φέρνετε δεκατριάωρα, ευελιξία χωρίς όρια και οικειοθελείς αποχωρήσεις χωρίς καν υπογραφή, δηλαδή, για να το πούμε απλά, το δικαίωμα του εργοδότη να διαγράφει έναν άνθρωπο με ένα κλικ. Αυτό είναι στην ουσία. Αυτό δεν είναι στήριξη, είναι νομιμοποίηση της αυθαιρεσίας.

Εξάλλου τα νούμερα τα λένε όλα. Οι Έλληνες δουλεύουν περισσότερο απ’ όλους στην Ευρώπη, πάνω από σαράντα ώρες την εβδομάδα, και έχουμε από τους πιο χαμηλούς μισθούς. Η Ελλάδα είναι επίσης προτελευταία στην αγοραστική δύναμη. Στην παραγωγικότητα έχει κατρακυλήσει στην τριακοστή τέταρτη θέση ανάμεσα στις τριάντα επτά χώρες του ΟΟΣΑ, ενώ μόλις το 20% των εργαζομένων καλύπτεται από συλλογικές συμβάσεις. Σχεδόν ένας στους τρεις ζει σε κίνδυνο φτώχειας ή κοινωνικού αποκλεισμού.

Στην Αιτωλοακαρνανία, που είναι ο τόπος μου, που είναι ο τόπος μας, κύριε Υπουργέ, πάνω από δεκατρείς χιλιάδες οικογένειες ζουν με το ελάχιστο εγγυημένο εισόδημα. Δεκατρείς χιλιάδες οικογένειες είναι πενήντα πέντε με εξήντα χιλιάδες συμπολίτες μας, που ζουν με το ελάχιστο εγγυημένο εισόδημα στην Αιτωλοακαρνανία. Ο κόσμος δουλεύει στα χωράφια, στις αποθήκες, στα καταστήματα, κάνει δυο δουλειές για να σταθεί όρθιος, για να ζήσει την οικογένειά του. Και όσο κι αν προσπαθούν, ο μισθός σε καμία περίπτωση δεν φτάνει να πληρώσουν τους λογαριασμούς του ρεύματος και των σουπερμάρκετ.

Αυτό δεν είναι παράπλευρη απώλεια, όπως κάποιοι είπαν. Είναι τραύμα στην ψυχή της κοινωνίας. Και η νέα πανδημία, συνάδελφοι, σήμερα είναι ακριβώς αυτό, η κατάθλιψη της ανασφάλειας. Έρευνες δείχνουν ότι η Ελλάδα καταγράφει από τα υψηλότερα ποσοστά κατάθλιψης στην Ευρώπη με καθημερινή μελαγχολία, άγχος και εξουθένωση. Και η συντριπτική πλειοψηφία των εργατικών ατυχημάτων συμβαίνει κατά πλειοψηφία μετά την 8η ώρα εργασίας. Το πρώτο οκτάμηνο, επίσης, του 2025 έχουν καταγραφεί εκατόν σαράντα οχτώ θάνατοι στους χώρους εργασίας. Πίσω, όμως, απ’ αυτούς τους αριθμούς υπάρχουν άνθρωποι, υπάρχουν οικογένειες. Και η Κυβέρνηση επιμένει να κλείνει τα μάτια και σε κάτι άλλο, να μην καταγράφει επαγγελματικές ασθένειες, για να παρουσιάζει μια ωραία στατιστική εικόνα.

Στην Ευρώπη η πρόληψη είναι δείκτης ανάπτυξης. Στην Ελλάδα της Νέας Δημοκρατίας είναι ένα γραφειοκρατικό βάρος. Και πώς να μην είναι έτσι, όταν δουλεύεις 12 και 13 ώρες, όταν δεν βλέπεις την οικογένειά σου, όταν κάθε μήνας είναι ένας αγώνας για να μη μείνεις πίσω και όταν δεν ξέρεις ακόμα αν θα γυρίσεις έστω και αργά το βράδυ μετά τη δουλειά στο σπίτι σου.

Έχουμε ανθρώπους που δουλεύουν και παραμένουν φτωχοί -και αυτοί είναι η πλειοψηφία- μέσα στην εργασία. Αυτό είναι το σκληρό πρόσωπο της σημερινής Ελλάδας. Και μέσα σε όλα αυτά η Κυβέρνηση νομιμοποιεί τη δουλειά μέχρι να σκοτεινιάσει, μέχρι ο εργαζόμενος να πέσει κάτω από την εξάντληση. Και αυτό το παρουσιάζουμε ως πρόοδο. Στην πραγματικότητα είναι μία επιστροφή στον 19ο αιώνα. Όταν στην Ευρώπη συζητούν για 32 ώρες εργασίας και για τετραήμερη εργασία, εμείς προσαρμοζόμαστε στον μέσο όρο δουλειάς δεκατρείς ώρες. Μπράβο, μπράβο σε όλους μας! Συγχαρητήρια, λοιπόν, στην Κυβέρνηση που κέρδισε μία θέση στην ιστορία ως η Κυβέρνηση του 13ωρου, όπως είπε ο εισηγητής μας ο Παύλος Χρηστίδης.

Και έρχεται να μας παρουσιάσει ως φιλεργατική την παράταση του εργασίμου χρόνου, τη διάλυση των συλλογικών συμβάσεων και τη δήθεν ελεύθερη συμφωνία εργαζόμενου και εργοδότη. Αλλά όλοι ξέρουμε ότι όταν διαπραγματεύεσαι με αυτόν που μπορεί να σε απολύσει, δεν κάνεις συμφωνία, κάνεις υπακοή. Και όταν χρειάζεσαι δεύτερη δουλειά για να ζήσεις, δεν είναι επιλογή. Είναι ανάγκη για επιβίωση. Στο γλωσσάρι, όμως, της Νέας Δημοκρατίας είναι εκβιασμός μεταμφιεσμένος σε ευκαιρία.

Η Νέα Δημοκρατία πιστεύει ότι ο εργαζόμενος πρέπει να προσαρμόζεται στις ανάγκες της αγοράς. Και εδώ είναι η θεμελιώδης διαφορά μας. Εμείς στο ΠΑΣΟΚ πιστεύουμε ότι η αγορά πρέπει να προσαρμόζεται στις ανάγκες του ανθρώπου. Έχουμε και συγκεκριμένες προτάσεις και στην τροπολογία μας για τον κατώτατο μισθό, καθοριζόμενος από τους κοινωνικούς εταίρους μέσω της εθνικής γενικής συλλογικής σύμβασης, πλήρης και εξάμηνη ισχύς όλων των συλλογικών συμβάσεων μετά τη λήξη τους και επαναφορά της μονομερούς προσφυγής στη διαιτησία για να έχει ο εργαζόμενος το δικαίωμα απέναντι στην αυθαιρεσία.

Κυρίες και κύριοι συνάδελφοι, δίκαιη εργασία δεν είναι το 13ωρο. Δεν είναι η εθελοντική υπερωρία. Δεν είναι το ρεπό που αποφασίζει το αφεντικό. Είναι το 8ωρο, η σύμβαση, η ασφάλεια και ο σεβασμός. Λέξεις άγνωστες για την Κυβέρνηση. Η Κυβέρνηση θέλει τον εργαζόμενο δήθεν ευέλικτο, να τον τεντώνει, να τον διπλώνει, να τον αλλάζει σαν λάστιχο.

Αλλά, κυρίες και κύριοι συνάδελφοι, ο άνθρωπος δεν είναι λάστιχο. Έχει ψυχή, έχει οικογένεια, έχει όρια. Και τα όρια αυτά τα έχει ξεπεράσει σε κάθε πολιτική της μορφή η Νέα Δημοκρατία.

Το ΠΑΣΟΚ από την άλλη έχει αποφασίσει να υπερασπιστεί τα δικαιώματα και την αξιοπρέπεια πάνω απ’ όλα των εργαζομένων, για να ξαναγίνει η ζωή ανθρώπινη και όχι ένα ρολόι που χτυπάει 13 φορές την ημέρα. Γιατί στο τέλος της ημέρας η δίκαιη εργασία θα γίνει ξανά πραγματικότητα μόνο όταν γίνει υπόθεση ξανά του λαού και όχι των λίγων.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από το Κομμουνιστικό Κόμμα Ελλάδας, η κ. Διγενή

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Κατ’ αρχάς να επισημάνουμε κάτι πολύ σοβαρό και σημαντικό στοιχείο που σας διαφεύγει, κυρίες και κύριοι της Κυβέρνησης. Παραδεχτείτε πως δεν σας περνάει από το μυαλό κάτι καθοριστικό. Ο αιώνας που ζούμε είναι ο 21ος. Γαλέρες σκλάβοι, αλυσίδες και φίμωτρα μας τελείωσαν εδώ και πολύ καιρό. Εσείς, όμως, φαίνεται πως τα νοσταλγείτε και τα χρειάζεστε, αφού φτάσαμε σήμερα εδώ να συζητάμε ένα νομοσχέδιο για την επίσημη νομιμοποίηση της εκμετάλλευσης. Συζητάμε δηλαδή τη θεσμοθέτηση της σκλαβιάς στον 21ο αιώνα.

Η Κυβέρνηση της Νέας Δημοκρατίας, υπηρετώντας τυφλά τα συμφέροντα του κεφαλαίου, φέρνει στη Βουλή ένα νομοθετικό τερατούργημα, που καταργεί κάθε έννοια ανθρώπινης αξιοπρέπειας και εργασιακού δικαιώματος. Αυτό που επιχειρείτε με το λεγόμενο ευέλικτο ωράριο, με τη διευθέτηση του χρόνου εργασίας, δεν είναι τίποτα άλλο παρά επιστροφή στον Μεσαίωνα, όπου ο άνθρωπος εργαζόταν όσο άντεχε το κορμί του και πλήρωνε με τη ζωή του την κερδοφορία των αφεντικών.

Αυτό που παρουσιάζετε ως επιλογή του εργαζόμενου, είναι στην πραγματικότητα εκβιασμός καμουφλαρισμένος με την ψευδαίσθηση της ελευθερίας. Γιατί ποια ελευθερία μπορεί να έχει ο εργάτης, που πρέπει να δουλεύει 13ώρες για να ζήσει; Ποια επιλογή μπορεί να έχει ένας νέος που βλέπει τον μισθό του να τελειώνει στα μέσα του μήνα; Ποια αξιοπρέπεια μπορεί να έχει ένας άνθρωπος που δεν προλαβαίνει να δει το παιδί του ξύπνιο; Ποια ασφάλεια μπορεί να νιώσει εργαζόμενος όταν πάει για δουλειά και ξέρει ότι μπορεί και να μην ξαναγυρίσει μετά από μια εργασιακή εξόντωση με συνεχόμενα 12ωρα και 13ωρα;

Η Κυβέρνηση θρασύτατα βαφτίζει εκσυγχρονισμό αυτό που στην ουσία είναι επαναφορά της βαναυσότητας της ταξικής κοινωνίας. Μιλά για ανάπτυξη, ανταγωνιστικότητα και οικονομία του μέλλοντος. Αλλά το μέλλον που ετοιμάζει, είναι ένα ζοφερό μέλλον χωρίς ζωή. Καλό θα ήταν να μην τολμάει να μιλάει άλλο εδώ μέσα για ευρωπαϊκή πρακτική. Γιατί στην Ευρώπη των μονοπωλίων και της Ευρωπαϊκής Ένωσης ο εργαζόμενος έχει γίνει αναλώσιμος, έχει γίνει κομμάτι στη μηχανή του κέρδους και στα κανόνια του πολέμου. Αυτό το μοντέλο αντιγράφετε πιστά, τον άνθρωπο εργαλείο που δουλεύει, καταναλώνει και πεθαίνει σιωπηλά. Αλλά οι εργαζόμενοι δεν είναι γρανάζια, είναι η κινητήρια δύναμη της κοινωνίας.

Αυτό που ονομάζετε εθελοντισμό, είναι εξαναγκασμός μέσω φτώχειας. Όταν ο άνθρωπος δεν μπορεί να ζήσει με τον μισθό του δεν έχει άλλη επιλογή. Όταν του αφαιρείτε το δικαίωμα να οργανώνεται, να απεργεί, να διαπραγματεύεται συλλογικά, να ζει σαν άνθρωπος, τότε αυτό που λέτε εθελοντισμός δεν είναι παρά ένα συμβόλαιο υποταγής.

Και ας μη μιλήσουμε -τα έχουμε πει άλλωστε τόσες φορές από εδώ, τα είπε και αναλυτικά πριν η Βιβή Δάγκα- για την απογείωση της επίθεσής σας στα δικαιώματα των εργαζόμενων γυναικών, που ήδη βιώνουν τη βαρβαρότητα της εντατικοποίησης της εργασίας. Και τώρα φέρνετε έναν ακόμα οδοστρωτήρα που ισοπεδώνει τη ζωή των γυναικών, που είναι η πλειοψηφία των μερικώς απασχολουμένων, με αρνητικές επιπτώσεις στο μισθό αλλά και στα ασφαλιστικά τους δικαιώματα. Για ποια προστασία και στήριξη της μητρότητας και στήριξη της οικογένειας μιλάμε; Όχι μόνο είναι άγνωστες λέξεις αυτές για εσάς -το έχετε αποδείξει άλλωστε- είναι και απαγορευμένες.

Κάθε κυβέρνηση Νέα Δημοκρατία, ΣΥΡΙΖΑ, ΠΑΣΟΚ, συνέβαλε αποφασιστικά στην αποδόμηση των εργασιακών δικαιωμάτων. Εσείς απλώς ολοκληρώνετε το έργο. Εξευτελίζετε τον χρόνο του ανθρώπου που δεν είναι απλώς οικονομική μονάδα, είναι ζωή. Η ουσία του ζητήματος είναι ταξική, όπως και η αντιπαράθεση. Δεν είναι τεχνική. Είναι ταξική. Από τη μια το κεφάλαιο που θέλει φτηνή ευέλικτη και πειθαρχημένη εργασία και από την άλλη η τάξη που παράγει τα πάντα και δεν έχει τίποτα.

Άρα δεν πρόκειται για εξορθολογισμό αλλά για οργανωμένη αναδιανομή χρόνου και ζωής υπέρ των εργοδοτών.

Η Κυβέρνηση επιχειρεί να παρουσιάσει το νομοσχέδιο ως προσαρμογή στις ανάγκες της οικονομίας, μιας προσαρμογής, όμως, που αφορά -κοίτα σύμπτωση τώρα- πάντα τους φτωχούς και ποτέ τους πλούσιους. Η προπαγάνδα σας στηρίζεται στον φόβο και στην απομόνωση. Μα να θυμάστε, ο φόβος διαλύεται όταν οι άνθρωποι παλεύουν μαζί. Και αυτό ακριβώς φοβάστε, τη συλλογικότητα. Φοβάστε τον οργανωμένο εργάτη, τον συνδικαλιστή που δεν υπογράφει συμβιβασμούς, που δεν δέχεται, τον νέο που σηκώνει κεφάλι και λέει «ως εδώ».

Τώρα, μάλιστα, το τελευταίο σας είναι που βάλατε και τον στρατό να πατάξει τη λαϊκή διαμαρτυρία και τις κινητοποιήσεις, τάχα διαφυλάσσοντας τον χαρακτήρα του Μνημείου του Αγνώστου Στρατιώτη. Τι ακριβώς θέλετε; Τι σας βολεύει; Να γίνονται κάπου μακριά οι διαδηλώσεις; Κάπου αθόρυβα, ερημικά; Η ορατότητα είναι αυτή που σας ενοχλεί, αυτή που δεν θέλετε, να μην μας βλέπουν οι ξένοι, να μην πρωταγωνιστεί το χάλι σας στα διεθνή δελτία ειδήσεων.

Προσβολή, όμως, για το Μνημείο είναι στην ουσία η εργαλειοποίησή του από την Κυβέρνηση με στόχο την καταστολή και τον περιορισμό των κινητοποιήσεων. Το πρόβλημα δεν είναι μπροστά από το Μνημείο. Είναι πίσω από το Μνημείο, στα γραφεία σας.

Επιστρέφοντας στο νομοσχέδιο, λέμε για άλλη μία φορά πως δεν πρέπει να περάσει όχι γιατί είναι άδικο, αλλά γιατί είναι εγκληματικό απέναντι στο μέλλον της κοινωνίας. Γιατί διαλύει την οικογένεια, διαλύει την κοινωνία, καταστρέφει την υγεία των εργαζομένων. Γιατί πίσω από κάθε επιχείρημα ανάπτυξης κρύβεται η ίδια παλιά συνταγή: λιγότερη ζωή για τους πολλούς, περισσότερα κέρδη για τους λίγους. Όταν λέμε λιγότερη ζωή κυριολεκτούμε, αφού κάθε τρεις μέρες ένας εργαζόμενος δεν επιστρέφει σπίτι του. Έτσι είναι, όταν ο χρόνος εργασίας αυξάνεται δραματικά, αυξάνονται και τα εργατικά ατυχήματα και οι επαγγελματικές ασθένειες.

Ξέρουμε, βέβαια, πως όλα αυτά δε σας αρέσει να τα ακούτε και προσπαθείτε πάντα να τα κουκουλώνετε, αλλοιώνοντας τα στοιχεία. Όμως, ο ελεύθερος χρόνος είναι η μεγαλύτερη κατάκτηση του σύγχρονου ανθρώπου, αυτό που τον ξεχώρισε από τον δούλο και από τον δουλοπάροικο. Χρόνος για ξεκούραση, δημιουργία, για οικογένεια και μόρφωση.

(Στο σημείο αυτό κτυπάει το κουδούνι λήξεως του χρόνου ομιλίας τη; κυρίας Βουλευτού)

Εσείς αυτό τον χρόνο τον κλέβετε και τον μετατρέπετε σε ώρες υπεραξίας για τα κέρδη των λίγων.

Το Κομμουνιστικό Κόμμα Ελλάδας δεν αρκέστηκε ποτέ ούτε θα αρκεστεί τώρα σε λόγια. Είναι μπροστά στους αγώνες των εργαζομένων που ξεσπάνε παντού. Είμαστε εκεί και θα είμαστε εκεί σε κάθε χώρο δουλειάς, σε κάθε εργοστάσιο, σε κάθε υπηρεσία, σε κάθε πλατεία, όπου οι άνθρωποι φωνάζουν ότι δεν είναι μηχανές.

Όσο και αν σας ενοχλεί, το μήνυμα είναι σαφές: Η εργατική τάξη δεν πρόκειται να δεχτεί αυτό το πισωγύρισμα αιώνων. Θυμηθείτε πως καμία εξουσία δεν κράτησε για πάντα, όταν στηρίχτηκε στην εκμετάλλευση. Από τα κάτεργα του 19ου αιώνα ως τις απεργίες του Σικάγου και τα οδοφράγματα της Πετρούπολης οι εργάτες πάντα βρήκαν τον τρόπο για να πουν «φτάνει».

Σήμερα, μέσα στο σκοτάδι της ευελιξίας, ωριμάζει ξανά αυτή η συνείδηση της ανάγκης. Σήμερα από αυτό το Βήμα καλούμε τους εργαζόμενους να μην δεχτούν τη σκλαβιά. Να σηκωθούν, όπως σήμερα, να οργανωθούν στα σωματεία τους, να βγουν στον δρόμο να υπερασπιστούν δικαιώματα που κατακτήθηκαν με αίμα. Να πουν το δικό τους «όχι» στον μεταρρυθμισμένο μεσαίωνα που ετοιμάζετε. Ο κόσμος δεν προχωράει με τα διατάγματα των ισχυρών. Προχωράει με την αντίσταση των πολλών.

Αν νομίζετε ότι θα περάσετε στην ιστορία ως εκσυγχρονιστές, γελιέστε. Θα περάσετε ως εκείνοι που προσπάθησαν να αναστήσουν τα κάτεργα. Αλλά η ιστορία γράφεται αλλιώς και τη γράφουν οι λαοί με τον αγώνα τους, με την αλληλεγγύη τους, με την ελπίδα πως ένας άλλος δίκαιος κόσμος είναι εφικτός.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Ολοκληρώνεται η συνεδρίαση με την τοποθέτηση του κ. Ανδρέα Παναγιωτόπουλου από τον ΣΥΡΙΖΑ.

Παρακαλώ, κύριε συνάδελφε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, η σημερινή συζήτηση διεξάγεται μέσα σε ένα κλίμα έντονης κοινωνικής δυσαρέσκειας. Εν μέσω των έντονων αντιδράσεων της ΓΣΕΕ, της ΑΔΕΔΥ και των συνδικάτων και της σημερινής δεύτερης κατά σειρά 24ωρης γενικής απεργίας, η Κυβέρνηση προχώρησε στην κατάθεση ενός νομοσχεδίου, που παρά τις επικοινωνιακές διαβεβαιώσεις, ανατρέπει θεμελιακές αρχές του εργατικού δικαίου και απορυθμίζει τον πυρήνα της προστασίας της εργασίας, επιτρέποντας την ασύδοτη συμπεριφορά του εργοδότη απέναντι στον εργαζόμενο.

Όμως, πριν περάσει το νομοσχέδιο καθ’ αυτό, θα ήθελα -την είδα από το πρωί- να πω στην κυρία Υπουργό πώς νιώθει και αν νιώθει δικαιωμένη που ως Υπουργός Παιδείας κατάργησε με την πρώτη μέρα τη Νομική της Πάτρας, τη δημόσια σχολή του Πανεπιστημίου Πατρών -η οποία νομοθετήθηκε επί ΣΥΡΙΖΑ-, για να μας πει ότι δεν έχει ανάγκη από άλλους δικηγόρους η χώρα. Και έρχεται μετά η Κυβέρνησή σας και φέρνει ιδιωτικές νομικές -ο Θεός να τις κάνει νομικές-, για να πληρώνουν οι Έλληνες πολίτες, που και αυτές ακόμα κινδυνεύουν να πιστοποιηθούν, γιατί όλα είναι του ποδιού και της ευκαιρίας αλλά και της κερδοσκοπίας. Αυτή είναι η αριστεία σας, κυρία Υπουργέ.

Το υπό συζήτηση νομοσχέδιο εισάγει μεταξύ άλλων ρυθμίσεις που παρέχουν στους εργοδότες ελαστικά ωράρια απασχόλησης, επιτρέποντας μεταξύ των άλλων δεκατριάωρη ημερήσια εργασία στον ίδιο εργοδότη, ατομικές συμβάσεις με διευθέτηση του χρόνου εργασίας ακόμη και σε εβδομαδιαία βάση, για να μην αναφερθώ στις προβλέψεις για την ετήσια άδεια. Αυτό δεν συνιστά ευελιξία. Είναι μια συστηματική μετάβαση από το συλλογικό στο ατομικό, από την προστασία στην ανασφάλεια και την αποδόμηση των εργασιακών δικαιωμάτων, ό,τι απέμεινε βέβαια μετά από τα προηγούμενα τρία αντεργατικά νομοσχέδια που έχει φέρει η Κυβέρνησή σας από το 2019.

Με το παρόν νομοσχέδιο η Κυβέρνηση επιτρέπει δεκατριάωρη εργασίας για έναν μόνον εργοδότη, υπό την προϋπόθεση, λέει, ότι τηρούνται τα όρια ανάπαυσης και οι νόμιμες προσαυξήσεις υπερωριών, αφού φέρατε πρώτα τους δύο ή περισσότερους εργοδότες. Και τι ωραία λέγατε τα επιχειρήματά σας τότε: Δεν είναι σε έναν εργοδότη, αλλά δίνουμε το δικαίωμα στον άλλον να συμπληρώσει το εισόδημά του. Τι ωραία τα στολίζατε, αλλά δεν μπορείτε να τα αφήσετε στη μέση, πρέπει να τα ολοκληρώσετε.

Στην πράξη σημαίνει αύξηση του ημερήσιου ανώτατου χρόνου απασχόλησης σε οκτώ ώρες κανονικής εργασίας, συν μία ώρα υπερεργασίας, συν τέσσερις ώρες υπερωρίας, δηλαδή δεκατρείς ώρες στο ίδιο εργοτάξιο, στο ίδιο γραφείο, στο ίδιο ταμείο. Αν συνυπολογίσουμε τον χρόνο μετακίνησης και προετοιμασίας τουλάχιστον δύο ώρες ακόμα, φτάνοντας δηλαδή στις δεκαπέντε ώρες εκτός σπιτιού, όχι μόνο καταστρατηγείται η εντεκάωρη ημερήσια ανάπαυση που κατοχυρώνεται από το ευρωπαϊκό δίκαιο, αλλά επί της ουσίας ο εργαζόμενος δεν μπορεί να δει γυναίκα, παιδιά, την οικογένειά του. Δεν μπορεί να αφιερώσει χρόνο στην προσωπική του ανάπτυξη ή να ξεκουραστεί. Δεν μπορεί να κάνει σταυρό στο τραπέζι του το μεσημέρι. Δεν μπορεί να ακούσει το πρόβλημα του παιδιού του, γιατί δεν έχει αντοχές. Για να μην πούμε τώρα πόσο επικίνδυνα γίνονται ορισμένα επαγγέλματα με τους χρόνους τους οποίους βάζετε.

Φυσικά, δεν έχει επιλογή. Όπως ρητά αναφέρεται, τυχόν άρνηση του εργαζόμενου θα πρέπει να μην αντίκειται στην καλή πίστη. Άρα ο εργαζόμενος θα πρέπει να αποδείξει ο ίδιος γιατί δεν αντέχει την εξάντληση.

Σύμφωνα με τον ΟΟΣΑ οι Έλληνες εργάζονται χίλιες οκτακόσιες ογδόντα έξι ώρες ετησίως, έναντι χιλίων πεντακοσίων εβδομήντα μίας ωρών του ευρωπαϊκού μέσου όρου. Είμαστε από τους πλέον υπεραπασχολούμενους λαούς της Ευρώπης. Γιατί; Διότι οι χαμηλοί μισθοί και η ακρίβεια που συρρικνώνει την αγοραστική δύναμη των μισθών, αυξάνουν την ανάγκη των εργαζομένων για επιπλέον εργασία.  (DE)

Η ανάγκη είναι αυτή που τους οδηγεί να υπερεργάζονται και βέβαια, οι συνέπειες είναι ορατές. Αύξηση των εργατικών ατυχημάτων, εξουθένωση, ψυχική κόπωση, διάλυση της οικογενειακής ζωής, διόγκωση του δημογραφικού προβλήματος. Οι οικογένειες επικοινωνούν με μηνύματα και με εκείνα τα μαγνητάκια που έχουν γίνει και της μόδας. Τα πουλάνε αβέρτα για να κολλάνε στο ψυγείο, το πρωί να το δει η γυναίκα του, να το δει το παιδί του ή να το δει ο άνδρας, γιατί δεν προλαβαίνουν καν να πουν καλημέρα, γιατί δεν συναντιούνται πουθενά, απλώς με τα μαγνητάκια και μετά, με το κινητό θα στέλνει μηνύματα ο ένας στον άλλον. Αυτό, όμως, δεν θα είναι εργαζόμενος, αλλά το εξαντλημένο και αλλοτριωμένο κουφάρι του.

Και πάμε τώρα στην υγεία, που με ενδιαφέρει ιδιαιτέρως, κύριε Υπουργέ, στην υγεία των εργαζομένων στους χώρους εργασίας. Η ΟΣΕΤΕΕ, μέσω της ανεξάρτητης έρευνάς της, καταγράφει δραματική αύξηση των θανατηφόρων εργατικών ατυχημάτων. Το πρώτο οκτάμηνο του 2025 μετρήθηκαν εκατόν σαράντα οκτώ ανθρώπινες απώλειες στους χώρους εργασίας ήδη, περισσότερες από ολόκληρο το 2023, όταν καταγράφηκαν εκατόν εβδομήντα εννιά συλλογικά. Αν συνεχιστεί αυτή η τάση, θα ξεπεράσουμε τους διακόσιους θανάτους μέσα στο 2025.

Και δεν πρόκειται μόνο για αριθμούς. Είναι ζωές που χάνονται, επειδή η εργασία γίνεται όλο και πιο εντατική, όλο και πιο ανασφαλής, χωρίς επαρκείς ελέγχους, χωρίς ουσιαστική προστασία και παρουσία του κράτους.

Σε σχέση, λοιπόν, με τον ιατρό εργασίας, θα περιμέναμε οι διατάξεις του νομοσχεδίου να μην περιέχουν προβλέψεις διακριτικής ευχέρειας, αλλά δέσμιας αρμοδιότητας. Η ύπαρξη και λειτουργία του ιατρού εργασίας δεν πρέπει να εναπόκειται στην κρίση του εργοδότη, αλλά πρέπει να συνιστά νόμιμη υποχρέωσή του.

Και επειδή θέλετε και προτάσεις, σας λέμε λοιπόν: Ενισχύστε την ειδικότητα της ιατρικής εργασίας, βγάλτε ειδικευμένους ιατρούς εργασίας, φτιάξτε υγειονομικές δομές ανά ΒΙΠΕ οι οποίες θα στεγάζουν όλους τους ιατρούς εργασίας των επιχειρήσεων, τους εξειδικευμένους ιατρούς εργασίας των επιχειρήσεων, όπου θα καταγράφονται τα ατυχήματα, οι συνθήκες, όλα τα επαγγελματικά νοσήματα και να φτιαχτεί κεντρική πλατφόρμα είτε του Υπουργείου είτε άλλου οργανισμού, στην οποία θα διοχετεύονται όλα τα στοιχεία και θα δεσμεύεται και ο κάθε εργοδότης για να λύσει το πρόβλημα.

Να προτάσεις! Αυτές είναι καινοτόμες. Αυτό είναι εκσυγχρονισμός του συστήματος, εάν θέλετε να έχουμε προστατευόμενους εργαζόμενους και υγιείς επιχειρήσεις, γιατί χωρίς υγιή εργαζόμενο δεν έχουμε υγιή επιχείρηση. Αυτό πρέπει να καταλάβετε.

Επειδή, όμως, πέρασε ο χρόνος, ζητώ συγγνώμη, κύριε Πρόεδρε, αλλά πρέπει να αναφέρω και κάτι άλλο. Έχετε όχι μόνο αυτά που βάζετε στο νομοσχέδιο, αλλά βάζετε και πλάγιους τρόπους τρομοκράτησης των εργαζομένων και κυνηγητού αυτών.

Και θα σας πω ποιος είναι. Στις 16 Οκτωβρίου, μεθαύριο, δικάζεται ο εργαζόμενος γιατρός και συνδικαλιστής, πρώην Πρόεδρος του Σωματείου των Εργαζομένων του «Αγίου Σάββα» Κώστας Καταραχιάς, ο οποίος απολύθηκε εν μέσω της πανδημίας για τη συνδικαλιστική του δράση και βεβαίως, ύστερα από κινητοποιήσεις κ.λπ., δόθηκε λύση. Και πάει δικαστήριο μεθαύριο. Συνεχίζετε την τακτική σας τρομοκράτησης των εργαζομένων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με ποια επιχειρήματα, όμως, τον πάτε στο δικαστήριο; Ακούστε. Για διατάραξη της υπηρεσίας και υποκίνηση στάσης. Μα, για όνομα του Θεού, δηλαδή! Τι εφευρήματα είναι αυτά; Τι επιχειρήματα είναι αυτά; Πού τα βρήκατε; Τα χουντικά καθεστώτα τα είχαν αυτά και διώκανε τους συνδικαλιστές και τους εργαζόμενους.

Πάρτε τα πίσω, λοιπόν, διορθώστε τα λίγο, διορθώστε τα. Δώστε την αξιοπρέπεια στον εργαζόμενο, ιδιαιτέρως στον γιατρό ο οποίος δεν έχει δεκατριάωρο, αλλά έχει τριάντα έξι ώρες εργασίας, στον νοσηλευτή ο οποίος δεν παίρνει ρεπό και χρωστάτε από εκατό και διακόσια ετών στο κάθε νοσηλευτικό ίδρυμα. Αποκαταστήστε τους για να μην πούμε μετά άλλα.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τελειώνω, κύριε Πρόεδρε.

Αυτό είναι το εργασιακό περιβάλλον που φιλοτεχνείτε και επιβάλλετε με το παρόν νομοσχέδιο και την πολιτική σας, όλα να τα σκιάζει η εργοδοτική φοβερά και η κρατική φοβερά και να τα πλακώνει η εργασιακή σκλαβιά.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Ευχαριστώ, κύριε Πρόεδρε και για την ανοχή.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, αν δεν περάσουν δεκατρείς ώρες, δεν φεύγουμε!

**ΠΡΟΕΔΡΕΥΩΝ (Γεώργιος Γεωργαντάς):** Κλείσαμε με ΣΥΡΙΖΑ. Τι άλλο θέλετε;

Με τη συναίνεση, λοιπόν, του Σώματος και ώρα 23.54΄ λύεται η συνεδρίαση για αύριο, ημέρα Τετάρτη, 15 Οκτωβρίου 2025 και ώρα 10.00΄, με αντικείμενο εργασιών του Σώματος νομοθετική εργασία: Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικής Ασφάλισης: «Δίκαιη Εργασία για Όλους: Απλοποίηση της Νομοθεσίας - Στήριξη στον Εργαζόμενο - Προστασία στην Πράξη - Συνταξιοδοτικές ρυθμίσεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**